Paġna Proċedura ta' konsultazzjoni Proċedura ta' approvazzjoni Proċedura leġiżlattiva ordinarja: l-ewwel qari Proċedura leġiżlattiva ordinarja: it-tieni qari Proċedura leġiżlattiva ordinarja: it-tielet qari (It-tip ta' proċedura jiddependi mill-bażi legali proposta mill-abbozz ta' att) wara li kkunsidra d-29 rapport annwali dwar il-monitoraġġ tal-applikazzjoni tal-liġi tal-UE (2011) (COM(2012)0714), wara li kkunsidra r-rapport tal-Kummissjoni "Rapport ta' Evalwazzjoni tal-Proġett 'EU Pilot'" (COM(2010)0070), wara li kkunsidra "It-Tieni Rapport ta' Evalwazzjoni dwar l-EU Pilot" (COM(2011)0930) tal-Kummissjoni, wara li kkunsidra l-Komunikazzjoni tal-Kummissjoni tal-5 ta' Settembru 2007 intitolata "Ewropa li Tikseb ir-Riżultati – L-applikazzjoni tal-Liġi Komunitarja" (COM(2007)0502), wara li kkunsidra l-Komunikazzjoni tal-Kummissjoni tal-20 ta' Marzu 2002 dwar ir-relazzjonijiet ma' min jilmenta fir-rigward ta' ksur tal-Liġi Komunitarja (COM(2002)0141), wara li kkunsidra l-Komunikazzjoni tal-Kummissjoni tat-2 ta' April 2012 intitolata 'L-aġġornament tal-immaniġġjar tar-relazzjonijiet mal-kwerelant rigward l-applikazzjoni tal-liġi tal-Unjoni (COM(2012)0154), wara li kkunsidra l-opinjoni legali tas-26 ta' Novembru 2013 tas-Servizz Legali tal-Parlament Ewropew dwar l-aċċess għall-informazzjoni dwar każijiet ta' qabel il-ksur fil-kuntest tal-EU Pilot u r-rapport annwali dwar il-monitoraġġ tal-applikazzjoni tal-Liġi tal-UE, wara li kkunsidra d-dokumenti ta' ħidma tal-istaff tal-Kummissjoni li jakkumpanjaw id-29 rapport annwali dwar il-monitoraġġ tal-applikazzjoni tal-liġi tal-UE (SWD(2012)0399) u SWD(2012)0400), wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali u l-opinjonijiet tal-Kumitat għall-Affarijiet Kostituzzjonali u l-Kumitat għall-Petizzjonijiet (A7-0055/2014), billi t-Trattat ta' Lisbona introduċa numru ta' bażijiet legali ġodda maħsuba biex jiffaċilitaw l-implimentazzjoni, l-applikazzjoni u l-infurzar tal-liġi tal-UE; billi l-Artikolu 41 tal-Karta tad-Drittijiet Fundamentali tal-Unjoni Ewropea jiddefinixxi d-dritt għal amministrazzjoni tajba bħala d-dritt ta' kull persuna li jkollha l-affarijiet tagħha trattati b'mod imparzjali u ġust u fi żmien raġonevoli mill-istituzzjonijiet; billi, skont l-Artikolu 298 tat-Trattat dwar il-Funzjonament tal-Unjoni Ewropea (TFUE), fit-twettiq tal-missjonijiet tagħhom, l-istituzzjonijiet, il-korpi, l-uffiċċji u l-aġenziji tal-Unjoni għandu jkollhom l-appoġġ ta' amministrazzjoni Ewropea miftuħa, effiċjenti u indipendenti; billi skont is-Servizz Legali tal-Parlament Ewropew, l-EU Pilot, pjattaforma online użata mill-Istati Membri u mill-Kummissjoni biex jiċċaraw l-isfond fattwali u ġuridiku għall-problemi li jinqalgħu fir-rigward tal-applikazzjoni tad-dritt tal-UE, ma għandu l-ebda status legali, u billi skont il-Ftehim ta' Qafas dwar ir-Relazzjonijiet bejn il-Parlament Ewropew u l-Kummissjoni Ewropea, tal-aħħar trid tagħmel disponibbli lill-Parlament informazzjoni f'forma ta' sommarju rigward il-proċeduri ta' ksur kollha mill-ittra ta' tqegħid fil-mora, inkluż fuq bażi ta' każ b'każ, u tista' tirrifjuta biss l-aċċess għad-data personali fl-EU Pilot; Jinnota t-tnaqqis fil-proporzjon ta' proċeduri ta' ksur (60,4 %) li ngħalqu fl-2011 qabel ma waslu l-Qorti tal-Ġustizzja, meta mqabbel ma' 88 % tal-każijiet fl-2010; jemmen li hu essenzjali li l-azzjonijiet tal-Istati Membri jibqgħu jiġu mmonitorjati bir-reqqa, filwaqt li jiġi kkunsidrat il-fatt li ċerti petizzjonijiet lill-Parlament u lmenti lill-Kummissjoni jirreferu għal problemi li jippersistu anki wara li tingħalaq il-kwistjoni; Jinnota li b'kollox, 399 każ ta' ksur ngħalqu peress li l-Istat Membru ta prova tal-konformità tiegħu mad-dritt tal-UE, filwaqt li għamel sforzi serji sabiex jissetilja l-ksur mingħajr proċeduri l-Qorti; jinnota wkoll li l-Qorti kienet tat 62 sentenza taħt l-Artikolu 258 tat-TFUE fl-2011, li minnhom 53 sentenza (85 %) inqatgħu favur il-Kummissjoni; Jesprimi t-tħassib tiegħu dwar iż-żieda kostanti ta' każijiet ta' traspożizzjoni tard min-naħa tal-Istati Membri, inkwantu fi tmiem l-2011 kienu għadhom miftuħin 763 proċediment ta' traspożizzjoni tard, ċifra li tirrappreżenta żieda ta' 60 % meta mqabbla ma' dik ekwivalenti tas-sena preċedenti; Josserva li, fi tmiem l-2011, il-Kummissjoni ressqet rikors lill-Qorti tal-Ġustizzja għall-ewwel każ ta' ksur rigward traspożizzjoni tard b'talba għal sanzjonijiet finanzjarji skont l-Artikolu 260(3) tat-TFUE; Jiġbed l-attenzjoni lejn il-fatt li l-ftehim bejn l-istituzzjonijiet tal-UE dwar id-dikjarazzjonijiet li jiddefinixxu r-relazzjoni bejn il-komponenti tad-direttiva u l-partijiet korrispondenti tal-istrumenti ta' traspożizzjoni nazzjonali ("tabelli ta' korrelazzjoni") daħal fis-seħħ fl-1 ta' Novembru 2011, u li għalhekk ma kienx possibbli li ssir valutazzjoni tal-implimentazzjoni tiegħu f'dan ir-rapport annwali; Jistenna mill-Kummissjoni rieżami inizjali ta' dawn id-dikjarazzjonijiet sal-1 ta' Novembru 2014, kif imwiegħed fir-rapport annwali tagħha; Jemmen li, fir-rigward tal-funzjonament ta' proċeduri ta' ksur skont l-Artikoli 258 u 260 tat-TFUE, il-Kummissjoni għandha tiżgura li l-petizzjonijiet lill-Parlament u l-ilmenti lill-Kummissjoni jiġu ttrattati b'konsiderazzjoni ugwali; Jirrimarka li l-petizzjonijiet imressqa minn ċittadini tal-UE jirreferu għal vjolazzjonijiet tal-liġi tal-UE, b'mod partikolari fl-oqsma tad-drittijiet fundamentali, l-ambjent, is-suq intern u d-drittijiet tal-proprjetà; iqis li l-petizzjonijiet jagħtu xhieda tal-fatt li għad hemm ħafna każijiet spissi u mifruxin ta' traspożizzjoni inkompleta tal-liġi tal-UE jew ta' applikazzjoni ħażina tagħha; Jistieden lill-Kummissjoni biex tagħmel il-konformità tal-liġi tal-UE prijorità politika reali li trid tiġi segwita b'kollaborazzjoni mill-qrib mal-Parlament, li għandu d-dmir (a) li jżomm lill-Kummissjoni politikament responsabbli u (b), bħala koleġiżlatur, li jiżgura li huwa stess ikun infurmat għal kollox bil-għan li kostantement titjieb il-ħidma leġiżlattiva tiegħu; Jinnota li huwa sistematikament neċessarju, fil-proċeduri ta' trattament tal-ilmenti, li jintużaw għodod li jippromwovu l-konformità u d-dritt ta' skrutinju tal-PE; Jiddeplora, f'dan il-kuntest, il-fatt li ma kien hemm l-ebda segwitu għar-riżoluzzjonijiet preċedenti tiegħu, b'mod partikolari s-sejħa tiegħu għal regoli vinkolanti fil-forma ta' regolament skont l-Artikolu 298 TFUE li jistabbilixxi l-aspetti varji tal-proċedura ta' ksur u l-proċedura ta' qabel il-ksur – inkluż in-notifiki, il-limiti ta' żmien obbligatorji, id-dritt tas-smigħ, l-obbligu li jingħataw ir-raġunijiet, u d-dritt ta' kull persuna li jkollha aċċess għall-fajl tagħha – sabiex jissaħħu d-drittijiet taċ-ċittadini u tiġi ggarantita t-trasparenza; Huwa tal-fehma li l-implimentazzjoni tal-pjattaforma tal-EU Pilot għandha bżonn tissaħħaħ f'termini ta' trasparenza għal dak li għandu x'jaqsam mal-ilmenti; jitlob aċċess għall-bażi tad-data li fiha huma miġbura l-ilmenti kollha, bil-għan li l-Parlament ikun jista' jaqdi l-kompitu tiegħu ta' kontroll tar-rwol tal-Kummissjoni bħala gwardjan tat-Trattati; Jissottolinja l-importanza tal-prattiki amministrattivi tajbin u jappella għall-ħolqien ta' "kodiċi proċedurali" taħt forma ta' regolament, bl-Artikolu 298 tat-TFUE bħala l-bażi ġuridika tiegħu, li jindika l-varji aspetti tal-proċedura ta' ksur. Jistieden għal darba oħra lill-Kummissjoni, għalhekk, biex tipproponi regoli vinkolanti fil-forma ta' regolament taħt il-bażi legali l-ġdida prevista fl-Artikolu 298 TFUE, sabiex jiġi żgurat ir-rispett sħiħ lejn id-dritt taċ-ċittadini għal amministrazzjoni tajba kif stipulat fl-Artikolu 41 tal-Karta tad-Drittijiet Fundamentali; Ifakkar li, fil-Ftehim ta' Qafas rivedut dwar ir-relazzjonijiet mal-Parlament, il-Kummissjoni timpenja ruħha biex "tqiegħed għad-dispożizzjoni tal-Parlament informazzjoni fil-qosor dwar il-proċeduri kollha ta' ksur mill-ittra ta' tqegħid fil-mora, inkluż, jekk il-Parlament jitlob li jsir hekk, … dwar kwistjonijiet li tirrigwardahom il-proċedura ta' ksur" u jistenna li din il-klawżola tiġi applikata fil-prattika in bona fede; Jilqa' l-fatt li l-Istati Membri kollha se jipparteċipaw fl-EU Pilot; jittama li dan jirriżulta fi tnaqqis ulterjuri fl-għadd ta' proċeduri ta' ksur; jitlob għal aktar informazzjoni pubblika dwar l-EU Pilot; Iqis il-kwistjoni tal-EU Pilot u, b'mod aktar ġenerali, tal-ksur tal-liġi tal-UE u l-aċċess tal-Parlament għal informazzjoni rilevanti relatata mal-proċedura ta' qabel il-ksur u dik tal-ksur, bħala punt essenzjali li għandu jitniżżel fuq l-aġenda b'rabta ma' ftehim interistituzzjonali futur; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Qorti tal-Ġustizzja, lill-Ombudsman Ewropew u lill-parlamenti tal-Istati Membri. wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 286, wara li kkunsidra l-Artikolu 108 tar-Regoli ta' Proċedura tiegħu, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Kontroll tal-Baġit (A7-0014/2014), billi d-Dikjarazzjonijiet tal-Organizzazzjoni Internazzjonali tal-Istituzzjonijiet Supremi tal-Awditjar ta' Lima u l-Messiku jistabbilixxu l-pilastri ewlenin ta' istituzzjoni tal-awditjar indipendenti u jaffermaw li l-istituzzjonijiet supremi tal-awditjar (SAI) nazzjonali jistgħu jinterpretaw il-prinċipji tad-dikjarazzjoni b'libertà konsiderevoli; billi l-Qorti Ewropea tal-Awdituri, bħala istituzzjoni tal-awditjar professjonali, għandha tapplika, fost oħrajn, standards tal-awditjar internazzjonali applikabbli għas-settur pubbliku; billi l-Qorti Ewropea tal-Awdituri ġiet stabbilita mit-Trattat Baġitarju tal-1975 biex tagħmel awditu tal-finanzi tal-UE u billi, bħala awditur estern għall-UE din tikkontribwixxi għat-titjib tal-ġestjoni finanzjarja tal-Unjoni, filwaqt li taġixxi bħala l-gwardjan indipendenti tal-interessi finanzjarji taċ-ċittadini tal-UE; billi s-sitwazzjoni finanzjarja u ekonomika attwali li qed tinbidel b'mod rapidu tirrikjedi superviżjoni mikroprudenzjali u makroprudenzjali effettiva, f'konformità mal-prinċipji tal-ekonomija, l-effiċjenza u l-effikaċja, f'Unjoni Ewropea moderna u kkaratterizzata minn diversi sfidi; billi l-awdituri pubbliċi, bħall-Qorti tal-Awdituri u l-SAI tal-Istati Membri, għandhom rwol essenzjali fl-istabbiliment mill-ġdid tal-fiduċja fir-responsabbiltà pubblika tal-UE u fit-titjib tagħha; billi huwa importanti, għalhekk, li kull diskussjoni dwar ir-riformi possibbli tal-Qorti ssir fil-kuntest iktar wiesa' tal-isfida li titjieb ir-responsabbiltà pubblika tal-UE; billi t-Trattat ta' Lisbona tenna l-qafas legali għall-Qorti fil-promozzjoni tar-responsabbiltà pubblika u fl-assistenza tal-Parlament u tal-Kunsill fis-superviżjoni tal-implimentazzjoni tal-baġit tal-UE, u b'hekk ikkontribwixxa għat-titjib tal-ġestjoni finanzjarja tal-UE u l-protezzjoni tal-interessi finanzjarji taċ-ċittadini; billi skont l-Artikolu 286 tat-Trattat dwar il-Funzjonament tal-Unjoni Ewropea, il-Membri tal-Qorti tal-Awdituri għandhom jintagħżlu minn persuni li huma jew kienu parti minn korpi ta' awditjar esterni fl-Istat Membru rispettiv tagħhom, jew li huma kkwalifikati speċjalment biex ikollhom il-kariga inkwistjoni, u li m'hemm l-ebda dubju fl-indipendenza tagħhom; billi huwa essenzjali li l-Qorti tal-Awdituri tkun magħmula minn Membri li jipprovdu, sal-ogħla grad, garanziji ta' kompetenza professjonali u indipendenza kif meħtieġ skont it-Trattat, filwaqt li jevitaw kwalunkwe riskju għar-reputazzjoni tal-Qorti; billi xi ħatriet qajmu diverġenzi ta' opinjoni bejn il-Parlament u l-Kunsill, u l-persistenza ta' dawn id-diverġenzi thedded li tagħmel ħsara lir-relazzjonijiet ta' ħidma tajbin bejn il-Qorti u l-istituzzjonijiet imsemmija qabel u possibbilment jkollha konsegwenzi negattivi serji għall-kredibilità u għaldaqstant għall-effikaċja tal-Qorti; billi d-deċiżjoni tal-Kunsill li jaħtar Membri tal-Qorti tal-Awdituri f'każijiet fejn il-Parlament kien organizza seduti u esprima opinjonijiet kuntrarji ma tistax tinftiehem u turi nuqqas ta' rispett lejn il-Parlament; billi l-opinjoni tal-Parlament hija soġġetta għal interess kbir mill-midja; billi jekk il-persuni li preċedentament kellhom il-kandidatura tagħhom miċħuda mill-Parlament b'mod pubbliku u formali jingħataw il-kariga ta' Membri tal-Qorti, il-fiduċja fl-istituzzjonijiet ikkonċernati tiddgħajjef; billi l-Membri b'għarfien tal-awditjar professjonali flimkien ma' sfond funzjonali iktar wiesa' u varjat, li jiżgura perspettivi u kompetenzi diversi, se jtejbu l-effikaċja tal-Qorti fil-ġudizzju u l-operazzjoni tagħha; billi n-nuqqas li jinstab bilanċ xieraq bejn is-sessi m'għadux aċċettabbli llum il-ġurnata; billi l-kooperazzjoni bejn il-Qorti tal-Awdituri u l-Parlament, li hija ċentrali għas-sistema tal-kontroll tal-baġit tal-UE, tiġi affettwata b'mod negattiv meta xi Membri tal-Qorti jonqsu milli jiksbu l-approvazzjoni tal-Parlament; billi l-Evalwazzjoni bejn il-Pari 2013 titlob proċeduri interni iqsar fil-Qorti u kjarifika tar-rwol u l-mandat tagħha fil-konfront tal-partijiet interessati esterni, u tenfasizza li dawk li jiġu awditjati jinfluwenzaw b'mod eċċessiv il-konklużjonijiet tal-Qorti u l-opinjonijiet tal-awditjar; billi l-Parlament jiffoka l-aktar fuq proposti li jevitaw il-ħtieġa li jsiru bidliet fit-Trattat; billi l-Kunsill dejjem irrispetta r-rakkomandazzjonijiet li saru mill-bord stabbilit skont l-Artikolu 255 tat-TFUE biex jagħti opinjoni dwar l-adegwatezza tal-kandidati għall-pożizzjoni ta' Avukat Ġenerali tal-Qorti Ewropea tal-Ġustizzja u tal-Qorti Ġenerali, minkejja li ma hemm l-ebda obbligu ċar tat-Trattat li jsir dan; Jemmen li l-Qorti Ewropea tal-Awdituri bħala awditur estern għall-istituzzjonijiet tal-Unjoni tista' tipprovdi lil-leġiżlaturi mhux biss dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità tat-tranżazzjonijiet sottostanti f'sena baġitarja partikolari, iżda wkoll li l-Qorti hija f'pożizzjoni preminenti li tipprovdi lil-leġiżlatur u l-Awtorità Baġitarja, b'mod speċjali lill-Kumitat għall-Kontroll tal-Baġit tal-Parlament, b'opinjonijiet siewja dwar ir-riżultati miksuba mill-politiki tal-Unjoni, sabiex jiġu mtejba l-prestazzjoni u l-effikaċja tal-attivitajiet iffinanzjati mill-Unjoni, jiġu identifikati l-ekonomiji ta' skala u l-kamp ta' applikazzjoni kif ukoll l-effetti konsegwenzjali fost il-politiki nazzjonali ta' Stati Membri u jiġu pprovduti lill-Parlament il-valutazzjonijiet esterni għall-evalwazzjoni tal-finanzi pubbliċi mill-Kummissjoni fl-Istati Membri; Huwa tal-fehma li l-Qorti għandha tibqa' impenjata favur l-indipendenza, l-integrità, l-imparzjalità u l-professjonalità, filwaqt li tibni relazzjonijiet ta' ħidma b'saħħithom mal-imsieħba tagħha, b'mod partikolari l-Parlament Ewropew, u b'mod aktar speċifiku l-kumitat għall-kontroll tal-baġit tiegħu, kif ukoll il-kumitati speċjalizzati, fil-proċess ta' responsabbiltà tal-istituzzjonijiet tal-UE; Huwa tal-fehma li l-indipendenza, l-integrità, l-imparzjalità u l-professjonaliżmu tal-Qorti huma essenzjali għall-kredibilità tagħha li tassisti lill-Parlament u lill-Kunsill fis-superviżjoni u fil-kontribuzzjoni għat-titjib tal-ġestjoni finanzjarja tal-UE, u tipproteġi l-interessi finanzjarji tal-Unjoni mill-istadji ta' pprogrammar sal-għeluq tal-kontijiet; Jiddispjaċih li – għat-tminax-il sena konsekuttiva – ir-riżultati tal-awditjar tal-Qorti ma ppermettewx li l-Qorti tagħti dikjarazzjoni pożittiva ta' assigurazzjoni (DAS) rigward il-legalità u r-regolarità tal-pagamenti; jissottolinja l-fatt li rata ta' żball, fiha nnifisha, tippermetti perspettiva parzjali biss tal-effikaċja tal-politiki tal-Unjoni; Ifakkar li l-Artikolu 287 tat-TFUE jistipula li l-Qorti għandha tipprovdi lill-Parlament Ewropew u lill-Kunsill dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità tal-operazzjonijiet sottostanti; jindika li minflok dikjarazzjoni ta' assigurazzjoni waħda dwar l-affidabbiltà tal-kontijiet u l-legalità u r-regolarità tal-operazzjonijiet sottostanti, fl-2012 il-Qorti tal-Awdituri tat erba' opinjonijiet: waħda dwar l-affidabbiltà tal-kontijiet u tlieta dwar il-legalità u r-regolarità tal-operazzjonijiet sottostanti (waħda dwar id-dħul, waħda dwar l-impenji u waħda dwar il-pagamenti); huwa tal-fehma li din l-għażla ta' modalità tagħmilha aktar diffiċli biex tiġi evalwata l-implimentazzjoni tal-baġit mill-Kummissjoni; Jindika li d-DAS hija indikatur annwali ta' skema ta' nfiq multiannwali, li tagħmilha diffiċli biex jitqiesu n-natura ċiklika u l-effett tal-arranġamenti multiannwali, u b'hekk l-impatt sħiħ u l-effikaċja tas-sistemi ta' ġestjoni u kontroll jistgħu biss jiġu evalwati parzjalment fl-aħħar tal-perjodu ta' nfiq; iqis, għalhekk, li l-Qorti għandha tkun kapaċi tippreżenta reviżjoni ta' nofs it-term u rapport ta' sinteżi flimkien mad-DAS annwali dwar il-prestazzjoni finali ta' perjodu ta' programmazzjoni lill-awtorità tal-kwittanza; Jilqa' l-fatt li, mill-2009, il-Qorti ffukat sforzi konsiderevoli fuq l-iżvilupp tal-prodotti u s-servizzi tagħha kif ukoll tar-rapport annwali tagħha; jemmen, madankollu, li għandu jsir sforz akbar u għandhom jintużaw aktar riżorsi biex titjieb aktar il-kwalità, primarjament fir-rigward tal-prestazzjoni tax-xogħol ta' awditjar tal-Qorti, li jipprovdi l-informazzjoni dwar ir-riżultati tal-baġit tal-UE; iqis li l-Qorti għandha tibni fuq il-mudell tad-DAS biex tiddetermina jekk ġewx miksuba r-riżultati u biex tispjega kif inkisbu, sabiex ikunu jistgħu jittieħdu lezzjonijiet u jiġu applikati f'kuntesti oħrajn; Jirrikonoxxi r-rwol storiku u kostruttiv tal-eżerċizzju tad-DAS fl-enfasi fuq il-legalità u r-regolarità bħala indikaturi siewja ta' prattiki finanzjarji tajbin u prestazzjoni tajba ta' ġestjoni fil-livelli kollha tal-infiq tal-Unjoni u juri l-mod kif il-fondi tal-UE intużaw skont id-deċiżjonijiet tal-Parlament, li jaġixxi bħala leġiżlatur u l-awtorità tal-baġit; jenfasizza, madankollu, li f'dan il-punt u fil-ġejjieni l-Qorti għandha tiddedika aktar riżorsi għall-eżaminazzjoni ta' jekk ġewx miksuba l-ekonomija, l-effikaċja u l-effiċjenza fl-użu tal-fondi pubbliċi fdati lill-Kummissjoni; ir-riżultati tas-sejbiet miksuba mir-Rapporti Speċjali għandhom jimplikaw aġġustamenti korrispondenti fil-programmi tal-UE; Jenfasizza l-fatt li l-mandat tal-Qorti, kif stabbilit fit-Trattat, jipprovdi l-qafas ta' referenza lill-Qorti biex twettaq ir-rwol tagħha bħala l-korp indipendenti ta' awditjar estern tal-Unjoni; jinnota li l-mandat jipprovdi flessibbiltà sinifikanti biex jippermetti lill-Qorti twettaq il-missjoni tagħha lil hinn mill-ambitu tad-DAS; ifakkar li l-mandat jippermetti lill-Qorti tippreżenta r-riżultati tal-awditjar tal-prestazzjoni tagħha f'rapporti speċjali li jipprovdu opportunità sinifikanti għall-valur miżjud billi jiffukaw fuq u jinvestigaw iż-żoni ta' riskju għoli; jinnota, barra minn hekk, li dawn ir-rapporti se jipprovdu liċ-ċittadini Ewropej informazzjoni dwar il-funzjonament tal-Unjoni u l-użu tal-fondi Ewropej f'setturi multipli li jgħinu sabiex l-Ewropa toqrob lejn iċ-ċittadini tagħha u ssir aktar trasparenti u tinftiehem aktar; Ifakkar li wieħed mill-aħjar modi biex jitjieb l-awditjar tal-kontijiet tal-Unjoni Ewropea u biex jitjiebu kemm il-prestazzjoni kif ukoll l-effikaċja tal-infiq tal-UE huwa li jkun hemm kwittanza vvotata qabel il-31 ta' Diċembru tas-sena wara s-sena finanzjarja awditjata; jenfasizza l-fatt li dan jista' jġiegħel lill-Qorti tippreżenta r-rapport annwali tagħha sat-30 ta' Ġunju; Mingħajr ma taffettwa l-indipendenza tal-Qorti Ewropea tal-Awdituri, jipproponi li l-Qorti tibni l-opinjoni tagħha fuq il-livell ta' materjalità u mhux biss fuq ir-rata ta' żball tollerabbli, li jidher li huwa aktar konformi mal-istandards internazzjonali tal-awditjar; Jipproponi li l-Parlament Ewropew jiddedika sezzjoni speċjali fir-rapport annwali ta' kwittanza tiegħu għas-segwitu tar-rakkomandazzjonijiet magħmula mill-Qorti fl-awditjar tal-prestazzjoni varji tagħha, sabiex iħeġġeġ lill-Kummissjoni u lill-Istati Membri jimplimentaw dawn ir-rakkomandazzjonijiet; il-Parlament għandu jindika wkoll l-azzjonijiet ta' segwitu ewlenin li lilhom il-Qorti tista' tagħti attenzjoni speċjali fir-rapport annwali tagħha, mingħajr ma taffettwa l-indipendenza tagħha; Jinnota li l-Qorti tippjana l-programm ta' ħidma tagħha fuq bażi multiannwali u annwali; jinnota li l-pjan multiannwali jippermetti li l-istrateġija tal-Qorti tiġi ddefinita u aġġornata, u l-pjan annwali jistabbilixxi kompiti speċifiċi li għandhom jitwettqu matul is-sena inkwistjoni; jilqa' l-fatt li kull sena l-Qorti tippreżenta l-programm ta' ħidma annwali lill-Kumitat għall-Kontroll tal-Baġit, u telenka l-kompiti ta' awditjar ta' prijorità u r-riżorsi allokati għall-implimentazzjoni tagħhom; Jemmen li l-forma attwali ta' laqgħat tal-Qorti mal-Parlament u l-Kunsill tipprovdi pariri siewja għat-tfassil tal-programm ta' ħidma annwali tal-Qorti; jenfasizza li djalogu preparatorju strutturat ta' dan it-tip huwa ta' għajnuna kbira fl-iżgurar liċ-ċittadini tar-responsabbiltà effettiva u demokratika fir-rigward tal-użu tal-fondi pubbliċi pprovduti biex jintlaħqu l-objettivi tal-UE; jenfasizza li minkejja żieda fil-kollaborazzjoni konsultattiva mal-Parlament u l-Kunsill, il-Qorti għandha, independentement minn kull influwenza politika jew nazzjonali, tiddeċiedi hi stess il-programm ta' ħidma annwali tagħha; Jinnota li kwistjonijiet ta' interess ewlieni għall-partijiet interessati esterni, bħall-Parlament Ewropew, u t-talbiet ta' verifika sussegwenti la huma miġbura b'mod strutturat u lanqas kompletament ittrattati bħala preferenzjali; iqis dan bħala detrimentali għar-rilevanza u l-impatt tar-riżultati tal-awditjar tal-Qorti; jinnota, barra minn hekk, li l-valur miżjud tal-Qorti huwa direttament marbut mal-użu tal-ħidma tagħha li jsir mill-Parlament u minn partijiet interessati oħra fil-proċess ta' responsabbiltà; jistieden, għalhekk, lill-Qorti tikkunsidra fil-programm ta' ħidma annwali tagħha l-prijoritajiet politiċi tal-leġiżlaturi u kwistjonijiet ta' interess ewlieni għaċ-ċittadini tal-UE ikkomunikati mill-Kumitat għall-Kontroll tal-Baġit tal-Parlament bħala kanal tat-tħassib taċ-ċittadini tal-UE; Jistenna li tiġi stabbilita kooperazzjoni aktar mill-qrib bejn l-QEA u l-SAI tal-Istat Membri b'riżultati konkreti li jikkonċernaw is-sehem tal-ħidma annwali tal-QEA; jistenna, barra minn hekk, passi metodoloġiċi konkreti u arranġamenti dwar kalendarji tal-awditjar; jistenna li l-Kummissjoni, abbażi ta' studju legali, tagħmel proposti biex tintegra l-ħidma tal-awditjar tal-SAI tal-Istati Membri fl-awditjar tal-Qorti tal-ġestjoni kondiviża fl-Istat Membru rispettiv tagħhom; Jenfasizza li l-Qorti għandha tkun minn ta' quddiem fid-definizzjoni ta' metodu ta' ħidma li permezz tiegħu l-SAI u l-Qorti jsaħħu l-koordinazzjoni tar-riżorsi tagħhom biex jivvalutaw l-ispiża u l-prestazzjoni tal-baġit tal-UE, jevitaw id-duplikazzjoni tal-ħidma ta' kontroll u jaqsmu l-informazzjoni dwar il-kontroll, jidentifikaw oqsma ta' riskju, iwettqu verifiki konġunti jew jinvolvu aktar mill-qrib l-SAI mal-missjonijiet ta' awditjar tal-QEA, li jirriżultaw fl-iżvilupp ta' metodi komuni ta' ħidma u f'effettivita akbar f'kull livell ta' kontroll; jinnota li l-qsim tad-dejta tal-verifiki u tal-kontroll u ta' l-aħjar prattiki bejn il-Qorti u l-SAI huwa kruċjali biex jitjieb l-iffukar fuq l-isforzi ta' awditjar u kontroll; jinnota li jeżistu wisq saffi ta' kontroll u li dawn id-duplikazzjonijiet għandhom jiġu evitati sabiex jonqos il-piż fuq l-awtoritajiet amministrattivi u l-benefiċjarji; Jappella, għaldaqstant, li tissaħħaħ il-kooperazzjoni bejn l-istituzzjonijiet ta' awditjar nazzjonali u l-Qorti Ewropea tal-Awdituri fir-rigward tal-kontrolli ta' ġestjoni kondiviża, skont l-Artikolu 287(3) tat-TFUE; Jipproponi li tkun eżaminata l-possibbiltà li korpi ta' awditjar nazzjonali, fil-kapaċità tagħhom bħala awdituri esterni indipendenti, u b'kunsiderazzjoni xierqa għall-istandards tal-awditjar internazzjonali, joħorġu ċertifikati ta' awditjar nazzjonali għall-ġestjoni tal-fondi tal-Unjoni, li jingħataw lill-gvernijiet tal-Istati Membri sabiex jiġu ppreżentati matul il-proċess ta' kwittanza skont proċedura interistituzzjonali xierqa li għandha tiġi introdotta; Jenfasizza l-importanza li jiġu inklużi l-programmi Ewropej fl-ipprogrammar tal-kontrolli mwettqa mill-SAI b'attenzjoni partikolari għall-ġestjoni kondiviża, f'dan is-sens il-Parlamenti Nazzjonali għandu jkollhom rwol ewlieni fejn jitolbu lill-SAI rispettivi tagħhom iwettqu awditi dwar il-fondi u l-programmi Ewropej; jinnota li bl-istituzzjonalizzazzjoni u r-regolarizzazzjoni ta' dan il-kontroll, ir-riżultati tiegħu jkunu jistgħu jiġu ppreżentati darba fis-sena quddiem il-parlament nazzjonali; Jinnota li r-regolamenti li jkopru l-oqsma ewlenin tal-ispiża għall-perjodu 2014–2020 bidlu b'mod sostanzjali l-oqfsa finanzjarji u legali li jiggvernaw l-implimentazzjoni tal-baġit tal-UE; jindika li dawn ir-riformi jimplikaw tibdiliet sinifikanti li se jbiddlu x-xenarju tar-riskju tal-ġestjoni finanzjarja billi jissimplifikaw r-regoli ta' finanzjament, iżidu l-kondizzjonalità u jingranaw il-baġit tal-UE; jinsisti, għalhekk, li l-Qorti żżid l-attenzjoni tagħha lejn ir-riżultati li jipprovdu rappurtar adegwat fuq ir-riskji u l-prestazzjoni ta' strumenti ġodda bħal dawn; Jissuġġerixxi lill-Qorti biex tissinkronizza l-programm ta' ħidma multiannwali tagħha mal-QFP u tinkludi reviżjoni ta' nofs it-term, kif ukoll reviżjoni komprensiva tal-għeluq tal-kontijiet tal-Kummissjoni għall-QFP rispettiv; Jinnota li l-Awditjar tal-Prestazzjoni sikwit ma jkollhomx analiżi ċara tal-kawżi tas-sejbiet tal-awditjar; jinnota, barra minn hekk, li m'hemmx sistema stabbilita li tiżgura li l-awdituri assenjati biex iwettqu awditjar speċifiku għandhom l-għarfien tekniku u l-ħiliet metodoloġiċi meħtieġa biex iwettqu l-awditjar mingħajr ma jkollhom jaħdmu mill-bidu fuq kwalunkwe materjal tal-awditjar; iqis li dawn iċ-ċirkustanzi jżidu l-ineffikaċja u l-ineffiċjenza tas-sejbiet tal-Qorti fl-Awditjar tal-Prestazzjoni; Jistenna mill-Qorti trasparenza sħiħa dwar il-ħtiġijiet taż-żmien tal-Qorti għall-prodotti tagħha u jistieden lill-Qorti tippubblika f'kull Awditjar tal-Prestazzjoni rispettiv, l-iskeda taż-żmien u l-fażijiet differenti li l-prodott rispettiv għadda minnu fl-iżvilupp tiegħu, jiġifieri ż-żmien meħtieġ biex jgħaddi minn kull wieħed mill-fażijiet differenti stabbiliti, attwalment dawn il-fażijiet huma: Analiżi tal-Kwistjoni Memorandum dwar l-Ippjanar tal-Awditjar Dikjarazzjoni(jiet) tas-Sejbiet Preliminari It-tfassil tal-Konklużjonijiet Abbozz ta' Rapport Proċedura Kontradittorja; Jinnota li l-Awditjar tal-Prestazzjoni mill-Qorti, inkluż studju preliminari, idumu sentejn, li f'diversi każijiet il-konklużjonijiet tal-awditjar saru skaduti u xekklu l-implimentazzjoni ta' miżuri xierqa; jistenna li l-Qorti tissimplifika t-tfassil tal-Awditjar tal-Prestazzjoni tagħha u tnaqqas mill-passi proċedurali żejda, Jesprimi x-xewqa tiegħu li fil-futur il-Qorti mhux biss għandha tippubblika l-kummenti tal-Kummissjoni dwar is-sejbiet, il-konklużjonijiet u r-rakkomandazzjonijiet tagħha, iżda tesprimi b'mod ċar kontrorisposta finali fejn xieraq; Huwa tal-fehma li l-Qorti għandha tikkomunika b'mod regolari statistika dwar il-preżenza tal-Membri fis-sede tagħha fil-Lussemburgu lill-Kumitat għall-Kontroll tal-Baġit tal-Parlament; jistenna trasparenza sħiħa mill-Qorti fil-konfront tal-Parlament f'dan ir-rigward; jixtieq li jirċievi analiżi mill-Kummissjoni dwar il-fattibbiltà ta' sostituzzjoni ta' parti mir-remunerazzjoni tal-Membri tal-Qorti bi gratifika għal kull jum; Jenfasizza li minkejja l-ħtieġa li wieħed ikun ġust u jirreferi għall-argumenti tal-parti awditjata fir-rapport rilevanti, mhuwiex meħtieġ li jintlaħaq kunsens mal-parti awditjata; Jinnota li f'xi każijiet, id-deliberazzjonijiet parlamentari dwar kwistjonijiet indirizzati mir-rapporti speċjali kienu diġà konklużi, b'hekk ma kienx possibbli li jsir użu effettiv mir-riżultati tal-awditjar tal-Qorti; jinnota, barra minn hekk, li f'xi każijiet ir-rakkomandazzjonijiet ewlenin tal-Qorti kienu diġà ġew implimentati mill-Kummissjoni ladarba ġie ppreżentat rapport mill-Qorti; jistenna mill-Qorti li waqt it-twettiq tal-awditjar tagħha żżomm f'moħħha r-restrizzjonijiet tal-ħin u l-iżviluppi kollha esterni; Jistenna li fir-rapporti tagħha, il-Qorti tikkomunika b'mod ċar in-nuqqasijiet u l-aħjar prattiki tal-awtoritajiet tal-Istati Membri billi tiżvelahom b'mod konsistenti; Huwa konvint li l-ekonomiji ta' skala u l-kamp ta' applikazzjoni jistgħu jinkisbu permezz ta' analiżi bir-reqqa tar-riżorsi meħtieġa tal-Membri tal-Qorti; jistenna li l-Qorti tesplora ekonomiji bħal dawn, fost l-oħrajn fir-rigward ta' servizz kondiviż ta' sewwieq għall-Membri kif ukoll il-kondiviżjoni ta' kabinetti u persunal; Jiddeplora l-fatt li l-azzjoni intergovernattiva barra mill-qafas tat-Trattat tal-UE, bħal dik użata fl-istabbiliment tal-Faċilità Ewropea ta' Stabbiltà Finanzjarja (EFSF) u tal-Mekkaniżmu Ewropew ta' Stabilità (MES), toħloq ukoll sfidi serji għar-responsabbiltà pubblika u l-awditjar, filwaqt li ddgħajjef ir-rwol ewlieni tal-Qorti; Jiddeplora l-fatt li fil-każ tal-EFSF s'issa ma sar l-ebda arranġament għall-kontroll estern pubbliku indipendenti, u jiddispjaċih il-fatt li anke wara li l-QEA nnominat membru tal-bord tal-awditjar tal-MES, ir-rapport tal-awditjar annwali tal-bord mhux se jkun disponibbli għall-Parlament u lanqas għall-pubbliku ġenerali; jistieden lill-Qorti biex b'mod regolari tipprovdi lill-Parlament rapport ta' awditjar annwali tal-bord u kull informazzjoni oħra meħtieġa dwar l-attivitajiet tal-Qorti f'dan ir-rigward sabiex il-Parlament ikun jista' jiskrutinizza l-ħidma tal-Qorti tal-Awdituri waqt il-proċedura ta' kwittanza; Jinnota li l-kompożizzjoni u l-proċedura tal-ħatriet tal-Qorti huma ffissati fl-Artikoli 285 u 286 tat-TFUE; jenfasizza, madankollu, il-ħtieġa għal tibdil fit-Trattat li jistabbilixxi l-Kunsill u l-Parlament fuq bażi ugwali meta jinħatru l-Membri tal-Qorti tal-Awdituri, sabiex jiġu żgurati l-leġittimità demokratika, it-trasparenza u l-indipendenza sħiħa tal-Membri tal-Qorti tal-Awdituri; Jiddeplora l-fatt li xi proċeduri tal-ħatra wasslu għal kunflitt bejn il-Parlament u l-Kunsill dwar il-kandidati, minkejja l-fatt li t-Trattat ma jipprevedix dan il-kunflitt; jenfasizza li, kif stipulat fit-Trattat, huwa d-dover tal-Parlament li jivverifika l-persuni nominati; huwa tal-fehma li, fl-ispirtu ta' kooperazzjoni tajba fost l-Istituzzjonijiet Ewropej, il-Kunsill għandu jirrispetta d-deċiżjonijiet meħuda mill-Parlament wara s-smigħ tiegħu; Jitlob lill-Parlament Ewropew, permezz tar-reviżjoni li jmiss tat-Trattat tal-UE, isir responsabbli għall-għażla tal-membri tal-QEA fuq proposta tal-Kunsill; huwa tal-fehma li tali proċedura żżid l-indipendenza tal-Membri tal-QEA fil-konfront tal-Istati Membri; Jilqa' l-fatt li l-Qorti adottat regoli ġodda ta' proċedura fl-2010 li ppermettew lill-Qorti, taħt il-qafas legali attwali, tiffaċilita l-proċess tat-teħid tad-deċiżjonijiet tagħha, sabiex issa r-rapporti dwar l-awditjar u l-opinjonijiet qegħdin jiġu adottati minn awli ta' ħames jew sitt Membri minflok mill-kulleġġ sħiħ ta' 28 Membru; Huwa tal-fehma li r-regola dwar ir-rappreżentanza ġeografika attwali relatata mal-ġestjoni ta' livell għoli, skont liema regola jista' jkun hemm Membru wieħed għal kull Stat Membru, m'għadhiex siewja u kredibbli daqs kemm kienet fil-bidu tagħha u tista' tiġi sostitwita minn struttura ta' ġestjoni ħafifa mfassla apposta għal mandat ta' responsabbiltà usa', b'dispożizzjonijiet xierqa li jiggarantixxu l-indipendenza tal-attivitajiet kollha tal-Qorti; Jipproponi, għalhekk, li l-Qorti għandu jkollha l-istess numru ta' Membri bħall-Kummissjoni; il-Membri għandu jkollhom, tal-anqas, esperjenza professjonali fl-awditjar kif ukoll fil-ġestjoni; il-Membri tal-Qorti għandu jkollhom kwalifiki speċjali għall-funzjoni tagħhom, u l-indipendenza tagħhom għandha tkun mingħajr dubju; Jipproponi reviżjoni tal-metodu ta' remunerazzjoni tal-Membri tal-Qorti u r-riżorsi direttament u personalment mogħtija lil kull Membru sabiex jagħmilhom konformi ma' prattiki nazzjonali u internazzjonali għal funzjonijiet simili u li jippermettu lill-Membri tal-Qorti jwettqu r-responsabbiltajiet tagħhom b'mod indipendenti; Jadotta l-prinċipji, il-kriterji tal-għażla u l-proċeduri li ġejjin fl-għoti tal-opinjoni tiegħu dwar il-kandidati għas-sħubija fil-Qorti tal-Awdituri: għandu jkun hemm ammont ta' żmien raġonevoli għall-kunsiderazzjoni mill-Parlament sabiex ikun possibbli li l-kandidati jinstemgħu mill-Kumitat għall-Kontroll tal-Baġit u jkun jista' jittieħed vot mill-kumitat f'laqgħa wara s-smigħ; meta tkun se tittieħed deċiżjoni, fejn l-kriterji politiċi jitwarrbu, il-Kumitat għall-Kontroll tal-Baġit u s-seduta plenarja jivvutaw permezz ta' vot sigriet; fil-Kumitat għall-Kontroll tal-Baġit, is-smigħ għandu jkun pubbliku u d-diskussjonijiet għandhom jiġu trażmessi permezz tal-vidjo; il-Parlament għandu jieħu d-deċiżjonijiet tiegħu abbażi tal-maġġoranza tal-voti mitfugħa fis-seduta plenarja, u l-opinjoni tiegħu għandha tiġi rrispettata mill-Kunsill; il-kandidati għandhom ikunu preżenti waqt il-votazzjoni u wara vot negattiv se jintalbu mill-President tal-PE jiddeċiedu jekk hux se jirtiraw il-kandidatura tagħhom; Jikkunsidra li l-kriterji għall-ħatra tal-Membri tal-QEA għandhom jiġu speċifikati aħjar abbażi tal-Artikolu 286 tat-TFUE u jenfasizza li l-valutazzjoni tal-Parlament se tkun iggwidata primarjament mill-kriterji li ġejjin: esperjenza professjonali ta' livell għoli miksuba fil-finanzi pubbliċi, fl-awditjar u fil-ġestjoni, kif ukoll għarfien fil-fond tal-governanza tal-istituzzjonijiet Ewropej; rekord ta' awditjar tajjeb u evidenza ta' għarfien tajjeb ħafna ta' mill-anqas waħda mil-lingwi ta' ħidma tal-Unjoni Ewropea; fejn meħtieġ, prova ta' rilaxx bil-quddiem tal-applikanti mill-kompiti ta' ġestjoni mwettqa preċedentement; il-kandidati ma jkollhom ebda kariga eletta jew ebda responsabbiltà lejn partit politiku b'seħħ mid-data tal-ħatra tagħhom; standards għoljin tal-integrità u l-moralità tal-kandidat rikonoxxuti; fid-dawl tan-natura tal-ħidma li għandha ssir, l-età tal-kandidati għandha wkoll tiġi kkunsidrata, u għandu jitqies raġonevoli li, pereżempju, jiġi stipulat li l-Membri m'għandhomx ikollhom aktar minn 67 sena fil-mument tal-ħatra tagħhom; il-Membri m'għandhomx jokkupaw il-kariga aktar minn żewġ mandati; fl-aħħar, il-Parlament għandu jikkunsidra bis-serjetà l-kwistjoni tal-bilanċ bejn is-sessi fost il-Membri tal-Qorti; Jitlob lill-Kunsill sabiex: jippreżenta lill-Parlament minn tal-anqas żewġ kandidati minn kull Stat Membru, li jkunu mara u raġel; ifassal il-proposti b'mod li jikkonformaw bis-sħiħ mal-kriterji stabbiliti fir-riżoluzzjonijiet tal-Parlament, bil-ftehim li l-Parlament, min-naħa tiegħu, se jiżgura li jirrispetta dawk il-kriterji bl-aktar reqqa; jagħti d-dettalji rilevanti dwar il-karriera tal-kandidati meta jkun qed jindika l-ismijiet tagħhom, u l-informazzjoni u l-opinjonijiet kollha li jirċievi waqt li l-proċeduri ta' teħid tad-deċiżjonijiet interni tal-Istati Membri jkunu fis-seħħ; iwassal kwalunkwe informazzjoni dwar in-nomini li jkun irċieva mill-Istati Membri bil-ftehim li f'każ li jżomm lura milli jagħti l-informazzjoni, il-Parlament ikun obbligat jagħmel l-istħarriġ tiegħu stess, li jwassal għal dewmien inevitabbli fil-proċedura tal-ħatriet; jindirizza lill-awtoritajiet xierqa tal-Istati Membri li se jiġu msejħa biex jinnominaw il-kandidati għas-sħubija fil-Qorti tal-Awdituri, u jiġbed l-attenzjoni ta' dawk l-awtoritajiet għall-kriterji u l-proċeduri stipulati mill-Parlament; jevita li jirtira u jissottometti nomini ġodda li jieħdu kont tal-proposti ġodda mressqa mill-Istati Membri li huma motivati esklussivament minn kriterji politiċi; jirrispetta, f'każ bħal dan, l-opinjoni kuntrarja tal-Parlament dwar is-sitwazzjoni, u jipproponi kandidat/i ġdid/ġodda; Jistipula dan li ġej fir-rigward tal-proċeduri quddiem il-Kumitat għall-Kontroll tal-Baġit u fis-seduta plenarja: kull rakkomandazzjoni dwar kull nomina għandha tiġi sottomessa fil-forma ta' rapport li għandu jiġi adottat fuq il-bażi ta' maġġoranza tal-voti mitfugħa, bir-rapport li jindika biss in-nomina; ir-rapport għandu jikkonsisti minn: iċ-ċirkustanzi fil-qosor taċ-ċitazzjonijiet tar-referenza lill-Parlament; premessi li jiddeskrivu l-proċedura lill-kumitat kompetenti; test operattiv li jista' jikkonsisti biss minn: opinjoni favorevoli, jew opinjoni kuntrarja; iċ-ċitazzjonijiet u l-premessi m'għandhomx jitressqu għall-votazzjoni; il-curriculum vitæ u t-tweġibiet għall-kwestjonarju għandhom jiġu annessi mar-rapport; il-Kumitat għall-Kontroll tal-Baġit u s-seduta plenarja għandhom jivvutaw dwar il-ħatra tal-kandidat inkwistjoni; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Qorti tal-Awdituri u, għal skopijiet ta' informazzjoni, lill-istituzzjonijiet l-oħra tal-Unjoni Ewropea u l-parlamenti u lill-istituzzjonijiet ta' awditjar tal-Istati Membri. wara li kkunsidra l-Protokoll Nru 2 tat-Trattat dwar il-Funzjonament tal-Unjoni Ewropea dwar l-applikazzjoni tal-prinċipji tas-sussidjarjetà u l-proporzjonalità, b'mod partikolari l-Artikoli 4, 6 u 7 tiegħu, wara li kkunsidra l-arranġamenti prattiċi li sar qbil dwarhom fit-22 ta' Lulju 2011 bejn is-servizzi kompetenti tal-Parlament Ewropew u tal-Kunsill għall-implimentazzjoni tal-Artikolu 294(4) tat-TFUE f'każ ta' qbil fl-ewwel qari, wara li kkunsidra r-rapport tal-Kummissjoni dwar is-sussidjarjetà u l-proporzjonalità (id-19-il rapport dwar it-Tfassil Aħjar tal-Liġijiet li jkopri s-sena 2011) (COM(2012)0373), wara li kkunsidra l-komunikazzjonijiet tal-Kummissjoni dwar l-Idoneità Regolatorja tal-UE (COM(2012)0746) u (COM(2013)0685), wara li kkunsidra l-komunikazzjoni tal-Kummissjoni "Regolamentazzjoni Intelliġenti fl-Unjoni Ewropea – Inwieġbu għall-ħtiġijiet tal-intrapriżi żgħar u medji"(COM(2013)0122), wara li kkunsidra d-Dokument ta' Ħidma tal-Persunal tal-Kummissjoni dwar monitoraġġ u konsultazzjoni dwar regolamentazzjoni intelliġenti għall-intrapriżi żgħar u medji (SWD(2013)0060), wara li kkunsidra l-komunikazzjoni mill-Kummissjoni dwar ir-Regolamentazzjoni Intelliġenti fl-Unjoni Ewropea (COM(2010)0543), wara li kkunsidra l-konklużjonijiet tal-Kunsill dwar ir-Regolamentazzjoni Intelliġenti tat-30 ta' Mejju 2013, wara li kkunsidra r-rapport tal-15 ta' Novembru 2011 tal-Grupp ta' Livell Għoli ta' Partijiet Interessati Indipendenti għall-Piżijiet Amministrattivi, bl-isem "l-Ewropa baqgħalha x'taqdef: Rapport dwar l-aħjar prattika fl-Istati Membri biex il-leġiżlazzjoni tal-UE tiġi implimentata bil-mod l-inqas ta' xkiel", wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali u l-opinjoni tal-Kumitat għall-Affarijiet Kostituzzjonali (A7-0056/2014), billi l-aġenda dwar ir-regolamentazzjoni intelliġenti fiha nnifisha hija sforz biex jiġu konsolidati l-isforzi f'termini ta' tfassil aħjar tal-liġijiet, is-semplifikazzjoni tal-liġijiet tal-UE u t-tnaqqis tal-piżijiet amministrattivi, u biex jinbeda proċess għall-ksib ta' governanza tajba imsejsa fuq tfassil tal-politika abbażi ta' elementi konkreti, li fiha l-valutazzjonijiet tal-impatt u l-kontrolli ex post ikollhom rwol essenzjali; Jemmen li l-parlamenti nazzjonali għandhom ikunu involuti fil-valutazzjonijiet ex post ta' regolamenti ġodda, u dan jgħin lill-Kummissjoni bir-rapporti tagħha u b'mod ġenerali jtejjeb il-valutazzjoni ta' kwistjonijiet Ewropej mill-parlamenti nazzjonali; billi l-Ftehim Interistituzzjonali tal-2003 dwar Tfassil Aħjar tal-Liġijiet ma baqax adattat għall-ambjent leġiżlattiv attwali kif maħluq mit-Trattat ta' Lisbona, mhux inqas minħabba l-approċċ frammentat użat mill-istituzzjonijiet tal-UE f'termini ta' adozzjoni ta' dikjarazzjonijiet politiċi konġunti fuq dokumenti ta' spjegazzjoni u arranġamenti prattiċi fil-livell tas-segretarjat għall-implimentazzjoni tal-Artikolu 294 tat-TFUE; Jenfasizza li l-leġiżlazzjoni proposta u adottata fil-livell Ewropew għandha tkun sempliċi, effettiva u effiċjenti, għandha tipprovdi valur miżjud ċar, u għandha tkun faċli biex tinftiehem u aċċessibbli fil-lingwi uffiċjali kollha tal-Istati Membri, kif ukoll tipprovdi benefiċċji sħaħ bi spejjeż minimi; jirrikonoxxi li l-kriżi ekonomika xeħtet pressjoni akbar fuq ir-riżorsi tal-amministrazzjonijiet nazzjonali, u jemmen li impenn favur il-ħolqien ta' leġiżlazzjoni ċara u li tkun tista' tiġi trasposta faċilment jgħin biex itaffi parti minn din il-pressjoni fuq l-ammistrazzjonijiet nazzjonali u fuq l-individwi privati li jridu jikkonformaw mal-liġi; jenfasizza l-fatt li l-istituzzjonijiet Ewropej huma responsabbli biex jiggarantixxu li l-leġiżlazzjoni tkun ċara, tinftiehem faċilment u ma tpoġġix piż amministrattiv bla bżonn fuq iċ-ċittadini u l-impriżi; Jenfasizza li l-evalwazzjoni tal-impatt ta' regolamenti ġodda fuq l-SMEs jew fuq kumpaniji kbar la għandha twassal għal diskriminazzjoni bejn il-ħaddiema abbażi tad-daqs tal-kumpaniji li jimpjegawhom u lanqas għal deterjorament fid-drittijiet fundamentali tal-ħaddiema, inkluż id-dritt għal informazzjoni u konsultazzjoni, jew għal deterjorament fil-kundizzjonijiet tax-xogħol tagħhom, il-benessri fuq il-post tax-xogħol jew id-drittijiet għal sigurtà soċjali, u lanqas m'għandha tostakola t-titjib f'dawn id-drittijiet jew fis-salvagwardja tagħhom fuq il-post tax-xogħol, fid-dawl ta' riskji eżistenti u oħrajn ġodda marbuta max-xogħol; Jenfasizza li l-prinċipji ta' sussidjarjetà u proporzjonalità jridu jiġu osservati mill-istituzzjonijiet Ewropej meta dawn ifasslu l-liġijiet; Ifakkar l-osservazzjonijiet preċedenti tiegħu dwar il-fatt li ħafna drabi ġara li l-Bord għall-Valutazzjoni tal-Impatt u l-Parlamenti nazzjonali kkonstataw li dawn il-prinċipji ġew indirizzati b'mod inadegwat fil-valutazzjonijiet ta' impatt tal-Kummissjoni; jesprimi d-diżappunt tiegħu, għal darba oħra, li tali kritika ġiet ripetuta għal sena oħra; Jemmen li tfassil aħjar tal-liġijiet għandu jiġi segwit fl-ispirtu ta' governanza f'diversi livelli, jiġifieri permezz ta' azzjoni koordinata mill-UE, l-istituzzjonijiet nazzjonali u l-awtoritajiet lokali u reġjonali; Jitlob għal darba oħra li l-Ftehim Interistituzzjonali dwar it-tfassil aħjar tal-liġijiet tal-2003 jiġi rinegozjat sabiex jitqies l-ambjent leġiżlattiv ġdid li nħoloq bit-Trattat ta' Lisbona, tiġi kkonsolidata l-aqwa prassi attwali u l-ftehim jiġi aġġornat b'konformità mal-aġenda dwar "it-tfassil aħjar tal-liġijiet"; jirrakkomanda li kwlaunkwe ftehim ġdid għandu jiġi adottat abbażi tal-Artikolu 295 tat-TFUE u għandu jkun vinkolanti; Iħeġġeġ lill-Kummissjoni u lill-Kunsill biex jimpenjaw ruħhom mal-Parlament f'negozjati dwar il-kriterji għall-applikazzjoni xierqa tal-Artikolu 290 u 291 tat-TFUE; iqis li dan jista' jintlaħaq fil-qafas tar-reviżjoni tal-Ftehim Interistituzzjonali dwar it-Tfassil Aħjar tal-Liġijiet li tkun tinkludi inter alia kriterji bħal dawn; Iqis li l-varjetà ta' titoli applikati għall-iskemi li tuża l-Kummissjoni biex tevalwa l-liġijiet adottati u biex twassal tnaqqis fil-piżijiet qed toħloq konfużjoni u hija kkumplikata bla bżonn; jirrakkomanda li jiġi adottat titolu uniku bl-isem "Tfassil aħjar tal-liġijiet", u jtenni t-talba tiegħu li Kummissarju wieħed jiġi inkarigat b'dan ir-rapport; Jistieden lill-Kummissjoni biex iżżid ir-reviżjoni tal-applikazzjoni tal-prinċipju ta' proporzjonalità, speċjalment fir-rigward tal-użu tal-Artikoli 290 u 291 tat-TFUE dwar atti ddelegati u ta' implimentazzjoni; Iqis li, fil-kuntest ta' leġittimità demokratika usa', is-sistema ta' twissija bikrija għandha tiġi sottoposta għal riflessjoni attenta. Jindika li, filwaqt li l-kriżi ekonomika u dik finanzjarja jeħtieġu koordinazzjoni mtejba ta' politiki u tisħiħ tas-setgħat tal-Unjoni f'għadd ta' ambiti, hu essenzjali wkoll li jinżamm fehim ċar tat-tqassim tal-kompetenzi fis-sistema ta' governanza fuq diversi livelli tal-Unjoni Ewropea u, wara dibattitu trasparenti, li jittieħdu deċiżjonijiet b'mod trasparenti fil-livell l-iktar xieraq, bit-tnaqqis tal-burokrazija; Jenfasizza li l-istituzzjonijiet Ewropej għandhom jirrispettaw il-prinċipji tas-sussidjarjetà u l-proporzjonalità mħaddna fl-Artikolu 5 tat-Trattat tal-Unjoni Ewropea u l-Protokoll Nru 2, li huma ta' natura ġenerali, li jorbtu lill-istituzzjoniiet fl-eżerċizzju tas-setgħat tal-Unjoni bl-eċċezzjoni li l-prinċipju tas-sussidjarjetà ma japplikax f'dawk l-oqsma li jaqgħu taħt il-kompetenza esklużiva tal-Unjoni; Jissuġġerixxi li jiġi valutat il-fatt jekk għandhomx jiġu stabbiliti kriterji xierqa, fil-livell tal-UE, għall-evalwazzjoni tal-konformità mal-prinċipji tas-sussidjarjetà u tal-proporzjonalità; Jinnota li l-Protokoll Nru 2 jagħti l-opportunità formali lill-parlamenti nazzjonali li jagħtu konsulenza lil-leġiżlatur tal-UE dwar jekk abbozz ta' liġi ġdid ma jgħaddix mill-prova tas-sussidjarjetà li bis-saħħa tiegħu l-objettivi tiegħu jistgħu, minħabba l-iskala jew l-effetti, jintlaħqu aħjar fil-livell tal-Unjoni pjuttost milli fil-livell tal-Istati Membri; Jinnota l-importanza kruċjali tal-valutazzjonijiet tal-impatt bħala strumenti li jgħinu fit-teħid ta' deċiżjonijiet fil-proċess leġiżlattiv u jenfasizza l-ħtieġa, f'dan il-kuntest, li tingħata kunsiderazzjoni xierqa lill-kwistjonijiet relatati mas-sussidjarjetà u mal-proporzjonalità; Jilqa' l-parteċipazzjoni aktar stretta tal-parlamenti nazzjonali fil-qafas tal-proċess leġiżlattiv Ewropew u l-fatt li dawn qegħdin juru interess saħansitra ikbar fl-applikazzjoni xierqa ta' dawn il-prinċipji mill-istituzzjonijiet tal-Unjoni. dan jidher mill-fatt li fl-2011 il-Parlament Ewropew irċieva 77 opinjoni motivata fejn ġie ddikjarat li abbozz ta' att leġiżlattiv ma kkonformax mal-prinċipju tas-sussidjarjetà, u 523 kontribut ieħor dwar il-mertu ta' abbozz ta' liġi, billi ċ-ċifri rispettivi għall-2010 kienu 41 u 299; jesprimi d-disponibilità tiegħu li jkompli u jsaħħaħ il-kooperazzjoni u d-djalogu interparlamentari mal-parlamenti nazzjonali; Jissottolinja bil-qawwa l-importanza tal-iskrutinju parlamentari, kemm mill-Parlament Ewropew kif ukoll mill-parlamenti nazzjonali; jirrakkomanda li l-parlamenti nazzjonali jingħataw assistenza sostanzjali biex jitħallew jaqdu l-kompiti ta' skrutinju tagħhom; jissuġġerixxi li l-parlamenti nazzjonali jingħataw linji gwida biex jgħinuhom fil-valutazzjoni tal-konformità mal-prinċipju tas-sussidjarjetà; Jenfasizza li l-Qorti tal-Ġustizzja, bi qbil mal-Artikolu 263 TFUE, hija kompetenti sabiex teżamina l-legalità tal-atti leġiżlattivi, fir-rigward tal-konformità mal-prinċipju tas-sussidjarjetà, u li dan il-prinċipju jikkostitwixxi linja gwida politika dwar l-eżerċizzju tas-setgħat fil-livell tal-Unjoni; Jindika, min-naħa l-oħra, li l-Qorti tal-Ġustizzja tal-Unjoni Ewropea, bis-saħħa tat-Trattati, għandha l-ġurisdizzjoni f'azzjonijiet imressqa abbażi ta' 'ksur tat-Trattati jew ta' kwalunkwe stat tad-dritt marbut mal-applikazzjoni tagħhom', u li skont it-Trattat dwar l-Unjoni Ewropea, il-prinċipji tas-sussidjarjetà u tal-proporzjonalità jappartjenu għal dawn ir-regoli; jinnota li l-istħarriġ ġudizzjarju tal-validità ta' atti tal-Unjoni, għalhekk, ma jestendix għall-konformità ma' dawn il-prinċipji; Jenfasizza li l-Qorti tal-Ġustizzja, fis-sentenza tagħha tat-12 ta' Mejju 2011 fil-kawża C-176/09 Il-Gran Dukat tal-Lussemburgu vs Il-Parlament Ewropew, Il-Kunsill tal-Unjoni Ewropea, tafferma li l-prinċipju tal-proporzjonalità "jeżiġi li l-miżuri implimentati permezz ta' dispożizzjoni tad-dritt tal-Unjoni għandhom ikunu kapaċi li jilħqu l-għan imfittex mil-leġiżlazzjoni kkonċernata u ma jmorrux ultra vires minn dak li huwa meħtieġ sabiex jilħqu dan" u li "f'oqsma fejn il-leġiżlatur tal-Unjoni għandu setgħa normattiva wiesgħa" l-legalità ta' miżura adottata f'dan il-kuntest tista' tiġi affettwata biss jekk il-miżura ma tkunx xierqa b'mod ċar fir-rigward tal-objettiv li qed jippruvaw isegwu l-istituzzjonijiet kompetenti, minkejja li l-leġiżlatur tal-Unjoni għandu, madankollu, "jibbaża l-għażla tiegħu fuq kriterji oġġettivi' u, fil-kuntest tal-evalwazzjoni tar-restrizzjonijiet marbuta mal-miżuri differenti possibbli, jeżamina 'jekk l-għanijiet imfittxija mill-miżura magħżula humiex ta' natura li tiġġustifika l-konsegwenzi ekonomiċi negattivi, anki kunsiderevoli għal ċerti operaturi"; Josserva li l-prinċipju tas-sussidjarjetà kif inhu formulat fit-Trattati jippermetti l-azzjoni tal-Unjoni fl-oqsma li ma jaqgħux fil-kompetenza esklużiva tagħha biss "jekk u sa fejn l-objettivi tal-azzjoni prevista ma jkunux jistgħu jinkisbu biżżejjed mill-Istati Membri, la fil-livell ċentrali u lanqas fil-livell reġjonali u lokali, iżda jkunu jistgħu, minħabba l-iskala jew l-effetti tal-azzjoni prevista, jinkisbu aħjar fil-livell tal-Unjoni", filwaqt li, skont il-prinċipju tal-proporzjonalità, is-sustanza u l-forma tal-azzjoni tal-Unjoni m'għandhiex taqbeż dak li hu meħtieġ biex jinkisbu l-objettivi tat-Trattati; jindika li s-sussidjarjetà u l-proporzjonalità huma marbutin mill-qrib ma' xulxin iżda distinti: filwaqt li tal-ewwel jirrigwarda l-adegwatezza tal-azzjoni tal-Unjoni fl-oqsma li mhumiex ta' kompetenza esklużiva tagħha, dan tal-aħħar jirrigwarda l-proporzjonalità bejn il-mezzi stabbiliti mil-leġiżlatur u l-finijiet imfittxija minnu u taħdem bħala regola ġenerali fl-eżerċizzju tal-kompetenzi tal-Unjoni; ifakkar għalhekk li l-eżami tal-proporzjonalità ta' abbozz ta' att leġiżlattiv għandha ssegwi loġikament dak tas-sussidjarjetà, iżda, fl-istess ħin il-verifika tas-sussidjarjetà ma tkunx biżżejjed effikaċi mingħajr il-verifika tal-proporzionalità; Josserva li l-Kummissjoni rċeviet għadd żgħir biss ta' mistoqsijiet parlamentari (32 minn iktar minn 12 000) fl-2011 dwar kwistjonijiet marbuta mal-konformità mal-prinċipji tas-sussidjarjetà u tal-proporzjonalità; Jenfasizza l-fatt li fl-2011 il-Kummissjoni rċeviet 64 opinjoni motivata fi ħdan it-tifsira tal-Protokoll Nru 2 dwar l-applikazzjoni tal-prinċipji tas-sussidjarjetà u tal-proporzjonalità, li tirrappreżenta żieda konsiderevoli meta mqabbel mal-2010; jikkonstata, madankollu, li dawn l-64 opinjoni motivata rrappreżentaw 10 % tat-total ta' 622 opinjoni trażmessi lill-Kummissjoni mill-parlamenti nazzjonali fl-2011 fil-qafas tad-djalogu politiku kkkonċernat; jiġbed l-attenzjoni wkoll għall-fatt li l-ebda mill-proposti tal-Kummissjoni ma rċeviet għadd suffiċjenti ta' opinjonijiet motivati biex jirriżulta fi 'proċeduri tal-"karta safra jew oranġjo" skont il-Protokoll; jikkonstata madankollu li fit-22 ta' Mejju 2012 ingħatat għall-ewwel darba "proċedura ta' karta safra" għal proposta tal-Kummissjoni (proposta għal Regolament tal-Kunsill dwar l-eżerċizzju tad-dritt li tittieħed azzjoni kollettiva fil-kuntest tal-libertà tal-istabbiliment u l-libertà li tagħti servizz, l-hekk imsejħa proposta għal Regolament "Monti II"); jissottolinja li l-Kummissjoni rtirat il-proposta mhux għax qieset li kisret il-prinċipju tas-sussidjarjetà, iżda għax indunat li l-proposta diffiċilment setgħet ikollha, fi ħdan il-Parlament u l-Kunsill, is-sostenn politiku neċessarju għall-finijiet tal-adozzjoni tagħha; Hu tal-fehma li l-mekkaniżmu ta' verifika tal-prinċipju tas-sussidjarjetà għandu jitfassal u jintuża bħala strument ewlenin ta' kollaborazzjoni bejn istituzzjonijiet Ewropej u istituzzjonijiet nazzjonali; jinnota b'sodisfazzjon li dan l-istrument jintuża fil-prattika bħala mezz ta' komunikazzjoni u djalogu ta' kooperazzjoni fost id-diversi livelli istituzzjonali tas-sistema Ewropea b'livelli multipli; Jikkonstata bi tħassib li ċerti opinjonijiet motivati mill-parlamenti nazzjonali jenfasizzaw il-fatt li, f'numru ta' proposti leġiżlattivi tal-Kummissjoni, il-ġustifikazzjoni tas-sussidjarjetà hija insuffiċjenti jew lanqas biss teżisti; Jirrakkomanda li jiġu eżaminati r-raġunijiet għaliex jitressaq għadd tant żgħir ta' opinjonijiet formali u motivati mingħand il-parlamenti nazzjonali u jiġi ddeterminat jekk dan huwiex dovut għall-fatt li l-prinċipju tas-sussidjarjetà huwa osservat min-naħat kollha, jew għall-fatt li l-parlamenti nazzjonali mhumiex kapaċi jinfurzaw dan il-prinċipju minħabba nuqqas ta' riżorsi jew ir-riġidità tal-iskadenzi; jikkunsidra li analiżi mill-Kummissjoni hija mixtieqa; Jenfasizza l-ħtieġa li l-istituzzjonijiet Ewropej jagħmluha possibbli għall-parlamenti nazzjonali li jeżaminaw il-proposti leġiżlattivi billi jiżguraw li l-Kummissjoni tforni motivazzjoni dettaljata u komprensiva għad-deċiżjonijiet leġiżlattivi tagħha dwar is-sussidjarjetà u l-proporzjonalità skont l-Artikolu 5 tal-Protokoll Nru 2 tat-Trattat dwar il-Funzjonament tal-Unjoni Ewropea; Jinnota wkoll f'dan ir-rigward li l-perjodu attwali li fih il-parlamenti nazzjonali jagħmlu l-kontrolli fuq is-sussidjarjetà u l-proporzjonalità spiss ġie kkunsidrat insuffiċjenti; Iqis li l-pressjoni fuq iż-żmien u r-riżorsi li jiffaċċaw il-parlamenti nazzjonali fir-rispons tagħhom għal abbozzi ta' leġiżlazzjoni tikkontribwixxi għad-'defiċit demokratiku' osservat fi ħdan l-UE; Ifakkar it-talbiet preċedenti tiegħu għal kontroll aktar dettaljat tal-problemi ffaċċjati mill-parlamenti nazzjonali sabiex itejbu l-funzjonament tal-mekkaniżmu eżistenti; jemmen li jkun tajjeb jekk jinstabu metodi ta' tisħiħ ta' dan il-mekkaniżmu li, possibilment fil-kuntest ta' rieżami futur tat-Trattat, jistgħu jagħtu aktar drittijiet lill-parlamenti nazzjonali; jissuġġerixxi li f'dan ir-rieżami tingħata kunsiderazzjoni lin-numru adegwat ta' risponsi tal-parlament nazzjonali meħtieġa biex jingħata bidu għal din il-proċedura, jekk il-proċedura għandhiex tkun limitata għal raġunijiet ta' sussidjarjetà, u x'għandu jkun l-effett tagħha, partikolarment b'referenza għall-proċedura tal-"karta s-safra"; iqis li diskussjoni ta' dan it-tip tikkostitwixxi stadju siewi fl-evoluzzjoni tas-setgħa mogħtija lill-parlamenti nazzjonali, l-allinjament tal-inċentivi biex jiġi eżerċitat skrutinju li jkollu effett fil-livell Ewropew; Iqis li sadanittant jistgħu jiġu introdotti diversi inizjattivi biex tittejjeb l-evalwazzjoni ta' kwistjonijiet Ewropej min-naħa tal-parlamenti nazzjonali; b'mod partikolari: jissuġġerixxi li kull att leġiżlattiv ippubblikat f'Il-Ġurnal Uffiċjali għandu jinkludi nota li tispeċifika liema parlamenti nazzjonali jkunu taw rispons, u dawk li jkunu wrew tħassib dwar is-sussidjarjetà; jipproponi li jiġu ppreżentati l-opinjonijiet motivati tal-parlamenti nazzjonali, li jintbagħtu skont l-Artikolu 6 tal-Protokoll Nru 2 li jinsab fl-anness tat-TUE u mat-TFUE lill-koleġiżlaturi, mingħajr dewmien; jissuġġerixxi li jistgħu jitħejjew linji gwida li jelenkaw il-kriterji għal opinjonijiet motivati dwar kwistjonijiet ta' sussidjarjetà; jipproponi l-mobilizzazzjoni tal-parlamenti nazzjonali biex jitwettqu evalwazzjonijiet kumparattivi ta' valutazzjonijiet ex ante li huma jkunu wettqu u valutazzjonijiet ex post imfassla mill-Kummissjoni; Jemmen li approċċ effikaċi għall-isfidi ta' tfassil aħjar tal-liġijiet għandu jgħin lill-istituzzjonijiet Ewropej jirreaġixxu għall-kriżi, kemm f'termini ta' liġijiet eżistenti u kemm ta' leġiżlazzjoni prospettiva; iqis li r-riforma tal-leġiżlazzjoni u l-prattiki leġiżlattivi Ewropej hi għodda essenzjali għall-ħolqien ta' tkabbir, il-kompetittività u xogħlijiet diċenti fl-Ewropa; Jilqa' l-enfasi dejjem akbar li qed tagħmel il-Kummissjoni fuq "ċiklu" ta' politika, fejn l-istadji tal-inizjazzjoni, il-valutazzjoni tal-impatt, il-konsultazzjoni, il-promulgazzjoni, l-implimentazzjoni u l-evalwazzjoni tal-leġiżlazzjoni tal-UE jitqiesu bħala parti minn proċess koerenti; jemmen f'dan il-kuntest li l-prinċipju "L-Ewwel Aħseb fiż-Żgħir" għandu jinżamm bħala element ewlieni, u l-valutazzjoni ex ante ta' leġiżlazzjoni ġdida għandha titjieb, biex b'hekk jifforma proċess intelliġibbli u trasparenti għall-istimular tat-tkabbir u tal-kompetittività fl-Ewropa; Jilqa', f'dan ir-rigward, il-komunikazzjonijiet tal-Kummissjoni dwar ir-regolamentazzjoni intelliġenti u dwar il-l-Idoneità Regolatorja tal-UE, kif ukoll id-Dokument ta' Ħidma tal-Persunal dwar "L-Għaxar l-aktar atti leġiżlattivi li huma ta' piż fuq l-SMEs"; iqis li dawn id-dokumenti jirrappreżentaw avvanzi kredibbli fl-aġenda ta' tfassil aħjar tal-liġijiet u jirriflettu ħafna mit-talbiet preċedenti tal-Parlament; Iqis li dawn l-avvanzi retoriċi issa għandhom jiġu kkonsolidati b'azzjoni konkreta; iħeġġeġ il-Kummissjoni, għaldaqstant, tippreżenta proposti konkreti biex jitnaqqas il-piż regolatorju ġenerali tal-UE mingħajr ma jiddgħajfu s-saħħa u s-sikurezza fuq ix-xogħol, u b'mod partikolari billi: tieħu azzjoni biex tnaqqas, malajr kemm jista' jkun, il-piżijiet identifikati mill-SMEs madwar l-Ewropa fil-konsultazzjoni "Top 10"; iżżid, fejn xieraq, l-użu ta' eżenzjonijiet jew reġimi anqas riġidi għall-mikro-intrapriżi u l-SMEs meta tipproponi leġiżlazzjoni ġdida u biex ir-regoli tal-akkwist pubbliku tal-UE isiru aktar favorevoli għall-SMEs; timplimenta b'mod rapidu l-impenji stipulati fil-Komunikazzjoni dwar l-Ideoneità regolatorja (REFIT) tat-2 ta' Ottubru 2013 (COM(2013)0685), u ttemm l-valutazzjonijiet f'oqsma politiċi ewlenin qabel it-tmiem tat-terminu leġiżlattiv attwali, inkluż informazzjoni mil-livelli ta' gvern fis-setturi prinċipali li huma ta' tħassib għall-awtoritajiet lokali u reġjonali; tagħti spinta aktar ambizzjuża lill-ħolqien tal-impjiegi u t-tkabbir fl-UE billi tnaqqas l-ispiża tar-regolamentazzjoni għan-negozji; tħejji rapport annwali li jiffoka fuq l-aġenda usa' tat-tfassil aħjar tal-liġijiet, li jkun jinkludi fih dikjarazzjoni tal-progress fuq l-inizjattivi meħuda mill-Kummissjoni, fosthom dikjarazzjoni tal-ispiża netta għan-negozji u l-ispejjeż soċjali tal-proposti ġodda adottati mill-Kummissjoni fit-12-il xahar preċedenti; Jenfasizza li t-titjib tas-saħħa u s-sikurezza fuq ix-xogħol u l-informazzjoni u l-konsultazzjoni tal-ħaddiema huma żewġ elementi importanti għat-tisħiħ tal-produttività u tal-kompetittività fl-ekonomija Ewropea; jenfasizza li regolamentazzjoni soda u stabbli f'dawn l-oqsma ma xxekkilx it-tkabbir, anzi tikkontribwixxi għalih; Iqis li l-Kummissjoni għandha tesplora aktar il-possibilità li jiġi introdott stadju ta' "white paper" fil-proċess leġiżlattiv; jemmen li meta l-partijiet interessati jingħataw il-possibblità li jikkumentaw dwar abbozzi ta' proposti u l-valutazzjonijet ta' impatt proviżorji li jakkompajnawhom, dan itejjeb il-kwalità tal-abbozz ta' leġiżlazzjoni ppreżentat mill-Kummissjoni, mingħajr ma jiżdied bla bżonn il-ħin tal-perjodu ta' "ġestazzjoni" tal-liġijiet prospettivi; Ifakkar, f'dan ir-rigward, l-istedina li l-Parlament għamel lill-Kummissjoni sabiex tressaq proposti li jimplimentaw kompensazzjoni regolatorja, li tkun teħtieġ li jiġu identifikati kompensi ekwivalenti għall-ispejjeż, qabel il-leġiżlazzjoni ġdida li tintroduċi l-impożizzjoni ta' spejjeż ġodda; jinnota li l-leġiżlazzjoni tal-UE ma għandha bħala konsegwenza awtomatika la l-eliminazzjoni ta' 28 liġi nazzjonali biex toħdilhom posthom liġi waħda Ewropea, u lanqas tnaqqis fil-piż regolatorju awtomatiku meta mqabbel ma' dak tal-liġijiet nazzjonali rispettivi; iħeġġeġ lill-Kummissjoni, għaldaqstant, li teżamina din il-proposta serjament, u li tippreżenta valutazzjoni tal-impatt tagħha qabel tmiem it-terminu parlamentari attwali fl-2014; Jiddispjaċih għall-fatt li l-Kummissjoni beħsieba tirtira l-proposta tagħha dwar l-Istatut ta' Kumpannija Privata Ewropea, kif mitlub mill-Parlament fir-rapport leġiżlattiv fuq inizjattiva tiegħu stess; jitlob lill-Kummissjoni tikkonsulta l-Parlament qabel ma tirtira kwalunkwe proposta fuq dan ir-rapport tal-Parlament; Jenfasizza l-importanza tas-simplifikazzjoni għall-allinjament tal-ambjent regolatorju, speċjalment għall-awtoritajiet lokali u reġjonali, li r-riżorsi tagħhom għall-implimentazzjoni tal-leġiżlazzjoni spiss huma limitati u qegħdin jonqsu; Jifhem li r-regolamentazzjoni żejda ("goldplating") hija prattika fejn l-Istati Membri jmorru lil hinn mir-rekwiżiti minima mitluba mid-Direttivi meta jwettqu t-traspożizzjoni tagħhom fil-liġijiet nazzjonali; itenni l-appoġġ tiegħu għal miżuri biex tkun ittrattata r-regolamentazzjoni żejda u għalhekk jistieden lill-Istati Membri biex jispjegaw ir-raġunijiet tagħhom għal dan, f'każijiet fejn isseħħ ir-regolamentazzjoni żejda; Jilqa' l-fatt li l-valutazzjonijiet tal-impatt tal-Kummissjoni jippruvaw ikopru firxa wiesgħa u komprensiva ta' impatti potenzjali, iżda jemmen li s-sistema xorta waħda tista' tissaħħaħ aktar, b'diversi modi, pereżempju bl-inklużjoni tad-dimensjoni territorjali (implikazzjonijiet finanzjarji u amministrattivi għall-awtoritajiet nazzjonali, reġjonali u lokali); f'dan ir-rigward, jinsab inkoraġġit bid-deċiżjoni tal-Kummissjoni li taġġorna, tikkonsolida u tirrevedi l-Linji Gwida tal-Valutazzjoni tal-Impatt sa Ġunju 2014, u jirriżerva d-dritt li jagħti kontribut dettaljat li jiddeskrivi titjib potenzjali għal dawn il-linji gwida fix-xhur li ġejjin; jinsisti li dawn il-valutazzjonijiet tal-impatt, li huma essenzjali għall-formazzjoni tal-opinjonijiet pubbliċi u politiċi, jirrispettaw il-prinċipju tal-multilingwiżmu; Jitlob lill-Kummissjoni tanalizza l-metodoloġija użata fl-abbozzar ta' valutazzjonijiet tal-impatt bl-għan li tivvaluta modi ta' kif jistgħu jitjiebu l-indikaturi kwalitattivi kif ukoll it-twettiq ġenerali tal-proċess ta' konsultazzjoni, b'mod partikolari b'referenza għall-involviment tal-partijiet konċernati rilevanti; Jemmen li jeħtieġ ikun hemm konsistenza bejn il-valutazzjoni tal-impatt ippubblikat mill-Kummissjoni u l-kontenut tal-proposta leġiżlattiva kif adottata mill-Kulleġġ tal-Kummissarji; ifakkar li kwalunkwe valutazzjoni tal-impatt fuq proposta emendata mill-Kulleġġ għandha tiġi aġġornata awtomatikament biex tirrifletti t-tibdiliet magħmula mill-Kummissarji; Jistieden lill-Kummissjoni biex issaħħaħ l-irwol u l-indipendenza tal-Bord għall-Valutazzjoni tal-Impatt (IAB), u partikolarment biex tiffinalizza u tippreżenta proposti leġiżlattivi biss meta dawn ikunu ġew approvati permezz ta' opinjoni favorevoli minn dak il-Bord; iħeġġeġ lill-IAB jislet mill-għarfien espert tas-sħab soċjali; Jemmen li d-dikjarazzjoni ta' ċaħda ta' responsabbiltà attwali li l-valutazzjoni tal-impatt tal-Kummissjoni "timpenja biss lis-servizzi tal-Kummissjoni involuti fit-tħejjija tagħha, u ma tippreġudikax il-forma aħħarija ta' kwalunkwe deċiżjoni meħuda mill-Kummissjoni" tenfasizza dgħjufija sinifikanti fis-sistema eżistenti; Jilqa' l-iżvilupp pożittiv tad-Direttorat tal-Valutazzjoni tal-Impatt u tal-Valur Miżjud Ewropew fi ħdan il-Parlament; jemmen li għandu jiġi adottat approċċ sistematiku għall-kunsiderazzjoni tal-valutazzjonijiet tal-impatt fil-Parlament kollu; jilqa' l-fatt li d-Direttorat tal-Valutazzjoni tal-Impatt ħejjiet sinteżijiet qosra tal-valutazzjonijiet tal-impatt li jakkumpanjaw il-proposti tal-Kummissjoni, u jqis li dawn għandhom ikunu element essenzjali tal-kunsiderazzjoni min-naħa tal-kumitati tal-proposti leġiżlattivi li jkunu qed jiġu diskussi; jipproponi li l-valutazzjoniiet tal-impatt tal-Parlament għandhom jinkludu dimensjoni territorjali meta jkun xieraq; jitlob lill-Konferenza tal-Presidenti tal-Kumitati jikkunsidraw l-aħjar mod ta' kif jistgħu jimplimentaw din ir-rakkomandazzjoni; Ifakkar l-impenn meħud mill-Parlament u mill-Kunsill fl-Approċċ Komuni Interistituzzjonali għall-Valutazzjoni tal-Impatt tal-2005 biex iwettqu valutazzjonijiet tal-impatt qabel ma jikkunsidraw l-adozzjoni ta' emendi sostantivi bħala adegwati u meħtieġa għall-proċess leġiżlattiv; jitlob lill-kumitati biex jagħmlu użu għall-Unità għall-Valutazzjoni tal-Impatt fl-implimentazzjoni ta' dan l-impenn; Ifakkar il-Ftehim Interistituzzjonali dwar it-Tfassil Aħjar tal-Liġijiet tal-2003, u jħeġġeġ lill-Kunsill biex mingħajr dewmien żejjed ilesti l-ħidma fuq mekkaniżmu tiegħu stess għall-valutazzjoni tal-impatt tal-emendi sustantivi tiegħu stess, b'konformità mal-obbligi tiegħu skont il-Ftehim tal-2003; Jinsisti li l-Kummissjoni tikkunsidra serjament il-valutazzjonijiet dwar il-valur miżjud Ewropew li jakkumpanjaw rapporti leġiżlattivi fuq inizjattiva proprja, li jispjegaw fid-dettall ir-raġunijiet tagħha f'każ li ma taċċettax jew tqis bħala irrelevanti kwalunkwe argument li jkun tressaq mill-Parlament; Jagħti struzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni kif ukoll lill-parlamenti nazzjonali. wara li kkunsidra l-Artikolu 2 tat-Trattat dwar l-Unjoni Ewropea, wara li kkunsidra l-Artikoli 8 u 10 tat-Trattat dwar il-Funzjonament tal-Unjoni Ewropea, wara li kkunsidra l-Karta tad-Drittijiet Fundamentali tal-Unjoni Ewropea, u b'mod partikolari l-Artikolu 21 tagħha, wara li kkunsidra l-Konvenzjoni dwar il-Protezzjoni tad-Drittijiet tal-Bniedem u l-Libertajiet Fundamentali, wara li kkunsidra r-Rakkomandazzjoni CM/Rec(2010)5 tal-Kumitat tal-Ministri tal-Kunsill tal-Ewropa lill-Istati Membri dwar miżuri għall-ġlieda kontra d-diskriminazzjoni abbażi ta' orjentazzjoni sesswali jew l-identità tal-ġeneru, adottati fil-31 ta' Marzu 2010, wara li kkunsidra l-Komunikazzjoni tal-Kummissjoni intitolata "Strateġija għall-implimentazzjoni effikaċi tal-Karta tad-Drittijiet Fundamentali tal-Unjoni Ewropea" (COM(2010)0573), wara li kkunsidra r-Rapport tal-Kummissjoni tal-2012 dwar l-Applikazzjoni tal-Karta tad-Drittijiet Fundamentali tal-UE (COM(2013)0271) u d-dokumenti ta' ħidma tal-persunal li jakkumpanjawh, wara li kkunsidra l-linji gwida għall-promozzjoni u l-protezzjoni tat-tgawdija tad-drittijiet kollha tal-bniedem mill-persuni leżbjani, gay, bisesswali, transġeneru u intersesswali (LGBTI) adottati mill-Kunsill tal-Unjoni Ewropea fil-laqgħa tiegħu tal-24 ta' Ġunju 2013, wara li kkunsidra r-rapport tal-Aġenzija tal-Unjoni Ewropea għad-Drittijiet Fundamentali ta' Novembru 2010 dwar l-omofobija, it-transfobija u d-diskriminazzjoni abbażi tal-orjentazzjoni sesswali u l-identità tal-ġeneru, wara li kkunsidra r-riżultati tal-istħarriġ tal-Unjoni Ewropea dwar il-persuni leżbjani, gay, bisesswali u transġeneru, imwettaq mill-Aġenzija tal-Unjoni Ewropea għad-Drittijiet Fundamentali (FRA) u ppubblikat fis-17 ta' Mejju 2013, wara li kkunsidra l-opinjoni tal-FRA tal-1 ta' Ottubru 2013 dwar is-sitwazzjoni ta' ugwaljanza fl-Unjoni Ewropea għaxar snin wara l-implimentazzjoni inizjali tad-direttivi dwar l-ugwaljanza, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern u l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi (A7-0009/2014), billi l-Unjoni hija bbażata fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inkluż id-drittijiet ta' persuni li jagħmlu parti minn minoranzi; billi fid-definizzjoni u fl-implimentazzjoni tal-politika u l-azzjonijiet tagħha, l-Unjoni għandha tfittex li tiġġieled kull diskriminazzjoni bbażata fuq is-sess, ir-razza jew l-oriġini etnika, ir-reliġjon jew it-twemmin, id-diżabilità, l-età jew l-orjentazzjoni sesswali; billi f'Ġunju 2013 il-Kunsill tal-Unjoni Ewropea adotta linji gwida qawwija għall-promozzjoni u l-protezzjoni tat-tgawdija tad-drittijiet kollha tal-bniedem mill-persuni LGBT barra l-Unjoni Ewropea, u għandu jiżgura li jiġu protetti b'mod effettiv fl-UE; billi l-Unjoni Ewropea diġà tikkoordina l-azzjoni tagħha permezz ta' politiki komprensivi fil-qasam tal-ugwaljanza u tan-nondiskriminazzjoni permezz tal-"Istrateġija qafas għan-nondiskriminazzjoni u għall-opportunitajiet indaqs għal kulħadd", fil-qasam tal-ugwaljanza bejn is-sessi permezz tal-"Istrateġija għall-ugwaljanza bejn in-nisa u l-irġiel 2010-2015", fil-qasam tad-diżabilità permezz tal-"Istrateġija Ewropea dwar id-Diżabilità 2010-2020", u fil-qasam tal-ugwaljanza għall-persuni Rom permezz tal-"Qafas tal-UE għall-Istrateġiji Nazzjonali għall-Integrazzjoni tar-Rom sal-2020"; billi fl-"Istrateġija għall-implimentazzjoni effikaċi tal-Karta tad-Drittijiet Fundamentali tal-Unjoni Ewropea" tagħha l-Kummissjoni rrikonoxxiet il-ħtieġa li jiġu żviluppati politiki individwali dwar ċerti drittijiet fundamentali speċifiċi abbażi tat-Trattati; billi fl-istħarriġ tal-UE tal-2013, l-Aġenzija tal-Unjoni Ewropea għad-Drittijiet Fundamentali (FRA) sabet li fl-UE kollha fis-sena ta' qabel l-istħarriġ wieħed minn kull tnejn minn dawk li wieġbu ħassu vittma ta' diskriminazzjoni jew fastidju abbażi ta' orjentazzjoni sesswali, wieħed minn kull tlieta kien vittma ta' diskriminazzjoni waqt li kien qed jakkwista prodotti jew servizzi, wieħed minn kull erbgħa ġie aggredit fiżikament, u wieħed minn kull ħamsa saret diskriminazzjoni kontrieh fl-impjieg jew l-okkupazzjoni; billi l-FRA rrakkomandat li l-UE u l-Istati Membri jiżviluppaw pjanijiet ta' azzjoni li jippromwovu r-rispett għall-persuni LGBT u l-protezzjoni tad-drittijiet fundamentali tagħhom; billi l-Parlament Ewropew talab għal għaxar darbiet strument ta' politika komprensiva tal-Unjoni Ewropea għall-ugwaljanza abbażi ta' orjentazzjoni sesswali u l-identità tal-ġeneru; Jikkundanna bil-qawwa kwalunkwe diskriminazzjoni abbażi ta' orjentazzjoni sesswali u l-identità tal-ġeneru, u jiddispjaċih bil-qawwa li d-drittijiet fundamentali tal-persuni leżbjani, gay, bisesswali, transġeneru u intersesswali (LGBTI) mhux dejjem jiġu rrispettati bis-sħiħ fl-Unjoni Ewropea; Jemmen li attwalment l-Unjoni Ewropea hija nieqsa minn politika komprensiva li tipproteġi d-drittijiet fundamentali tal-persuni LGBTI; Jirrikonoxxi li r-responsabbiltà għall-protezzjoni tad-drittijiet fundamentali taqa' b'mod konġunt fuq il-Kummissjoni Ewropea u l-Istati Membri; jistieden lill-Kummissjoni tuża l-kompetenzi tagħha bis-sħiħ, inkluż il-faċilitazzjoni tal-iskambju tal-prattiki tajba bejn l-Istati Membri; jistieden lill-Istati Membri jissodisfaw l-obbligi tagħhom skont il-liġi tal-UE u skont ir-Rakkomandazzjoni tal-Kunsill tal-Ewropa dwar miżuri għall-ġlieda kontra d-diskriminazzjoni abbażi ta' orjentazzjoni sesswali jew l-identità tal-ġeneru; Jistieden lill-Kummissjoni Ewropea, l-Istati Membri u l-aġenziji rilevanti sabiex jaħdmu b'mod konġunt fuq politika komprensiva u pluriennali għall-protezzjoni tad-drittijiet fundamentali tal-persuni LGBTI, jiġifieri pjan direzzjonali, strateġija jew pjan ta' azzjoni li jittrattaw it-temi u l-objettivi mniżżla hawn taħt; Il-Kummissjoni għandha taħdem biex tiżgura d-drittijiet eżistenti fix-xogħol kollu tagħha u fl-isferi kollha li hija kompetenti fihom permezz tal-integrazzjoni tal-kwistjonijiet marbuta mad-drittijiet fundamentali tal-persuni LGBTI fix-xogħol rilevanti kollu – pereżempju fit-tfassil ta' politiki u proposti futuri jew fil-monitoraġġ tal-implimentazzjoni tal-liġi tal-UE; Il-Kummissjoni għandha tiffaċilita, tikkoordina u tissorvelja l-iskambju ta' prattiki tajba bejn l-Istati Membri permezz tal-metodu miftuħ tal-koordinazzjoni; L-aġenziji rilevanti tal-Unjoni Ewropea, inkluż l-Aġenzija tal-Unjoni Ewropea għad-Drittijiet Fundamentali (FRA), l-Istitut Ewropew għall-Ugwaljanza bejn is-Sessi (EIGE), il-Fondazzjoni Ewropea għat-Titjib tal-Kondizzjoni tal-Ħajja u tax-Xogħol (Eurofound), il-Kulleġġ Ewropew tal-Pulizija (CEPOL), l-Unità Ewropea ta' Kooperazzjoni Ġudizzjarja (Eurojust), in-Netwerk Ġudizzjarju Ewropew (NĠE) u l-Uffiċċju Ewropew ta' Appoġġ fil-qasam tal-Asil (EASO), għandhom jintegraw il-kwistjonijiet marbuta mal-orjentazzjoni sesswali u l-identità tal-ġeneru fix-xogħol tagħhom, u jkomplu jipprovdu lill-Kummissjoni u l-Istati Membri b'parir ibbażat fuq evidenza dwar id-drittijiet fundamentali tal-persuni LGBTI; Il-Kummissjoni u l-Istati Membri għandhom jiġu mħeġġa biex jiġbru b'mod regolari dejta rilevanti u komparabbli dwar is-sitwazzjoni tal-persuni LGBTI fl-UE flimkien ma' aġenziji rilevanti u l-Eurosat, filwaqt li jirrispettaw bis-sħiħ ir-regoli tal-UE dwar il-protezzjoni tad-dejta; Flimkien ma' aġenziji rilevanti, il-Kummissjoni u l-Istati Membri għandhom jinkoraġġixxu t-taħriġ u l-bini ta' kapaċitajiet għall-korpi nazzjonali ta' ugwaljanza, l-istituzzjonijiet nazzjonali tad-drittijiet tal-bniedem u organizzazzjonijiet oħra li għandhom il-kompitu li jippromwovu u jipproteġu d-drittijiet fundamentali tal-persuni LGBTI; Flimkien ma' aġenziji rilevanti, il-Kummissjoni u l-Istati Membri għandhom ifittxu li jagħmlu liċ-ċittadini konxji mid-drittijiet tal-persuni LGBTI. L-Istati Membri għandhom jikkonsolidaw il-qafas legali eżistenti tal-UE billi jaħdmu biex jadottaw id-Direttiva proposta dwar l-implimentazzjoni tal-prinċipju ta' trattament ugwali bejn il-persuni irrispettivament mir-reliġjon jew it-twemmin, id-diżabilità, l-età jew l-orjentazzjoni sesswali, inkluż billi jikkjarifikaw il-kamp ta' applikazzjoni u l-ispejjeż assoċjati mad-dispożizzjonijiet tagħha; Il-Kummissjoni, l-Istati Membri u l-aġenziji rilevanti għandhom jagħtu attenzjoni partikolari lill-esperjenza ta' nisa leżbjani ta' diskriminazzjoni u vjolenza multipla (it-tnejn fuq bażi ta' sess u orjentazzjoni sesswali), u jfasslu u jimplimentaw politiki ta' nondiskriminazzjoni b'mod korrispondenti; Flimkien mal-aġenziji rilevanti, il-Kummissjoni għandha toħroġ linji gwida li jispeċifikaw li l-persuni transgeneru u intersesswali huma koperti taħt "sess" fid-Direttiva 2006/54/KE dwar l-implimentazzjoni tal-prinċipju ta' opportunitajiet indaqs u ta' trattament ugwali tal-irġiel u n-nisa fi kwistjonijiet ta' impjiegi u xogħol, Il-korpi ta' ugwaljanza għandhom jiġu mħeġġa biex jinfurmaw lill-persuni LGBTI, kif ukoll it-trade unions u l-organizazzjonijiet ta' min iħaddem, dwar id-drittijiet tagħhom; Il-Kummissjoni għandha tippromwovi l-ugwaljanza u n-nondiskriminazzjoni abbażi tal-orjentazzjoni sesswali u l-identità tal-ġeneru fil-programmi tagħha kollha għaż-żgħażagħ u l-edukazzjoni, Il-Kummissjoni għandha tiffaċilita l-iskambju ta' prattika tajba fl-edukazzjoni formali, inkluż il-materjal tat-tagħlim, politiki kontra l-bullying u d-diskriminazzjoni, fost l-Istati Membri permezz ta' metodu ta' koordinazzjoni miftuħ u mhux obbligatorju, Il-Kummissjoni għandha tiffaċilita l-iskambju ta' prattika tajba fis-settur taż-żgħażagħ u s-settur edukattiv madwar l-Istati Membri, inklużi s-servizzi għall-benesseri taż-żgħażagħ u l-ħidma soċjali, fost l-Istati Membri permezz tal-metodu ta' koordinazzjoni miftuħ u mhux obbligatorju; Il-Kummissjoni għandha tpoġġi t-tħassib dwar is-saħħa tal-LGBTI fi ħdan politiki usa', strateġiċi u rilevanti dwar is-saħħa, inkluż l-aċċess għall-kura tas-saħħa, l-ugwaljanza fis-saħħa, u l-vuċi globali tal-UE fi kwistjonijiet relatati mas-saħħa, Il-Kummissjoni għandha tkompli taħdem fi ħdan l-Organizzazzjoni Dinjija tas-Saħħa biex tneħħi d-diżordnijiet tal-identità tal-ġeneru mil-lista ta' diżordnijiet mentali u tal-imġiba, u biex tiżgura riklassifikazzjoni li ma tqishomx bħala patoloġiji fin-negozjati dwar il-ħdax-il verżjoni tal-Klassifikazzjoni Internazzjonali tal-Mard (ICD-11); Il-Kummissjoni għandha tappoġġja lill-Istati Membri fit-taħriġ tal-professjonisti fil-qasam tas-saħħa, Il-Kummissjoni u l-Istati Membri għandhom iwettqu riċerka dwar kwistjonijiet tas-saħħa speċifiċi għall-persuni LGBTI, L-Istati Membri għandhom iqisu lill-persuni LGBTI fi ħdan pjanijiet u politiki dwar is-saħħa nazzjonali, fejn jiżguraw li l-kurrikuli ta' taħriġ, il-politiki dwar is-saħħa u l-istħarriġ dwar is-saħħa jqisu l-kwistjonijiet speċifiċi dwar is-saħħa tal-LGBTI, L-Istati Membri għandhom jintroduċu jew jirrevedu l-proċeduri legali tar-rikonoxximent tal-ġeneru sabiex huma jirrispettaw bis-sħiħ id-drittijiet għad-dinjità u l-integrità fiżika tal-persuni transġeneru; In-nondiskriminazzjoni fil-prodotti u s-servizzi Il-Kummissjoni għandha tiżgura li l-identità tal-ġeneru tiġi inkluża fost ir-raġunijiet ta' diskriminazzjoni pprojbiti f'kull leġiżlazzjoni dwar l-ugwaljanza fil-futur, inkluż kwalunkwe riformulazzjoni, Il-Kummissjoni għandha tintegra l-kwistjonijiet speċifiċi għall-persuni transġeneru u intersesswali fil-politiki rilevanti kollha tal-UE, fejn tirrifletti l-approċċ adottat fl-Istrateġija tal-Ugwaljanza bejn is-Sessi, L-Istati Membri għandhom jiżguraw li l-korpi ta' ugwaljanza jkunu infurmati u mħarrġa dwar id-drittijiet u l-kwistjonijiet speċifiċi fir-rigward tal-persuni transġeneru u intersesswali; Il-Kummissjoni, l-Istati Membri u l-aġenziji rilevanti għandhom jindirizzaw in-nuqqas li attwalment jeżisti fir-rigward tal-għarfien, ir-riċerka u l-leġiżlazzjoni rilevanti dwar id-drittijiet tal-bniedem li jgawdu persuni intersesswali; Il-Kummissjoni għandha tressaq proposti għar-rikonoxximent reċiproku tal-effetti tad-dokumenti kollha tal-istat ċivili fl-UE kollha, sabiex jitnaqqsu l-ostakoli legali u amministrattivi diskriminatorji għaċ-ċittadini u l-familji tagħhom li jeżerċitaw id-dritt tagħhom għall-moviment liberu, Il-Kummissjoni u l-Istati Membri għandhom jistudjaw jekk ir-restrizzjonijiet fis-seħħ għall-bidla fl-istat ċivili u d-dokumenti tal-identità għall-persuni transġeneru jippreġudikawx l-abilità tagħhom biex igawdu d-dritt tagħhom għall-moviment liberu, L-Istati Membri li adottaw leġiżlazzjoni dwar il-koabitazzjoni, is-sħubijiet irreġistrati jew iż-żwiġijiet għal koppji tal-istess sess għandhom jirrikonoxxu dispożizzjonijiet simili adottati minn Stati Membri oħrajn; L-Istati Membri għandhom jiżguraw li d-drittijiet għal-libertà tal-espressjoni u tal-għaqda jkunu ggarantiti, b'mod partikolari fir-rigward tal-pride marches u avvenimenti simili, billi jiżguraw li dawn l-avvenimenti jsiru b'mod legali u billi jiggarantixxu l-protezzjoni effettiva tal-parteċipanti, L-Istati Membri għandhom jieqfu milli jadottaw liġijiet u jikkunsidraw mill-ġdid liġijiet eżistenti li jillimitaw il-libertà tal-espressjoni fir-rigward tal-orjentazzjoni sesswali u l-identità tal-ġeneru, Il-Kummissjoni u l-Kunsill tal-Unjoni Ewropea għandhom jikkunsidraw li l-Istati Membri li jadottaw liġijiet li jillimitaw il-libertà tal-espressjoni fir-rigward tal-orjentazzjoni sesswali u l-identità tal-ġeneru jiksru l-valuri li fuqhom hija stabbilita l-Unjoni Ewropea, u jirreaġixxu kif jixraq; Il-Kummissjoni għandha tipproponi riformulazzjoni tad-Deċiżjoni Qafas tal-Kunsill dwar il-ġlieda kontra ċerti forom u espressjonijiet ta' razziżmu u ksenofobija permezz tal-liġi kriminali li tinkludi forom oħra ta' att kriminali ta' preġudizzju, u inċitament għall-mibegħda, inkluż abbażi tal-orjentazzjoni sesswali u l-identità tal-ġeneru, Flimkien mal-aġenziji rilevanti, il-Kummissjoni għandha tiffaċilita l-iskambju ta' prattiki tajba fost l-Istati Membri fir-rigward tat-taħriġ u l-edukazzjoni tal-forzi tal-pulizija, is-servizzi ta' prosekuzzjoni, ġudikanti u s-servizzi ta' appoġġ għall-vittmi, L-Aġenzija għad-Drittijiet Fundamentali għandha tassisti lill-Istati Membri biex itejbu l-ġbir ta' dejta komparabbli dwar att kriminali ta' mibegħda ta' natura omofobika u transfobika, L-Istati Membri għandhom jirreġistraw u jinvestigaw atti kriminali ta' mibegħda kontra persuni LGBTI, u jadottaw leġiżlazzjoni kriminali li tipprojbixxi l-inċitament għall-mibegħda abbażi tal-orjentazzjoni sesswali u l-identità tal-ġeneru; Flimkien mal-aġenziji rilevanti, il-Kummissjoni u l-Istati Membri għandhom jiżguraw li l-professjonisti tal-asil, inklużi dawk li jagħmlu intervisti u l-interpreti, jirċievu taħriġ adegwat, inkluż it-taħriġ eżistenti, biex jittrattaw kwistjonijiet relatati b'mod speċifiku mal-persuni LGBTI, Flimkien mal-EASO u b'kooperazzjoni mas-Servizz Ewropew għall-Azzjoni Esterna, il-Kummissjoni u l-Istati Membri għandhom jiżguraw li s-sitwazzjoni legali u soċjali tal-persuni LGBTI f'pajjiżi ta' oriġini tiġi dokumentata b'mod sistematiku u li informazzjoni bħal din tkun magħmula disponibbli lil dawk li jieħdu deċiżjonijiet dwar l-asil bħala parti mill-Informazzjoni dwar il-Pajjiż ta' Oriġini (COI); Il-Kummissjoni għandha tkompli l-monitoraġġ attwali tagħha tal-kwistjonijiet marbuta mal-orjentazzjoni sesswali u l-identità tal-ġeneru fil-pajjiżi tal-adeżjoni, Il-Kummissjoni, is-Servizz Ewropew għall-Azzjoni Esterna, ir-Rappreżentant Speċjali tal-UE għad-Drittijiet tal-Bniedem u l-Istati Membri għandhom jużaw b'mod sistematiku l-Linji Gwida tal-Kunsill għall-promozzjoni u l-protezzjoni tat-tgawdija tad-drittijiet tal-bniedem mill-persuni LGBTI, u jżommu pożizzjoni komuni meta jirrispondu għal ksur ta' dawn id-drittijiet, Il-Kummissjoni u s-Servizz Ewropew għall-Azzjoni Esterna għandhom jipprovdu informazzjoni miksuba minn delegazzjonijiet tal-UE dwar is-sitwazzjoni tal-persuni LGBTI fil-pajjiżi terzi lill-Uffiċċju Ewropew ta' Appoġġ fil-qasam tal-Asil u l-Istati Membri; Jenfasizza li din il-politika komprensiva għandha tirrispetta l-kompetenzi tal-Unjoni Ewropea, tal-aġenziji tagħha u tal-Istati Membri; Ifakkar li l-libertà li wieħed jesprimi u juri t-twemmin u l-fehmiet tiegħu, f'konformità mal-prinċipju tal-pluraliżmu tal-ideat, u sakemm wieħed ma jxewwixx favur il-mibegħda, il-vjolenza jew id-diskriminazzjoni, għandha tiġi rrispettata; Jagħti struzzjonijiet lill-President tiegħu sabiex jgħaddi din ir-riżoluzzjoni lill-Kunsill tal-Unjoni Ewropea, lill-Kummissjoni Ewropea, lis-Servizz Ewropew għall-Azzjoni Esterna, lill-gvernijiet u l-parlamenti tal-Istati Membri, lill-aġenziji kollha msemmija f'dan id-dokument, u lill-Kunsill tal-Ewropa. wara li kkunsidra r-Rapport tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali bit-titolu "L-ewwel rapport dwar l-applikazzjoni tad-Direttiva dwar il-Prattiki Kummerċjali Żleali" (COM(2013)0139), wara li kkunsidra l-komunikazzjoni mill-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar l-applikazzjoni tad-Direttiva dwar il-Prattiki Kummerċjali Żleali (COM(2013)0138), wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Ħarsien tal-Konsumatur u l-opinjoni tal-Kumitat għall-Affarijiet Legali (A7-0474/2013), billi l-konsum huwa wieħed mill-muturi essenzjali tat-tkabbir fl-Unjoni Ewropea, u għalhekk, il-konsumaturi għandhom rwol ewlieni fl-ekonomija tal-UE; billi l-protezzjoni tal-konsumaturi u tad-drittijiet tagħhom hija waħda mill-valuri fundamentali tal-Unjoni; billi d-Direttiva 2005/29/KE dwar il-prattiki kummerċjali żleali hija l-għodda leġiżlattiva prinċipali tal-Unjoni Ewropea li tirregola r-reklamar qarrieqi u l-prattiki żleali l-oħra fit-tranżazzjonijiet bejn l-intrapriżi u l-konsumaturi; billi permezz tal-klawżola tas-"suq intern", id-Direttiva għandha l-għan li tassigura livell għoli ta' protezzjoni tal-konsumaturi fl-Unjoni Ewropea kollha, u żżid il-fiduċja tagħhom fis-Suq Uniku, filwaqt li tiggarantixxi lill-intrapriżi sigurtà legali importanti u tnaqqis tal-ostakli għall-kummerċ transkonfinali; billi kien hemm differenzi kbar fl-implimentazzjni tad-Direttiva 2005/29/KE minn Stat Membru għall-ieħor; billi d-derogi temporanji, li jippermettu lill-Istati Membri jkomplu japplikaw id-dispożizzjonijiet nazzjonali li kienu iktar restrittivi jew rigorużi mill-istess Direttiva u jimplimentaw klawżoli ta' armonizzazzjoni minimi li jinsabu fi strumenti leġiżlattivi oħra tal-UE, skadew fit-12 ta' Ġunju 2013; billi l-Istati Membri li hekk jixtiequ, huma ħielsa li jestendu l-applikazzjoni tad-Direttiva għar-relazzjonijiet bejn l-intrapriżi, u billi sal-llum erbgħa biss għamlu din l-għażla; billi l-Kummissjoni ħabbret li dalwaqt se tipproponi reviżjoni tad-Direttiva 2006/114/KE dwar reklamar qarrieqi u komparattiv iddedikata għar-relazzjonijiet bejn l-intrapriżi; billi l-iżvilupp tal-ekonomija diġitali u l-applikazzjonijiet teknoloġiċi kollha tagħha rrevoluzzjonaw il-modi tax-xiri u l-mod li bih l-intrapriżi jbiegħu u jirreklamaw il-prodotti u s-servizzi tagħhom; billi d-drittijiet li jgawdu l-konsumaturi fl-Ewropa għadhom mhux magħrufa minn xi intrapriżi, speċjalment dawk l-iktar żgħar, u minn għadd ta' konsumaturi; billi hu meħtieġ li jissaħħaħ ir-rwol tal-assoċjazzjonijiet tal-konsumaturi u li dawn jingħataw l-opportunità li jsaħħu l-kapaċitajiet tagħhom; Jenfasizza l-effikaċja tal-qafas legali stabbilit mid-Direttiva, u l-importanza tiegħu biex il-konsumaturi u n-negozjanti jsiru iktar kunfidenti fir-rigward ta' transazzjonijiet fis-suq intern (speċjalment fir-rigward ta' transazzjonijiet transkonfinali), filwaqt li jiggarantixxi sigurtà legali akbar lill-intrapriżi u jgħin biex tissaħħaħ il-protezzjoni tal-konsumatur fl-Unjoni; jenfasizza li applikazzjoni diverġenti tad-Direttiva tippreżenta r-riskju li tiddgħajjef l-effikaċja tagħha; Jiddispjaċih li, minkejja d-dispożizzjonijiet tad-Direttiva 2006/114/KE għall-ġlieda kontra l-prattiki qarrieqa fir-rigward ta' riklamar fil-qasam tar-relazzjonijiet bejn l-intrapriżi, uħud minn dawn il-prattiki, bħal speċjalment "scams fid-direttorji", għadhom jippersistu; jinnota l-intenzjoni tal-Kummissjoni li dalwaqt tipproponi emendi għad-Direttiva 2006/114/KE dwar ir-relazzjonijiet bejn l-intrapriżi, biex il-ġlieda kontra dawn il-prattiki tkun aktar effettiva; jissuġġerixxi li l-Kummissjoni tista', f'dan il-kuntest, tikkunsidra, mad-Direttiva 2006/114/KE, il-meriti ta' lista sewda speċifika dwar il-prattiki kummerċjali li huma meqjusa żleali fiċ-ċirkostanzi kollha fil-qasam tar-relazzjonijiet bejn l-intrapriżi, simili għal dik li diġà teżisti għad-Direttiva 2005/29/KE; ma jqisx, madanakollu, li huwa xieraq li l-kamp ta' applikazzjoni tad-Direttiva 2005/29/KE dwar ir-relazzjonijiet bejn l-intrapriżi u l-konsumaturi, għandu jiġi estiż immedjatament għall-prattiki kummerċjali żleali bejn l-intrapriżi; Jitlob lill-Kummissjoni tiċċara l-artikulazzjoni tad-Direttivi 2005/29/KE u 2006/114/KE, biex tiżgura livell għoli ta' protezzjoni għall-operaturi ekonomiċi kollha tal-Unjoni, speċjalment għall-konsumaturi u l-SMEs, kontra prattiki frodulenti jew żleali u b'hekk issaħħaħ il-fiduċja fis-Suq Intern; Hu tal-fehma li d-derogi mfassla għas-setturi tal-proprjetà immobbli u tas-servizzi finanzjarji huma ġustifikati u huwa xieraq li dawn jinżammu; Jikkunsidra li ma tkunx xierqa f'dan l-istadju estensjoni tal-lista sewda tal-Anness I; madanakollu, jitlob lill-Kummissjoni biex tfassal lista ta' prattiki identifikati mill-awtoritajiet nazzjonali bħala żleali skont il-prinċipji ġenerali tad-Direttiva, bil-għan li tiġi evalwata l-opportunità eventwali ta' tali estensjoni fil-futur; Jinnota li f'ċertu forom ta' involviment bejn il-konsumatur u l-intrapriża, il-konsumaturi jistgħu jkunu vittmi ta' prattiki kummerċjali żleali, pereżempju meta jinbiegħ prodott lil operatur tas-suq; jistieden lill-Kummissjoni tinvestiga problemi ta' dan it-tip u, fejn xieraq, tesplora soluzzjonijiet speċifiċi u prattiki li fost affarijiet oħra jinkludu interpretazzjonijiet aktar flessibbli tad-dispożizzjonijiet tad-Direttiva 2005/29/KE dwar prattiki kummerċjali żleali, u li jistgħu jkunu spjegati fl-orjentazzjoni tal-Kummissjoni dwar l-applikazzjoni ta' din id-Direttiva; Ifakkar li, b'effett mit-12 ta' Ġunju 2013, l-Istati Membri ma jistgħux jagħmlu użu mid-dispożizzjonijiet attwalment miżmuma taħt derogi temporanji; għalhekk jistieden lill-Istati Membri biex jikkonformaw mat-test tad-Direttiva malajr kemm jista' jkun; fl-istess waqt, jistieden lill-Kummissjoni twettaq riċerka dwar kif l-Istati Membri ittrasponew id-Direttiva, b'mod partikolari fir-rigward tal-projbizzjonijiet nazzjonali mhux inklużi fl-Anness I, u sabiex fi żmien sentejn tgħaddi lill-Parlament u lill-Kunsill rapport komprensiv dwar l-applikazzjoni tagħha, li jkun fih, b'mod partikolari, analiżi dwar il-possibbiltà ta' aktar armonizzazzjoni u simplifikazzjoni tad-dritt tal-Komunità dwar il-protezzjoni tal-konsumaturi u suġġerimenti għal kwalunkwe miżura meħtieġa li trid tittieħed fil-livell Komunitarju biex jiġi żgurat li jinżamm livell għoli ta' protezzjoni tal-konsumaturi; Itenni l-importanza u l-ħtieġa assoluta li d-Direttiva tkun applikata b'mod sħiħ u uniformi u implimentata sew mill-Istati Membri sabiex jiġu eliminati inċertezzi legali u operattivi għan-negozji li joperaw lil hinn mill-fruntieri; jinnota bi tħassib kif bejn l-2011 u l-2012 il-Kummissjoni kellha tirrikorri għas-sistema ta' konsultazzjoni "EU Pilot" fil-konfront ta' diversi Stati Membri bħala riżultat ta' traspożizzjoni ħażina tad-Direttiva; jistieden lill-Istati Membri biex fil-livell nazzjonali isostnu l-infurzar tad-Direttiva bil-mezzi kollha disponibbli, b'mod partikolari b'riżorsi suffiċjenti; jenfasizza r-rwol essenzjali tat-tisħiħ tal-kooperazzjoni bejn l-awtoritajiet nazzjonali responsabbli għall-implimentazzjoni tad-Direttiva kif ukoll l-importanza li jkompli jinbena djalogu strutturat bejn l-uffiċjali pubbliċi ta' infurzar u partijiet interessati oħra, b'mod partikolari l-assoċjazzjonijiet tal-konsumaturi; Jinnota li mill-2007, jiġifieri tmiem l-iskadenza biex tkun implimentatat d-Direttiva, kien hemm diversi każijiet li fihom l-Istati Membri ma applikawx jew ma implimentawx b'mod korrett id-dispożizzjonijiet ewlenin, partikolarment il-lista sewda ta' prattiki kummerċjali pprojbiti, qarrieqa u aggressivi; jistieden, għalhekk, lill-Kummissjoni tkompli tissorvelja mill-qrib l-applikazzjoni tad-Direttiva u, fejn xieraq, tipproċedi kontra Stati Membri li jiksru, ma jimplimentawx jew ma japplikawx b'mod tajjeb id-Direttiva, bi qbil mat-Trattat dwar il-Funzjonament tal-Unjoni Ewropea; jistieden partikolarment lill-Kummissjoni biex mingħajr dewmien issolvi l-kwistjonijiet pendenti fir-rigward tal-konsultazzjonijiet imnedija fl-2011, billi jew jiġu konklużi l-proċeduri ta' ksur jew jiġu riferuti lill-Qorti Ewropea tal-Ġustizzja; Jappoġġja l-intenzjoni tal-Kummissjoni li tistabbilixxi lista ta' indikaturi li jevalwaw l-effikaċja tal-mekkaniżmu li bih l-Istati Membri jimplimentaw id-Direttiva; Jilqa' l-fatt li minn meta d-Direttiva kienet ġiet trasposta fl-Istati Membri, ix-xiri transkonfinali żdied; ifakkar, madanakollu, li l-kooperazzjoni u l-koordinazzjoni msaħħa bejn il-Kummissjoni u l-awtoritajiet nazzjonali huma essenzjali sabiex jiġu promossi prattiki konverġenti fl-implimentazzjoni, u biex jiġi provdut rispons rapidu u effiċjenti; jindika li għandha tingħata attenzjoni partikolari għall-ġestjoni tax-xiri onlajn transkonfinali, speċjalment meta l-websajts li jipparagunaw il-prezzijiet ma jiżvelawx b'mod ċar l-identità tal-operatur ekonomiku li qed jopera s-sit; Itenni l-importanza ta' kooperazzjoni msaħħa fost l-awtoritajiet nazzjonali responsabbli għall-applikazzjoni tad-Direttiva sabiex ikun hemm applikazzjoni sħiħa u implimentazzjoni xierqa mill-Istati Membri; iħeġġeġ f'dan ir-rigward lill-Kummissjoni, biex tagħmel reviżjoni bir-reqqa tal-kamp ta' applikazzjoni, tal-effikaċja u tal-mekkaniżmi ta' funzjonament tar-Regolament relatat mal-kooperazzjoni dwar il-protezzjoni tal-konsumaturi ("Regolament KPK"), kif hi impenjata li tagħmel sal-aħħar tal-2014; jilqa' f'dan ir-rigward il-ftuħ reċenti mill-Kummissjoni ta' konsultazzjoni pubblika dwar ir-reviżjoni ta' dak ir-Regolament u d-disponibbiltà tal-konsultazzjoni fil-lingwi kollha tal-UE; jistieden lill-partijiet kollha interessati jieħdu sehem f'din il-konsultazzjoni; Jenfasizza l-utilità tal-operazzjonijiet "sweeps" imwettqa skont ir-Regolament KPK u jistieden lill-Kummissjoni tiżviluppa u ssaħħaħ aktar dawn l-operazzjonijiet u twessa' l-kamp ta' applikazzjoni tagħhom; iħeġġeġ lill-Kummissjoni sabiex tissintetizza l-informazzjoni miġbura u l-lista ta' azzjonijiet meħuda mill-Kummissjoni u l-Istati Membri wara dawn l-operazzjonijiet u tippubblika l-analiżi tagħha filwaqt li tikkunsidra l-ħtieġa li tiġi żgurata l-kunfidenzjalità ta' ċertu informazzjoni sensittiva li tkun qed tintuża fil-qafas ta' proċedura ġudizzjarja fil-livell nazzjonali; jistieden lill-Kummissjoni tgħaddi rapport lill-Parlament Ewropew dwar is-sejbiet tagħha u tipproponi miżuri addizzjonali jekk meħtieġa sabiex ittejjeb il-funzjonament tas-Suq Intern; Hu tal-fehma li jeħtieġ isiru aktar sforzi biex jissaħħaħ l-infurzar tad-Direttiva dwar Prattiki ta' Kummerċ Żleali fir-rigward ta' konsumaturi vulnerabbli; Jesprimi t-tħassib tiegħu dwar il-kunflitti ta' interess involuti u l-użu qarrieqi li xi operaturi tas-suq qed jagħmlu mill-għodod ta' valutazzjoni li ssir mill-konsumaturi u dwar is-siti elettroniċi li jqabblu l-prezzijiet; f'dan ir-rigward iqis b'mod pożittiv id-deċiżjoni tal-Kummissjoni li tistudja soluzzjonijiet li jwasslu biex l-informazzjoni preżenti fuq tali pjattaformi tkun aktar ċara għall-konsumaturi; Jistieden lill-Kummissjoni u lill-Istati Membri jiżguraw l-applikazzjoni xierqa tad-Direttiva dwar Prattiki Kummerċjali Żleali rigward speċjalment riklamar tal-internet "moħbi"u qarrieqi fil-forma ta' kummenti mqiegħda fuq netwerks soċjali, fora jew blogs, li jidhru apparentement li ġejjin mill-konsumaturi stess filwaqt li fir-realtà jkunu messaġġi ta' natura kummerċjali jew ta' reklamar iġġenerati jew iffinanzjati direttament jew indirettament minn operaturi ekonomiċi; jinsisti fuq l-effett dannuż li prattiki bħal dawn iħallu fuq il-fiduċja tal-konsumatur u r-regoli tal-kompetizzjoni; jitlob lill-Istati Membri jieħdu l-miżuri xierqa biex jipprevjenu aktar l-iżvilupp ta' prattiki bħal dawn, inkluż permezz tat-tnedija ta' kampanji ta' informazzjoni li jkollhom l-għan li jwissu lill-konsumaturi dwar dawn il-forom ta' riklamar "moħbija", jew billi jinkoraġġixxu l-emerġenza ta' osservaturi/moderaturi ta' forums li jkunu mħarrġa speċifikament u li jwissu dwar il-perikli ta' riklamar "moħbi"; Hu tal-fehma li fid-dawl tad-distribuzzjoni rapida ta' reklamar onlajn, jeħtieġ li jiġi żviluppat metodu li jissorvelja l-protezzjoni ta' kategoriji ta' gruppi vulnerabbli, b'mod speċjali tat-tfal kif ukoll l-aċċess ta' dawk li jirreklamaw għal dawn il-gruppi; Jiddispjaċih li, minkejja l-leġiżlazzjoni attwali tal-UE dwar il-prezzijiet għat-trasport bl-ajru u l-operazzjoni "sweep" li saret fl-2007 fil-qafas tar-Regolament KPK, li kienet speċifikata għas-siti tal-internet li jbiegħu biljetti tal-ajru, il-konsumaturi għadhom qed ikunu vittmi ta' numru ta' prattiki qarrieqa f'dan is-settur, bħan-nuqqas ta' indikazzjoni ta' spejjeż inevitabbli bħall-imposti tal-karti tal-kreditu u tad-debitu matul il-prenotazzjoni onlajn; josserva bi tħassib in-numru dejjem ikbar ta' lmenti mressqa minn xerrejja ta' biljetti onlajn li jisfaw vittmi tal-hekk magħruf "intraċċar tal-IP", prattika li timmira li tirreġistra n-numru ta' konnessjonijiet ta' utent permezz tal-istess indirizz IP u, b'hekk, iżżid b'mod artifiċjali l-prezz ta' oġġett skont l-interess muri permezz ta' diversi tfittxijiet simili; jistieden lill-Kummissjoni teżamina l-frekwenza ta' din il-prattika li twassal għal kompetizzjoni inġusta u tikkostitwixxi użu ħażin tad-dejta personali tal-utenti u, jekk ikun xieraq, tissuġġerixxi leġiżlazzjoni adatta għall-protezzjoni tal-utent; Jemmen li l-pieni imposti minħabba nuqqas ta' rispett tad-Direttiva, m'għandhom qatt ikunu inqas mill-profitt miksub permezz ta' prattika kkunsidrata żleali jew qarrieqa; ifakkar lill-Istati Membri li d-Direttiva tipprovdi li l-pieni għandhom ikunu effettivi, proporzjonati u dissważivi; jitlob lill-Kummissjoni tfassal u tanalizza dejta dwar pieni applikati mill-Istati Membri kif ukoll dwar l-effiċjenza ta' reġimi ta' infurzar partikolarment minħabba l-kumplessità u t-tul ta' żmien ta' proċeduri ta' infurzar; jistieden lill-Kummissjoni tipprovdi lill-Parlament Ewropew bir-riżultati ta' din l-analiżi; Jilqa' l-isforzi tal-Kummissjoni Ewropea biex tassisti lill-Istati Membri fit-traspożizzjoni u l-applikazzjoni tad-Direttiva; Jilqa' b'sodisfazzjon il-bażi tad-dejta dwar leġiżlazzjoni nazzjonali u dwar il-każistika fir-rigward ta' prattiki kummerċjali żleali żviluppata mill-Kummissjoni u jirrikonoxxi li din hi mezz utli biex il-konsumaturi jkollhom aktar informazzjoni disponibbli; jiddispjaċih li din hi disponibbli biss bl-Ingliż; jitlob lill-Kummissjoni biex iżżid gradwalment in-numru ta' lingwi li l-bażi tad-dejta tkun disponibbli fihom u li tiżviluppa l-viżibbiltà tagħha, speċjalment fost l-operaturi ekonomiċi; jistieden lill-Kummissjoni tikkunsidra wkoll strumenti addizzjonali ta' sensibilizzazzjoni tal-SME rigward prattiki kummerċjali żleali; Jenfasizza l-importanza ta' dokument ta' orjentazzjoni imħejji mill-Kummissjoni biex jakkumpanja l-applikazzjoni tad-direttiva; jilqa' l-intenzjoni tal-Kummissjoni li tirrevedi dan id-dokument sal-2014; jinkoraġġixxi l-Kummissjoni taħdem b'mod trasparenti, billi żżomm konsultazzjonijiet wiesgħa mal-partijiet interessati matul il-proċess; jistieden lill-Kummissjoni tkompli taġġorna u tikkjarifika dan id-dokument fuq bażi regolari ħafna fil-ġejjieni; jistieden lill-Istati Membri jikkunsidraw kemm hu possibbli dan id-dokument ta' orjentazzjoni u jiskambjaw l-aħjar prattiki dwar l-implimentazzjoni tiegħu; jistieden lill-Kummissjoni tressaq evalwazzjoni tal-problemi ta' interpretazzjoni u ta' implimentazzjoni li l-awtoritajiet nazzjonali u l-partijiet interessati regolarment jiltaqgħu magħhom fl-implimentazzjoni tad-dispożizzjonijiet tad-Direttiva, sabiex tkun tista' tistabbilixxi liema aspetti tad-dokument ta' orjentazzjoni jeħtieġ jitjiebu; Jenfasizza li l-prinċipju ta' armonizzazzjoni massima stabbilit mid-Direttiva jimplika li l-leġiżlazzjoni nazzjonali ma tistax tagħmel provvediment għal dispożizzjonijiet aktar stretti minn dawk previsti f'din id-Direttiva; jenfasizza li l-Qorti tal-Ġustizzja interpretat dak il-prinċipju bħala li jitlob li bejgħ subordinat u promozzjonijiet kummerċjali oħra, li huma ttrattati mill-Qorti bħala prattiki kummerċjali żleali u li ma jidhrux fil-lista s-sewda fl-Anness I, jistgħu biss ikunu projbiti fuq il-bażi ta' każ b'każ; jenfasizza li għal raġunijiet ta' ċertezza legali, u biex jiġi garantit livell għoli ta' protezzjoni tal-Konsumatur, il-Kummissjoni għandha tispeċifika, bħala parti mir-reviżjoni tagħha tad-dokument ta' orjentazzjoni, f'liema każijiet preċiżi bejgħ subordinat u promozzjonijiet kummerċjali għandhom jitqiesu illegali; jistieden ukoll lill-Kummissjoni tirrifletti dwar il-ħtieġa ta' proposta leġiżlattiva ġdida dedikata għall-promozzjonijiet kummerċjali; Jenfasizza li l-użu ta' allegazzjonijiet ambjentali foloz huwa prattika żleali li għandha tendenza tiżviluppa; iħeġġeġ lill-Kummissjoni tapprofondixxi t-taqsima tad-dokument ta' orjentazzjoni li hi ddedikata għal din il-prattika sabiex tiċċara l-applikazzjoni tad-Direttiva lill-operaturi ekonomiċi; fl-istess ħin jistieden lill-Kummissjoni tesplora l-inizjattivi li tista' tieħu biex tipproteġi aħjar lill-konsumaturi minn dawn il-prattiki; Jitlob lill-Kummissjoni u lill-Istati Membri jissensibilizzaw l-intrapriżi dwar id-drittijiet tal-konsumaturi u b'hekk jippromwovu aktar rispett lejn il-konsumaturi mill-operaturi ekonomiċi; Ifakkar li ħafna konsumaturi jżommu lura milli jitolbu rimedju meta l-ammont ikkonċernat ikun baxx; jenfasizza l-bżonn li l-konsumaturi jkunu aktar konxji mill-appoġġ li jista' jkollhom kemm mill-assoċjazzjonijiet tal-konsumaturi kif ukoll min-netwerks ta' ċentri Ewropej tal-konsumaturi; jenfasizza l-importanza tal-organizzazzjonijiet tal-konsumatur fis-sensibilizzazzjoni dwar prattiki kummerċjali żleali eżistenti bħala azzjoni preventiva u dwar ir-rwol tagħhom biex jgħinu l-vittmi ta' prattiki żleali, b'hekk jippermettu li l-konsumaturi jasserixxu sew id-drittijiet tagħhom; jitlob għal azzjonijiet koordinati bejn l-organizzazzjonijiet tal-konsumatur fil-livell nazzjonali u Ewropew, kif ukoll mal-awtoritajiet nazzjonali u l-Kummissjoni; Jenfasizza l-importanza li l-konsumaturi jibbenifikaw minn modi ta' rimedju effettivi, malajr u rħas; jitlob, f'dan ir-rigward, lill-Istati Membri jimplimentaw b'mod sħiħ id-Direttiva dwar ir-riżoluzzjoni alternattiva tal-kunflitti u r-Regolament ekstraġudizzjarju tal-kunflitti onlajn; Jinnota l-importanza ta' mekkaniżmi ta' rimedju kollettiv għall-konsumaturi u jilqa' r-rakkomandazzjoni ppubblikata reċentement tal-Kummissjoni C(2013)3539 u l-komunikazzjoni tagħha COM(2013)0401; jaqbel li qafas orizzontali dwar ir-rimedju kollettiv għandu jevita r-riskju ta' inizjattivi settorjali mhux koordinati fil-livell tal-UE; jitlob lill-Istati Membri jsegwu r-Rakkomandazzjonijiet tal-Kummissjoni għall-istabbiliment ta' prinċipji komuni orizzontali, li l-implimentazzjoni tagħhom fl-Istati Membri jservi biex jiġi vvalutat jekk humiex meħtieġa miżuri leġiżlattivi addizzjonali, inkluż inizjattiva leġiżlattiva partikolari għal każijiet transkonfinali; ifakkar li l-ebda wieħed mid-diversi approċċi tal-Unjoni rigward ir-rimedju kollettiv ma għandu jagħti inċentiv ekonomiku biex isiru azzjonijiet kollettivi abbużivi u tali approċċi għandhom kollha jinkludu salvagwardji xierqa biex jiġu evitati pretensjonijiet mhux meritevoli; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni. wara li kkunsidra l-Komunikazzjoni mill-Kummissjoni lill-Parlament Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni tas-27 ta' Marzu 2013 bit-titolu "It-Tabella ta' Valutazzjoni tal-Ġustizzja tal-UE – Għodda għall-promozzjoni ta' ġustizzja u tkabbir effettivi" (COM(2013)0160), wara li kkunsidra r-rapporti ta' evalwazzjoni biennali dwar is-sistemi ġudizzjarji Ewropej imfassla mill-Kummissjoni għall-Effiċjenza tal-Ġustizzja (CEPEJ) tal-Kunsill tal-Ewropa; wara li kkunsidra l-Artikoli 48 u 119(2) tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A7-0442/2013), billi l-Kummissjoni ppubblikat it-Tabella ta' Valutazzjoni tal-Ġustizzja tal-UE, li hija għodda komparattiva mhux vinkolanti li għandha l-għan li tivvaluta l-effettività tas-sistemi ġudizzjarji nazzjonali, bil-għan li jiġu ddefiniti aħjar il-politiki dwar il-ġustizzja, u l-ambitu tagħha jiffoka fuq il-parametri tas-sistemi ġudizzjarji li jikkontribwixxu għat-titjib tal-klima tan-negozju u tal-investiment fl-Unjoni; billi t-Tabella ta' Valutazzjoni tal-Ġustizzja tal-UE tqabbel is-sistemi ġudizzjarji nazzjonali bl-użu ta' indikaturi partikolari, iżda ma tippreżentax klassifikazzjoni ġenerali tas-sistemi ġudizzjarji nazzjonali; billi t-Tabella ta' Valutazzjoni tal-Ġustizzja tal-2013 tiffoka esklużivament fuq il-ġustizzja ċivili, kummerċjali u amministrattiva; billi eżerċizzju komparattiv mhux vinkolanti għandu l-merti li jidentifika t-titjib u l-passi lura, u li jirsisti favur l-iskambju tal-aqwa prattiki madwar l-Unjoni filwaqt li ma jmissx l-awtonomija tas-sistemi legali u ġudizzjarji nazzjonali; Jieħu nota tat-Tabella ta' Valutazzjoni tal-Ġustizzja tal-UE b'interess kbir; jistieden lill-Kummissjoni biex tmexxi dan l-eżerċizzju 'l quddiem b'konformità mat-Trattati u b'konsultazzjoni mal-Istati Membri, filwaqt li żżomm f'moħħha l-ħtieġa li tiġi evitata kwalunkwe duplikazzjoni bla bżonn tax-xogħol ma' korpi oħra; Jappoġġa l-iskop tal-iskambju tal-aqwa prattiki bil-għan li tiġi żgurata sistema ġudizzjarja effiċjenti u indipendenti li tista' tikkontribwixxi għal tkabbir ekonomiku fl-Ewropa u żżid il-kompetittività; jenfasizza li sistema ġudizzjarja effettiva u affidabbli tinċentiva lin-negozji biex jiżviluppaw u jinvestu fil-livell nazzjonali u u dak transkonfinali; Jinnota l-importanza ta' valur referenzjarju ġudizzjarju għal fiduċja reċiproka transkonfinali, għal kooperazzjoni effettiva bejn l-istituzzjonijiet tal-ġustizzja u għall-ħolqien ta' spazju ġudizzjarju komuni u kultura ġudizzjarja Ewropea; Jemmen li kwalunkwe tqabbil ta' sistemi ġudizzjarji nazzjonali, b'mod speċjali rigward is-sitwazzjoni preċedenti tagħhom, għandu jkun ibbażat fuq kriterji oġġettivi u fuq evidenza li tkun organizzata, imqabbla u analizzata b'mod oġġettiv; jindika l-importanza li jiġi vvalutat il-funzjonament tas-sistemi ġudizzjarji fi sħiħ, mingħajr ma jinfirdu mis-sitwazzjoni soċjali, storika u ekonomika tal-Istati Membri jew mit-tradizzjonijiet kostituzzjonali li jinsiltu minnhom; jenfasizza l-importanza li l-Istati Membri jiġu ttrattati b'mod imparzjali, sabiex b'hekk jiġi żgurat trattament ugwali bejn l-Istati Membri kollha meta jiġu vvalutati s-sistemi ġudizzjarji tagħhom; Jitlob lill-Kummissjoni biex tiddiskuti l-metodu propost f'data bikrija, fi proċedura trasparenti li tinvolvi lill-Istati Membri; Jindika li l-valuri referenzjarji għandhom jiġu stabbiliti qabel ma tinġabar l-informazzjoni dwar is-sistemi ġudizzjarji nazzjonali sabiex jiġi żviluppat fehim komuni tal-metodoloġija u l-indikaturi; Ifaħħar l-isforzi tal-Kummissjoni biex tipprovdi dejta miżurabbli; jinnota, madankollu, li ċerti għanijiet, bħalma huma l-kwalità u l-imparzjalità tal-ġustizzja huma diffiċli biex jitkejlu b'mod oġġettiv; Jinnota li l-effettività tas-sistema ġudizzjarja ma tistax titkejjel permezz ta' parametri statistikament kwantifikabbli biss, iżda għandha tikkunsidra l-karatteristiċi strutturali u t-tradizzjonijiet soċjali differenti fl-Istati Membri; jistieden, f'dan ir-rigward lill-Kummissjoni biex fil-ġejjieni tikkunsidra iktar id-differenzi bejn is-sistemi ġudizzjarji nazzjonali meta tkun qed tiġbor id-dejta u tistabbilixxi l-valuri referenzjarji; Jistieden lill-Kummissjoni biex fil-qasam tal-liġi tal-kumpaniji tikkunsidra b'mod ugwali s-sistema b'livell wieħed u dik b'żewġ livelli; Jistieden lill-Istati Membri biex jeżaminaw mill-qrib ir-riżultati tat-Tabella ta' Valutazzjoni tal-Ġustizzja tal-2013 u biex jiddeterminaw jekk jeħtieġx li jitnisslu xi konsegwenzi minnhom għall-organizzazzjoni u l-progress tas-sistemi ġudizzjarji ċivili, kummerċjali u amministrattivi rispettivi tagħhom; Jinkoraġġixxi lill-Istati Membri biex jiġbru dejta rilevanti dwar kwistjonijiet bħall-kostijiet tal-proċedimenti, il-każijiet ta' medjazzjoni u l-proċeduri ta' infurzar; jiddispjaċih li wħud mill-Istati Membri ma taw ebda dejta għal ċerti kategoriji indikati fit-Tabella ta' Valutazzjoni tal-Ġustizzja; jemmen, madankollu, li l-Kummissjoni kellha tagħmel distinzjoni bejn dawk il-każijiet fejn id-dejta ma kinetx disponibbli u dawk fejn l-indikaturi ma kinux rilevanti jew applikabbli għal Stati Membri individwali; Jistieden lill-Kummissjoni u lill-Istati Membri biex jinkoraġġixxu fehim u kooperazzjoni reċiproċi bejn is-sistemi ġudizzjarji nazzjonali, anki permezz ta' netwerks ta' mħallfin ta' kuntatt; Jitlob biex tingħata importanza akbar lill-programmi ta' taħriġ għall-imħalfin, il-persunal tal-qorti u prattikanti legali oħra, b'mod speċjali fl-oqsma tal-liġi Ewropea u dik komparattiva; jenfasizza li l-ħtieġa li t-taħriġ fil-lingwa jkun komponent essenzjali fl-istudju tal-liġi; Jiddikjara l-interess tiegħu li jirċievi d-dejta fuq każijiet transkonfinali, li spiss jinvolvu livell ikbar ta' kumplessità minn każijiet purament domestiċi u juru l-ostakoli li ċ-ċittadini tal-UE jaffaċċaw meta jeżerċitaw id-drittijiet tagħhom li ġejjin mis-suq uniku tal-UE, b'mod partikolari fl-applikazzjoni tal-liġi tal-UE; Jindika l-importanza ta' soluzzjoni alternattiva tat-tilwim biex jitnaqqas il-piż minn fuq is-sistemi tal-qorti u biex il-partijiet interessati kollha jiffrankaw il-flus; Jitlob lill-Kummissjoni biex fl-eżerċizzju li jmiss ta' dan it-tip tikkunsidra proċeduri ta' medjazzjoni transkonfinali; jinkoraġġixxi lill-Istati Membri biex jippromwovu b'mod attiv proċeduri ta' medjazzjoni b'mod speċjali fir-rigward ta' kwistjonijiet kummerċjali u kwistjonijiet familjari regolati fil-livell tal-UE (bħal fil-każijiet ta' Ruma III u Brussell II); Jenfasizza li hemm disparitajiet kbar bejn l-Istati Membri fl-iżvilupp tas-sistemi tal-ICT; jindika li l-użu ta' teknoloġiji ġodda jista' jikkontribwixxi b'mod effettiv biex jitnaqqsu l-kostijiet u jitħaffu l-proċeduri ġudizzjarji, b'mod partikolari permezz tal-użu ta' applikazzjonijiet kompjuterizzati u għodod għall-ġestjoni tal-każijiet u l-komunikazzjoni; Jindika li permezz tal-għodod tal-ICT proċeduri ta' talbiet żgħar u talbiet mhux ikkontestati jistgħu jiġu ttrattati iżjed malajr; Jenfasizza r-rwol tal-CEPEJ fil-ġbir u l-preżentazzjoni tad-dejta relevanti kemm fil-livell nazzjonali kif ukoll f'dak reġjonali; jikkunsidra li l-istituzzjonijiet tal-UE għandhom jipprovaw jikkooperaw mal-CEPEJ, peress li din tipprovdi bażi eċċellenti għall-iskambju tal-aqwa prattiki, u jeħtieġ li tiġi evitata d-duplikazzjoni; Ifakkar fir-rwol mexxej tan-Netwerk Ġudizzjarju Ewropew fi kwistjonijiet ċivili u kummerċjali, kif ukoll f'dak tal-Portal tal-Ġustizzja Elettronika, fl-iffaċilitar tal-aċċess għall-għarfien dwar il-liġi ċivili u kummerċjali Ewropea u nazzjonali għaċ-ċittadini tal-UE; Jagħti istruzzjonijiet lill-President tiegħu biex jgħaddi din ir-Riżoluzzjoni lill-Kunsill, lill-Kummissjoni u lill-Istati Membri. wara li kkunsidra l-Artikoli 174, 175, 176, 177, 178 u 191 tat-Trattat dwar il-Funzjonament tal-Unjoni Ewropea, wara li kkunsidra l-Artikolu 37 tal-Karta tad-Drittijiet Fundamentali tal-Unjoni Ewropea, wara li kkunsidra l-Protokoll 26 tat-TFUE, wara li kkunsidra l-Komunikazzjoni tal-Kummissjoni tat-3 ta' Marzu 2010 bit-titolu "Ewropa 2020: Strateġija għal tkabbir intelliġenti, sostenibbli u inklussiv" (COM(2010)2020), wara li kkunsidra l-Komunikazzjoni tal-Kummissjoni tat-12 ta' April 2011 bit-titolu "Grilji Intelliġenti: nimxu mill-innovazzjoni għall-użu tagħhom" (COM(2011)0202), wara li kkunsidra l-Komunikazzjoni tal-Kummissjoni tat-8 ta' Marzu 2011 bit-titolu "Pjan direzzjonali għal ekonomija kompetittiva b'livell baxx ta' emissjonijiet tal-karbonju fl-2050" (COM(2011)0112), wara li kkunsidra l-Komunikazzjoni tal-Kummissjoni tal-15 ta' Novembru 2012 bit-titolu "Lejn suq intern tal-enerġija effiċjenti" (COM(2012)0663), wara li kkunsidra l-Komunikazzjoni tal-Kummissjoni tas-6 ta' Ġunju 2012 bit-titolu "L-Enerġija rinnovabbli: attur ewlieni fis-suq Ewropew tal-enerġija" (COM(2012)0271), wara li kkunsidra l-Green Paper tal-Kummissjoni tas-27 ta' Marzu 2013 bit-titolu "Qafas għall-politiki dwar il-klima u l-enerġija sal-2030" (COM(2013)0169), wara li kkunsidra l-proposta għal Regolament tal-Parlament Ewropew u tal-Kunsill tal-25 ta' Jannar 2012 dwar il-protezzjoni tal-individwi fir-rigward tal-ipproċessar ta' dejta personali u dwar il-moviment liberu ta' dik id-dejta (Regolament Ġenerali dwar il-Protezzjoni ta' Dejta) (COM(2012)0011), wara li kkunsidra d-Dokument ta' Ħidma tal-Persunal tal-Kummissjoni tal-14 ta' Novembru 2008 bit-titolu "Regions 2020: An assessment of future challenges for EU Regions" (Reġjuni 2020: Valutazzjoni ta' sfidi futuri għar-Reġjuni tal-UE) (SEC(2008)2868), wara li kkunsidra l-Komunikazzjoni tal-Kummissjoni tas-6 ta' Ottubru 2010 dwar "Politika Reġjonali li tikkontribwixxi għal tkabbir intelliġenti fl-Ewropa 2020" (COM(2010)0553), wara li kkunsidra d-dokument ta' konsultazzjoni li fih l-abbozz ta' Regolament tal-Kummissjoni (UE) Nru .../.. ta' XXX li jiddikjara ċerti kategoriji ta' għajnuna bħala kompatibbli mas-suq intern fl-applikazzjoni tal-Artikoli 107 u 108 tat-Trattat, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Iżvilupp Reġjonali u l-opinjoni tal-Kumitat għall-Industrija, ir-Riċerka u l-Enerġija (A7-0019/2014), billi għadd ta' eżempji tal-aħjar prattika, bħalma huma r-reġjun ta' Burgenland, il-proġett "MaReS" (Macaronesia Research Strategy – Strateġija ta' Riċerka tal-Makaroneżja) u l-proġett tal-Ġżejjer Ħodor', il-Wied tal-Enerġija fil-Pajjiżi l-Baxxi, ir-reġjun mudell riġenerattiv ta' Harz fil-Ġermanja, Hostětín fir-Repubblika Ċeka, il-proġett Orkney Micro Renewables fl-Iskozja, kif ukoll bliet u komunitajiet li qed iservu ta' proġett pilota taħt l-inizjattiva tal-Kummissjoni CONCERTO jew l-inizjattiva CO-POWER għall-użu effiċjenti tal-enerġija u l-produzzjoni deċentralizzata tal-enerġija juru li komunitajiet lokali u ċittadini jistgħu jsiru "prosumaturi", li jipproduċu għall-ħtiġijiet enerġetiċi tagħhom stess filwaqt li jbigħu wkoll l-enerġija lill-grid jew jirċievu kreditu għall-elettriku żejjed tagħhom u jagħmlu użu mill-metraġġ tal-konsum enerġetiku nett (net metering), irawmu l-parteċipazzjoni attiva u l-iskambju tal-informazzjoni, u jiżviluppaw approċċ olistiku billi jinkludu setturi oħra relatati mal-enerġija bħalma huma t-trasport u l-abitazzjoni, filwaqt li jużaw mekkaniżmi ta' appoġġ finanzjarju intelliġenti u joħolqu impjiegi ġodda; billi l-Parlament adotta rapporti dwar ir-rwol tal-Politika ta' Koeżjoni tal-UE u l-atturi tagħha fl-implimentazzjoni tal-politika Ewropea l-ġdida għall-enerġija u dwar l-implimentazzjoni u l-impatt tal-miżuri ta' effiċjenza enerġetika taħt il-Politika ta' Koeżjoni; billi d-dejta personali li tinġabar għall-użu ta' sistemi intelliġenti tal-enerġija hija sensittiva ħafna, peress li din tippermetti konklużjonijiet dwar l-imġiba tal-utenti u billi għalhekk għandha tkun żgurata protezzjoni speċjali ta' din id-dejta; Jilqa' bidla tal-paradigma għar-reġjuni fil-mod ta' kif tiġi prodotta u kkunsmata l-enerġija, fejn dawn għaddew minn mudell tradizzjonali inflessibbli, li jaħdem fuq "loġika ta' tagħbija bażi", għal produzzjoni varjabbli, deċentralizzata u lokali, li tintegra sehem għoli ta' enerġija rinnovabbli fuq skala żgħira ma' domanda flessibbli u reattiva u l-ħżin distribwit; jagħraf li bil-għan li l-iżvilupp sostenibbli jiġi ppreservat u l-ħtiġijiet tad-domandi futuri jiġu ssodisfati, għandhom jiġu promossi mudelli ġodda ta' produzzjoni u konsum tal-enerġija bbażati fuq produzzjoni deċentralizzata u lokali; jenfasizza l-fatt li grid intelliġenti huwa essenzjali għal tali bidla tal-paradigma u li l-implimentazzjoni ta' grid intelliġenti għandha tiġi integrata f'approċċ transsettorjali u komprensiv għall-iżvilupp reġjonali sabiex jiġu massimizzati l-benefiċċji u l-opportunitajiet tas-suq għar-reġjuni kif ukoll sabiex jintlaħaq stat ta' sostenibbiltà, tkabbir u innovazzjoni; Jirrimarka li ħafna reġjuni Ewropej wettqu proġetti fi ħdan il-qafas eżistenti tal-UE li kemm rawmu sinerġiji f'oqsma selezzjonati u kemm ippromwovew is-sostenibbiltà enerġetika u għejun tal-enerġija rinnovabbli, u fejn sħab pubbliċi u privati jgħaqqdu flimkien l-isforzi tagħhom biex jesploraw l-opportunitajiet ta' tkabbir reġjonali fis-settur enerġetiku, permezz tal-użu bikri tal-Fondi Ewropej Strutturali u ta' Investiment (ESIF), sħubiji b'miri partikolari fil-livell lokali, reġjonali, nazzjonali u Ewropew, u strateġiji ta' implimentazzjoni deċentralizzati għall-isfruttar tar-riżorsi enerġetiċi lokali; Jenfasizza l-għadd kbir ta' benefiċċji tal-grids intelliġenti f'dawk li huma t-tnaqqis tal-emissjonijiet tal-gassijiet b'effett ta' serra, iż-żieda tas-sehem tal-enerġija rinnovabbli u l-ġenerazzjoni distribwita, l-iżgurar tas-sigurtà tal-provvista għall-unitajiet domestiċi, il-ħolqien ta' kundizzjonijiet għall-użu effiċjenti tal-elettriku fit-trasport, l-għoti lill-konsumaturi tal-abbiltà li jadattaw il-konsum tagħhom sabiex jibbenefikaw mill-orħos prezzijiet u fl-istess ħin jiffrankaw l-enerġija, it-titjib tal-effiċjenza enerġetika, l-iffrankar tal-enerġija elettrika, it-tnaqqis tal-investimenti għalja fil-grids tal-elettriku billi l-enerġija tintuża f'sigħat kwieti, l-għoti ta' spinta lill-innovazzjoni u l-iżvilupp tat-teknoloġija tal-UE; jenfasizza l-ħtieġa ta' involviment taċ-ċittadini f'kull stadju inkluż l-użu ta' infrastruttura tal-metraġġ avvanzat li tipprovdi fluss ta' informazzjoni fiż-żewġ direzzjonijiet, ukoll f'attivitajiet ippjanati mill-operaturi tas-sistemi ta' distribuzzjoni (DSOs) u l-fornituri ta' teknoloġiji tal-grids intelliġenti; jirrimarka, ukoll, li l-iżvilupp u l-użu tal-grids intelliġenti jnaqqas sew it-telf tal-enerġija waqt it-trażmissjoni u d-distribuzzjoni; jenfasizza li rikonfigurazzjoni awtomatika tal-grid tista' tintuża biex tipprevjeni jew tirristawra qtugħ fil-provvista minħabba l-kapaċitajiet tagħha ta' awtokorrezzjoni; jinnota, madankollu, li s-sistemi ta' appoġġ nazzjonali f'diversi reġjuni spiss ma jagħtux prijorità lill-mezzi l-aktar effettivi li bihom jiġu applikati t-teknoloġiji rinnovabbli għall-unitajiet domestiċi privati; Jenfasizza, f'dan il-kuntest, l-opportunitajiet għal bidliet ġeografiċi (jew territorjali) fil-grid tal-enerġija u l-promozzjoni ta' grids intelliġenti għar-reġjuni żvantaġġati, inklużi r-reġjuni ultraperiferiċi, periferiċi u gżejjer, li jistgħu jiżviluppaw minn konsumaturi tal-enerġija għal produtturi tal-enerġija, u b'hekk jiksbu benefiċċji ekonomiċi u kompetittivi għolja filwaqt li jiżguraw provvista ta' enerġija sikura u l-użu u l-operazzjoni ta' grids intelliġenti; jinnota li l-użu u l-operazzjoni tal-grids intelliġenti, b'mod partikolari, joffru opportunitajiet lil dawn ir-reġjuni, li jistgħu jnaqqsu l-ispejjeż tal-enerġija li huma jġarrbu; Jirrimarka li l-infrastruttura tal-grids, l-immaniġġjar tal-grids u r-regoli tas-suq fil-preżent huma indirizzati lejn il-ħtiġijiet u l-possibbiltajiet ta' impjanti tal-enerġija li jaħdmu bl-enerġija nukleari jew bil-fjuwils fossili u għalhekk jirrappreżentaw żvantaġġ kompetittiv għal teknoloġiji ġodda bħalma huma l-enerġiji rinnovabbli; Jistieden lill-Istati Membri u lill-awtoritajiet reġjonali u lokali jinvestu kemm jista' jkun kmieni fil-grids intelliġenti lokali billi jikkunsidraw bir-reqqa kollha li jagħtu spinta lill-investimenti billi jużaw il-Fondi Ewropej Strutturali u ta' Investiment (ESIF), inklużi l-istrumenti finanzjarji għall-ingranaġġ tal-investiment privat, filwaqt li jitqiesu l-ħtiġijiet ambjentali, ekonomiċi, soċjali u territorjali tar-reġjuni speċifiċi u l-ispeċifiċitajiet tagħhom, peress li m'hemm l-ebda soluzzjoni waħdanija għar-reġjuni kollha; jitlob għal approċċ flessibbli fil-livell lokali u reġjonali biex jitnaqqsu l-ostakli għall-ikkumbinar ta' miżuri għall-produzzjoni u l-ħżin tal-enerġija, inkluż dawk transkonfinali, u għall-effiċjenza enerġetika, u biex issir ħidma ma' setturi oħra bħat-teknoloġija tal-informatika u l-komunikazzjonijiet (ICT) u t-trasport; jenfasizza f'dan ir-rigward l-importanza ta' ħżin ippumpjat assoċjat mal-isfruttament ta' għejun ta' enerġija rinnovabbli; Jenfasizza li l-użu tal-grids intelliġenti jeħtieġ qafas ta' politika fit-tul u stabbli; jistieden lill-Kummissjoni tipproponi strateġiji, politiki u miri ambizzjużi għall-2030 għall-effiċjenza enerġetika u enerġiji rinnovabbli kif ukoll għal-emissjonijiet ta' gassijiet b'effett ta' serra, sabiex tingħata ċertezza futura lill-investituri u l-industriji interkonnessi u biex tiġi ffaċilitata sistema intelliġenti tal-enerġija; Ifakkar li fil-biċċa l-kbira tax-xenarji tal-Pjan Direzzjonali tal-Enerġija għall-2050 l-integrazzjoni xierqa tal-ġenerazzjoni rinnovabbli distribwita ma tkunx fattibbli mingħajr l-iżvilupp ta' grids intelliġenti ta' netwerks tad-distribuzzjoni lokali u reġjonali għall-elettriku, b'mod partikolari minħabba li jiġġeneraw konnessjonijiet ta' informazzjoni u konnessjonijiet tal-provvista tal-elettriku bejn iż-żoni lokali ta' żvilupp soċjoekonomiku, u b'hekk jippermettu l-immaniġġjar flessibbli u r-rinforz meħtieġ għal dawk l-għejun varjabbli tal-enerġija; jitlob, għalhekk, li tingħata importanza akbar lin-netwerks tad-distribuzzjoni; jisħaq, madankollu, li l-iżvilupp ta' grids intelliġenti huwa relatat mat-trasportar effiċjenti tal-enerġija mis-sit tal-produzzjoni sas-sit tal-użu finali; jirrimarka, barra minn hekk, li l-valur miżjud tal-grids intelliġenti jsir jerġa' akbar b'saħħtu peress li jikkomunikaw fuq skala usa', pereżempju fil-livell nazzjonali jew anke Ewropew, u l-ikkontrollar tad-domanda għall-elettriku fuq din l-iskala, billi titferrex id-domanda, jipprovdi aktar opportunitajiet biex jiġi eliminat il-konsum (għejun tal-konsum) meta l-produzzjoni lokali hija baxxa wisq (jew b'saħħitha wisq); Jitlob għal approċċ aktar flessibbli fir-regolamenti u d-direttivi tal-UE dwar is-suq intern biex jitnaqqsu l-ostakli għas-soluzzjonijiet speċifiċi għar-reġjuni f'dawk li huma miżuri tal-produzzjoni, il-provvista, il-ħżin u l-effiċjenza tal-enerġija u l-kombinazzjoni ta' miżuri bħal dawn, inklużi sħubiji pubbliċi-privati u proġetti transkonfinali; Jenfasizza li sabiex il-grids intelliġenti jiġu implimentati b'suċċess, għandha tiġi żviluppata strateġija għar-reġjuni u l-komunitajiet lokali mmirata lejn "sistemi intelliġenti tal-enerġija", fejn il-grids intelliġenti jsiru parti mis-sistema reġjonali tal-enerġija u jintegraw sehem għoli ta' enerġija minn għejun rinnovabbli, inkluż kapaċitajiet ta' ġenerazzjoni deċentralizzati, ikkombinat ma' mmaniġġjar tan-naħa tad-domanda, miżuri ta' effiċjenza enerġetika, iż-żieda fl-iffrankar tal-enerġija, soluzzjonijiet ta' ħżin intelliġenti, is-settur tat-trasport (it-trasport elettroniku) u skambju akbar ma' netwerks ġirien; Jinnota r-rwol li għandhom il-miters intelliġenti f'li jippermettu l-komunikazzjoni fiż-żewġ direzzjonijiet, li jippermetti li jinħarġu kontijiet preċiżi għall-konsumaturi u jżid il-parteċipazzjoni min-naħa tad-domanda, fejn il-konsumaturi jaġġustaw id-drawwiet tagħhom skont il-livelli massimi u minimi fil-produzzjoni tal-enerġija; jenfasizza li ċ-ċittadini għandhom jirċievu l-benefiċċji sħaħ ta' sistema tal-enerġija intelliġenti u li s-sjieda taċ-ċittadini żżid l-effiċjenza tal-imġiba u b'hekk jiżdied l-iffrankar tal-enerġija b'mod globali permezz ta' protokolli miftuħa; jenfasizza r-responsabilità tal-operaturi tas-sistemi ta' distribuzzjoni (DSOs) bħala fornituri tas-servizzi lejn l-awtoritajiet lokali, reġjonali jew nazzjonali biex jiggarantixxu l-aċċess għal dan is-servizz ta' interess ġenerali għal kulħadd billi jiżguraw is-sigurtà u l-istabilità tan-netwerks; jenfasizza li kull ċittadin għandu jkollu aċċess dirett għad-dejta tal-konsum u l-produzzjoni bil-għan li jiġu żgurati operazzjonijiet effiċjenti, sikuri u siguri tal-grid intelliġenti; iħeġġeġ lill-Kummissjoni tieħu miżuri biex tiżgura li l-apparati elettriċi (b'mod partikolari l-magni tal-ħasil tal-ħwejjeġ, magni tal-ħasil tal-platti, pompi li jarmu s-sħana u giżers, eċċ.) ikunu jistgħu jaħdmu b'mod awtomatiku flimkien mal-miters intelliġenti billi jipprovdu lill-konsumaturi tariffi ekonomikament favorevoli; Jistieden lill-Kummissjoni, u t-Task Force għall-Grids Intelliġenti tagħha, taġġorna u tespandi d-definizzjoni eżistenti tagħha tal-grids intelliġenti sabiex din tinkludi s-sistema intelliġenti tal-enerġija; jistieden lill-awtoritajiet lokali u reġjonali jimmaniġġjaw il-konsum tal-enerġija u t-tneħħija tal-piż tal-enerġija u jaħdmu fuq strateġiji reġjonali bbażati madwar sistema intelliġenti tal-enerġija u jadottawhom; Jenfasizza li sabiex tiġi żgurata l-effiċjenza ekonomika tal-grids intelliġenti għar-reġjuni huwa meħtieġ li jiġu kkumbinati l-vantaġġi diretti u indiretti, filwaqt li s-settur tal-enerġija jitgħaqqad ma' għadd ta' setturi oħra, b'mod partikolari dawk tal-abitazzjoni u t-trasport, iżda wkoll l-ambjent, l-ippjanar urban, l-inklużjoni soċjali, il-ġestjoni tal-iskart, u s-settur tal-kostruzzjoni, sabiex jintlaħqu l-miri tal-iffrankar tal-enerġija filwaqt li fl-istess ħin jiġu massimizzati l-benefiċċji ekonomiċi u jiġu bbilanċjati l-provvista u d-domanda tal-enerġija ta' reġjun; Jitlob għal innovazzjoni u investiment akbar fis-settur tal-ICT sabiex jingħelbu l-isfidi ewlenin li qed jiffaċċjaw it-teknoloġiji intelliġenti, li jinkludu l-interoperabbiltà tat-teknoloġiji man-netwerk eżistenti, kif ukoll sfidi regolatorji; jistieden lill-Kummissjoni u l-atturi nazzjonali u reġjonali joħolqu oqfsa regolatorji u ta' investiment pożittivi li jippermettu l-iżvilupp ta' soluzzjonijiet tal-ICT interoperabbli; Jinkoraġġixxi lir-reġjuni u l-awtoritajiet lokali kollha jikkunsidraw il-vantaġġi ta' sistemi intelliġenti ta' enerġija u jinvestu fihom bħala għajn potenzjali ta' impjiegi lokali ħodor u sostenibbli; jenfassiza li l-industrija tal-kostruzzjoni hija waħda mill-oqsma prinċipali fejn se jinħolqu l-impjiegi, mhux biss permezz ta' investimenti diretti fil-grids intelliġenti tal-enerġija, imma wkoll billi tingħata spinta lill-iżvilupp tat-teknoloġija tal-UE, l-innovazzjoni u l-kompetittività tal-intrapriżi żgħar u ta' daqs medju (SMEs), l-investimenti f'miżuri ta' effiċjenza enerġetika u r-rinnovazzjonijiet, pereżempju fis-settur tal-abitazzjoni, u permezz tal-adattament għal soluzzjonijiet teknoloġiċi ġodda proposti għall-bini ta' akkomodazzjoni enerġetikament effiċjenti; Jenfasizza li l-użu tal-grids intelliġenti jipprovdi wkoll opportunità biex tiġi msaħħa l-kompetittività u t-tmexxija teknoloġika dinjija tal-fornituri tat-teknoloġija tal-UE, bħalma huma dawk fl-industrija tal-inġinerija elettrika u elettronika, li tikkonsisti l-iktar f'SMEs; Jistieden lir-reġjuni kollha jikkunsidraw investimenti fil-ħiliet u t-taħriġ għal dawn l-impjiegi l-ġodda, filwaqt li jqisu li numru sinifikanti ta' impjiegi lokali ġodda jistgħu jinħolqu wkoll fis-servizzi tal-ICT, is-settur tat-trasport u setturi li jfornu tagħmir intelliġenti, infrastruttura u servizzi, pereżempju għall-installazzjonijiet ġodda, imma wkoll biex jevitaw kull skarsezza ta' xogħol speċjalizzat u jippermettu l-adattament għall-ħtiġijiet li jinħolqu mit-tfaċċar ta' professjonijiet ġodda fl-oqsma rispettivi; jistieden lill-Istati Membri u lir-reġjuni jappoġġjaw l-inizjattivi ta' taħriġ kemm fil-livell akkademiku kif ukoll fil-livell ta' snajja' fil-qasam tal-enerġija rinnovabbli, bħalma huma l-istudji tekniċi ambjentali u l-iżvilupp ta' apprendistati ġodda, pereżempju x-xogħol ta' installar ta' sistemi solari ("solateur"); jenfasizza li r-reġjuni li jimplimentaw b'suċċess sistema intelliġenti tal-enerġija jistgħu jattiraw aktar impjiegi għar-reġjun fis-sura ta' taħriġ speċjalizzat permezz tal-istabbiliment ta' universitajiet u kulleġġi tekniċi b'għarfien espert f'dan il-qasam; jistieden lir-reġjuni jikkooperaw fuq speċjalizzazzjoni intelliġenti u jilqa' skemi fejn l-għarfien jinqasam bejn ir-reġjuni u b'mod transkonfinali; jiġbed l-attenzjoni lejn l-inizjattivi li l-EIT qiegħda twettaq fil-komunità tal-għarfein u l-informazzjoni InnoEnergy (KIC InnoEnergy) għar-riċerka u l-iżvilupp ta' grids intelliġenti u t-taħriġ ta' professjonisti f'dan is-settur; jiġbed l-attenzjoni, ukoll, lejn l-ambitu ġdid biex jiġu stabbiliti Skemi ta' Innovazzjoni Reġjonali; Jenfasizza li l-investiment pubbliku fis-sistemi intelliġenti tal-enerġija, inkluż permezz tal-Fondi Ewropej Strutturali u ta' Investiment (ESIF), jista' jrawwem opportunitajiet ta' impjieg lokali u sostenibbli, joħloq effetti ta' sinerġija u effetti konsegwenzjali fuq l-impjiegi, kif ukoll benefiċċji lokali fit-tul għar-reġjuni fl-isfera ekonomika, soċjali u ambjentali, u jista' jintuża ugwalment bħala strument biex jingħelbu l-isfidi ekonomiċi, speċjalment fir-reġjuni fil-pajjiżi milquta mill-kriżi; Jenfasizza li s-suċċess ta' sistema intelliġenti tal-enerġija, hekk kif muri minn studji dwar l-aħjar prattiki u eżempji ewlenin, spiss huwa dovut għal sjieda lokali minn ċittadini individwali, kooperattiva, komunità lokali jew kombinazzjoni ta' dawn l-atturi; jirrikonoxxi li dawn is-sjieda jżidu l-aċċettazzjoni tal-investimenti fl-elementi kollha tas-sistemi intelliġenti tal-enerġija; jenfasizza li ċ-ċittadini għandhom jingħataw informazzjoni aħjar, kif ukoll inċentivi bħal mekkaniżmi dinamiċi tal-ipprezzar u għodod xierqa tal-ICT sabiex ikunu jistgħu jiġu involuti fl-istadji kollha tal-infrastruttura tal-enerġija intelliġenti, il-produzzjoni u d-distribuzzjoni enerġetika u tal-ippjanar tal-grid; Jenfasizza kemm hu importanti, minħabba n-natura teknika tal-grids intelliġenti, li l-utenti jiġu informati u edukati biex isiru prosumaturi infurmati u li huma konxji tal-opportunitajiet li dawn il-grids joffru, partikolarment f'dak li jikkonċerna r-rabta tagħhom mal-miters intelliġenti; jenfasizza kemm hu importanti li dan it-tqajjim tal-kuxjenza jkun immirat lejn iż-żgħażagħ permezz ta' programmi edukattivi għall-attenzjoni ta' studenti tal-edukazzjoni sekondarja u vokazzjonali; Jistieden lill-Kummissjoni tneħħi l-ostakoli, l-isfidi regolatorji u ġuridiċi għas-sjieda lokali fil-leġiżlazzjoni eżistenti tal-UE, partikolarment fir-regoli tal-għajnuna statali; jistieden lill-Istati Membri jappoġġjaw il-possibbiltajiet lokali ta' feed-in tal-enerġija u l-qsim tal-enerġija lokali, mhux biss b'mod bidirezzjonali bejn il-grid u l-utent aħħari, iżda wkoll b'mod transkonfinali u bejn l-unitajiet tal-utenti aħħarija, b'hekk jiġu mħeġġa s-sjieda lokali tal-produzzjoni tal-enerġija u l-qsim tal-enerġija prodotta lokalment; Jenfasizza li l-implimentazzjoni ta' sistemi intelliġenti tal-enerġija se jbiddlu b'mod sinifikanti l-isferi privati u pubbliċi, peress li l-provvista tal-elettriku se tkun marbuta mal-ġbir tad-dejta u kkomunikata f'ħin reali; jitlob, għalhekk, għal proċeduri trasparenti fil-livelli kollha, li jinvolvu l-atturi kollha, inklużi ċ-ċittadini, in-negozji, l-industrija, l-awtoritajiet lokali, l-operaturi tas-sistemi ta' distribuzzjoni (DSOs), l-operaturi tas-servizz ta' trażmissjoni (TSOs), uffiċjali lokali u reġjonali għall-protezzjoni tad-dejta jew ombudsmen u l-fornituri ta' teknoloġiji tal-grids intelliġenti; Jenfasizza li s-sistemi intelliġenti tal-enerġija se jiġu operati b'ammonti kbar ta' dejta personali u ħafna profili u se jkollhom riskju għoli ta' ksur tas-sigurtà tad-dejta; jenfasizza l-ħtieġa ta' standards għolja għall-miters intelliġenti f'dawk li huma l-protezzjoni tad-dejta u l-privatezza tad-dejta, u l-ħtieġa li ċ-ċittadini jkunu jistgħu jikkontrollaw u jiddeċiedu dwar id-dejta li tingħata lill-operaturi tan-netwerks lil hinn mill-minimu assolut ta' dejta li huwa meħtieġ għall-forniment tal-enerġija; jinnota t-tħassib relatat speċifikament mas-sigurtà tas-sistemi ta' grids intelliġenti u l-benefiċċji għall-konsumatur ta' miters intelliġenti u jitlob valutazzjoni akbar ta' dan il-qasam u aktar riċerka dwar il-protezzjoni tad-dejta u l-privatezza tad-dejta tal-miters intelliġenti; jenfasizza, għalhekk, li d-dejta personali għandha tkun protetta, mingħajr eċċezzjonijiet, sabiex tibqa' protetta u sigura; jenfasizza, barra minn hekk, li s-sigurtà tad-dejta trid tiġi integrata fl-istrateġiji tal-użu tal-grid intelliġenti; Jenfasizza l-ħtieġa ta' titjib fil-protezzjoni tad-dejta u fir-regolamentazzjoni u l-prattika tal-privatezza meta jiġu installati s-sistemi ta' miters intelliġenti; jenfasizza li l-garanzija tal-protezzjoni tad-dejta u tal-privatezza tad-dejta għall-individwi kollha u għall-unitajiet domestiċi konnessi mal-grid hija imperattiva għall-funzjonament u l-użu ta' grids intelliġenti; jenfasizza li d-dejta miġbura għandha tintuża biss biex tiġi żgurata s-sigurtà tal-provvista tal-elettriku; jistieden lill-Istati Membri jinfurzaw regoli għall-protezzjoni tad-dejta filwaqt li jżommu u jiżviluppaw is-sinerġiji fin-netwerks kollha tat-telekomunikazzjonijiet u tal-enerġija u jiddefendu d-drittijiet tal-individwi f'dan il-qasam; jenfasizza li f'dak li hu l-ġbir tad-dejta għas-sistemi intelliġenti tal-enerġija, għandhom jiġu żviluppati standards biex jiġi żgurat li tiġi trasmessa biss id-dejta rilevanti bil-għan li tiġi ggarantita s-sigurtà tal-provvista tal-elettriku, biex jiġi żgurat li l-ebda dejta ma tiġi mgħoddija lil partijiet terzi, biex jiġi żgurat li l-klijenti jkollhom id-dritt jispezzjonaw u jħassru d-dejta miġbura jekk ma tkunx aktar meħtieġa għall-finijiet li għalihom tkun inġabret jew b'xi mod ieħor ipproċessati, u biex jiġi żgurat li ċ-ċittadini jżommu s-sjieda tad-dejta tagħhom u jkollhom kontroll fir-rigward tal-partijiet li lilhom jagħtu aċċess għal din id-dejta; Jitlob lill-Kummissjoni toħroġ aktar iggwidar dwar l-użu tad-dejta tal-grids intelliġenti kemm dik personali u kemm dik mhux personali fid-dawl tal-leġiżlazzjoni riveduta tal-UE dwar il-protezzjoni tad-dejta u r-regoli miftiehma dwar is-sjieda u l-immaniġġjar ta' din id-dejta minn DSOs, fornituri u korpi kummerċjali oħra; Jistieden lill-Kummissjoni tieħu passi biex tħaffef it-tħaddim tal-grids intelliġenti u biex tiffoka fuq l-aspetti li ġejjin: l-istimular ta' investiment u ta' inċentivi finanzjarji f'dan il-qasam, l-iżvilupp ta' standards tekniċi, l-iżgurar tal-protezzjoni tad-dejta għall-konsumaturi, l-istabbiliment ta' qafas regolatorju biex jingħataw inċentivi għall-użu ta' grids intelliġenti, li jiġi ggarantit suq bl-imnut miftuħ u kompetittiv fl-interess tal-konsumaturi u l-għoti ta' appoġġ mingħajr waqfien għall-innovazzjoni fit-teknoloġija u s-sistemi; Jenfasizza li taħt ir-regolamenti ġodda tal-ESIF għall-perjodu 2014-2020, l-Istati Membri huma obbligati li jikkonċentraw ir-riżorsi tal-ESIF fuq investimenti għal Ewropa intelliġenti, sostenibbli u inklussiva; jinnota li s-sehem minimu se jiġi stabbilit għar-reġjuni sabiex jikkonċentraw, skont il-livell ta' żvilupp ekonomiku tagħhom, tal-anqas sa 20 % tar-riżorsi tal-FEŻR f'investiment fit-transizzjoni enerġetika, b'ħafna enfasi fuq il-grids intelliġenti, fuq il-produzzjoni u d-distribuzzjoni tal-enerġija derivata minn għejun rinnovabbli, l-effiċjenza enerġetika, l-iffrankar tal-enerġija, il-koġenerazzjoni tas-sħana u tal-enerġija, u strateġiji b'livell baxx ta' karbonju, b'enfasi partikolari fuq iż-żoni urbani, kif ukoll enerġija derivata mill-grids intelliġenti fil-livell ta' distribuzzjoni; jenfasizza l-fatt li l-finanzjament pubbliku għadu qed iwettaq rwol kruċjali fl-istimular ta' investiment privat fi proġetti ta' riċerka u żvilupp u ta' dimostrazzjoni ta' grids intelliġenti; jirrimarka li l-Fond ta' Koeżjoni jippermetti wkoll l-investiment f'dan il-qasam; jistieden lill-Istati Membri jagħmlu l-aħjar użu ta' din l-opportunità ġdida; jirrimarka, fir-rigward tal-investimenti mhux koperti mill-konċentrazzjoni tematika obbligatorja, li l-FEŻR jista' wkoll jintuża biex jiġi appoġġjat l-iżvilupp ta' sistemi intelliġenti għad-distribuzzjoni, il-ħżin u t-trażmissjoni tal-enerġija u biex tiġi integrata l-ġenerazzjoni ta' enerġija distribwita ġejja minn riżorsi rinnovabbli; Jenfasizza li l-Fondi ESI jservu bħala katalisti għall-investiment u li, peress li hemm għadd ta' livelli territorjali li huma involuti fil-proċess tal-finanzjament u tat-teħid ta' deċiżjonijiet, il-governanza fuq diversi livelli għandha rwol importanti biex tirnexxi l-implimentazzjoni; jilqa' opportunitajiet addizzjonali ta' finanzjament fi ħdan il-programm Enerġija Intelliġenti – Ewropa; Jilqa' l-enfasi qawwija mqiegħda fuq proġetti tal-enerġija intelliġenti ta' interess komuni fil-Faċilità Nikkollegaw l-Ewropa, filwaqt li jiddispjaċih li huma biss tnejn il-proġetti ta' grids intelliġenti li ġew inklużi fil-lista biennali attwali; jenfasizza li l-proġetti ta' grids intelliġenti fil-livell tas-sistemi ta' distribuzzjoni għandhom jiġu kkunsidrati; jenfasizza li l-proġetti ta' infrastruttura għandhom jissodisfaw il-kriterji tas-sostenibbiltà u l-kompetittività u jridu jkunu bbażati fuq approċċ integrat, li għandu jiġi żgurat billi jiġu jiġu involuti l-operaturi tas-sistemi ta' distribuzzjoni; jenfasizza wkoll l-importanza li jiġu żviluppati konnessjonijiet tal-enerġija bejn it-Tramuntana u n-Nofsinhar fil-Mediterran; Jistieden lill-Kummissjoni tnaqqas l-ostakoli għall-investiment fis-sistemi intelliġenti tal-enerġija, b'mod partikolari billi tespandi l-eżenzjoni fi ħdan il-modernizzazzjonijiet tal-għajnuna statali (SAM) biex ikun jista' jsir sostenn pubbliku għall-elementi kollha tas-sistemi intelliġenti reġjonali u lokali tal-enerġija, inklużi l-investimenti u l-operazzjonijiet transsettorjali; iħeġġeġ li s-sistemi intelliġenti tal-enerġija jiġu inklużi bħala kategorija fir-Regolament futur tal-Kummissjoni li jiddikjara ċerti kategoriji ta' għajnuna bħala kompatibbli mas-suq intern fl-applikazzjoni tal-Artikoli 107 u 108 tat-Trattat (GBER) u jadatta r-regolamenti dwar kategoriji oħra ta' eżenzjoni ta' blokk li jinteraġixxu mal-iżvilupp ta' sistemi intelliġenti tal-enerġija; Jenfasizza li l-interoperabbiltà għall-infrastruttura intelliġenti hija kruċjali, peress li l-inċertezza regolatorja u standards differenti jdewmu t-tifrix tal-infrastruttura intelliġenti; jitlob, għalhekk, għal kooperazzjoni akbar bejn l-organizzazzjonijiet Ewropej differenti tali istandards tekniċi; jenfasizza li huma meħtieġa standards miftuħa biex jgħinu l-interoperabbiltà u biex jaċċeleraw l-iżvilupp u l-użu tat-teknoloġija; Jistieden lill-Kummissjoni tieħu miżuri biex tneħħi l-ostakli ewlenin, bħalma huma n-nuqqas ta' interoperabbiltà u standards (is-sistemi standardizzati li tqabbad u tuża – "plug and play" – inaqqsu l-ispejjeż u jippermettu konnettività wkoll għar-Riżorsi tal-Enerġija Distribwiti żgħar – DERs) (jew applikazzjonijiet DR żgħar), l-inċertezza dwar ir-rwoli u r-responsabbiltajiet f'applikazzjonijiet ġodda tal-grid intelliġenti; l-inċertezza dwar il-kondiviżjoni tal-ispejjeż u l-benefiċċji u konsegwentement dwar mudelli ġodda ta' negozju; ir-reżistenza mill-konsumatur li jieħu sehem fi provi; il-firxa ta' arranġamenti regolatorji fl-Ewropa tista' tippreżenta ostakli sinifikanti għar-replikabilità tar-riżultati ta' proġetti f'pajjiżi differenti; Ifakkar fil-Mandat ta' Standardizzazzjoni tal-2011 biex jingħata appoġġ lit-tqegħid tal-Grid Intelliġenti Ewropew li kellu jitlesta fl-2012; jilqa' l-progress li sar taħt dan il-mandat iżda jisħaq li huwa meħtieġ aktar xogħol; jitlob li l-Kummissjoni timpenja ruħha mal-korpi ta' standardizzazzjoni biex titħaffef it-tlestija tax-xogħol tagħhom u toħroġ mandat ġdid jekk tqis li dan ikun meħtieġ; Jitlob lill-Istati Membri jikkooperaw aktar u jaqsmu l-aħjar prattiki fil-forum tal-Kunsill tar-Regolaturi tal-Enerġija Ewropej (CEER) dwar ir-regolamentazzjoni tad-DSOs nazzjonali; jinnota, fl-istess ħin, id-diversità tal-organizzazzjoni tad-DSOs, fejn xi Stati Membri għandhom DSO wieħed biss u oħrajn għandhom aktar minn 800; jinkoraġġixxi lill-Istati Membri jaħdmu flimkien aktar mill-qrib; jistieden lill-Istati Membri u lill-Kummissjoni jaqblu dwar sistema ta' klassifikazzjoni unifikata biex jiġi determinat jekk organizzazzjoni għandhiex titqies bħala operatur ta' trasmissjoni, operatur ta' distribuzzjoni jew operatur kombinat; Jistieden lill-Kummissjoni teżamina jekk huwiex meħtieġ li tressaq proposti, skont it-tielet pakkett tas-suq intern tal-enerġija, għall-iżvilupp u l-promozzjoni ta' grids intelliġenti, li jeħtieġ li jkomplu jiġu ggarantiti permezz ta' azzjoni effettiva mill-Kummissjoni, minħabba li dan jista' jippermetti l-involviment dejjem akbar ta' aktar parteċipanti fis-suq u jagħti spinta lis-sinerġiji potenzjali tal-użu, l-iżvilupp u l-manutenzjoni f'kull parti tan-netwerks tat-telekomunikazzjonijiet u tal-enerġija; jenfasizza, madankollu, li dawn il-proposti għandhom jiġu integrati f'qafas regolatorju razzjonalizzat, skont il-prinċipji stabbiliti mill-Kummissjoni; Jappella għall-kooperazzjoni fl-iżvilupp ta' grids intelliġenti fil-livell Ewropew, nazzjonali u reġjonali; jemmen li l-grids intelliġenti joffru opportunità importanti biex tingħata spinta lill-innovazzjoni, lir-riċerka u l-iżvilupp, lill-ħolqien tal-impjiegi u lill-kompetittività tal-industrija Ewropea fil-livell lokali u reġjonali, b'mod partikolari għal dak li jirrigwarda l-SMEs; Jistieden lir-reġjuni jagħmlu netwerking u jaqsmu l-benefiċċji, l-għarfien u l-aqwa prattiki, u jikkooperaw fir-rigward tal-analiżijiet tal-ispejjeż imqabbla mal-benefiċċji dwar is-sistemi intelliġenti tal-enerġija fl-objettiv tal-kooperazzjoni territorjali tal-Fondi ESI; jistieden lill-Kummissjoni tistabbilixxi netwerk transnazzjonali għar-reġjuni li għandhom sistemi intelliġenti tal-enerġija; jistieden lir-reġjuni transkonfinali jużaw l-istrument legali ta' Raggruppament Ewropew ta' Kooperazzjoni Territorjali sabiex flimkien jistabbilixxu u jimmaniġġjaw is-servizzi ta' interess ekonomiku ġenerali fil-qasam tal-enerġija rinnovabbli u l-iffrankar tal-enerġija u l-infrastruttura ta' grid intelliġenti f'netwerk bħal dan; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni u lill-Kumitat tar-Reġjuni. wara li kkunsidra l-għanijiet tal-Politika Agrikola Komuni, kif stabbiliti fl-Artikolu 39 tat-Trattat dwar il-Funzjonament tal-Unjoni Ewropea (TFUE), speċjalment l-għanijiet "li tkabbar il-produzzjoni agrikola billi tippromwovi progress tekniku u billi tassigura l-iżvilupp razzjonali ta' produzzjoni agrikola u l-aħjar utilizzazzjoni possibbli tal-fatturi ta' produzzjoni, speċjalment tan-nies tax-xogħol" u "li tassigura b'dan il-mod livell ġust ta' għajxien għall-popolazzjoni agrikola, partikolarment billi tkabbar il-qligħ individwali tal-ħaddiema fl-agrikoltura"; wara li kkunsidra l-komunikazzjoni tal-Kummissjoni tat-3 ta' Mejju 2011 bl-isem "L-assigurazzjoni ta' ħajjitna, il-kapital naturali tagħna: strateġija tal-UE għall-bijodiversità sal-2020" (COM(2011)0244), wara li kkunsidra r-riċerka tal-2013 bl-isem "Semi-subsistence farming: value and directions for development" mid-Dipartiment Tematiku B (Politika Strutturali u ta' Koeżjoni) tal-Parlament, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Agrikoltura u l-Iżvilupp Rurali (A7-0029/2014), billi l-azjendi agrikoli ż-żgħar fl-Ewropa huma suġġetti għal pressjoni demografika, kummerċjali u teknoloġika kostanti, li qed twassal għal tnaqqis fl-attività tal-biedja u depopolazzjoni ta' villaġġi f'reġjuni rurali, kif ukoll għall-abbandun massiċċ ta' azjendi tat-trobbija tal-bhejjem b'merħliet żgħar u għat-telf tal-kultivazzjoni ta' prodotti lokali speċifiċi; billi dawn l-azjendi agrikoli żgħar jirrappreżentaw mudell agrikolu ta' natura soċjali li llum il-ġurnata għadu ewlieni fl-UE li jista' u għandu jeżisti flimkien ma' mudelli agrikoli oħra li huma fuq skala akbar u aktar orjentati lejn is-swieq il-kbar; billi azjendi agrikoli żgħar ma jissodisfawx biss funzjoni produttiva, iżda għandhom ukoll funzjonijiet importanti marbuta mal-provvista ta' beni pubbliċi: billi dawn jinkludu rwoli fil-qasam man-natura u l-pajsaġġ (billi jikkontribwixxu għall-preservazzjoni tal-pajsaġġ karatteristiku tal-villaġġi Ewropej kif ukoll għad-diversità bijoloġika tar-reġjuni rurali), rwoli fil-qasam soċjali (billi jiżguraw l-għajxien ta' miljuni ta' persuni fl-Ewropa u jipprevjenu l-faqar, kif ukoll jiżguraw riserva ta' ħaddiema għall-industrija u għal setturi ekonomiċi oħra, bħat-turiżmu), u rwoli kulturali (jippreservaw it-tradizzjonijiet, id-drawwiet u wirt storiku mhux materjali ieħor u jipproduċu prodotti reġjonali u tradizzjonali); billi azjendi agrikoli żgħar joħolqu rekwiżiti tajbin għal agrikoltura mfassla b'mod favorevoli għall-ambjent u adattata skont il-benesseri tal-annimali; billi d-depopolazzjoni u l-eżodu miż-żoni rurali jaffettwaw b'mod sinifikanti l-kundizzjonijiet f'żoni rurali – u konsegwentement jaffettwaw il-kwalità tal-ħajja u l-kundizzjonijiet tax-xogħol tal-bdiewa – u peress li dawn ħafna drabi huma fattur determinanti f'deċiżjonijiet dwar iż-żamma jew l-abbandun ta' azjendi żgħar; billi l-ħolqien ta' perspettivi sostenibbli, speċjalment għaż-żgħażagħ, f'żoni rurali jinfluwenza b'mod sinifikanti l-futur tal-azjendi agrikoli żgħar; billi, f'ċerti territorji, il-preżenza u s-sopravivenza ta' azjendi agrikoli żgħar jiggarantixxu sors ta' introjtu u jillimitaw it-tnaqqis tal-popolazzjoni; billi l-volatilità tal-prezzijiet fis-suq hija ħafna drabi aggravata bil-preżenza ta' xerrejja intermedjarji li jiddettaw il-prezzijiet u japprofittaw mill-vulnerabilità tal-produtturi; billi azjendi agrikoli żgħar ġeneralment huma iktar flessibbli u jadattaw ruħhom iktar faċli għall-kriżijiet fis-suq; billi ħafna mill-azjendi żgħar huma speċjalizzati u jingħaqdu flimkien f'organizzazzjonijiet ta' produzzjoni u għalhekk dan jippermettilhom jagħmlu talba ġustifikata biex jibdew jipproduċu għas-suq tal-ikel fuq livell ugwali mal-azjendi l-kbar; billi jeħtieġ ikun hemm approċċ aktar wiesa' biex jindirizza l-problemi ta' azjendi agrikoli żgħar; billi l-appoġġ permezz ta' sorsi alternattivi possibbli ta' introjtu u l-perspettiva ta' diversifikazzjoni, kif ukoll il-ħolqien ta' postijiet tax-xogħol mhux agrikoli u l-provvista ta' servizzi pubbliċi f'reġjuni rurali huma vitali għall-futur ta' azjendi agrikoli żgħar u tal-komunitajiet rurali; billi l-azjendi agrikoli żgħar m'humiex ikkunsidrati biżżejjed fil-qafas tal-Politika Agrikola Komuni (PAK), u billi r-raġunijiet għal dan jinkludu l-fatt li l-istruttura ta' finanzjament fil-kuntest tal-PAK hija aktar ibbażata fuq l-erja u l-livelli ta' produzzjoni fil-passat u għalhekk ma tistax twieġeb b'mod adatt għas-sitwazzjoni u l-funzjoni ta' azjendi agrikoli żgħar, il-fatt li ċerti Stati Membri jistabbilixxu limiti minimi ta' eliġibbiltà fit-tieni pilastru, kif ukoll li l-Istati Membri ma jintroduċux miżuri ta' implimentazzjoni li jissodisfaw il-ħtiġijiet ta' azjenda ta' dan it-tip; billi huwa diffiċli għas-sidien tal-azjendi agrikoli żgħar li jakkwistaw appoġġ finanzjarju, fost l-oħrajn minħabba li l-aċċess għal mezzi ta' finanzjament taħt programmi tal-UE huwa kkumplikat minħabba n-nuqqas ta' kapital proprju u/jew il-kapaċità meħtieġa, jew minħabba l-fatt li jkollhom affidabbiltà kreditizja baxxa jew ineżistenti; billi l-azjendi ż-żgħar tar-reġjuni ultraperiferiċi, b'kont meħud tal-pressjoni doppja li taħtha qegħdin iwettqu xogħolhom, jeħtieġu wkoll attenzjoni speċjali; billi dħul addizzjonali u sekondarju huwa ta' importanza kbira għal ħafna azjendi agrikoli żgħar; billi ċerti tipi ta' azjendi agrikoli żgħar, bħall-irziezet ta' sussistenza, qed iservu bħala lqugħ kontra t-tiċħid assolut, filwaqt li tal-anqas jipprovdu livelli miżeri ta' ikel u ta' introjtu; billi f'ċertu każijiet bdiewa żgħar ma jirċevux appoġġ amministrattiv biżżejjed jew pariri ta' kwalità tajba'; billi l-Istati Membri spiss joħolqu burokrazija mhux meħtieġa u ċerti bdiewa żgħar m'għandhomx ir-riżorsi u l-esperjenza meħtieġa biex isegwu b'mod effettiv il-proċessi amministrattivi; billi, peress li l-azjendi agrikoli jinsabu mxerrdin ġeografikament, il-poter ta' nnegozjar fil-katina tal-ikel huwa ferm aktar dgħajjef minn dak ta' parteċipanti oħra tas-suq, u billi dan jinħass l-aktar fil-każ tal-azjendi agrikoli żgħar; billi l-azjendi agrikoli żgħar għandhom ir-rwol speċjali li jippreservaw il-vitalità ta' ċerti reġjuni, fosthom ir-reġjuni muntanjużi, ir-reġjuni żvantaġġati u r-reġjuni ultraperiferiċi, kif ukoll dawk li fihom, minħabba limiti ġeografiċi u morfoloġiċi, l-agrikoltura hija waħda mill-ftit – jekk mhux l-unika – attività ekonomikament sostenibbli; billi l-livell ta' introjtu u l-istandards tal-għajxien tal-familji li jaqilgħu l-għajxien tagħhom permezz tax-xogħol f'azjendi agrikoli żgħar huma ferm aktar baxxi minn dawk tal-bdiewa li jaħdmu f'azjendi akbar jew setturi oħra tal-ekonomija; billi diversi azjendi agrikoli żgħar ma jistgħux jgħixu mill-agrikoltura waħedha u dawn jeħtieġu sorsi alternattivi ta' introjtu għall-assigurazzjoni tal-eżistenza; iżda wkoll billi bdiewa żgħar għandhom jorjentaw ruħhom dejjem aktar fuq ir-rentabbiltà u l-produttività tal-azjenda tagħhom; billi azjendi agrikoli żgħar f'ħafna reġjuni jiżguraw l-għajxien tal-familji li m'għandhomx il-possibbiltà jsibu sors ieħor ta' introjtu; billi għad m'hemmx dejta affidabbli biżżejjed dwar is-sitwazzjoni tal-azjendi agrikoli żgħar u l-effetti tal-istrumenti tal-PAK fuq dan is-settur u billi azjendi żgħar huma definiti differenti ħafna fl-Istati Membri individwali; billi xi wħud mill-produtturi agrikoli żgħar, bħal pereżempju min irabbi n-naħal, m'għandhomx proprjetajiet ta' art jew inkella ma jużawhomx għall-biedja u għalhekk jiġu esklużi mill-iskema għal bdiewa żgħar; billi l-Assemblea Ġenerali tan-Nazzjonijiet Uniti ddikjarat is-sena 2014 bħala s-Sena Internazzjonali tal-Biedja mill-Familji; Jistieden lill-Istati Membri u l-Kummissjoni jieħdu azzjoni adegwata taħt il-politika agrikola komuni l-ġdida u jfasslu linji gwida għall-perjodu ta' wara l-2020, li fihom tingħata aktar attenzjoni lill-ħtiġijiet speċifiċi tal-azjendi żgħar tal-familji, li huma komponent importanti tal-mudell agrikolu Ewropew, kif ukoll il-qalba tal-iżvilupp multifunzjonali ta' żoni rurali u tal-iżvilupp sostenibbli tar-reġjuni b'mod ġenerali; Jappella għat-tkomplija ta' politika li tippromwovi l-konsolidazzjoni ta' art agrikola, kif ukoll it-tqassim ta' għajnuna finanzjarja lil bdiewa li jipparteċipaw fl-iskema għall-bdiewa żgħar u li b'ċertezza ħallew l-art agrikola tagħhom f'idejn bidwi ieħor, bħala miżura effettiva għat-titjib tal-istruttura tal-produzzjoni agrikola; Huwa tal-fehma li l-objettiv ewlieni tar-ristrutturar m'għandux ikun sempliċement it-tnaqqis tan-numru ta' azjendi agrikoli, peress li dan mhux se jżid il-kompetittività ta' azjendi akbar; jitlob, f'dan ir-rigward, li l-Istati Membri jissuġġerixxu soluzzjonijiet adegwati u mudelli għall-iżvilupp tal-azjendi agrikoli żgħar, filwaqt li jikkunsidraw il-karatteristiċi speċifiċi tal-agrikoltura fil-pajjiż rispettiv kif ukoll varjazzjonijiet reġjonali; isaħħu l-kapaċità kompetittiva, il-vijabbiltà u l-profittabilità tagħhom, jippromwovu l-ispirtu intraprenditorjali, joħolqu l-ħolqien ta' postijiet tax-xogħol u jillimitaw il-proċess ta' depopolazzjoni rurali; Huwa tal-fehma li għandhom jittieħdu miżuri urġenti kontra l-proċess tal-eżodu miż-żoni rurali u d-depopolazzjoni, sabiex azjendi agrikoli żgħar ikunu jistgħu jgawdu minn kundizzjonijiet adatti u perspettivi sostenibbli fis-siti preżenti tagħhom; jistieden lill-Istati Membri jużaw b'mod effiċjenti l-finanzjament tal-UE disponibbli biex jippromwovu l-infrastruttura, il-faċilitajiet edukattivi, mediċi u għall-kura medika, il-faċilitajiet tal-indukrar tat-tfal, l-aċċess għall-internet rapidu u t-twaqqif u l-iżvilupp ta' intrapriżi żgħar u ta' daqs medju (SMEs), biex jiżguraw l-uniformità tal-kundizzjonijiet tal-ħajja f'żoni urbani u rurali; jirrakkomanda li jsir enfasi speċjali fuq il-ħolqien ta' perspettivi futuri sostenibbli għaż-żgħażagħ, il-persuni li għandhom edukazzjoni tajba u n-nisa; Jappella għal żieda fil-bejgħ dirett – bħall-bejgħ ta' prodotti tradizzjonali – fis-swieq lokali u reġjonali, u għall-iżvilupp f'azjendi agrikoli żgħar ta' tip ta' proċessar li jkun responsabbli u sostenibbli kif ukoll ta' sistema ta' monitoraġġ essenzjali u proporzjonata; iħeġġeġ lill-Kummissjoni u lill-Istati Membri jagħmlu rieżami tad-dispożizzjonijiet eżistenti dwar is-sikurezza tal-ikel bil-għan li jitnaqqsu l-piżijiet u l-ostakli li dawn jistgħu jikkawżaw għall-iżvilupp tal-ipproċessar u l-bejgħ tal-ikel permezz ta' azjendi agrikoli żgħar; iħeġġeġ lill-Kummissjoni u lill-Istati Membri jistabbilixxu pjattaforma għall-iskambju ta' prattiki tajbin fir-rigward tar-regolamentazzjoni u l-monitoraġġ tal-ipproċessar tal-ikel permezz ta' azjendi agrikoli żgħar; jappella wkoll lill-awtoritajiet reġjonali biex jinvolvu ruħhom aktar fil-qasam tal-iżvilupp infrastrutturali tal-bejgħ dirett, inklużi s-swieq lokali u urbani u jiffaċilitaw lill-konsumaturi li jakkwistaw prodotti agrikoli rħas, friski u ta' kwalità għolja; Huwa tal-fehma li għandhom jiġu inklużi wkoll oqsma oħrajn ta' politika tal-Unjoni, inkluża l-politika ta' koeżjoni, flimkien mal-PAK, fil-proċess għas-sejbien ta' soluzzjonijiet rigward il-problemi tal-azjendi agrikoli żgħar biex jikkontribwixxu għat-titjib tal-infrastruttura teknika, kif ukoll tal-aċċess għal servizzi pubbliċi f'reġjuni rurali, filwaqt li għandhom jintużaw mezzi tal-Fond Soċjali Ewropew għall-finanzjament ta' attivitajiet soċjali relatati mal-integrazzjoni soċjali, l-edukazzjoni, it-taħriġ u t-trasferiment tal-għarfien; barra minn hekk, huwa tal-fehma li peress li dawn l-azjendi żgħar m'għandhomx impatt sinifikanti fuq is-suq, għandu jiġi permess appoġġ addizzjonali pprovdut minn riżorsi nazzjonali f'konformità mar-rekwiżiti miftiehma mal-Kummissjoni u mingħajr ma jinkisru l-prinċipji tal-kompetizzjoni; Jiġbed l-attenzjoni lejn il-pressjoni li qiegħda tiġi eżerċitata fuq il-prezzijiet ta' artijiet agrikoli minħabba l-liberalizzazzjoni imminenti tas-suq tal-proprjetà fl-Istati Membri l-ġodda; juri li l-bdiewa fuq skala żgħira l-iktar li se jkunu milquta miż-żieda fil-prezzijiet tal-artijiet; Jistieden lill-Istati Membri biex permezz tas-sistemi edukattivi tagħhom jiżguraw infrastruttura edukattiva adegwata għall-edukazzjoni u t-taħriġ vokazzjonali fl-agrikoltura; Jiġbed l-attenzjoni lejn il-pressjoni li qiegħda tiġi eżerċitata fuq il-prezzijiet ta' artijiet agrikoli kawża tat-tifrix tal-bliet; Jilqa' t-twaqqif ta' mekkaniżmu ta' appoġġ għal bdiewa żgħar fil-qafas tal-ewwel pilastru tal-PAK, iżda huwa tal-fehma li hija biss il-forma ta' trasferiment li ġiet issimplifikata, filwaqt li r-rati baxxi ta' pagament dirett ma jagħtux lok għal żvilupp, u li l-miżuri għadhom insuffiċjenti biex itejbu s-sitwazzjoni tal-azjendi agrikoli żgħar fl-UE; jemmen li għandha tkun introdotta soluzzjoni li tagħmilha possibbli għal azjendi agrikoli żgħar biex jissottomettu applikazzjonijiet għal pagamenti diretti ta' aktar minn sena, li jiġu aġġornati esklussivament f'każ ta' tibdil fl-azjenda kkonċernata; Jiġbed l-attenzjoni mill-ġdid lejn id-differenzi sinifikanti bejn is-sussidji agrikoli pprovduti fl-Istati Membri individwali, li qegħdin jitħallsu mill-Istati Membri l-ġodda; Jenfasizza li minħabba n-natura volontarja tal-iskema għall-bdiewa ż-żgħar fl-ewwel pilastru tal-PAK, jeħtieġ li l-possibbiltajiet kollha ta' finanzjament għal produtturi żgħar, li huma pprovduti fit-tieni pilastru tal-PAK, jiġu rieżaminati u applikati; Huwa tal-fehma li minbarra tali miżuri, huwa essenzjali li jinstab mod effettiv ta' appoġġ għal dawk il-produtturi agrikoli żgħar, li l-attivitajiet u l-prodotti tagħhom ma jinvolvux is-sjieda u/jew l-użu ta' art agrikola; Jitlob lill-Istati Membri jistabbilixxu strumenti ta' finanzjament adegwati, pereżempju f'forma ta' mikrokreditu, rati ta' interess sussidjati għal self, lokazzjoni finanzjarja, ħlas bin-nifs tal-ewwel pagamenti jew garanziji ta' kreditu; minbarra dan, huwa tal-fehma li istituzzjonijiet awtonomi fil-livell reġjonali u lokali jiġu inklużi fil-proċess ta' għoti ta' appoġġ; Jenfasizza li r-rekwiżiti tal-prattika agrikola tajba u d-dispożizzjonijiet Ewropej kif ukoll dawk nazzjonali rispettivi, b'mod partikolari għall-produzzjoni agrikola u l-protezzjoni tal-konsumatur, huma kruċjali anke għal azjendi agrikoli żgħar u għalhekk huwa essenzjali li l-bdiewa ż-żgħar ikollhom kwalifiki minimi; jistieden, f'dan ir-rigward, lill-Kummissjoni Ewropea u lill-Istati Membri biex jikkunsidraw modi kif jiżguraw li tali kwalifiki minimi jistgħu jinkisbu b'mod komprensiv għal azjendi żgħar f'forma adattata għall-ħtiġijiet tagħhom; Jappella biex tkun organizzata aħjar il-konsulenza bla ħlas għall-ħtiġijiet tal-azjendi agrikoli żgħar, jiġu semplifikati l-proċeduri relatati mal-informazzjoni, it-taħriġ, il-valutazzjoni tar-riskju u l-monitoraġġ tas-saħħa, jinħolqu azzjonijiet informattivi, jinxterdu l-aħjar prattiki fil-qasam tal-katina qasira ta' provvista tal-ikel u tkun żgurata għajnuna teknika fl-applikazzjoni għall-finanzjament tal-UE kif ukoll konsulenza, li permezz tagħha l-attività tagħhom fil-produzzjoni tista' tkun adattata għall-potenzjal tagħhom tal-produzzjoni u ambjentali; Jenfasizza, hawnhekk, li l-azjendi agrikoli żgħar għandhom jingħaqdu flimkien f'organizzazzjonijiet, gruppi ta' produtturi jew korpi u għandhom jaċċettaw kampanji ta' marketing konġunti; huwa tal-fehma li l-forom kollha ta' kooperazzjoni tal-azjendi agrikoli żgħar f'forma ta' kooperattivi, organizzazzjonijiet ta' produzzjoni jew tal-użu komuni ta' mezzi tal-produzzjoni, eż. magni, għandhom ikunu promossi b'mod speċjali taħt il-mekkaniżmi tal-UE u nazzjonali; Huwa tal-fehma li azjendi agrikoli żgħar f'reġjuni muntanjużi, reġjuni żvantaġġati, kif ukoll reġjuni ultraperiferiċi għandhom ikunu jistgħu jibbenefikaw minn appoġġ akkoppjat, bħal pereżempju għat-trobbija tal-bhejjem, jekk huma jaqdu wkoll ċerti funzjonijiet ambjentali; Huwa tal-fehma li fejn jidħol ix-xogħol tal-agrikoltura, dan aktar minn qatt qabel għandu x'jaqsam ma' xogħol strateġiku, li għandu jingħata attenzjoni mill-Istati Membri kollha, sabiex jinstabu soluzzjonijiet għal bdiewa fuq skala żgħira fir-rigward tat-tkomplija tax-xogħol tagħhom, biex jiddomina bilanċ bejn il-prezzijiet tal-bejgħ tal-prodotti agrikoli u l-ispejjeż tal-produzzjoni; Jitlob lill-Istati Membri jinkludu partijiet ta' programmi u miżuri diretti lejn azjendi agrikoli żgħar fil-programmi tagħhom fl-ewwel u t-tieni pilastru; jindika li jeħtieġ li partikolarment l-azjendi agrikoli żgħar jinvolvu ruħhom f'attivitajiet supplimentari u anċillari, bħas-settur tat-turiżmu, sabiex jiżguraw introjtu suffiċjenti; jenfasizza, f'din il-konnessjoni, l-importanza li jkun żgurat li t-tieni pilastru tal-PAK ikollu riżorsi biżżejjed u li l-programmi għall-iżvilupp rurali jkunu mmirati b'mod xieraq lejn il-ħtiġijiet ta' azjendi agrikoli żgħar; Jirrakkomanda li n-Netwerks tad-Dejta tal-Kontabilità Agrikola (FADN) jiġu estiżi sabiex tkun eżaminata s-sitwazzjoni tal-azjendi żgħar u l-effetti tal-PAK fuqhom u jirrakkomanda li jiġi ppjanat l-iżvilupp ulterjuri tagħhom; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni. wara li kkunsidra l-Artikolu 3(3) tat-Trattat dwar l-Unjoni Ewropea (TUE), li jorbot l-Unjoni biex taħdem għal "ekonomija soċjali tas-suq kompetittiva ħafna, intiża li twassal għal livell massimu ta' impjieg u progress soċjali, u livell għoli ta' protezzjoni u ta' titjib fil-kwalità tal-ambjent", wara li kkunsidra l-Artikolu 9 TFUE, li jistabbilixxi li "[f]id-definizzjoni u fl-implimentazzjoni tal-politika u l-azzjonijiet tagħha, l-Unjoni għandha tieħu kont tal-ħtiġijiet marbuta mal-promozzjoni ta' livell għoli ta' impjieg, mal-garanzija ta' protezzjoni soċjali xierqa, mal-ġlieda kontra l-esklużjoni soċjali kif ukoll ma' livell għoli ta' edukazzjoni, taħriġ, u protezzjoni tas-saħħa tal-bniedem", wara li kkunsidra l-Artikolu 11 TFUE, li jistipula li "[i]l-ħtiġijiet għall-ħarsien tal-ambjent għandhom ikunu integrati fid-definizzjoni u l-implimentazzjoni tal-politika u l-attivitajiet tal-Unjoni, partikolarment bl-għan li jinkoraġġixxu l-iżvilupp sostenibbli", wara li kkunsidra l-Artikolu 12 TFUE, li jistipula li "[f]id-definizzjoni u l-implementazzjoni ta' politika u attivitajiet oħra tal-Unjoni għandu jingħata kont tal-ħtiġijiet tal-ħarsien tal-konsumatur", wara li kkunsidra l-Artikolu 14 TFUE u l-Protokoll 26 tiegħu dwar servizzi ta' interess (ekonomiku) ġenerali, wara li kkunsidra l-Artikolu 26 TFUE, li jistipula li "[i]s-suq intern għandu jikkomprendi arja bla fruntieri interni, li fiha l-moviment liberu ta' merkanzija, persuni, servizzi u kapital huwa żgurat skont id-dispożizzjonijiet tat-Trattati"; wara li kkunsidra l-Artikoli 49 u 56 TFUE dwar il-libertà tal-istabbiliment u l-libertà li jiġu provduti servizzi fl-Unjoni, wara li kunsidra l-Artikoli 101 u 102 TFUE dwar ir-regoli tal-kompetizzjoni li japplikaw għal impriżi, wara li kkunsidra l-Artikolu 169 TFUE dwar il-promozzjoni tal-interessi tal-konsumaturi u l-iżgurar ta' livell għoli ta' ħarsien tal-konsumatur, wara li kkunsidra d-Direttiva 97/67/KE tal-Parlament Ewropew u tal-Kunsill, kif emendata mid-Direttivi 2002/39/KE u 2008/6/KE dwar is-servizzi postali, wara li kkunsidra d-Direttiva 2000/31/KE tal-Parlament Ewropew u tal-Kunsill tat-8 ta' Ġunju 2000 dwar ċerti aspetti legali tas-servizzi minn soċjetà tal-informazzjoni, partikolarment il-kummerċ elettroniku, fis-Suq Intern, wara li kkunsidra d-Direttiva 2013/11/UE tal-Parlament Ewropew u tal-Kunsill tal-21 ta' Mejju 2013 dwar is-soluzzjoni alternattiva għat-tilwim tal-konsumaturi u li temenda r-Regolament (KE) Nru 2006/2004 u d-Direttiva 2009/22/KE, wara li kkunsidra r-Regolament (UE) Nru 524/2013 tal-Parlament Ewropew u tal-Kunsill tal-21 ta' Mejju 2013 dwar is-soluzzjoni online għal tilwim mal-konsumaturi u li jemenda r-Regolament (KE) Nru 2006/2004 u d-Direttiva 2009/22/KE, wara li kkunsidra d-Direttiva 2011/83/UE tal-Parlament Ewropew u tal-Kunsill tal-25 ta' Ottubru 2011 dwar drittijiet tal-konsumatur, li temenda d-Direttiva tal-Kunsill 93/13/KEE u d-Direttiva 1999/44/KE tal-Parlament Ewropew u tal-Kunsill u li tħassar id-Direttiva tal-Kunsill 85/577/KEE u d-Direttiva 97/7/KE tal-Parlament Ewropew u tal-Kunsill, wara li kkunsidra l-Green Paper tal-Kummissjoni tad-29 ta' Novembru 2012 dwar "Suq integrat għall-konsenja tal-pakketti għat-tkabbir tal-kummerċ elettroniku fl-UE" (COM(2012)0698), wara li kkunsidra l-Komunikazzjoni tal-Kummissjoni tas-16 ta' Diċembru 2013 dwar 'Pjan direzzjonali dwar l-ikkompletar tas-suq uniku għall-konsenja tal-pakketti. It-tiswir tal-fiduċja fis-servizzi ta' konsenja u l-għoti ta' spinta lill-bejgħ onlajn' (COM(2013)0886) wara li kkunsidra d-dokument ta' ħidma tal-persunal tal-Kummissjoni tat-23 ta' April 2013 bit-titolu "E-commerce Action plan 20122015 – State of play 2013" (Pjan ta' Azzjoni dwar il-Kummerċ Elettroniku 2012-2015 – Sitwazzjoni fl-2013) (SWD(2013)0153), wara li kkunsidra l-komunikazzjoni tal-Kummissjoni tal-11 ta' Jannar 2012 bit-titolu "Qafas koerenti għall-bini ta' fiduċja fis-Suq Uniku Diġitali tal-kummerċ elettroniku u tas-servizzi online" (COM(2011)0942), wara li kkunsidra l-komunikazzjoni tal-Kummissjoni tat-18 ta' Diċembru 2012 bit-titolu "L-Aġenda Diġitali għall-Ewropa – nixprunaw it-tkabbir Ewropew b'mod diġitali" COM(2012)0784), wara li kkunsidra l-komunikazzjoni tal-Kummissjoni tas-26 ta' Awwissu 2010 bit-titolu "Aġenda Diġitali għall-Ewropa" (COM(2010)0245), wara li kkunsidra d-dokument ta' ħidma tal-persunal tal-Kummissjoni tas-7 ta' Diċembru 2012 bit-titolu "Consumer Markets Scoreboard – Making markets work for consumers – Eighth edition" (It-Tabella ta' Valutazzjoni tas-Swieq tal-Konsumatur – Inġibu l-funzjonament tas-suq favur il-konsumaturi – It-Tmien Edizzjoni) (SWD(2012)0432), wara li kkunsidra l-komunikazzjoni tal-Kummissjoni tat-22 ta' Mejju 2012 lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni bit-titolu "Aġenda għall-Konsumaturi Ewropej – Spinta lill-fiduċja u lit-tkabbir" (COM(2012)0225), wara li kkunsidra l-komunikazzjoni tal-Kummissjoni tat-23 ta' Frar 2011 bit-titolu "Reviżjoni tal-'Att dwar in-Negozji ż-Żgħar' għall-Ewropa" (COM(2011)0078), wara li kkunsidra l-komunikazzjoni tal-Kummissjoni tad-9 ta' Jannar 2013 bit-titolu "Pjan ta' Azzjoni dwar l-Intraprenditorija 2020 – Tkebbis mill-ġdid tal-ispirtu tal-intraprendenza fl-Ewropa" (COM(2012)0795), wara li kkunsidra l-komunikazzjoni tal-Kummissjoni tad-9 ta' Novembru 2011 bit-titolu "Negozju Żgħir, Dinja Kbira – sħubija ġdida li tgħin lill-SMEs jaħtfu l-opportunitajiet globali" (COM(2011)0702), wara li kkunsidra l-komunikazzjoni tal-Kummissjoni tat-28 ta' Novembru 2012 bit-titolu "Stħarriġ Annwali ta' Tkabbir 2013" (COM(2012)0750), wara li kkunsidra l-komunikazzjoni tal-Kummissjoni tat-3 ta' Marzu 2010 bit-titolu "Ewropa 2020 – Strateġija għal tkabbir intelliġenti, sostenibbli u inklussiv" (COM(2010)2020), wara li kkunsidra l-komunikazzjoni tal-Kummissjoni tas-27 ta' Ottubru 2010 lill-Parlament Ewropew, lill-Kunsill, lill-Kumitat Soċjali u Ekonomiku Ewropew u lill-Kumitat tar-Reġjuni bit-titolu "Lejn Att dwar is-Suq Uniku għal ekonomija soċjali tas-suq kompetittiva ħafna – 50 proposta biex intejbu l-ħidma, in-negozju u l-iskambji ma' xulxin" (COM(2010)0608), wara li kkunsidra l-komunikazzjoni tal-Kummissjoni tat-3 ta' Ottubru 2012 lill-Parlament Ewropew, il-Kunsill, il-Kumitat Soċjali u Ekonomiku Ewropew u l-Kumitat tar-Reġjuni bit-titolu "Att dwar is-Suq Uniku II" (COM(2012)0573), wara li kkunsidra l-komunikazzjoni tal-Kummissjoni tat-13 ta' April 2011 lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni bit-titolu "L-Att dwar is-Suq Uniku – Tnax-il xprun sabiex jiġi stimulat it-tkabbir u r-rinfurzar tal-fiduċja" (COM(2011)0206), wara li kkunsidra l-White Paper tal-Kummissjoni tat-28 ta' Marzu 2011 bit-titolu "Pjan direzzjonali għal Żona Unika Ewropea tat-Trasport" (COM(2011)0144), wara li kkunsidra l-komunikazzjoni tal-Kummissjoni tat-18 ta' Ottubru 2007 bit-titolu "L-Aġenda tal-UE fil-qasam tat-trasport: Intejbu l-effiċjenza, l-integrazzjoni u s-sostenibbiltà tat-trasport tal-merkanzija fl-Ewropa" (COM(2007)0606), wara li kkunsidra l-konklużjonijiet tal-Kunsill tal-31 ta' Mejju 2012 dwar id-"Digital Single Market and Governance of the Single Market" (Suq Uniku Diġitali u Governanza tas-Suq Uniku), wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Harsien tal-Konsumatur u l-opinjonijiet tal-Kumitat ghall-Impjiegi u l-Affarijiet Socjali kif ukoll tal-Kumitat għall-Iżvilupp Reġjonali (A7-0024/2014), billi l-kummerċ elettroniku huwa mezz b'potenzjal enormi għall-ġlieda kontra l-kriżi ekonomika u finanzjarja, it-tisħiħ tas-suq uniku, u għall-ħolqien ta' tkabbir ekonomiku u tal-impjiegi fl-Unjoni Ewropea; billi l-komunikazzjoni tal-Kummissjoni dwar il-kummerċ elettroniku u s-servizzi online ta' Jannar 2012 tidentifika l-konsenja ta' oġġetti mixtrija online bħala waħda mill-ħames prijoritajiet ewlenin sabiex tingħata spinta lill-kummerċ elettroniku sal-2015, u l-importanza tagħha kienet imtennija mill-Kunsill u l-Parlament; billi fl-2012 is-suq tal-kummerċ elettroniku tal-UE kiber b'iżjed minn 20 %; billi b'mod partikolari huwa previst li l-kummerċ elettroniku transkonfinali se jimmultiplika b'fattur ta' erbgħa; billi s-suq tal-konsenja tal-pakketti għaddej minn trasformazzjoni radikali, bid-dħul fis-suq ta' fornituri ġodda, b'investiment orjentat lejn l-innovazzjoni, u bl-emerġenza ta' servizzi ġodda; billi s-servizzi tal-konsenja effiċjenti u affidabbli huma kolonna kruċjali għal suq uniku diġitali reali u effettiv, li qed iħalli impatt sostanzjali f'termini ta' faċilitazzjoni tal-kummerċ elettroniku u l-bini ta' fiduċja bejn il-bejjiegħa u x-xerrejja; billi l-konsenja transkonfinali hija meqjusa bħala ostaklu minn 57 % tal-bejjiegħa, filwaqt li wieħed minn kull żewġ konsumaturi jiddikjara li jinsab imħasseb dwar il-konsenja fi tranżazzjonijiet transkonfinali; billi t-tħassib dwar il-konsenja (inkluż ir-ritorn tal-prodotti) u l-ispejjeż għolja tal-konsenja jikkostitwixxu l-ogħla żewġ fatturi ta' tħassib tal-konsumaturi rigward ix-xiri online, u qed jikkontribwixxu għal nuqqas ta' fiduċja min-naħa tal-konsumaturi fil-kummerċ elettroniku transkonfinali; billi sabiex tingħeleb din is-sitwazzjoni huwa vitali li tissaħħaħ il-fiduċja tal-konsumaturi fl-operaturi u s-servizzi tal-konsenja, kif ukoll il-fiduċja fis-suq u l-għarfien tad-drittijiet u l-obbligi tagħhom, filwaqt li jiġu żgurati iżjed informazzjoni, b'faċilità akbar ta' fehim, u iktar trasparenza dwar il-kundizzjonijiet tal-konsenja; billi l-SMEs li jfittxu opportunitajiet ta' negozju fl-UE qed jiffaċċjaw kostijiet ogħla, iżjed kumplessità u nuqqas ta' trasparenza rigward il-konsenja transkonfinali; billi l-prezzijiet għall-konsenja transkonfinali huma bejn tlieta u ħames darbiet ogħla mill-prezzijiet domestiċi; billi sistemi ta' konsenja effettivi, sempliċi u bi prezz raġonevoli huma fattur mexxej ewlieni tas-sostenibbiltà tal-mudelli ta' negozju tal-SMEs u tal-ħila tagħhom li jipprovdu prodotti lill-konsumaturi; Jenfasizza li servizzi ta' konsenja aċċessibbli, bi prezz raġonevoli, effiċjenti, u ta' kwalità għolja huma element essenzjali fix-xiri online ta' oġġetti, u għandhom jiġu promossi billi tiġi żgurata kompetizzjoni ħielsa u ġusta; jinnota, madankollu, li bosta konsumaturi jeżitaw li jixtru online, speċjalment xiri transkonfinali, minħabba l-inċertezzi b'rabta mal-għażliet ta' konsenja disponibbli, mal-konsenja aħħarija, l-ispejjeż jew l-affidabilità tal-konsenja; Jilqa' l-Green Paper imnedija mill-Kummissjoni għall-identifikazzjoni ta' nuqqasijiet possibbli fis-suq tal-konsenja Ewropew, u jistieden lill-Kummissjoni tieħu azzjoni xierqa ħalli tindirizza dawn in-nuqqasijiet b'mod li kemm in-negozji kif ukoll il-konsumaturi jkunu jistgħu jibbenefikaw bis-sħiħ mill-opportunitajiet offruti mis-suq uniku diġitali; jenfasizza li kwalunkwe azzjoni proposta għandha tikkunsidra s-sostenibbiltà tal-proċess tal-konsenja u tfittex li timminimizza l-impronta ambjentali tagħha; Jinnota li fi wħud mill-Istati Membri jeżistu dgħufijiet fir-rigward tal-kompetizzjoni transkonfinali fost l-operaturi tal-konsenja, u jiddispjaċih dwar in-nuqqas ta' trasparenza fir-rigward tal-kundizzjonijiet tal-ipprezzar u l-prestazzjoni tas-servizzi kkonċernati; iqis, b'mod partikolari, li għandhom jiġu stabbiliti għodod biex tingħata informazzjoni dwar l-offerti tal-operaturi kollha tal-konsenja fil-livell Ewropew; Jenfasizza l-importanza li tiżdied il-fiduċja tal-konsumatur fil-proċess tal-konsenja; iqis li iżjed trasparenza u informazzjoni aħjar u komparabbli b'mod iktar faċli dwar għażliet ta' konsenja disponibbli, ta' prezzijiet u ta' kundizzjonijiet huma ta' importanza kruċjali għall-konsumaturi, b'mod speċifiku fir-rigward tal-kundizzjonijiet li permezz tagħhom l-ordnijiet tal-konsumatur jiġu ttrasportati kif ukoll il-proċeduri li għandhom jiġu segwiti f'każ li l-oġġetti jġarrbu ħsara jew jintilfu jew ikun hemm dewmien fil-konsenja jew ir-ritorn tagħhom; Jenfasizza li huwa meħtieġ li jiġu promossi miżuri mmirati sabiex jiżguraw l-għażla tal-konsumatur waqt ix-xiri; jinnota l-vojt sinifikanti bejn l-aspettattivi tal-konsumatur u d-disponibbiltà ta' servizzi konvenjenti u innovattivi bħal punti ta' konsenja jew kjoskijiet jew terminals tal-pakketti, servizzi disponibbli l-ħin kollu erbgħa u għoxrin siegħa kuljum, soluzzjonijiet ta' traċċar, postijiet u ħinijiet tal-konsenja faċli għall-konsumatur, jew politiki ta' ritorn faċli; Jenfasizza li l-affidabilità tas-servizzi ta' konsenja hija kruċjali u li huwa essenzjali li jiġu offruti sistemi effiċjenti li jiżguraw li l-pakketti jilħqu effettivament id-destinazzjoni mitluba f'perjodu ta' żmien raġonevoli; Jirrimarka li l-prezz għoli tal-konsenja transkonfinali jew konsenja għal żoni remoti jew għar-reġjuni l-iktar imbiegħda huwa waħda mir-raġunijiet ewlenin għan-nuqqas ta' sodisfazzjon tal-konsumaturi; jenfasizza li huma assolutament meħtieġa għażliet ta' konsenja bi prezz raġonevoli għall-konsumaturi u l-bejjiegħa, inklużi l-SMEs biex jiżdiedu l-bejgħ u x-xiri fuq distanza twila u biex nistgħu nitkellmu dwar suq uniku ġenwin; Jenfasizza l-bżonn li titjieb il-firxa ġeografika u l-aċċessibilità għas-servizz universali tal-konsenja ta' pakketti f'żoni rurali u remoti; Iqis li sabiex jiġi stabbilit Suq Uniku Integrat għall-konsenja tal-pakketti, huwa vitali li jkun hemm dimensjoni soċjali stabbli u koerenti, fejn is-servizzi ta' konsenja jkunu suġġetti għall-konformità mad-drittijiet tal-ħaddiema, it-termini tal-impjieg u tar-remunerazzjoni u l-istandards soċjali u ambjentali; jinnota f'dan ir-rigward li impjiegi mhux dikjarati kif ukoll l-abbużi huma ta' riskju għas-settur u li hu importanti li jkun hemm impjiegi responsabbli u ta' kwalità għolja kif ukoll taħriġ kontinwu u adegwat tal-persunal biex ikun hemm servizzi ta' konsenja ta' kwalità għolja; jenfasizza li ż-żamma tad-dimensjoni soċjali u ta' flessibbiltà adegwata li tippermetti lis-suq tal-konsenja li jiżviluppa u jadatta għall-innovazzjonijiet teknoloġiċi huma fundamentali biex jiġu ssodisfati sew it-talbiet u l-aspettattivi tal-konsumaturi filwaqt li l-intrapriżi jkunu jistgħu joffrulhom prodotti aħjar li jirrispondu għall-ħtiġijiet u l-esiġenzi tagħhom; Jiġbed l-attenzjoni dwar l-importanza taċ-ċertezza legali li tiżgura l-fiduċja tal-konsumatur; jenfasizza, f'dan ir-rigward, l-importanza li l-konsumaturi jkunu informati kif suppost dwar il-leġiżlazzjoni applikabbli; Jemmen li l-iżvilupp tal-kummerċ elettroniku transkonfinali jiddependi wkoll fuq il-fiduċja tal-klijenti u li l-ħolqien ta' netwerk Ewropew ta' ċentri nazzjonali għar-riżoluzzjoni ta' problemi bħas-Solvit għandu jservi sabiex jassigura lill-konsumaturi, l-istess bħas-sistema ta' twissija RAPEX li tista' twissi dwar siti li jużaw prattiki frodulenti; Jinnota li numru dejjem akbar ta' konsumaturi qed jużaw websajts ta' paragun biex iqabblu l-prezzijiet, il-karatteristiċi jew it-termini ta' konsenja ta' prodotti jew servizzi offruti minn ditti ta' konsenja, speċjalment fir-rigward tal-kummerċ elettroniku; jistieden lill-Kummissjoni tadotta linji gwida tal-UE dwar standards minimi għal websajts ta' paragrun, strutturati madwar il-prinċipji ewlenin ta' trasparenza, imparzjalità, kwalità, informazzjoni u faċli jintużaw mill-utenti; Jistieden lill-Kummissjoni, sabiex flimkien mal-industrija u ma' organizzazzjonijiet tal-konsumatur tiżviluppa indikaturi komuni għall-kwalità ta' operaturi tal-konsenja, li jagħmluha possibbli għall-konsumatur iqabbel b'mod aktar preċiż l-offerti differenti; Jenfasizza r-rwol vitali tal-SMEs fil-ħolqien ta' tkabbir, innovazzjoni u impjiegi, b'mod partikolari l-impjiegi taż-żgħażagħ; jenfasizza li s-servizzi tal-konsenja huma ta' importanza kbira għall-SMEs Ewropej, u li suq tal-konsenja kompetittiv integrat li jiżgura għażliet ta' konsenja u sostenn loġistiku differenti bi prezzijiet raġonevoli jikkostitwixxi prekundizzjoni għall-aċċessibbiltà ta' swieq ġodda u jilħaq iżjed konsumaturi fl-UE; jenfasizza l-importanza li jitjieb il-fluss ta' informazzjoni lill-SMEs f'dak li jikkonċerna l-possibilitajiet li jikkonsolidaw il-volumi ta' pakketti tagħhom u dwar is-soluzzjonijiet ta' konsenja u ta' ġbir innovattivi li jnaqqsu l-ispejjeż fl-aħħar stadju tal-konsenja; Jenfasizza li n-negozji u b'mod partikolari l-SMEs jeħtieġ li jkunu kapaċi jissodisfaw il-ħtiġijiet u l-aspettattivi tal-konsumaturi b'servizzi ta' trasportazzjoni iżjed sempliċi, iżjed veloċi, bi prezz iżjed raġonevoli, trasparenti, affidabbli, u effiċjenti fil-kuntest tal-kummerċ elettroniku transkonfinali; jenfasizza li s-soluzzjonijiet ta' konsenja li ma jilħqux l-aspettattivi tal-konsumaturi jkollhom impatt dirett fuq l-isem, id-dehra u l-kompetittività tad-ditta tan-negozju; Jinnota l-iżvilupp limitat tal-intrapriżi ta' daqs żgħir u medju tal-kummerċ elettroniku fuq skala transkonfinali; jinkoraġġixxi l-kollaborazzjoni bejn l-intrapriżi ta' daqs żgħir u medju kif ukoll permezz tal-korpi rappreżentattivi tagħhom biex jinnegozjaw prezzijiet ta' konsenja iktar vantaġġużi, notevolment permezz tal-introduzzjoni ta' pjattaformi online kondiviżi, u li jtejbu l-kwalità tas-servizzi tagħhom; Jinsab imħasseb dwar l-iżvantaġġi li jiltaqgħu magħhom l-SMEs minħabba ċ-ċokon tagħhom; jenfasizza li attwalment l-SMEs qegħdin iħabbtu wiċċhom ma' kostijiet ogħla, kumplessità kbira minħabba s-suq Ewropew frammentat, u nuqqas ta' informazzjoni dwar għażliet disponibbli ta' konsenja u prezzijiet; Jiddispjaċih dwar il-frammentazzjoni tas-settur postali Ewropew fin-netwerks nazzjonali b'interoperabbiltà baxxa, kif ukoll in-nuqqas ta' integrazzjoni tat-trasport bit-triq, ferrovjarju u fuq l-ilma; jilqa' l-passi diġà meħuda mill-operaturi tas-suq tal-konsenji sabiex jintroduċu arranġamenti mmirati iktar mill-qrib lejn il-ħtiġijiet tal-bejjiegħa bl-imnut u tal-konsumaturi online, bħal għażliet ta' konsenja u ritorn iktar flessibbli; jistieden lill-Kummissjoni tkompli tipproponi l-miżuri meħtieġa biex tinkoraġġixxi lill-industrija ħalli ttejjeb l-interoperabbiltà u tħaffef it-tixrid ta' proċessi ssimplifikati mmirati għall-konsenja u l-ġbir tal-pakketti bl-għan li jonqsu l-kostijiet, tiżdied l-ekonomiji ta' skala għal operaturi tal-konsenja, tiġi promossa l-integrazzjoni ta' diversi konsenji żgħar f'termini ta' skontijiet tal-volum għal negozjanti iżgħar, tiżdied id-disponibbiltà u l-kwalità tas-servizzi tal-konsenja, u jiġu offruti rati ta' trasportazzjoni flessibbli bi prezz raġonevoli lill-konsumaturi kif ukoll lin-negozji; Jemmen li f'dan ir-rigward il-kollaborazzjoni fl-industrija dwar sistemi ta' traċċar transkonfinali interoperabbli hija ta' importanza partikolari; jinkoraġġixxi lill-Kummissjoni tesplora iżjed il-potenzjal tal-iżvilupp ta' standards Ewropej biex ittejjeb is-sistemi integrati ta' traċċar u tippromwovi l-kwalità, l-affidabilità u s-sostenibbiltà tas-servizzi loġistiċi integrati applikati għall-kummerċ elettroniku; Jenfasizza li soluzzjonijiet iżjed faċli ta' ġbir u ritorn diġà għandhom rwol sinifikanti fit-tkabbir tal-ekonomija elettronika u fil-futur jistgħu jwasslu għal tnaqqis fil-prezzijiet u żieda fis-sodisfazzjon tal-konsumaturi, b'mod speċjali fit-tranżazzjonijiet transkonfinali; jinkoraġġixxi li tiżdied il-kollaborazzjoni għat-titjib tal-interoperabbiltà taċ-ċentri telefoniċi ddedikati għall-ilmenti tal-konsumaturi; Jistieden lill-Kummissjoni toħloq pjattaformi ta' kooperazzjoni u skambju ta' informazzjoni bejn l-operaturi tal-konsenja sabiex jiġi indirizzat fil-pront il-vojt eżistenti fis-suq tal-konsenja tal-UE f'termini ta' innovazzjoni, il-flessibbiltà, il-ġestjoni tal-istokk, it-trasportazzjoni, il-ġbir u r-ritorn ta' pakketti, filwaqt li tiġi rrispettata l-liġi dwar il-kompetizzjoni tal-UE, kif ukoll tiġi diskussa l-possibbiltà tal-kondiviżjoni tal-infrastruttura permezz ta' kumpanija b'servizz tal-kurrier express u servizzi tal-posta għall-benefiċċju reċiproku; Jistieden lill-Kummissjoni taħdem flimkien man-negozji lejn l-adozzjoni ta' standards Ewropej dwar l-indirizzi u t-tikkettar, kif ukoll standards tal-kaxxi tal-ittri li jkunu adattati għall-kummerċ elettroniku; Jistieden lill-Kummissjoni tesplora l-possibbiltajiet li tinħoloq Marka tal-Fiduċja pan-Ewropea għall-Kummerċ elettroniku, u jekk tali Marka tal-Fiduċja tistax ukoll tikkontribwixxi biex tiżgura kwalità u affidabilità għal servizzi ta' konsenja integrati b'hekk tiżgura l-fiduċja tal-konsumaturi f'kummerċ elettroniku transkonfinali, tistimula l-bejjiegħa bl-imnut online u l-intrapriżi tal-konsenja iżidu t-trasparenza kif ukoll iċ-ċertezza legali kemm għall-konsumaturi kif ukoll għan-negozji, u tista' tkabbar il-vantaġġ kompetittiv tan-negozji, speċjalment tal-SMEs, b'hekk tikkontribwixxi għat-tkabbir ekonomiku b'saħħtu u l-ħolqien tal-impjiegi; jenfasizza li sabiex tali Marka tal-Fiduċja tkun effikaċi din għandha tkun ibbażata fuq sett ta' karatteristiċi minimi standard u dispożizzjonijiet trasparenti għall-protezzjoni tal-konsumatur u tal-informazzjoni, kif ukoll ta' rekwiżiti għall-ġestjoni tal-ilmenti u proċeduri għar-riżoluzzjoni tat-tilwim; Jenfasizza li l-protezzjoni tad-data personali ta' individwu, u l-protezzjoni tad-data inġenerali, hi ta' importanza kbira u li kull miżura ġdida li tittieħed għandha tkun suġġetta għal-leġiżlazzjoni dwar il-protezzjoni tad-data tal-UE u b'mod partikolari għad-Direttiva 95/46/KE; Jirrikonoxxi n-natura dinamika tas-suq tal-konsenja tal-pakketti, b'servizzi u operaturi ġodda li jfeġġu b'mod mgħaġġel; jinnota li s-soluzzjonijiet innovattivi li jissodisfaw il-ħtiġijiet tal-bejjiegħa bl-imnut elettroniċi u l-konsumaturi probabbilment se jsiru differenzjatur ewlieni għall-kompetizzjoni; jemmen li miżuri leġiżlattivi possibbli għandhom jiġu eżaminati bir-reqqa minn qabel, sabiex ma tkunx affettwata b'mod negattiv in-natura dinamika tas-suq tal-konsenja tal-pakketti li ma għandux ikun imfixkel minn regolamentazzjoni żejda; jistieden lill-Kummissjoni timmonitorja b'attenzjoni l-iżvilupp tas-suq, sabiex jiġi identifikat kwalunkwe qasam ta' falliment potenzjali tas-suq fejn fil-ġejjieni tista' tkun meħtieġa iżjed azzjoni; jenfasizza f'dan ir-rigward, li s-sorveljanza tas-suq għandha tikkunsidra mhux biss lill-fornituri stabbiliti tal-posta, iżda wkoll tipi oħra ta' fornituri ta' servizz tal-konsenja; Jirrimarka li digà hemm qafas regolatorju xieraq, u jistieden lill-Istati Membri u l-Kummissjoni jiżguraw li l-qafas regolatorju eżistenti jiġi traspost, implimentat u infurzat bis-sħiħ, b'attenzjoni partikolari għad-Direttiva dwar is-Servizzi Postali, il-liġi dwar il-kompetizzjoni tal-UE u d-Direttiva dwar ir-Riżoluzzjoni Alternattiva tat-Tilwim, u d-Direttiva dwar id-Drittijiet tal-Konsumatur, b'mod partikolari fir-rigward tar-rekwiżiti formali għal kuntratti mill-bogħod; Jenfasizza li l-infurzar effettiv tal-qafas legali jiddependi wkoll fuq is-sorveljanza mir-regolaturi nazzjonali tal-obbligi legali tal-operaturi tal-posta, b'mod partikulari dak li jirrigwarda l-obbligu tas-servizz universali skont id-Direttiva 97/67/KE; Jirrimarka li regolamentazzjoni kkomplikata tal-VAT tista' tkun ostakolu sinifikanti għal intrapriżi żgħar, li jwettqu kummerċ transkonfinali; jistieden lill-Kummissjoni tippreżenta mill-aktar fis ir-rakkomandazzjoni mħabbra dwar l-introduzzjoni ta' dikjarazzjoni komuni tal-VAT; Jenfasizza li liġi kuntrattwali Ewropea fakultattiva għall-kuntratti bejn in-negozji u l-konsumaturi tista' twassal għal simplifikazzjoni li tinħass u tista' tħeġġeġ iktar SMEs joperaw fil-konsenja transkonfinali tal-pakketti; jistieden lill-Istati Membri jinkoraġġixxu b'mod kostruttiv in-negozjati li għaddejjin dwar il-Liġi Ewropea dwar il-Bejgħ; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni. wara li kkunsidra l-Konvenzjoni tan-Nazzjonijiet Uniti dwar id-Drittijiet tat-Tfal, partikolarment l-Artikoli 24 u 28 tagħha, wara li kkunsidra l-Konvenzjoni tan-Nazzjonijiet Uniti tal-1979 dwar l-Eliminazzjoni ta' Kull Forma ta' Diskriminazzjoni kontra n-Nisa (CEDAW), wara li kkunsidra r-rapport tas-Segretarju Ġenerali tan-NU għall-Assemblea Ġenerali tan-NU tat-23 ta' Lulju 2013 bl-isem 'Il-vjolenza kontra l-ħaddiema migranti nisa', wara li kkunsidra l-Artikolu 12 tal-Patt Internazzjonali tan-NU dwar id-Drittijiet Ekonomiċi, Soċjali u Kulturali, wara li kkunsidra r-Rakkomandazzjoni Ġenerali Nru 26 dwar il-ħaddiema migranti nisa tal-Kumitat tan-NU għall-Eliminazzjoni tad-Diskriminazzjoni kontra n-Nisa tal-5 ta' Diċembru 2008, wara li kkunsidra l-Konvenzjoni Internazzjonali tan-NU dwar il-Ħarsien tad-Drittijiet tal-Ħaddiema Migranti Kollha u tal-Membri tal-Familji tagħhom, wara li kkunsidra l-Kumment Ġenerali Nru 2 tal-Kumitat tan-NU għall-Ħaddiema Migranti dwar id-Drittijiet tal-Ħaddiema Migranti f'Sitwazzjoni Irregolari u tal-Membri tal-Familji tagħhom, wara li kkunsidra l-Konvenzjoni Ewropea dwar id-Drittijiet tal-Bniedem (KEDB), wara li kkunsidra l-Konvenzjoni tal-Kunsill tal-Ewropa dwar il-Prevenzjoni u l-Ġlieda kontra l-Vjolenza fuq in-Nisa u l-Vjolenza Domestika, wara li kkunsidra l-Konvenzjoni tal-Organizzazzjoni Internazzjonali tax-Xogħol (ILO) dwar Xogħol Diċenti għall-Ħaddiema Domestiċi, wara li kkunsidra l-interpretazzjoni tal-Artikoli 13 u 17 tal-Karta Soċjali Ewropea mill-Kumitat Ewropew għad-Drittijiet Soċjali, wara li kkunsidra l-Artikoli 79, 153 u 168 tat-Trattat dwar il-Funzjonament tal-Unjoni Ewropea, wara li kkunsidra l-Karta tad-Drittijiet Fundamentali tal-Unjoni Ewropea, b'mod partikolari l-Artikoli 1, 14, 31, 35 u 47 tagħha, wara li kkunsidra l-proġett ta' riċerka Ewropew Clandestino u l-proġett Tranżizzjonijiet ta' Ħaddiema Mingħajr Dokumenti, it-tnejn li huma ffinanzjati mill-Kummissjoni taħt is-Sitt Programm ta' Qafas għar-Riċerka u l-Iżvilupp Teknoloġiku, wara li kkunsidra l-komunikazzjoni tal-Kummissjoni tas-17 ta' Ġunju 2013 bit-titlu "Ir-raba' Rapport Annwali dwar l-Immigrazzjoni u l-Asil (2012)" (COM(2013)0422), wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għad-Drittijiet tan-Nisa u l-Ugwaljanza bejn is-Sessi u l-opinjoni tal-Kumitat għall-Impjiegi u l-Affarijiet Soċjali (A7-0001/2014), billi ċ-ċirkostanzi kumplessi miġjuba mill-gwerer u aggravati mill-kriżijiet umanitarji dinjija, qed jikkontribwixxu għat-tkabbir fil-flussi ta' refuġjati, li jinkludu numri kbar ta' nisa u tfal mingħajr dokumenti; billi Stat Membru għandu d-dritt li jiddeċiedi dwar il-politiki ta' immigrazzjoni tiegħu stess; billi, madankollu, id-drittijiet fundamentali tal-immigranti għandhom jiġu protetti u garantiti skont il-liġi tal-UE u dik internazzjonali, li permezz tagħha huma marbuta l-Istati Membri; billi l-migranti mingħajr dokumenti spiss ma jkollhomx riżorsi finanzjarji, li jpoġġihom f'riskju ta' malnutrizzjoni u saħħa li tmur għall-agħar, u jfisser li huma jridu jfittxu soluzzjonijiet inaċċettabbli biex jiżguraw il-mezzi ta' sussistenza; Billi, minbarra dan, il-migranti nisa huma spiss akkumpanjati minn tfal li jridu jieħdu ħsiebhom, li jaġixxi bħala inċentiv addizzjonali biex huma jfittxu modi possibbli ta' susisstenza u sopravivenza; billi minħabba l-istatus legali tagħhom, migranti mingħajr dokumenti ta' spiss jiġu mċaħħda mill-aċċess għal djar diċenti, servizzi tal-kura tas-saħħa bażiċi u ta' emerġenza, u l-edukazzjoni; billi l-istatus legali mhux dokumentat tagħhom ma jħallihomx jiġu protetti kontra l-isfruttament tax-xogħol fuq il-post tax-xogħol jew minn abbuż fiżiku u mentali; billi dak l-istatus legali ma jippermettilhomx li jfittxu aċċess għall-ġustizzja; billi migranti nisa mingħajr dokumenti u d-dipendenti tagħhom huma partikolarment vulnerabbli għar-riskji li jirriżultaw mill-istatus legali tagħhom, peress li huma esposti b'mod aktar estensiv mill-irġiel għall-possibbiltà ta' abbuż fiżiku, sesswali, u mentali, kundizzjonijiet ħżiena tax-xogħol, sfruttament tax-xogħol minn min iħaddem u d-diskriminazzjoni doppja bbażata kemm fuq ir-razza u s-sess; billi migranti nisa mingħajr dokumenti jistgħu jkunu partikolarment vulnerabbli għat-traffikanti u sussegwentement jistgħu jsiru vittma ta' traffikar; billi migranti mingħajr dokumenti għandhom aċċess limitat għall-akkomodazzjoni soċjali u jibqgħu dipendenti fuq is-suq tad-djar privati; billi migranti nisa mingħajr dokumenti huma f'riskju akbar ta' abbuż fil-forma ta' vjolenza fiżika jew sesswali minn sidien privati; billi migranti nisa mingħajr dokumenti huwa iktar possibbly li jsofru vjolenza u abbuż, inkluż abbuż sesswali, u huma vittmi potenzjali tal-isfruttament sesswali u tat-traffikar tal-bnedmin inġenerali; billi l-aċċess għar-refuġji tan-nisa mmexxija mill-istat huwa soġġett għar-rekwiżit ta' forma legali ta' identità jew permess ta' residenza u billi b'konsegwenza ta' dan il-vittmi m'għandhom ebda għażla oħra imma li jibqgħu f'sitwazzjoni abbużiva jew jaħarbu fit-toroq; billi hemm ir-riskju ta' deportazzjoni jekk jikkuntattjaw lill-pulizija; billi l-isterjotipi tal-ġeneru għandhom għeruq aktar fondi fil-komunitajiet tal-immigranti u l-migranti nisa huma vittmi iktar ta' spiss tat-tipi differenti ta' vjolenza kontra n-nisa, b'mod partikolari ż-żwiġijiet furzati, il-mutilazzjoni ġenitali femminili, l-hekk imsejħa 'delitti tal-unur', it-trattament ħażin f'relazzjonijiet mill-qrib, il-fastidju sesswali fil-post tax-xogħol kif ukoll it-traffikar u l-isfruttament sesswali; billi l-Istati Membri jvarjaw ħafna fil-livell ta' aċċess għal servizzi tal-kura tas-saħħa li jagħtu lill-migranti irregolari u l-kundizzjonijiet li jimponu fuq fornituri tal-kura tas-saħħa fir-rigward tar-rappurtar jew le ta' migranti mingħajr dokumenti; billi l-ħtiġijiet tal-kura tas-saħħa urġenti tan-nisa mingħajr dokumenti matul iċ-ċiklu tal-ħajja tagħhom ipoġġuhom f'riskju sproporzjonat li jirċievu kontijiet għoljin b'mod estrem għall-kura fl-isptar f'pajjiżi fejn dawn mhumiex eliġibbli għal kura ssussidjata; billi l-biża' li jirċievu tali kontijiet twassal biex numru ta' nisa mingħajr dokumenti jwelldu d-dar mingħajr appoġġ mediku; billi l-aċċess għas-servizzi tal-kura tas-saħħa l-aktar bażiċi, bħall-kura ta' emerġenza, huwa limitat ħafna, jekk mhux impossibbli għall-migranti mingħajr dokumenti minħabba l-obbligu ta' identifikazzjoni, il-prezz għoli ta' trattament u l-biża' li jinstabu u jiġu rrapportati lill-awtoritajiet; billi migranti nisa mingħajr dokumenti huma partikolarment f'riskju, peress li mhumiex mogħtija attenzjoni speċifika għas-sess bħal servizzi qabel it-twelid, waqt it-twelid u wara t-twelid; billi xi migranti mingħajr dokumenti lanqas biss huma konxji tad-drittijiet tagħhom tas-saħħa fil-pajjiż tad-destinazzjoni; billi l-biża' li jinstabu u jkunu rrapportati lill-awtoritajiet effettivament tipprojbixxi migranti nisa mingħajr dokumenti milli jfittxu l-għajnuna f'sitwazzjonijiet abbużivi, anke minn NGOs li jispeċjalizzaw f'pariri legali għall-immigranti; billi, b'konsegwenza ta' dan, dawn il-migranti huma effettivament imċaħħda milli jkunu jafu d-drittijiet tagħhom u kif dawn ikunu garantiti; billi, għall-istess raġunijiet, huwa diffiċli għall-organizzazzjonijiet tas-soċjetà ċivili li joffru għajnuna u appoġġ; billi s-swieq u l-industrija tal-prostituzzjoni fl-Ewropa huma alimentati ferm mill-vulnerabbiltà tan-nisa u l-bniet migranti, u billi ħafna nisa fil-prostituzzjoni m'għandhomx dokumenti, li jżid l-abbuż u l-vulnerabbiltà diġà inerenti fl-industrija tal-prostituzzjoni; billi t-tfal, inklużi l-bniet, migranti minn familji li m'għandhomx dokumenti jiġu mċaħħda milli jmorru l-iskola minħabba l-biża' li jinstabu u l-inabbiltà tagħhom li jipprovdu dokumenti uffiċjali għar-reġistrazzjoni; billi bniet adoloxxenti mingħajr dokumenti jiffaċċjaw ostakoli sinifikanti biex ikollhom aċċess għall-edukazzjoni għolja/terzjarja u t-taħriġ; billi t-talba li qed tiżdied għall-ħaddiema fis-setturi domestiċi u tal-kura qed tattira numru kbir ta' migranti nisa, li ħafna minnhom huma mingħajr dokumenti; billi n-nisa mingħajr dokumenti li jaħdmu f'dan is-settur huma l-aktar vulnerabbli għal pagi baxxi, abbuż mentali, żamma tal-pagi u tal-passaporti u xi kultant anke l-abbuż fiżiku minn min iħaddimhom; billi n-nisa mingħajr dokumenti ftit għandhom probabbiltà li jfittxu rimedju fil-qorti; billi ħaddiema migranti nisa mingħajr dokumenti rari jkollhom rimedju biex jitolbu kundizzjonijiet tax-xogħol ġusti, jew pagi ġusti, minħabba l-iżolament ekonomiku u soċjali tagħhom, il-fatt li ma jkunux konxji mid-drittijiet bażiċi tagħhom u l-biża' li jiġu deportati; billi migranti nisa mingħajr dokumenti huma speċjalment vulnerabbli għall-abbuż fiżiku, mentali u sesswali fil-ħin tal-arrest u f'ċentri ta' detenzjoni; Ifakkar li l-ħtieġa li jiġu protetti d-drittijiet fundamentali tal-migranti mingħajr dokumenti kienet ripetutament enfasizzata minn organizzazzjonijiet internazzjonali bħall-Assemblea Parlamentari tal-Kunsill tal-Ewropa, u fl-istrumenti internazzjonali tan-NU tad-drittijiet tal-bniedem u l-liġi tal-UE; Jirreferi b'rabta ma' dan għall-Konvenzjoni tal-Kunsill tal-Ewropa dwar il-Prevenzjoni u l-Ġlieda Kontra l-Vjolenza fuq in-Nisa u l-Vjolenza Domestika, li tipprojbixxi d-diskriminazzjoni bbażata fuq l-orjentazzjoni sesswali, l-identità tal-ġeneru, l-istatus ta' migrant jew rifuġjat jew status ieħor; Ifakkar li l-politika tal-immigrazzjoni u l-ġestjoni tal-flussi migratorji, huma s-suġġett ta' responsabbiltà komuni u solidali tal-Istati Membri; Jenfasizza li immigranti leżbjani, bisesswali u transsesswali mingħajr dokumenti legali huma vittmi ta' diskriminazzjoni doppja u l-kundizzjoni fraġli tagħhom bħala barranin mingħajr dokumenti tkompli żżid mas-sitwazzjoni kkumplikata tagħhom; Jenfasizza li l-immigrazzjoni hija fenomenu topiku u li jeħtieġ qafas legali komuni dwar il-politiki ta' migrazzjoni sabiex l-immigranti u l-vittmi potenzjali jiġu protetti, b'mod partikolari n-nisa u t-tfal, li huma vulnerabbli għal bosta forom ta' kriminalità organizzata fil-kuntest tal-immigrazzjoni u tat-traffikar tal-bnedmin; Jikkundanna l-fatt li ħafna migranti nisa jiġu ingannati fil-pajjiżi tal-oriġini tagħhom bil-wegħda ta' kuntratti ta' xogħol f'pajjiżi żviluppati, u li wħud saħansitra jinħatfu minn mafji u netwerks tat-traffikar tal-bnedmin biex jiġu sfruttati sesswalment; jistieden lill-Istati Membri biex iżidu l-isforzi tagħhom biex tiġi miġġielda din il-prattika abużiva u diżumana; Jinkoraġġixxi lill-Istati Membri biex japplikaw id-Direttiva ta' Faċilitazzjoni b'mod li ma tnaqqasx il-possibbiltà ta' migranti mingħajr dokumenti li jikru djar fis-suq ħieles, sabiex jitnaqqas ir-riskju ta' sitwazzjonijiet ta' sfruttament jew abbużivi; Ifakkar l-Artikolu 8 tal-KEDB dwar ir-rispett għall-integrità fiżika ta' persuna, u għalhekk iħeġġeġ lill-Istati Membri biex ineħħu r-rekwiżit li migranti mingħajr dokumenti li jkunu fl-aktar sitwazzjonijiet vulnerabbli, jipprovdu dokumentazzjoni sabiex ikollhom aċċess għal refuġji mmexxija mill-istat; billi jqisu b'mod partikolari l-bżonnijiet speċjali tan-nisa tqal, nisa li għandhom tfal żgħar u nisa li għandhom persuni oħra x'jieħdu ħsieb; Jinsisti li tiġi kkunsidrata s-sitwazzjoni ta' vulnerabbiltà għolja tal-persuni bi bżonnijiet speċjali bħat-tfal u l-adolexxenti, il-persuni anzjani, il-persuni b'diżabilità, l-illitterati, dawk li jappartjenu għal xi minoranza, l-immigranti li huma persegwitati fil-pajjiżi ta' oriġini tagħhom għall-ideat, l-orjentazzjoni sesswali, karatteristiċi fiżiċi, eċċ. tagħhom u n-nisa vittmi tal-vjolenza sessista; Jirrimarka li d-dritt għas-saħħa huwa dritt tal-bniedem fundamentali u jinkoraġġixxi għalhekk lill-Istati Membri biex iħollu l-politiki tas-saħħa mill-kontroll tal-immigrazzjoni, u għalhekk biex jieqfu milli jimponu d-dmir fuq prattikanti tal-kura tas-saħħa li jirrapportaw migranti mingħajr dokumenti; Iħeġġeġ ukoll lill-Istati Membri jiżguraw il-provvista ta' kura u assistenza adegwati mmirati lejn l-issodisfar tal-bżonnijiet speċifiċi skont is-sess; bl-istess mod, jinkoraġġixxi lill-Istati Membri biex jagħtu taħriġ speċifiku għal kwistjonijiet ta' sessi lill-uffiċjali li huma f'kuntatt ma' dawn in-nies; filwaqt li jieqfu milli jitolbu lill-iskejjel biex jirrapportaw tfal ta' migranti mingħajr dokumenti li jattendu dawk l-iskejjel; Jinkoraġġixxi lill-Istati Membri biex jiggarantixxu appoġġ psikoloġiku, sanitarju u legali adegwat lin-nisa mingħajr dokumenti; Jikkundanna kull forma ta' vjolenza, traffikar tal-bnedmin, abbuż u diskriminazzjoni kontra nisa mingħajr dokumenti; jenfasizza l-ħtieġa li jiġi pprovdut aċċess għall-offerti ta' għajnuna f'sitwazzjonijiet bħal dawn, mingħajr il-biża' li dan iwassal direttament għal miżuri li jġibu fi tmiem ir-residenza; Jappella għall-implimentazzjoni tal-Konvenzjoni Nru 29 tal-ILO dwar ix-xogħol furzat; jitlob li tiġi kkunsidrata s-sitwazzjoni partikolari tan-nisa fix-xogħol furzat, li ma jinkludix biss il-prostituzzjoni furzata, iżda kull xogħol involontarju, anke fil-qasam domestiku, u li jiġu mħarsa l-migranti nisa kkonċernati mingħajr dokumenti; Jistieden lill-Istati Membri biex jieħdu l-passi meħtieġa sabiex jiġu evitati l-proliferazzjoni u l-prostituzzjoni u x-xogħol furzat fost il-migranti nisa; Jistieden lill-Istati Membri biex jiżguraw l-implimentazzjoni korretta tas-salvagwardja li tinsab fl-Artikolu 6 tad-Direttiva dwar Sanzjonijiet Kontra Min Iħaddem, li teħtieġ lill-Istati Membri biex jagħmlu disponibbli mekkaniżmi li jippermettu ħaddiema migranti mingħajr dokumenti li jressqu talbiet kontra min iħaddem għal kull remunerazzjoni dovuta; jistieden lill-Istati Membri, NGOs u l-organizzazzjonijiet l-oħra kollha tas-soċjetà ċivili li jaħdmu mal-migranti mingħajr dokumenti biex imexxu kampanji ta' għarfien li jinfurmaw migranti mingħajr dokumenti dwar dan id-dritt; Jitlob lill-Istati Membri jtemmu l-prattiki diskriminatorji, jiġġieldu kontra x-xogħol mhux dikjarat u l-isfruttament tax-xogħol, fost l-oħrajn permezz ta' spezzjonijiet fuq ix-xogħol, u jippermettu aċċess għal servizzi bażiċi ta' kura tas-saħħa; Jistieden lill-Istati Membri biex jagħmlu disponibbli taħriġ adegwat maħsub għas-servizzi tal-pulizija, u servizzi oħra tal-Istat li jistgħu jiġu nkarigati minn migranti nisa mingħajr dokumenti, dwar il-vjolenza sesswali u l-isfruttament sesswali li tagħhom jistgħu jkunu vittmi dawn in-nisa; Jirrakkomanda bil-qawwa li l-Kummissjoni, bħala parti minn reviżjoni futura tad-Direttiva dwar Sanzjonijiet Kontra Min Iħaddem, tintroduċi l-possibilità ta' mekkaniżmi li jippermettu lill-migranti irregolari li jressqu ilmenti anonimi u formali kontra xi ħadd li jħaddem li jkun abbużiv; Iħeġġeġ lill-Istati Membri biex jirratifikaw il-Konvenzjoni tal-Kunsill tal-Ewropa dwar il-Prevenzjoni u l-Ġlieda Kontra l-Vjolenza fuq in-Nisa u l-Vjolenza Domestika (il-Konvenzjoni ta' Istanbul) u biex japplikaw id-dispożizzjonijiet tagħha b'mod korrett, partikolarment l-Artikolu 59 tagħha, li jiddikjara b'mod ċar li l-Partijiet għandhom jieħdu l-miżuri meħtieġa biex jissospendu l-proċeduri ta' espulsjoni u/jew jagħtu permess ta' residenza awtonomu fl-eventwalità ta' xoljiment taż-żwieġ lil dawk il-migranti nisa li l-istatus ta' residenza tagħhom kien jiddependi fuq il-konjuġi tagħhom; Jirrakkomanda li l-Istati Membri jfittxu mezzi kif jiġi rikonoxxut il-valur tax-xogħol li sar min-nisa li jipprovdu servizzi importanti u jikkontribwixxu għall-funzjonament tas-soċjetà ospitanti; Jistieden lill-Istati Membri jiżguraw li l-migranti nisa kollha, inklużi l-migranti nisa mingħajr dokumenti, li kienu vittmi ta' abbuż jew vjolenza bbażata fuq is-sess, inklużi migranti nisa sfruttati fl-industrija tal-prostituzzjoni, jiġu pprovduti protezzjoni u appoġġ, u jitqiesu li għandhom raġunijiet partikolari biex jingħatalhom asil jew permess ta' residenza abbażi ta' raġunijiet umanitarji; Jistieden lill-Istati Membri biex jimplimentaw id-Direttiva dwar ir-Ritorni b'mod sħiħ u biex joħorġu ċertifikazzjoni tal-posponiment ta' tneħħija kif meħtieġ mid-Direttiva sabiex tiġi evitata s-sitwazzjoni ta' limbu legali; Jenfasizza l-importanza li tinġabar dejta dwar l-esperjenzi speċifiċi tan-nisa mingħajr dokumenti, u jenfasizza bil-qawwa l-ħtieġa għal dejta affidabbli, preċiża, fil-ħin u kumparabbli dwar il-vulnerabbiltajiet relatati mal-ġeneru tan-nisa mingħajr dokumenti u n-nuqqas ta' aċċess tagħhom għall-ġustizzja u s-servizzi fl-UE biex tassisti fl-iżvilupp u l-ġestjoni ta' politiki pubbliċi koerenti; Jistieden lill-Kummissjoni biex, fl-evalwazzjoni tad-Direttiva dwar ir-Ritorni, tirrevediha billi ssaħħaħ il-ħarsien tad-drittijiet bażiċi tal-migranti detenuti; Jenfasizza li l-aspetti ta' detezzjoni tal-politiki għall-infurzar tal-immigrazzjoni qatt ma jridu jdgħajfu d-dinjità tal-bniedem u d-drittijiet fundamentali jew ipoġġu lin-nisa f'aktar riskju ta' vjolenza u abbuż; Jistieden għalhekk lill-Kummissjoni biex temenda d-Direttiva dwar ir-Ritorni sabiex tiżgura rispett għad-drittijiet tal-bniedem tal-migranti irregolari, speċjalment dawk tan-nisa tqal u t-tfal; Ifakkar li, skont id-Direttiva dwar ir-Ritorni, l-Istati Membri għandhom l-obbligu li jittrattaw liċ-ċittadini ta' pajjiżi terzi fiċ-ċentri ta' detenzjoni "b'mod uman u dinjituż", li jirrispetta bis-sħiħ id-drittijiet bażiċi tal-bniedem tad-detenuti; jikkundanna r-rapporti ta' vjolenza kontra n-nisa fiċ-ċentri ta' detenzjoni; jistieden, għalhekk, lill-Istati Membri biex jinvestigaw kwalunkwe pretensjonijiet ta' abbuż fiżiku mmirati lejn id-detenuti; Iħeġġeġ lill-Istati Membri biex jikkunsidraw kull sinjal li nisa migranti mingħajr dokumenti qegħdin jiġu soġġetti għal sfurzar jew trattament inuman; Jistieden lill-Istati Membri biex isaħħu l-kollaborazzjoni tagħhom mal-NGOs u l-organizzazzjonijiet tas-soċjetà ċivili li jaħdmu fuq din il-kwistjoni sabiex jinstabu alternattivi għaċ-ċentri ta' detenzjoni; billi jaħdmu sabiex in-nisa immigranti mingħajr dokumenti jkunu jistgħu jeħilsu mill-biża' li jinteraġixxu ma' dawk li huma mistennija li jappoġġjawhom; Jistieden lill-Kummissjoni biex tiżgura li l-istandards stabbiliti mill-Konvenzjoni tan-Nazzjonijiet Uniti dwar id-Drittijiet tat-Tfal (UNCRC) jibqgħu l-qalba ta' kull azzjoni dwar id-drittijiet tat-tfal, u jistieden lill-Istati Membri biex iwaqqfu kompletament u fil-pront id-detenzjoni tat-tfal abbażi tal-istatus ta' immigrazzjoni tagħhom, jipproteġu lit-tfal mill-abbużi bħala parti mill-politiki u proċeduri dwar il-migrazzjoni u jadottaw alternattivi għad-detenzjoni li jippermettu li t-tfal jibqgħu mal-membri tal-familja u/jew il-kustodji; Jistieden lill-Kummissjoni u lill-Istati Membri sabiex permezz ta' riċerka aktar estensiva u konnessa, jagħlqu l-lakuni li jeżistu fir-rigward ta' data awtentika u informazzjoni eżistenti dwar l-għadd u s-sitwazzjoni ta' persuni mingħajr dokumenti fl-UE, jiġbdu l-attenzjoni tal-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol (Eurofound) lejn is-sitwazzjoni tan-nisa mingħajr dokumenti u sabiex matul l-implimentazzjoni tal-għanijiet ta' inklużjoni tal-Istrateġija Ewropa 2020, jikkunsidraw aktar minn qabel lil dawn in-nisa; Jistieden lill-Kummissjoni u l-Istati Membri biex jiżviluppaw kampanji ta'għarfien madwar l-UE biex jedukaw lill-migranti nisa mingħajr dokumenti dwar id-drittijiet tagħhom; Jitlob, fil-kuntest ta' sforzi għall-prevenzjoni tal-migrazzjoni permezz ta' għajnuna għall-iżvilupp fil-pajjiż tal-oriġini tal-migranti, li jkun hemm enfasi fuq l-edukazzjoni u d-drittijiet tan-nisa; Jistieden lill-Kummissjoni u lill-Istati Membri jipprovdu biżżejjed persunal ta' kuntatt, professjonisti tal-kura, uffiċjali, assessuri u persunal ieħor femminili; jitlob tali miżuri għall-fini li jiġu rispettati reliġjonijiet u kulturi oħra u għall-ħtieġa ta' protezzjoni mid-diskriminazzjoni; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni. wara li kkunsidra l-Artikolu 173 tat-Titolu XVII tat-Trattat dwar il-Funzjonament tal-Unjoni Ewropea (li kien l-Artikolu 157 tat-Trattat li jistabbilixxi l-Komunità Ewropea), li jkopri l-politika industrijali tal-UE u jirreferi, fost affarijiet oħra, għall-kompetittività tal-industrija tal-Unjoni, wara li kkunsidra l-komunikazzjoni tal-Kummissjoni tal-11 ta' Ġunju 2013 dwar il-Pjan ta' Azzjoni dwar l-Azzar, bit-titolu "Pjan ta' Azzjoni għal industrija tal-azzar kompetittiva u sostenibbli fl-Ewropa" (COM(2013)0407), wara li kkunsidra l-komunikazzjoni tal-Kummissjoni tas-27 ta' Marzu 2013 bit-titolu "Green Paper – Qafas għall-politiki dwar il-klima u l-enerġija sal-2030" (COM(2013)0169), wara li kkunsidra d-dibattitu tiegħu tal-4 ta' Frar 2013, b'segwitu għad-dikjarazzjoni tal-Kummissjoni, dwar l-irkupru tal-industrija Ewropea fid-dawl tad-diffikultajiet attwali (2013/2538(RSP)), wara li kkunsidra l-komunikazzjoni tal-Kummissjoni tal-10 ta' Ottubru 2012 bit-titolu "Industrija Ewropea Aktar b'Saħħitha għat-Tkabbir u l-Irkupru Ekonomiku – Aġġornament tal-Komunikazzjoni dwar il-Politika Industrijali" (COM(2012)0582), wara li kkunsidra l-komunikazzjoni tal-Kummissjoni tat-30 ta' Mejju 2012 bit-titolu "Azzjoni għall-Istabbiltà, għat-Tkabbir u għall-Impjiegi" (COM(2012)0299), wara li kkunsidra l-komunikazzjoni tal-Kummissjoni tal-14 ta' Ottubru 2011 bit-titolu "Politika Industrijali: Tissaħħaħ il-kompetittività" (COM(2011)0642), wara li kkunsidra l-komunikazzjoni tal-Kummissjoni tad-29 ta' Frar 2012 bit-titolu "Il-materja prima ssir disponibbli għall-benesseri tal-Ewropa fil-ġejjieni; proposta għal Sħubija Ewropea tal-Innovazzjoni dwar il-materja prima" (COM(2012)0082), wara li kkunsidra d-dokument ta' ħidma tal-persunal tal-Kummissjoni tat-13 ta' Diċembru 2011 bit-titolu "Pjan Direzzjonali għall-Materjali li Jippermetti Teknoloġiji b'Emissjonijiet Baxxi tal-Karbonju" (SEC(2011)1609), wara li kkunsidra l-komunikazzjoni tal-Kummissjoni tat-8 ta' Marzu 2011 bit-titolu "Pjan direzzjonali għal ekonomija kompetittiva b'livell baxx ta' emissjonijiet tal-karbonju fl-2050" (COM(2011)0112), wara li kkunsidra l-istudju tal-Eurofund dwar l-organizzazzjonijiet tas-sħab soċjali: l-industrija tal-azzar, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Industrija, ir-Riċerka u l-Enerġija u l-opinjonijiet tal-Kumitat għall-Kummerċ Internazzjonali u tal-Kumitat għall-Impjiegi u l-Affarijiet Soċjali (A7-0028/2014), billi, wara tmiem it-Trattat KEFA, is-setturi Ewropej tal-faħam u tal-azzar huma rregolati bid-dispożizzjonijiet tat-Trattat dwar l-UE; billi s-setturi Ewropej tal-faħam u l-azzar kellhom rwol storiku sinifikanti fil-proċess ta' integrazzjoni Ewropea u jirrappreżentaw il-bażi tal-valur miżjud industrijali fl-Ewropa; billi l-industrija Ewropea tal-azzar hija t-tieni l-akbar produttur tal-azzar fid-dinja u għandha importanza strateġika għal diversi industriji Ewropej ewlenin, bħat-trasport terrestri u navali, il-kostruzzjoni, il-makkinarju, l-apparat elettrodomestiku, l-enerġija u d-difiża; billi s-sehem tal-UE fil-produzzjoni tal-azzar globali naqas bin-nofs matul l-aħħar għaxar snin, biċ-Ċina issa tirrappreżenta kważi 50 % tal-produzzjoni dinjija; billi d-domanda globali għall-azzar mistennija li tiżdied fuq żmien twil u l-azzar se jibqa' materjal ewlieni għall-katini tal-valur industrijali tal-Ewropa, u billi għalhekk huwa fl-interess tal-Unjoni Ewropea li żżomm il-produzzjoni domestika tagħha; billi l-Unjoni Ewropea għandha tippromwovi politika tal-iżvilupp tal-produzzjoni industrijali fl-Istati Membri kollha, sabiex jitħarsu l-impjiegi fl-UE u jiġi żgurat li s-sehem attwali ta' 15,2 % tal-PDG jitla' għal mill-inqas 20 % sal-2020; billi l-industrija tal-azzar tal-UE hija importanti fost min iħaddem, peress li tipprovdi 350 000 impjieg dirett u bosta miljuni oħra f'industriji relatati, inkluża l-katina tal-provvista tar-riċiklaġġ; billi kwalunkwe forma ta' ristrutturar ikollha impatt kbir fiż-żona ġeografika kkonċernata; billi minkejja l-isforzi kontinwi tal-industrija Ewropea tal-azzar fil-qasam tar-riċerka u l-iżvilupp u l-investimenti tagħha bl-għan li jitnaqqsu l-impatti ambjentali u li tiġi ottimizzata l-effiċjenza fir-riżorsi, il-kompetittività globali tagħha tinsab f'riskju b'riżultat ta' diversi fatturi: id-domanda għall-azzar naqset sostanzjalment minħabba l-kriżi finanzjarja u ekonomika u bidliet strutturali li jaffettwaw ċerti setturi li jużaw l-azzar; l-ispejjeż operattivi tagħha huma sostanzjalment ogħla minn dawk tal-kompetituri; hemm kompetizzjoni ħarxa minn pajjiżi terzi fejn il-kumpaniji ma joperawx bl-istess tip ta' standards regolatorji sodi bħal dawk fl-UE; billi r-riżultati tal-valutazzjoni tal-ispiża kumulattiva tas-settur tal-azzar juru li l-konformità mar-regolamenti tal-UE tikkundizzjona parti sinifikanti mill-qligħ tal-produtturi tal-azzar tal-UE; billi naraw li l-politika tal-UE dwar l-ambjent u l-enerġija toħloq ambjent kummerċjali diffiċli għall-industrija tal-ħadid u tal-azzar, u b'mod partikolari tgħolli l-prezz tal-enerġija u twassal biex il-manifattura tal-UE ma tkunx kompetittiva fis-suq globali; billi l-ispejjeż tal-enerġija jirrappreżentaw sa 40 % mit-total tal-ispejjeż operattivi u billi l-prezzijiet tal-enerġija elettrika għall-konsumaturi finali industrijali tal-UE jillimitaw il-kompetittività tal-intrapriżi Ewropej f'suq globalizzat; billi l-industrija tal-azzar, speċjalment is-settur tal-azzar speċjali, hija kompletament globali u l-Ewropa qed tiffaċċja kompetizzjoni qawwija minn pajjiżi terzi filwaqt li l-ispejjeż tal-produzzjoni fl-UE huma ogħla minħabba piżijiet unilaterali tal-ispejjeż fl-UE kkawżati prinċipalment mill-politiki tal-UE dwar l-enerġija u l-klima li jwasslu għal sitwazzjoni fejn il-prezzijiet tal-gass fl-UE huma minn tlieta sa erba' darbiet aktar minn dawk fl-Istati Uniti u l-prezzijiet tal-elettriku huma d-doppju; billi aktar skart tal-azzar qed ikun esportat mill-UE milli importat fiha, u għalhekk l-UE titlef volum sostanzjali ta' materja prima sekondarja ta' valur, spiss għall-benefiċċju tal-produzzjoni tal-azzar fil-pajjiżi li l-leġiżlazzjoni ambjentali tagħhom għadha lura meta mqabbla ma' dik tal-UE; billi l-industrija tal-azzar tal-UE tiddependi mill-importazzjoni ta' materja prima, filwaqt li 40 % tal-materja prima industrijali dinjija qed taffronta restrizzjonijiet tal-esportazzjoni, u l-Ewropa qed tesporta volumi kbar ta' skart tal-azzar fl-istess żmien li ħafna pajjiżi qed jirrestrinġu l-esportazzjoni tiegħu; billi l-prospetti għall-impjieg fis-settur tal-azzar qed jagħtu lok għal tħassib serju, peress li ntilfu aktar minn 65 000 impjieg fl-Ewropa matul l-aħħar ftit snin minħabba l-kapaċità mnaqqsa jew l-għeluq ta' impjanti; billi l-kriżi attwali qed toħloq sfidi soċjali enormi għall-ħaddiema u r-reġjuni affettwati, u billi dawk il-kumpaniji involuti fir-ristrutturar għandhom jaġixxu b'mod soċjalment responsabbli, peress li l-esperjenza wrietna li r-ristrutturar b'suċċess inkiseb biss permezz ta' djalogu soċjali adegwat; billi l-kriżi attwali rriżultat fi produzzjoni żejda globali tal-azzar; billi, madankollu, huwa mistenni li fl-2050 l-użu tal-azzar u ta' metalli bażiċi oħrajn ikun darbtejn jew tliet darbiet daqs kemm hu bħalissa, u jeħtieġ li l-industrija Ewropea tal-azzar tibqa' għaddejja minkejja dan il-"wied tal-mewet" fis-snin li ġejjin, biex tinvesti u ttejjeb il-kompetittività tagħha; billi, biex ir-ristrutturar ikollu suċċess mil-lat ekonomiku u jkun soċjalment responsabbli, jeħtieġ li jiġi integrat fi strateġija fuq perjodu ta' żmien twil bl-għan li jiġu żgurati u msaħħa s-sostenibbiltà u l-kompetittività fit-tul tal-kumpanija; Jilqa' l-pjan ta' azzjoni tal-Kummissjoni għall-industrija tal-azzar fl-Ewropa bħala element importanti biex jipprevjeni r-rilokazzjoni ulterjuri tal-produzzjoni tal-azzar barra mill-Ewropa; Jilqa' l-approċċ tal-Kummissjoni li tkompli d-djalogu bejn l-istituzzjonijiet tal-UE, il-kapijiet eżekuttivi tal-industrija u t-trade unions fil-forma ta' Round Table ta' Livell Għoli permanenti dwar l-azzar kif ukoll kif ukoll il-Kumitati Settorjali Ewropej għad-Djalogu Soċjali; Jilqa' t-twaqqif tal-Grupp ta' Livell Għoli dwar l-azzar, filwaqt li jiddispjaċih dwar il-frekwenza baxxa tal-laqgħat tiegħu, li jsiru biss darba fis-sena; iqis li huwa essenzjali li l-entitajiet reġjonali u lokali jipparteċipaw mill-qrib fil-proċess, filwaqt li jiffaċilitaw u jħeġġu l-parteċipazzjoni tar-reġjuni Ewropej, fejn huma bbażati l-kumpaniji tal-azzar, fil-ħidmiet tal-Grupp ta' Livell Għoli dwar l-azzar sabiex jippromwovu l-kooperazzjoni, l-iskambju ta' informazzjoni u l-aħjar prattiki fost il-partijiet interessati ewlenin tal-Istati Membri; Jenfasizza li l-leġiżlazzjoni Ewropea eżistenti dwar il-kompetizzjoni u l-għajnuna mill-istat tiggarantixxi kundizzjonijiet stabbli għas-settur tal-azzar; jistieden lill-Kummissjoni tkompli ssegwi b'mod determinanti u tippenalizza distorsjonijiet tal-kompetizzjoni; Jenfasizza l-fatt li t-tkabbir sostenibbli jiddependi minn industrija Ewropea b'saħħitha, u għalhekk iħeġġeġ lill-Kummissjoni u lill-Istati Membri jappoġġaw l-iżvilupp strateġiku ta' setturi ewlenin li jużaw l-azzar, biex b'hekk jiġu stimolati kundizzjonijiet għal investiment, fosthom għar-riċerka u l-innovazzjoni u għall-iżvilupp ta' ħiliet, jinħolqu inċentivi għal proċessi ta' produzzjoni effiċjenti u ġusti (eż. bl-użu tal-istandardizzazzjoni u l-politiki ta' akkwist pubbliku), jissaħħaħ is-suq intern u jsir avvanz fil-proġetti ta' żvilupp tal-infrastruttura Ewropea b'kooperazzjoni mal-atturi rilevanti kollha; Iqis li l-industrija tal-kostruzzjoni hija settur ewlieni f'termini ta' domanda għall-azzar, u jeħtieġ li jsir studju bir-reqqa fil-livell tal-UE dwar modi kif tiġi stimolata b'żieda fix-xogħlijiet pubbliċi, għall-iżvilupp mhux biss tal-infrastruttura tal-komunikazzjoni u t-trasport iżda anke ta' setturi bħall-edukazzjoni, il-kultura u l-amministrazzjoni pubblika, kif ukoll f'dak li jirrigwarda l-bini sostenibbli u l-effiċjenza fl-użu tal-enerġija; Jenfasizza l-importanza u l-opportunità ta' sħubija transatlantika ta' kummerċ u ta' investiment biex jissaħħu l-iskambji u d-domanda fis-setturi prinċipali li jirrikorru għall-azzar, u għaldaqstant jinsisti fuq il-ħtieġa li dawn in-negozjati jseħħu mingħajr xkiel għall-kompetittività industrijali tal-UE fi kwalunkwe wieħed minn dawn is-setturi; Jitlob lill-Kummissjoni tistabbilixxi strument ta' analiżi bir-reqqa tas-suq tal-azzar li jista' jipprovdi informazzjoni preċiża dwar il-bilanċ tal-provvista tal-azzar u d-domanda għalih kemm globali kif ukoll Ewropew, li jiddistingwi bejn il-komponenti strutturali u ċikliċi tal-iżvilupp ta' dan is-suq; jemmen li l-monitoraġġ tas-suq tal-azzar jista' jikkontribwixxi b'mod sinifikanti għat-trasparenza tas-swieq tal-azzar u tal-iskart u jipprovdi inputs importanti għall-miżuri korrettivi u proattivi li huma inevitabbli minħabba n-natura ċiklika tal-industrija tal-azzar; Jitlob lill-Kummissjoni tuża dan l-istrument ta' analiżi tas-suq biex tantiċipa r-riskji u tinvestiga kif l-għeluq tal-impjanti jaffettwa l-irkupru tas-settur; Jemmen li l-Kummissjoni, l-Istati Membri, l-industrija u t-trade unions għandhom jaġixxu b'mod konġunt biex iżommu u jattiraw ħaddiema kwalifikati, xjentisti b'talent u b'ħiliet għolja u amministraturi tas-settur tal-azzar, kif ukoll it-talent żagħżugħ permezz ta' skemi ta' apprendistat, u b'hekk jiżguraw forza tax-xogħol dinamika u innovattiva; ifakkar fir-rwol tal-universitajiet reġjonali u l-istituzzjonijiet ta' riċerka industrijali, li l-eċċellenza tagħhom tagħmel ħafna biex toħloq il-prekundizzjonijiet reġjonali għal industrija kompetittiva tal-azzar; iħeġġeġ lill-Kummissjoni u lill-Istati Membri jimplimentaw azzjonijiet immedjati biex jiġi evitat it-telf ta' kompetenza u jitnaqqas kemm jista' jkun it-telf ta' impjiegi; jitlob li jittejbu l-ippjanar u l-ġestjoni tal-bidla permezz tal-promozzjoni tat-taħriġ, it-titjib fil-ħiliet u l-appoġġ għat-taħriġ mill-ġdid; huwa preokkupat dwar in-nuqqas ta' soluzzjonijiet sistematiċi għat-tibdil ġenerazzjonali u n-nuqqas ta' ħiliet futuri, u dwar it-telf ta' għarfien u ta' kompetenzi, u jenfasizza l-ħtieġa li jinżammu u jiġu żviluppati l-forza tax-xogħol u l-ħiliet essenzjali għall-kompetittività futura tas-settur; iħeġġeġ lill-Kummissjoni tippromwovi, permezz tal-programmi Erasmus għal Kulħadd u Erasmus għall-Imprendituri, Alleanzi Settorjali għall-Ħiliet li, abbażi ta' data dwar rekwiżiti ta' ħiliet u l-evoluzzjoni tagħhom, ikollhom l-għan li jiżviluppaw u jimplimentaw programmi ta' taħriġ u metodi komuni, inkluż tagħlim ibbażat fuq ix-xogħol; jitlob li jittieħdu passi biex jissaħħu l-istrumenti biex jassistu lill-ħaddimea u jippromwovu t-taħriġ vokazzjonali sabiex jiġi ffaċilitat u appoġġat ir-rikollokament tal-persunal impjegat fis-settur wara ristrutturar tal-kumpaniji; Huwa tal-fehma li n-nuqqas ta' politika industrijali xierqa qed twassal biex l-industrija Ewropea titlef il-kompetittività tagħha fit-tul minħabba l-ispejjeż tal-enerġija eċċezzjonalment għolja; jinnota li l-ispejjeż għoljin tal-enerġija u tal-materja prima huma konsegwenza mhux biss tal-ħtieġa li dawn il-prodotti jiġu importati minn pajjiżi terzi, iżda anke ta' fatturi interni; jaqbel mal-Kummissjoni li r-ristrutturar attwali tal-industrija tal-azzar wassal għal problemi soċjali minħabba t-tnaqqis fin-numru ta' impjiegi; Jilqa' d-djalogu soċjali kontinwu mar-rappreżentanti tal-ħaddiema u l-eżistenza ta' strutturi addizzjonali ta' djalogu soċjali (formali u informali) bħal pereżempju gruppi ta' ħidma, kumitati ta' tmexxija, eċċ. li joffru post għal skambju akbar bejn il-ħaddiema u min iħaddem; Jenfasizza li, biex jiġi promoss aktar djalogu soċjali fis-settur Ewropew tal-azzar, għandha tingħata attenzjoni speċjali lill-ispeċifiċitajiet tas-settur, filwaqt li jiġu identifikati l-kawżi speċifiċi bħal pereżempju n-natura diffiċli tax-xogħol involut fil-produzzjoni tal-azzar, il-karatteristiċi tal-forza tax-xogħol, it-tħassib ambjentali, il-proliferazzjoni ta' innovazzjonijiet teknoloġiċi, u r-ristrutturar sostanzjali li għaddej fl-industrija Ewropea tal-azzar; Jenfasizza li l-implimentazzjoni tal-Pjan ta' Azzjoni għandha tiffoka wkoll fuq l-impatt fi żmien qasir tal-kriżi ekonomika fuq il-forza tax-xogħol u l-kompetittività tas-settur, u jistieden lill-Kummissjoni tissorvelja mill-qrib it-tnaqqis fil-kapaċità u l-għeluq ta' impjanti fl-Ewropa; huwa tal-opinjoni li l-fondi tal-UE m'għandhomx jintużaw biex jinżammu l-attivitajiet kummerċjali ta' ċerti installazzjonijiet billi dan jgħawweġ il-kompetizzjoni bejn il-produtturi tal-azzar fl-UE, iżda għandhom jintużaw biss biex jittaffa l-impatt fuq il-ħaddiema milquta tal-għeluq jew it-tnaqqis sinifikanti fin-numru tal-impjegati u għall-promozzjoni tal-impjieg taż-żgħażagħ fis-settur; Jenfasizza li t-tnaqqis fid-domanda m'għandux iwassal għal kompetizzjoni inġusta għall-impjiegi bejn l-Istati Membri; jitlob, f'dan ir-rigward, li tinstab soluzzjoni pan-Ewropea; Jistieden lill-Kummissjoni tippromwovi miżuri maħsuba biex iżommu l-produzzjoni tal-azzar fl-Ewropa, filwaqt li jkunu ggarantiti l-livelli ta' impjieg relatati u jkunu promossi inizjattivi xierqa biex jipprevjenu u jevitaw l-għeluq ta' impjanti fl-Ewropa; Jitlob lill-Kummissjoni tuża fondi tal-UE minnufih u bis-sħiħ biex jitnaqqas l-impatt soċjali tar-ristrutturar industrijali; jitlob, b'mod partikolari, li jintuża bis-sħiħ il-Fond Soċjali Ewropew (FSE) u l-Fond Ewropew ta' Aġġustament għall-Globalizzazzjoni (FEG); Jinsab konvint li l-parteċipazzjoni tal-impjegati fit-twettiq ta' miżuri marbuta mal-innovazzjoni u r-ristrutturar hija l-aqwa garanzija biex jinkiseb suċċess ekonomiku; Jistieden lill-Kummissjoni tfassal pjan ta' ristrutturar li jissalvagwardja u joħloq impjiegi tajbin u attività industrijali fir-reġjuni tal-Ewropa; Jinnota li, minħabba l-fatt li l-Ewropa hija kontinent limitat fir-rigward ta' riżorsi, il-prezzijiet tal-enerġija fl-UE żdiedu b'mod sostanzjali fis-snin riċenti, u dan irriżulta f'deterjorament notevoli fil-kompetittività globali tal-industrija fl-UE; jirrikonoxxi l-fatt li l-prezzijiet tal-enerġija huma l-fatturi l-aktar importanti li jiddeterminaw il-kostijiet għall-industrija tal-azzar u industriji oħra li jużaw ħafna enerġija; jemmen li l-funzjonament effikaċi tas-suq uniku tal-enerġija, ibbażat b'mod partikolari fuq it-trasparenza tal-prezzijiet, huwa prekundizzjoni meħtieġa biex l-industrija tal-azzar tkun ipprovduta b'enerġija sikura u sostenibbli bi prezzijiet affordjabbli; jenfasizza l-fatt li r-rabtiet transfruntieri neqsin għandhom jiġu kompletati u li l-leġiżlazzjoni attwali għandha tiġi implimentata bis-sħiħ sabiex jiġu sfruttati l-benefiċċji tas-suq Ewropew uniku tal-enerġija; jappoġġ l-wegħda tal-Kummissjoni li żżid l-isforzi biex jitnaqqas id-distakk tal-kostijiet u l-prezz tal-enerġija bejn l-industrija tal-UE u l-kompetituri ewlenin tagħha, filwaqt li jitqiesu l-istrateġiji tal-Istati Membri individwali u filwaqt li jkunu f'pożizzjoni li jissodisfaw ir-rekwiżiti nazzjonali speċifiċi tagħhom; iqis li fi żmien 12-il xahar il-Kummisjsoni għandha tippreżenta proposti konkreti għal dan il-għan; Jenfasizza li l-Kummissjoni għandha tindirizza l-kwistjoni tar-rilokazzjoni tal-emissjonijiet ta' karbonju b'mod aktar konkret u fid-dettall, li l-miri tal-politika dwar il-klima u l-enerġija għall-2030 għandhom ikunu teknikament u ekonomikament fattibbli għall-industriji tal-UE u li dawk bl-aħjar prestazzjoni m'għandu jkollhom l-ebda spiża addizzjonali diretta jew indiretta li tirriżulta mill-politiki dwar il-klima; jenfasizza li d-dispożizzjonijiet għar-rilokazzjoni tal-emissjonijiet ta' karbonju għandhom jipprovdu allokazzjoni kompletament b'xejn ta' benchmarks li teknikament jistgħu jinkisbu, mingħajr fattur ta' tnaqqis għal setturi ta' rilokazzjoni tal-emissjonijiet ta' karbonju; Iħeġġeġ lill-Kummissjoni tiżviluppa strateġiji għall-użu tal-enerġiji b'emissjonijiet baxxi ta' karbonju sabiex tippromwovi l-integrazzjoni rapida tagħhom fis-suq tal-elettriku; Jemmen għandu jingħata appoġġ biex isir investiment fit-teknoloġiji li jimmassimizzaw l-utilizzazzjoni tal-input tal-enerġija u l-irkupru tal-enerġija, pereżempju billi jiġi ottimizzat l-użu tal-gassijiet tal-proċess u s-sħana mitlufa li tista' tintuża għall-produzzjoni tal-fwar u tal-elettriku; Iqis neċessarju li jiġu mtejba l-kuntratti fit-tul bejn dawk tal-elettriku u l-konsumaturi industrijali, jitnaqqsu l-ispejjeż tal-enerġija, u jiġu mtejba l-interkonnessjonijiet internazzjonali, li huma ewlenin għar-reġjuni periferiċi fl-UE; dan jipprevjeni wkoll ir-rilokazzjonijiet lejn pajjiżi terzi u bejn l-Istati Membri; jenfasizza li l-konklużjoni ta' kuntratti ta' enerġija fit-tul tista' timmitiga r-riskju ta' prezzijiet tal-enerġija volatili u tikkontribwixxi għat-tnaqqis tal-prezzijiet tal-elettriku għall-konsumaturi industrijali; jistieden lill-Kummissjoni tipprovdi gwida dwar l-aspetti tal-kompetizzjoni ta' ftehimiet fit-tul dwar il-provvista tal-enerġija; Iħeġġeġ lill-Kummissjoni tiżviluppa strateġiji għall-użu ta' enerġiji b'livell baxx ta' karbonju b'mod kosteffikaċi u tnaqqas is-sussidji gradwalment, sabiex tħeġġeġ l-integrazzjoni rapida ta' tali forom ta' enerġija fis-suq tal-elettriku; iqis li, sadattant, għandu jkun possibbli l-kumpens tas-surcharges ġenerali tal-elettriku għall-industriji li jużaw ħafna enerġija jekk dawn huma spejjeż li l-kompetituri li jinsabu barra l-UE mhumiex obbligati jġarrbu; Jenfasizza li s-sigurtà tal-provvista tal-enerġija hija prerekwiżit importanti għall-industrija tal-azzar; jistieden lill-Istati Membri jimplimentaw b'mod sħiħ it-Tielet Pakkett dwar l-Enerġija; jistieden lill-Istati Membri jiżguraw provvisti tal-enerġija sikuri billi jiżviluppaw il-proġetti neċessarji ta' infrastruttura tal-enerġija u jipprovdu inċentivi xierqa għall-investituri biex jiżguraw dipendenza aktar baxxa fuq il-fjuwils fossili impurtati; iħeġġeġ lill-Kummissjoni tippromwovi d-diversifikazzjoni tas-sorsi u r-rotot tal-gass naturali u tkun minn ta' quddiem fil-koordinazzjoni u l-appoġġ ta' miżuri ta' sikurezza għar-rotot ta' provvista tal-gass naturali likwifikat; jitlob lill-Kummissjoni twettaq valutazzjoni komprensiva tal-adegwatezza tal-ġenerazzjoni tal-elettriku u tipprovdi gwida dwar kif għandha tinżamm il-flessibbiltà tan-netwerks tal-elettriku; Jitlob lill-Kummissjoni tipproduċi rapport li jimmonitorja l-iżviluppi fi stabbilimenti li l-integrità tagħhom qiegħda f'riskju, kif mitlub mir-riżoluzzjoni tal-Parlament tat-13 ta' Diċembru 2012 dwar l-industrija tal-azzar tal-UE; Ifakkar li l-industrija Ewropea tal-azzar naqqset l-emissjonijiet totali tagħha b'madwar 25 % mill-1990; jinnota li l-azzar huwa kompletament riċiklabbli mingħajr ma tintilef il-kwalità; jirrikonoxxi li l-prodotti tal-azzar għandhom rwol importanti biex tkun tista' ssir it-tranżizzjoni lejn ekonomija bbażata fuq l-għarfien, b'użu baxx ta' karbonju u effiċjenti fir-riżorsi; jenfasizza l-importanza tal-isforzi biex jitnaqqsu aktar l-emissjonijiet totali tal-industrija tal-azzar; Jemmen li l-produzzjoni tal-azzar Ewropea għandha tinżamm minn mudell sostenibbli ta' produzzjoni tal-azzar; iħeġġeġ lill-Kummissjoni biex tfassal u tippromwovi standards Ewropej ta' sostenibilità, bħall-Marka tal-Prodotti tal-Kostruzzjoni magħmulin mill-Azzar (SustSteel); Jenfasizza l-importanza tan-nefqa loġistika, partikolarment fis-settur tat-trasport marittimu, il-provvista ta' materja prima, tas-sigurtà tal-provvista u tal-iżvilupp ekonomiku relatat mal-iżvilupp tal-portijiet; Iqis li l-UE għandha tiddiversifika l-postijiet ta' wasla u distribuzzjoni tal-materja prima, peress li huwa vitali għall-industrija Ewropea tal-azzar li tevita d-dipendenza fuq port uniku għall-materja prima; iqis li konsegwentement għandha tinħoloq hub għad-distribuzzjoni ta' minerali fl-Ewropea tan-Nofsinhar u tal-Lvant; Jirrikonoxxi r-rwol importanti tal-produzzjoni primarja tal-azzar fl-UE fid-dawl tal-produzzjoni globali tal-azzar li qed tiżdied u għall-produzzjoni ta' livelli ta' kwalità speċifiċi meħtieġa f'bosta katini tal-valur Ewropej; jenfasizza li l-produzzjoni tal-azzar mill-iskart tnaqqas l-inputs tal-enerġija b'75 % u l-inputs tal-materja prima bi 80 %; iħeġġeġ lill-Kummissjoni, għalhekk, tiżgura l-operat effiċjenti tas-suq Ewropew tal-iskart tal-azzar billi ttejjeb il-funzjonament aħjar tas-swieq għall-metall sekondarju, tiġġieled kontra l-esportazzjonijiet illegali tal-iskart li qed iwasslu għal telf ta' materja prima ta' valur meħtieġa mill-ekonomija Ewropea u billi ssaħħaħ il-kapaċità tal-Istati Membri li jwetqqu spezzjonijiet fuq vjeġġi ta' skart skont ir-regolament; jinkoraġġixxi l-iżvilupp ulterjuri tar-riċiklaġġ tal-iskart permezz tal-ġbir u l-użu massimi tal-iskart u t-titjib tal-kwalità tiegħu bħala mod kif jiġi żgurat l-aċċess għall-materja prima, titnaqqas id-dipendenza enerġetika, jitnaqqsu l-emissjonijiet u tiġi promossa ekonomija ċirkolari; jappoġġa l-inizjattiva tal-Kummissjoni ta' spezzjoni u kontroll tal-vjeġġi ta' skart biex tiġi evitata l-esportazzjoni illegali tal-iskart, sikwit lejn pajjiżi li fihom il-leġiżlazzjoni ambjentali ma tistax titqabbel ma' dik tal-UE; Iħeġġeġ lill-Kummissjoni tadotta approċċ olistiku għat-tibdil fil-klima, l-ambjent, l-enerġija u l-politika dwar il-kompetittività filwaqt li jitqiesu l-ispeċifiċitajiet settorjali; iqis li, meta tilleġiżla, il-Kummissjoni għandha tfittex sinerġiji li jippermettu li jintlaħqu l-miri rigward il-klima u l-enerġija filwaqt li tappoġġa l-għanijiet rigward il-kompetizzjoni u l-impjieg u filwaqt li timminimizza r-riskju ta' rilokazzjoni tal-emissjonijiet ta' karbonju; Jistieden lill-Kummissjoni twettaq ir-reviżjoni li jmiss tal-lista ta' tnixxija tal-karbonju bl-użu ta' metodoloġija miftuħa u trasparenti, filwaqt li tqis ir-rwol tal-azzar prodott fl-Ewropa fil-mitigazzjoni tal-bidla fil-klima u l-impatt indirett tal-prezzijiet tal-elettriku fuq il-kompetizzjoni; iħeġġeġ lill-Kummissjoni tiżgura li d-dispożizzjonijiet dwar ir-rilokazzjoni tal-emissjonijiet ta' karbonju jibqgħu effettivi billi l-industrija tal-azzar tinżamm fuq il-lista tar-rilokazzjoni tal-emissjonijiet; Jenfasizza li l-qafas dwar il-klima tal-2030 għandu jqis id-differenzi settorjali, il-fattibilità teknoloġika u l-vijabilità ekonomika u, bħala prinċipju bażiku, m'għandux jirriżulta fi spejjeż addizzjonali għal impjanti industrijali aktar effiċjenti; Huwa mħasseb dwar l-impatt li jista' jkollha fuq l-industrija d-Deċiżjoni riċenti tal-Kummissjoni dwar il-miżuri ta' implimentazzjoni nazzjonali (NIMs) tal-Istati Membri għat-tielet perjodu ta' negozjar tal-emissjonijiet permezz tal-applikazzjoni tal-koeffiċjent ta' korrezzjoni transsettorjali, li juri li l-mira ma tistax tintlaħaq mill-industrija anke bl-aħjar teknoloġiji disponibbli applikati bħalissa fl-Ewropa, bir-riżultat li anke l-iktar installazzjonijiet effiċjenti fl-Ewropa jista' jkollhom spejjeż addizzjonali; Jenfasizza l-importanza ta' infrastruttura effettiva u affidabbli għall-iżvilupp tal-industrija tal-azzar u jfakkar li 65 % tal-produzzjoni dinjija tal-azzar għadha bbażata fuq il-minerali, sabiex l-investiment f'infrastruttura adattata li tkopri l-katina sħiħa mill-estrazzjoni sax-xogħol tal-azzar u aktar u s-swieq ta' esportazzjoni, ikollu impatt kbir fuq il-kompetittività, b'mod partikolari għal pajjiżi bi ftit popolazzjoni; Iqis li n-negozjati kummerċjali għandhom jippromwovu l-interessi ekonomiċi u strateġiċi tal-Unjoni u tal-Istati Membri tagħha u għandhom isegwu approċċ reċiproku li bih jitqiesu kunsiderazzjonijiet bħall-aċċess għal swieq ġodda, l-aċċess għall-materja prima, ir-riskju ta' rilokazzjoni tal-emissjonijiet ta' karbonju, il-kundizzjonijiet ekwi u l-kxif ta' kompetenzi kunfidenzjali; iqis li l-istrateġiji għandhom jirriflettu d-differenzi bejn l-ekonomiji tal-pajjiżi żviluppati, ta' dawk emerġenti u ta' dak l-anqas żviluppati; jenfasizza li l-aċċess għal swieq ġodda ta' esportazzjoni f'ekonomiji li qed jikbru fejn l-azzar Ewropew jista' jinbiegħ mingħajr ma jiltaqa' ma' ostakoli kummerċjali se jkun ta' sinifikat deċiżiv għall-potenzjal tat-tkabbir u l-iżvilupp tal-industrija Ewropea tal-azzar; jiddeplora l-fatt li xi wħud mis-sħab kummerċjali jużaw miżuri żleali u restrittivi, bħal limitazzjoni fuq l-investiment u preferenzi fl-akkwist pubbliku li jipproteġu lill-industriji tal-azzar domestiċi, u b'konsegwenza joħolqu xkiel eċċessiv fuq l-esportazzjoni tal-azzar tal-UE; jiddepplora wkoll il-fatt li, sa minn meta bdiet il-kriżi globali fl-2008, kien hemm intensifikazzjoni dejjem tiżdied tal-miżuri protezzjonisti minn ħafna pajjiżi terzi biex jappoġġaw l-industriji tal-azzar tagħhom; Jistieden lill-Kummissjoni tiżgura li ftehimiet kummerċjali futuri jinkludu dispożizzjonijiet li jtejbu b'mod sinifikanti l-opportunitajiet ta' esportazzjoni u l-aċċess għas-suq għal prodotti Ewropej tal-azzar u bbażati fuq l-azzar; Jappoġġa l-proposta tal-Kummissjoni għal valutazzjoni tal-impatt, fosthom dwar l-azzar, li għandha titwettaq qabel l-iffirmar ta' ftehimiet ta' kummerċ ħieles, b'kunsiderazzjoni tal-katina ta' valur tal-manifattura tal-UE u tal-industrija Ewropea fil-kuntest globali; jitlob lill-Kummissjoni tivvaluta regolarment l-impatt kumulattiv tal-ftehimiet, kemm dawk fis-seħħ attwalemt kif ukoll dawk li qed jiġu nnegozjati, abbażi ta' kriterji speċifiċi u definiti, fosthom dwar il-mod li bih jiġu involuti l-partijiet interessati; Iħeġġeġ lill-Kummissjoni tiżgura li l-impenji kollha li jsiru fin-negozjati u fi ftehimiet kummerċjali eżistenti u futuri jiġu ssodisfati effettivament; jistieden lill-Kummissjoni tiġġieled kontra kompetizzjoni inġusta minn pajjiżi terzi, bl-użu tal-miżuri xierqa għad-dispożizzjoni tagħha, bħall-istrumenti għad-difiża tan-negozju jew, jekk meħtieġ, il-mekkaniżmu għas-soluzzjoni tat-tilwim tad-WTO, b'mod proprzjonat, rapidu u effettiv; jistieden lill-Kummissjoni tiġġieled kontra l-prattiki protezzjonisti minn pajjiżi terzi biex tiżgura l-aċċess għas-suq għall-kumpaniji Ewropej kif ukoll l-aċċess għall-materja prima; Jirrimarka li l-industrija tal-azzar hija l-iżjed utent frekwenti tal-istrumenti għad-difiża tan-negozju; jesprimi t-tħassib tiegħu fir-rigward tat-tul taż-żmien – medja ta' sentejn – li l-Kummissjoni teħtieġ biex tinstiga miżuri tal-antidumping mentri, fil-każ tal-Istati Uniti, dan il-perjodu huwa ta' sitt xhur biss; jistieden lill-Kummissjoni tieħu passi biex tiżgura li l-UE jkollha strumenti effikaċi għad-difiża tan-negozju li jistgħu jintużaw rapidament u li jippermettulha taħdem aktar malajr biex tindirizza l-każijiet ta' dumping, kif meħtieġ minħabba l-kompetizzjoni ħarxa li l-industrija Ewropea tiffaċċaja fi ħdan ekonomija globalizzata; Iħeġġeġ lill-Kummissjoni tiċċekkja li s-sistema "Sorveljanza 2" tiżgura mill-inqas l-istess garanziji ta' sorveljanza u ta' monitoraġġ kontra sussidji inġusti u dumping bħas-sistema ta' sorveljanza minn qabel ta' importazzjonijiet ta' ċerti prodotti tal-ħadid u tal-azzar stabbilita fir-Regolament tal-Kummissjoni (UE) Nru 1241/2009; Jenfasizza li kummerċ ġust fi prodotti tal-azzar jista' jiffunzjona biss abbażi ta' konformità mad-drittijiet fundamentali tal-impjieg u l-istandards ambjentali; Huwa tal-fehma li l-istandards tal-UE fir-rigward tar-responsabbiltà soċjali korporattiva (CSR) u l-parteċipazzjoni tal-ħaddiema għandhom jiġu implimentati minn kumpaniji Ewropej f'pajjiżi terzi, u li l-iżvilupp reġjonali għandu jiġi promoss; Iħeġġeġ lill-Kummissjoni timplimenta l-miżuri proposti biex ikun żgurat l-aċċess għall-kokk; Jitlob lill-Kummissjoni tavvanza r-riforma tal-qafas regolatorju għas-swieq finanzjarji, sabiex tiġi evitata volatilità fil-prezz spekulattiva, tiġi żgurata t-trasparenza fil-prezzijiet u titjieb is-sigurtà tal-provvista tal-azzar kif ukoll tal-materja prima; Iħeġġeġ lill-Kummissjoni tipproteġi l-azzar Ewropew bi strumenti leġiżlattivi biex jiċċertifikaw l-użu aħħari tal-azzar inossidabbli u l-kompożizzjoni kimikofiżika tiegħu, inter alia bl-introduzzjoni ta' ċertifikazzjoni tal-kwalità għall-prodotti assoċjati mal-azzar li kapaċi tipproteġi l-produzzjoni tal-UE minn prodotti mhux iċċertifikati; Jappoġġa l-proposta tal-Kummissjoni għal azzjoni li tikkumbatti swieq illegali fil-prodotti tal-azzar; iħeġġeġ lill-Kummissjoni u lill-Istati Membri jinvestigaw miżuri possibbli biex tiġi miġġielda l-evażjoni tal-VAT; Jistieden lill-Kummissjoni timplimenta politika tal-innovazzjoni ambizzjuża li twitti t-triq għall-iżvilupp ta' prodotti ta' kwalità għolja, effiċjenti fl-użu tal-enerġija u innovattivi u li tippermetti lill-UE tibqa' kompetittiva fid-dawl ta' kompetizzjoni globali dejjem aktar ħarxa; Jilqa' r-riżultati miksuba mill-istrumenti speċifiċi għall-karbonju u l-azzar bħall-Fond għar-Riċerka dwar il-Faħam u l-Azzar u jħeġġeġ lill-Kummissjoni tkompli bl-iskema li ilha fis-seħħ mill-2002; Iqis li jeħtieġ li l-appoġġ għall-innovazzjoni jiġi estiż għall-attivitajiet kollha relatati mal-industrija tal-azzar u, għalhekk, fil-qafas ta' Orizzont 2020, li jiġu implimentati faċilitajiet tal-BEI biex titħeġġeġ il-kooperazzjoni fl-oqsma tar-riċerka, l-iżvilupp u l-innovazzjoni bejn il-kumpaniji tal-azzar u r-reġjuni li jinsabu fihom, bl-għan li tiġi promossa attività ekonomika sostenibbli; Jaqbel mal-Kummissjoni li fil-qafas ta' Orizzont 2020 l-enfażi għandha ssir fuq proġetti pilota ta' dimostrazzjoni għal teknoloġiji ġodda u teknoloġiji aktar nodfa u aktar effiċjenti fir-riżorsi u l-enerġija; Jemmen li għandhom jiġu stabbiliti mekkaniżmi ta' inċentivi bl-għan li jħajru lil gruppi multinazzjonali kbar jinvestu fir-riċerka u l-iżvilupp fir-reġjuni li fihom jwettqu l-operazzjonijiet industrijali tagħhom, b-għan li jiġu appoġġati l-impjieg u d-dinamiżmu tar-reġjuni konċernati; Jirrikonoxxi r-riskji finanzjarji kbar assoċjati mal-iżvilupp, it-tkabbir, id-dimostrazzjoni u l-implimentazzjoni ta' teknoloġiji innovattivi; jappoġġa l-istabbiliment ta' raggruppamenti, il-kooperazzjoni fir-riċerka u s-sħubijiet pubbliċi-privati bħal SPIRE u EMIRI; jinkoraġġixxi l-użu ta' strumenti finanzjarji innovattivi bħall-faċilitajiet għall-kondiviżjoni tar-riskji li jagħtu aċċess prijoritarju lill-industriji tal-azzar fi kriżi; jistieden lill-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp biex ifasslu qafas ta' finanzjament fit-tul għall-proġetti tal-azzar; Jitlob lill-Kummissjoni tkompli timplimenta s-Sħubija Ewropea tal-Innovazzjoni dwar il-Materja Prima, li tikkonċerna l-industrija tal-azzar u tul il-katina tal-valur tal-materja prima, speċjalment il-metodi ta' riċiklaġġ u mudelli kummerċjali ġodda; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kumissjoni, lill-Kunsill u lill-Gvernijiet u lill-Parlamenti tal-Istati Membri. wara li kkunsidra l-Green Paper tal-Kummissjoni tas-16 ta' April 2013 dwar l-assigurazzjoni ta' diżastri naturali u dawk ikkawżati mill-bniedem (COM(2013)0213), wara li kkunsidra l-Komunikazzjoni tal-Kummissjoni tas-16 ta' April 2013 bl-isem 'Strateġija tal-UE dwar l-adattament għat-tibdil fil-klima' (COM(2013)0216), wara li kkunsidra l-konsultazzjoni pubblika organizzata mill-Kummissjoni dwar il-Green Paper mis-16 ta' April 2013 sal-15 ta' Lulju 2013, wara li kkunsidra r-Rapport Nru 12/2012 tal-Aġenzija Ewropea għall-Ambjent bit-titolu 'Climate change, impacts and vulnerability in Europe 2012, An indicator-based report', wara li kkunsidra r-rapport tal-JRC tal-Kummissjoni Ewropea ta' Settembru 2012 bit-titolu "Natural Catastrophes: Risk relevance and Insurance Coverage in the EU", wara li kkunsidra l-Artikolu 5 tat-Trattat dwar l-Unjoni Ewropea, wara li kkunsidra l-Artikolu 48 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji (A7-0005/2014), billi r-rata ta' penetrazzjoni li tkejjel il-persentaġġ ta' primjums ta' assigurazzjoni globali bħala proporzjon tal-PDG tal-pajjiż, tvarja fost l-Istati Membri, u billi d-daqs tat-telf ekonomiku relatat ma' eventi ta' temp mhuwiex karatterizzat minn rati ugwali fost l-Istati Membri; billi mir-rati differenti ta' penetrazzjoni fl-Istati Membri, influwenzati minn differenzi legali, ġeofiżiċi, storiċi u kulturali u mill-livelli differenti ta' domanda, jistgħu jitqiesu li jirrikjedu azzjoni fuq livell Ewropew, l-aktar fil-qasam tal-informazzjoni u l-politika ta' prevenzjoni; billi s-sitwazzjoni fis-suq tal-assigurazzjoni tal-UE hija eteroġena minħabba li l-Istati Membri huma esposti għal riskji u katastrofi naturali differenti u t-tbassir tal-katastrofi naturali jiddependi fuq fatturi differenti (meteoroloġiċi, idroloġiċi, ġeofiżiċi, eċċ); billi bejn l-1980 u l-2011 għadd żgħir ta' avvenimenti rriżultaw f'madwar nofs l-ispejjeż kollha relatati mal-avvenimenti tat-temp; billi l-katastrofi naturali u d-diżastri kkawżati mill-bniedem huma riskju finanzjarju kull fejn iseħħu; billi l-mareat tal-maltempati, in-nirien tal-foresti, l-għargħar tax-xmajjar u l-għargħar għall-għarrieda huma fost ir-riskji ta' katastrofi naturali ewlenin li tħabbat wiċċha magħhom l-Ewropa u, ukoll jekk l-inċidenza tagħhom qed tiżdied b'ħeffa, għadu impossibbli li wieħed jagħmel stima tal-effetti dejjem jikbru f'termini tal-ħsara u l-ispejjeż; billi ċ-ċittadini sikwit ma jkunux konxji tad-diversi riskji li jistgħu jirriżultaw minn avvvenimenti tat-temp, inkella kemm bħala individwi kif ukoll bħala komunitajiet għandhom it-tendenza li ma jqisux biżżejjed ir-riskji tal-katastrofi naturali, kif ukoll il-konsegwenzi tan-nuqqas ta' tħejjija; billi, minn banda, il-katastrofi naturali jiddependu fuq elementi meteoroloġiċi u ġeografiċi, filwaqt li mill-banda l-oħra d-diżastri kkawżati mill-bniedem huma minħabba mġiba ħażina jew ġestjoni ħażina tar-riskju; billi l-konsegwenzi ta' ċerti diżastri naturali huma f'ċerti każijiet, imkabbra minħabba n-nuqqas ta' miżuri ta' prekawzjoni adegwati mill-gvernijiet, l-awtoritajiet lokali u ċ-ċittadini; billi, fir-rigward ta' diżastri kkawżati mill-bniedem, l-osservanza u l-ottimizzazzjoni tar-regoli ta' sigurtà hi importanti ħafna għall-finijiet tal-prevenzjoni tal-inċidenti; billi s-suq fl-assigurazzjoni tal-katastrofi naturali huwa affettwat mid-daqs tal-miżuri preventivi f'forma ta' adattament għat-tibdil fil-klima (eż. il-ħolqien ta' lqugħ kontra l-għargħar jew l-identifikazzjoni bikrija u l-kapaċitajiet ta' reazzjoni kontra n-nirien tal-foresta), filwaqt li s-suq fl-assigurazzjoni għal diżastri kkawżati mill-bniedem huwa maħsub għar-rispett tal-obbligi ta' responsabilità imposti mill-istandards tas-sikurezza, li jfisser li mhuwiex xieraq li l-ħsara fil-proprjetà u l-assigurazzjoni fuq ir-responsabilità jitqiesu bl-istess mod; Iqis li l-prevenzjoni hija l-aktar fattur importanti f'termini tal-ħarsien tan-nies u li jiġu evitati d-danni minħabba avvenimenti mhux mistennija; jinnota r-rwol tal-UE fl-iżvilupp ta' soċjetà aktar responsabbli li tindirizza biżżejjed il-miżuri ta' prekawzjoni u fil-ħolqien ta' kultura ta' prevenzjoni li ssaħħaħ is-sensibilizzazzjoni taċ-ċittadini għar-riskji naturali u dawk ikkawżati mill-bniedem; Jemmen li aktar riċerka tista' twassal għal qafas dettaljat ta' sitwazzjonijiet differenti fir-rigward tal-fehim u l-prevenzjoni tar-riskji ambjentali u tat-tnaqqis tal-inċertezza f'dan il-qasam; jilqa' s-sħubijiet bejn il-kumpaniji tal-assigurazzjoni u l-istituti tar-riċerka bil-għan li jiġu ppuljati r-riżorsi, il-ħiliet u l-għarfien espert tar-riskju sabiex jinfthiemu aħjar il-kwistjonijiet involuti u b'hekk iċ-ċittadini u l-komunitajiet tagħhom jitħejjew biex ikunu jistgħu jiffaċċjaw aħjar ir-riskji relatati mal-katastrofi naturali; Jemmen li l-informazzjoni hija kruċjali għall-prevenzjoni u t-tnaqqis ta' diżastri bħal dawn; jappella, għaldaqstant, għall-kooperazzjoni aktar mill-qrib bejn l-Istati Membri u s-settur privat sabiex jipprovdu liċ-ċittadini b'informazzjoni relevanti relatata mar-riskji li jiffaċċjaw; Huwa tal-fehma li l-UE u l-awtoritajiet nazzjonali jistgħu jipprovdu valur miżjud viżibbli billi jappoġġjaw imġiba individwali responsabbli u billi jikkondividu l-aħjar prattiki dwar il-prevenzjoni tar-riskju u l-mitigazzjoni fost l-Istati Membri u fuq livell reġjonali, u jilqa' l-appoġġ tal-kampanji maħsuba biex itejbu s-sensibilizzazzjoni taċ-ċittadini tar-riskji tal-katastrofi naturali u l-għarfien tal-ġeografija u l-klima; Jirrimarka li l-involviment tal-awtoritajiet lokali u l-partijiet interessati fid-deċiżjonijiet li jikkonċernaw l-ippjanar tal-bliet u l-iżvilupp urban jista' jtejjeb il-ġestjoni tal-katastrofi naturali; jemmen li l-kooperazzjoni aktar mill-qrib bejn is-setturi pubbliċi u privati tista' tgħin lill-Istati Membri u lill-awtoritajiet lokali jidentifikaw iż-żoni ta' riskju għoli, jiddeċiedu dwar miżuri preventivi u jħejju għal azzjoni koordinata; Jappella lill-Istati Membri u l-awtoritajiet pubbliċi biex jieħdu miżuri preventivi adegwati sabiex inaqqsu l-konsegwenzi tad-diżastri naturali; jistieden lill-gvernijiet biex joħolqu u jmantnu unitajiet ta' rispons għall-kriżijiet sabiex inaqqsu l-konsegwenzi ta' kriżijiet bħal dawn; Jistieden lill-Istati Membri jaqsmu l-aħjar prattiki u l-esperjenzi bil-għan li jipproteġu liċ-ċittadini minn avvenimenti mhux mistennija u jiżviluppaw netwerk għall-iskambju ta' informazzjoni, u jiftiehmu dwar il-koordinazzjoni u l-immaniġġjar transkonfinali; Jilqa' l-isforzi tal-Kummissjoni li tqajjem sensibilizzazzjoni dwar id-diżastri, iżda jenfasizza li d-diżastri naturali u dawk ikkawżati mill-bniedem jeħtieġu tipi differenti ta' assigurazzjoni u huma koperti minn żewġt iswieq tal-assigurazzjoni differenti u, għaldaqstant, ma jistgħux jiġu ttrattati flimkien, anki jekk ikun hemm każijiet ta' deċiżjonijiet meħuda mill-bniedem li jistgħu jirrappreżentaw esponiment akbar għar-riskju ta' katastrofi naturali; Jenfasizza li l-UE m'għandhiex toħloq regoli ta' responsabilità doppji u kontradittorji; jirrimarka li fil-biċċa l-kbira tal-Istati Membri hemm xi forma ta' sistema bbażata fuq l-assigurazzjoni għall-ħsara kkawżata minn għargħar u minn fatturi naturali oħra. jinnota li s-sistema tista' tiġi ssupplimentata b'fondi tal-istat sabiex tikkumpensa għal dawk l-assi li ma jistgħux ikunu assigurati privatament, u li l-fondi tal-Istat jistgħu wkoll jikkumpensaw talbiet tal-assigurazzjoni li jaqbżu l-ammonti massimi jew inkella dannu kbir b'mod eċċezzjonali; huwa wkoll tal-fehma li Stat Membru jista' jipparteċipa fil-kumpens għad-danni billi jipprovdi riassigurazzjoni; iqis, madankollu, li dawn is-sistemi huma differenti f'ħafna aspetti, u ma jkunx prudenti jew neċessarju li wieħed jgħaqqadhom flimkien; Jinnota li Regolament (KE) Nru 2012/2002 li jistabbilixxi l-Fond ta' Solidarjetà tal-Unjoni Ewropea huwa l-bażi għall-azzjoni mill-Komunità f'każijiet ta' diżastri maġġuri u li r-Regolament jgħid b'mod ċar li l-"azzjoni tal-Komunità ma għandhiex teżenta lill-partijiet terzi mir-responsabilità tagħhom li, taħt il-prinċipju 'min iniġġes iħallas', huma responsabbli fl-ewwel istanza għall-ħsara kkawżata minnhom, jew li tiskoraġixxi miżuri ta' prevenzjoni kemm fuq livell ta' Stat Membru kif ukoll fuq livell tal-Komunità." Iħeġġeġ lill-Kummissjoni tiggarantixxi aċċess faċli għall-informazzjoni rilevanti, inkluż permezz ta' statistika komparattiva, u lill-Istati Membri sabiex jippubblikaw data ċara u preċiża biex tappoġġja t-teħid tad-deċiżjonijiet mill-konsumaturi, il-komunitajiet u l-kumpaniji meta dawn jixtru assigurazzjoni għal katastrofi naturali; iqis li l-introduzzjoni ta' formats standard ibbażati fuq klassifikazzjonijiet differenti tal-avvenimenti tista' tkun utli; Ifakkar li l-katastrofi naturali jaffettwaw kemm id-djar privati kif ukoll l-attivitajiet tan-negozju, u jħeġġeġ lill-kumpaniji tal-assigurazzjoni jieħdu l-ipprezzar ibbażat fuq ir-riskju bħala l-approċċ ċentrali għall-assigurazzjoni tad-diżastri; jistieden lill-Istati Membri joffru inċentivi biex iħeġġu liċ-ċittadini jipproteġu lilhom infushom u lill-proprjetà kontra l-ħsara, u inċentivi li jirrispondu għall-ħtiġijiet ta' assigurazzjoni f'termini tar-responsabilità ambjentali, eż. għall-impriżi tal-minjieri, fis-setturi tal-gass, tal-kimika jew nukleari; Jistieden lill-kumpaniji tal-assigurazzjoni jiċċaraw il-kuntratti għall-konsumaturi u sabiex jipprovdu informazzjoni dwar l-alternattivi disponibbli u l-impatt tagħhom fuq il-prezz tal-kopertura, sabiex jassiguraw li jkun hemm għażla adegwata għall-konsumaturi; jistieden lill-kumpaniji tal-assigurazzjoni jipprovdu informazzjoni ċara u li tinftiehem lill-klijenti u lil klijenti potenzjali; Jirrikonoxxi l-ħtieġa li l-konsumaturi jifhmu x'tip ta' kopertura għandhom u kif din se taħdem meta jseħħu r-riskji; jirrimarka li jeħtieġ li l-konsumaturi jkunu infurmati bis-sħiħ dwar it-termini u l-kundizzjonijiet kollha meta jixtru prodotti ta' assigurazzjoni inklużi l-proċeduri u l-maturità għall-proċeduri ta' rtirar jew ilmenti, u qabel ma jiffirmaw kuntratt; iqis li l-ipprezzar ibbażat fuq ir-riskju għandu jkun ċentrali għad-disponibbiltà tal-kopertura tal-assigurazzjoni; jemmen li l-ħarsien tal-konsumaturi għandu jkun tħassib ewlieni għall-UE u għall-Istati Membri; Ifakkar li fl-aħħar mill-aħħar huma l-Istat jew l-awtoritajiet reġjonali li jġorru ħafna mill-piż tal-ispejjeż indiretti jew diretti għad-danni, kemm dawk ikkawżati min-natura kif ukoll dawk ikkawżati mill-bniedem, u jissuġġerixxi li l-Istati Membri u l-awtoritajiet reġjonali għandhom jirrikonoxxu l-importanza tal-prevenzjoni tar-riskji u għandhom jagħmluha pilastru tal-istrateġija tal-investiment, peress li huwa aktar effiċjenti li jitnaqqsu l-konsegwenzi tad-diżastri milli li tingħata biss kopertura u wara jsiru t-tiswijiet tad-danni; Jenfasizza r-riskju tal-periklu morali jekk iċ-ċittadini jassumu li l-gvern tagħhom se juża r-riżorsi pubbliċi mill-baġit nazzjonali biex ikopri l-ħsarat tagħhom; għaldaqstant jesprimi kritika għall-azzjonijiet u l-miżuri li jistgħu jiskuraġġixxu liċ-ċittadini jew lill-komunitajiet milli jieħdu miżuri biex jipproteġu lilhom infushom; huwa tal-opinjoni li ċ-ċittadini għandhom iġorru s-sehem ta' responsabilità tagħhom u li l-kumpens m'għandux ikopri l-ħsarat kollha; Ifakkar li trid tinżamm ir-responsabilità individwali f'dan is-settur, u huwa konxju mill-isforzi magħmula mill-Istati Membri biex jikkombinaw il-promozzjoni tar-responsabilità individwali mal-intervenzjoni tal-gvern; Jikkonkludi li m'hemm l-ebda distorsjoni fis-suq f'dan il-qasam biex tiġġustifika l-intervenzjoni fil-livell Ewropew, u ma jaħsibx li soluzzjoni waħda għal kulħadd tkun fattibbli għal din il-kwistjoni; ifakkar li l-prodotti tal-assigurazzjoni mfassla apposta jiddependu fuq ħafna elementi, bħat-tip tar-riskji, il-kwantità u l-kwalità probabbli tagħhom, il-kultura ta' prevenzjoni, kemm huma mħejjija u l-kapaċità għall-azzjoni u l-approċċ meħud mill-Istati Membri u l-awtoritajiet reġjonali rigward il-monitoraġġ u t-tħejjija għar-riskju; Iqis li suq tal-assigurazzjoni għall-katastrofi naturali li jkun flessibbli jippermetti lill-kumpaniji tal-assigurazzjoni jadattaw għal kundizzjonijiet differenti, u jemmen li qafas mhux mandatorju huwa l-aħjar mod biex jiġu żviluppati prodotti li jitqabblu mar-riskji naturali f'żona ġeografika partikulari; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, il-Kummissjoni u l-parlamenti tal-Istati Membri. wara li kkunsidra l-proposta għal deċiżjoni tal-Kunsill dwar il-konklużjoni ta' Ftehim bejn l-Unjoni Ewropea u l-Konfederazzjoni Svizzera rigward koperazzjoni dwar l-applikazzjoni tal-liġijiet tagħhom tal-kompetizzjoni (COM(2012)0245), wara li kkunsidra l-ftehim tas-17 ta' Mejju 2013 bejn l-Unjoni Ewropea u l-Konfederazzjoni Svizzera rigward koperazzjoni dwar l-applikazzjoni tal-liġijiet tal-kompetizzjoni (12418/2012), wara li kkunsidra t-talba għal approvazzjoni ppreżentata mill-Kunsill skont l-Artikoli 103 u 352, flimkien mal-Artikolu 218(6)(a)(v), tat-Trattat dwar il-Funzjonament tal-Unjoni Ewropea (C7-0146/2013), wara li kkunsidra l-mistoqsija lill-Kummissjoni dwar ftehimiet ta' kooperazzjoni tal-UE dwar l-infurzar tal-politika tal-kompetizzjoni – it-triq 'il quddiem (O-000022/2014 – B7-0105/2014), wara li kkunsidra l-Artikolu 115(5) tar-Regoli ta' Proċedura tiegħu, Jilqa' l-ftehim propost bejn l-Unjoni Ewropea u l-Konfederazzjoni Svizzera rigward kooperazzjoni dwar l-applikazzjoni tal-liġijiet tagħhom tal-kompetizzjoni (minn hawn 'il quddiem "il-ftehim"); iqis b'mod pożittiv ħafna dan it-tip ta' ftehimiet ta' kooperazzjoni għall-infurzar tal-kompetizzjoni f'ambjent ekonomiku dejjem aktar globalizzat u li fih il-kartelli joperaw b'mod transkonfinali u l-fużjonijiet spiss jinvolvu bosta ġurisdizzjonijiet; Jemmen li ftehim bħal dan mal-Isvizzera huwa meħtieġ, fid-dawl tal-pożizzjoni ġeografika strateġika tal-Isvizzera għall-UE u tal-għadd ta' investigazzjonijiet paralleli mwettqa miż-żewġ ġurisdizzjonijiet fil-passat reċenti; jemmen, barra minn hekk, li l-implimentazzjoni tal-ftehim se tkun iffaċilitata fid-dawl tal-livell għoli ta' kompatibbiltà tar-regoli sostantivi fil-qasam tal-kompetizzjoni tal-Unjoni Ewropea u tal-Isvizzera; jittama li l-prosekuzzjoni tal-kartelli internazzjonali u l-piena għall-abbużi transkonfinali ta' pożizzjoni dominanti jkunu aktar effettivi taħt dan il-ftehim; jittama wkoll li titnaqqas id-duplikazzjoni tax-xogħol tal-awtoritajiet tal-kompetizzjoni fit-teħid ta' deċiżjonijiet dwar każijiet simili u jitnaqqas ukoll ir-riskju ta' valutazzjonijiet diverġenti fiż-żewġ ġurisdizzjonijiet; jistieden kemm lill-Kummissjoni kif ukoll lill-Kummissjoni Svizzera dwar il-Kompetizzjoni jibqgħu sodi fid-determinazzjoni tagħhom li jiġġieldu kontra l-kartelli, peress li dawn huma ta' ħsara għall-benesseri tal-konsumatur u għall-innovazzjoni u għandhom impatt negattiv fuq il-kompetittività taż-żewġ ekonomiji; Jiddispjaċih, madankollu, li l-ftehim ma jistabbilixxix obbligi vinkolanti fir-rigward tal-kooperazzjoni u jħalli marġini wiesa' ta' diskrezzjoni permezz ta' referenza għal "interessi importanti" li jistgħu jiġu invokati minn kwalunkwe parti bħala ġustifikazzjoni biex ma tikkonformax mat-talba mressqa mill-parti l-oħra; iħeġġeġ kemm lill-Kummissjoni kif ukoll lill-awtoritajiet Svizzeri jikkooperaw b'mod sinċier; jistieden lill-awtoritajiet nazzjonali tal-kompetizzjoni tal-UE jikkooperaw huma wkoll mal-Kummissjoni Svizzera dwar il-Kompetizzjoni u b'mod reċiproku; Jenfasizza l-importanza li jiġi żgurat ir-rispett lejn il-garanziji proċedurali mogħtija lill-partijiet fis-sistemi ġuridiċi rispettivi tagħhom; jitlob li jitwaqqfu mekkaniżmi siguri għall-użu u t-trażmissjoni ta' informazzjoni kunfidenzjali; jistieden lill-Kummissjoni tiżgura l-attraenza tal-programmi ta' klemenza u l-proċeduri tas-saldu, filwaqt li jitqies il-prinċipju ġenerali li jmexxi l-iskambju ta' informazzjoni kunfidenzjali li jinsab minqux f'dan il-ftehim; jenfasizza l-importanza tal-ħarsien tad-dokumenti relatati mal-applikazzjonijiet għall-klemenza jew mal-proċeduri tas-saldu, b'mod partikolari minn divulgazzjoni futura possibbli fil-kuntest ta' proċedimenti ċivili jew kriminali, sabiex l-applikanti u l-partijiet tal-klemenza jiġu pprovduti bi proċedura tas-saldu b'garanzija li dawk id-dokumenti mhux se jiġu trażmessi jew użati mingħajr il-kunsens preċedenti tagħhom; jenfasizza li l-protezzjoni tad-dejta persunali u s-segretezza tan-negozju għandhom jiġu ggarantiti bis-sħiħ; Jinnota li huwa mixtieq approċċ koerenti għall-appelli ta' deċiżjonijiet fiż-żewġ ġurisdizzjonijiet u jistieden kemm lill-Kummissjoni kif ukoll lill-Kummissjoni Svizzera dwar il-Kompetizzjoni jħarsu lejn din il-possibilità ulterjuri għall-kooperazzjoni; jinnota, madankollu, li jekk il-partijiet jitħallew jappellaw kontra deċiżjonijiet intermedjarji, bħal dawk dwar l-iskambju ta' informazzjoni, dan jista' jimblokka l-investigazzjonijiet u jikkomprometti l-effikaċja tal-ftehim; Jistieden lill-Istati Membri u lill-awtoritajiet nazzjonali tal-kompetizzjoni tagħhom jikkooperaw b'mod sħiħ mal-Kummissjoni biex dan il-ftehim jiġi implimentat b'mod effettiv; iqis li hu essenzjali li jitwettaq monitoraġġ bir-reqqa tal-implimentazzjoni ta' dan il-ftehim sabiex kulħadd jitgħallem mill-esperjenza u sabiex il-kwistjonijiet problematiċi potenzjali jiġu ttestjati; jistieden lill-Kummissjoni, f'dan ir-rigward, twettaq tali monitoraġġ; Jinnota, madankollu, li l-progress li sar rigward il-kooperazzjoni dwar l-applikazzjoni tal-liġijiet tal-kompetizzjoni Svizzeri u tal-Unjoni Ewropea m'għandux jaħbi l-ħtieġa urġenti għal ftehim istituzzjonali komprensiv bejn l-Isvizzera u l-Unjoni Ewropea li jiggarantixxi l-interpretazzjoni, il-monitoraġġ u l-applikazzjoni uniformi tal-ftehimiet bilaterali tagħhom. jistieden lill-Kummissjoni, f'dan ir-rigward, tikkonkludi b'mod rapidu u tippreżenta lill-parlament ftehim istituzzjonali komprensiv bejn l-Isvizzera u l-Unjoni Ewropea sabiex tiġi żgurata l-effikaċja ta' dan il-ftehim; Iqis li l-element ġdid ewlieni introdott minn dan it-tip ta' "ftehim tat-tieni ġenerazzjoni", jiġifieri l-possibilità għall-Kummissjoni u l-Kummissjoni Svizzera dwar il-Kompetizzjoni li bejniethom ikun hemm skambju ta' informazzjoni kunfidenzjali, huwa pass pożittiv; jemmen li dan il-ftehim jista' jitqies bħala mudell għall-ftehimiet ta' kooperazzjoni bilaterali futuri fil-qasam tal-infurzar tal-kompetizzjoni fejn ikun hemm livell għoli ta' xebh bejn il-partijiet tal-ftehim fir-rigward tar-regoli sostantivi fil-qasam tal-kompetizzjoni, is-setgħat investigattivi u s-sanzjonijiet applikabbli tagħhom; huwa tal-opinjoni li l-UE għandha tadotta qafas ġenerali li jistabbilixxi bażi minimu komuni u konsistenti għal kwalunkwe negozjar futur dwar din il-kwistjoni, filwaqt li, madankollu, tħalli marġini ta' manuvra lill-Kummissjoni għal kisbiet aktar ambizzjużi biex jintlaħqu fuq bażi ta' każ b'każ; jinnota li dan il-qafas għandu jinkludi regoli dwar kanali siguri għat-trażmissjoni ta' informazzjoni kunfidenzjali; Jistieden lill-Kummissjoni tippromwovi b'mod attiv il-kooperazzjoni fil-qasam tal-infurzar tal-kompetizzjoni fuq livell internazzjonali, b'mod partikolari f'fora multilaterali bħalma huma l-Organizzazzjoni Dinjija tal-Kummerċ (WTO), in-Netwerk Nazzjonali dwar il-Kompetizzjoni (ICN) u l-Organizzazzjoni għall-Kooperazzjoni u l-Iżvilupp Ekonomiċi (OECD); jemmen li dan ikun l-iżjed mezz ta' kooperazzjoni effettiv minħabba l-fatt li, spiss, l-investigazzjonijiet jinvolvu bosta ġurisdizzjonijiet fejn ma jeżistux ftehimiet bilaterali bejn il-partijiet kollha jew il-ftehimiet ikollhom termini differenti meta dawn jeżistu; jistieden lill-OECD u l-ICN jiżviluppaw għodod biex irawmu l-kooperazzjoni multilaterali u jżommu aġġornati l-linji gwida għall-aħjar prattiki; Jinnota li, filwaqt li l-kooperazzjoni multilaterali mhijiex qed topera b'mod sħiħ, il-Kunsill u l-Kummissjoni għandhom jippromwovu dan it-tip ta' ftehimiet bilaterali; iħeġġeġ lill-Kummissjoni tesplora l-possibilità li tagħti bidu għal negozjati simili mal-pajjiżi li magħhom diġà jeżisti ftehim tal-ewwel ġenerazzjoni, kif ukoll ma' atturi internazzjonali importanti oħra bħalma huma ċ-Ċina u l-Indja, fil-każ fejn ikun hemm livell suffiċjenti ta' xebh bejn il-partijiet tal-ftehim fir-rigward tar-regoli sostantivi tagħhom fil-qasam tal-kompetizzjoni, is-setgħat investigattivi tagħhom u s-sanzjonijiet applikabbli tagħhom; jappoġġa, fir-rigward taċ-Ċina, iż-żieda fil-kooperazzjoni abbażi tal-Memorandum ta' Qbil bejn l-UE u ċ-Ċina (MtQ) dwar il-kooperazzjoni fil-qasam tal-liġi kontra l-monopolju tal-20 ta' Settembru 2012, u jitlob l-inklużjoni ta' din il-kwistjoni fin-negozjati dwar l-investiment bilaterali sabiex jiġu protetti aħjar id-drittijiet tal-kumpaniji tal-UE; jenfasizza li l-istrateġija biex tintlaħaq konverġenza fl-infurzar tal-antitrust għandha tipprevedi l-iżvilupp ta' mezzi effettivi biex jiżguraw li l-liġi dwar il-kompetizzjoni f'pajjiżi terzi ma tintużax bħala mezz li jistaħbew warajh biex jipprovaw jilħqu objettivi ta' politika industrijali; Jilqa', f'dan il-kuntest, il-MtQ dwar il-kooperazzjoni mal-Indja tal-21 ta' Novembru 2013 dwar attivitajiet ta' infurzar tal-kompetizzjoni u n-negozjati tat-tieni ġenerazzjoni li għadhom għaddejjin dwar ftehim bilaterali mal-Kanada, kif ukoll in-negozjati ta' dispożizzjonijiet dwar il-kooperazzjoni fil-kompetizzjoni fil-Ftehim dwar il-Kummerċ Ħieles mal-Ġappun; jenfasizza li filwaqt li d-dispożizzjonijiet tal-MtQ jew tal-Ftehim dwar il-Kummerċ Ħieles huma pass tajjeb fir-rigward tal-kooperazzoni, huwa essenzjali li nimxu lejn tip ta' kooperazzjoni aktar sofistikata u vinkolanti fuq żmien twil, peress li l-kartelli internazzjonali u l-każijiet ta' ksur tal-liġi tal-kompetizzjoni qed jirrikorru dejjem aktar u aktar fuq skala globali; Jistieden lill-Kummissjoni u l-Kunsill jagħtu aktar prijorità lit-tisħiħ tat-taqsima tal-politika tal-kompetizzjoni fl-Ftehimiet dwar il-Kummerċ Ħieles; Jinnota, madankollu, li huwa essenzjali li jkun hemm xebh suffiċjenti bejn ir-reġimi tal-liġi dwar il-kompetizzjoni; jinnota wkoll li għandu jkun hemm garanzija li l-informazzjoni trażmessa mill-UE ma tistax tintuża biex jiġu imposti sanzjonijiet kriminali fuq persuni fiżiċi, sakemm din tkun il-politika fis-seħħ fuq il-livell tal-UE; Jistieden lill-Kummissjoni tinforma lill-Parlament b'mod regolari dwar l-attivitajiet tagħha fil-qasam tal-kooperazzjoni internazzjonali, kemm jekk ikunu inizjattivi multilaterali kif ukoll bilaterali ta' tipi differenti (ftehimiet formali, MtQs, eċċ.), minn ħafna qabel ir-riżultat finali, b'mod partikolari fir-rigward tan-negozjar li għaddej bħalissa mal-Kanada; jitlob li dawn it-tipi ta' attivitajiet jiġu inklużi fil-programm ta' ħidma annwali ppreżentat lill-Parlament mill-Kummissarju għall-Kompetizzjoni u li l-Kummissarju jinforma b'mod regolari lill-president tal-kumitat parlamentari responsabbli permezz ta' ittra dwar l-evoluzzjoni tal-kooperazzjoni internazzjonali dwar l-infurzar tal-kompetizzjoni; Jistieden lill-Kummissjoni biex, fir-rigward tan-negozjati futuri dwar il-ftehimiet tal-kompetizzjoni, tipprovdi informazzjoni aktar komprensiva u fuq bażi aktar frekwenti lill-Parlament; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-awtoritajiet nazzjonali tal-kompetizzjoni, lill-Kummissjoni Svizzera dwar il-Kompetizzjoni, lid-WTO, lill-OECD u lill-ICN. wara li kkunsidra t-Trattat dwar il-Kummerċ tal-Armi adottat mill-Assemblea Ġenerali tan-NU fit-2 ta' April 2013, wara li kkunsidra l-Artikoli 21 u 34 tat-Trattat dwar l-Unjoni Ewropea, wara li kkunsidra l-Artikoli 3, 4 u 5 tat-Trattat dwar il-Funzjonament tal-Unjoni Ewropea, wara li kkunsidra t-talba għall-approvazzjoni ppreżentata mill-Kunsill skont l-Artikoli 207(3)u u 218(6) tat-Trattat dwar il-Funzjonament tal-Unjoni Ewropea (C7-0233/2013), wara li kkunsidra l-Artikolu 110(2) tar-Regoli ta' Proċedura tiegħu, billi l-kummerċ internazzjonali tal-armi konvenzjonali hu negozju li jinvolvi mill-inqas 70 biljun USD fis-sena u billi kważi miljun mit-8 miljun arma li jiġu prodotti kuljum fid-dinja, skont kalkoli tan-NU, jintilfu jew jinsterqu u b'hekk normalment jispiċċaw f'idejn ħżiena, u billi persuna kull minuta tmut fid-dinja minħabba l-vjolenza bl-armi; billi skont l-Istitut Internazzjonali ta' Riċerka dwar il-Paċi ta' Stokkolma, l-UE kollha kemm hi għandha 26 % mill-esportazzjonijiet tal-armi fid-dinja u billi 61 % minn dawn l-esportazzjonijiet imorru barra l-UE; billi mill-adozzjoni tad-Direttiva 2009/43/KE, sistema ta' liċenzjar globali komuni tal-UE tirregola l-kummerċ tat-tagħmir militari fl-UE u billi l-UE hija kompetenti li tikkonkludi ftehimiet internazzjonali dwar l-oqsma li jaqgħu fil-kompetenza esklussiva tagħha; billi l-Pożizzjoni Komuni tal-Kunsill tal-2008 tistabbilixxi erba' kriterji vinkolanti li jistgħu jwasslu għaċ-ċaħda ta' liċenzji tal-esportazzjoni u erba' kriterji oħra li jeħtieġ li jiġu kkunsidrati, billi dawn il-kriterji huma mingħajr preġudizzju għal miżuri aktar restrittivi ta' kontroll tal-armi mill-Istati Membri; billi r-rispett għad-drittijiet tal-bniedem jikkostitwixxi l-pedament tal-valuri komuni li fuqhom hija mibnija l-Unjoni Ewropea u billi, skont it-Trattati, il-politika kummerċjali bħala parti mill-azzjoni esterna tal-UE għandha tikkontribwixxi għar-rispett tad-drittijiet tal-bniedem; billi l-esportazzjonijiet tal-armi mhux biss għandhom impatt fuq is-sigurtà iżda wkoll fuq ir-riċerka u l-iżvilupp, l-innovazzjoni u l-kapaċità industrijali, il-kummerċ bilaterali u plurilaterali, u l-iżvilupp sostenibbli; billi l-instabbiltà li tista' tinħoloq minn disponibbiltà akbar tal-armi twassal għal tnaqqis ekonomiku u faqar; billi l-kummerċ tal-armi, speċjalment ma' pajjiżi li qed jiżviluppaw, spiss iwassal għal korruzzjoni u insolvenza u jieħu riżorsi importanti għall-iżvilupp mis-soċjetajiet tagħhom; billi l-kummerċ internazzjonali jista' jissodisfa l-aħjar il-potenzjal tiegħu li jipprovdi impjiegi sostenibbli, tkabbir u żvilupp fi klima ta' governanza tajba internazzjonali, jekk mhux paċi, sigurtà u stabbiltà sħaħ; Jilqa' l-konklużjoni, bl-awspiċju tan-Nazzjonijiet Uniti, ta' Trattat dwar il-Kummerċ tal-Armi legalment vinkolanti dwar il-kummerċ internazzjonali tal-armi konvenzjonali wara seba' snin ta' negozjati twal; ifakkar li t-Trattat għandu l-għan li jistabbilixxi l-ogħla standards internazzjonali komuni possibbli għar-regolamentazzjoni tal-kummerċ internazzjonali tal-armi konvenzjonali, li jipprevjeni u jeqred il-kummerċ illeċitu tal-armi konvenzjonali bil-għan li jikkontribwixxi għall-paċi, sigurtà u stabbiltà internazzjonali u reġjonali u għat-tnaqqis tat-tbatija umana; jemmen li l-implimentazzjoni effettiva tat-Trattat tista' tikkontribwixxi b'mod sinifikanti biex ittejjeb ir-rispett tad-drittijiet internazzjonali tal-bniedem u tad-dritt umanitarju fid-dinja kollha; jilqa' l-kontribut sostanzjali tal-organizzazzjonijiet tas-soċjetà ċivili mill-bidu nett sal-adozzjoni tat-Trattat dwar il-Kummerċ tal-Armi; Jenfasizza li s-suċċess fit-tul tar-reġim tat-Trattat dwar il-Kummerċ tal-Armi jiddependi mill-parteċipazzjoni ta' kemm jista' jkun pajjiżi, u b'mod partikolari l-atturi ewlenin kollha fil-kummerċ internazzjonali tal-armi; jilqa' l-fatt li l-maġġoranza tal-Istati Membri tan-NU diġà ffirmaw it-Trattat u jħeġġeġ lill-oħrajn biex jagħmlu l-istess u jirratifikawh mill-aktar fis possibbli; jistieden lis-Servizz Ewropew għall-Azzjoni Esterna (SEAE) iżid mal-objettivi tal-affarijiet barranin tiegħu, kif ukoll mas-suġġetti li jiġu inklużi fil-ftehimiet bilaterali, stedina għal pajjiżi terzi biex jingħaqdu mat-Trattat dwar il-Kummerċ tal-Armi; Jinnota li xi ftehimiet kummerċjali jinkludu klawsoli li jippromwovu għanijiet u ftehimiet ta' non-proliferazzjoni rigward l-armi tal-qerda tal-massa u għalhekk jitlob lill-Kummissjoni Ewropea tesplora sa liema punt l-istrumenti tal-kummerċ attwali u futuri jistgħu jintużaw biex jippromwovu r-ratifika u l-implimentazzjoni tat-Trattat dwar il-Kummerċ tal-Armi; Jenfasizza li t-trasferimenti illegali jew mhux regolati tal-armi jikkawżaw tbatija umana u jħeġġu l-kunflitti armati, l-instabbiltà, l-attakki terroristiċi u l-korruzzjoni, bil-korollarju tagħhom ta' żvilupp ekonomiku pperikolat, u ksur tad-demokrazija u tal-istat tad-dritt, tad-drittijiet tal-bniedem u l-liġi umanitarja internazzjonali; Jiddispjaċih li t-Trattat ma jintroduċix definizzjoni komuni u preċiża ta' armi konvenzjonali u japplika biss għal tmien kategoriji ta' armi stipulati fl-Artikolu 2(1), u jiddispjaċih dwar l-assenza ta' lista li tiddeskrivi t-tipi speċifiċi ta' armi inklużi fi ħdan kull waħda minn dawn il-kategoriji; jilqa', madankollu, l-użu ta' kategoriji wiesgħin biex jiġi determinat liema tipi ta' armi huma kkonċernati; huwa partikolarment sodisfatt bl-inklużjoni tal-armi żgħar, l-armi ħfief, il-munizzjon u l-partijiet u l-komponenti tagħhom; jistieden lill-Istati Partijiet jifhmu kull kategorija fis-sens wiesa' tagħha fil-leġiżlazzjoni nazzjonali tagħhom; jiddispjaċih li l-kummerċ ta' vetturi tal-ajru mingħajr ekwipaġġ (drones) mhuwiex inkluż fil-kamp ta' applikazzjoni tat-Trattat; Jiddispjaċih li l-assistenza teknika, li tinkludi t-tiswija, il-manutenzjoni u l-iżvilupp, attivitajiet li ddaħħlu fil-leġiżlazzjoni tal-Unjoni Ewropea, baqgħet barra mill-kamp ta' applikazzjoni tat-Trattat; Jistieden lill-Istati Membri jiċċaraw li t-terminu 'trasferiment' imsemmi fl-Artikolu 2.2(2) tat-Trattat japplika għal għotjiet, self u kiri u għall-forom l-oħra kollha ta' trasferiment u li dawn l-attivitajiet, għalhekk, jaqgħu barra mill-kamp ta' applikazzjoni ta' dan it-Trattat; Jistieden lill-Istati Partijiet biex, fir-rigward tal-kontrolli tal-esportazzjoni u l-applikazzjoni tal-Artikolu 6 (Projbizzjonijiet) u l-Artikolu 7(1) (Esportazzjoni u Valutazzjoni tal-Esportazzjoni) tat-Trattat dwar il-Kummerċ tal-Armi, jagħtu aktar attenzjoni lil beni li jistgħu jintużaw għal skopijiet kemm ċivili kif ukoll militari, bħat-teknoloġija ta' sorveljanza, u bl-istess mod għal partijiet ta' sostituzzjoni u prodotti xierqa għall-użu fl-atti elettroniċi ta' gwerra jew għal abbużi mhux letali tad-drittijiet tal-bniedem, u jissuġġerixxi li tiġi eżaminata l-possibilità li l-kamp ta' applikazzjoni tal-Trattat dwar il-Kummerċ tal-Armi jiġi estiż biex jinkludi servizzi relatati mal-esportazzjoni tal-armi u beni u teknoloġiji ta' użu doppju; Jilqa' d-dispożizzjonijiet li għandhom l-għan li jipprevjenu d-devjazzjoni tal-armi; jinnota madankollu li libertà kbira titħalla f'idejn l-Istati Partijiet fid-determinazzjoni tal-livell ta' riskju tad-devjazzjoni tal-armi; jiddispjaċih li l-munizzjon u l-partijiet u l-komponenti mhumiex koperti mid-dispożizzjonijiet ikkonċernati, u jistieden lill-Istati Partijiet jirrimedjaw għal dan fil-liġijiet nazzjonali tagħhom, u partikolarment dawk li huma Stati Membri tal-UE, skont il-Pożizzjoni Komuni tal-Kunsill tal-2008; Jirrikonoxxi l-importanza tal-industrija tal-armi għat-tkabbir u l-innovazzjoni, minbarra r-rwol fundamentali tagħha ta' forniment ta' kapaċitajiet vitali; ifakkar fl-interessi leġittimi tal-Istati li jakkwistaw armi konvenzjonali u li jeżerċitaw id-dritt tagħhom għall-awtodifiża u li jipproduċu, jesportaw, jimportaw u jittrasferixxu armi konvenzjonali; ifakkar ukoll li hu fl-aħjar interess tal-Istati Partijiet li jiżguraw li l-industrija tal-armi tosserva l-liġi internazzjonali u r-reġimi vinkolanti ta' kontroll tal-armi, sabiex jiġu preservati u protetti l-prinċipji fundamentlai tad-demokrazija, l-istat tad-dritt, id-drittijiet tal-bniedem u l-liġi umanitarja, u jiġu promossi l-prevenzjoni u r-riżoluzzjoni tal-kunflitt; Jistieden lill-Kummissjoni u lis-Servizz ta' Azzjoni Esterna Ewropew jgħinu biex jiġi żviluppat kodiċi ta' kondotta vinkolanti għal atturi privati involuti fil-kummerċ ta' beni militari, konformi mal-Prinċipji Gwida tan-NU dwar il-Kummerċ u d-Drittijiet tal-Bniedem; jinkoraġġixxi bil-qawwa lill-industrija tal-armi Ewropea tikkontribwixxi għall-implimentazzjoni tal-isforzi ta' appoġġ b'mod miftuħ u trasparenti, inkluż fejn xieraq permezz ta' sħubija pubblika privata; u biex trawwem konformità, partikolarment b'obbligi ta' responsabbiltà msaħħa u l-obbligu li jiġi mir-responsabbiltà tal-prevenzjoni tat-trasferimenti tal-armi illegali; Jenfasizza l-valur simboliku u legali għoli tal-obbligu impost mit-Trattat fuq l-Istati Partijiet biex jimplimentaw sistema ta' kontroll nazzjonali għat-trasferimenti tal-armi (l-esportazzjoni, l-importazzjoni, it-transitu, it-trasburdjar u l-kiri); Jilqa', b'mod partikolari, il-projbizzjoni tat-trasferimenti kollha fejn l-istat ikun jaf fiż-żmien tal-awtorizzazzjoni li l-armi se jintużaw biex jiġu kommessi ġenoċidju, reati kontra l-umanità jew reati ta' gwerra; Jilqa' l-fatt li, b'mod ferm konsistenti ma' diversi ftehimiet u strumenti reġjonali dwar il-kontroll tat-trasferimenti, inkluża l-Pożizzjoni Komuni tal-Kunsill tal-2008, it-trasferimenti tal-armi mhux se jkunu awtorizzati jekk l-Istati Partijiet jivvalutaw li hemm riskju predominanti li l-armi jimminaw il-paċi u s-sigurtà jew li se jintużaw biex: (1) tinkiser il-liġi umanitarja, (2) jinkisru d-drittijiet tal-bniedem, (3) titwettaq kriminalità organizzata u (4) jitwettaq terroriżmu; jinkoraġġixxi lill-Istati Partijiet kollha jiżviluppaw gwida elaborattiva sabiex dawn il-kriterji jiġu applikati bir-reqqa u l-konsistenza xierqa; Jistieden lill-Kummissjoni u lill-Kunsill jiżguraw aktar koerenza bejn l-istrumenti Ewropej differenti li jirregolaw il-moviment (l-esportazzjonijiet, it-trasferiment, is-senserija u t-transitu) tal-armi u ta' oġġetti strateġiċi bħall-Pożizzjoni Komuni tal-Kunsill tal-2008, ir-Regolament (KE) Nru 428/2009 ta' użu doppju, ir-Regolament (UE) Nru 258/2012 dwar l-Artikolu 10 tal-Protokoll dwar l-Armi tan-Nar u miżuri mmirati skont l-Artikolu 218 tat-Trattat, f'termini ta' struttura istituzzjonali fil-livell Ewropew u mekkaniżmi ta' implimentazzjoni, sabiex jiġu evitati konfużjoni legali u spejjeż addizzjonali eċċessivi għall-operaturi ekonomiċi rilevanti tal-UE; Jilqa' r-rekwiżit li l-Istati Partijiet iqisu r-riskju li l-armi jiġu trasferiti biex jintużaw għat-twettiq jew l-iffaċilitar ta' atti serji ta' vjolenza bbażata fuq il-ġeneru jew atti serji ta' vjolenza fuq in-nisa u t-tfal fil-proċess ta' teħid ta' deċiżjonijiet dwar l-għoti ta' liċenzji; Jenfasizza l-importanza ta' implimentazzjoni effettiva u kredibbli tat-Trattat b'definizzjoni ċara tar-responsabbiltajiet tal-Istati Partijiet; jirrimarka, f'dan ir-rigward, li marġini kbir ta' interpretazzjoni jitħalla f'idejn l-Istati Partijiet; Jiġbed l-attenzjoni lejn il-fatt li mhemm l-ebda obbligu li tiġi valutata l-eżistenza ta' tensjonijiet jew kunflitti armati fil-pajjiż destinatarju, u lanqas ma jitqies il-livell tiegħu ta' żvilupp; Jinnota li l-Istati Partijiet huma rikjesti jirrapportaw annwalment dwar l-esportazzjonijiet u l-importazzjonijiet tal-armi konvenzjonali; jappella bil-qawwa biex ir-rapporti rilevanti bħala regola ġenerali jkunu disponibbli għall-pubbliku; jistieden lill-Istati Membri biex jikkomettu ruħhom għat-trasparenza u jikxfu b'mod pubbliku r-rapporti annwali tagħhom dwar it-trasferimenti tal-armi, mingħajr ma jistennew aċċettazzjoni universali tal-prinċipju; Jemmen li t-trasparenza sħiħa tiddependi ħafna mir-responsabbiltà tal-parlamenti, iċ-ċittadini u l-organizzazzjonijiet tas-soċjetà ċivili, u jappella biex jitwaqqfu mekkaniżmi ta' trasparenza li jippermettu tali ċittadini u organizzazzjonijiet jiġu involuti sabiex iżommu lill-awtoritajiet tagħhom responsabbli; Jenfasizza r-rwol importanti tal-parlamenti nazzjonali, l-NGOs u s-soċjetà ċivili kemm fl-implimentazzjoni kif ukoll fl-infurzar, fil-livell nazzjonali u Ewropew, tal-istandards maqbula tat-Trattat dwar il-Kummerċ tal-Armi u fit-twaqqif ta' sistema ta' kontroll trasparenti u responsabbli; jappella, għalhekk, għal appoġġ (inkluż appoġġ finanzjarju) li jingħata lil mekkaniżmu ta' kontroll trasparenti u b'saħħtu li se jsaħħaħ ir-rwol tal-parlamenti u tas-soċjetà ċivili; Jilqa' d-dispożizzjonijiet dwar il-kooperazzjoni internazzjonali u l-assistenza u t-twaqqif ta' fond fiduċjarju volontarju biex jgħin lill-Istati Partijiet li jeħtieġu appoġġ biex jimplimentaw it-Trattat; Jilqa' wkoll it-twaqqif ta' Konferenza ta' Stati Partijiet, li se titlaqqa' regolarment sabiex isir rieżami tal-implimentazzjoni tat-Trattat u, inter alia, biex tiżgura li l-kummerċ fit-teknoloġiji ġodda tal-armi jkun kopert mit-Trattat; Jirrikonoxxi r-rwol konsistenti tal-UE u tal-Istati Membri tagħha fl-appoġġ tal-proċess internazzjonali tal-ħolqien ta' regoli vinkolanti li jirregolaw il-kummerċ internazzjonali tal-armi; jilqa' l-fatt li l-Istati Membri kollha ffirmaw it-Trattat; jistenna bil-ħerqa r-ratifika malajr mill-Istati Membri malli l-Parlament Ewropew jagħti l-kunsens tiegħu; Jitlob, filfatt, lill-Presidenza tal-Kunsill Griega tagħti l-ogħla prijorità lir-ratifika u l-implimentazzjoni tat-Trattat dwar il-Kummerċ tal-Armi u tirrapporta regolarment lill-Parlament dwar l-attivitajiet rispettivi; iħeġġeġ lill-Istati Membri jimplimentaw malajr it-Trattat dwar il-Kummerċ tal-Armi, b'mod effettiv u uniformi, fl-Unjoni Ewropea kollha filwaqt li jkomplu jimplimentaw bis-sħiħ il-Pożizzjoni Komuni tal-Kunsill tal-2008 bħala bażi attwali għal standards Ewropej konġunti fil-kontrolli tal-esportazzjoni tal-armi; Ifakkar lill-Istati Membri bir-responsabilità konġunta tagħhom li japplikaw u jinterpretaw il-Pożizzjoni Komuni tal-Kunsill tal-2008 dwar l-Esportazzjoni tal-Armi b'mod uniformi u bi grad ugwali ta' rigorożità; Iħeġġeġ lill-Istati Membri jissodisfaw kemm l-obbligi ta' rappurtar tal-UE kif ukoll tan-NU fi spirtu ta' trasparenza u kompletezza, u jippromwovu t-trasparenza u l-iskambju ta' informazzjoni u tal-aħjar prattiki dwar it-trasferimenti tal-armi u d-diversjoni tal-armi globalment; Jilqa r-rwol attiv li għandha l-UE fin-negozjati tat-Trattat dwar il-Kummerċ tal-Armi; jiddispjaċih madankollu li t-Trattat dwar il-Kummerċ tal-Armi ma fihx dispożizzjonijiet li jippermettu lill-UE jew lil organizzazzjonijiet reġjonali oħra jkunu parti mit-Trattat; jenfasizza l-ħtieġa li organizzazzjonijiet reġjonali jkollhom rwol attiv fl-implimentazzjoni tat-Trattat, u jitlob li jiġu introdotti dispożizzjonijiet fit-Trattat dwar il-Kummerċ tal-Armi mill-iżjed fis possibbli li jippermettu lill-UE jew lil organizzazzjonijiet reġjonali oħra jkunu parti mit-Trattat; Jilqa' l-fatt li t-Trattat jistabbilixxi li l-Istati huma obbligati jippreżentaw kull sena rapport kemm dwar l-esportazzjonijiet kif ukoll dwar l-importazzjonijiet tagħhom (l-Artikolu 13(3)), fejn dan hu aspett pożittiv ħafna li jtejjeb il-fiduċja bejn l-Istati, peress li b'dan il-mod dawn jiksbu informazzjoni dwar l-armi li qed jixtru pajjiżi oħra; Jistieden lill-Kummissjoni Ewropea tippreżenta proposta ambizzjuża għal deċiżjoni tal-Kunsill dwar mekkaniżmu ta' appoġġ tal-UE għall-implimentazzjoni tat-Trattat dwar il-Kummerċ tal-Armi; Jistieden lill-UE u l-Istati Membri tagħha jipprovdu appoġġ lil pajjiżi terzi li jeħtieġu assistenza sabiex iwettqu l-obbligi tat-Trattat; jilqa', f'dan il-kuntest, il-konklużjonijiet tal-Kunsill għall-Affarijiet Barranin tas-16 ta' Diċembru 2013 li jiġu allokati EUR 5,2 miljun mill-baġit tal-UE għall-fond fiduċjarju volontarju li għandu jiġu stabbilit f'konformità mat-Trattat; Jenfasizza li kwalunkwe sforz ta' implimentazzjoni għandu jiġi koordinat mill-qrib mal-attivitajiet ta' donaturi oħra u partijiet tat-Trattat dwar il-Kummerċ tal-Armi, bħal dawk iffinanzjati mill-Fond tan-Nazzjonijiet Uniti għas-Sostenn tal-Koordinament tar-Regolament dwar l-Armi (UNSCAR) u għandu jinkoraġġixxi l-parteċipazzjoni tas-soċjetà ċivili lokali; Jistieden lill-Kummissjoni u lis-SEAE jiddisinjaw u jimplimentaw programm ta' involviment attiv dwar it-Trattat dwar il-Kummerċ tal-Armi, li jkun koerenti u jintegra u jibni fuq l-attivitajiet eżistenti tal-partijiet tat-Trattat dwar il-Kummerċ tal-Armi u jieħu inkunsiderazzjoni l-attivitajiet relatati mal-inizjattivi lokali tal-organizzazzjonijiet tas-soċjetà ċivili u l-attivajiet ta ' involviment ta' donaturi oħra u organizzazzjonijiet tas-soċjetà ċivili, b'kont meħud tal-lezzjonijiet miksuba f'dan il-qasam; Jinnota d-dispożżjoni li t-Trattat jiġi emendat, bħala l-aħħar alternattiva, minn maġġoranza ta' tliet kwarti tal-Istati Parijiet jekk dan ikun meħtieġ, u jinkoraġġixxi l-UE u l-Istati Membri tagħha jagħmlu użu minn din id-dispożizzjoni fil-futur biex ikomplu jsaħħu r-reġim u jneħħu l-lakuni; jistieden lill-Kummissjoni biex sadanittant tippromwovi soluzzjonijiet bilaterali fil-kuntest tar-relazzjonijiet kummerċjali regolati mit-Trattat; Jistieden lill-Parlament Grieg, fil-qafas tal-Presidenza Griega tal-Kunsill tal-UE, biex jinkludi l-kwistjoni tar-ratifika tat-Trattat dwar il-Kummerċ tal-Armi u l-Pożizzjoni Komuni tal-Kunsill tal-2008 dwar l-aġenda tal-Konferenza Interparlamentari li ġejja għall-PESK/PSDK; Jistieden lill-Kunsill, fid-dawl tal-fatt li t-Trattat dwar il-Kummerċ tal-Armi, biex jirrigwarda kemm il-kompetenzi esklussivi tal-UE u l-kompetenzi nazzjonali, biex jagħti l-permess lill-Istati Membri jirratifikaw it-Trattat dwar il-Kummerċ tal-Armi fl-interess tal-Unjoni Ewropea; Jagħti istruzzjonijiet lill-President tiegħu biex jgħaddi din ir-riżoluzzjoni lill-parlamenti nazzjonali tal-Istati Membri, il-Viċi President tal-Kummissjoni/Rappreżentant Għoli għall-Affarijiet Barranin u l-Politika ta' Sigurtà, il-Kummissjoni u s-Segretarju Ġenerali tan-Nazzjonijiet Uniti. wara li kkunsidra l-Green Paper tal-Kummissjoni bit-titolu "Qafas għall-politiki dwar il-klima u l-enerġija sal-2030" (COM(2013)0169), wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 191, 192 u 194 tiegħu, wara li kkunsidra l-Komunikazzjoni tal-Kummissjoni tat-13 ta' Novembru 2008 bit-titolu "It-tieni Analiżi Strateġika dwar l-Enerġija": Pjan ta' Azzjoni tal-UE għas-Sigurtà u s-Solidarjetà tal-Enerġija COM(2008)0781, wara li kkunsidra l-proposta għal Regolament tal-Parlament Ewropew u tal-Kunsill li tistabbilixxi l-Faċilità Nikkollegaw l-Ewropa (COM(2011)0665), wara li kkunsidra l-Komunikazzjoni tal-Kummissjoni tal-10 ta' Ottubru 2012 bl-isem "Industrija Ewropea aktar b'saħħitha għat-Tkabbir u l-Irkupru Ekonomiku" (COM(2012)0582), wara li kkunsidra l-komunikazzjoni mill-Kummissjoni tas-27 ta' Marzu 2013 bit-titolu "Rapport dwar il-progress fl-enerġija rinnovabbli" (COM(2013)0175), wara li kkunsidra r-rapport tal-Kummissjoni tal-14 ta' Novembru 2012 bit-titolu "L-istat tas-suq Ewropew tal-karbonju fl-2012" (COM(2012)0652), wara li kkunsidra l-Komunikazzjoni tal-Kummissjoni tas-16 ta' April 2013 bl-isem "Strateġija tal-UE dwar l-adattament għat-tibdil fil-klima" (COM(2013)0216), wara li kkunsidra l-konklużjonijiet tal-Kunsill tal-14 ta' Marzu 2011, li fihom afferma mill-ġdid l-objettiv tal-UE li tnaqqas l-emissjonijiet tal-gassijiet serra bi 80-95 % sal-2050, meta mqabbla mal-livelli tal-1990, wara li kkunsidra d-Dokument ta' Ħidma tal-Persunal tal-Kummissjoni bit-titolu "L-isfruttament tal-potenzjal fir-rigward ta' impjiegi li joffri t-tkabbir ekoloġiku" (SWD(2012)0092), wara li kkunsidra r-rapport konġunt tal-Kummissjoni u l-Organizzazzjoni Internazzjonali tax-Xogħol bit-titolu "Lejn ekonomija aktar ekoloġika: id-dimensjonijiet soċjali", wara li kkunsidra l-Artikolu 48 tar-Regoli ta' Procedura tieghu, wara li kkunsidra d-deliberazzjonijiet konġunti tal-Kumitat għall-Ambjent, is-Saħħa Pubblika u s-Sikurezza tal-Ikel u l-opinjonijiet tal-Kumitat għall-Industrija, ir-Riċerka u l-Enerġija skont l-Artikolu 51tar-Regoli ta' Proċedura, wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel u tal-Kumitat għall-Industrija, ir-Riċerka u l-Enerġija, u l-opinjonijiet rispettivi tal-Kumitat għall-Iżvilupp u tal-Kumitat għall-Impjiegi u l-Affarijiet Soċjali (A7-0047/2014), billi l-miri tal-klima, it-tkabbir sostenibbli, is-sigurtà tal-provvista tal-enerġija, il-kompetittività ekonomika u teknoloġika u t-tlestija tas-suq uniku tal-enerġija huma tal-akbar importanza għall-UE, u huma marbuta b'mod inseparabbli; billi dan huwa rikonoxxut fit-Trattat dwar il-Funzjonament tal-Unjoni Ewropea (TFUE), li jistipula li l-objettivi tal-politika tal-enerġija tal-Unjoni jinkludu l-funzjonament tas-suq tal-enerġija, is-sigurtà tal-provvista (tal-enerġija), l-effiċjenza enerġetika, l-iffrankar tal-enerġija, sorsi rinnovabbli u ġodda tal-enerġija, u l-interkonnessjonijiet, u li l-politika ambjentali tal-Unjoni għandhom jikkontribwixxu għall-preservazzjoni, il-protezzjoni u titjib tal-kwalità tal-ambjent, għall-protezzjoni tas-saħħa tal-bniedem, l-użu prudenti u razzjonali tar-riżorsi naturali u l-promozzjoni ta' miżuri fuq livell internazzjonali sabiex jiġu indirizzati problemi ambjentali reġjonali jew globali, u b'mod partikolari għall-ġlieda kontra t-tibdil fil-klima; billi miri vinkolanti biss joffru lill-Istati Membri l-flessibbiltà meħtieġa biex jiddekarbonizzaw l-ekonomija tagħhom bl-aktar mod effiċjenti u kosteffettiv, filwaqt li jqisu ċ-ċirkostanzi u l-ispeċifiċitajiet nazzjonali; billi l-Kunsill Ewropew impenja ruħu li jnaqqas l-emissjonijiet ta' gassijiet serra b'bejn 80 % sa 95 % sal-2050 bħala parti mit-tnaqqis meħtieġ minn pajjiżi żviluppati bħala grupp; billi l-qafas għall-politiki dwar il-klima u l-enerġija sal-2030 jeħtieġ iġib flimkien kunsiderazzjoni bil-għaqal tal-impenji klimatiċi (kemm fuq terminu twil kif ukoll fuq terminu qasir) mal-ħtieġa li jiġu indirizzati kwistjonijiet ekonomiċi u soċjali ferm importanti bħas-sigurtà tal-enerġija, l-ispejjeż għolja tal-enerġija għall-industrija u l-entitajiet domestiċi, il-ħtieġa għall-ħolqien tal-impjiegi u l-irkupru ekonomiku u tranżizzjoni lejn mudell ta' tkabbir sostenibbli; billi d-diversi objettivi ta' politika bħat-tnaqqis tal-emissjonijiet tal-gassijiet serra, is-sigurtà tal-provvista tal-enerġija u t-tisħiħ tat-tkabbir ekonomiku, il-kompetittività u l-impjiegi, għandhom ikunu bbażati fuq teknoloġija l-aktar avvanzata li twassal għall-użu l-aktar kosteffettiv tar-riżorsi; billi d-dispożizzjonijiet tal-qafas legali dwar il-pakkett attwali tal-klima u l-enerġija b'objettivi vinkolanti għall-perċentwali ta' sorsi rinnovabbli u t-tnaqqis fil-konsum tal-enerġija u ta' emissjonijiet ta' gassijiet serra jiskadi fl-2020; billi jekk jintemmu l-obbligi nazzjonali għal użu akbar ta' sorsi rinnovabbli, dan jista' jimmina t-tkabbir meħtieġ f'dan is-settur; billi l-Kummissjoni ddikjarat, fil-'Pjan Direzzjonali għall-Enerġija 2050' imsemmi aktar qabel, li l-benessri tal-persuni, il-kompetittività industrijali u l-funzjonament ġenerali tas-soċjetà huma dipendenti fuq enerġija li tkun sikura, sigura, sostenibbli u bi prezz raġonevoli; billi hemm il-ħtieġa għal investiment sinifikanti sabiex is-sistema tal-enerġija tiġi mmodernizzata, bid-dekarbonizzazzjoni jew mingħajrha, u dan se jkollu impatt fuq il-prezzijiet tal-enerġija fil-perjodu li jwassal għall-2030; billi l-iffrankar tal-enerġija u fl-effiċjenza enerġetika huma l-aktar modi rapidi u irħas biex ikunu indirizzati kwistjonijiet bħas-sigurtà tal-enerġija, id-dipendenza esterna, prezzijiet għolja u tħassib ambjentali; billi l-potenzjal kosteffettiv ta' ffrankar tal-enerġija fis-settur tal-bini huwa stmat li se jkun ekwivalenti għal 65 miljun tunnellata ta' żejt (Mtoe) sal-2020; billi l-klima attwali ta' inċertezza li hemm fir-rigward tad-direzzjoni futura tal-politika dwar il-klima u l-enerġija qed tiskoraġġixxi investimenti li huma ferm meħtieġa f'teknoloġija nadifa; billi l-Pjan Direzzjonali għall-Enerġija 2050 jiddikkjara li d-dekarbonizzazzjoni tas-settur tal-enerġija u xenarju b'ammont kbir ta' sorsi rinnovabbli huma irħas mit-tkomplija tal-politiki attwali, u li l-prezzijiet tal-enerġija min-nukleari u mill-fjuwils fossili se jkomplu jogħlew matul iż-żmien, filwaqt li l-ispejjeż tar-riżorsi rinnovabbli se jonqsu; billi l-prezzijiet finali tal-enerġija żdiedu b'mod kostanti dan l-aħħar għaxar snin, u għalhekk ħolqu tħassib dejjem jikber għaċ-ċittadini tal-UE u spejjeż konsiderevoli għall-kumpaniji u l-industriji; billi trid tingħata attenzjoni għall-impatt li l-politika dwar il-klima u l-enerġija se jkollha mhux biss fuq il-gruppi l-aktar vulnerabbli tas-soċjetà iżda wkoll fuq familji bi dħul baxx jew medju li l-istandards ta' għajxien tagħhom marru lura fl-aħħar snin; billi s-settur tat-trasport hu responsabbli għal sehem sinifikanti kemm ta' emissjonijiet ta' gassijiet serra kif ukoll tal-konsum tal-enerġija fl-UE; billi l-emissjonijiet tal-gassijiet serra mis-settur tat-trasport żdied b'36 % bejn l-1996 u l-2007; billi t-tibdil fil-klima jirrappreżenta theddida urġenti u potenzjalment irriversibbli għall-iżvilupp tal-bniedem, il-bijodiversità u s-sigurtà nazzjonali li għandhom jiġu indirizzati mill-komunità internazzjonali; billi s-Segretarju Ġenerali tan-NU, Ban Ki-moon, stieden lill-Kapijiet ta' Stat għas-Summit li se jsejjaħ dwar il-Klima f'Settembru 2014 b'impenji ċari għal aktar azzjoni dwar it-tibdil fil-klima; billi skont ir-Rapport dwar id-Distakk fl-Emissjonijiet 2013 tal-Programm tan-NU għall-Ambjent, il-wegħdiet attwali dwar il-klima għall-2020 mhumiex biżżejjed biex jiġi evitat tibdil perikoluż tal-klima u għalhekk jenħtieġ tnaqqis aktar ambizzjuż tal-emissjonijiet tal-gassijiet serra wara l-2020; billi l-emissjonijiet ivverifikati fl-UE naqsu b'16 % mill-2005 sal-2012 fis-setturi koperti mill-iskema tal-UE għan-negozjar ta' emissjonijiet (ETS), u b'10 % fis-setturi li mhumiex koperti mill-ETS, li jindika li l-miri ta' tnaqqis 2020 ta' - 21 % u - 10 %, rispettivament, x'aktarx li jintlaħqu snin qabel iż-żmien previst; billi l-pjan direzzjonali għal ekonomija b'livell baxx ta' karbonju juri li tnaqqis fl-emissjonijiet domestiċi ta' 40-44 % jinsab fi trajettorja kosteffettiva lejn il-qiegħ nett tal-objettiv ta' 80-95 % tal-UE għall-2050, b'tali mod li se tkun meħtieġa mira għall-2030 ta' aktar minn 44 % sabiex dawn ikunu fi trajettorja kosteffettiva lejn il-parti intermedja jew ta' fuq nett f'dik il-medda; billi l-Aġenzija Ewropea għall-Ambjent ikkalkulat li l-ispiża minima fil-każ li ma jkunx hemm adattament għall-klima, se tlaħħaq EUR 100 biljun fis-sena fl-2020 u EUR 250 biljun fl-2050 għall-UE kollha kemm hi; billi l-isfida tat-tibdil klimatiku globali tista' tiġi indirizzata biss jekk politiki ambizzjużi tal-UE jkunu kkombinati ma' impenji mill-pajjiżi terzi; billi biex tintlaħaq il-mira tal-UE ta' tnaqqis ta' emissjonijiet ta' gassijiet serra u tirnexxi kull azzjoni oħra tal-UE dwar il-klima, dawn għandhom ikunu parti minn sforz globali; billi l-qafas tal-2030 għandu jiddetermina l-pożizzjoni ta' negozjar tal-UE fir-rigward ta' ftehim għall-2015 dwar it-tibdil fil-klima; billi sakemm ma jintlaħaqx ftehim globali ekwu, il-kompetittività tal-ekonomija tal-UE għandha tkun indirizzata kif xieraq; billi t-tnaqqis ta' emissjonijiet ta' gassijiet serra se jkollu impatt pożittiv ukoll fuq is-saħħa pubblika billi jnaqqas it-tniġġis tal-arja, speċjalment f'ċentri popolati u madwarhom; billi l-produzzjoni mir-riħ u mix-xemx laħqet livell ta' 61 % tat-total tal-elettriku prodott fil-Ġermanja fis-16 ta' Ġunju 2013, u dan juri li l-politiki dwar il-klima u l-enerġija irnexxew u għandhom iservu ta' mudell biex tingħata spinta lill-koordinazzjoni u l-kooperazzjoni reġjonali; billi, skont il-Eurostat, l-UE kellha sehem fir-riżorsi rinnovabbli ta' 13 % fl-2011 u tinsab fit-triq li tilħaq il-mira tagħha tal-2020 f'dan ir-rigward; billi l-UE hi għalhekk fit-triq li tilħaq il-miri vinkolanti tagħha għall-2020 (tnaqqis ta' emissjonijiet ta' gassijiet serra u titjib fis-sehem ta' enerġija rinnovabbli tagħha) imma mhux il-mira indikattiva ta' 20 % ta' effiċjenza enerġetika; billi skont l-International Energy Outlook 2013 l-użu globali tal-enerġija se jikber b'56 % bejn l-2010 u l-2040 (u pajjiżi Asjatiċi li mhumiex fl-OECD se jkollhom 60 % ta' din iż-żieda) u l-fjuwils fossili (inkluż sehem konsiderevoli ta' faħam) se jkomplu jfornu kważi 80 % tal-użu tal-enerġija dinjija sal 2040; billi l-investimenti fl-effiċjenza enerġetika, l-enerġija rinnovabbli u t-tnaqqis tal-emissjonjiet tal-gassijiet serra jaffettwaw lil xulxin f'ħafna modi u huwa tal-akbar importanza li l-kompromessi bejn dawn l-objettivi jiġu indirizzati bil-miftuħ u jiġu mgħarrfa lill-pubbliku; billi l-investituri u l-industriji jeħtieġu b'urġenza qafas ċar u fit-tul għall-politika tal-UE dwar l-enerġija u l-klima b'livelli akbar ta' ċertezza u, għalhekk, sinjali ta' prezzijiet ċari, sabiex jitħeġġeġ l-investiment sostenibbli fuq żmien medju u fit-tul, jitnaqqas ir-riskju assoċjat miegħu u jittieħed vantaġġ mill-opportunitajiet tas-suq globali għal teknoloġiji sostenibbli; billi din l-istrateġija ċara dwar il-klima u l-enerġija hija kruċjali biex iżżid il-kompetittività industrijali tal-Ewropa, tistimula t-tkabbir ekonomiku u toħloq l-impjiegi; billi l-qafas għall-politiki dwar il-klima u l-enerġija sal-2030 jeħtieġ li iġib flimkien kunsiderazzjoni bil-għaqal ta' impenji klimatiċi (kemm għanijiet tal-UE fuq terminu twil kif ukoll negozjati internazzjonali fuq terminu qasir) mal-ħtieġa li jiġu indirizzati kwistjonijiet ekonomiċi u soċjali ferm importanti bħas-sigurtà tal-enerġija, l-ispejjeż għolja tal-enerġija għall-industrija u l-familji, il-ħtieġa għall-ħolqien tal-impjiegi u l-irkupru ekonomiku; billi minħabba d-disponibbiltà limitata ta' riżorsi domestiċi, tranżizzjoni ambizzjuża Ewropea lejn enerġija rinnovabbli hi l-unika triq li tiggarantixxi provvista sigura ta' enerġija bi prezzijiet raġonevoli fil-futur; billi l-Pjan Direzzjonali għall-Enerġija 2050 tal-Kummissjoni, approvat mill-Parlament, jiddikjara li, sabiex l-ekonomija tiġi dekarbonizzata, l-effiċjenza enerġetika, is-sorsi ta' enerġija rinnovabbli u l-infrastruttura tal-enerġija huma l-għażliet "no-regret" u li għandhom jiġu adottati politiki u strumenti adegwati; billi l-AIE, fir-Rapport tagħha dwar is-Suq tal-Effiċjenza Enerġetika 2013, irreferiet għall-effiċjenza enerġetika bħala l-ewwel fjuwil dinji, u billi l-effiċjenza enerġetika hi l-mod l-aktar irħis u rapidu li l-UE għandha biex titnaqqas id-dipendenza tal-enerġija tagħha, tissaħħaħ is-sigurtà tal-enerġija, jitnaqqsu l-kontijiet tal-enerġija u jiġi miġġieled it-tibdil fil-klima; billi l-potenzjal tas-sorsi rinnovabbli għadu ma ġiex sfruttat kompletament; billi l-Pjan Direzzjonali għall-Enerġija 2050 tal-Kummissjoni jiddikjara li dawn se jkollhom l-akbar sehem fil-forniment tal-enerġija sal-2050, u dan jesiġi objettivi importanti speċifiċi sa dik id-data biex jiġi żgurat li l-prospetti għall-enerġija rinnovabbli fl-UE u d-diversifikazzjoni tal-forniment tal-enerġija fis-suq intern tal-enerġija Ewropew ikunu kredibbli u stabbli, filwaqt li jappoġġaw il-kompetittività tal-Ewropa u s-sigurtà tal-forniment tal-enerġija tagħha u jikkontribwixxu għall-iżvilupp ta' setturi ġodda u ta' opportunitajiet ta' esportazzjoni; billi l-iżvilupp ta' sorsi rinnovabbli u żieda fl-effiċjenza enerġetika se jkollhom impatt favorevoli fuq l-objettivi dwar il-klima u l-enerġija, isaħħu s-sigurtà tal-provvista tal-enerġija tal-UE, il-vantaġġ teknoloġiku u l-kompetittività industrijali tagħha, jistimulaw it-tkabbir u l-impjiegi u jiġġeneraw valur miżjud għoli għall-UE fil-futur; billi titjib fl-effiċjenza enerġetika hu l-aktar mod kosteffettiv u rapidu biex titnaqqs id-dipendenza tal-enerġija tal-UE filwaqt li fl-istess ħin traħħas il-kontijiet għolja tal-enerġija tal-utenti aħħarin u toħloq l-impjiegi u t-tkabbir għall-ekonomiji lokali; billi l-kontijiet ta' importazzjoni tal-UE fuq il-fjuwils fossili ammontaw għal EUR 406 biljun fl-2011 (ekwivalenti għal aktar minn EUR 1 000 għal kull persuna fil-popolazzjoni) u billi d-dipendenza tagħha fuq l-importazzjonijiet tal-enerġija mistennija tikber; billi din id-dipendenza tħalli l-Unjoni vulnerabbli għall-prezzijiet dinjija tal-enerġija u għal trawmi politiċi, u tikkomprometti l-awtonomija tal-politika barranija tal-Unjoni u tal-Istati Membri; billi hu vitali, għalhekk, li jiġi żgurat li l-prezzijiet tal-enerġija għall-utenti aħħarin ikunu trasparenti kemm jista' jkun; billi l-UE trid tiffoka aktar mill-qrib fuq għażliet 'no regret' ta' effiċjenza enerġetika, sorsi ta' enerġija rinnovabbli u infrastruttura tal-enerġija; billi l-flus li ntefqu fuq l-importazzjoni ta' fjuwils fossili ftit li xejn jikkontribwixxu għall-investiment, il-ħolqien tal-impjiegi jew għat-tkabbir fl-Unjoni, u billi t-tferriegħ mill-ġdid ta' dawn il-flus lejn investiment domestiku fl-effiċjenza enerġetika, fl-enerġija rinnovabbli u f'infrastruttura intelliġenti jistimola l-industriji tal-bini, tal-karozzi u tat-teknoloġija avvanzata u lill-fornituri 'l isfel tagħhom, filwaqt li joħloq impjiegi ta' kwalità għolja, b'ħiliet għoljin li ma jistgħux ikunu esportati jew delokalizzati; billi, skont l-AIE, żewġ terzi tal-potenzjal globali tal-effiċjenza enerġetika mhux se jiġi sfruttat fl-2035, peress li dan il-qasam ma jirrappreżentax prijorità politika ġenwina; billi l-istudji mill-istitut Fraunhofer indikaw li l-UE tista' tilħaq b'mod kosteffettiv 40 % tal-iffrankar tal-enerġija sal-2030; billi l-istudji identifikaw li l-UE għandha potenzjal li tikseb iffrankar ta' enerġija kosteffettiv għall-utenti finali ta' aktar minn 40 % fis-setturi kollha tal-ekonomija (residenzjali, 61 % trasport, 41 %; terzjarju, 38 %; l-industrija, 21 %); billi r-realizzazzjoni ta' dan il-potenzjal jista' jwassal f'iffrankar nett ta' EUR 239 biljun kull sena fuq il-kontijiet tal-enerġija; billi aktar minn 40 % tal-enerġija finali fl-UE tintuża għal skopijiet ta' tisħin u tkessiħ, li minnhom (skont il-Pjattaforma Ewropea għat-Teknoloġija dwar Tisħin u Tkessiħ Rinnovabbli) 43 % tmur għall-familji, 44 % għall-industrija u l-kumplament (13 %) tkopri s-servizzi; billi l-istudji jindikaw li t-titjib fl-effiċjenza enerġetika jnaqqas l-ispejjeż, u dan jibbenefikaw minnu kemm l-industrija kif ukoll l-individwi; billi, skont ix-xejriet attwali, il-popolazzjoni globali mistennija taqbeż 9 biljun persuna sal-2050 u d-domanda globali għall-enerġija mistennija tiżdied b'aktar minn 40 % sal-2030; billi l-prezzijiet tal-enerġija li dejjem qed jiżdiedu wasslu għal rati għolja ta' faqar enerġetiku fl-UE; billi f'Mejju 2012 il-Kunsill Ewropew irrikonoxxa li l-effiċjenza enerġetika tista' tagħti kontribut sinifikanti biex tbiddel ir-rotta taż-żieda attwali fil-prezzijiet u l-ispejjeż tal-enerġija, li fil-biċċa l-kbira tagħha qegħdin jaffettwaw l-aktar membri tas-soċjetà vulnerabbli; billi mira ambizzjuża ta' ffrankar tal-enerġija se żżid l-impjiegi netti b'400 000 impjieg sal-2020, l-aktar bil-ħolqien ta' impjiegi ferm meħtieġa fis-settur tal-bini u, ttejjeb il-baġits pubbliċi billi tnaqqas l-ispejjeż tal-qgħad; billi t-tkomplija tas-suq intern tal-enerġija hi prekundizzjoni għas-sigurtà ġenerali tal-enerġija tal-UE, għal prezzijiet kompetittivi tal-enerġija u t-twettiq kosteffettiv tal-objettivi tal-politika dwar il-klima; billi, mingħajr koordinament u implimentazzjoni kosteffettivi, id-diversi sussidji għal diversi sorsi u teknoloġiji tal-enerġija jgħawġu l-kompetizzjoni u jostakolaw it-tlestija tas-suq intern tal-enerġija mingħajr ma jżidu ċ-ċertezza tal-investiment; billi, fl-2011, is-sussidji fl-UE għal fjuwils fossili għall-elettriku weħidhom ammontaw għal EUR 26 biljun, u din iċ-ċifra ma tinkludix is-sussidji mogħtija għall-gass u ż-żejt; billi l-konklużjonijiet tal-laqgħa tal-Kunsill Ewropew tat-22 ta' Mejju 2013 sejħu biex tingħata prijorità għat-tneħħija gradwali ta' sussidji li jagħmlu ħsara ambjentali u ekonomika, inklużi għall-fjuwils fossili; billi skont studji li saru l-aġġornament u l-iżvilupp tal-grilji flimkien mal-forniment ta' aktar interkonnessjonijiet huma mod importanti biex jitjieb is-suq intern, jitnaqqsu l-ispejjeż tal-enerġija u biex il-kompetittività tal-industrija tingħata spinta, sakemm tintuża analiżi kostijiet-benefiċċji biex tindirizza l-investimenti rilevanti; billi l-istudji juru li l-ispejjeż ġenerali tas-sistema u l-effetti jvarjaw b'mod sinifikanti fost sorsi ta' ġenerazzjoni differenti; billi dawn l-aspetti għandhom jiġu kkunsidrati wkoll fil-proċess ta' tfassil tal-politiki dwar il-klima u l-enerġija tal-UE; billi skont stimi tal-AIE, iż-żieda fid-deċentralizzazzjoni tal-provvista tal-enerġija se ċċaqlaq il-ħtiġijiet tal-investiment fir-rigward tal-infrastruttura tal-enerġija mil-livell ta' trażmissjoni għall-livell ta' distribuzzjoni, fejn il-grilji ta' distribuzzjoni jkunu jeħtieġu tliet kwarti ta' tali investiment fl-2030; billi ċ-ċifri tal-Eurostat juru li madwar 40 % tar-residenti tal-UE diġà jgħixu f'żoni urbani u l-urbanizzazzjoni qed tiżdied, u billi s-sorsi tal-enerġija rinnovabbli jnaqqsu t-tniġġis mill-partikolati li huma preżenti fl-atmosfera; billi s-sistema tat-trasport tirrappreżenta proporzjon konsiderevoli ta' emissjonijiet u se tkun affettwata b'mod pożittiv mill-isforzi favur l-effiċjenza; billi l-Kummissjoni ddikjarat fil-Pjan Direzzjonali għall-Enerġija 2015 tagħha li l-aġġornament tal-grilja hu inevitabbli u li, aktar importanti minn hekk, l-ispiża se tkun l-istess indipendentement minn liema xenarju tal-enerġija jintgħażel, anke jekk jiġi deċiż li kollox jibqa' miexi kif inhu; jenfasizza li għaldaqstant huwa essenzjali li tiġi żviluppata grilja intelliġenti u interkonnessa u li jintgħażel xenarju bbażat fuq l-enerġija rinnovabbli u l-effiċjenza enerġetika, għaliex dan hu l-uniku mod biex jintlaħqu l-għanijiet tas-sostenibbiltà, il-kompetittività, l-indipendenza tal-enerġija, is-sigurtà tal-enerġija u prezzijiet raġonevoli għall-enerġija; billi skont ir-Rapport dwar il-Kompetittività Ewropea 2012, is-settur tal-enerġija sostenibbli u tat-teknoloġija ambjentali joffri opportunitajiet sinifikanti għan-negozji u l-ħolqien tal-impjiegi; billi r-Rapport dwar il-Kompetittività Ewropea 2012 jirrakkomanda li sabiex jibqgħu kompetittivi, id-ditti tal-UE jeħtieġ li jiffokaw fuq l-isfruttar tal-opportunitajiet tan-negozju offruti mill-għanijiet u l-isfidi ambjentali u soċjetali globali; billi, skont il-kalkoli tal-Pjan Direzzjonali għall-Enerġija 2050 tal-Kummissjoni, ix-xenarji ta' dekarbonizzazzjoni kollha vvalutati jipprevedu l-ħtieġa għal sehem ta' enerġija rinnovabbli ta' bejn 55 u 75 % ta' konsum finali tal-enerġija fl-2050; billi, skont l-istess kalkoli, is-sehem ta' enerġija rinnovabbli lil hinn mill-2020 se jonqos sew jekk ma jittiħdux miżuri addizzjonali; billi l-Ewropa hi attwalment fuq quddiem nett fit-teknoloġija tal-enerġija rinnovabbli b'madwar nofs miljun impjieg diġà maħluqa f'dan is-settur; billi sehem akbar ta' sorsi rinnovabbli se jwassal għal tkabbir sostenibbli fuq terminu twil u għal żieda fis-sigurtà tal-enerġija; billi s-settur tal-enerġija rinnovabbli jikkontribwixxi għal 1 % tal-PDG tal-UE u direttament jew indirettament jimpjega madwar 1,2 miljun persuna, 30 % aktar mill-2009; billi fl-2020, 2,7 miljun persuna fl-UE se jkunu impjegati mis-settur tal-enerġija rinnovabbli; billi s-setturi tal-enerġija rinnovabbli u tal-effiċjenza fl-użu tal-enerġija kienu qed jikbru minkejja l-kriżi, u huma mistennija li jġibu aktar tkabbir fil-PDG tal-UE fil-futur; billi, skont l-istudji, iċ-Ċina hi l-aktar pajjiż li tattira investimenti għall-enerġija rinnovabbli, filwaqt li l-Istati Uniti, l-Indja, il-Ġappun, il-Kanada u l-Awstralja huma wkoll fost l-aktar pajjiżi attraenti; billi hemm ħtieġa li tiġi żgurata l-kompetittività tal-UE fis-suq globali; billi żieda fir-riċerka f'diversi tipi ta' enerġija ġodda u sostenibbli u l-iskambju tal-aħjar prattika huma l-aħjar proposta għal soluzzjoni fuq terminu twil tal-problema; billi l-iżvilupp sostenibbli hu bbażat fuq bilanċ bejn it-tliet pilastri ta' żvilupp ambjentali, ekonomiku u soċjali; billi l-livelli lokali u reġjonali għandhom rwol essenzjali fil-promozzjoni u l-implimentazzjoni ta' miżuri meħtieġa biex nimxu lejn ekonomija b'livell baxx ta' karbonju; Jilqa' l-Green Paper tal-Kummissjoni dwar qafas għall-politiki dwar il-klima u l-enerġija sal-2030 u jistenna li l-Kunsill Ewropew jindirizza dawn il-kwistjonijiet permezz ta' azzjonijiet ambizzjużi, realistiċi, kosteffettivi u flessibbli li jżommu vantaġġ kompetittiv sostenibbli għall-UE, permezz tal-għarfien u l-kompetenza tagħha fl-enerġija, u li jaħdmu kemm fl-immedjat u kemm fit-tul; Jesprimi t-tħassib kbir tiegħu dwar il-proposti għal struttura ta' governanza ġdida għall-qafas tal-2030, u jfakkar li l-qafas tal-2020 huwa bbażat fuq kodeċiżjoni sħiħa bejn il-Parlament u l-Kunsill; jinsisti li l-Kummissjoni għandha tibbaża kwalunkwe proposta leġiżlattiva fl-ambitu tal-kodeċiżjoni sħiħa bejn il-Parlament u l-Kunsill; Jiddispjaċih li l-komunikazzjoni tal-Kummissjoni 'Qafas ta' politika għall-klima u l-enerġija fil-perjodu ta' bejn l-2020 u l-2030' (COM(2014)0015), adottata fit-22 ta' Jannar 2014, ma tħarisx 'il quddiem u mhijiex ambizzjuża f'għadd ta' livelli, speċifikament fir-rigward tan-nuqqas ta' miri nazzjonali għall-enerġija rinnovabbli u ta' kwalunkwe azzjoni ġdida sinifikanti li tinċentivizza l-effiċjenza enerġetika; jinnota l-komunikazjzoni reċenti tal-Kummissjoni dwar il-prezzijiet u l-kostijiet tal-enerġija fl-Ewropa (COM(2014)0021); Jinnota l-pubblikazzjoni reċenti tal-ewwel parti tal-Ħames Rapport ta' Valutazzjoni tal-IPCC, adottat fis-27 ta' Settembru 2013, li jikkonferma li 95 % tat-tisħin globali hu dovut għal attivitajiet tal-bniedem (meta mqabbel maċ-ċifra ta' 90 % ikkwotata fir-Raba' Rapport ta' Evalwazzjoni fl-2007) u jwissi dwar il-konsegwenzi possibbli ta' nuqqas ta' azzjoni għall-istabbiltà tal-ekosistema tagħna; Jistieden lill-Kunsill u lill-Kummissjoni jadottaw u jimplimentaw, bħala parti mill-qafas għall-politiki dwar il-klima u l-enerġija sal-2030, approċċ pluridimensjonali bbażat fuq politiki ta' tisħiħ reċiproku, ikkoordinati u koerenti u miri ambizzjużi vinkolanti għat-tnaqqis tal-emissjonijiet tal-gassijiet serra, tas-sorsi tal-enerġija rinnovabbli u tal-effiċjenza enerġetika; jitlob lill-Kummissjoni u lill-Istati Membri jieħdu vantaġġ akbar mill-interazzjonijiet bejn dawn it-tliet miri, peress li huma l-aktar għodod xierqa għall-kisba tal-objettivi tal-UE dwar il-klima u l-enerġija b'mod kosteffettiv fil-medda ta' żmien sal-2030, u jipprovdu ċertezza fl-investiment, u jagħtu spinta u jsaħħu l-kompetittività u sigurtà tal-enerġija fl-UE; Jaqbel li l-UE għandha twiegħed li tilħaq din il-mira dwar il-gassijiet serra, bħala parti min-negozjati internazzjonali dwar il-klima, fi żmien debitu qabel is-summit ospitat mis-Segretarju Ġenerali tan-NU f'Settembru 2014, u jistieden lill-Kunsill Ewropew jagħmel l-istess mill-aktar fis possibbli; Jistieden lill-Kummissjoni u lill-Istati Membri jistipulaw mira vinkolanti tal-UE dwar l-effiċjenza enerġetika ta' 40 %, f'konformità mar-riċerka dwar il-potenzjal kost-effettiv għall-iffrankar tal-enerġija; jenfasizza li tali mira għandha tiġi implimentata permezz ta' miri nazzjonali individwali li jqisu s-sitwazzjoni individwali u l-potenzjal ta' kull Stat Membru; Jistieden lill-Kummissjoni u lill-Istati Membri jistabbilixxu mira vinkolanti tal-UE għall-2030 li jipproduċu minn tal-anqas 30 % tal-konsum finali totali tal-enerġija minn sorsi rinnovabbli; jenfasizza li tali mira għandha tiġi implimentata permezz ta' miri nazzjonali individwali li jqisu s-sitwazzjoni individwali u l-potenzjal ta' kull Stat Membru; Jirrimarka li s-setturi kollha tal-ekonomija jkollhom jikkontribwixxu għat-tnaqqis tal-emissjonijiet ta' gassijiet serra jekk l-UE trid twettaq is-sehem ġust tagħha fl-isforzi globali; jemmen li huwa meħtieġ ftehim bikri dwar il-qafas għall-politiki dwar il-klima u l-enerġija sal-2030 sabiex l-UE tħejji ruħha għan-negozjati internazzjonali dwar ftehim internazzjonali legalment vinkolanti ġdid, iżda biex tipprovdi wkoll lill-Istati Membri, lill-industrija u lil setturi oħrajn b'qafas u miri ċari u legalment vinkolanti biex jagħmlu l-investimenti meħtieġa fuq medda ta' żmien medju u fit-tul, fit-tnaqqis tal-emissjonijiet, fl-effiċjenza enerġetika u fl-enerġija rinnovabbli; Jinnota li t-toroq għad-dekarbonizzazzjoni ser jiddependu fuq proporzjonijiet differenti ta' teknoloġiji b'livell baxx ta' karbonju fl-Istati Membri: l-enerġija rinnovabbli, l-enerġija nukleari, u l-ġbir u ħżin tal-karbonju jekk dan ikun disponibbli fil-ħin; jinnota li l-integrazzjoni ta' sehem ikbar tal-enerġija rinnovabbli ser teħtieġ estensjonijiet sinifikanti tan-netwerks ta' trażmissjoni u distribuzzjoni, kapaċitajiet ta' riżerva spedibbli addizzjonali u/jew kapaċitajiet ta' ħżin; Ifakkar li kwalunkwe spiża addizzjonali ser tiġi mgħoddija, direttament jew indirettament, lill-konsumaturi aħħarin u għalhekk huwa tal-fehma li t-tnaqqis tal-ispiża addizzjonali tad-dekarbonizzazzjoni tas-sistema tal-enerġija tal-UE huwa prerekwiżit biex tinżamm il-kompetittività tal-UE; Ifakkar li l-Istati Membri jibqgħu kompetenti fl-għażla tat-taħlita tal-enerġija tagħhom u b'hekk għandhom jiddeċiedu fuq l-aħjar taħlita biex jilħqu l-objettivi tal-politika dwar l-enerġija tagħhom, b'mod partikolari dik tad-dekarbonizzazzjoni; Iqis li mira vinkolanti b'saħħitha għall-effiċjenza enerġetika hija ta' importanza primarja sabiex isir l-iktar użu effiċjenti tal-enerġija fl-Unjoni u li din il-mira għandu jkollha wkoll effett sekondarju li jiżgura li jkun meħtieġ inqas sforz biex jintlaħqu l-miri tal-emissjonijiet tal-gassijiet serra u tal-enerġija rinnovabbli; Jemmen li l-miri ġenerali vinkolanti li jikkumbinaw l-isforzi nazzjonali kondiviżi huma l-iktar mezzi kosteffettivi u flessibbli sabiex l-Istati Membri jingħataw il-flessibbiltà meħtieġa u tiġi rispettata s-sussidjarjetà; Jistieden lill-Kunsill Ewropew, sabiex tinżamm il-kontinwità tal-progress li sar fil-livell tal-UE u jipprovdi ċertezza fit-tul, jistabbilixxi miri realistiċi ambizzjużi għall-qafas għall-politiki dwar il-klima u l-enerġija sal-2030, b'kunsiderazzjoni għall-politika tal-enerġija u tal-klima l-aktar kosteffettiv li tippermetti lill-UE tonora l-impenn fit-tul meħud mill-Parlament u l-Kunsill biex jitnaqqsu l-emissjonijiet tal-gassijiet serra tal-UE bi 80-95 % sal-2050, imqabbel mal-livelli tal-1990; Jistieden lill-Kummissjoni tissimplifika l-politiki tagħha dwar il-klima u l-enerġija biex tikseb aktar konsistenza, flessibbiltà u kosteffettività tal-politiki tal-UE; Jenfasizza li l-għan tal-UE tad-dekarbonizzazzjoni sal-2050 jista' jintlaħaq biss jekk ikun hemm tranżizzjoni mill-fjuwils fossili u li l-politiki li jistgħu jimblukkawhom għandhom jiġu evitati; ifakkar li l-politiki ambizzjużi u fit-tul dwar l-effiċjenza enerġetika u l-enerġija rinnovabbli għandhom jgħinu biex jiġi evitat dan l-imblukkar; jisħaq, f'dan ir-rigward, fuq il-konklużjonijiet reċenti tal-AIE li l-politiki dwar l-enerġija rinnovabbli huma irħas, fuq żmien twil, mid-dipendenza unika fuq il-prezz tal-karbonju peress li jinċentivaw iż-żieda f'waqtha ta' portafoll wiesa' ta' teknoloġiji tal-enerġija rinnovabbli meħtieġa għad-dekarbonizzazzjoni totali tas-settur tal-enerġija fuq żmien twil; Jinsab konvint li l-aħjar mod biex jiġu ssodisfati l-ħtiġijiet tal-enerġija attwali u futuri tal-Ewropa huwa permezz ta' taħlita ta' enerġija bbilanċjata u differenzjata, fejn jitnaqqsu d-dipendenzi fuq is-sorsi uniċi ta' enerġija mingħajr ma jinħolqu dipendenzi ġodda, filwaqt li jitqies li l-Kummissjoni tagħti l-parir li titnaqqas id-dipendenza tagħna fuq l-enerġija mill-fjuwils fossili; iħeġġeġ lill-Istati Membri biex iqisu dawn il-fatturi kollha; Jistieden lill-Kummissjoni Ewropea tiżviluppa, flimkien mas-setturi tal-industrija milquta u fi ħdan il-qafas għall-politiki dwar il-klima u l-enerġija sal-2030, pjanijiet direzzjonali li jkunu speċifiċi għal kull settur li jippermettu flessibbiltà suffiċjenti lill-atturi tal-industrija; Iqis li, għalkemm ħafna objettivi fil-politika tal-enerġija jistgħu jintlaħqu billi jogħlew il-prezzijiet tal-enerġija, l-isfida hi li jintlaħqu dawn l-objettivi u fl-istess waqt tiżdied l-attività ekonomika; Jitlob li jkun hemm ir-riżorsi meħtieġa disponibbli għar-riċerka u l-iżvilupp f'sorsi tal-enerġija rinnovabbli u teknoloġiji għall-iffrankar enerġetiku; Huwa tal-fehma li kemm l-objettivi fit-tul tal-politika tal-UE kif ukoll l-għodod tal-politika speċifika dwar it-tnaqqis tal-emissjonijiet tal-gassijiet serra għandhom ikunu bbażati b'mod konsistenti fuq l-1990 bħala s-sena ta' referenza; Jindika li l-mira vinkolanti tal-2020 għas-sorsi ta' enerġija (SER) poġġiet lill-UE quddiem nett fl-innovazzjoni tat-teknoloġija SER; jenfasizza li l-kontinwazzjoni ta' din il-politika b'miri SER vinkolanti għandha tkompli ssaħħaħ il-pożizzjoni tal-UE f'dan il-qasam; huwa tal-fehma li l-iżvilupp tas-SER jikkontribwixxi għall-kisba tal-mira tat-tnaqqis tal-emissjonijiet ta' gassijiet serra, sabiex titnaqqas il-ħtieġa tal-importazzjoni tal-fjuwils fossili u tiżdied id-diversifikazzjoni tas-sorsi tagħna tal-enerġija; għalhekk, iqis li l-UE għandha tistabbilixxi mira vinkolanti f'termini ta' effiċjenza enerġetika fil-qafas tal-2030 tagħha; jemmen li għandha tiġi implimentata politika progressiva dwar l-enerġija u l-klima li tkun koerenti mal-aġenda ta' politika industrijali tal-UE għall-kompetittività; Jifhem li sabiex tiġi permessa l-utilizzazzjoni massima tal-kapaċità SER, il-miri tal-2030 għandhom jiffukaw fuq l-iżvilupp tas-sistema ġenerali tal-enerġija: Huwa tal-fehma li l-UE tinsab fit-triq it-tajba biex tilħaq il-mira ta' espansjoni ta' 20 % għas-sorsi ta' enerġija rinnovabbli sal-2020; jenfasizza li l-espansjoni fl-livell nazzjonali, li mhix issir b'mod daqshekk koordinat u li għaddejja b'mod estremament mgħaġġel, qed ikollha konsegwenzi serji fuq is-suq intern tal-enerġija tal-UE (inter alia permezz ta' loop flows); huwa tal-fehma li s-sorsi ta' enerġija rinnovabbli fil-futur se jkollhom jieħdu iktar responsabbiltajiet għas-sistemi tal-provvista tal-enerġija; jinsisti li jridu jiġu kkunsidrati l-aspetti rilevanti kollha tas-sistemi tal-provvista tal-enerġija meta jittieħdu deċiżjonijiet dwar espansjoni addizzjonali tas-sorsi ta' enerġija rinnovabbli; Iqis li skemi ta' appoġġ, jekk ikunu mfassla tajjeb, flessibbli u prevedibbli, huma għodda xierqa biex jinċentivaw l-iżvilupp u l-użu kosteffiċjenti tas-SER u l-effiċjenza enerġetika; jenfasizza li kwalunkwe skema ta' appoġġ nazzjonali SER għandha progressivament lejn sistema aktar integrata ta' appoġġ fl-livell UE jew sub-UE, filwaqt li jitqiesu kemm il-livelli ta' maturità tat-teknoloġija kif ukoll id-differenzi reġjonali u ġeografiċi, li jistgħu jipprovdu qafas eqreb lejn is-suq, iċ-ċertezza ta' investiment u ambjent b'kundizzjonijiet ekwi; jara rwol importanti għall-Kummissjoni li tipprovdi gwida f'dan ir-rigward, inkluża l-konformità tal-iskemi ta' appoġġ b'regoli dwar is-suq intern u l-għajnuna mill-istat, b'kunsiderazzjoni għall-importanza tal-programm Orizzont 2020 għar-riċerka u l-innovazzjoni; Jikkunsidra li l-qafas tal-politiki tal-2030 għandu jkun integrat f'viżjoni iktar fit-tul, li tħares speċifikament lejn l-2050, f'konformità mal-pjanijiet direzzjonali varji adottati mill-Kummissjoni; jemmen, f'dan il-kuntest, li l-politiki tal-UE għall-2030 dwar it-tnaqqis fl-emmissjonijiet tal-gassijiet serra, tal-enerġija rinnovabbli u tal-effiċjenza enerġetika għandhom jitqiesu bħala pass importanti lejn il-kisba ta' miri aktar fit-tul, bħala parti minn approċċ komprensiv li jiżgura li huma kosteffettivi, prevedibbli u sostenibbli; Jikkunsidra li l-politika reġjonali tal-UE għandha rwol ewlieni xi twettaq fil-promozzjoni tal-produzzjoni tal-enerġija rinnovabbli u l-effiċjenza enerġetika fuq skala Ewropea; jinnota li kundizzjonijiet ġeografiċi differenti jagħmluha impossibbli li tiġi applikata politika tal-enerġija adattata għal kulħadd għar-reġjuni kollha; Jirrikonoxxi li s-sussidji għas-sorsi tal-enerġija kollha, inklużi l-fjuwils fossili u l-enerġija nukleari, jista' jkollhom riperkussjonijiet sinifikanti fuq il-prezzijiet tal-enerġija; jinnota li xi sorsi tal-enerġija rinnovabbli, bħall-enerġija mir-riħ fuq l-art u l-pannelli solari fotovoltajċi, huma qrib li jkunu kost-kompetittivi ma' sorsi tal-enerġija konvenzjonali, u jqis li l-iskemi ta' appoġġ assoċjati għandhom għalhekk jiġu adattati, u s-sussidji għandhom jitneħħew gradwalment biż-żmien, sabiex il-finanzjament ikun jista' jiġi riallokat għal programmi ta' riċerka u żvilupp dwar it-teknoloġiji tal-enerġija bħal sorsi tal-enerġija rinnovabbli tal-ġenerazzjoni li jmiss u teknoloġiji għall-ħżin; jenfasizza, madankollu, li dan għandu jitħabbar ħafna qabel biex jiġi evitat kwalunkwe effett dannuż fuq is-settur, u li jeħtieġ disinn riformat tas-suq tal-enerġija, proċeduri amministrattivi u tal-konnessjoni tal-grilja ssimplifikati u trasparenza akbar fis-swieq tal-enerġija; jiddeplora t-tibdiliet retroattivi li saru minn xi wħud mill-Istati Membri biex isostnu l-iskemi, li kienu ta' dannu għall-fiduċja tal-investitur u l-livelli ta' investiment f'sorsi rinnovabbli tal-enerġija; jitlob lill-Kummissjoni tistudja kif is-swieq tal-enerġija jistgħu jiġu ddisinjati mill-ġdid b'tali mod li jiggarantixxu redditu fuq l-investiment għal diversi sorsi tal-enerġija rinnovabbli li għandhom l-effett li jbaxxu l-prezzijiet tal-ingrossa iżda b'hekk ikollhom impatt fuq ir-redditu fuq l-investiment; jenfasizza li politika SER ċara, flimkien ma' programmi R&D, hija meħtieġa biex tbaxxi l-ispejjeż tat-teknoloġiji rinnovabbli kollha u biex itejjeb l-innovazzjoni u l-iżvilupp u l-mobilizzazzjoni ta' teknoloġiji ġodda u anqas maturi; jitlob lill-Kummissjoni tistudja l-impatt tar-rilaxx prijoritarju tas-sorsi tal-enerġija rinnovabbli fuq l-ispejjeż ġenerali tal-enerġija; Jenfasizza, fl-istess ħin, il-ħtieġa li l-UE tnaqqas id-dipendenza tagħha fuq il-fjuwils fossili; jinnota li għadd ta' sussidji li ngħataw għall-fjuwils fossili, l-enerġija nukleari u xi teknoloġiji SER maturi qegħdin joħolqu distorsjonijiet strutturali tas-suq f'numru ta' Stati Membri; jistieden lill-Istati Membri jneħħu gradwalment dawn is-sussidji, u b'mod partikolari sussidji diretti u indiretti fuq il-fjuwils fossili li jkunu ta' ħsara għall-ambjent, kemm jista' jkun malajr; Jistieden lill-Kummissjoni biex flimkien mal-Istati Membri tipprepara pjanijiet direzzjonali f'kull pajjiż, b'impenji ċari għat-tneħħija gradwali ta' dawn is-sussidji; Jitlob lill-Kummissjoni tistabbilixxi inventarju tas-sussidji nazzjonali u Ewropej kollha u tal-iskemi ta' appoġġ għas-SER u jistieden lill-Istati Membri, biex f'kollaborazzjoni mal-Kummissjoni, jintroduċu l-koerenza u t-trasparenza fil-livell tal-UE; Jirrikonoxxi li l-investimenti fl-enerġija rinnovabbli saru ferm aktar diffiċli, l-aktar minħabba t-tibdil retroattiv li sar minn xi Stati Membri; jitlob qafas għall-politiki u l-miżuri legali stabbli u prevedibbli għall-2030, ibbażat fuq mira vinkolanti ambizzjuża dwar l-enerġija rinnovabbli, li jgħin b'mod sinifikanti biex jinħolqu l-impjiegi u titnaqqas l-inċertezza, jitnaqqas ir-riskju tal-investiment, jitnaqqsu l-ispejjeż tal-kapital u għalhekk il-livell tal-appoġġ meħtieġ; Jinnota li l-miri fit-tul jipprovdu stabbilità politika u jirrinfurzaw il-fiduċja tal-investituri, u b'hekk jitnaqqsu l-primjums għar-riskju għall-investituri, fattur kritiku għall-iżvilupp tas-sorsi ta' enerġija rinnovabbli, li huma teknoloġiji li jirrikjedu ħafna kapital; jinnota li n-nuqqas ta' miri jwassal għal żieda sinifikanti fl-ispiża tal-enerġija rinnovabbli, filwaqt li l-investimenti possibbli permezz ta' mira fit-tul ibaxxu l-ispejjeż tat-teknoloġija u jnaqqsu l-ħtieġa għal appoġġ speċifiku; Jenfasizza li l-pjan direzzjonali tal-Kummissjoni għal ekonomija b'livell baxx ta' emissjonijiet tal-karbonju għall-2050 wera li s-sorsi ta' enerġija rinnovabbli u l-effiċjenza mtejba fl-enerġija jistgħu jirriżultaw fi ffrankar annwali ta' bejn EUR 175 biljun u EUR 320 biljun għall-Unjoni; Jemmen li, sabiex il-produzzjoni SER tkun effiċjenti, huwa meħtieġ titjib fil-flessibbiltà tal-grilja, tal-infrastrutturi u fil-kapaċità ta' trasport tal-enerġija; Jistieden lill-Kummissjoni, b'kunsiderazzjoni tal-integrazzjoni mgħaġġla fl-enerġija rinnovabbli, sabiex tipproponi li l-qalba tas-suq intern tkun mibnija fuq Istati Membri li lesti li jintegraw u jikkooperaw b'rata mgħaġġla f'użu, produzzjoni u distribuzzjoni komuni tal-elettriku; Jemmen li l-impatt ta' sorsi tal-enerġija varji fuq l-ambjent u l-klima għandhom ikunu mmonitorjati b'mod komprensiv; Ifakkar li l-irħas enerġija hija dik li qatt ma tintuża; jenfasizza, f'dan ir-rigward, li żieda fl-effiċjenza enerġetika għandha titqies bħala wieħed mill-pedamenti tal-politika tal-UE dwar l-enerġija u l-klima; huwa konvint li l-effiċjenza enerġetika tgħin biex jiġu kkonservati r-riżorsi, biex jitnaqqsu l-kontijiet tal-enerġija, id-dipendenza enerġetika fuq fjuwils importati, id-defiċits tal-kummerċ u l-impatti tas-saħħa, u biex tittejjeb il-kompetittività internazzjonali fit-tul tal-ekonomija tal-UE, filwaqt li tiffaċilita wkoll it-tnaqqis tal-emissjonijiet tal-gassijiet serra fl-UE; jirrimarka li r-riċerka tissuġġerixxi li l-kisba tal-potenzjal tal-iffrankar kosteffettiv tal-enerġija tal-UE ta' 40 % iwassal għal tnaqqis fl-emissjonijiet tal-gassijiet serra għal tal-inqas 50 % sal-2030 u jżid is-sehem tas-sorsi tal-enerġija rinnovabbli fit-taħlita tal-enerġija għal 35 %; jistieden lill-Istati Membri jimplimentaw id-Direttiva dwar l-Effiċjenza Enerġetika u l-Prestazzjoni tal-Enerġija tal-Bini fil-pront u b'mod sħiħ; jenfasizza li l-potenzjal ta' kull settur ekonomiku u kull sitwazzjoni ekonomika jeħtieġ li jiġu kkunsidrati fit-tfassil ta' politiki ġodda dwar l-effiċjenza, u li l-pass lejn titjib fl-effiċjenza enerġetika għandu jiffoka fuq il-katina kollha tal-provvista u d-domanda, inkluża t-trasformazzjoni, it-trażmissjoni, id-distribuzzjoni u l-provvista, flimkien mal-konsum industrijali, tal-bini u l-konsum tad-djar, u tat-trasport; jirrikonoxxi l-benefiċċji tal-kampanji għat-tqajjim tal-kuxjenza dwar l-effiċjenza enerġetika; Jirrikonoxxi li l-politiki attwali mhux se jippermettu lill-UE tilħaq il-mira ta' effiċjenza enerġetika tagħha għall-2020; ifakkar il-wegħdiet tal-Kummissjoni li tistabbilixxi miri vinkolanti ta' effiċjenza enerġetika għall-2020 u miżuri addizzjonali fuq l-Istati Membri jekk u meta s-somma tal-miri individwali tagħhom ma tilħaqx l-objettiv tal-UE ta' 20 %; ifakkar li l-objettivi tal-2030 iridu jkunu inkwadrati bħala passi fundamentali lejn viżjoni itwal għall-2050, sabiex jitqiesu ċ-ċikli ta' investiment twal; jitlob lill-Kunsill Ewropew jistabbilixxi miri vinkolanti ta' effiċjenza enerġetika għall-2020 u l-2030 bħala l-pedament ta' politika sostenibbli tal-enerġija u tal-klima; Jenfasizza li mira unika tal-emissjonijiet tal-gassijiet serra mwassla prinċipalment permezz tal-mekkaniżmu tal-ETS se tonqos milli tittratta l-potenzjal kbir tal-effiċjenza enerġetika fis-setturi li mhumiex koperti mill-ETS waqt li r-riżultat ikun li l-parti l-kbira tal-isforz għad-dekarbonizzazzjoni sal-2030 isir permezz tas-setturi tal-ETS bi spiża aktar għolja minn dik meħtieġa; jinnota li bosta mill-ostakli għall-kisba ta' titjib fl-effiċjenza enerġetika mhumiex ta' natura finanzjarja u ma jistgħux jiġu ttrattati mill-ETS fi ħdan approċċ abbażi ta' mira unika tal-emissjonijiet tal-gassijiet serra; Jenfasizza li l-politika fit-tul tal-UE dwar l-effiċjenza enerġetika għandha tqiegħed it-tnaqqis tal-użu tal-enerġija fil-bini bħala element ċentrali, fid-dawl tal-fatt li r-rinnovazzjoni tal-bini eżistenti tirrappreżenta potenzjal kbir ta' ffrankar tal-enerġija; jenfasizza li hemm bżonn li r-rata attwali u l-kwalità tar-rinnovazzjoni tal-bini jiżdiedu b'mod sostanzjali sabiex l-UE tkun tista' tnaqqas il-konsum tal-enerġija tal-istokk eżistenti tal-bini bi 80 % sal-2050, meta mqabbla mal-livelli tal-2010; Jinnota li mira settorjali ta' effiċjenza enerġetika għall-bini tista' tixpruna t-trasformazzjoni meħtieġa tal-istokk tal-bini, u fl-aħħar nett tiżgura li r-riżorsa enormi ta' enerġija li jirrappreżenta tiġi sfruttata; jirrikonoxxi li l-parti l-kbira tal-ostakli f'dan il-qasam huma legali, amministrattivi u finanzjarji, u mhux teknoloġiċi, u t-trasformazzjoni tas-suq tieħu ż-żmien u se tiddependi ħafna fuq miri fit-tul akkumpanjati minn miri intermedji għall-2020, l-2030 u l-2040 sabiex l-istokk kollu tal-bini jsir wieħed b'livell ta' konsum enerġetiku ta' kważi żero sal-2050; Jitlob lill-Kummissjoni biex taħdem fuq l-iżvilupp ta' metodi u għodda aħjar għall-kalkolu u l-monitoraġġ tal-progress li jista' jgħin biex jiġi ddisinjat approċċ tal-UE aktar konsistenti u trasparenti dwar l-effiċjenza enerġetika, u biex issir ħidma mal-Istati Membri biex jingħelbu l-ostakoli politiċi; jinnota li l-intensità tal-enerġija fir-relazzjoni mal-prestazzjoni ekonomika ilha tonqos għal deċennji sħaħ, prinċipalment minħabba raġunijiet politiċi; jemmen li l-effiċjenza tal-enerġija tista' tkun ukoll xprun sinifikanti għax-xjenzi materjali u li għandu jsir aktar biex l-industriji tal-UE jingħataw l-għajnuna biex ikomplu jtejbu l-intensità u l-kompetittività enerġetika tagħhom (b'mod partikolari permezz tal-awto-ġenerazzjoni tas-sħana u l-enerġija), li se tgħin biex jitnaqqas ir-riskju ta' rilaxx tal-karbonju; jitlob lill-Kummissjoni tevalwa u tivvaluta l-progress u l-evoluzzjoni tal-effiċjenza enerġetika fl-UE meta mqabbla mal-kompetituri globali ewlenin tal-UE, biex jittejjeb il-proġettar dwar l-enerġija fid-dawl ta' muturi mhux ekonomiċi speċifiċi ta' titjib fl-effiċjenza enerġetika u l-benefiċċji tal-iffrankar tal-enerġija, u biex telabora fuq kundizzjonijiet favorevoli għall-investimenti fl-effiċjenza enerġetika fil-kuntest tar-rieżami tal-linji gwida tal-għajnuna mill-Istat. jitlob lill-Kummissjoni tkompli tivvaluta, f'waqtu, l-evoluzzjoni tal-iffrankar fl-enerġija fl-UE rigward l-implimentazzjoni tad-Direttiva dwar l-Effiċjenza fl-Enerġija u r-rieżami tiegħu li jmiss; Jinnota li l-ETS bħalissa hija l-istrument ewlieni għat-tnaqqis tal-emissjonijiet tal-gassijiet serra mis-settur tal-industrija u tal-enerġija filwaqt li fl-istess ħin tippromwovi investimenti f'teknoloġiji sostenibbli b'mod kosteffettiv u ekonomikament effiċjenti; jinnota, għalhekk, li t-titjib strutturali tal-ETS huwa meħtieġ sabiex tiżdied l-abbiltà tagħha biex tirrispondi b'mod effiċjenti u awtomatiku għal ċaqliq ekonomiku, biex b'hekk jiġi eliminat il-ħtieġa għal interventi fis-suq ad hoc u r-restawr taċ-ċertezza tal-investituri permezz ta' sistema li huwa prevedibbli u affidabbli fuq żmien twil; jitlob għal riforma strutturali urġenti tal-ETS, li għandha titlesta fl-2014, biex tittratta l-provvista attwali żejda ta' kwoti u n-nuqqas ta' flessibbiltà tal-mekkaniżmu; jenfasizza li r-riforma tal-ETS għandha tiżgura li din tibqa' totalment ibbażata fuq is-suq; Huwa tal-fehma, barra minn hekk, li l-Kummissjoni għandha tipproponi allokazzjoni obbligatorja tad-dħul mill-irkant għal teknoloġiji innovattivi u li ma jagħmlux ħsara lill-ambjent; jemmen li d-dispożizzjonijiet dwar is-setturi u s-sottosetturi li huma f'riskju ta' rilokazzjoni tal-emissjonijiet tal-karbonju għandhom jinżammu, u jistgħu jiġu rieżaminati fid-dawl ta' ftehim internazzjonali vinkolanti dwar il-ġlieda kontra t-tibdil fil-klima, sabiex l-industrija tingħata l-akbar ċertezza possibbli; Jinnota li l-UE teħtieġ qafas ta' politiki komprensiv għall-2030 li jħeġġeġ l-investiment u d-dekarbonizzazzjoni fit-tul fis-setturi li mhumiex koperti mill-ETS, li huma responsabbli għal 60 % tal-emissjonijiet ta' gassijiet serra tal-UE; jenfasizza l-potenzjal sinifikanti mhux użat tal-effiċjenza enerġetika f'setturi speċifiċi bħall-bini u t-trasport (b'potenzjal ta' effiċjenza enerġetika li huwa stmat li jammonta għal 61 % u 41 % rispettivament); jenfasizza li s-setturi li mhumiex koperti mill-ETS jistgħu jtaffu ferm l-isforz ta' tnaqqis tal-karbonju tal-UE: jistieden għalhekk lill-Kummissjoni u lill-Istati Membri jkomplu b'qafas ambizzjuż għas-setturi li mhumiex koperti mill-ETS sal-2030 filwaqt li jippreservaw il-flessibbiltà tal-Istati Membri li jiddefinixxu l-mod partikolari tagħhom ta' kif jiksbu l-miri tagħhom għall-qsim tal-isforz; jirrikonoxxi li l-miri għas-setturi li mhumiex koperti mill-ETS għandhom ikunu bbażati fuq valutazzjoni minn isfel għal fuq tal-potenzjal ta' kull settur; Jenfasizza li l-ambizzjoni tal-miri tas-setturi li mhumiex koperti mill-ETS (qsim tal-isforz) hija pjuttost limitata meta mqabbla mal-miri għas-setturi koperti mill-ETS, u li krediti li ġew ikkontestati ħafna, pereżempju għall-gassijiet industrijali, għadhom permessi fil-kuntest tal-qsim tal-isforz, filwaqt li mhumiex permessi fl-ETS; Jitlob lill-Kummissjoni tippreżenta, mill-aktar fis possibbli, proposta li biha dawk il-krediti li ma jkunux jistgħu jibqgħu jintużaw fl-ETS jiġu esklużi wkoll mill-qsim tal-isforz, u jitlob lill-Istati Membri jimpenjaw ruħhom minnufih li jsegwu l-istess linja bħal dik imposta fuq l-industrija; Jitlob lill-Kummissjoni tipproponi qafas aktar ambizzjuż għas-setturi li mhumiex koperti mill-ETS (qsim tal-isforz); Jistieden lill-Kummissjoni tippreżenta qafas speċifiku għat-trasport, billi s-settur tat-trasport huwa responsabbli għal madwar kwart tal-emissjonijiet ta' gassijiet serra fl-UE u tal-konsum enerġetiku fl-UE, li jfisser li huwa t-tieni l-akbar settur ta' emissjonijiet ta' gassijiet serra wara l-produzzjoni tal-enerġija; Jara rwol importanti għall-bijofjuwils avvanzati fit-tnaqqis tal-emissjonijiet ta' gassijiet serra fit-trasport, filwaqt li tiżdied is-sigurtà tal-enerġija u jingħata kontribut għat-tkabbir u l-impjiegi; Jinnota l-importanza tal-ikkalkular komplet tal-karbonju skont id-Direttiva dwar il-Kwalità tal-Fjuwils bil-għan li jitnaqqas iċ-ċiklu tal-ħajja tal-emissjonijiet ta' gassijiet b'effett ta' serra minn fjuwils tat-trasport; jenfasizza li d-Direttiva dwar il-Kwalità tal-Fjuwils jista' jkollha rwol importanti fil-promozzjoni ta' bijofjuwils sostenibbli f'qafas għall-politiki dwar il-klima u l-enerġija sal-2030; jiddispjaċih, għalhekk, rigward in-nuqqas ta' rieda min-naħa tal-Kummissjoni li tiżgura t-tkomplija tad-Direttiva dwar il-Kwalità tal-Fjuwils wara l-2020; Jistieden lill-Kummissjoni tiddefinixxi sett ta' indikaturi biex tivvaluta l-progress magħmul minn setturi speċifiċi li mhumiex koperti mill-ETS, b'mod speċjali fir-rigward tar-rendiment tal-bini fis-sostenibbiltà; Jara rwol importanti għall-koġenerazzjoni u għal tisħin u tkessiħ distrettwali effiċjenti fiż-żieda fl-effiċjenza enerġetika, fl-ottimizzazzjoni tal-użu ta' sorsi ta' enerġija rinnovabbli fil-ġenerazzjoni tas-sħana jew tal-elettriku, u fit-titjib tal-kwalità tal-arja lokali kemm fil-preżent kif ukoll fil-futur; jistieden lill-UE tikkunsidra l-integrazzjoni sħiħa tas-settur tat-tisħin u t-tkessiħ fil-perkors lejn sistema tal-enerġija sostenibbli; jinnota li dan is-settur fil-preżent jirrappreżenta madwar 45 % tal-konsum finali tal-enerġija fl-UE; jistieden lill-Kummissjoni, għalhekk, tiġbor id-dejta meħtieġa dwar is-sorsi u l-użi tat-tisħin u t-tkessiħ u d-distribuzzjoni tas-sħana lil gruppi differenti ta' konsumaturi aħħarin (pereżempju residenzjali, tal-industrija u tas-settur terzjarju); jistieden lill-Kummissjoni u lill-Istati Membri, barra minn hekk, jappoġġaw is-soluzzjonijiet ta' tisħin u tkessiħ diġà eżistenti; Jenfasizza l-potenzjal sinifikanti tat-tisħin u t-tkessiħ distrettwali fiż-żieda fl-effiċjenza enerġetika permezz tar-riċiklaġġ tas-sħana mill-produzzjoni tal-elettriku f'impjanti tat-tisħin u tal-enerġija elettrika kkombinati, impjanti tal-inċinerazzjoni tal-iskart u proċessi ta' enerġija industrijali, li inkella tinħela; jinnota, barra minn hekk, li dan jipprovdi soluzzjoni integrata fiż-żoni urbani li tippermetti lill-UE tnaqqas id-dipendenza tagħha fuq l-importazzjoni tal-enerġija u żżomm prezzijiet raġonevoli għall-ispiża tat-tisħin u t-tkessiħ għaċ-ċittadini; Jistieden lill-Kummissjoni u lill-Istati Membri janalizzaw il-potenzjal tas-sorsi ta' enerġija rinnovabbli li fadal għat-tisħin u t-tkessiħ u jistudjaw sinerġiji bejn konsum akbar ta' sorsi rinnovabbli u l-implimentazzjoni tad-Direttiva dwar l-Effiċjenza Enerġetika u d-Direttiva dwar il-Bini; Jinnota li s-settur tal-ICT, li huwa konsumatur kbir tal-elettriku, b'ċentri tad-dejta fl-UE li jirrappreżentaw sa 1,5 % tal-konsum totali ta' elettriku u meta l-konsumaturi huma dejjem aktar konxji tal-marka tal-karbonju tas-servizzi tal-IT u tal-cloud li jużaw, għandu potenzjal enormi għall-iffrankar tal-enerġija u jista' jsir mudell eżemplari għall-effiċjenza enerġetika u l-promozzjoni ta' sorsi ta' enerġija rinnovabbli; Itenni li l-qafas għall-politiki dwar l-enerġija u l-klima sal-2030 għandu jilħaq l-objettivi tiegħu bl-aktar mod kosteffettiv; jemmen li dan jista' jinkiseb billi jintbagħtu sinjali ta' investiment ċari u jiġu evitati l-kumpens żejjed, il-kumplessità eċċessiva u piż regolatorju eċċessiv għall-industrija; iqis li l-qafas, għalhekk, għandu jippermetti flessibbiltà u libertà lill-Istati Membri, fil-limiti li jistabbilixxi, u jipprovdi stabbiltà u ċarezza għad-deċiżjonijiet dwar l-investiment; jistieden lill-Istati Membri jikkonformaw bis-sħiħ mal-qafas tal-UE; Jenfasizza l-importanza li tissaħħaħ il-koordinazzjoni fl-indirizzar tal-ħafna sfidi fil-qasam tal-klima u l-enerġija, fil-ħolqien ta' suq tal-enerġija tal-UE trasparenti u fit-twaqqif ta' skambji tal-aħjar prattika dwar kwistjonijiet ta' enerġija fil-livell tal-UE, sabiex il-miżuri nazzjonali jkunu aktar effiċjenti u konsistenti; jemmen li l-qafas għall-politiki dwar il-klima u l-enerġija sal-2030 għandu jinkludi dispożizzjonijiet li jobbligaw lill-Istati Membri jiddiskutu mal-pajjiżi ġirien kwalunkwe pjanijiet għal bidliet sinifikanti fil-provvista tal-enerġija tagħhom; Ifakkar li qafas politiku u regolatorju ċar, koerenti u konsistenti, ibbażat fuq approċċ olistiku, huwa fundamentali biex tingħata spinta lill-ekonomija, jiġi ġġenerat it-tkabbir, jiġu assigurati prezzijiet tal-enerġija stabbli u li kulħadd jiflaħ iħallashom, u biex jiġi stimulat l-investiment meħtieġ fl-għażliet "no regrets" (sorsi ta' enerġija rinnovabbli, effiċjenza enerġetika u infrastruttura intelliġenti), kif speċifikat fil-Pjan Direzzjonali għall-Enerġija 2050 tal-Kummissjoni, b'mod kosteffettiv u sostenibbli; jinnota li l-inkonsistenza bejn il-miri tagħna għall-2020 ikkontribwiet għall-prezz baxx attwali tal-karbonju; Jenfasizza li fid-dawl ta' investiment ekoloġiku fit-tul, huwa essenzjali li l-industrija tingħata ċertezza regolatorja fuq żmien bejn medju u twil, u jappella għal miri vinkolanti u ambizzjużi għall-emissjonijiet ta' gassijiet serra, għall-enerġija rinnovabbli u għall-effiċjenza enerġetika; Jinnota li l-Unjoni pproponiet proċess ta' analiżi internazzjonali biex tivvaluta l-impenji preliminari qabel il-konklużjoni tal-ftehim dwar il-klima tal-2015; jistieden, għalhekk, lill-Kunsill jaqbel dwar proċess ta' analiżi bi skeda taż-żmien ċara biex jiġi żgurat li l-mira tal-Unjoni dwar it-tnaqqis tal-emissjonijiet ta' gassijiet serra u miri oħra relatati jiġu rieżaminati u mtejba fejn ikun meħtieġ; Jenfasizza l-ħtieġa ta' analiżi estensiva tal-għodod u l-miri, u tal-koerenza tagħhom, biex jiġi żgurat il-funzjonament korrett tas-suq intern; jisħaq li l-mira dwar l-emissjonijiet ta' gassijiet serra jeħtieġ tkun ambizzjuża biżżejjed biex tipprovdi inċentivi addizzjonali lil hinn minn dawk miksuba permezz tal-miri dwar l-effiċjenza enerġetika u l-enerġija rinnovabbli, u tkun konformi mal-livelli ta' tnaqqis meqjusa xjentifikament meħtieġa biex jiġi evitat tibdil perikoluż fil-klima; Jitlob lill-Kummissjoni teżamina l-interazzjonijiet bejn l-objettivi dwar il-klima u dawk dwar l-enerġija sabiex tikseb l-aktar politiki effiċjenti fil-livell tal-UE, biex jiġu evitati l-problemi li jinqalgħu meta l-miri u l-miżuri ma jkunux ġew stabbiliti b'mod koerenti, billi jitqies mhux biss il-PDG nazzjonali iżda wkoll il-kapaċità u l-potenzjal ta' kull Stat Membru li jikseb tnaqqis kosteffettiv fl-emissjonijiet; ifakkar li t-titjib fl-effiċjenza enerġetika fis-setturi li mhumiex koperti mill-ETS, bħall-bini u t-trasport, għandu jirriżulta fi tnaqqis sinifikanti fl-emissjonijiet ta' gassijiet serra, u dan għandu jippermetti tnaqqis fl-isforzi ta' dekarbonizzazzjoni magħmula f'setturi oħra; Jitlob lill-Kummissjoni ttejjeb l-effiċjenza u l-kosteffikaċja tal-approċċ ibbażat fuq tliet miri permezz ta' politiki kkoordinati u koerenti li jkunu jistgħu tabilħaqq jibbenefikaw mill-interazzjonijiet eżistenti bejn dawn il-miri; Jinnota li d-diskussjoni tal-objettivi għall-2030 għandha tkun ibbażata fuq analiżi ekonomika soda tal-impatt potenzjali tagħhom, imqassma skont il-pajjiż u s-settur; jitlob lill-Kummissjoni tippubblika d-dejta u l-analiżi kollha disponibbli dwar is-suġġett sabiex jiġi aċċertat jekk il-piż imqiegħed fuq l-Istati Membri jkunx inugwali; Jemmen li l-Istati Membri u r-reġjuni għandhom jiġu mħeġġa jtejbu l-kooperazzjoni sabiex jottimizzaw ir-riċerka, l-iżvilupp, l-isforzi ta' innovazzjoni u l-effiċjenza tal-espansjoni tas-sorsi ta' enerġija rinnovabbli, inkluż fir-rigward tal-enerġija mir-riħ lil hinn mill-kosta; jiddeplora l-fatt li, sal-lum, il-mekkaniżmi ta' kooperazzjoni introdotti skont id-Direttiva dwar is-Sorsi ta' Enerġija Rinnovabbli tal-2009 bilkemm intużaw, u jappella biex isir aktar użu minn dawn il-mekkaniżmi; jinnota li l-Kummissjoni kkonkludiet li l-użu aħjar tal-ambitu ta' kooperazzjoni eżistenti jista' jħalli benefiċċji konsiderevoli, pereżempju jagħti spinta lill-kummerċ; jenfasizza li l-integrazzjoni reġjonali għandha rwol enormi x'taqdi fl-użu tas-sorsi ta' enerġija rinnovabbli b'mod kosteffettiv; iqis, b'rabta ma' dan, li l-Kummissjoni għandha rwol importanti x'taqdi fil-koordinazzjoni, l-appoġġ finanzjarju u t-tħejjija ta' analiżi xierqa tar-riżorsi ta' enerġija rinnovabbli u tal-potenzjal ta' kull Stat Membru, u bħala mutur għall-konverġenza gradwali tal-politiki nazzjonali dwar is-sorsi ta' enerġija rinnovabbli; Jinnota li l-UE jeħtieġ iżżomm l-impenn tagħha li tnaqqas l-emissjonijiet ta' gassijiet serra permezz ta' politiki li jipprevjenu l-iżvilupp ta' fjuwils fossili mhux konvenzjonali b'emissjonijiet għoljin ħafna ta' gassijiet serra, bħar-ramel bituminuż; Jistieden lill-Kummissjoni tippreżenta analiżi ta' kif sorsi differenti ta' enerġija, inklużi dawk rinnovabbli, jistgħu jiġu żviluppati b'mod aktar sostenibbli u kosteffettiv, waqt li jitqiesu l-impatt ambjentali, l-ispejjeż totali tas-sistema, aspetti relatati mad-dipendenza fuq il-materja prima (b'mod partikolari l-elementi terrestri rari, li huma skarsi fl-Ewropa), l-effiċjenza fir-riżorsi u ċ-ċiklu tal-ħajja; Jistieden lill-Kummissjoni tippreżenta analiżi ta' kif sorsi stabbli ta' enerġija rinnovabbli bħall-enerġija idroelettrika (b'mod partikolari l-faċilitajiet ta' ħżin bil-pompa), il-bijomassa sostenibbli u l-ġenerazzjoni tal-elettriku ġeotermali jistgħu, flimkien ma' sorsi ta' fjuwils fossili, jikkumplimentaw lis-sorsi rinnovabbli varjabbli; jitlob lill-Kummissjoni tipproponi kriterji ta' sostenibbiltà għal bijomassa solida u gassuża, waqt li jitqiesu l-emissjonijiet ta' gassijiet serra matul iċ-ċiklu tal-ħajja sabiex jiġi limitat l-użu ineffiċjenti tar-riżorsi tal-bijomassa; Jenfasizza r-rwol importanti tal-effiċjenza fl-użu tar-riżorsi fil-kisba tal-objettivi tal-klima u tal-enerġija tal-UE; iħeġġeġ lill-Kummissjoni u lill-Istati Membri jintegraw l-objettivi tal-effiċjenza fl-użu tar-riżorsi f'oqsma ta' politika ewlenin oħrajn, u jeliminaw gradwalment is-sussidji li jwasslu għal użu ineffiċjenti tar-riżorsi; Jistieden lill-Kummissjoni twaqqaf bażi ta' dejta, onlajn u faċilment aċċessibbli, dwar l-użu effiċjenti tar-riżorsi; Ifakkar li t-traspożizzjoni u l-implimentazzjoni f'waqthom tal-atti leġiżlattivi tal-UE, b'mod speċjali fis-setturi tal-ambjent u l-enerġija, huma kemm obbligu kif ukoll ħtieġa biex tiġi evitata l-frammentazzjoni tas-suq; Jitlob lill-Kummissjoni tivvaluta l-evoluzzjoni tal-iffrankar tal-enerġija fl-UE; Jinnota li huwa ċar li l-miri ta' effiċjenza nazzjonali indikattivi ppubblikati fl-2013 skont id-Direttiva tal-2012 dwar l-Effiċjenza fl-Enerġija ma jilħqux il-livell ta' ambizzjoni ta' 20 % miftiehem mill-UE; jinsisti li l-Kummissjoni m'għandhiex tistenna aktar biex tipproponi politiki u miżuri ġodda, inkluża mira vinkolanti ta' effiċjenza enerġetika għall-2020, u għandha tinkludi mira vinkolanti ta' effiċjenza enerġetika fil-komunikazzjoni tagħha li jmiss dwar il-qafas tal-2030, sabiex tiżgura koerenza bejn il-miri; Jenfasizza l-importanza ta' inizjattivi lokali u reġjonali dwar il-klima u l-enerġija, peress li dawn jistgħu jikkontribwixxu b'mod sinifikanti għall-isforzi nazzjonali ta' mitigazzjoni u għal aktar żvilupp ta' ġenerazzjoni deċentralizzata tal-enerġija; jirrakkomanda li l-Kummissjoni tappoġġa inizjattivi bħal dawn, speċjalment permezz tal-iżvilupp immirat ta' programmi ta' finanzjament eżistenti fil-qasam tal-klima u l-enerġija; iħeġġeġ lill-Kummissjoni u lill-Istati Membri jneħħu kwalunkwe ostaklu li jfixkel lill-awtoritajiet lokali u reġjonali milli jilħqu l-objettivi tal-UE dwar il-klima u l-enerġija; Jinnota li l-qafas attwali tal-UE dwar l-enerġija u l-klima jonqos milli jirrifletti d-differenzi fl-użu tal-enerġija bejn l-ibliet u ż-żoni rurali li mhumiex kollegati mal-grilja; jinnota li ċerti sfidi dwar l-enerġija huma aktar serji fiż-żoni rurali (effiċjenza enerġetika fqira, kemm l-enerġija hija ta' prezz li kulħadd jiflaħ iħallsu, marka tal-karbonju għolja tal-fjuwils solidi u likwidi għat-tisħin); Jistieden lill-Kummissjoni telabora strateġija rurali dwar l-enerġija bħala parti mill-qafas għall-politiki dwar il-klima u l-enerġija sal-2030, sabiex tanalizza wħud mill-isfidi partikolari li jiffaċċjaw il-konsumaturi li mhumiex kollegati mal-grilja u tagħmel serje ta' rakkomandazzjonijiet ta' politika lill-Istati Membri; Jemmen li l-qafas għall-politiki dwar il-klima u l-enerġija sal-2030 għandu jinkorpora l-istrumenti disponibbli fi ħdan il-politika reġjonali tal-UE sabiex jinkisbu l-miri tal-2030, u li dan għandu jinkludi użu aħjar tal-Fondi Ewropej Strutturali u ta' Investiment għall-iżvilupp ta' proġetti ta' enerġija rinnovabbli deċentralizzata, proġetti ta' fjuwil nadif f'żoni urbani u rurali u proġetti ta' effiċjenza enerġetika; Jenfasizza li s-sigurtà tal-provvista tal-enerġija hija kruċjali għaċ-ċittadini u n-negozji tal-UE; jenfasizza l-importanza tal-qafas għall-politiki dwar il-klima u l-enerġija sal-2030 li jindirizza l-ħtieġa għal aktar sigurtà tal-enerġija, is-sostenibbiltà ambjentali, il-kompetittività ekonomika u industrijali fl-UE, prezzijiet tal-enerġija li l-Ewropej kollha jkunu jifilħu jħallsuhom, reżistenza akbar għax-xokkijiet globali fl-enerġija, u l-ħolqien tal-impjiegi, flimkien ma' aspetti soċjali, permezz ta' mizuri bħad-diversifikazzjoni tar-rotot tal-provvista tal-enerġija, tal-fornituri u tas-sorsi; Jenfasizza l-ħtieġa li tiġi żgurata s-sigurtà tal-enerġija u, eventwalment, l-awtosuffiċjenza tal-UE, li primarjament jintlaħqu bil-promozzjoni tal-effiċjenza enerġetika, tal-iffrankar tal-enerġija u tal-enerġija rinnovabbli, li flimkien ma' sorsi ta' enerġija alternattivi se jnaqqsu d-dipendenza fuq l-importazzjonijiet; jinnota l-interess li qed ifeġġ fir-rigward tal-esplorazzjoni tal-meded taż-żejt u l-gass fil-Baħar Mediterran u l-Baħar l-Iswed; jemmen li, fil-kuntest tal-politika tal-UE dwar it-tħaffir għaż-żejt u l-gass fil-baħar, l-enfasi għandha tkun fuq il-prevenzjoni tal-perikli potenzjali u d-delinjament ta' żoni ekonomiċi esklussivi għall-Istati Membri kkonċernati u l-pajjiżi terzi rilevanti skont il-Konvenzjoni tan-NU dwar il-Liġi tal-Baħar, li l-Istati Membri kollha, u l-UE nfisha, huma firmatarji tagħha; Jenfasizza li sabiex tinkiseb is-sigurtà tal-provvista, l-Istati Membri jistgħu jagħżlu t-taħlita tal-enerġija tagħhom u jieħdu vantaġġ mir-riżorsi tal-enerġija tagħhom, sakemm jilħqu l-objettivi tal-Unjoni dwar l-enerġija u l-klima fit-tul u jiżguraw prattiki sikuri, ambjentalment sostenibbli u soċjalment aċċettabbli, inkluż fil-kuntest ta' attivitajiet ta' esplorazzjoni u estrazzjoni, filwaqt li jqisu wkoll l-effetti transkonfinali dannużi li jista' jkun hemm; Jenfasizza li, waqt li l-UE tkompli tfittex li tilħaq il-mira tagħha dwar is-sigurtà tal-enerġija, waħda mill-prijoritajiet hija li jiġi żviluppat mudell ta' kooperazzjoni bejn l-Istati Membri billi tiġi żgurata t-tlestija rapida tas-suq intern tal-enerġija tal-UE, inkluż, b'mod partikolari, il-bini ta' interkonnetturi u l-eliminazzjoni tal-ostakli transkonfinali; jemmen, barra minn hekk, li t-tlestija u l-immodernizzar tal-infrastruttura tal-UE li tgħaqqad it-Tramuntana, in-Nofsinhar, il-Lvant u l-Punent se jippermettu lill-UE tagħmel l-aħjar użu mill-vantaġġi komparattivi ta' kull Stat Membru, u jappella għal aktar appoġġ effiċjenti u sostenibbli għall-produzzjoni tal-enerġija deċentralizzata, fuq skala mikro u li tappartjeni lill-komunità u għal infrastruttura tal-enerġija intelliġenti fil-livell tad-distribuzzjoni, flimkien ma' programmi ta' ħżin u ta' tweġiba għad-domanda biex ikun hemm ibbilanċjar lokali tad-domanda u l-provvista fl-Istati Membri kollha; jenfasizza l-ħtieġa li jiġu żviluppati ulterjorment is-swieq tal-enerġija elettrika makroreġjonali fl-UE, bħas-swieq Nord Pool u Central West; jenfasizza, għalhekk, il-ħtieġa ta' koordinazzjoni b'saħħitha bejn il-politiki tal-Istati Membri u azzjoni konġunta, solidarjetà u trasparenza billi d-deċiżjonijiet ta' politika tal-enerġija nazzjonali jistgħu jaffettwaw Stati Membri oħra; jissuġġerixxi li jkun tajjeb li jiġi ddeterminat jekk u kif il-kompetenzi u l-faċilitajiet tal-Aġenzija għall-Kooperazzjoni tar-Regolaturi tal-Enerġija jistgħu jintużaw fit-twettiq tal-kompiti msemmija hawn fuq, u kif tista' tiġi żgurata kooperazzjoni aħjar bejn l-operaturi tas-sistemi ta' trażmissjoni; Jistieden lill-Kummissjoni biex, meta tippreżenta leġiżlazzjoni dwar il-fratturazzjoni idrawlika, tinkludi valutazzjoni tal-impatt ambjentali obbligatorja kemm għall-esplorazzjoni kif ukoll għall-estrazzjoni tal-gass tax-shale; jenfasizza, barra minn hekk, li ma hemmx dejta biżżejjed dwar is-sustanzi kimiċi użati waqt il-proċess ta' fratturazzjoni idrawlika; jistieden lill-Kummissjoni, għalhekk, biex meta tippreżenta leġiżlazzjoni bħal din, tiżgura t-trasparenza fir-rigward tad-dejta dwar dawn is-sustanzi kimiċi sabiex tiżgura l-ogħla livell ta' saħħa pubblika u ħarsien tal-ambjent; Huwa tal-fehma li l-ġbir u l-ħżin tal-karbonju (CCS) jista' jaqdi rwol importanti fit-tnaqqis tal-emissjonijiet ta' gassijiet serra (kif rikonoxxut fil-pjan direzzjonali tal-Kummissjoni għal ekonomija kompetittiva b'livell baxx ta' emissjonijiet tal-karbonju fl-2050 u l-Pjan Direzzjonali għall-Enerġija 2050 tagħha), tal-inqas għal perjodu tranżitorju, speċjalment għall-industriji li jużaw ħafna enerġija; jinnota, madankollu, in-nuqqas ta' investiment pubbliku u privat f'dan il-qasam; jistieden lill-Kummissjoni tanalizza kif l-aħjar jiġi indirizzat l-iżvilupp tat-teknoloġiji CCS fl-UE, u tipproponi miżuri xierqa fi ħdan il-qafas tal-2030 sabiex timmobilizza l-partijiet interessati u l-finanzjament neċessarju; jenfasizza li kemm is-sorsi ta' enerġija rinnovabbli kif ukoll is-CCS għandhom rwol x'jaqdu fit-taħlita tal-enerġija futura tal-UE u m'għandhomx jitqiesu bħala kompetituri ta' xulxin; jitlob lill-Kummissjoni, barra minn hekk, tintensifika l-iskambji tal-aħjar prattika u tal-informazzjoni mal-Istati Uniti u l-Kanada dwar it-teknoloġija CCS; Jirrimarka li l-gass se jaqdi rwol importanti fit-trasformazzjoni tas-sistema tal-enerġija tal-UE u jagħraf il-potenzjal tal-gass naturali li jipprovdi flessibbiltà fis-sistema tal-provvista tal-enerġija fl-immedjat u fit-terminu medju; jemmen li qafas politiku u regolatorju koerenti m'għandux jiskoraġġixxi l-bidla mill-ġenerazzjoni ta' enerġija elettrika bl-użu qawwi ta' karbonju għall-gass naturali; jistieden lill-Kummissjoni u lill-Istati Membri biex, fir-rigward tas-suq intern tal-gass, janalizzaw il-kuntratti kollha tal-gass ibbażati fuq mekkaniżmi tal-ipprezzar skaduti, inkluż l-indiċi taż-żejt mhux raffinat, u jħeġġeġ lill-Kummissjoni tassisti biex tiġi esplorata l-possibbiltà ta' negozjar mill-ġdid ta' dawn il-kuntratti u tat-tisħiħ tal-kapaċità ta' skambju tal-gass fl-immedjat; jenfasizza l-iżviluppi reċenti fis-suq globali tal-enerġija u jfakkar fil-kontribut importanti li l-LNG jista' jagħti lill-provvista tal-enerġija tal-UE minħabba l-impatt tiegħu fuq is-suq intern tal-enerġija, il-ġeopolitika tal-enerġija fil-viċinat tal-UE u r-relazzjonijiet mal- pajjiżi fornituri tradizzjonali; Jenfasizza l-potenzjal kbir tar-riħ lil hinn mill-kosta tal-Baħar tat-Tramuntana; jenfasizza l-importanza tas-sistema ta' distribuzzjoni fil-baħar tal-Baħar tat-Tramuntana għall-użu kosteffettiv tas-sorsi ta' enerġija rinnovabbli fil-Baħar tat-Tramuntana; jirrikonoxxi, b'rabta ma' dan, l-importanza tal-inizjattiva tas-Sistema ta' Distribuzzjoni fil-Baħar tal-Pajjiżi tal-Baħar tat-Tramuntana u jistieden lill-Istati Membri kkonċernati u lill-Kummissjoni jagħtuha aktar prominenza u appoġġ; Jenfasizza li l-forestrija attiva, li żżid it-tkabbir u għalhekk l-assorbiment tad-diossidu tal-karbonju, hija mod importanti u kosteffettiv li jgħin biex jintlaħqu l-miri dwar il-klima; jinnota li kull metru kubu ta' foresta prodott permezz ta' kultivazzjoni attiva jassorbi madwar 1,3 tunnellata ta' diossidu tal-karbonju; jistieden lill-Kummissjoni u lill-Istati Membri joħolqu inċentivi għas-sidien tal-boskijiet biex jikkontribwixxu attivament għaż-żieda fil-benefiċċji għall-klima, pereżempju billi jiffokaw fuq miżuri reġjonali li jżidu l-produzzjoni dejjiema tal-foresti u l-assorbiment tad-diossidu tal-karbonju; Jaqbel mal-Kummissjoni li l-livell Ewropew jista' jgħin inaqqas l-intervent tal-Istat fil-livelli kollha, u b'hekk inaqqas ir-riskju ta' frammentazzjoni tas-suq; jistieden lill-Kummissjoni, għalhekk, tkompli bil-proċess ta' diżaggregazzjoni u l-ħolqien ta' sistema tal-enerġija ottimali; jistieden lill-Istati Membri jimplimentaw bis-sħiħ u f'waqtu t-tielet pakkett leġiżlattiv tas-suq intern tal-enerġija sabiex jitneħħew l-ostakli kollha li fadal għat-tlestija tas-suq intern; jenfasizza l-importanza li jiġu eliminati d-diffikultajiet infrastrutturali li fadal, il-każijiet ta' fallimenti tas-suq, u t-tgħawwiġ jew l-abbuż ta' pożizzjoni dominanti, li jiġi indirizzat in-nuqqas ta' trasparenza u jiġi żgurat li ma jinħolqux ostakli ġodda għall-integrazzjoni tas-swieq tal-elettriku u tal-gass, bħal swieq tal-kapaċità mfassla ħażin li jiddiskriminaw kontra ċerti tipi ta' bbilanċjar ta' riżorsi; jistieden lill-Kummissjoni tikkunsidra t-tfassil tas-swieq fil-proposti tagħha għall-2030 sabiex ittejjeb il-kummerċ tal-elettriku u tiżviluppa bbilanċjar trasparenti u swieq tas-servizzi ta' appoġġ għall-grilja; jenfasizza li l-eliminazzjoni gradwali madwar l-UE ta' prezzijiet regolati għall-konsumatur aħħari, li huma aktar baxxi mill-ispejjeż imġarrba, għandha tqis l-interessi leġittimi tal-konsumaturi vulnerabbli, li mhux dejjem jistgħu jibbenefikaw minn kompetizzjoni reali fis-swieq tal-enerġija; Jenfasizza li l-enerġija u l-konsumaturi – sew l-individwi, sew l-SMEs u sew l-industrija – qegħdin fil-qalba tas-suq intern tal-enerġija u għandhom jibbenefikaw mill-aktar spejjeż u prezzijiet baxxi possibbli, li għandhom ikunu trasparenti, u li għandhom jingħataw informazzjoni u pariri preċiżi permezz ta' aċċess faċli għall-informazzjoni, sabiex jiġi promoss il-konsum responsabbli tal-enerġija, u li l-esponiment tagħhom għall-prezzijiet tal-enerġija li qed jogħlew u jinbidlu dejjem aktar malajr għandu jiġi indirizzat; jinnota l-importanza li jiġu ffaċilitati l-ħolqien u l-ġestjoni tal-inizjattivi taċ-ċittadini, inkluż permezz tal-kooperattivi; Jenfasizza l-ħtieġa li l-qafas il-ġdid jindirizza l-konsegwenzi tal-prezzijiet tal-enerġija dejjem jogħlew u tal-kriżi ekonomika fir-rigward ta' kemm l-enerġija hija ta' prezz li kulħadd jiflaħ iħallsu u tat-tqassim ġust tal-piżijiet finanzjarji fuq il-konsumaturi aħħarin (il-familji u n-negozji); jappella, b'mod partikolari, għal miżuri li jevitaw it-telf ta' impjiegi fl-industriji tal-UE milquta ħażin li għandhom livell għoli ta' konsum ta' enerġija, li huma fost l-aktar indaf fid-dinja fis-settur tagħhom; jirrikonoxxi li l-iffrankar kosteffiċjenti tal-enerġija jista' jnaqqas il-kontijiet tal-enerġija kemm għall-familji kif ukoll għan-negozji; jenfasizza li l-implimentazzjoni tad-Direttiva dwar ir-Rendiment tal-Bini fl-Użu tal-Enerġija tista' tiġġenera impjiegi ġodda fil-modifikazzjoni ta' bini eżistenti sabiex jiġu żgurati benefiċċji li jibqgħu għaddejjin: iħeġġeġ lill-Istati Membri jużaw il-fondi tal-UE disponibbli għal skopijiet bħal dawn; Jistieden lill-Kummissjoni u lill-Istati Membri jagħtu attenzjoni partikolari lil kemm l-enerġija hija ta' prezz li kulħadd jiflaħ iħallsu u lill-faqar enerġetiku; jemmen li biex jiġu indirizzati dawn il-kwistjonijiet huwa meħtieġ qafas ta' politiki koerenti li jinkludi miżuri ta' politika soċjali adegwati, u jistieden lill-Kummissjoni tippromwovi l-iskambju tal-aħjar prattika f'dan il-qasam u taħdem mal-Istati Membri biex tiżviluppa indikaturi u parametri referenzjarji għall-identifikazzjoni u t-tqabbil tal-faqar enerġetiku attwali u potenzjali; jagħraf li l-faqar enerġetiku jiġi indirizzat strutturalment permezz ta' miżuri ta' effiċjenza enerġetika; jinnota li l-enerġija hija servizz essenzjali kopert mill-Protokoll Nru 26 dwar is-Servizzi ta' Interess Ġenerali, mehmuż mat-Trattat ta' Lisbona; jenfasizza li l-ispejjeż tal-politika tal-enerġija għandhom jiġu rkuprati bl-aktar mod ġust possibbli, b'enfasi speċjali fuq il-familji vulnerabbli u bi dħul baxx, li huma l-aktar milquta mill-prezzijiet għoljin tal-enerġija; iqis li l-involviment tal-konsumaturi għandu jiġi promoss; jenfasizza li t-titjib tas-swieq u tal-infrastruttura għandu jirrifletti l-ħtiġijiet taċ-ċittadini, u li għandu jkun hemm trasparenza u responsabbiltà għall-investimenti magħmula; Jinnota li sabiex tiġi żgurata s-sigurtà tal-provvista tal-enerġija jrid ikun hemm biżżejjed riżorsi flessibbli u affidabbli biex jipprovdu l-kapaċità meħtieġa f'perjodi ta' domanda qawwija kif ukoll f'perjodi kkaratterizzati minn diffikultajiet politiċi, ekonomiċi u teknoloġiċi, u li din il-kapaċità tkun tista' tiġi pprovduta permezz ta' riserva flessibbli, ġestjoni fuq in-naħa tad-domanda, kummerċ u interkonnessjoni transkonfinali, u użu aktar effiċjenti tal-kapaċità żejda eżistenti; jirrimarka l-ħtieġa ta' ħżin tal-enerġija u grilji aktar flessibbli u dinamiċi, fid-dawl tal-provvista dejjem tikber ta' sorsi varjabbli ta' enerġija rinnovabbli; jistieden lill-Kummissjoni tħejji gwida dwar l-użu u l-varar tar-riżorsi flessibbli kollha; Jinnota li xi Stati Membri (flimkien ma' ċerti gżejjer u reġjuni ultraperiferiċi), peress li huma iżolati jew integrati b'mod relattivament dgħajjef fis-suq intern tal-enerġija Ewropew, għadhom fil-parti l-kbira maqtugħin min-netwerks Ewropej tal-gass u tal-elettriku, ta' sikwit jibqgħu jiddependu fuq fornitur wieħed mhux fl-UE (li huwa partikolarment prekarju fil-każ ta' reġimi instabbli jew mhux demokratiċi) u jħallsu prezzijiet ogħla għall-enerġija, li jaffettwa ħażin il-kompetittività u l-iżvilupp ekonomiku u soċjali tagħhom u jrendihom vulnerabbli għal pressjoni politika u ekonomika minn barra; jirrimarka li mingħajr investiment sostanzjali fl-infrastruttura, l-impenn tal-Kunsill Ewropew li l-ebda Stat Membru ma jibqa' iżolat min-netwerks tal-UE sal-2015 ikun diffiċli jintlaħaq fir-rigward tal-Istati Membri kkonċernati; huwa favorevoli, f'dan il-kuntest, għall-implimentazzjoni rapida tal-lista ta' proġetti ta' interess komuni maħruġa f'Ottubru tal-2013; Jinnota li l-integrazzjoni fiżika tal-infrastruttura tal-enerġija bejn l-Istati Membri hija prekundizzjoni għall-funzjonament tajjeb tas-swieq tal-enerġija u l-kondiviżjoni tal-enerġija minn pajjiż għal ieħor; ifakkar, b'rabta ma' dan, il-konklużjonijiet tal-Kunsill Ewropew ta' Barċellona tal-2002, li ffissaw mira mhux vinkolanti ta' interkonnessjoni tal-elettriku ta' 10 % tal-kapaċità ta' produzzjoni installata nazzjonali, li kellha tintlaħaq sal-2005; jenfasizza li l-parti l-kbira tal-Istati Membri ma laħqux din il-mira; jistieden lill-Kummissjoni, għalhekk, tistabbilixxi miri vinkolanti għall-kapaċità ta' trażmissjoni transkonfinali minima u tipproponi mudell ġdid u impenji ġodda għall-integrazzjoni fiżika tal-infrastruttura tal-elettriku bejn l-Istati Membri, flimkien ma' skeda taż-żmien ċara għall-implimentazzjoni; jemmen li dan jista' jiffaċilita l-kummerċ transkonfinali; Jirrikonoxxi li l-estensjoni tar-regoli dwar is-suq intern tal-enerġija lejn ix-Xlokk u l-Lvant tal-Ewropa hija indispensabbli għas-sigurtà tal-enerġija tal-UE u għaldaqstant jitlob lill-Istati Membri u lill-Kummissjoni jibqgħu jappoġġaw politikament u finanzjarjament lill-Komunità tal-Enerġija; Jitlob lill-Kummissjoni tinvestiga l-potenzjal, u t-teknoloġiji differenti possibbli, tal-ħżin tal-enerġija fl-UE, b'mod speċjali rigward it-tisħin u l-elettriku, bil-għan li jiġi appoġġat approċċ aktar integrat għall-provvista u d-domanda tal-enerġija; jinnota li l-R&D&I fil-qasam tat-teknoloġiji u l-applikazzjonijiet tal-ħżin, bħalma huma l-vetturi li jaħdmu bl-elettriku, jista' jaqdi rwol importanti fil-ħżin ta' elettriku rinnovabbli żejjed u fl-ibbilanċjar tal-grilji tal-enerġija; jitlob lill-Kummissjoni, għalhekk, tagħmel użu sħiħ mill-possibbiltajiet ta' finanzjament eżistenti għal tali riċerka; Jinnota l-importanza tal-allinjament tal-pass tal-investiment fl-infrastruttura tal-enerġija ma' dak tal-investiment fis-sorsi tal-enerġija; jenfasizza li l-immodernizzar tal-infrastruttura tal-enerġija eżistenti u l-bini ta' infrastruttura ġdida, intelliġenti u flessibbli fil-livelli kollha tal-grilja għall-ġenerazzjoni, it-trażmissjoni (b'mod speċjali permezz ta' interkonnetturi transkonfinali tal-gass u tal-elettriku), id-distribuzzjoni u l-ħżin tal-enerġija, kemm għat-tisħin u kemm għall-elettriku, huma essenzjali għal suq tal-enerġija stabbli, integrat tajjeb u kollegat sew b'sorsi ta' provvista diversifikati, fejn jiġi evitat kwalunkwe effett negattiv bħal flussi ta' enerġija mhux ippjanati; jenfasizza li l-investimenti fuq skala kbira għandhom isiru b'mod parallel mal-investimenti f'netwerks reġjonali jew saħansitra lokali; jenfasizza li l-investimenti fl-infrastruttura mmirati biex jilħqu objettivi bħal dawn għandhom jingħataw appoġġ mill-UE f'kull stadju tal-implimentazzjoni tagħhom f'konformità mal-linji gwida l-ġodda għall-infrastruttura tal-enerġija trans-Ewropea, u għandhom jiġu appoġġati mill-Faċilità Nikkollegaw l-Ewropa, li hija mmirata biex taċċelera l-investiment fil-qasam ta' netwerks trans-Ewropej ta' importanza trans-Ewropea u tattira l-finanzjament kemm mis-settur pubbliku kif ukoll minn dak privat; jenfasizza l-ħtieġa li jiġu appoġġati reġimi ta' għoti ta' permessi għall-investiment fl-infrastruttura fl-UE li jkunu koerenti, effiċjenti u kkoordinati aħjar; jinnota li, b'rabta mal-użu ta' teknoloġiji intelliġenti, iridu jitqiesu wkoll kwistjonijiet ta' protezzjoni tad-dejta; Jenfasizza li l-istimular tal-mikroġenerazzjoni ser tkun element fundamentali biex jiżdied is-sehem tas-sorsi ta' enerġija rinnovabbli; jenfasizza r-rwol tal-inizjattivi tal-komunità, inklużi l-kooperattivi, f'kull stadju tal-katina tal-enerġija: il-produzzjoni, il-konsum u l-bejgħ bl-imnut; jinnota, b'rabta ma' dan, li provvista tal-enerġija rinnovabbli deċentralizzata tista' tgħin biex jittaffu l-problemi li jiffaċċjaw in-netwerks tal-elettriku u titnaqqas il-ħtieġa li jinbnew linji ta' trażmissjoni ġodda, u b'hekk jitnaqqsu l-ispejjeż relatati, peress li t-teknoloġiji deċentralizzati huma ferm eqreb il-konsumaturi aħħarin; jinnota, għalhekk, il-ħtieġa dejjem tikber ta' investiment fil-livell tad-distribuzzjoni; Jemmen li suq intern lest, miftuħ u trasparenti, fejn il-kumpaniji tal-UE u ta' pajjiżi terzi jkunu lkoll konformi mal-acquis communautaire, partikolarment fl-oqsma tal-enerġija u tal-ambjent, jista' jiżgura kundizzjonijiet ekwi għall-fornituri tal-enerġija tal-UE vis-à-vis l-produtturi tal-enerġija ta' pajjiżi terzi u jsaħħaħ il-pożizzjoni ta' negozjar tagħhom; jenfasizza l-ħtieġa ta' politika esterna dwar l-enerġija kkoordinata aħjar; Jinnota li, fis-settur tal-enerġija, il-formazzjoni tal-prezzijiet ibbażata fuq is-suq, inkluża l-internalizzazzjoni tal-ispejjeż esterni, iżda mingħajr rabta mal-formazzjoni tal-prezzijiet fuq is-swieq terzi, tikkostitwixxi l-aħjar mod kif jiġu garantiti prezzijiet kompetittivi; Jenfasizza l-ħtieġa ta' djalogu mal-pajjiżi mhux tal-UE dwar l-implimentazzjoni tal-prinċipji stabbiliti mill-UE għall-ħarsien tal-ambjent, l-użu ta' teknoloġiji ekoloġiċi u ż-żamma ta' status ta' konservazzjoni sodisfaċenti; Jemmen li qafas ċar għall-2030 li jistabbilixxi miri vinkolanti għall-enerġija rinnovabbli u l-effiċjenza enerġetika jista' jixpruna l-investiment f'teknoloġiji innovattivi, jinċentivizza l-R&D u jistimula l-investiment privat, li, flimkien mal-appoġġ pubbliku, jagħti stimolu ekonomiku ferm meħtieġ biex tingħata spinta lill-ekonomija kollha kemm hi, u dan iwassal għal aktar kompetittività, tkabbir u impjiegi ta' kwalità għolja li ma jistgħux jiġu rilokati 'l barra mill-Unjoni; iqis li tali żieda fl-investiment se tirriżulta fi spejjeż ta' produzzjoni aktar baxxi għall-industrija Ewropea permezz ta' aktar effiċjenza enerġetika u fl-użu tar-riżorsi, u tnaqqas il-vulnerabbiltà fil-konfront taċ-ċaqliq globali fil-prezzijiet tal-enerġija, u b'hekk jinħoloq ambjent ta' investiment aktar stabbli; jistieden lill-Kummissjoni biex, fil-qafas tas-Semestru Ewropew, tagħmel enfasi akbar fuq il-potenzjal għall-impjiegi fis-setturi tal-enerġija sostenibbli f'kull Stat Membru u fl-Unjoni kollha kemm hi; Jenfasizza li l-istabbiliment ta' miri vinkolanti għall-emissjonijiet ta' gassijiet b'effett ta' serra, għas-sorsi ta' enerġija rinnovabbli u għall-effiċjenza enerġetika se jistimolaw l-investiment bikri f'teknoloġiji sostenibbli, u b'hekk jinħolqu l-impjiegi u t-tkabbir filwaqt li l-industrija Ewropea tingħata vantaġġ kompetittiv internazzjonali; Jitlob lill-Kummissjoni timplimenta s-sett ta' azzjonijiet ewlenin tagħha b'rabta mal-impjiegi għal ekonomija b'livell baxx ta' karbonju, biex tippromwovi użu akbar tal-istrumenti finanzjarji tal-UE disponibbli għall-Istati Membri, għal-livelli reġjonali u għas-settur privat għal investimenti intelliġenti f'teknoloġiji sostenibbli, billi pereżempju taħdem mill-qrib mal-Bank Ewropew tal-Investiment (BEI) bil-għan li tissaħħaħ aktar il-kapaċità tiegħu għas-self fil-qasam tal-effiċjenza fir-riżorsi u l-enerġija rinnovabbli; Jenfasizza li fid-deċennju li jmiss se jkun hemm ħtiġijiet sinifikanti ta' investiment fis-settur tal-enerġija minħabba s-sostituzzjoni tal-impjanti tal-enerġija eżistenti u l-modernizzazzjoni tal-grilji li mistennija jseħħu; jinsisti li l-iffrankar tal-enerġija u l-miżuri ta' effiċjenza se jkollhom rwol importanti fit-tnaqqis tal-ispejjeż u fl-assigurazzjoni tal-aktar prezzijiet tal-elettriku baxxi possibbli għall-konsumaturi; jirrimarka li s-settur tal-bini jammonta għal 40 % tal-konsum gross tal-enerġija fl-UE u li, skont l-AIE, 80 % tal-potenzjal tal-effiċjenza enerġetika fis-settur tal-bini, u aktar minn 50 % fis-settur industrijali, għadu mhux sfruttat; jara potenzjal sinifikanti f'dan il-qasam għat-tnaqqis tal-kontijiet tal-enerġija; Iħeġġeġ lill-Kummissjoni, speċjalment lid-DĠ Kompetizzjoni, biex fir-reviżjoni tagħha tal-linji gwida dwar l-għajnuna mill-Istat għall-ħarsien tal-ambjent, tintroduċi kundizzjonijiet favorevoli għall-investiment fl-effiċjenza enerġetika, inkluż fis-settur industrijali; Jistieden lill-Kummissjoni tniedi studju li janalizza mudelli ta' swieq tal-enerġija ġodda u kosteffiċjenti bil-għan li tiżgura l-aktar prezzijiet baxxi possibbli tal-enerġija għall-industrija u għall-konsumaturi u l-aħjar redditu fuq l-investiment, bl-integrazzjoni ta' aktar sorsi ta' enerġija rinnovabbli varjabbli u l-prevenzjoni tar-rilokazzjoni tal-emissjonijiet tal-karbonju; jitlob lill-Kummissjoni, għalhekk, tressaq mill-aktar fis valutazzjoni addizzjonali u rakkomandazzjonijiet għal azzjoni ulterjuri favur koordinazzjoni aħjar tal-politiki dwar il-klima, l-ambjent u l-industrija u l-prevenzjoni tar-riskju tar-rilokazzjoni tal-emissjonijiet tal-karbonju, partikolarment għas-setturi li jużaw ħafna enerġija, minħabba r-rilokazzjoni tal-investiment u l-faċilitajiet tal-produzzjoni 'l barra mill-UE, filwaqt li jitqies il-kuntest internazzjonali; Jenfasizza li l-prezzijiet tal-enerġija għall-konsumaturi u l-industrija u element importanti ħafna tal-baġits tal-familji u tal-ispejjeż tal-produzzjoni, rispettivament; huwa tal-fehma li l-miri tal-UE dwar il-klima għandhom jagħtu spinta lill-kompetittività tagħha u lis-sigurtà tal-provvista ta' enerġija tagħha; jesiġi, għalhekk, li kwalunkwe strument ta' politika ġdid marbut ma' dawn l-objettivi dwar il-klima ikun soġġett għal valutazzjoni tal-impatt obbligatorja u eżawrjenti tal-effetti tiegħu fuq il-kompetittività tal-UE u tal-Istati Membri; iħeġġeġ lill-Kummissjoni u lill-Istati Membri jintegraw il-kompetittività industrijali tal-UE fl-oqsma ta' politika l-oħra kollha bl-aktar mod sħiħ possibbli, u jappoġġa l-proposta tal-Kummissjoni li tgħolli s-sehem tal-industrija mill-PDG tal-UE għal 20 %; Jagħraf li s-settur Ewropew tal-enerġija rinnovabbli huwa importanti għat-tkabbir ekonomiku u għaż-żamma ta' impjiegi ta' kwalità għolja u fit-teknoloġija avvanzata, u li jappoġġa wkoll setturi bħall-metall, it-tagħmir elettriku u elettroniku, l-IT, il-bini, it-trasport u s-servizzi finanzjarji; jistieden lill-Kummissjoni tiżviluppa strateġija għall-politika industrijali fir-rigward tat-teknoloġiji tal-enerġija rinnovabbli, li tkopri l-proċess kollu mir-riċerka għall-iżvilupp sal-fażi tal-finanzjament; Jenfasizza r-riskju li l-investiment fit-teknoloġija sostenibbli jaħrab mill-Ewropa minħabba, fost affarijiet oħra, inċertezza fir-rigward tal-ambizzjonijiet tal-UE għal aktar dekarbonizzazzjoni; ifakkar li evidenza reċenti turi li filwaqt li l-UE għad għandha rwol ta' tmexxija marġinali fit-tellieqa globali tat-teknoloġiji nodfa, l-Istati Uniti u ċ-Ċina qegħdin iċekknu d-distakk b'ritmu mgħaġġel; jinnota, f'dan il-kuntest, li s-sehem attwali tal-UE tal-privattivi globali għat-teknoloġiji sostenibbli ddepożitati naqas għal terz, meta mqabbel ma' kważi n-nofs fl-1999; jistieden lill-Kummissjoni u lill-Istati Membri, għalhekk, iżidu l-appoġġ tagħhom favur teknoloġiji u servizzi sostenibbli; huwa tal-fehma li d-dħul mill-bejgħ ta' ċertifikati tal-ETS għandu jkun delimitat fil-futur biex jippermetti investimenti fl-innovazzjoni fil-qasam tat-teknoloġiji sostenibbli; Jinnota li l-kompetituri ewlenin tal-UE fis-suq globali jpoġġu enfasi kbir fuq l-iżviluppi teknoloġiċi, fuq l-innovazzjoni u fuq it-titjib tal-proċessi industrijali; jinnota wkoll li xi wħud mill-ekonomiji tagħhom qed jikbru b'pass aktar mgħaġġel minn dik tal-UE; jikkonkludi li l-UE jeħtieġ tagħti prijorità lill-R&D (inkluż l-iżvilupp ta' sħubijiet xjentifiċi u teknoloġiċi mas-sħab internazzjonali tagħha), l-innovazzjoni (speċjalment il-ħolqien ta' valur miżjud Ewropew fl-iżvilupp u l-produzzjoni domestika ta' teknoloġiji sostenibbli) u t-titjib tal-produttività tal-proċessi industrijali; Jirrimarka li l-allokazzjoni bla ħlas ma tindirizzax il-loġika ekonomika għall-ipprezzar tal-karbonju fil-prodotti; jinnota li studju reċenti li sar mill-Kummissjoni Ewropea ma sabx evidenza ta' rilokazzjoni tal-emissjonijiet tal-karbonju fiż-żewġ perjodi kummerċjali tal-ETS li għaddew; jenfasizza li, sabiex jittaffa r-riskju potenzjali tar-rilokazzjoni tal-emissjonijiet tal-karbonju, parti mid-dħul tal-irkantar tal-ETS għandha tiġi allokata għall-investimenti b'intensità għolja ta' kapital f'teknoloġiji innovattivi f'setturi li jużaw ħafna enerġija jew biex tinkoraġġixxi mezzi oħra ta' ħolqien ta' impjiegi, pereżempju it-tnaqqis tat-taxxi fuq ix-xogħol; Jappella biex jittieħdu miżuri sabiex ikun antiċipat, milħuq u mlaqqa' s-sett ta' ħiliet meħtieġa għall-impjiegi ġodda li jinħolqu, isiru aġġustamenti fis-sistemi edukattivi u ta' taħriġ u jintlaqgħu l-isfidi l-ġodda f'dawk l-impjiegi eżistenti li l-profili tagħhom qed jersqu aktar lejn dawk ta' impjiegi aktar ekoloġiċi; jenfasizza li l-politiki attivi tas-suq tax-xogħol iridu jkunu mmirati u mfassla b'mod li jilħqu l-ħtiġijiet tal-ħaddiema u d-domanda tax-xogħol, bil-ħsieb li jiġi evitat in-nuqqas ta' ħaddiema kwalifikati f'teknoloġiji sostenibbli emerġenti u biex iż-żgħażagħ, in-nisa u l-gruppi żvantaġġati jkollhom aċċess għal impjiegi sostenibbli ta' kwalità fl-ekonomija ekoloġika; Iħeġġeġ lill-Istati Membri u lill-komunità internazzjonali jippromwovu x-xjenza, it-teknoloġija, l-inġinerija u l-matematika (STEM) fl-edukazzjoni għas-settur tal-enerġija u jżommu istituti edukattivi li kapaċi jipproduċu ħaddiema kwalifikati u l-ġenerazzjoni li jmiss ta' xjenzjati u innovaturi li, se jgħinu biex jinkiseb l-objettiv ta' Ewropa awtonoma u sostenibbli mil-lat ta' enerġija; Ifakkar, b'rabta ma' dan, ir-rwol importanti ta' Orizzont 2020 u tal-Istitut Ewropew tal-Innovazzjoni u t-Teknoloġija biex jitnaqqas id-distakk bejn ir-riċerka, l-edukazzjoni u l-innovazzjoni applikata fis-settur tal-enerġija; Jiġbed l-attenzjoni għar-rwol fundamentali li l-SMEs qegħdin jiżvolġu bħala muturi tat-tkabbir ekonomiku fl-UE, u jistieden lill-Kummissjoni u lill-Istati Membri joħolqu kundizzjonijiet favorevoli għall-investimenti mill-SMEs fit-teknoloġiji effiċjenti fl-enerġija, u jinkoraġġixxuhom attivament; Jinkoraġġixxi lill-Kummissjoni tagħti l-appoġġ tagħha għall-iżvilupp ta' bijofuwils avvanzati għas-settur tat-trasport li jtejbu l-kwalità tal-fjuwils, u b'hekk iżidu l-kompetittività ġenerali tal-ekonomija tal-UE mingħajr il-bżonn ta' investiment addizzjonali f'infrastruttura ġdida; Jistieden lill-Kummissjoni telabora mod kif tista' titkejjel il-kompetittività tal-UE u tal-kompetituri prinċipali tagħha, li jista', pereżempju, ikun ibbażat fuq il-politiki fiskali, l-R&D, l-esportazzjonijiet ta' teknoloġija, l-għadd ta' riċerkaturi u ħaddiema kwalifikati ħafna, l-innovazzjoni, il-prezzijiet tal-enerġija għall-industrija, il-politiki ambjentali u tal-enerġija, il-livelli tal-pagi u tal-produttività, l-infrastruttura, piżijiet regolatorji mhux meħtieġa u fatturi rilevanti oħrajn; jenfasizza l-ħtieġa li l-ispejjeż esterni tat-tibdil fil-klima jiġu aggregati f'din il-metodoloġija l-ġdida, inklużi ż-żidiet li jista' jkun hemm fin-nefqa fuq l-assigurazzjoni kontra r-riskji li jirriżultaw mit-tibdil fil-klima; Jenfasizza bil-qawwa li kwalunkwe politika futura tal-UE għandha tindirizza l-punti sodi u d-dgħufijiet komparattivi tal-ekonomija tagħha, b'mod partikolari fir-rigward ta' kwalunkwe ftehim ta' kummerċ ħieles li l-UE tkun firmatarja tiegħu, kif ukoll tieħu kont tal-miżuri meħuda biex jitnaqqsu l-emissjonijiet ta' gassijiet serra u l-benefiċċji ekonomiċi ta' tali tnaqqis; Jirrimarka li l-prezzijiet tal-enerġija jvarjaw minn reġjun għal ieħor skont id-differenzi ġeoloġiċi, politiċi u fiskali, u li l-aħjar mod kif ikunu żgurati prezzijiet tal-enerġija baxxi huwa li jittieħed vantaġġ sħiħ mir-riżorsi tal-enerġiji interni u sostenibbli tal-UE; jitlob lill-Kummissjoni tiżviluppa analiżi komprensiva tal-ispejjeż u tal-effetti ġenerali sistemiċi ta' sorsi differenti ta' enerġija u l-impatt tagħhom fuq l-adegwatezza tal-ġenerazzjoni fit-tul; Jinnota li l-UE hija kontinent ikkaratterizzat minn riżorsi limitati, u timporta madwar 60 % tal-konsum ta' gass tagħha, aktar minn 80 % tal-konsum ta' żejt u kważi 50 % tal-faħam użat għall-produzzjoni tal-enerġija; Jinsisti, f'dan il-kuntest, fuq qafas għall-2030 b'enfasi qawwija fuq riżorsi tal-enerġija sostenibbli u rinnovabbli fi ħdan l-UE; Jenfasizza li d-djalogu soċjali u l-parteċipazzjoni tal-ħaddiema huma valuri u għodod fundamentali li jirfdu u jirrikonċiljaw il-promozzjoni tal-koeżjoni soċjali, l-impjiegi ta' kwalità u l-ħolqien tal-impjiegi, min-naħa l-waħda, u ż-żieda fl-innovazzjoni u l-kompetittività fl-ekonomiji Ewropej, min-naħa l-oħra; Jappella biex jittieħdu miżuri sabiex jiġi evitat it-telf ta' impjiegi fis-setturi li jużaw ħafna karbonju u li huma l-aktar affettwati, bħal pereżempju l-produzzjoni tal-elettriku, it-trasport, il-bini u l-industriji li jużaw ħafna enerġija, li ġeneralment huma l-aktar ekoloġiċi u l-aktar effiċjenti fl-użu tal-enerġija fid-dinja; jappella, f'każ ta' telf ta' impjiegi f'dawn is-setturi, biex it-trasferiment tal-ħaddiema minn setturi li jużaw ħafna karbonju lejn setturi oħra jkun faċli; Jenfasizza l-ħtieġa ta' miżuri ta' appoġġ tad-dħul, flimkien ma' miżuri oħra bħat-taħriġ, biex titjieb u tinżamm l-impjegabilità, biex il-ħaddiema jinżammu fis-suq tax-xogħol u tkun evitata l-erożjoni tal-ħiliet fi żminijiet ta' kriżi u ristrutturar; Jilqa' favorevolment ir-rimarki tal-Kummissjoni li l-miri tal-UE dwar il-klima u l-enerġija jista' jkollhom impatt differenti fuq kull Stat Membru u ċ-ċittadini tiegħu, u għalhekk ikun ġust li titkompla l-ħidma fuq bażi ta' qsim ekwu tal-isforz, billi jitqiesu ċ-ċirkustanzi individwali ta' kull pajjiż (pereżempju l-PDG tiegħu), b'attenzjoni partikolari għal dawk li jkunu qed jiffaċċjaw diffikultajiet finanzjarji serji, il-kisbiet li jkun għamel fit-tnaqqis tal-emissjonijiet sa mill-1990, l-emissjonijiet per capita tiegħu, il-potenzjal ekonomiku u l-potenzjal għat-tnaqqis tal-emissjonijiet tiegħu, is-sorsi ta' enerġija rinnovabbli tiegħu, l-aċċess tiegħu għat-teknoloġiji u l-kapaċità tiegħu ta' ffrankar ta' enerġija; Jindika li l-adozzjoni ta' strateġija ta' dekarbonizzazzjoni li ma tqisx is-sitwazzjoni ta' xi Stati Membri tista' twassal għal żieda massiva fil-faqar enerġetiku f'dawk il-pajjiżi; Jenfasizza li skont l-Artikolu 194 tat-TFUE l-UE hija responsabbli għat-tlestija tas-suq intern tal-enerġija u għall-promozzjoni ta' sorsi ta' enerġija rinnovabbli u tal-effiċjenza enerġetika, filwaqt li l-Istati Membri jieħdu deċiżjonijiet dwar it-taħlita tal-enerġija tagħhom u għandu jkollhom il-possibbiltà li jużaw u jiżviluppaw approċċi differenti bbażati fuq teknoloġiji u sorsi ta' enerġija li ma jagħmlux ħsara lill-ambjent, li jkunu soċjalment u ekonomikament aċċettabbli u, f'konformità mal-objettivi tal-politika tal-Unjoni dwar il-klima u l-enerġija, ikunu mmirati għall-preservazzjoni u t-titjib tal-ambjent; jemmen li kwalunkwe qafas fil-futur għandu jirrispetta l-indipendenza tal-Istati Membri; Jagħraf li t-teknoloġiji tal-enerġija rinnovabbli jinkludu numru kbir ta' għażliet tekniċi differenti, li jistgħu jintużaw fis-setturi tal-elettriku, tat-tisħin u t-tkessiħ, u dak tat-trasport; jenfasizza li mira rinnovabbli vinkolanti ġenerali għall-2030 toffri għażla wiesgħa u flessibbli għall-Istati Membri biex jiddeċiedu fejn u meta jinvestu f'termini ta' setturi tal-enerġija u t-teknoloġiji li jikkontribwixxu għal kull wieħed minn dawn is-setturi; Jirrimarka li l-enfasi prinċipali tal-azzjoni ppjanata għandha tkun fuq l-implimentazzjoni ta' xenarji li jqisu l-potenzjal eżistenti fl-Istati Membri, il-prospetti għall-iżvilupp ta' teknoloġiji kosteffettivi ġodda u sostenibbli, u l-impatt globali tal-implimentazzjoni tal-politika proposta, sabiex ikunu jistgħu jiġu proposti miri ta' tnaqqis għas-snin ta' wara; Jitlob lill-Kummissjoni ttejjeb il-promozzjoni u l-effiċjenza tal-istrumenti finanzjarji eżistenti għal investimenti f'teknoloġiji sostenibbli (pereżempju NER300) billi l-informazzjoni neċessarja kollha dwar il-possibbiltajiet finanzjarji għal-livelli nazzjonali, reġjonali u lokali tinġabar f'bażi ta' dejta unika, ċara u disponibbli faċilment; Jinnota li l-aċċess għall-kapital u l-ispiża tal-kapital, speċjalment għall-SMEs u anke għas-setturi tal-industrija peżanti, bosta drabi huma ostaklu għall-investiment f'teknoloġiji aktar nodfa li jeħtieġu kapital kbir kif ukoll għall-effiċjenza enerġetika; jitlob lill-Kummissjoni, għalhekk, tistudja l-possibbiltà li jinħoloq fond għall-promozzjoni tal-iżvilupp ta' teknoloġiji sostenibbli innovattivi u ta' inizjattivi ta' appoġġ biex titjieb l-effiċjenza tal-industriji li jużaw ħafna enerġija, li jista' jiġbor flimkien finanzjamenti eżistenti u oħrajn ġodda u jgħin biex jattira l-investiment, u jkun iffinanzjat, fost l-oħrajn, minn sehem tad-dħul mill-ETS jew mill-Fondi Strutturali jew il-Fond ta' Koeżjoni; jistieden lill-Kummissjoni tiżviluppa strumenti ta' finanzjament innovattivi, tagħti rwol akbar lill-BEI u lill-istituzzjonijiet tal-finanzjament pubbliku nazzjonali u tattira l-finanzjament mill-fondi tal-pensjonijiet u tal-kumpaniji tal-assigurazzjoni; Minħabba l-fatt li xi setturi tal-industrija jeħtieġu teknoloġiji innovattivi biex inaqqsu aktar l-emissjonijiet tagħhom u jtejbu l-effiċjenza enerġetika tagħhom lil hinn minn dak li hu l-aqwa bħalissa, jitlob lill-Kunsill jintegra fil-miżuri politiċi impenji ta' finanzjament ċari għar-riċerka, l-iżvilupp, impjanti pilota u l-użu ta' teknoloġiji ġodda, b'koerenza mal-livell ta' sforz meħtieġ mill-objettivi tal-2030; Jappella biex l-UE tieħu approċċ prammatiku għal mudelli ġodda ta' swieq, regolamentazzjoni u finanzjament għal soluzzjonijiet tal-enerġija sostenibbli; Jinnota li diversi pajjiżi emerġenti u żviluppati qed jiżviluppaw diversi politiki u investimenti dwar il-klima, inkluża l-implimentazzjoni tal-iskemi tagħhom għall-iskambju tal-kwoti tal-emissjonijiet li jimxu fuq l-eżempju tal-EU ETS; jilqa' l-prospett ġejjieni li l-EU ETS tiġi marbuta ma' mekkaniżmi oħra tan-negozjar tal-karbonju madwar id-dinja, bil-għan li jinħoloq suq dinji tal-karbonju; jenfasizza li dan it-tip ta' approċċ globali jista' jirriżulta f'kundizzjonijiet ekwi għall-industrija Ewropea billi jipprovdi approċċ komprensiv u kosteffettiv biex jiġu indirizzati l-emissjonijiet industrijali globali tal-gassijiet serra; iqis, b'rabta ma' dan, li sistema "cap and trade" internazzjonali tista' tkun ta' għajnuna sinifikanti fl-implimentazzjoni ta' ftehim ġdid u legalment vinkolanti dwar it-tibdil fil-klima globali; Jenfasizza li t-tiftix ta' kooperazzjoni aktar mill-qrib fil-qasam tal-politika dwar l-enerġija għandha tkun riflessa wkoll fil-politika esterna tal-enerġija u jappella, għalhekk, sbiex jiġu konklużi ftehimiet tal-enerġija ma' pajjiżi terzi u jiġu stabbiliti sew l-objettivi tal-UE għall-politika dwar l-enerġija; Jinnota li l-UE tinsab fuq quddiem fil-qasam tat-teknoloġija rinnovabbli bis-saħħa tal-innovazzjoni fil-manifattura kif ukoll f'oqsma bħall-integrazzjoni tas-sistemi; jagħraf li, fid-dawl tal-adozzjoni ta' miri vinkolanti għall-2030, l-UE se jkollha rwol ta' raggruppament ta' kompetenzi, u b'hekk ikun hemm lok għall-iżvilupp ta' prodotti ta' kwalità għolja u kompetittivi fil-prezz; jemmen li dan se jkun ta' benefiċċju għas-suq intern, u fl-istess ħin jippermetti wkoll lill-kumpaniji Ewropej jisfruttaw is-swieq ta' pajjiżi terzi li qed jikbru bis-saħħa tal-vantaġġ kompetittiv tal-UE; jinnota li fin-nuqqas ta' pakkett ambizzjuż għall-2030, l-UE qed tirriskja li ma tibqax fuq quddiem nett fis-suq u fit-teknoloġija; Jirrikonoxxi l-importanza tal-miri vinkolanti għall-2020 u l-politiki għall-enerġija rinnovabbli sabiex l-UE ġiet megħjuna tistabbilixxi l-pożizzjoni tagħha fuq quddiem nett fit-teknoloġija fis-swieq globali u biex din saret l-ixprun fl-innovazzjoni teknoloġika rinnovabbli; jenfasizza li t-tkomplija ta' din il-politika permezz tal-adozzjoni ta' miri vinkolanti b'rabta mal-enerġija rinnovabbli għall-2030 tkun tista' tippermetti lill-UE tikkompeti maċ-Ċina, l-Istati Uniti, il-Korea t'Isfel, il-Ġappun u l-Indja biex tkun fuq quddiem nett fit-teknoloġija fis-swieq ta' għada, anke fi żminijiet ta' diffikultajiet ekonomiċi; Jenfasizza li 138 pajjiż madwar id-dinja fasslu miri u politiki dwar is-sorsi ta' enerġija rinnovabbli; jagħraf li l-investiment f'teknoloġiji ekoloġiċi fl-Indja, fiċ-Ċina u fl-Istati Uniti qed jikber b'rata ħafna aktar mgħaġġla milli fl-UE; jenfasizza, b'rabta ma' dan, li l-UE ma tistax tippretendi li tista' taħdem weħidha, iżda għall-kuntrarju qed tissogra li titlef l-opportunitajiet ekonomiċi li ġġib magħha t-tranżizzjoni enerġetika li għaddejja bħalissa; Jenfasizza l-ħtieġa li jkun żgurat, bħala prijorità, li l-pajjiżi żviluppati jaqtgħu huma l-ewwel u malajr l-emissjonijiet tagħhom stess, u jipprovdu l-flussi finanzjarji meħtieġa lill-pajjiżi li qed jiżviluppaw għall-adattament u l-mitigazzjoni; iwissi, madankollu, kontra l-użu ta' mekkaniżmi ta' kumpens bħall-Mekkaniżmu għal Żvilupp Nadif (CDM) minflok, meta wieħed iqis li dawn il-mekkaniżmi ma wrewx li huma għodod effettivi għat-tnaqqis tal-emissjonijiet ta' gassijiet serra, u li jdewmu l-bidla strutturali essenzjali fl-ekonomiji tal-pajjiżi żviluppati; Jenfasizza l-ħtieġa ta' rikonċiljazzjoni bejn l-għanijiet ta' żvilupp u dawk tat-tibdil fil-klima; jenfasizza li t-tibdil fil-klima jhedded il-kapaċità ta' reġjuni sħaħ li jitimgħu lilhom infushom, u dan juri r-rabtiet mal-għan tal-eradikazzjoni tal-faqar globali li fuqu huma bbażati kemm l-Għanijiet ta' Żvilupp tal-Millennju kif ukoll il-proċess tal-Għanijiet ta' Zvilupp Sostenibbli li tnieda mill-Konferenza Rio+20; jappella biex dawn iż-żewġ proċessi jkunu integrati f'qafas ġenerali uniku għal wara l-2015; Jinnota li huwa importanti għall-UE li żżomm ir-rwol tagħha bħala mexxejja u pijunier u li l-Istati Membri jitkellmu b'leħen wieħed matul in-negozjati dwar il-klima biex jinkiseb ftehim ġdid vinkolanti dwar il-klima globali f'Pariġi fl-2015; jenfasizza li l-UE jeħtieġ tagħti eżempju u tadotta qafas ta' politiki ambizzjuż u vinkolanti qabel is-summit tal-mexxejja li ssejjaħ minn Ban Ki-moon, peress li dan ikollu influwenza pożittiva fuq in-negozjati; jitlob lill-Kummissjoni tistudja l-possibbilità li tintuża parti mill-irkant ta' kwoti tal-karbonju biex jiġu ssodisfati l-impenji internazzjonali li ħadet l-UE għall-finanzjament tal-klima fil-konfront tal-pajjiżi li qed jiżviluppaw, skont il-ħtiġijiet ta' adattament u ta' mitigazzjoni tagħhom; Jenfasizza r-rwol determinanti tal-finanzjamenti biex jippermettu lill-pajjiżi li qed jiżviluppaw jieħdu azzjoni ambizzjuża dwar il-klima; jinsisti, għalhekk, fuq il-ħtieġa li tinbena struttura finanzjarja koerenti għat-tibdil fil-klima; jappella għal sforzi akbar mill-Istati Membri biex jgħinu sabiex jitwettaq l-impenn magħmul mill-pajjiżi żviluppati li jagħtu tal-anqas USD 100 biljun fis-sena f'finanzjament għall-klima, apparti l-impenn li jkun allokat 0,7 % tal-Introjtu Nazzjonali Gross (ING) bħala Għajnuna Uffiċjali għall-Iżvilupp sal-2020; Jilqa' l-inizjattiva "Sustainable Energy 4 All" ta' Ban Ki-moon, li tippromwovi l-effiċjenza enerġetika u l-enerġija rinnovabbli bħala l-aktar soluzzjonijiet rilevanti għall-mitigazzjoni; jitlob lill-UE tappoġġa dan il-programm; Jistieden lill-Istati Membri u lill-partijiet l-oħra biex, fin-negozjati internazzjonali li ġejjin, u fl-istennija ta' ftehim vinkolanti potenzjali, jindirizzaw il-kwistjoni tar-rilokazzjoni tal-emissjonijiet tal-karbonju fil-livell globali; Jappella, għaldaqstant, għal koordinazzjoni aħjar bejn il-Kunsill, il-Kummissjoni u s-Servizz Ewropew għall-Azzjoni Esterna sabiex l-UE titkellem b'vuċi waħda fl-organizzazzjonijiet internazzjonali u jkollha rwol aktar attiv, u influwenza akbar, fil-promozzjoni ta' politiki sostenibbli; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni. wara li kkunsidra l-Artikolu 88(2) u (3) tar-Regoli ta' Proċedura tiegħu, billi l-Artikolu 26(2)(b) tar-Regolament (UE) Nru 1169/2011 jirrikjedi t-tikkettar tal-pajjiż ta' oriġini għal laħam li jaqa' taħt il-kodiċijiet tan-Nomenklatura Magħquda (NM) elenkati fl-Anness XI ta' dak ir-Regolament (li jinkludu laħam frisk, imkessaħ jew iffriżat tal-majjal, tan-nagħaġ, tal-mogħoż u tat-tjur); billi l-applikazzjoni tal-Artikolu 26(2) hija soġġetta għall-adozzjoni ta' atti ta' implimentazzjoni skont il-paragrafu (8) ta' dak l-Artikolu, u għalhekk l-adozzjoni tal-tar-regolament ta' implimentazzjoni tal-Kummissjoni inkwistjoni; billi, skont il-Premessa 59 tar-Regolament (UE) Nru 1169/2011, dawk l-atti ta' implimentazzjoni jistabbilixxu l-mod li bih ikun indikat il-pajjiż ta' oriġini jew il-post ta' provenjenza għal-laħam imsemmija fl-Artikolu 26(2)(b); billi l-paragrafu 9 tal-Artikolu 26 jirrikjedi li l-Kummissjoni tqis fil-valutazzjoni tal-impatt u r-rapporti tagħha dwar l-applikazzjoni tal-punt (b) tal-paragrafu (2) ta' dak l-Artikolu, inter alia, l-għażliet għall-modalitajiet tal-espressjoni tal-pajjiż ta' oriġini jew tal-post ta' provenjenza ta' dak l-ikel, b'mod partikolari fir-rigward ta' kull wieħed mill-punti determinanti li ġejjin fil-ħajja tal-annimal: il-post tat-twelid, il-post tat-trobbija u l-post tal-qatla; billi, skont l-Artikolu 7(1) tar-Regolament dwar l-Għoti ta' Informazzjoni dwar l-Ikel lill-Konsumaturi, l-informazzjoni dwar l-ikel m'għandhiex tkun skorretta fejn jidħlu l-karatteristiċi tal-ikel u, b'mod partikolari, fejn jidħol il-post ta' oriġini jew il-post ta' provenjenza; billi r-rekwiżiti msemmija hawn fuq applikabbli għal-laħam taċ-ċanga u għall-prodotti tal-laħam taċ-ċanga żiedu l-aspettattivi tal-konsumaturi rigward l-informazzjoni dwar l-oriġini ta' tipi oħra ta' laħam li huma kkunsmati fuq firxa wiesgħa fl-Unjoni; billi, sabiex il-konsumaturi jingħataw informazzjoni eżatta dwar l-oriġini tal-laħam, l-indikazzjoni tal-postijiet tat-twelid, tat-trobbija u tal-qatla għandha tidher fuq it-tikketta tal-ikel; billi dan jippermetti wkoll li l-konsumaturi jiksbu stampa aktar komprensiva tal-istandards ta' benesseri tal-annimali u tal-impatt ambjentali rigward prodott tal-laħam; billi l-iskandli riċenti dwar l-ikel, inkluża s-sostituzzjoni qarrieqa tal-laħam taż-żiemel flok laħam taċ-ċanga, urew li l-konsumaturi jeħtieġu u jridu regoli aktar stretti dwar it-traċċabbiltà kif ukoll informazzjoni għall-konsumaturi; billi l-applikazzjoni ta' tikketta "UE" jew "mhux tal-UE" għal-laħam ikkapuljat u għall-fdal tal-laħam ma tagħmilx sens u tista' toħloq preċedent mhux mixtieq, b'mod speċjali rigward kwalunkwe tikkettar fil-ġejjieni tal-pajjiż ta' oriġini għal laħam li jintuża bħala ingredjent; billi r-rekwiżiti tat-tikkettar tal-oriġini għal-laħam juru li indikazzjoni aktar preċiża tal-oriġini tal-laħam ikkapuljat u l-fdal tal-laħam hija fattibbli kif ukoll adatta sabiex tiżgura l-informazzjoni għall-konsumaturi u t-traċċabbiltà; Jikkunsidra li r-regolament ta' implimentazzjoni tal-Kummissjoni jaqbeż is-setgħat ta' implimentazzjoni mogħtija lill-Kummissjoni stipulati fir-Regolament (UE) Nru 1169/2011; Jitlob lill-Kummisjoni tirtira r-regolament ta' implimentazzjoni tagħha; Jitlob lill-Kummissojni tħejji verżjoni riveduta tar-regolament ta' implimentazzjoni, li għandha tinkludi rekwiżit obbligatorju dwar it-tikkettar għall-post tat-twelid, kif ukoll il-postijiet tat-trobbija u tal-qatla, għal laħam mhux ipproċessat tal-majjal, tat-tjur, tan-nagħaġ u l-mogħoż skont il-leġiżlazzjoni eżistenti dwar it-tikkettar tal-oriġini tal-laħam; Jitlob lill-Kummissjoni tneħħi kull deroga fir-regolament ta' implimentazzjoni għal-laħam ikkapuljat u għall-fdal tal-laħam; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri. wara li kkunsidra d-Dikjarazzjoni Konġunta tas-Summit tas-Sħubija tal-Lvant li sar f'Vilnjus fid-29 ta' Novembru 2013, wara li kkunsidra l-konklużjonijiet tal-Kunsill tal-20 ta' Jannar 2014 dwar l-Ukraina, wara li kkunsidra r-riżenja tal-Prim Ministru Azarov u tal-gvern tiegħu fit-28 ta' Jannar 2014, wara li kkunsidra d-Dikjarazzjoni Konġunta tad-29 ta' Jannar 2014 tal-Prim Ministri tal-pajjiżi tal-Grupp Visegrad dwar l-Ukraina, wara li kkunsidra l-Ftehim ta' Sħubija u Kooperazzjoni (FSK) bejn l-Unjoni Ewropea u l-Ukraina, li daħal fis-seħħ fl-1 ta' Marzu 1998, u l-Ftehim ta' Assoċjazzjoni l-ġdid inizjalat fit-30 ta' Marzu 2012, wara li kkunsidra s-Summit UE-Russja tat-28 ta' Jannar 2014, wara li kkunsidra l-Artikolu 110(2) u (4) tar-Regoli ta' Proċedura tiegħu, billi d-dimostrazzjonijiet li bdew aktar minn xahrejn ilu konsegwenza tad-deċiżjoni tal-President Yanukovych li ma jiffirmax il-Ftehim ta' Assoċjazzjoni mal-UE għadhom għaddejjin sal-lum fil-kapitali u l-iskuntentizza qed tinfirex għal bliet oħra, inklużi r-reġjuni fil-Lvant tal-Ukraina; billi r-rivoluzzjoni popolari fl-Ukraina issa laħqet il-parti l-kbira tar-reġjuni, u l-amministrazzjonijiet ta' dawk ir-reġjuni jinsabu taħt il-kontroll tal-poplu; billi matul dawn l-aħħar ġimgħat is-sitwazzjoni kompliet tmur għall-agħar b'ritmu mgħaġġel, hekk kif in-nies niżlu fit-toroq għad-difiża tad-demokrazija u tal-libertajiet ċivili wara repressjonijiet brutali kommessi mill-pulizija kontra l-irvellijiet Berkut fuq id-dimostranti, l-attivisti favur id-drittijiet tal-bniedem u l-ġurnalisti; billi minkejja l-pressjoni internazzjonali, l-awtoritajiet Ukraini qed ikomplu jsegwu politika ta' intimidazzjoni, repressjoni, tortura u vjolenza kontra d-dimostranti, li wasslet biex indarbu 'l fuq minn 2 000 persuna, filwaqt li nħatfu bosta nies u nqatlu tal-inqas sitt persuni; billi l-adozzjoni, fis-16 ta' Jannar 2014, ta' serje ta' liġijiet kontra d-dimostrazzjonijiet, li jillimitaw serjament il-libertà ta' espressjoni u l-libertà ta' għaqda pprovokaw għadab madwar id-dinja u kunflitti vjolenti fi Kiev li rriżultaw fit-telfa ta' ħajjiet umani; billi kwalunkwe repressjoni forzata jew dikjarazzjoni ta' stat ta' emerġenza għandha titqies bħala att kriminali u li tikser id-drittijiet fundamentali b'konsegwenzi internazzjonali profondi; billi fiż-żjara f'Kiev mit-28 sat-30 ta' Jannar 2014 id-delegazzjoni ad hoc mill-Parlament Ewropew iltaqgħet mal-awtoritajiet u mal-EuroMaidan, l-oppożizzjoni politika u l-mexxejja tal-knisja u kisbet analiżi dettaljata u fil-fond tas-sitwazzjoni fl-Ukraina; Jilqa' l-ispirtu demokratiku u r-reżiljenza tal-poplu Ukrain wara xahrejn ta' protesti kuraġġużi li ffaċċjaw ir-reazzjoni brutali mill-awtoritajiet u jesprimi s-solidarjetà u l-appoġġ sħiħ tiegħu għall-isforzi tal-poplu għal Ukraina ħielsa, demokratika u indipendenti u għall-perspettiva Ewropea tagħha; Jesprimi tħassib profond dwar il-kriżi politika serja fl-Ukraina u dwar il-konfrontazzjonijiet vjolenti f'Kiev u fi bliet oħra Ukraini; jappella bil-qawwa għal soluzzjoni politika għall-kriżi u jinsisti fuq dibattitu tassew demokratiku dwar il-modi u l-mezzi biex tingħeleb il-konfrontazzjoni u d-diviżjoni fil-pajjiż; Jikkundanna bil-qawwa t-tiħrix tal-vjolenza kontra ċ-ċittadini paċifiċi, il-ġurnalisti, l-istudenti, l-attivisti tas-soċjetà ċivili, il-politiċi tal-oppożizzjoni u l-kleru, u jesprimi l-kondoljanzi sinċieri tiegħu lill-familji u lill-vittmi tal-vjolenza fl-Ukraina; jistieden lill-awtoritajiet Ukraini jirrispettaw bis-sħiħ id-drittijiet ċivili u l-libertajiet fundamentali tal-persuni u jieħdu passi immedjati biex itemmu l-istat ta' impunità billi jinvestigaw u jikkastigaw lil dawk responsabbli mill-vjolenza kontra dimostranti paċifiċi; Jistieden ukoll lid-dimostranti ta' Pjazza Maidan joqogħdu lura mill-użu tal-forza u jiddefendu l-leġittimità tal-kawża tagħhom b'mod paċifiku, u jitlob lill-mexxejja kollha tal-oppożizzjoni jkomplu jevitaw il-vjolenza mhux provokata u jżommu d-dimostrazzjoni waħda paċifika; Jinsab imħasseb dwar l-użu eċċessiv ta' vjolenza mill-forzi tas-sigurtà u mit-Titushki u dwar l-azzjonijiet vjolenti tal-ultranazzjonalisti; Jesiġi b'mod partikolari li l-President Yanukovych iwaqqaf l-iskjerament deplorevoli ta' pulizija kontra l-irvellijiet Berkut u ta' forzi tas-sigurtà oħrajn biex jipprovokaw, jaħtfu, jagħtu fastidju, jittorturaw, isawtu u jumiljaw lis-sostenituri tal-EuroMaidans, kif ukoll l-arresti arbitrarji u l-arrest preventiv twil iżżejjed qabel il-proċess; jinsab partikolarment imħasseb dwar rapporti ta' tortura u jenfasizza l-impenji internazzjonali tal-Ukraina f'dan ir-rigward; jirrimarka l-każ l-aktar reċenti ta' Dmytro Bulatov, il-mexxej ta' "AutoMaidan", li nħataf u ġie ttorturat; Jistieden lill-President Yanukovych jordna li dawn il-prattiki jieqfu u jesiġi l-ħelsien immedjat u inkondizzjonat u r-riabilitazzjoni politika tad-dimostranti u tal-priġunieri politiċi kollha miżmuma illegalment, fosthom Yulia Tymoshenko; jappella biex jitwaqqaf kumitat ta' inkjesta indipendenti taħt l-awspiċji ta' korp internazzjonali rikonoxxut, bħall-Kunsill tal-Ewropa, bil-għan li jinvestiga l-ksur kollu tad-drittijiet tal-bniedem li seħħ mill-bidu tad-dimostrazzjonijiet; Ifakkar li l-UE lesta tiffirma AA/DCFTA mal-Ukraina hekk kif tingħeleb il-kriżi politika u meta jintlaħqu r-rekwiżiti rilevanti kif definit mill-Kunsill Affarijiet Barranin tal-10 ta' Diċembru 2012, u appoġġat mir-riżoluzzjoni tal-Parlament tat-13 ta' Diċembru 2012; Jilqa' d-deċiżjoni tal-Verkhovna Rada li jirrevoka l-liġijiet kontra d-dimostrazzjonijiet, u l-iffirmar tagħha mill-President Yanukovych, bħala pass pożittiv lejn ir-riżoluzzjoni politika tal-kriżi; jiddispjaċih, madankollu, li l-liġi tal-amnestija li tibdel il-vittmi f'ostaġġi ġiet approvata fid-29 ta' Jannar 2014 mingħajr il-kunsens tal-oppożizzjoni; huwa tal-fehma li l-ħelsien inkondizzjonat tad-dimostranti jista' jiffaċilita ħafna d-djalogu u jikkalma s-soċjetà; Iħeġġeġ lill-President u lill-gvern jimpenjaw ruħhom serjament fi djalogu inklużiv mal-oppożizzjoni, is-soċjetà ċivili u d-dimostranti ta' Pjazza Maidan bil-għan li tonqos it-tensjoni u l-polarizzazzjoni li jikkaratterizzaw is-sitwazzjoni u li jinstabu soluzzjonijiet biex tingħeleb il-kriżi politika u soċjali attwali tal-Ukraina permezz ta' mezzi paċifiċi; Ifakkar lill-President Yanukovych fir-responsabbiltà tiegħu quddiem il-poplu Ukrain u l-komunità internazzjonali li jżomm lura milli juża metodi repressivi, isib rimedju għall-kriżi politika attwali u jirrispetta d-dritt ta' dimostrazzjoni paċifika; Jappella biex l-UE tkompli tinvolvi ruħha fil-medjazzjoni u l-iffaċilitar ta' proċess li jwassal għal tnaqqis fit-tensjoni, djalogu politiku aktar kostruttiv fil-pajjiż u soluzzjoni għall-kriżi, u biex tiċċekken il-lakuna ta' nuqqas totali ta' fiduċja; jisħaq fuq il-fatt li tali djalogu għandu jkun trasparenti u jinvolvi b'mod sħiħ lill-EuroMaidan u lis-soċjetà ċivili; Huwa tal-fehma, wara talbiet numerużi minn ċittadini ordinarji, attivisti u politiċi Ukraini, li l-involviment attiv tal-Membri tal-Parlament Ewropew f'Kiev taf tipprevjeni t-tiħrix ulterjuri tal-kriżi u jappella, f'dan ir-rigward, biex tiġi stabbilita missjoni permanenti tal-Parlament Ewropew fl-Ukraina, bil-għan li tnaqqas it-tensjoni u taġevola d-djalogu bejn il-partijiet; jagħti struzzjonijiet lill-Konferenza tal-Presidenti biex twaqqaf din il-missjoni mill-aktar fis possibbli; Jitlob lill-istituzzjonijiet tal-UE u lill-Istati Membri jieħdu azzjoni immedjata, inklużi aktar pressjoni diplomatika u t-tħejjija ta' miżuri mmirati personalizzati (sanzjonijiet fuq l-ivvjaġġar u l-iffriżar tal-assi u tal-proprjetà) fir-rigward ta' dawk l-uffiċjali u leġiżlaturi Ukraini kollha u l-parrini kummerċjali (oligarki) tagħhom li huma responsabbli għar-repressjonijiet u l-imwiet tad-dimostranti, u jżidu l-isforzi biex iwaqqfu l-ħasil tal-flus u l-evażjoni tat-taxxa minn kumpaniji u negozjanti Ukraini f'banek Ewropej; Jitlob lill-UE, lill-Istati Uniti, lill-FMI, lill-Bank Dinji, lill-BERŻ u lill-BEI jkomplu jħejju pakkett ta' appoġġ finanzjarju fit-tul biex jgħinu lill-Ukraina tindirizza s-sitwazzjoni finanzjarja u soċjali li sejra għall-agħar u jagħtuha appoġġ ekonomiku biex il-gvern iniedi r-riformi profondi u komprensivi meħtieġa għall-ekonomija tal-Ukraina; Jilqa' u jappoġġa l-ħidma li għaddejja mill-Unjoni Ewropea u l-Istati Uniti biex jinħoloq pakkett ta' appoġġ sostanzjali għall-Ukraina li għandu jiġi offrut lil gvern interim ġdid kredibbli sabiex tittaffa s-sitwazzjoni diffiċli preżenti fir-rigward tal-ħlasijiet; Huwa tal-fehma li waħda mill-miżuri importanti biex tissolva l-kriżi fl-Ukraina hu r-ritorn għall-Kostituzzjoni tal-2004, li ġiet abolita illegalment fl-2010 mill-Qorti Kostituzzjonali, mingħajr ma kkonsultat lill-Parlament Ukrain, flimkien mal-istabbiliment ta' gvern interim u elezzjonijiet bikrija; Jistieden lill-istituzzjonijiet u lill-Istati Membri tal-UE jimpenjaw ruħhom favur ftuħ wiesa' lejn is-soċjetà Ukraina, b'mod partikolari permezz ta' ftehim rapidu dwar reġim ta' viża mingħajr ħlas, u eventwalment reġim mingħajr viża; huwa tal-fehma li t-tariffa tal-viża għandha minnufih titnaqqas drastikament għaż-żgħażagħ Ukraini, flimkien mat-tisħiħ tal-kooperazzjoni dwar ir-riċerka, aktar skambji għaż-żgħażagħ u disponibbiltà akbar ta' boroż ta' studju; Iqis li għandhom isiru aktar sforzi biex l-Ukraina tiġi inkluża fis-suq tal-enerġija intern tal-UE permezz tal-Komunità tal-Enerġija; jenfasizza l-fatt li hu l-poplu tal-Ukraina, biss, li jista' jiddeċiedi, ħieles minn kwalunkwe indħil barrani, dwar l-orjentament ġeopolitiku tal-pajjiż u liema ftehimiet u komunitajiet li l-Ukraina għandha tingħaqad magħhom; Jistieden lir-Russja tadotta atteġġjament kostruttiv u twaqqaf il-miżuri ta' ritaljazzjoni u pressjoni indebita intiża li timmina d-dritt sovran tal-ġirien tagħha li jiddeterminaw liberament il-ġejjieni tagħhom; iħeġġeġ lill-UE u lill-Istati Membri jitkellmu mar-Russja b'vuċi waħda b'appoġġ għall-aspirazzjonijiet Ewropej tal-pajjiżi tas-Sħubija tal-Lvant (SL) li jagħżlu liberament li japprofondixxu r-relazzjonijiet tagħhom mal-UE; jenfasizza li l-impożizzjoni politika, ekonomika jew xort'oħra hija bi ksur tal-Att Finali ta' Ħelsinki u tal-Memorandum ta' Budapest tal-1994 dwar is-sigurtà tal-Ukraina; jirrimarka li kemm l-UE kif ukoll ir-Russja għandhom responsabbiltà biex jagħtu kontribut attiv lejn il-paċi u l-prosperità fil-viċinat komuni li jibbenefikaw minnhom kemm l-UE u kemm ir-Russja; itenni t-twemmin tiegħu li l-kooperazzjoni hija l-unika triq għall-kisba ta' dan l-objettiv; Jappoġġa l-parteċipazzjoni ulterjuri tas-soċjetà ċivili fil-proċessi ta' riforma nazzjonali; iħeġġeġ kooperazzjoni interparlamentari msaħħa mal-Assemblea Parlamentari Euronest; jilqa' l-involviment tal-Konferenza tal-Awtoritajiet Lokali u Reġjonali tas-Sħubija tal-Lvant; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-Istati Membri, lill-President tal-Ukraina, lill-Gvern tal-Ukraina, lill-Verkhovna Rada, lill-Assemblea Parlamentari Euronest u lill-Assemblej Parlamentari tal-Kunsill tal-Ewropa u tal-Organizzazzjoni għas-Sigurtà u l-Kooperazzjoni fl-Ewropa. wara li kkunsidra r-riżoluzzjonijiet preċedenti tiegħu dwar is-Sirja, wara li kkunsidra l-konklużjonijiet tal-Kunsill Affarijiet Barranin dwar is-Sirja, b'mod partikolari dawk tal-20 ta' Jannar 2014, wara li kkunsidra l-konklużjonijiet tal-Kunsill Ewropew dwar is-Sirja, wara li kkunsidra d-dikjarazzjonijiet mill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà (VP/RGħ), Catherine Ashton, dwar is-Sirja, b'mod partikolari r-rimarki tagħha fil-Konferenza ta' Ġinevra II dwar is-Sirja tat-22 ta' Jannar 2014 kif ukoll id-dikjarazzjoni tagħha dwar id-deċiżjoni tal-Assemblea Ġenerali tal-Koalizzjoni tal-Oppożizzjoni Sirjana li tattendi l-Konferenza ta' Ġinevra II tat-18 ta' Jannar 2014; wara li kkundsidra r-riżoluzzjoni tal-Kunsill tas-Sigurtà tan-Nazzjonijiet Uniti 2118 tas-27 ta' Settembru 2013 dwar il-qerda tal-armi kimiċi tas-Sirja; wara li kkunsidra r-rapport finali tal-Missjoni tan-Nazzjonijiet Uniti għall-Investigazzjoni ta' Allegazzjonijiet dwar l-Użu ta' Armi Kimiċi fir-Repubblika Għarbija Sirjana, ippubblikat fit-12 ta' Diċembru 2013, wara li kkunsidra d-dikjarazzjonijiet mill-Kummissarju għall-Kooperazzjoni Internazzjonali, l-Għajnuna Umanitarja u r-Reazzjoni għall-Kriżijiet, Kristalina Georgieva, dwar is-Sirja, wara li kkunsidra r-riżoluzzjoni tal-Kunsill tad-Drittijiet tal-Bniedem tan-NU tal-24 ta' Settembru 2013 dwar id-deterjorament kontinwu u gravi tad-drittijiet tal-bniedem u tas-sitwazzjoni umanitarja fir-Repubblika Għarbija Sirjana, wara li kkunsidra s-sitt Rapport tal-Kummissjoni Internazzjonali ta' Inkjesta Indipendenti tan-NU dwar ir-Repubblika Għarbija Sirjana tal-11 ta' Settembru 2013, wara li kkunsidra l-Communiqué Finali tal-Grupp ta' Azzjoni għas-Sirja (il-'Communiqué ta' Ginevra') tat-30 ta' Ġunju 2012, wara li kkunsidra l-laqgħa ta' Ġinevra II varata fit-22 ta' Jannar 2014 u r-rimarki ta' ftuħ u konklużjoni mis-Segretarju Ġenerali tan-NU, wara li kkunsidra d-Dikjarazzjoni Universali tad-Drittijiet tal-Bniedem tal-1948, wara li kkunsidra l-obbligi internazzjonali tas-Sirja, inklużi l-Patt Internazzjonali dwar id-Drittijiet Ċivili u Politiċi, il-Patt Internazzjonali dwar id-Drittijiet Economiċi, Soċjali u Kulturali, il-Konvenzjoni Kontra t-Tortura u Trattament jew Pieni Krudili, Inumani jew Degradanti Oħra, il-Konvenzjoni dwar id-Drittijiet tat-Tfal u l-Protokoll Fakultattiv ta' magħha dwar l-Involviment tat-Tfal f'Kunflitti Armati, u l-Konvenzjoni dwar il-Prevenzjoni u l-Kastig tad-Delitt ta' Ġenoċidju, wara li kkunsidra l-Konvenzjonijiet ta' Ġinevra tal-1949 u l-protokolli addizzjonali għalihom, wara li kkunsidra l-Artikolu 110(2) u (4) tar-Regoli ta' Proċedura tiegħu, billi l-vjolenza fis-Sirja qed tkompli teskala u l-għadd ta' mwiet qed jiżdied il-ħin kollu; billi, skont in-Nazzjonijiet Uniti, mindu bdiet ir-ripressjoni vjolenti kontra dimostranti paċifiċi fis-Sirja, inqatlu aktar minn 130 000 ruħ, li l-biċċa l-kbira minnhom kienu ċivili; billi, skont l-Uffiċċju tan-NU għall-Koordinament tal-Affarijiet Umanitarji (OCHA), huwa stmat li 9 miljun ruħ jeħtieġu l-għajnuna umanitarja ġewwa s-Sirja, fosthom aktar minn 6,5 miljun ruħ li sfaw spustati internament, u li hemm aktar minn 2,3 miljun rifuġjat Sirjan, l-aktar fit-Turkija, il-Ġordan, il-Libanu, l-Eġittu u l-Iraq; billi s-sitwazzjoni drammatika tad-drittijiet tal-bniedem, umanitarja u tas-sigurtà qed tkompli teħżien; billi d-drittijiet tal-bniedem qed jinkisru fuq skala kbira mir-reġim ta' Assad u mill-gruppi estremisti li jappoġġjaw lir-reġim, inkluż b'massakri u qtil illeċitu ieħor, arresti arbitrarji u detenzjonijiet illeċiti, ħtif ta' ostaġġi, għajbien furzat, eżekuzzjoni ta' priġunieri, tortura u maltrattament sistematiċi, vjolenza sesswali u vjolazzjonijiet tad-drittijiet tat-tfal; billi r-reġim Sirjan qered kwartieri sħaħ, b'politika ta' kastig kollettiv fir-rigward taċ-ċivili; billi l-qerda fuq skala kbira ta' żoni urbani wasslet għal disprament u għal espulsjonijiet sinifikanti taċ-ċittadini; billi hemm evidenza ta' eżekuzzjonijiet extraġudizzjarji sommarji kif ukoll ta' forom oħra ta' ksur tad-drittijiet tal-bniedem imwettqa minn gruppi li jopponu r-reġim ta' Assad; billi hemm sa 2 000 fazzjoni differenti li qed jitqabdu kontra r-reġim ta' Assad, fosthom bosta elementi tal-kriminalità organizzata; billi qed tiżdied il-preżenza u l-infiltrazzjoni ta' gruppi militanti marbuta ma' Al-Qaeda, bħall-ISIL u Jabhat al-Nusra, li wkoll iħaddnu bosta ġellieda barranin u mill-UE li għandhom aġenda Iżlamista radikali; billi r-radikalizzazzjoni hija periklu kbir fir-reġjun; billi l-indħil dejjem jikber minn atturi barranin, il-fornimenti militari u s-sostenn politiku tagħhom, kif ukoll il-persistenza ta' qasmiet fil-komunità internazzjonali, inkluż fil-Kunsill ta' Sigurtà tan-Nazzjonijiet Uniti, dan il-kunflitt qed jibdluh fi gwerra bi prokura; billi fotografu li ħarab mis-servizz tal-pulizija militari Sirjana għadda lill-Moviment Nazzjonali Sirjan 55 000 ritratt diġitali ta' madwar 11 000 vittma, ritratti li jagħtu x'wieħed jifhem li r-reġim qed iwettaq ksur wiesa' u sistematiku tad-dritt umanitarju internazzjonali; billi grupp internazzjonali ta' esperti ġuridiċi ta' livell għoli eżaminaw ir-ritratti u kkonkludew li, mill-materjal eżaminat, jirriżulta li hemm evidenza ċara, li tista' tiġi aċċettata bħala awtentika minn qorti tal-ġustizzja, ta' tortura u qtil sistematiċi ta' detenuti mill-aġenti tal-gvern Sirjan u li tali evidenza tirfed kostatazzjoni ta' delitti kontra l-umanità u tista' wkoll tirfed kostatazzjoni ta' delitti tal-gwerra; billi l-kriżi vjolenti fis-Sirja rriżultat f'katastrofi umanitarja fuq skala mingħajr preċedent fl-istorja riċenti, li t-tmiemha għadu ma jidher imkien; billi aktar minn nofs ta' dawk affettwati huma tfal li qed isofru minn ġuħ estrem, nuqqas ta' ikel sustanzjuż u mard; billi n-nuqqas ta' aċċess għall-ikel, l-ilma, il-kura tas-saħħa bażika, l-iġjene, il-kenn u l-edukazzjoni jikkostitwixxi aspett kritiku ta' din il-katastrofi umanitarja; billi t-tqassim ta' għajnuna umanitarja qed jiġi ostakolat min-nuqqas ta' sigurtà, miċ-ċaħda ta' aċċess min-naħa tal-awtoritajiet Sirjani u minn ostakoli infrastrutturali; billi l-560 000 rifuġjat Palestinjan fis-Sirja jikkostitwixxu grupp partikolarment vulnerabbli affettwat mill-kunflitt; billi 250 000 Sirjan huma maqbuda f'żoni assedjati jew ta' aċċess diffiċli, inklużi 18 000 rifuġjat Palestinjan fil-kamp ta' Yarmouk barra Damasku li qed iħabbtu wiċċhom ma' tbatija tal-massa, b'rapporti li 57 ruħ fosthom mietu bil-ġuħ; billi, wara l-eżitu tan-negozjati rigward il-kamp ta' Yarmouk f'Damasku, xi għajnuna tqassmet lir-residenti tiegħu, għalkemm għad hemm bżonn wisq aktar; billi l-vjolenza kontinwa kellha effett drammatiku ta' destabilizzazzjoni fuq il-pajjiżi ġirien, notevolment minħabba l-flussi ta' mases ta' rifuġjati; billi dawn il-pajjiżi qegħdin iħabbtu wiċċhom ma' sfidi interni tremendi tagħhom stess, bil-Libanu u l-Ġordan f'qagħda partikolarment vulnerabbli; billi kwalunkwe deġenerazzjoni f'kunflitt vjolenti fil-Libanu mhux biss thedded kriżi umanitarja, iżda wkoll tqajjem il-periklu ta' kollass reġjonali; billi l-Konferenza ta' Ġinevra II dwar is-Sirja nfetħet mis-Segretarju Ġenerali tan-Nazzjonijiet Uniti fit-22 ta' Jannar 2014 bil-għan li tintlaħaq soluzzjoni politika għall-kunflitt permezz ta' ftehim komprensiv bejn il-Gvern Sirjan u l-oppożizzjoni għall-implimentazzjoni sħiħa tal-Communiqué ta' Ġinevra, li appella għall-ħolqien ta' gvern ta' tranżizzjoni li jwassal sabiex isiru elezzjonijiet; billi l-parteċipazzjoni kostruttiva tal-atturi rilevanti kollha fil-proċess tal-paċi hija kruċjali għall-ilħiq ta' soluzzjoni politika dejjiema; billi, fit-18 ta' Jannar 2014, l-Assemblea Ġenerali tal-Koalizzjoni Sirjana tal-Forzi Revoluzzjonarji u tal-Oppożizzjoni ddeċidiet li taċċetta l-istedina biex tipparteċipa f'dan il-proċess, iżda bosta gruppi rebelli ma kinux rappreżentati; billi l-Iran kien mistieden għall-konferenza li saret fl-Isvizzera, iżda mbagħad l-istedina ġiet irtirata; billi n-negozjati ġew sospiżi fil-31 ta' Jannar 2014 u l-fażi ta' taħditiet li jmiss hija ppjanata għall-10 ta' Frar 2014; billi l-ġlied għadu għaddej waqt it-taħditiet ta' Ġinevra II; billi fil-15 ta' Jannar 2014 it-Tieni Konferenza Internazzjonali ta' Impenji Finanzjarji għas-Sirja saret fil-Kuwajt u fiha nġabru impenji ta' USD 2,4 biljun, imma din is-somma għadha mhix biżżejjed biex tkopri l-ħtiġijiet umanitarji enormi, li diversi korpi tan-NU stmaw li jilħqu USD 6,5 biljun; billi l-finanzjament totali tal-UE għall-għajnuna umanitarja lis-Sirja u l-pajjiżi ġirien laħqet EUR 1,1 biljun; billi għadd kbir ta' attivisti tas-soċjetà ċivili, difensuri tad-drittijiet tal-bniedem, intellettwali, persunaġġi reliġjużi, fosthom żewġ isqfijiet maħtufa, Ioann Ibrahim u Bulos Jazigi, ġurnalisti u professjonisti mediċi huma soġġetti għal fastidju, arrest, tortura jew għajbien min-naħa tar-reġim Sirjan, u dejjem aktar, ukoll, min-naħa tal-bosta gruppi ribelli; billi r-rebbieħa tal-Premju Sakharov tal-2011, Razan Zeitouneh, inħatfet flimkien ma' żewġha u ma' difensuri tad-drittijiet tal-bniedem oħra f'Damasku f'Diċembru 2013, u sal-lum il-ġurnata ħadd ma jaf x'sar minnhom; billi fit-12 ta' Diċembru 2013 l-Missjoni ta' Investigazzjoni dwar Allegazzjonijiet tal-Użu ta' Armi Kimiċi fir-Repubblika Għrbja Sirjana kkonkludiet li armi kimiċi kienu ntużaw kontra suldati u/jew ċivili, fosthhom tfal, fl-2013; billi fis-27 ta' Settembru 2013 r-riżoluzzjoni tal-Kunsill ta' Sigurta tan-NU 2118(2013) ġiet adottata unanimament, li fost l-oħrajn approvat il-qerda rapida tal-programm Sirjan tal-armi kimiċi, li għandha tkun intemmet sat-30 ta' Ġunju 2014; billi sal-lum biss 5 % tal-ħażna totali tal-armi ġew ikkonsenjati għall-qerda 'l barra mill-pajjiż; billi, madankollu, il-maġġoranza enormi ta' mwiet u ferimenti huma kkawżati minn armi konvenzjonali; billi, f'dawn l-aħħar xhur, krietel mimlija bl-isplussivi ntużaw fuq skala kbira mir-reġim ta' Assad, u kkawżaw għadd kbir ta' mwiet u ferimenti; billi talbiet għall-asil fl-UE minn Sirjani komplew jiżdiedu tul is-sena li għaddiet, u billi l-kriżi tar-rifuġjati Sirjani tikkostitwixxi l-ewwel prova għas-Sistema Ewropea Komuni tal-Asil li għadha kemm ġiet riveduta; billi, fir-riżoluzzjoni tiegħu tad-9 ta' Ottubru 2013, il-Parlament Ewropew ħeġġeġ lill-Istati Membri biex jindirizzaw il-ħtiġijiet akuti billi jipprovdu dħul sikur fl-UE b'tali mod li jħallu lil Sirjani jidħlu temporanjament u bir-risistemazzjoni, minbarra l-kwoti nazzjonali eżistenti u permezz tal-ammissjoni umanitarja; Jikkundanna bil-qawwa l-vjolazzjonijet mifruxa tad-drittijiet tal-bniedem u tad-dritt umanitarju internazzjonali min-naħa tar-reġim ta' Assad, inkluż kull att ta' vjolenza, tortura sistematika u eżekuzzjoni ta' priġunieri; jikkundanna kwalunkwe abbuż tad-drittijiet tal-bniedem u vjolazzjoni tad-dritt umanitarju internazzjonali minn gruppi armati li jopponu r-reġim ta' Assad; jikkundanna bil-qawwa l-vjolazzjonijiet u l-abbużi kollha mwettqa kontra tfal u nisa, speċjalment abbużi sesswali u vjolenza, inkluż f'isem il-Ġiħad (Jihad Al-Nikah); jikkundanna bil-qawwa t-tkattir ta' attakki terroristiċi li wasslu għal bosta mwiet u ferimenti u atti ta' qerda mwettqa minn organizzazzjonijiet u individwi estremisti assoċjati ma' Al-Qaeda; jappella għat-tmiem tal-ġlied kollu fis-Sirja; jenfasizza li jeħtieġ li dawk responsabbli għall-vjolazzjonijiet mifruxa, sistematiċi u goffi tad-drittijiet tal-bniedem li seħħew fis-Sirja jinżammu responsabbli u jitressqu quddiem il-qrati, u jappoġġja s-sejħa tal-UE biex il-ġellieda barranin kollha, inkluż il-Hezbollah, jirtiraw immedjatament, u biex jintemm kull finanzjament u sostenn minn barra; Iwassal il-kondoljanzi tiegħu lill-familji tal-vittmi; jifraħ lill-poplu Sirjan għall-kuraġġ tiegħu, u jtenni s-solidarjetà tiegħu mat-taqbida tal-poplu Sirjan għal-liberta, id-dinjita u d-demokrazija; Jesprimi t-tħassib tiegħu li l-involviment li dejjem qed jikber ta' gruppi estremisti Iżlamisti u barranin fil-kunflitt fis-Sirja, l-intensifikazzjoni ta' vjolenza abbażi ta' reliġjon jew etniċità fil-pajjiż, u l-frammentazzjoni u d-diviżjonijiet interni kontinwi fi ħdan l-oppożizzjoni; jibqa' jħeġġeġ lill-Koalizzjoni Nazzjonali ta' Forzi Revoluzzjonarji u tal-Oppożizzjoni Sirjani biex toħloq front ta' oppożizzjoni aktar magħqud, inklussiv u organizzat, sew internament kif ukoll esternament; Itenni l-pożizzjoni tiegħu li s-soluzzjoni politika għandha tissalvagwardja l-unità, l-integrità territorjali, is-sovranità u l-indipendenza tas-Sirja; Jappoġġja bis-sħiħ il-Konferenza ta' Ġinevra II dwar is-Sirja, li għandha tkun l-ewwel pass fi proċess li se jwassal għal soluzzjoni politika u demokratika tal-kunflitt, u jisħaq fuq l-importanza fundamentali li l-proċess ta' Ġinevra II jinżamm għaddej; jilqa' l-isforzi tal-Mibgħut Speċjali tan-NU Lakhdar Brahimi li ppermettew din l-ewwel interazzjoni diretta bejn il-partijiet li qed jiġġieldu kontra xulxin; huwa konvint li soluzzjoni dejjiema għall-kriżi attwali fis-Sirja tista' tintlaħaq biss permezz ta' proċess politiku inklussiv immexxi mis-Sirjani u mirfud mill-komunità internazzjonali; jenfasizza l-ħtieġa għal tranżizzjoni politika ġenwina fil-pajjiż, biex b'hekk tiġi indirizzata l-aspirazzjoni tan-nies għal-libertà u d-demokrazija; itenni s-sejħa tiegħu biex il-President Assad iwarrab; Jieħu nota tal-importanza kruċjali li għandhom f'dan il-kuntest miżuri intiżi biex isaħħu l-fiduċja; iħeġġeġ lid-delegazzjonijiet li qed jinnegozjaw, għalhekk, biex jaqblu dwar u waqfien mill-ġlied fil-livell lokali u jimplimentawh, il-waqfien ta' assedji f'ċerti żoni urbani, fosthom Homs, ir-rilaxx jew l-iskambju ta' priġunieri u l-iffaċilitar tal-aċċess umanitarju għaċ-ċivili li jinsabu fil-bżonn, bħala passi lejn negozjati sostantivi abbażi tal-Communiqué ta' Ġinerva; jieħu nota li, matul l-ewwel diskussjonijiet, ma rriżulta l-ebda avvanż serju jew bidla maġġuri fil-pożizzjoni ta' kull parti; jieħu nota wkoll tal-importanza li l-atturi internazzjonali ewlenin kollha kkonċernati jkunu involuti fil-proċess ta' Ġinevra II; huwa tal-fehma li tqarrib fit-tul bejn il-pożizzjonijiet tal-Punent u tal-Iran jista' jipproduċi kuntest reġjonali li jiffavorixxi l-proċess ta' rikonċiljazzjoni fis-Sirja; Jilqa' l-progress u l-kooperazzjoni internazzjonali rigward il-qerda tal-armi kimiċi tas-Sirja, u jappella għall-implimentazzjoni sħiħa tad-deċiżjoni tal-Kunsill Eżekuttiv tal-Organizzazzjoni għall-Projbizzjoni tal-Armi Kimiċi tas-27 ta' Settembru 2013; Huwa mħasseb dwar rapporti li, sal-aħħar ta' Jannar 2014, biss 5 % tal-ħażna ta' armi kimiċi tas-Sirja kienu ġew ikkonsenjati barra mill-pajjiż għall-qerda, u jħeġġeġ lill-awtoritajiet Sirjani biex jirrispettaw l-iskeda ta' żmien stabbilita fir-riżoluzzjoni tal-Kunsill tas-Sigurtà tan-NU 2118 (2013); jitlob li s-sikurezza ambjentali tingħata attenzjoni partikolari fil-proċess tal-qerda u l-ġestjoni tal-iskart iġġenerat; jenfasizza, madankollu, li l-maġġoranza enormi tal-imwiet u l-ferimenti li ġraw fil-kriżi vjolenti fis-Sirja ikkawżawhom l-armi konvenzjonali; Jenfasizza li, fid-dawl tal-iskala mingħajr preċedent tal-kriżi, it-taffija tas-sofferenza ta' miljuni ta' Sirjani li għandhom bżonn prodotti u servizzi bażiċi għandha tkun prijorità għall-UE u għall-komunità internazzjonali kollha kemm hi; jitlob riżoluzzjoni umanitarja urġenti tal-Kunsill tas-Sigurta tan-NU dwar dan is-suġġett; jistieden b'mod partikolari lir-Russja u liċ-Ċina, bħala membri permanenti tal-Kunsill tas-Sigurtà tan-NU, sabiex jerfgħu r-responsabbiltajiet tagħhom u jiffaċilitaw l-adozzjoni ta' riżoluzzjoni umanitarja; iħeġġeġ mill-ġdid lill-UE u lill-Istati Membri tagħha biex jonoraw ir-responsabbilitajiet umanitarji tagħhom u jżidu l-assistenza tagħhom lir-rifuġjati Sirjani, kif ukoll jikkoordinaw l-isforzi tagħhom b'mod aktar effikaċi f'dan il-qasam; jikkundanna t-tfixkil konsistenti ta' tentattivi ta' tqassim tal-għajnuna umanitarja u jitlob lil l-partijiet kollha involuti fil-kunflitt, u b'mod partikolari r-reġim ta' Assad, jiffaċilitaw il-forniment ta' għajnuna u assistenza umanitarja b'kull mezz possibbli, inkluż bil-qsim tal-fruntieri u l-linji ta' kunflitt, u jiżguraw is-sikurezza tal-persunal mediku kollu u l-ħaddiema umanitarji kollha; Ifakkar li, skont id-dritt umanitarju internazzjonali, jeħtieġ li l-midruba u l-morda jirċievu l-kura medika u l-attenzjoni meħtieġa għall-kundizzjoni tagħhom, sal-aktar punt prattikabbli u bl-anqas dewmien possibbli; jisħaq fuq il-fatt li l-ikkawżar deliberat ta' ġuħ fost iċ-ċivili u l-attakki fuq il-faċilitajiet tas-saħħa huma pprojbiti bid-dritt internazzjonali u li dawn l-atti se jitqiesu bħala delitti tal-gwerra; Itenni l-appell tiegħu għat-twaqqif ta' postijiet ta' rifuġju tul il-fruntiera bejn it-Turkija u s-Sirja, u possibilment fis-Sirja nfisha, u għall-ħolqien ta' kurituri umanitarji mill-komunità internazzjonali; Jappella għar-rilaxx immedjat, inkondizzjonat u sikur tal-priġunieri politiċi, persunal mediku, ħaddiema umanitarji, ġurnalisti, personalitajiet reliġjużi u attivisti tad-drittijiet tal-bniedem kollha, inkluża r-rebbieħa tal-Premju Sakharov tal-2011 Razan Zeitouneh, u jitlob azzjoni koordinata tal-UE għar-rilaxx tagħha; jitlob li l-partijiet kollha jiżguraw is-sikurezza tagħhom; iħeġġeġ lill-Gvern Sirjan jagħti aċċess immedjat u mingħajr restrizzjonijiet lill-korpi internazzjonali ta' dokumentazzjoni għall-faċilitajiet ta' detenzjoni kollha li għandu, inkluż lill-Kummissjoni ta' Inkjesta tan-NU dwar is-Sirja; Jikkundanna l-intimidazzjonijiet u l-attakki kontra attivisti paċifiċi u ġurnalisti; jiddispjaċih dwar l-eżistenza taċ-ċensura tal-internet u l-aċċess limitat għall-blogs u n-netwerks soċjali; ifakkar li s-salvagwardja tal-libertà tal-espressjoni, il-ħarsien tal-ġurnalisti u settur tal-midja liberu u indipendenti huma elementi fundamentali fil-proċess politiku demokratiku; jenfasizza wkoll l-importanza tat-tisħiħ tal-atturi tas-soċjetà ċivili fis-Sirja, u tal-parteċipazzjoni attiva u sinifikanti tan-nisa, iż-żgħażagħ u r-rappreżentati tas-soċjetà ċivili fil-proċess ta' Ġinevra II u fir-rikostruzzjoni tal-pajjiż; Jenfasizza li huwa importanti li l-atturi kollha jagħtu protezzjoni lil gruppi partikolarment vulnerabbli fis-soċjetà Sirjana, bħall-minoranzi etniċi u reliġjużi, inklużi l-Insara, fil-kriżi attwali, u li jieħdu sehem fil-proċess ta' Ġinevra II, bil-ħsieb li tinżamm it-tradizzjoni ta' koeżistenza interkulturali, interetnika u interreliġjuża fil-pajjiż għal Sirja ġdida tal-ġejjieni; Jitlob li tiġi adottata politika ta' tolleranza żero fir-rigward tal-qtil, il-ħtif u r-reklutaġġ ta' tfal b'mod partikolari, u jitlob li l-partijiet kollha fil-kunflitt jrrispettaw bis-sħiħ ir-riżoluzzjoni tal-Kunsill tas-Sigurtà tan-NU 1612 (2005) tas-26 ta' Lulju 2005 dwar it-tfal u l-kunflitti armati; jissottolinja wkoll l-importanza tal-prevenzjoni ta' atti ta' vjolenza sesswali jew ibbażata fuq il-ġeneru u l-għoti ta' appoġġ xieraq lill-vittmi; jenfasizza, f'dan il-kuntest, l-importanza ta' programmi ta' reazzjoni bikrija għall-vjolenza bbażata fuq il-ġeneru (GBV); jilqa' wkoll l-inizjattiva "L-ebda Ġenerazzjoni Mitlufa" tan-NU u s-sħab umanitarji tagħha, li hija intiża sabiex tfejjaq il-feriti tat-tfal Sirjani u tippreserva l-futur tagħhom, u jħeġġeġ lill-UE biex tappoġġja din l-inizjattiva b'mod attiv; Jitlob li tingħata attenzjoni speċjali lis-sitwazzjoni tar-rifuġjati Palestinjani fis-Sirja, u b'mod partikolari s-sitwazzjoni umanitarja allarmanti fil-kamp tar-refjuġati ta' Yarmouk; jitlob li l-partijiet kollha involuti fil-kunflitt jagħtu lill-Aġenzija tan-NU għall-Assistenza u x-Xogħlijiet għar-Rifġjati Palestinjani fil-Lvant Qarib u lil organizzazzjonijiet umanitarji internazzjonali oħra aċċess immedjat u inkondizzjonat għal dan il-kamp, bil-għan li jtaffu s-sofferenza estrema tal-popolazzjoni tiegħu; Jibqa' jsostni x-xogħol tal-Kummissjoni Internazzjonali Indipendenti ta' Inkjesta dwar ir-Repubblika Għarbija Sirjana, stabbilita mill-Kunsill tad-Drittijiet tal-Bniedem tan-NU, u jtenni l-appell tiegħu sabiex il-Kunsill tas-Sigurtà tan-NU jirreferi s-sitwazzjoni fis-Sirja lill-Qorti Kriminali Internazzjonali għal investigazzjoni formali; jitlob li l-Viċi President/Rappreżentant Għoli (VP/RGħ) tieħu azzjoni f'din id-direzzjoni; Ifaħħar lill-komunitajiet ospitanti u lill-pajjżi ġirien tas-Sirja, b'mod partikulari il-Ġordan, il-Libanu, it-Turkija u l-Iraq u l-Eġittu, tal-inġenjożità tagħhom fl-għoti ta' kenn u għajnuna umanitarja lill-familji li ħarbu mill-kunflitt armat fis-Sirja; itenni t-tħassib serju tiegħu dwar l-impatt umanitarju, soċjali, ekonomiku, politiku u ta' sigurtà tal-kriżi Sirjana fuq ir-reġjun kollu, speċjalment fuq il-Libanu u l-Ġordan; ifakkar li reazzjoni koeżiva hija meħtieġa għas-sostenn tal-pajjiżi ospitanti, inkluża l-assistenza umanitarja, ta' żvilupp u makrkoekonomika, u jtenni t-talbiet tiegħu biex l-UE tlaqqa' konferenza umanitarja dwar il-kriżi tar-rifuġjati Sirjani, bi prijorità għal azzjonijiet diretti lejn pajjiżi ospitanti fir-reġjun b'tali mod li jingħataw appoġġ fl-isforzi tagħhom biex jospitaw popolazzjonijiet dejjem jikbru ta' rifuġjati u jżommu politika ta' bibien miftuħa; Jenfasizza l-kriżi fis-Sirja ttirrikjedi approċċ koerenti komuni mill-UE u mill-Istati Membri tagħha fil-qasam tal-forniment ta' għajnuna umanitarja u lilhinn minnu, u jkompli jappoġġja lill-VP/RGĦ Catherine Ashton u lill-Kummissarju Kristalina Georgieva fl-isforzi tagħhom sabiex jiżguraw koordinament aħjar f'dan il-qasam; Jilqa' l-USD 2,4 biljun f'impenji li nġabru fil-Kuwajt, u jistieden lid-donaturi biex iwettqu l-wegħdiet tagħhom u jikkonkretizzaw dawn l-impenji bil-ħeffa; jilqa' l-impenji li saru mill-UE u mill-Istati Membri tagħha, bħala l-akbar donatur f'termini ta' għajnuna finanzjarja u impenji futuri; josserva, madankollu, li hemm bżonn ta' sforzi sinifikanti ulterjuri sabiex il-bżonnijiet umanitarji fis-Sirja jiġu ssodisfati, u jitlob, għalhekk, kontribuzzjonijiet finanzjarji addizzjonali minn atturi internazzjonali; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-parlamenti u lill-gvernijiet tal-Istati Membri, lis-Segretarju Ġenerali tan-Nazzjonijiet Uniti, lill-Mibgħut Speċjali tan-NU/Lega Għarbija għas-Sirja, lill-Parlament u lill-Gvern tal-Iraq, lill-Parlament u lill-Gvern tal-Ġordan, lill-Parlament u lill-Gvern tal-Libanu, lill-Parlament u lill-Gvern tat-Turkija, lill-Parlament u lill-Gvern tal-Eġittu, lill-Parlament u lill-Gvern tar-Russja, lill-Parlament u lill-Gvern taċ-Ċina, u lill-partijiet kollha involuti fil-kunflitt fis-Sirja. wara li kkunsidra d-dikjarazzjonijiet tal-Viċi President/Rappreżentant Għoli Catherine Ashton tal-24 ta' Jannar 2014 dwar l-attakki vjolenti riċenti fl-Eġittu, tad-19 ta' Jannar 2014 dwar ir-referendum kostituzzjonali fl-Eġittu, tal-11 ta' Jannar 2014 dwar is-sitwazzjoni fl-Eġittu qabel ir-referendum kostituzzjonali, tal-24 ta' Diċembru 2013 dwar il-karozzi bomba f'Mansoura, fl-Eġittu, u tat-23 ta' Diċembru 2013 dwar l-għoti tas-sentenzi lill-attivisti politiċi fl-Eġittu, wara li kunsidra l-konklużjonijiet tal-Kunsill Ewropew tat-8 ta' Frar 2013 dwar ir-Rebbiegħa Għarbija; wara li kkunsidra l-konklużjonijiet tal-Kunsill Affarijiet Barranin tat-22 ta' Lulju u tal-21 ta' Awwissu 2013 dwar l-Eġittu, wara li kkunsidra l-Ftehim ta' Assoċjazzjoni UE-Eġittu tal-2001, li daħal fis-seħħ fl-2004, u li ssaħħaħ bil-Pjan Ta' Azzjoni tal-2007, u r-rapport ta' progress tal-20 ta' Marzu 2013 tal-Kummissjoni dwar l-implimentazjoni tiegħu, wara li kkunsidra d-Dikjarazzjoni Universali tad-Drittijiet tal-Bniedem tal-1948, wara li kkunsidra l-Patt Internazzjonali dwar id-Drittijiet Ċivili u Politiċi tal-1966, li tiegħu l-Eġittu huwa parti kontraenti, wara li kkunsidra d-Dikjarazzjoni Kostituzzjonali maħruġa mill-Eġittu fit-8 ta' Lulju 2013, li tipproponi pjan direzzjonali għal emendi kostituzzjonali u elezzjonijiet ġodda, wara li kkunsidra l-Kostituzzjoni tal-Eġittu, abbozzata mill-Kumitat Kostituzzjonali u adottata b'referendum tal-14 u l-15 ta' Jannar 2014, wara li kkunsidra l-"Programm ta' Appoġġ għat-Triq Lejn id-Demokrazija" tal-Gvern interim tal-Eġittu, wara li kkunsidra l-Liġi 107 tal-Eġittu tal-24 ta' Novembru 2013 dwar id-Dritt ta' Laqgħat Pubbliċi, Purċissjonijiet u Dimostrazzjonijiet Paċifiċi, wara li kkunsidra l-Artikolu 110(2) u (4) tar-Regoli ta' Proċedura tiegħu, billi fl-1 ta' Diċembru 2013 il-President interim Adly Mansour approva l-kostituzzjoni l-ġdida tal-Eġittu li sar qbil dwarha fil-Kumitat Kostituzzjonali magħmul minn 50 espert inkluż firxa wiesgħa ta' rappreżentanti politiċi u reliġjużi iżda mingħajr ebda rappreżentant tal-Aħwa Musulmani; billi fl-14 u l-15 ta' Jannar 2014 sar ir-referendum dwar il-kostituzzjoni, fejn ħarġu jivvutaw 38,6 % u l-appoġġ għall-kostituzzjoni kien ta' 98,1 %; billi l-fażi ta' qabel ir-referendum ġiet mgħarrqa b'atti ta' vjolenza u bil-fastidju u l-arrest ta' attivisti li kienu qed jipparteċipaw f'kampanji għal vot "kontra", li wassal għal dibattitu politiku minn naħa waħda biss qabel ir-referendum; billi skont dikjarazzjoni tal-Viċi President/Rappreżentant Għoli Catherine Ashton "filwaqt li l-UE mhijiex f'pożizzjoni li tagħmel valutazzjoni bir-reqqa ta' kif tmexxa r-referendum jew li tivverifika l-irregolaritajiet allegati, dawn ma jidhrux li affettwaw b'mod fundamentali r-riżultat"; billi l-kostituzzjoni l-ġdida tal-Eġittu għandha ħafna elementi pożittivi fl-oqsma tal-libertajiet fundamentali u d-drittijiet tal-bniedem, il-protezzjoni tal-minoranzi u d-drittijiet tan-nisa b'mod partikulari, iżda tinkludi wkoll artikoli li jeżentaw lill-forzi armati mill-iskrutinju ċivili, u l-baġit tagħhom mill-iskrutinju parlamentari, u jippermettu lill-imħallfin militari jisimgħu kawżi ta' persuni ċivili, filwaqt li artikolu ieħor jirrestrinġi l-libertà tal-fidili tar-reliġjonijiet Abraħamiċi milli jipprattikaw ritwali reliġjużi u li jwaqqfu postijiet ta' qima; billi t-tensjonijiet politiċi u l-polarizzazzjoni fil-fond tas-soċjetà għadhom qed jipprovokaw attakki terroristiċi u ġlied vjolenti fl-Eġittu; billi minn Lulju 2013 'l hawn aktar minn elf ruħ tilfu ħajjithom u ħafna oħrajn sfaw midruba fil-ġlied bejn id-dimostranti u l-forzi tas-sigurtà u bejn dawk li jappoġġjaw u dawk li jopponu lill-ex-President Morsi; billi ġie rrappurtat li l-forzi tas-sigurtà użaw forza eċċessiva kontra d-dimostranti u eluf ġew arrestati u miżmuma, filwaqt li għadha tipprevali l-prattika tal-impunità; billi fit-12 ta' Novembru 2013 ġie rrevokat l-istat ta' emerġenza fil-pajjiż; billi d-dikjarazzjoni kostituzzjonali tat-8 ta' Lulju 2013 iddefinixxiet pjan direzzjonali politiku għall-Eġittu; billi, kuntrarju għall-pjan direzzjonali, il-President interim Eġizzjan Adly Mansour minn dakinhar 'l hawn talab li l-ewwel isiru l-elezzjonijiet presidenzjali; billi l-programm tal-gvern interim afferma l-impenn tiegħu li jaħdem sabiex tinbena sistema demokratika li tiggarantixxi d-drittijiet u l-libertajiet tal-Eġizzjani kollha, u li jitlesta dan il-pjan direzzjonali bil-parteċipazzjoni sħiħa tal-atturi politiċi kollha u referendum dwar il-kostituzzjoni l-ġdida, li jkun segwit minn elezzjonijiet parlamentari u presidenzjali liberi u ġusti li għandhom isiru fiż-żmien dovut skont ir-regoli leġiżlattivi kollha; billi l-ksur tal-libertajiet fundamentali u tad-drittijiet tal-bniedem għadhom mifruxa fl-Eġittu; billi l-vjolenza, t-tixwix u l-fastidju kontra l-avversarji politiċi, il-ġurnalisti u l-attivisti tas-soċjetà ċivili komplew jintensifikaw aktar fiż-żmien ta' qabel ir-referendum; billi ħafna attivisti politiċi u tas-soċjetà ċivili, fosthom Alaa Abdel Fattah, Mohamed Abdel miċ-Ċentru Eġizzjan għad-Drittijiet Ekonomiċi u Soċjali, il-mexxejja tal-moviment 6 ta' April Ahmed Maher u Ahmed Douma, kif ukoll membri ta' diversi partiti politiċi, ġew arrestati u ssentenzjati matul dawn l-aħħar ġimgħat; billi fit-12 ta' Jannar 2014 il-Kunsill Nazzjonali Eġizzjan għad-Drittijiet tal-Bniedem ħareġ rapport wara li żar lill-attivisti prominenti msemmija qabel fil-ħabs ta' Tora, u kkritika il-kundizzjonijiet ta' detenzjoni tagħhom u appella sabiex it-trattament ħażin tagħhom jintemm; billi l-Kumitat għall-Protezzjoni tal-Ġurnalisti rrapporta li minn Lulju 2013 'il hawn inqatlu mill-inqas ħames ġurnalisti u ġew attakkati 45, 11-il post li jxandar l-aħbarijiet ġew irrejdjati, u mill-inqas 44 ġurnalist ġew arrestati mingħajr akkuża bi proċeduri twal ta' qabel il-proċessi; billi fid-29 ta' Jannar 2014, 20 ġurnalist tal-Al-Jazeera, li minnhom tmienja issa jinsabu arrestati u tlieta huma Ewropej, ġew akkużati li jappartienu għal "organizzazzjoni terroristika" jew li qed "ixerrdu aħbarijiet foloz"; billi l-Aħwa Musulmani ripetutament irrifjutaw li jipparteċipaw fil-proċess politiku mħabbar mill-gvern interim u sejħu bojkott tar-referendum, filwaqt li għadd ta' mexxejja tagħhom għadhom ixewxu għall-vjolenza kontra l-awtoritajiet tal-istat u l-forzi tas-sigurtà; billi l-awtoritajiet interim Eġizzjani pprojbixxew lill-Aħwa Musulmani, xeħtu lill-mexxejja tagħhom il-ħabs, ħatfu l-beni tagħhom, għalqulhom il-mezzi tal-midja tagħhom, u kkriminalizzaw is-sħubija magħhom, filwaqt li l-Partit tal-Libertà u l-Ġustizzja tal-moviment għadu jeżisti; billi l-ex-President Morsi ilu miżmum mit-3 ta' Lulju 2013 u issa qed jiffaċċja akkużi kriminali multipli; billi l-libertajiet fundamentali u d-drittijiet tal-bniedem, kif ukoll il-ġustizzja soċjali u standard ogħla tal-għajxien għaċ-ċittadini, huma dimensjonijiet kruċjali tat-tranżizzjoni lejn soċjetà Eġizzjana miftuħa, ħielsa, demokratika u prospera; billi t-trejdjunjins indipendenti u l-organizzazzjonijiet tas-soċjetà ċivili għandhom irwol kruċjali f'dan il-proċess, u l-midja ħielsa jiffurmaw parti kruċjali mis-soċjetà fi kwalunkwe demokrazija; billi n-nisa Eġizzjani għadhom f'sitwazzjoni partikolarment vulnerabbli fiż-żmien attwali ta' tranżizzjoni politika u soċjali fil-pajjiż; billi t-tensjonijiet bejn il-Ġiħadisti u l-Insara Kopti fl-Eġittu żdiedu mindu tneħħa mis-setgħa l-President Morsi s-sajf li għadda u wasslu għall-qirda ta' għexieren ta' knejjes tal-Insara Kopti; billi fl-Eġittu fl-2013 seħħew l-akbar għadd ta' inċidenti li kienu jinvolvu l-Insara fid-dinja, u kien hemm tal-anqas 167 każ irrappurtat fil-midja; billi kien hemm kważi 500 attentat sabiex jingħalqu jew jinqerdu knejjes fil-pajjiż u tal-anqas 83 każ ta' qtil ta' Nsara b'motivazzjoni reliġjuża; billi s-sitwazzjoni tas-sigurtà kompliet tiħżien u fis-Sinaj komplew jintensifikaw l-atti ta' terroriżmu u l-attakki vjolenti kontra l-forzi tas-sigurtà; billi, skont id-dejta uffiċjali, tal-anqas 95 ħaddiem tas-sigurtà tilfu ħajjithom f'attakki vjolenti mit-30 ta' Ġunju 2013 'l hawn; billi f'din iż-żona eluf ta' persuni, l-aktar refuġjati mill-Eritrea u s-Somalja, fosthom ħafna nisa u tfal, qed jitilfu ħajjithom, jgħibu, jinħatfu u jinżammu ostaġġi għall-iskop ta' ħlas ta' fidwa, jiġu ttorturati, sfruttati sesswalment jew maqtula għall-kummerċ tal-organi minn traffikanti tal-bnedmin; billi l-Liġi 107 tal-24 ta' Novembru 2013 dwar id-Dritt ta' Laqgħat Pubbliċi, Purċissjonijiet u Dimostrazzjonijiet Paċifiċi pprovokat kritika mifruxa u qawwija fl-Eġittu u barra mill-Eġittu; billi l-Viċi President/Rappreżentant Għoli Catherine Ashton, fl-istqarrija tagħha tat-23 ta' Diċembru 2013, qalet li din il-liġi kienet meqjusa minn ħafna li tirrestrinġi b'mod eċċessiv il-libertà tal-espressjoni u tal-assemblea; billi ħafna protesti paċifiċi ġew sfrattati u ħafna dimostranti ġew arrestati u miżmuma skont din il-liġi matul dawn l-aħħar ġimgħat; billi l-ekonomija tal-Eġittu tinsab f'diffikultà kbira; billi mill-2011 'l hawn ir-rata tal-qgħad żdiedet u r-rati tal-faqar marru għall-agħar; billi l-prosperità ekonomika fil-pajjiż tirrikjedi stabilità politika, politiki ekonomiċi sodi, azzjoni biex tiġi miġġielda l-korruzzjoni, u appoġġ internazzjonali; billi l-iżviluppi politiċi, ekonomiċi u soċjali fl-Eġittu għandhom implikazzjonijiet sinifikanti fuq ir-reġjun kollu u lil hinn minnu; billi, f'konformità mal-Politika Ewropea tal-Viċinat rieżaminata tagħha, u b'mod partikolari l-approċċ "aktar għal aktar", il-livell u l-ambitu tal-involviment tal-UE mal-Eġittu huwa bbażat fuq l-inċentivi u għalhekk dipendenti mill-progress fir-rigward ta' kemm il-pajjiż jirrispetta l-impenji tiegħu, inklużi dawk dwar id-demokrazija, l-istat tad-dritt, id-drittijiet tal-bniedem u l-ugwaljanza bejn is-sessi; Jesprimi mill-ġdid is-solidarjetà qawwija tiegħu mal-poplu Eġizzjan u jkompli jappoġġja l-aspirazzjonijiet demokratiċi leġittimi tiegħu u l-isforzi biex jassigura tranżizzjoni demokratika paċifika lejn riformi politiċi, ekonomiċi u soċjali; Jikkundanna bil-qawwa kull att ta' vjolenza, terroriżmu, tixwix, fastidju, diskors ta' mibegħda u ċensura; iħeġġeġġ lill-atturi politiċi kollha u lill-forzi tas-sigurtà juru l-akbar rażna u jevitaw il-provokazzjoni, bil-għan li jevitaw aktar vjolenza fl-aħjar interessi tal-pajjiż; jestendi l-kondoljanzi sinċieri tiegħu lill-familji tal-vittmi; Iħeġġeġ lill-awtoritajiet interim tal-Eġittu u lill-forzi tas-sigurtà tagħha jiżguraw is-sigurtà taċ-ċittadini kollha, huma x'inhuma l-fehmiet politiċi tagħhom, l-affiljazzjoni jew il-professjoni ta' twemmin tagħhom, jiddefendu l-istat tad-dritt u jirrispettaw id-drittijiet tal-bniedem u l-libertajiet fundamentali, iħarsu il-libertà ta' assoċjazzjoni, il-libertà ta' assemblea paċifika, il-libertà ta' espressjoni u l-libertà tal-istampa, jimpenjaw ruħhom għad-djalogu u n-non-vjolenza, u jirrispettaw u jwettqu l-obbligi internazzjonali tagħhom; Jieħu nota tal-Kostituzzjoni l-ġdida tal-Eġittu, approvata permezz tar-referendum li sar fl-14 u l-15 ta' Jannar 2014, li għandu jkun pass importanti 'l quddiem fit-tranżizzjoni mwegħra tal-pajjiż lejn id-demokrazija; jilqa' r-referenza li tagħmel il-kostituzzjoni l-ġdida tal-Eġittu għal gvern ċivili, il-libertà tat-twemmin u l-ugwaljanza taċ-ċittadini kollha, inklużi t-titjib tad-drittijiet tan-nisa, id-dispożizzjoni dwar id-drittijiet tat-tfal, il-projbizzjoni tat-tortura fis-suriet u l-manifestazzjonijiet kollha tagħha, il-projbizzjoni u l-kriminalizzazzjoni ta' kull sura ta' skavitù u l-impenn li l-Eġittu joqgħod għat-trattati internazzjonali dwar id-drittijiet tal-bniedem li tagħhom l-Eġittu huwa firmatarju; jappella għall-implimentazzjoni sħiħa u effikaċi tad-dispożizzjonijiet dwar il-libertajiet fundamentali – inklużi l-libertà tal-assemblea, il-libertà ta' assoċjazzjoni u l-libertà ta' espressjoni – u d-drittijiet tal-bniedem fil-kostituzzjoni l-ġdida kif ukoll sabiex il-leġiżlazzjoni eżistenti u futura kollha f'dawn l-oqsma tkun konformi ma' din l-istess kostituzzjoni; Jesprimi, madankollu, it-tħassib tiegħu dwar ċerti artikoli fil-kostituzzjoni l-ġdida, speċjalment fir-rigward ta' dawk relatati mal-istatus tal-forzi armati, inklużi dawn li ġejjin: l-Artikolu 202, li jiddikjara li l-Ministru tad-Difiża, li huwa wkoll il-Kap Kmandant, għandu jinħatar minn fost l-uffiċjali tal-forzi armati; l-Artikolu 203 dwar il-baġit tal-forzi armati; l-Artikolu 204 li jippermetti li nies ċivili jiġu mismugħa f'ġurijiet minn imħallfin militari f'każijiet ta' reati ta' attakki diretti fuq installazzjonijiet militari, żoni militari, tagħmir militari, dokumenti u sigrieti militari, fondi pubbliċi tal-forzi armati, fabbriki militari, u persunal militari, kif ukoll f'każijiet ta' reati li jikkonċernaw is-servizz militari; u l-Artikolu 234 li jiddikjara li l-Ministru tad-Difiża għandu jinħatar fuq l-approvazzjoni tal-Kunsill Suprem tal-Forzi Armati, dispożizzjoni li għandha tibqa' fis-seħħ għal żewġ mandati presidenzjali sħaħ, mingħajr ebda indikazzjoni dwar kif u minn min jista' l-ministru jitneħħa mill-kariga; Jenfasizza l-fatt li r-referendum dwar il-kostituzzjoni ikkostitwixxa opportunità biex jinbena l-kunsens nazzjonali, ir-rikonċiljazzjoni u l-istabbiltà istituzzjonali u politika għall-pajjiż; jieħu nota tal-maġġoranza ferm kbira li appoġġjat il-kostituzzjoni l-ġdida, ir-rata relattivament baxxa ta' dawk li ħarġu jivvutaw u r-rapporti ta' allegati irregolaritajiet waqt il-votazzjoni; jiddispjaċih ħafna minħabba l-ġlied vjolenti li kien hemm qabel, waqt u wara r-referendum, li wassal għal imwiet u korrimenti; Jikkundanna l-atti kollha ta' vjolenza u intimidazzjoni, u jappella lill-atturi kollha u lill-forzi tas-sigurtà juru rażan, bil-għan li jevitaw li aktar persuni jinqatlu jew jindarbu u li dan ikun fl-aħjar interessi tal-pajjiż; iħeġġeġ lill-gvern interim Eġizzjan jiżgura li jsiru investigazzjonijiet fil-pront, indipendenti, serji u imparzjali fil-każijiet kollha bħal dawn u li dawk li kkommettew dawn l-atti jinżammu responsabbli; ifakkar lill-gvern interim fir-responsabilità tiegħu li jiżgura s-sigurtà taċ-ċittadini Eġizzjani kollha, huma x'inhuma l-fehmiet politiċi jew affiljazzjoni reliġjuża tagħhom, kif ukoll l-esiġenza imparzjali li dawk responsabbli għall-vjolenza, it-tixwix għall-vjolenza, jew l-ksur tad-drittijiet tal-bniedem jagħtu kont ta' għemilhom; Jenfasizza għal darb'oħra li r-rikonċiljazzjoni u l-proċess politiku inklużiv immexxi minn persuni ċivili, bis-sehem tal-atturi politiċi demokratiċi kollha, huma elementi kruċjali tat-tranżizzjoni demokratika fl-Eġittu, u li l-fatt li jsiru elezzjonijiet parlamentari u presidenzjali ħielsa u ġusti skont il-kalendarju ddefinit mill-kostituzzjoni l-ġdida –li jwasslu għal rappreżentanza adegwata tal-fehmiet politiċi differenti u tan-nisa u tal-komunitajiet minoritarji – huwa pass ieħor kruċjali f'dan il-proċess; iħeġġeġ lill-atturi kollha politiċi u soċjali, inklużi dawk li jappoġġjaw lill-ex-President Morsi, jevitaw kull att ta' vjolenza, tixwix għall-vjolenza, jew provokazzjoni, u jikkontribwixxu għall-isforzi ta' rikonċiljazzjoni; jitlob għall-ħelsien tad-detenuti politiċi kollha miżmuma minħabba li b'mod paċifiku eżerċitaw id-drittijiet tagħhom għal-libertà ta' assemblea, assoċjazzjoni u espressjoni; jenfasizza l-importanza ta' proċessi tal-qorti ħielsa u ġusti għal dawk kollha detenuti; jissuġġerixxi li ssir riforma tal-liġijiet tal-awtoritajiet ġudizzjarji biex tiġi żgurata separazzjoni ġenwina tas-setgħat; Jappella għat-tmiem immedjat tal-atti kollha ta' vjolenza, fastidju jew intimidazzjoni – mill-awtoritajiet tal-istat, mill-forzi tas-sigurtà jew minn gruppi oħra – kontra l-avversarji politiċi, dimostranti paċifiċi, rappreżentanti tat-trejdjunjins, ġurnalisti, attivisti tad-drittijiet tan-nisa, u atturi oħra tas-soċjetà ċivili fl-Eġittu; jappella biex isiru investigazzjonijiet serji u imparzjali f'dawn il-każijiet u biex dawk repsonsabbli jitressqu l-qorti; jerġa' jistieden lill-gvern interim jiggarantixxi li l-organizzazzjonijiet tas-soċjetà ċivili lokali u internazzjonali, it-trejdjunjins indipendenti u l-ġurnalisti jkunu jistgħu jaħdmu fil-pajjiż fil-libertà, mingħajr indħil mill-gvern; Jinsab imħasseb dwar il-Liġi 107 dwar ir-Regolamentazzjoni tad-Dritt ta' Laqgħat Pubbliċi, Purċissjonijiet u Dimostrazzjonijiet Paċifiċi, u jħeġġeġ lill-awtoritajiet interim tal-Eġittu jirriformaw jew jirtiraw il-liġi sabiex jiggarantixxu d-dritt għal-libertà ta' assoċjazzjoni u ta' assemblea paċifika skont il-Patt Internazzjonali dwar id-Drittijiet Ċivili u Politiċi u l-konformità mal-istandards u l-obbligi internazzjonali. Jikkundanna l-attakki terroristiċi riċenti kontra l-forzi tas-sigurtà fl-Eġittu; jinsab ferm imħasseb dwar id-deterjorament ulterjuri tas-sitwazzjoni tas-sigurtà fis-Sinaj, u jitlob lill-gvern interim Eġizzjan u lill-forzi tas-sigurtà jintensifikaw l-isforzi tagħhom biex jerġgħu jistabbilixxu s-sigurtà, partikolarment billi jiġġieldu lit-traffikanti tal-bnedmin, f'dik iż-żona; ifakkar, f'dan il-kuntest, li l-Artikolu 89 tal-Kostituzzjoni l-ġdida jiddikjara li s-suriet kollha ta' skjavitù, oppressjoni, sfruttament sfurzat tal-persuni, il-kummerċ tas-sess, u suriet oħra ta' traffikar tal-bnedmin, huma pprojbiti u kkriminalizzati bil-liġi fl-Eġittu; Jikkundanna bil-qawwa l-vjolenza kontra l-komunità Kopta u l-qerda ta' għadd kbir ta' knejjes, ċentri komunitarji u negozji madwar il-pajjiż kollu; jesprimi tħassib għall-fatt li l-awtoritajiet naqsu milli jieħdu miżuri ta' sigurtà adegwati biex iħarsu l-komunità Kopta minkejja għadd kbir ta' twissijiet; Jitlob li l-Kunsill ipoġġi lill-Ansar Bayt al-Maqdis, il-grupp li ħa r-responsabilità għal għadd ta' attakki u attakki bil-bombi li saru dal-aħħar fis-Sinaj kif ukoll fil-Kajr u f'postijiet oħra, fuq il-lista tiegħu tal-organizzazzjonijiet terroristiċi; Jistieden lill-awtoritajiet interim Eġizzjani jiżviluppaw, jadottaw u jimplimentaw leġiżlazzjoni biex tiġi miġġielda kull sura ta' vjolenza bbażata fuq il-ġeneru, inklużi l-istupru konjugali u l-vjolenza sesswali kontra n-nisa li jipparteċipaw fi protesti u dimostrazzjonijiet; jitlob, barra minn hekk, lill-awtoritajiet interim Eġizzjani jiżguraw mezzi ta' rappurtar effettivi u aċċessibbli u miżuri ta' protezzjoni li jkunu sensittivi għall-ħtiġijiet u l-kunfidenzjalità tal-vittmi; iħeġġeġ li tintemm l-impunità u li jiġu żgurati sanzjonijiet kriminali xierqa kontra min iwettaq ir-reati; Jilqa' r-rieda li ġiet imħabbra min-naħa tal-Gvern interim Eġizzjan, wara r-rakkomandazzjoni tal-Kunsill Nazzjonali Eġizzjan għad-Drittijiet tal-Bniedem, li jiftaħ uffiċċju reġjonali tal-Kummissarju Għoli tan-NU għad-Drittijiet tal-Bniedem fil-Kajr, u jħeġġeġ lill-Gvern interim Eġizzjan jagħmel dak li hu meħtieġ biex iħaffef il-ftuħ ta' dan l-uffiċċju; Jilqa' u jappoġġja l-isforzi tal-Viċi President/Rappreżentant Għoli Catherine Ashton u tar-Rappreżentant Speċjali Bernardino León biex ikunu li jaġixxu ta' medjaturi bejn il-partijiet bil-għan li tiġi mfassla soluzzjoni għall-kriżi politika attwali; jerġa' jħeġġeġ lill-Kunsill, lill-VP/RGħ u lill-Kummissjoni jqisu kemm il-prinċipju tal-kondizzjonalità ("aktar għal aktar") u kemm l-isfidi ekonomiċi serji li l-Eġittu qed jiffaċċja fir-relazzjonijiet bilaterali tal-UE mal-Eġittu, kif ukoll l-appoġġ finanzjarju tagħha lill-pajjiż; itenni t-talba tiegħu li jkun hemm punti ta' riferiment ċari u miftiehma b'mod konġunt f'dan ir-rigward; jikkonferma mill-ġdid l-impenn tiegħu li jgħin lill-poplu Eġizzjan fil-proċess lejn riforma demokratika u ekonomika; Jistieden lill-Viċi President/Rappreżentant Għoli Catherine Ashton tippubblika r-rapport tal-Missjoni Elettorali ta' Esperti tal-UE li mmonitorjat ir-referendum kostituzzjonali fl-Eġittu fl-14 u l-15 ta' Jannar 2014. Jistieden lill-Gvern Eġizzjan jitlob li tintbagħat Missjoni ta' Osservazzjoni Elettorali tal-UE biex timmonitorja l-elezzjonijiet presidenzjali li resqin; Jenfasizza mill-ġdid li l-faċilitazzjoni tar-ritorn tal-beni misruqa mill-ex-dittaturi u mir-reġimi tagħhom hija ħtieġa imperattiva morali għall-UE u hija kwistjoni ferm politika, minħabba l-valur simboliku tiegħu, fir-rabtiet tal-Unjoni mal-ġirien tagħha tan-Nofsinhar; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni kif ukolllill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-parlamenti u lill-gvernijiet tal-Istati Membri, u lill-Gvern interim tar-Repubblika Għarbija tal-Eġittu. wara li kkunsidra r-riżoluzzjonijiet preċedenti tiegħu dwar ir-Russja, wara li kkunsidra l-Ftehim ta' Sħubija u Kooperazzjoni (FSK) eżistenti li jistabbilixxi sħubija bejn il-Komunitajiet Ewropej u l-Istati Membri tagħhom, minn naħa, u l-Federazzjoni Russa, min-naħa l-oħra, kif ukoll in-negozjati li għaddejjin bħalissa għal ftehim ġdid UE-Russja, wara li kkunsidra s-"Sħubija għall-Modernizzazzjoni" li bdiet fl-2010 f'Rostov-on-Don u l-impenn meħud mit-tmexxija Russa favur l-istat tad-dritt bħala bażi fundamentali għall-modernizzazzjoni tar-Russja, wara li kkunsidra l-objettiv kondiviż mill-UE u r-Russja, stabbilit fid-dikjarazzjoni konġunta maħruġa fil-31 ta' Mejju 2003 wara l-11-il Summit UE-Russja li sar f'San Pietruburgu, dwar il-ħolqien ta' spazju ekonomiku komuni, spazju komuni ta' libertà, sigurtà u ġustizzja, spazju komuni ta' kooperazzjoni fil-qasam tas-sigurtà esterna u spazju komuni ta' riċerka u edukazzjoni, inklużi l-aspetti kulturali ("l-erba' spazji komuni"), wara li kkunsidra l-konsultazzjonijiet tat-28 ta' Novembru 2013 bejn l-UE u r-Russja dwar id-drittijiet tal-bniedem, wara li kkunsidra s-Summit tas-Sħubija tal-Lvant tat-28 u d-29 ta' Novembru 2013, wara li kkunsidra s-Summit UE-Russja tat-28 ta' Jannar 2014, wara li kkunsidra d-dikjarazzjoni tal-President tal-Kummissjoni Ewropea, José Manuel Durão Barroso, u r-rimarki mill-President tal-Kunsill Ewropew, Herman Van Rompuy, wara s-Summit UE-Russja tat-28 ta' Jannar 2014, wara li kkunsidra d-dikjarazzjoni konġunta UE-Russja tat-28 ta' Jannar 2014 dwar il-ġlieda kontra t-terroriżmu, wara li kkunsidra l-Artikolu 110(2) u (4) tar-Regoli ta' Proċedura tiegħu, billi l-UE tibqa' impenjata li tapprofondixxi u tiżviluppa aktar ir-relazzjonijiet bejn l-UE u r-Russja, kif jidher mill-impenn tagħha biex tidħol b'mod serju f'negozjati għal ftehim ta' qafas ġdid għall-iżvilupp ulterjuri tagħhom, u billi l-UE u r-Russja stabbilixxew relazzjonijiet profondi u komprensivi, b'mod partikolari fis-setturi tal-enerġija, tal-ekonomija u tan-negozju; billi s-Summit UE-Russja tat-28 ta' Jannar 2014 tnaqqas għal laqgħa ristretta ta' tliet sigħat li iffukat fuq għadd limitat ta' kwistjonijiet, fatt li jirrifletti l-isfidi fir-relazzjonijiet bejn l-UE u r-Russja, l-aktar minħabba l-pressjoni tar-Russja fuq is-Sħab tal-Lvant; billi l-kooperazzjoni msaħħa u r-relazzjonijiet tajba bejn il-ġirien bejn l-UE u r-Russja huma kruċjali għall-istabilità, is-sigurtà u l-prosperità tal-Ewropa u, b'mod partikolari, il-viċinat komuni; billi l-iżvilupp ta' sħubija strateġika bejn l-UE u l-Federazzjoni Russa jista' jinbena biss fuq valuri komuni kondiviżi; billi huwa importanti ħafna li tiżdied il-kooperazzjoni fil-livell internazzjonali bejn iż-żewġ sħab fl-istituzzjonijiet, l-organizzazzjonijiet u l-fora kollha bil-għan li tittejjeb il-governanza globali u jiġu indirizzati sfidi komuni; billi għad hemm tħassib fuq żviluppi fil-Federazzjoni Russa rigward ir-rispett u l-ħarsien tad-drittijiet tal-bniedem u r-rispett tal-prinċipji demokratiċi li dwarhom sar qbil komuni u l-istat tad-dritt; billi l-Federazzjoni Russa hija membru sħiħ tal-Kunsill tal-Ewropa u tal-Organizzazzjoni għas-Sigurtà u l-Kooperazzjoni fl-Ewropa (OSKE), u għalhekk intrabtet mal-prinċipji tad-demokrazija u r-rispett tad-drittijiet tal-bniedem; billi fis-Summit tas-Sħubija tal-Lvant f'Vilnius, il-parteċipanti kollha kkonfermaw mill-ġdid l-impenn tagħhom għall-prinċipji tad-dritt internazzjonali u għall-valuri fundamentali, inklużi d-demokrazija, l-istat tad-dritt u r-rispett tad-drittijiet tal-bniedem; billi relazzjonijiet tajba bejn il-ġirien, il-paċi u l-istabilità fil-pajjiżi ġirien komuni tagħhom huma fl-interess kemm tar-Russja kif ukoll tal-UE; billi għandu jiżviluppa djalogu miftuħ, liberu u orjentat lejn ir-riżultati dwar il-kriżijiet f'dawn il-pajjiżi rigward, b'mod partikolari, il-kunflitti ffriżati, bil-għan li jiġu msaħħa s-sigurtà u l-istabilità, tiġi appoġġata l-integrità territorjali tal-pajjiżi kkonċernati u jiġu żviluppati mekkaniżmi konġunti għall-ġestjoni tal-kriżijiet; billi l-pajjiżi tas-Sħubija tal-Lvant għandhom id-dritt sovran sħiħ u l-libertà li jibnu relazzjonijiet, bħala sħab ugwali, ma' sħab tal-għażla tagħhom, skont il-Ftehimiet ta' Ħelsinki; billi ġie aċċellerat u sar ostili l-proċess li jistabbilixxi l-fruntiera madwar Abkażja u r-reġjun ta' Tskhinvali/l-Ossezja tan-Nofsinhar, bl-appoġġ tal-forzi Russi u għad-detriment tat-territorji Ġeorġjani; billi, mill-1 ta' Diċembru 2013, qed tiġi ttrasferita data dwar Informazzjoni minn Qabel ta' Passiġġieri (API) minn trasportaturi tal-ajru lill-awtoritajiet Russi, u billi mill-1 ta' Lulju 2014, l-awtoritajiet Russi se jitolbu data sħiħa tal-passiġġieri u tal-persunal għal titjiriet li jgħaddu minn fuq it-territorju Russu; billi l-awtoritajiet Russi għandhom l-għan li jistabbilixxu sistema sħiħa ta' ġbir ta' Reġistru tal-Ismijiet tal-Passiġġieri; Jieħu nota tas-Summit UE-Russja tat-28 ta' Jannar 2014 bħala opportunità biex issir riflessjoni dwar in-natura u d-direzzjoni tas-Sħubija Strateġika UE-Russja u biex issir kjarifika tal-punti fuq nuqqas ta' qbil; jinnota li l-format ridott tas-Summit UE-Russja jirrifletti s-sitwazzjoni attwali tar-relazzjonijiet bejn l-UE u r-Russja, li jippermetti skambju pragmatiku dwar kwistjonijiet topiċi, filwaqt li jissimbolizza wkoll l-isfidi li qed tħabbat wiċċha magħha bħalissa l-kooperazzjoni UE-Russja; jistenna li d-diskussjonijiet se jwasslu għal titjib fil-fiduċja reċiproka u joħolqu kundizzjonijiet għal impetu politiku mġedded sabiex is-sħubija timxi 'l quddiem; Jerġa' jafferma t-twemmin tiegħu li r-Russja għadha wieħed mis-sħab l-iktar importanti tal-Unjoni Ewropea fil-bini ta' kooperazzjoni strateġika, peress li t-tnejn mhux biss għandhom interessi ekonomiċi u kummerċjali komuni, iżda jaspiraw ukoll fit-twettiq ta' valuri demokratiċi li dwarhom sar qbil komuni; jisħaq li sabiex isir progress fir-relazzjonijiet bilaterali hija meħtieġa diskussjoni miftuħa għall-kjarifika ta' kwisjtonijiet ta' nuqqas ta' qbil reċiproku; Jissottolinja l-ħtieġa ta' djalogu kontinwu u kostruttiv sabiex jiġu diskussi l-iżviluppi li qed isiru fil-viċinat komuni tagħna, flimkien ma' inizjattivi reġjonali differenti ta' integrazzjoni ekonomika, u b'mod partikolari l-implikazzjonijiet kummerċjali tagħhom, fuq il-bażi ta' impenji eżistenti tal-Organizzazzjoni Dinjija tal-Kummerċ (WTO); iħeġġeġ lill-UE u r-Russja sabiex isibu modi biex jagħmlu l-proċessi ta' integrazzjoni reġjonali rispettivi aktar kompatibbli, filwaqt li jkomplu jaħdmu lejn viżjoni ta' kummerċ komuni u żona ekonomika fil-ġejjieni; Itenni li d-djalogu UE-Russja dwar kwistjonijiet relatati ma' viċinat komuni għandu jkun ibbażat fuq il-prinċipju fundamentali ta' sovranità u l-indipendenza għall-pajjiżi ġirien rigward l-għażla ta' alleanzi politiċi u kummerċjali; huwa konvint li aktar riformi politiċi u ekonomiċi fil-pajjiżi tas-Sħubija tal-Lvant, inkluża l-Ukraina, ibbażati fuq valuri u standards tal-UE, huma, fl-aħħar mill-aħħar, fl-interess tar-Russja stess, peress li tkun tista' tespandi ż-żona ta' stabilità, prosperità u kooperazzjoni madwar il-fruntieri tagħha; ifakkar fl-istedina permanenti tal-UE sabiex ir-Russja tikkontribwixxi għal dan il-proċess permezz ta' impenn kostruttiv mal-pajjiżi tas-Sħubija tal-Lvant; jopponi l-intenzjoni tar-Russja li tkompli tqis ir-reġjun tas-Sħubija tal-Lvant bħala l-isfera ta' influwenza tagħha; jemmen li ċ-ċittadini tal-Ukraina biss għandu jkollhom id-dritt li jiddeċiedu l-futur ta' pajjiżhom; Jiddispjaċih il-fatt li t-tmexxija Russa rigward is-Sħubija tal-Lvant tal-UE hija ta' theddida għall-interessi ekonomiċi u politiċi tagħha stess; jenfasizza l-fatt li, għall-kuntrarju, ir-Russja se tiggwadanja minn żieda fl-attivitajiet kummerċjali u ekonomiċi u li s-sigurtà tagħha se tissaħħaħ permezz ta' viċinat stabbli u prevedibbli; jenfasizza l-importanza li jiġu żviluppati sinerġiji sabiex jippermettu lill-pajjiżi fil-viċinat komuni jibbenefikaw u jagħmlu l-aħjar użu mir-relazzjonijiet bilaterali kemm mal-UE kif ukoll mal-Federazzjoni Russa; Itenni li, għall-kuntrarju tal-Unjoni Doganali appoġġata mir-Russja, il-ftehimiet tal-UE mal-pajjiżi tas-Sħubija tal-Lvant dwar Żona ta' Kummerċ Ħieles Approfondita u Komprensiva (DCFTA) ma jipprojbixxux lil dawn tal-aħħar milli jimpenjaw ruħhom f'kummerċ ħieles ma' pajjiżi terzi; jinnota, għalhekk, li wara li ġie ffirmat ftehim ta' assoċjazzjoni inkluż DCFTA, is-Sħab tal-Lvant xorta se jkunu jistgħu jwettqu kummerċ ħieles mar-Russja skont il-ftehimiet ta' kummerċ ħieles iffirmati attwalment bħala parti mill-Commonwealth ta' Stati Indipendenti (CIS); Jistenna li, jekk il-kundizzjonijiet huma preparati sew, jinbdew in-negozjati tal-ftehim il-ġdid fis-summit li jmiss li se jsir f'Sochi f'Ġunju 2014; jiddispjaċih dwar in-nuqqas ta' progress fin-negozjati dwar FSK ġdid li jieħu post dak attwali, prinċipalment minħabba n-nuqqas ta' impenn min-naħa tar-Russja li timpenja ruħha f'negozjati sostanzjali dwar il-kapitolu kummerċjali; jenfasizza l-ħtieġa li jinżamm l-impenn tas-Sħubija għall-Modernizzazzjoni; Jitlob għal koordinazzjoni effettiva tar-responsabilità tal-politika tal-UE dwar ir-Russja fil-mandat li jmiss tal-Kummissjoni Ewropea, bi rwol ċar u ċentrali għar-Rappreżentant Għoli/Viċi President u bl-Istati Membri lesti li jitkellmu mar-Russja b'vuċi waħda; Jistieden lir-Russja tikkonforma mal-obbligi multilaterali kollha tagħha li jirriżultaw mill-adeżjoni tagħha mad-WTO u timplimenta bis-sħiħ l-impenji tagħha tad-WTO; jistieden lir-Russja tieqaf milli timponi projbizzjonijiet arbitrarji fuq prodotti mill-Istati Membri tal-UE, billi dawn il-miżuri jagħmlu ħsara għar-relazzjonijiet bilaterali bejn l-Istati Membri individwali u r-Russja, u għar-relazzjonijiet bejn l-UE u r-Russja; Jikkundanni bil-qawwa l-attakki terroristiċi reċenti f'Volgograd; jilqa' l-adozzjoni tad-dikjarazzjoni konġunta UE-Russja tat-28 ta' Jannar 2014 dwar il-ġlieda kontra t-terroriżmu, li fiha l-UE u r-Russja ftiehmu li jikkunsidraw possibbilitajiet għal aktar tisħiħ fil-kooperazzjoni bi tweġiba għal reati mwettqa minn terroristi u minn kriminalità organizzata, jespandu l-kooperazzjoni fl-iskambju tal-aħjar prattiki fil-ġlieda kontra t-terroriżmu u jsir taħriġ għall-esperti fil-ġlieda kontra t-terroriżmu, u jintensifikaw il-kooperazzjoni tagħhom kemm fil-qafas tan-NU kif ukoll f'fora multilaterali oħra; Jinnota r-Rapporti ta' Progress dwar l-Ispazji Komuni UE-Russja li jiddeskrivu l-progress, jew ir-rigressjoni, fl-implimentazzjoni tal-Ispazji Komuni UE-Russja u tal-pjanijiet direzzjonali adottati fl-2005; jappoġġa speċjalment il-kooperazzjoni fil-qasam tar-riċerka u l-iżvilupp u jenfasizza li l-erba' Spazji Komuni jistrieħu fuq il-prinċipju tar-reċiproċità; Jenfasizza l-importanza tas-sigurtà tal-enerġija u l-fatt li l-provvista tar-riżorsi naturali m'għandhiex tintuża bħala għodda politika; jissottolinja l-importanza reċiproka ta' kollaborazzjoni fil-qasam tal-enerġija, li tirrappreżenta opportunità għal kollaborazzjoni kummerċjali u ekonomika ulterjuri f'suq miftuħ u trasparenti, fejn tkun mifhuma għalkollox il-ħtieġa tal-UE li tiddiversifika l-mogħdijiet tat-trasport u l-fornituri tal-enerġija; jenfasizza li l-prinċipji ta' interdipendenza u trasparenza għandhom ikunu l-bażi ta' din il-kooperazzjoni, flimkien ma' aċċess ugwali għas-swieq, l-infrastruttura u l-investiment; jitlob li l-kooperazzjoni UE-Russja fil-qasam tal-enerġija tkun ibbażata b'mod sod fuq il-prinċipji tas-suq intern, inkluż it-Tielet Pakkett tal-Enerġija, b'mod partikolari fir-rigward tal-aċċess ta' parti terza, kif ukoll fuq it-Trattat dwar il-Karta tal-Enerġija (ECT); huwa konvint li aċċettazzjoni sħiħa tal-prinċipji tal-ECT mir-Russja jkollha effetti ta' benefiċċju reċiproku fuq ir-relazzjonijiet bilaterali fil-qasam tal-enerġija; jitlob għal kooperezzjoni mill-qrib bejn l-UE u r-Russja rigward il-provvista ta' materja prima u metalli rari, speċjalment dawk meqjusa bħala kritiċi, u jitlob għall-konformità mar-regoli internazzjonali, speċjalment mar-regoli tad-WTO; Iħeġġeġ lil-Federazzjoni Russa tintensifika l-kontribut tagħha biex tindirizza t-tibdil fil-klima; jistieden, b'mod partikolari, lir-Russja taċċetta l-mira tat-tieni perjodu ta' impenn billi tirratifika l-Ftehim ta' Doha għall-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima; Itenni l-impenn tiegħu favur l-objettiv fit-tul li jkun hemm ivvjaġġar mingħajr viżi bejn l-UE u r-Russja, fuq il-bażi ta' approċċ gradwali ffukat fuq is-sustanza u l-progress prattiku; jinnota li huma għaddejjin negozjati dwar ftehim aġġornat dwar il-faċilitazzjoni tal-ħruġ tal-viżi, filwaqt li qed jiġu implimentati l-"miżuri komuni li jwasslu biex titneħħa l-viża għal vjaġġar fuq perjodu qasir"; jesprimi t-tħassib tiegħu fuq il-pjanijiet li jinkludu għadd kbir ta' uffiċjali Russi li jkollhom "passaporti ta' servizz" ta' konvenjenza fil-ftehim dwar il-faċilitazzjoni tal-ħruġ tal-viżi; Jesprimi t-tħassib tiegħu fuq żviluppi fil-Federazzjoni Russa dwar ir-rispett u l-protezzjoni tad-drittijiet tal-bniedem u r-rispett għal prinċipji, regoli u proċeduri demokratiċi li dwarhom sar qbil komuni, b'mod partikolari rigward il-liġi ta' aġenti barranin, il-leġiżlazzjoni kontra l-LGBT, l-inkriminazzjoni mill-ġdid tal-malafama, il-liġi dwar it-tradiment u l-leġiżlazzjoni li tirregola l-protesti pubbliċi; iħeġġeġ lir-Russja tirrispetta l-impenji internazzjonali tagħha bħala membru tal-Kunsill tal-Ewropa; Jilqa' l-każijiet reċenti ta' amnestija u jenfasizza l-fatt li għarfien ċar u affidabbli tal-libertajiet fundamentali, id-drittijiet tal-bniedem, u l-istat tad-dritt se jgħin ukoll fil-progress tas-sħubija strateġika tagħna; jenfasizza li sistema ġudizzjarja indipendenti, imparzjali u effiċjenti hija element ewlieni tal-istat tad-dritt, u tikkontribwixxi ħafna għall-iżvilupp ta' ambjent kummerċjali affidabbli u stabbli u klima ta' investiment; Itenni t-tħassib tiegħu dwar is-sitwazzjoni ġenerali tad-drittijiet tal-bniedem fir-Russja u n-nuqqas ta' kwalunkwe evoluzzjoni fil-modalitajiet tal-konsultazzjonijiet dwar id-drittijiet tal-bniedem bejn l-UE u r-Russja; jiddispjaċih, b'mod partikolari, mill-fatt li dan id-djalogu aktar sar proċess milli mezz, li permezz tiegħu jinkisbu riżultati tanġibbli u li jistgħu jitkejlu; jinsisti għal darb'oħra fuq il-ħtieġa li jkunu inklużi indikaturi pubbliċi ta' progress f'dawn il-konsultazzjonijiet dwar id-drittijiet tal-bniedem, li jitjiebu l-modalitajiet ta' djalogu, pereżempju billi jiġu alternati l-postijiet tal-konsultazzjonijiet, permezz ta' interazzjoni bejn NGOs Russi u l-awtoritajiet Russi bħala parti minn dan il-proċess u fuq il-kompożizzjoni tad-delegazzjoni Russa, u biex jinħarġu valutazzjonijiet pubbliċi tal-progress fl-okkażjoni tas-Summit UE-Russja u wara l-laqgħat tal-Kunsill ta' Sħubija; Jitlob lir-Russja tħassar kompletament il-liġi federali dwar il-"propaganda għal relazzjonijiet sesswali mhux tradizzjonali" u liġijiet simili reġjonali kontra l-propaganda li jillimitaw id-drittijiet tal-bniedem, b'mod partikolari il-libertà ta' espressjoni u ta' għaqda fir-rigward ta' orjentazzjoni sesswali u identità tal-ġeneru; jesprimi t-tħassib ġenwin tiegħu fuq il-konsegwenzi negattivi ta' dawn il-liġijiet fuq is-soċjetà, fejn se jiżdiedu d-diskriminazzjoni u l-vjolenza kontra individwi LGBTI; jistieden lid-Delegazzjoni tal-UE żżid l-appoġġ tagħha għad-difensuri tad-drittijiet tal-bniedem ta' persuni LGBTI, f'konformità mal-linji gwida rilevanti; Itenni l-istedina tiegħu lill-Kummissjoni, bil-ħsieb tal-ipprogrammar li għaddej bħalissa tal-Istrument Ewropew għad-Demokrazija u għad-Drittijiet tal-Bniedem (EIDHR) u tal-istrument finanzjarju tal-Organizzazzjonijiet tas-Soċjetà Ċivili u l-Awtoritajiet Lokali (CSO-LA), biex żżid b'mod sinifikanti l-isforzi tagħha biex tipprovdi assistenza lis-soċjetà ċivili oppressa billi tirduppja l-allokazzjonijiet finanzjarji lill-pajjiż; Jenfasizza li laqgħat regolari ta' djalogu politiku fuq medda wiesgħa ta' kwistjonijiet marbuta mal-politika barranija huma element essenzjali fir-relazzjonijiet bejn l-UE u r-Russja; jiddikjara li r-Russja, bħala membru permanenti tal-Kunsill tas-Sigurtà tan-NU (UNSC), għandha tieħu r-responsabbiltà tagħha fi kriżijiet internazzjonali; jistieden lir-Russja tieħu approċċ kostruttiv ħafna fil-Konferenza Ġinevra II dwar is-Sirja, fejn l-għan huwa li tinstab soluzzjoni politika għall-kunflitt; jilqa' l-isforzi tar-Russja, flimkien mal-Istati Uniti u l-komunità internazzjonali, biex japprovaw riżoluzzjoni tal-UNSC rigward l-eliminazzjoni tal-armi kimiċi Sirjani u t-tnedija tat-taħdidiet ta' Ginevra II; Jenfasizza l-importanza tad-djalogu u l-kooperazzjoni mar-Russja fuq kwistjonijiet globali bil-għan li jiġu indirizzati b'mod effettiv kwistjonijiet bħall-Afganistan, il-ħidma tal-Kwartett tal-Lvant Nofsani u l-ġlieda kontra l-piraterija ftit 'il barra mill-Qarn tal-Afrika; iħeġġeġ l-approfondiment u t-tisħiħ ta' din il-kooperazzjoni, bil-għan għal azzjoni konġunta rigward il-programm nukleari tal-Iran; Jistieden lir-Russja tirrevoka r-rikonoxximent tagħha tas-separazzjoni tar-reġjuni Ġeorġjani ta' Abkażja u Tskhinvali/l-Ossezja tan-Nofsinhar; jikkundanna bil-qawwa l-proċess li jistabbilixxi l-fruntiera madwar Abkażja u r-reġjun ta' Tskhinvali/l-Ossezja tan-Nofsinhar, li wassal għall-espansjoni taż-żona ta' territorji okkupati għad-detriment tal-Ġeorġja; jistieden lill-Ġeorġja u lir-Russja jimpenjaw ruħhom għal taħditiet diretti mingħajr prekundizzjonijiet dwar medda ta' suġġetti, b'medjazzjoni, jekk ikun meħtieġ, minn parti terza aċċettabbli għat-tnejn, li għandhom jikkomplementaw, iżda mhux jissostitwixxu, il-proċess ta' Ġinevra eżistenti; Jistieden lill-Federazzjoni Russa tissodisfa l-impenji meħuda fl-1996 fil-Kunsill tal-Ewropa u riflessi fid-deċiżjonijiet tas-Summit tal-OSKE (f'Istanbul fl-1999 u Oporto fl-2002) dwar l-irtirar tat-truppi u l-armi Russi mit-territorju tal-Moldova; jesprimi tħassib dwar in-nuqqas ta' progress fuq din il-kwistjoni; jenfasizza li l-partijiet kollha tat-taħdidiet 5+2 impenjaw ruħhom li jsolvu l-kunflitt fuq il-bażi tal-integrità territorjali tar-Repubblika tal-Moldova; jistieden lir-Russja jkollha rwol kostruttiv fl-isforzi tagħha li ssolvi l-kunflitt twil f'Nagorno-Karabakh, fil-qafas tal-Grupp Minsk; Jemmen li huma meħtieġa sforzi mġedda biex imexxu 'l quddiem il-kooperazzjoni u d-djalogu bejn l-UE u r-Russja dwar kwistjonijiet ta' sigurtà reġjonali, inkluż ir-riżoluzzjoni ta' kunflitti twal fil-viċinat; Jisħaq l-importanza li jitrawmu d-djalogu interkulturali UE-Russja u l-għarfien tal-istorja u l-wirt kulturali tat-tnejn li huma, kif ukoll jinkoraġixxi l-mobilità u l-iskambju ta' studenti, għalliema, professuri u riċerkaturi sabiex jiffaċilitaw il-kuntatti bejn il-persuni li jipprovdu xhieda viżibbli u tanġibbli ta' sħubija sostenibbli li twassal, fl-aħħar mill-aħħar, għal komunità ta' valuri; Jappella lill-awtoritajiet Russi jikkooperaw fil-ftuħ tal-arkviji Russi, li jippermettu l-aċċess għar-riċerkaturi u d-deklassifikazzjoni ta' dokumenti rilevanti, inkluż dak tad-destin ta' Raoul Wallenberg, li 70 sena ilu salva eluf ta' Lhud Ungeriżi minn ġenoċidju; Jilqa' l-ħidma tal-Kumitat Parlamentari ta' Kooperazzjoni UE-Russja bħala pjattaforma għall-iżvilupp ta' kooperazzjoni u għal djalogu kontinwu bejn iż-żewġ istituzzjonijiet parlamentari; Jagħti istruzzjonijiet lill-President tiegħu biex jgħaddi din ir-riżoluzzjoni lill-Viċi President tal-Kummissjoni/ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-Kunsill, lill-Kummissjoni, lill-gvernijiet u lill-parlamenti tal-Istati Membri, lill-gvernijiet u l-parlamenti tal-pajjiżi tas-Sħubija tal-Lvant, lill-President, lill-Gvern u lill-Parlament tal-Federazzjoni Russa, lill-Kunsill tal-Ewropa u lill-Organizzazzjoni għas-Sigurtà u l-Kooperazzjoni fl-Ewropa. wara li kkunsidra l-Ftehim ta' Stabbilizzazzjoni u Assoċjazzjoni (FSA) bejn il-Komunitajiet Ewropej u l-Istati Membri tagħhom, minn naħa waħda u l-Bosnja-Ħerzegovina min-naħa l-oħra, iffirmat fis-16 ta' Ġunju 2008 u rratifikat mill-Istati Membri kollha tal-UE u mill-Bosnja-Ħerzegovina, wara li kkunsidra l-konklużjonijiet tal-Kunsill Ewropew tad-19 u l-20 ta' Ġunju 2003 dwar il-Balkani tal-Punent u l-anness tagħhom bit-titolu "L-Aġenda ta' Thessaloniki għall-Balkani tal-Punent: nimxu lejn l-integrazzjoni Ewropea", wara li kkunsidra l-konklużjonijiet tal-Kunsill dwar il-Bosnja u Ħerzegovina tal-11 ta' Diċembru 2012 u tal-21 ta' Ottubru 2013, wara li kkunsidra l-Kommunikazzjoni mill-Kummissjoni tas-16 ta' Ottubru 2013 bit-titolu 'Strateġija tat-Tkabbir u Sfidi Ewlenin 2013-2014' (COM(2013)0700), akkumpanjat mid-Dokument ta' Ħidma tal-Persunal tal-Kummissjoni SWD(2013)415 tas-16 ta' Ottubru 2013 bit-titolu Bosnja u Ħerzegovina: Rapport ta' Progress 2013' (SWD(2013)0415), wara li kkunsidra l-Artikolu 110(2) tar-Regoli ta' Proċedura tiegħu, billi l-UE tibqa' impenjata b'mod sħiħ favur BiĦ sovrana u magħquda u favur il-prospetti tas-sħubija tal-pajjiż; billi ntwera li l-istruttura istituzzjonali kumplessa u ineffiċjenti li tirriżulta mill-Anness 4 tal-Ftehim ta' Dayton, flimkien man-nuqqas ta' azzjoni tal-mexxejja politiċi tal-BiĦ u l-inabbiltà tagħhom li jilħqu kompromess kompla jħalli impatt negattiv fuq il-kapaċità tal-pajjiz li jagħmel progress lejn l-UE u li jtejjeb il-ħajja taċ-ċittadini; billi hi meħtieġa b'mod urġenti riforma kostituzzjonali lejn stat demokratiku li jiffunzjona sew u inklużiv; billi l-prospett ta' sħubija mal-UE ġie offrut lill-Bosnja u Ħerzegovina bħala pajjiż uniku; billi dinamika ġdida u rispett lejn iċ-ċittadini u l-obbligi internazzjonali huma meħtieġa sabiex jiġi evitat staġnar fit-tħejjija għan-negozjati tal-elezzjonijiet ġenerali ta' Ottubru 2014; billi l-korruzzjoni mifruxa, il-livell ferm għoli ta' qgħad u n-nuqqas ta' prospetti futuri għaċ-ċittadini tal-BiĦ għadhom serjament ixekklu l-iżviluppi soċjoekonomiċi u politiċi fil-pajjiż; billi l-kooperazzjoni ma' pajjiżi oħrajn fir-reġjun fi spirtu ta' relazzjonijiet tajbin bejn il-ġirien hija prerekwiżit għal-koeżistenza paċifika u r-rikonċiljazzjoni fil-BiĦ u fix-Xlokk tar-reġjun; Jinsab ferm imħasseb minħabba n-nuqqas kontinwu ta' viżjoni komuni murija mill-mexxejja politiċi tat-tliet komunitajiet etniċi tal-pajjiż; iħeġġeġ lill-gruppi politiċi fil-livelli kollha tas-setgħa fil-pajjiż biex jikkooperaw u jiddjalogaw aktar sabiex jegħlbu t-tilwim eżistenti bl-għan li jintlaħaq progress dwar il-linja ta' riforma u jitjiebu l-ħajjiet taċ-ċittadini tal-BiĦ; jistieden lis-soċjetà ċivili tipparteċipa aktar fl-isforzi għar-riforma fil-pajjiż; Jilqa' l-ftehim ta' sitt punti milħuq fi Brussell fl-1 ta' Ottubru 2013 iżda jiddeplora t-tfixkil tal-forzi ċentralisti fl-implimentazzjoni tiegħu; jenfasizza l-importanza li jiġu segwiti l-prinċipji ta' federaliżmu u ta' rappreżentanza leġittima sabiex tiġi żgurata l-prospettiva tal-BiĦ; Jitlob li tinbidel ir-retorika nazzjonalista u etnoċentrika tat-tmexxija tat-tliet popli kostituttivi fil-BiĦ; jikkundanna kull tip ta' segregazzjoni u diskriminazzjoni fuq bażi reliġjuża jew etnika fil-pajjiż; Iħeġġeġ lill-mexxejja politiċi jiffukaw fuq l-implimentazzjoni tal-Pjan Direzzjonali tad-Djalogu ta' Livell Għoli biex b'hekk ikun possibbli li jintlaħqu r-rekwiżiti li jippermettu li l-FSA tidħol fis-seħħ; Iħeġġeġ lill-gvernijiet u lill-awtoritajiet kompetenti jsaħħu l-effiċjenza u l-funzjonalità tal-istituzzjonijiet tal-pajjiż u jistabbilixxu mekkaniżmu ta' koordinament tal-UE effikaċi li jiżgura t-traspożizzjoni u l-infurzar armonizzat tal-acquis tal-UE mal-pajjiż kollu fl-interess tal-prosperità ġenerali taċ-ċittadini tiegħu; f'dan il-kuntest, jistedinhom jiżguraw li jkunu koerenti meta jitkellmu fil-livell tal-istat; jenfasizza l-fatt li, mingħajr tali mekkaniżmu, il-proċess ta' adeżjoni mal-UE se jibqa' wieqaf; jistieden lill-partiti politiċi kollha jaħdmu biex itejbu d-djalogu politiku u jsaħħu l-kultura politika; Ifakkar lill-Kummissjoni li t-tkabbir tal-UE jmur lil hinn minn sempliċi trasferiment tal-acquis tal-UE u għandu jkun ibbażat fuq impenn reali u komprensiv favur il-valuri Ewropej; jitlob li jkompli l-impenn tal-UE mal-mexxejja tal-BiĦ u jitfassal approċċ ġdid tal-UE lejn il-BiĦ, fid-dawl tal-progress kajman lejn stat ta' kandidat tal-UE meta mqabbel mal-progress li qed isir mill-pajjiżi l-oħra fir-reġjun; iħeġġeġ lill-komunità internazzjonali, lill-Kunsill Ewropew, u lill-Istati Membri b'mod partikolari, isaħħu l-isforzi ħalli jitħeġġeġ il-kunsens fost il-mexxejja politiċi tal-BiĦ sabiex isir progress lejn riforma kostituzzjonali u lejn riformi oħra relatati mal-UE; jistieden lill-Viċi President/Rappreżentant Għoli u lill-Kummissarju dwar it-Tkabbir li jmiss biex iżommu lill-BiĦ bħala prijorità ċentrali wara l-ħatra tal-Kummissjoni li jmiss fl-2014; jirrimarka, f'dan ir-rigward, ir-rwol importanti u l-impenn tad-Delegazzjoni tal-UE u tar-Rappreżentant Speċjali tal-UE fil-Bosnja u Ħerżegovina; Jistieden lill-Kummissjoni ssaħħaħ aktar l-isforzi li jiffaċilitaw ftehim dwar l-implimentazzjoni tad-deċiżjoni Sejdić-Finci li tiggarantixxi drittijiet indaqs għall-popli u ċ-ċittadini kostituttivi kollha u biex tkun strumentali fl-implimentazzjoni tal-objettivi tal-aġenda tal-UE inkluż sistema funzjonali ta' governanza tajba, żvilupp demokratiku u prosperità ekonomika u r-rispett għad-drittijiet tal-bniedem; Jitlob lill-Kapijiet ta' Stat u tal-Gvern tal-UE u lill-Ministri tal-Affarijiet Barranin isaħħu l-impenn personali tagħhom lejn il-pajjiż; Jistieden lill-awtoritajiet jissodisfaw l-objettivi u l-kundizzjonijiet pendenti għall-għeluq tal-Uffiċċju tar-Rappreżentant Għoli, sabiex jippermettu aktar sjieda u responsabbiltà lokali; jenfasizza l-fatt li x-xoljiment tal-Uffiċċju tar-Rappreżentant Għoli għandu jitqies biss meta jiġu ssodisfati l-kundizzjonijiet kollha; Jinsab imħasseb ferm minħabba li perjodu ta' nuqqas ta' qbil ta' erba' snin bejn il-mexxejja politiċi wassal lill-Kunsill tal-Ewropa biex inizjalment jikkunsidra s-sospensjoni tad-dritt ta' rappreżentazzjoni tal-pajjiż f'din l-organizzazzjoni jekk l-ebda progress sostanzjali ma jsir fl-implimentazzjoni tas-sentenza tal-Qorti Ewropea tad-Drittijiet tal-Bniedem (QEDB) qabel l-elezzjonijiet; jenfasizza li se jitqajmu dubji dwar il-leġittimità tal-elezzjonijiet tal-2014 għall-Presidenza u l-Kamra tal-Popli tal-BiĦ jekk is-sentenza tal-QEDB ma tiġix implimentata; Itenni li r-riforma kostituzzjonali tibqa' kruċjali għat-trasformazzjoni tal-BiĦ fi Stat effikaċi u funzjonali għalkollox; iħeġġeġ lill-Federazzjoni tqis proposti konkreti f'dan ir-rigward, inkluż il-fużjoni ta' uħud mill-kantoni u t-tqassim mill-ġdid tal-kompetenzi, sabiex tiġi simplifikata l-istruttura istituzzjonali kumplessa, tiġi żgurata rappreżentazzjoni aktar bilanċjata tal-popli u ċ-ċittadini kostituttivi, tiġi eliminata d-diskriminazzjoni etnika u l-istat isir aktar funzjonali, b'inqas spejjeż u aktar responsabbli lejn iċ-ċittadini tiegħu; jistieden lill-partiti politiċi kollha jieħdu sehem f'dan il-proċess b'mod kostruttiv u miftuħ u biex jagħmlu użu mill-parir u l-gwida li l-Kummissjoni ta' Venezja tista' tipprovdi matul dan il-proċess; jilqa' u jappoġġa l-isforzi tal-organizzazzjonijiet tas-soċjetà ċivili biex jinfluenzaw il-proċess ta' riforma kostituzzjonali; Jilqa' t-tmexxija mingħajr tfixkil u l-finalizzazzjoni tal-fażi ta' enumerazzjoni tal-ewwel ċensiment tal-popolazzjoni u d-djar sa mill-1991; jistieden lill-awtoritajiet responsabbli jiżguraw li ċ-ċensiment jibqa' eżerċizzju statistiku u li jikkonforma mal-istandards internazzjonali; iħeġġeġ lill-awtoritajiet kompetenti kollha biex ma jippolitiċizzawx ċensiment li l-għan tiegħu huwa li jipprovdi dejta soċjoekonomika oġġettiva; Jinsab serjament imħasseb li tilwim dwar id-distribuzzjoni tal-kompetenzi qiegħed ifixkel l-assistenza finanzjarja tal-UE; jiddispjaċih, imma jappoġġa b'mod sħiħ, id-deċiżjoni tal-Kummissjoni li tikkanċella proġetti taħt l-Istrument għall-Assistenza ta' qabel l-Adeżjoni-I (IPA I); jinsab imħasseb li nuqqas ta' azzjoni jista' jkollu implikazzjonijiet dwar l-allokazzjoni ta' miljuni ta' euro mill-fondi tal-UE għall-iżvilupp politiku u soċjoekonomiku fl-ambitu tal-IPA-II; Jinsab imħasseb li l-attivitajiet leġiżlattivi komplew jiġu mxekkla minn teħid ta' pożizzjonijiet politiċi; jitlob aktar responsabbiltà politika min-naħa tal-mexxejja politiċi lejn il-poplu tal-Bosnja u Ħerzegovina; Jistieden lill-partiti politiċi kollha rappreżentati fl-Assemblea Parlamentari tal-BiĦ jadottaw b'mod urġenti t-tibdil meħtieġ fil-liġi elettorali sabiex ikunu jistgħu jinżammu l-elezzjonijiet elettorali ta' Ottubru 2014; itenni li d-deċiżjonijiet tal-Qorti Kostituzzjonali tal-BiĦ huma finali u vinkolanti u għaldaqstant għandhom jiġu implimentati; Jinsab serjament imħasseb dwar l-ineffiċjenza tas-sistema ġudizzjarja u l-inabbiltà dejjem tikber fl-implimentar tas-sentenzi tal-qrati; iħeġġeġ sabiex l-attakki politiċi fuq il-ġudikatura jkunu evitati u li l-kwistjoni dwar il-frammentazzjoni tar-responsabbiltajiet baġitarji fil-ġudikatura jkunu indirizzati; Ifaħħar id-Djalogu Strutturat dwar il-Ġustizzja, li wassal għal riżultati konkreti, b'għadd ta' rakkomandazzjonijiet jkunu implimentati; jilqa' l-progress li sar fit-tnaqqis tal-kawżi pendenti fil-qorti; itenni, bi qbil mar-rakkomandazzjonijiet tad-Djalogu Strutturat, is-sejħa biex jitwettqu riformi strutturali u istituzzjonali tas-sistema ġudizzjarja, filwaqt li jiġu indirizzati, fost l-oħrajn, il-kwistjonijiet relatati mal-armonizzazzjoni tal-erba' sistemi legali differenti fil-BiĦ, inklużi r-rakkomandazzjonijiet li hemm fl-opinjoni relevanti tal-Kummissjoni ta' Venezja; Jinsab sodisfatt li l-każijiet pendenti ta' delitti tal-gwerra tnaqqsu wkoll u li tjiebet il-prosekuzzjoni ta' każijiet ta' delitti tal-gwerra li jinvolvu vjolenza sesswali; jilqa' l-ħatra ta' 13-il prosekutur ġdid fl-Uffiċċju tal-Prosekuzzjoni tal-Istat li se jittrattaw prinċipalment il-prosekuzzjoni ta' delitti tal-gwerra; jitlob biex jissaħħu l-isforzi rigward l-investigazzjoni u l-prosekuzzjoni ta' dawn ir-reati, inkluż livell adegwat ta' protezzjoni tax-xhieda, l-adozzjoni ta' programm fil-livell tal-istat biex jitjieb l-istatus tal-vittmi, inklużi superstiti ta' vjolenza sesswali u ta' tortura minn reati tal-gwerra, u miżuri li jsaħħu r-riżorsi relevanti fil-livelli kollha; Jieħu nota tas-sentenza "Maktouf u Damjanović vs. il-Bosnja u Ħerzegovina" tal-Qorti Ewropea tad-Drittijiet tal-Bniedem u l-implikazzjonijiet tagħha li wasslu għal tibdil tal-ġurisprudenza fir-rigward ta' appelli pendenti oħra quddiem il-Qorti Kostituzzjonali tal-BiĦ, inkluż dwar akkużi ta' ġenoċidju, bil-konsegwenza li għaxar konvenuti kkundannati għal perjodu twil ta' ħabs ġew meħlusa; itenni li l-ġustizzja għal reati tal-gwerra hi kwistjoni kruċjali għall-vittmi u l-familji tagħhom, u li għalhekk għandha tingħata kunsiderazzjoni xierqa qabel ma jseħħ ħelsien ta' dan it-tip; jenfasizza l-importanza tal-fatt li l-awtoritajiet domestiċi ħadu l-miżuri kollha meħtieġa biex jiżguraw, fejn meħtieġ, id-detenzjoni kontinwa ta' dawk ikkundannati preċedentement u li qed jistennew li l-każ tagħhom jerġa' jkun eżaminat, sakemm id-detenzjoni tagħhom tkun kompatibbli mas-sentenzi tal-QEDB, u miżuri ta' sigurtà oħra; Jinsab imħasseb dwar is-sostenibbiltà tal-amministrazzjoni pubblika, il-frammentazzjoni u l-politiċizzazzjoni tagħha u n-nuqqas ta' rieda politika għar-riforma tagħha; jilqa' l-fatt li sar xi titjib fil-koordinazzjoni intragovernattiva dwar l-armonizzazzjoni ġuridika mal-istandards tal-UE imma jibqa' mħasseb dwar l-impatt possibbli tad-distribuzzjoni u l-allokazzjoni tal-kompetenzi komplessi tal-forniment tas-servizzi pubbliċi; jinsab imħasseb li l-faċilitajiet għall-ittestjar fitosanitarju meħtieġa għall-esportazzjoni ta' prodotti agrikoli lejn l-UE ma ġewx żviluppati biżżejjjed; iħeġġeġ lill-gvern jappoġġja l-istabbiliment ta' Ministeru tal-Agrikoltura fil-livell tal-Istat; Jilqa' l-fatt li l-kooperazzjoni mas-soċjetà ċivili qed jitjieb, imma jitlob għall-mekkaniżmu istituzzjonali biex tkun stabbilita kooperazzjoni bejn l-istituzzjonijiet tal-istat u l-organizzazzjonijiet tas-soċjetà ċivili fil-livell tal-istat u biex issir operattiva fil-livell tal-istat malajr kemm jista' jkun; jitlob ukoll biex jissaħħaħ l-involviment tas-soċjetà ċivili fil-proċess ta' adeżjoni tal-UE b'mod regolari u strutturat; jinkoraġġixxi żieda fil-kooperazzjoni u s-sinerġija fost l-NGOs; Jenfasizza l-fatt li l-BiĦ rratifikat il-konvenzjonijiet ewlenin dwar id-drittijiet tax-xogħol tal-ILO; jiddispjaċih li d-drittijiet tax-xogħol u trejdjunjinistici għadhom limitati u jistieden lill-gvern jiggarantixxi dawn id-drittijiet; Jesprimi t-tħassib tiegħu dwar il-preżenza għolja ta' korruzzjoni fil-livelli kollha tal-ħajja pubblika u l-konnessjonijiet komplessi bejn l-atturi politiċi, in-negozju u l-midja; jitlob biex tissaħħaħ l-implimentazzjoni tal-istrateġija kontra l-korruzzjoni u biex jittieħdu passi li jsaħħu l-investigazzjoni effettiva, il-prosekuzzjoni u l-kundanna ta' każijiet ta' korruzzjoni; Jilqa' l-intenzjoni tal-Gvern tal-Federazzjoni li jressaq fil-proċedura parlamentari l-grupp ta' liġijiet imfassla biex jiġġieldu kontra l-korruzzjoni u l-kriminalità organizzata; jenfasizza l-importanza li l-ġlieda kontra l-korruzzjoni ssir prijorità assoluta, u jitlob għal proċess ta' konsultazzjoni inklużiv mal-partijiet interessati kollha u mal-istituzzjonijiet ikkonċernati sabiex tiġi aġġornata l-proposta leġiżlattiva f'konformità sħiħa mal-acquis tal-UE u r-rakkomandazzjonijiet li jirriżultaw mid-Djalogu Strutturat dwar il-Ġustizzja; jilqa' f'dan ir-rispett l-appoġġ tekniku tad-Delegazzjoni tal-UE fil-BiĦ; Jinsab imħasseb li l-kriminalità organizzata, , il-ħasil tal-flus u t-traffikar tal-persuni, tad-drogi u tal-oġġetti għadhom iseħħu fl-assenza ta' istituzzjonijiet effikaċi; ifaħħar il-kooperazzjoni bejn il-pajjiżi ġirien u jilqa', f'dan ir-rigward, il-ftehim bejn il-BiĦ, il-Montenegro u s-Serbja dwar it-twaqqif ta' ċentru ta' koordinazzjoni konġunt sabiex tissaħħaħ il-ġlieda kontra l-kriminalità transkonfinali; jitlob titjib strutturali f'kooperazzjoni bejn il-kontrolli tal-fruntieri, il-pulizija u l-prosekuzzjoni, u li jkun garantit segwitu ġudizzjarju aktar effikaċi; jitlob għal tisħiħ fil-ġbir sistematiku, fl-analiżi u fl-użu tal-intelligence mill-aġenziji tal-infurzar tal-liġi; jistenna żviluppi pożittivi bħala riżultat tad-dħul fis-seħħ tal-Liġi dwar il-Programm ta' Protezzjoni tax-Xhieda adottata reċentement, li l-armonizzazzjoni teknika tagħha għadha pendenti; Jinsab imħasseb li l-BiĦ għadha pajjiż ta' oriġini, ta' tranżitu u ta' destinazzjoni għat-traffikar tan-nisa; jilqa' l-adozzjoni ta' strateġija u pjan ta' azzjoni ġodda dwar it-traffikar tal-bnedmin għall-2013-2015; jenfasizza li jeħtieġ jiġi stabbilit approċċ komprensiv, multidixxiplinari u orjentat lejn il-vittmi u li tittejjeb l-identifikazzjoni tal-vittmi; Jinsab imħasseb li sar biss progress limitat fir-rigward tad-drittijiet tan-nisa u tal-ugwaljanza bejn is-sessi minkejja l-fatt li hemm stabbiliti dispożizzjonijiet legali; jitlob implimentazzjoni sħiħa tal-liġijiet u l-politiki relevanti, inkluż fil-kuntest tal-liġi elettorali qabel l-elezzjonijiet ġenerali li jmiss fl-2014, kif ukoll biex jittieħdu passi konkreti sabiex tiżdied il-parteċipazzjoni tan-nisa fid-dinja tax-xogħol u fl-attività politika; Jistieden lill-awtoritajiet kompetenti jipproteġu u jippromovu attivament id-drittijiet tal-minoritajiet u tal-gruppi vulnerabbli, jimplimentaw liġijiet u politiki kontra d-diskriminazzjoni, u jiżviluppaw strateġija kontra d-diskriminazzjoni fl-istat kollu; jinsisti li l-partiti politiċi u s-soċjetà ċivili jikkundannaw id-diskriminazzjoni u jippromovu soċjetà inklużiva u toleranti; jinsab imħasseb dwar diskorsi ta' mibegħda, theddid, fastidju u diskriminazzjoni, partikolarment lejn il-komunità ta' leżbjani, gay, bisesswali, transġender/transsesswali u intersesswali (LGBTI); jinsab ferm maħsud bl-attakk brutali fuq parteċipanti fil-Festival tal-Film Merlinka f'Sarajevo fl-1 ta' Frar 2014; jistieden l-awtoritajiet, f'dan ir-rigward, jinvestigaw b'mod sħiħ l-attakk u jiżguraw li fil-futur avvenimenti bħal dawn jingħataw il-protezzjoni xierqa mill-pulizija; jistieden lid-Delegazzjoni tal-UE, lill-awtoritajiet tal-BiĦ u lill-partiti politiċi jappoġġaw b'mod miftuħ il-vittimi ta' dan l-attakk u biex jikkundannaw tali azzjonijiet; Jitlob biex isiru sforzi li jiggarantixxu u jippromovu l-pluraliżmu fil-midja; jinsab imħasseb dwar il-pressjoni politika u finanzjarja li qed tiżdied fuq il-midja u t-theddid kontra l-ġurnalisti; jenfasizza li ambjent tal-midja trasparenti u ħieles huwa essenzjali għall-eżerċizzju tal-libertà tal-espressjoni; jitlob biex jittieħdu azzjonijiet ħalli jiġi pprovdut ambjent tax-xogħol sikur għall-ġurnalisti; iħeġġeġ lill-awtoritajiet jiżguraw l-indipendenza politika, istituzzjonali u finanzjarja tax-xandara tas-servizz pubbliku skont il-liġi relevanti, u biex jikkompletaw il-bidla diġitali; jitlob aktar sforzi li jiżguraw li l-informazzjoni tingħata fil-lingwi uffiċjali kollha u jkunu garantiti drittijiet ugwali għall-popli kostituttivi kollha fix-xandir tas-servizz pubbliku; Jitlob lill-awtoritajiet jallokaw biżżejjed riżorsi għall-edukazzjoni bikrija fit-tfulija, jipprovdu servizzi lill-familji ta' tfal b'diżabilitajiet u jindirizzaw il-vjolenza kontra t-tfal; Iħeġġeġ lill-awtoritajiet fil-livelli kollha tal-BiĦ biex b'mod deċiżiv jagħmlu progress fir-riforma edukattiva bl-għan li jitjiebu l-istandards edukattivi, tiġi promossa sistema edukattiva inklużiva u mhux diskriminatorja u tintemm is-segregazzjoni etnika fis-settur edukattiv (żewġ skejjel taħt l-istess saqaf); jistedinhom jappoġġaw it-taħriġ tal-għalliema bl-għan li dawn ikollhom il-ħiliet addizzjonali dwar kif iħeġġu taħlit interetniku tal-istudenti, u biex tingħata għajnuna fi programmi tal-bini tal-kapaċità fuq terminu twil; jinkoraġġixxi l-midja tal-BiĦ tippromwovi edukazzjoni integrata; iħeġġeġ lill-Konferenza tal-Ministri tal-Edukazzjoni toħloq qafas leġiżlattiv aktar koerenti fil-qasam tal-edukazzjoni fil-BiĦ, inkluż konverġenza akbar tal-curricula u tal-istandards bħala pass meħtieġ għall-bini ta' komunitajiet etniċi eqreb lejn xulxin; jiddeplora l-fatt li ma kien hemm ebda aġenzija tal-BiĦ tipparteċipa f'xi wieħed mill-Programmi ta' Tagħlim Tul il-Ħajja tal-UE; iħeġġeġ lill-awtoritajiet kompetenti jistabbilixxu tali aġenzija, li tista' tippermetti lill-pajjiż jipparteċipa fil-Programm Erasmus+ ta' segwitu; Jistieden lill-awtoritajiet jiżguraw l-ugwaljanza fl-aċċess għat-tfal tar-Rom għas-servizzi tal-edukazzjoni, jikkollaboraw mal-NGOs relevanti sabiex iħeġġu lill-familji tar-Rom jappoġġaw l-aċċess għall-edukazzjoni tat-tfal tagħhom u jippromwovu l-inklużjoni effettiva tat-tfal tar-Rom fl-edukazzjoni fost l-oħrajn permezz ta' programmi ta' tħejjija għall-iskola; Jilqa' d-deċiżjoni tal-ministeru tal-Federazzjoni relevanti li jieħu r-responsabbiltà temporanja għall-iffinanzjar tal-istituzzjonijiet kulturali bħal-Librerija Nazzjonali u l-Mużew tal-Istorja; jistieden lill-awtoritajiet tal-BiĦ jiżguraw li jsiru sforzi biex jiġi solvut b'mod urġenti l-istatus tas-seba' istituzzjonijiet kulturali nazzjonali – il-Mużew Nazzjonali, il-Gallerija tal-Arti, il-Mużew tal-Istorja, il-Mużew tal-Letteratura u t-Teatru, l-Arkivju tal-Films, il-Librerija Nazzjonali u l-Librerija għall-Persuni Għomja – sabiex dawn ikollhom status legali u finanzjarju xieraq; jitlob soluzzjoni fit-tul għall-finanzjament ta' dawn l-istituzzjonijiet; Jitlob għal tisħiħ tal-koordinazzjoni fil-livell lokali, biex jiżdied id-djalogu fost id-donaturi, il-partijiet interessati u l-awtoritajiet lokali, kif ukoll tingħata attenzjoni partikolari fuq miżuri sostenibbli għall-persuni rimpatrijati; jitlob biex isiru sforzi li jiżguraw ir-ritorn tar-rifuġjati u tal-persuni spustati internament fiż-żoni affettwati kollha; jistieden lill-pajjiż jindirizza l-kwistjoni umanitarja mhux solvuta ta' 7 886 każ ta' persuni li għadhom irrappurtati nieqsa wara l-gwerra u jtejjeb il-kundizzjonijiet tax-xogħol tal-Istitut għall-Persuni Neqsin; Juri rispett lejn aktar minn 430 raġel, mara u tfal li nqatlu matul il-gwerra u li l-iġsma tagħhom instabu f'Settembru 2013 fil-qabar tal-massa f'Tomasica, ħdejn Prijedor fir-Repubblika Srpska, u jesprimi l-kondoljanzi tiegħu lill-familji tagħhom; jitlob investigazzjoni sħiħa u komprensiva ta' dawn l-atroċitajiet; jappella biex dawk kollha li għandhom informazzjoni dwar siti mhux skoperti ta' oqbra tal-massa jgħarrfu lill-awtoritajiet bl-istess mod kif sar fil-każ tal-qabar ta' Tomasica; Iħeġġeġ lill-awtoritajiet kompetenti jsaħħu l-koordinazzjoni tal-politika ekonomika domestika bl-għan li jkun jista' jseħħ tkabbir ekonomiku, jiġu mnedija aktar riformi strutturali, tiġi sostnuta d-dixxipplina fiskali u titjieb il-prestazzjoni tal-introjtu; jistedinhom, barra minn hekk, itejbu l-għamla u l-effiċjenza tal-infiq pubbliku u ta' settur pubbliku kbir u ineffiċjenti, b'għadd kbir ta' kompetenzi rduppjati, u biex jissalvagwardaw l-istabbiltà tas-settur finanzjarju billi jsaħħu l-qafas leġiżlattiv u regolatorju; jinsab imħasseb bl-infurzar dgħajjef tal-liġi u tal-miżuri kontra l-korruzzjoni, li jxekklu l-ambjent ekonomiku, jiskoraġġixxu l-investimenti barrani u jikkontribbwixxu għal settur informali kbir; itenni l-ħtieġa li tiġi stabbilita żona ekonomika unika u li jinbeda mill-ġdid u jkun aċċellerat il-proċess ta' privatizzazzjoni sabiex tittejjeb is-sitwazzjoni fiskali u tiżdied il-kompetizzjoni; iħeġġeġ lill-awtoritajiet isaħħu l-protezzjoni tal-ambjent skont l-istandards tal-UE; Jinsab imħasseb dwar l-ineffiċjenza tal-arranġamenti tal-protezzjoni soċjali tal-pajjiż minkejja livell għoli ta' nefqa pubblika; jenfasizza l-ħtieġa li jiġu armonizzati u rriformati s-sistemi ta' protezzjoni soċjali frammentati sabiex jiġi pprovdut trattament indaqs għaċ-ċittadini kollha, inklużi l-persuni b'diżabilità; iħeġġeġ lill-gvernijiet itejbu l-ambjent tan-negozju u jimplimentaw riformi tas-suq tax-xogħol sabiex jindirizzaw il-qgħad għoli ħafna li jhedded l-istabbiltà makroekonomika permezz ta' miżuri ekonomiċi konkreti; jitlob għal aktar miżuri li jiffaċilitaw il-parteċipazzjoni ta' ħafna żgħażagħ qiegħda fis-suq tax-xogħol tal-pajjiż; Ifaħħar lill-BiĦ għar-rwol kostruttiv tagħha fil-kooperazzjoni reġjonali u jistieden lill-pajjiż jaħdem aktar għas-soluzzjoni ta' kwistjonijiet pendenti dwar il-fruntieri u l-proprjetà mal-pajjiżi ġirien tiegħu; iħeġġeġ żvilupp akbar fir-relazzjonijiet ma' pajjiżi oħra involuti fil-proċess ta' integrazzjoni Ewropea; Jilqa' bis-sħiħ l-impenn tal-BiĦ u tas-Serbja biex itejbu r-relazzjonijiet bilaterali, inkluż l-iffirmar tal-ftehimiet ta' estradizzjoni u ta' riammissjoni kif ukoll ta' protokol dwar il-kooperazzjoni fil-prosekuzzjoni ta' dawk responsabbli ta' delitti tal-gwerra, reati kontra l-umanità u ġenoċidju; jilqa' l-ftehimiet bilaterali dwar il-fruntiera mal-Kroazja; jistieden lill-BiĦ tkompli tikkoopera mal-Kummissjoni dwar l-adattament tal-Ftehim Interim/Ftehim ta' Stabbilizzazzjoni u Assoċjazzjoni b'mod speċjali f'termini ta' kummerċ transkonfinali sabiex jiġi żgurat li jkomplu jseħħu l-flussi kummerċjali tradizzjonali bejn l-Istati Membri tal-UE u l-imsieħba tal-Ftehim dwar il-Kummerċ Ħieles tal-Ewropa Ċentrali (CEFTA); iħeġġeġ lill-BiĦ taċċetta dokumenti ta' vjaġġar taċ-ċittadini tal-Kosovo li jippermettulhom jidħlu fil-pajjiż; Jafferma mill-ġdid l-appoġġ tiegħu għar-reġim ta' liberalizzazzjoni tal-viża għall-pajjiżi tal-Balkani tal-Punent bħala pilastru importanti tal-proċess ta' integrazzjoni Ewropea tagħhom; jistieden lill-Istati Membri tal-UE jqassru l-proċeduri ta' asil għaċ-ċittadini tal-pajjiżi tal-Balkani tal-Punent li jibbenefikaw minn vjaġġar mingħajr viża fiż-żona Schengen bħala mezz effettiv għat-tnaqqis tal-għadd ta' applikazzjonijiet għal asil mhux ġustifikati, filwaqt li l-applikanti jibqgħu jingħataw id-dritt li jressqu l-każ tagħhom bi proċedura sħiħa; jilqa', barra minn hekk, l-intenzjoni tal-gvern ta' koalizzjoni l-ġdid fil-Ġermanja, kif espressa fil-ftehim ta' koalizzjoni b'referenza għal-leġiżlazzjoni nazzjonali tiegħu dwar l-asil, li l-Bosnja u Ħerzegovina jkunu dikjarata bħala "pajjiż tal-oriġini sikur" sabiex ikunu permessi proċeduri aktar mgħaġġla biex jiġu ttrattati dawk l-applikazzjonijiet; Jagħti istruzzjonijiet lill-President tiegħu biex jgħaddi din ir-riżoluzzjoni lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-Kunsill, lill-Kummissjoni u lill-Presidenza tal-Bosnja-Ħerzegovina, lill-Kunsill tal-Ministri tal-Bosnja-Ħerzegovina, lill-Assemblea Parlamentari tal-Bosnja-Ħerzegovina u lill-gvernijiet u l-parlamenti tal-Federazzjoni tal-Bosnja-Ħerzegovina u r-Repubblika Srpska. wara li kkunsidra d-deċiżjoni tal-Kunsill Ewropew tas-16 ta' Diċembru 2005 li tagħti l-istatus ta' pajjiż kandidat għal sħubija fl-UE, u l-konklużjonijiet tal-Kunsill Ewropew tat-13 ta' Diċembru 2012 u tas-27 u tat-28 ta' Ġunju 2013 u tas-17 ta' Diċembru 2013, wara li kkunsidra l-konklużjonijiet tal-Presidenza tal-Kunsill Ewropew ta' Salonka tad-19 u l-20 ta' Ġunju 2003 dwar il-prospettiva tal-adeżjoni tal-pajjiżi tal-Balkani tal-Punent mal-Unjoni Ewropea, wara li kkunsidra r-Riżoluzzjonijiet 845 (1993) u 817 (1993) tal-Kunsill tas-Sigurtà tan-Nazzjonijiet Uniti, kif ukoll ir-Riżoluzzjoni 47/225 (1993) tal-Assemblea Ġenerali tan-Nazzjonijiet Uniti u l-Ftehim Interim tat-13 ta' Settembru 1995, wara li kkunsidra s-sentenza tal-Qorti Internazzjonali tal-Ġustizzja dwar l-applikazzjoni tal-Ftehim Interim, wara li kkunsidra r-rapport tal-Kummissjoni tas-16 ta' April 2013 bit-titolu "L-implimentazzjoni ta' riformi fi ħdan il-qafas tad-djalogu ta' livell għoli dwar l-adeżjoni u l-promozzjoni ta' relazzjonijiet ta' viċinat tajjeb" (COM(2013)0205), ir-Rapport ta' Progress tiegħu tal-2013 (SWD(2013)0413), u l-komunikazzjoni tas-16 ta' Ottubru 2013 bit-titolu "Strateġija tat-Tkabbir u Sfidi Ewlenin 2013-2014" (COM(2013)0700), wara li kkunsidra l-ftehim bejn il-partiti politiċi bid-data tal-1 ta' Marzu 2013, ir-rapport finali tal-Kumitat ta' Inkjesta tas-26 ta' Awwissu 2013, u l-Memorandum ta' Qbil tas-16 ta' Settembru 2013, wara li kkunsidra l-Artikolu 110(2) tar-Regoli ta' Proċedura tiegħu, billi l-Kunsill Ewropew iddeċieda għall-ħames sena konsekuttiva li ma jiftaħx in-negozjati tal-adeżjoni mal-pajjiż minkejja r-rakkomandazzjoni pożittiva tal-Kummissjoni f'dan ir-rigward; billi dan il-posponiment ulterjuri qiegħed iżid mal-frustrazzjoni li qiegħda dejjem tikber fl-opinjoni pubblika tal-pajjiż dwar l-istaġnar tal-proċess ta' integrazzjoni fl-UE u jirriskja li jaggrava l-problemi nazzjonali u t-tensjoni interna; billi l-kwistjonijiet bilaterali ma għandhomx jirrappreżentaw ostakolu għall-ftuħ uffiċjali tan-negozjati ta' adeżjoni għalkemm għandhom jiġu solvuti qabel tmiem il-proċess ta' adeżjoni; billi n-norma ġuridika, il-libertà tal-midja, il-kooperazzjoni reġjonali u r-relazzjonijiet tajba ta' viċinat huma partijiet essenzjali tal-proċess ta' tkabbir tal-UE; billi l-kwistjonijiet bilaterali għandhom jiġu indirizzati bi spirtu kostruttiv kemm jista' jkun kmieni, filwaqt li jittieħed kont tal-prinċipji u l-valuri tan-NU u tal-UE; Itenni l-appell tiegħu lill-Kunsill biex jiffissa data għall-ftuħ tan-negozjati ta' adeżjoni mingħajr iżjed dewmien; Jistieden lill-Greċja tuża l-Presidenza tagħha tal-Unjoni Ewropea biex tagħti spinta lill-proċess ta' integrazzjoni Ewropea tal-pajjiż, u b'hekk tikkonferma l-impenn tagħha stabbilit fl-Aġenda ta' Salonka fl-2003 u toħloq ambjent pożittiv biex issolvi differenzi bilaterali fl-ispirtu tal-valuri u tal-prinċipji Ewropej; jistieden lill-Presidenza Griega tagħmel użu mid-dinamika pożittiva tat-tmexxija tagħha biex tiżviluppa inizjattivi ġodda sabiex tegħleb l-istall fin-negozjati u taħdem biex issib soluzzjoni; Jinkoraġġixxi lill-pajjiż biex jikkonsolida r-riformi u jbiddel il-politiki u l-prattiki li jistgħu jxekklu l-ġejjieni Ewropew tal-pajjiż, biex jiżgura progress reali f'oqsma ewlenin kif jidher fil-konklużjoni tal-Kunsill Ewropew u b'mod iktar speċifiku d-dikjarazzjonijiet dwar it-tkabbir u dwar il-proċess ta' stabbilizzazzjoni u ta' assoċjazzjoni; iqis li l-bidu tan-negozjati mal-UE jirrappreżenta pass pożittiv lejn soluzzjoni għat-tilwim li jeżisti attwalment mal-ġirien ta' dan il-pajjiż, waqt li jiġġenera wkoll riformi ulterjuri biex titejjeb is-sitwazzjoni fil-pajjiż; Jiddispjaċih, minħabba r-rakkomandazzjoni pożittiva tal-Kummissjoni u l-valutazzjoni pożittiva tagħha tar-riżultati tad-Djalogu ta' Livell Għoli dwar l-Adeżjoni filwaqt li jwissi wkoll dwar ir-riskju li l-proċess jiżżerżaq lura, dwar il-fatt li l-Kunsill Ewropew għażel li ma jirrepetix d-deċiżjoni tiegħu ta' Diċembru 2012 fejn ikkonkluda li kważi jaqbel kompletament mal-fehma tal-Kummissjoni, antiċipa deċiżjoni potenzjali li jinfetħu n-negozjati tal-adeżjoni waqt il-presidenza ta' wara u nnota li l-Kummissjoni se tagħmel il-ħidma ta' tħejjija kollha biex dan ikun possibbli; Jenfasizza l-fatt li jekk il-ftuħ tan-negozjati ta' adeżjoni jkompli jiddewwem dan iwassal għal konsegwenzi dejjem akbar u imprevedibbli għall-pajjiż kif ukoll għall-istabbiltà reġjonali; jistieden kemm lill-gvern u lill-Kummissjoni biex jipproduċu analiżi kwantitattiva tal-ispejjeż potenzjali soċjali u ekonomiċi kif ukoll tal-impatt u r-riskji politiċi domestiċi u reġjonali li nħolqu wara li l-Kunsill naqas milli jistabbilixxi data għall-bidu tan-negozjati tal-adeżjoni; Jinsisti li l-pajjiżi kandidati kollha u dawk li huma kandidati potenzjali għandhom jiġu trattati abbażi tal-merti tagħhom; Jaqbel, minkejja l-isfidi konsiderevoli li qed iħabbat wiċċu magħhom il-pajjiż, mal-konklużjoni tal-Kummissjoni li l-pajjiż għandu livell għoli ta' allinjament mal-acquis tal-UE fir-rigward tal-fażi fil-proċess ta' adeżjoni li jinsab fiha u li l-kriterji ta' Kopenħagen ġew sodisfatti biżżejjed biex jibdew it-taħdidiet tal-adeżjoni; jinnota li f'konformità mal-proċeduri tal-UE, il-membri ġodda jiġu ammessi biss meta jissodisfaw ir-rekwiżiti kollha; jaqbel mal-fehma tal-Kummissjoni li l-ftuħ tal-Kapitoli 23 u 24 dwar il-ġustizzja, id-demokrazija u d-drittijiet tal-bniedem se jsaħħaħ il-progress propju dwar il-kwistjonijiet li huma ta' interess partikolari għal xi Stati Membri; Jistieden lill-Kunsill Ewropew japprova l-ftuħ tal-proċess ta' screening, speċjalment għall-Kapitoli 23 u 24; jemmen li l-proċess ta' screening se jgħin biex tiżdied l-ispinta favur ir-riforma u jgħin lill-pajjiż jindirizza aħjar l-isfidi imminenti li kull pajjiż kandidat iħabbat wiċċu magħhom, bħalma huma t-titjib ulterjuri tal-effikaċja tal-istat tad-dritt u r-riformi fil-ġudikatura u fl-amministrazzjoni pubblika, kif ukoll ir-rinforz tal-koeżjoni interetnika; Jilqa' t-twettiq tal-impenji tal-pajjiż taħt il-Ftehim ta' Stabbilizzazzjoni u Assoċjazzjoni u tal-fażi avvanzata li jinsab fiha fl-allinjament mal-acquis; jistieden lill-Kunsill jadotta r-rakkomandazzjonijiet tal-Kummissjoni biex jgħaddi għat-tieni fażi fl-implimentazzjoni tal-Ftehim ta' Stabbilizzazzjoni u Assoċjazzjoni (FSA), skont id-dispożizzjonijiet rilevanti ta' dak il-ftehim; Jenfasizza li r-relazzjonijiet tajba ta' viċinat u l-kooperazzjoni reġjonali huma pilastri essenzjali għall-pajjiż fil-proċess ta' adeżjoni mal-UE, inkluż soluzzjoni negozjata u aċċettabbli għall-partijiet kollha rigward il-kwistjoni tal-isem taħt l-awspiċi tan-NU; filwaqt li jżomm f'moħħu l-minoranza Albaniża fil-pajjiż u kif ukoll kwistjonijiet bilaterali delikati mal-pajjiżi ġirien l-oħra, b'mod partikolari l-Greċja u l-Bulgarija, itenni l-pożizzjoni tiegħu, u li f'dan ir-rigward jaqbel mal-fehma tal-Kummissjoni, li kwistjonijiet bilaterali għandhom jiġu indirizzati kmieni kemm jista' jkun matul l-proċess tal-adeżjoni, bi spirtu kostruttiv u ta' relazzjoni tajba bejn il-ġirien permezz ta' djalogu intensiv u miftuħ fl-ispirtu ta' futur Ewropew komuni u jekk jista' jkun qabel il-ftuħ tan-negozjati tal-adeżjoni; ifakkar li ġesti, azzjonijiet u dikjarazzjonijiet kontroversjali li jista' jkollhom impatt negattiv fuq ir-relazzjonijiet tajba tal-viċinat għandhom ikunu evitati; jitlob riżultati aktar konkreti rigward il-kooperazzjoni sabiex jiġu stabbiliti relazzjonijiet ta' viċinat tajba bejn it-tliet partijiet (Ateni, Sofja u Skopje); Jaqbel mal-konklużjoni tal-Kummissjoni li jekk il-Kunsill Ewropew jibqa' ma jagħmilx progress fir-rigward tal-adeżjoni tal-pajjiż fl-UE, ikun qed jissogra l-kredibilità tal-proċess tat-tkabbir tal-UE; iżid li dan ser idgħajjef ukoll il-klima li hi meħtieġa biex jiġu mħeġġa miżuri ta' riforma relatati mal-UE; jinnota li l-proċess ta' adeżjoni joħloq huwa stess l-ispinta biex jitlestew ir-riformi; Jemmen li l-fatt li ż-żewġ partijiet naqsu milli jsibu soluzzjoni reċiprokament aċċettabbli u ġusta biex tiġi riżolta t-tilwima dwar l-isem li ilha għaddejja għal kważi 20 sena wassal biex qajjem ukoll id-dubju dwar il-kredibbilità tal-qafas f'dan ir-rigward, li għalih huwa vitali li jsiru dawn l-isforzi; jinnota li dan huwa minkejja l-isforzi kollha tal-medjatur tan-NU u r-rieda politika ġenwina taż-żewġ partijiet biex isibu soluzzjoni; madankollu jtenni l-fehma tiegħu li kwistjonijiet bilaterali ma għandhomx jiġu invokati sabiex ifixklu l-proċess Ewropew ta' adeżjoni; Jilqa', f'dan ir-rigward, il-proposta għal isem kompost bi kwalifikatur ġeografiku mressqa mill-mibgħut tan-NU Nimetz u jemmen li din hija bażi tajba għal kompromess, sakemm ma tikkompromettix in-nazzjonalità, l-identità, il-kultura u l-lingwa tal-Maċedonja; Jistieden lill-Greċja biex tuża l-Presidenza tagħha tal-UE, flimkien mal-interessi kollha fil-Kummissjoni, fil-Kunsill u fil-Parlament, u fil-pajjiż innifsu, biex tagħti spinta politika ġdida lill-isforzi ġenwini u sinċiera biex tinstab soluzzjoni aċċettabbli għall-partijiet kollha rigward il-kwistjoni tal-isem mingħajr iktar dewmien; jinnota d-deċiżjoni tal-Qorti Internazzjonali tal-Ġustizzja tal-5 ta' Diċembru 2011 rigward l-applikazzjoni tal-ftehim interim tat-13 ta' Settembru 1995; u huwa tal-fehma li l-mexxejja tal-pajjiż u l-UE għandhom jispjegaw b'mod kostanti lill-pubbliku l-vantaġġi ta' soluzzjoni meta din tintlaħaq, qabel ir-referendum dwar il-kwistjoni; jilqa' l-laqgħa u t-taħdidiet bejn il-Ministru għall-Affarijiet Barranin Grieg Evangelos Venizelos u l-Ministru għall-Affarijiet Barranin Franċiz Laurent Fabius dwar dan il-pajjiż bit-tama li dan hu sinjal ta' żviluppi pożittivi akbar fil-futur rigward il-possibilità li tkun riżolta l-kwistjoni tal-isem; Jilqa' l-fatt li saru ħames laqgħat f'disa' xhur f'atmosfera tajba bejn gruppi ta' ħidma mill-pajjiż u mill-Bulgarija; jemmen li l-kwistjonijiet storiċi, komunitarji u kwistjonijiet komuni oħra bejn iż-żewġ pajjiżi li jinħassu b'mod profond jiġu indirizzati bl-aħjar mod permezz ta' djalogu f'dan l-ispirtu; inkluż il-kollaborazzjoni mal-midja u mas-sistema tal-ġustizzja u awtoritajiet oħra; jitlob passi sinifikanti 'l quddiem lejn il-kisba ta' ftehim bilaterali fiż-żmien dovut bħala qafas xieraq f'dan ir-rigward; Itenni t-tħassib tiegħu dwar l-użu ta' argumenti storiċi fid-dibattitu attwali mal-ġirien, u jtenni t-talba tiegħu biex ikun hemm progress pożittiv f'ċelebrazzjonijiet konġunti għal avvenimenti storiċi u figuri komuni ma' Stati Membri tal-UE li huma ġirien, li għandu jikkontribwixxi għal fehim aħjar tal-istorja u għal relazzjonijiet tajba bejn il-ġirien; iħeġġeġ it-tentattivi għat-twaqqif ta' kumitati esperti konġunti dwar l-istorja u l-edukazzjoni, bl-għan li jikkontribwixxu għal interpretazzjoni tal-istorja oġġettiva, it-tisħiħ tal-kooperazzjoni akkademika, u l-promozzjoni ta' attitudnijiet pożittivi fiż-żgħażagħ fir-rigward tal-ġirien tagħhom; iħeġġeġ lill-awtoritajiet jintroduċu materjali didattiċi ħielsa minn interpretazzjonijiet ideoloġiċi tal-istorja u mmirati lejn it-titjib tal-fehim reċiproku; Jifraħ lill-pajjiż talli żamm ir-rwol kostruttiv tiegħu u tal-kontribut pożittiv għall-kooperazzjoni reġjonali, u jilqa' l-parteċipazzjoni attiva tiegħu f'inizjattivi reġjonali bħall-Inizjattiva tal-Ewropa Ċentrali (IEĊ) u l-Inizjattiva Reġjonali għall-Migrazzjoni, l-Asil u r-Refuġjati (MARRI); jifraħ lill-pajjiż għat-twettiq b'suċċess tal-perjodu tiegħu bħala president tal-Proċess ta' Kooperazzjoni fl-Ewropa tax-Xlokk ((SEECP) minn Ġunju 2012 sa Ġunju 2013) u jilqa', f'dan ir-rigward, il-promozzjoni tal-inklużjoni totali bħala kontribut prezzjuż għat-tisħiħ ulterjuri tal-kooperazzjoni reġjonali; Jistieden lill-Kummissjoni u l-Kunsill jinkludu lill-pajjiż fil-qafas ġdid ta' kooperazzjoni makroreġjonali fl-Ewropa tax-Xlokk, jiġifieri l-istrateġija makroreġjonali Adrijatika-Jonika u l-programm transnazzjonali; Jinsisti li l-implimentazzjoni sħiħa tar-rakkomandazzjonijiet tal-kumitat ta' inkjesta parlamentari wara l-avvenimenti tal-24 ta' Diċembru 2012 u flimkien mal-partijiet kollha li jikkonformaw mal-Memorandum ta' Qbil, it-tnejn huma indispensabbli biex lill-pajjiż jagħtuh mill-ġdid perspettiva Ewro-Atlantika; iħossu kburi bir-rwol li żvolġew il-Kummissarju għat-Tkabbir u l-Parlament Ewropew innifsu għall-ftehim tal-1 ta' Marzu 2013, iżda jirrikonoxxi li hi r-responsabilità tal-partiti politiċi nfushom li jistabbilixxu djalogu kostruttiv u kooperazzjoni reċiproka u li jiċħdu l-użu tal-bojkotts, sabiex jippermettu li jsir kontroll leġiżlattiv sħiħ u indipendenti tal-gvern u biex jilqgħu n-normi demokratiċi Ewropej; jenfasizza l-importanza li kemm il-gvern kif ukoll il-partiti politiċi jaħdmu biex itejbu r-relazzjonijiet sabiex iżommu stabbiltà politika; Jilqa' l-konklużjonijiet tal-Missjoni ta' Osservazzjoni Elettorali tal-OSKE/ODIHR li jgħidu li l-elezzjonijiet muniċipali tar-rebbiegħa ġew amministrati b'mod effiċjenti; jikkondividi t-tħassib espress rigward il-bilanċ fil-kopertura tal-midja, il-konfużjoni bejn l-attivitajiet tal-istat u dawk tal-partit rigward l-użu ta' riżorsi amministrattivi u rapporti dwar irregolaritajiet fir-rigward tar-reġistrazzjoni tal-votanti minn Pustec, l-Albanija; japprova l-impenn tal-Gvern li jkun konformi għalkollox mar-rakkomandazzjonijiet tal-OSKE/ODIHR għal riforma elettorali; jenfasizza l-ħtieġa biex isiru sforzi ulterjuri biex jiżdied il-finanzjament trasparenti u r-responsabilità tal-partiti politiċi; iħeġġeġ azzjoni biex tkun ċara l-linja bejn l-attivitajiet tal-istat u dawk tal-partit waqt il-kampanji elettorali, u biex ikun żgurat ftehim bejn il-partiti għal awditjar tar-reġistru tal-votanti; Jenfasizza l-ħtieġa biex jiġi żgurat li jkun hemm professjonalità u indipendenza tal-amministrazzjoni pubblika billi jittejbu l-politiki fuq kull livell; jinnota li l-liġi dwar l-impjegati pubbliċi u l-liġi dwar l-uffiċjali amministrattivi ġew approvati mill-parlament fl-ewwel qari fit-8 ta' Jannar 2014; iqis li hu importanti illi qafas ġuridiku ġdid iħaddan fih il-prinċipji fundamentali tat-trasparenza, tal-mertu u tar-rappreżentanza ekwa; jistieden lill-gvern biex ikompli jagħmel ir-riformi meħtieġa f'dan ir-rigward, kif ukoll fl-oqsma tan-nefqa pubblika u tal-akkwist pubbliku, għaliex dawn se jkollhom effetti pożittivi fuq il-kwalità tal-governanza; Iħeġġeġ approfondiment tad-demokrazija permezz ta' passi deċiżivi ulterjuri lejn deċentralizzazzjoni tal-baġit, jiddispjaċih għat-tnaqqis fil-baġit matul din l-aħħar sena iżda jistenna b'ħerqa r-rapport ta' stħarriġ dwar l-istatus ta' deċentralizzazzjoni, u jilqa' ż-żieda fil-kwoti tad-dħul fil-baġit ewlieni tal-muniċipalitajiet, permezz ta' azzjonijiet ulterjuri biex jissaħħaħ ir-rispett lejn l-awtonomija lokali, b'mod speċjali f'każijiet fejn il-kontroll lokali huwa fformat minn partiti differenti minn dawk fil-livell nazzjonali; Jilqa' l-progress li sar fil-proċess ta' integrazzjoni tal-UE mill-pajjiżi l-oħra fir-reġjun, iżda jinsab imħasseb li aktar dewmien fil-ftuħ tat-taħdidiet ta' adeżjoni jista' joħloq disparità irraġonevoli fir-reġjun, li tista' toħloq aktar riskji għal relazzjonijiet interetniċi tajbin u tqanqal is-sensazzjoni fost iċ-ċittadini Maċedoni li qegħdin jitħallew lura; jikkundanna kull għamla ta' ultranazzjonaliżmu fi kwalunkwe pajjiż; jitlob li fis-soċjetà jkun hemm tolleranza u politiki antidiskriminatorji indipendentement mir-reliġjon, l-etniċità jew il-lingwa; Japprova l-appell tal-Kummissjoni li jitlesta ir-rieżami tal-Ftehim Qafas ta' Ohrid u li jibdew jiġu implimentati r-rakkomandazzjonijiet tiegħu; Jinnota li tisħiħ ulterjuri ta' djalogu politiku mal-popolazzjoni Albaniża fi ħdan il-pajjiż li jirrapprżenta kontribut importanti għall-istabbiltà u l-kooperazzjoni reġjonali; Iħeġġeġ lill-Gvern, lill-midja, lill-komunità akkademika, lis-soċjetà ċivili u lill-partijiet interessati rilevanti kollha jibagħtu messaġġi ċari lill-pubbliku li d-diskriminazzjoni abbażi tal-identità nazzjonali mhijiex tollerata fil-pajjiż, inkluża dik fir-rigward tas-sistema tal-ġustizzja, tal-midja, tal-impjiegi u tal-opportunitajiet soċjali; jenfasizza l-importanza li dan isir għall-integrazzjoni tad-diversi komunitajiet etniċi u l-istabbiltà tal-pajjiż u l-integrazzjoni Ewropea; Jiddispjaċih li għadu ma sarx aktar progress rigward l-edukazzjoni integrata u li ma ġewx allokati fondi għall-implimentazzjoni tal-Istrateġija dwar l-Edukazzjoni Integrata; jesprimi t-tħassib li l-għadd ta' żgħażagħ profiċjenti fil-lingwi reċiproċi tagħhom naqas; iħeġġeġ li ssir azzjoni f'dan ir-rigward, sabiex jiġu evitati separazzjoni u kunflitt potenzjali għal raġunijiet etniċi fost tfal tal-età tal-iskola; fl-istess ħin jenfasizza l-importanza tal-promozzjoni ta' edukazzjoni inklużiva bilingwi fuq bażi mhux obbligatorja; jibqa' mħasseb dwar is-separazzjoni tal-istudenti Rom fl-iskejjel; Jemmen li l-ostakli biex isir ċensiment li jikkorrispondi mal-aqwa standards demokratiċi jistgħu jingħelbu parzjalment permezz tat-twaqqif ta' reġistru ċivili bħala soluzzjoni temporanja; Jiddispjaċih għad-deterjorament tar-reputazzjoni tal-pajjiż fir-rigward tal-libertà tal-mezzi tal-komunikazzjoni; jaqsam mal-Kummissjoni t-tħassib li s-salvagwardja tal-libertà ta' espressjoni permezz ta' midja varjata u pluralistika ħielsa mill-indħil politiku tibqa' sfida vitali għall-pajjiż; jiġbed l-attenzjoni, f'dan ir-rigward, li n-nuqqas ta' pluraliżmu tal-mezzi ta' komunikazzjoni min-naħa huwa riżultat tar-reklamar tal-gvern; jenfasizza l-ħtieġa li jiġu żgurati l-indipendenza u s-sostenibbiltà tax-xandar tas-servizz pubbliku, u jħeġġeġ lill-awtoritajiet jadottaw salvagwardji fil-liġi dwar il-midja f'dan ir-rigward; jemmen li l-liġi attwali dwar il-midja tista' tkun suġġett għal aktar konsultazzjoni u djalogu, biex riformi tant importanti jiġu miftehma biss b'appoġġ wiesa' mill-komunità ġurnalistika tal-pajjiż; jiġbed l-attenzjoni dwar il-fatt li aktar sforzi huma neċessarji biex tiġi stabbilita mill-ġdid il-fiduċja bejn il-gvern u l-komunità tal-midja; jappoġġja l-inizjattiva tal-Istitut tal-Midja tal-pajjiż, bl-appoġġ tal-UE, biex jippubblika "White Book" dwar it-tisħiħ tar-relazzjonijiet bejn is-soċjetà ċivili u l-midja; jenfasizza l-ħtieġa għal sforzi akbar biex jitħarsu d-drittijiet u l-indipendenza ta' min jaħdem fil-qasam tal-midja; jenfasizza l-ħtieġa għat-trasparenza fir-rigward tas-sjieda tal-midja; Jenfasizza l-progress li sar preċedentement mir-Round Table bejn il-gvern u l-Assoċjazzjoni tal-Ġurnalisti, bl-għajnuna tal-ispeċjalizzazzjoni tar-Rappreżentant Speċjali tal-OSKE, u jemmen li t-tlaqqigħ mill-ġdid tar-Round Table u t-twettiq tal-Pjan Direzzjonali tagħha lejn il-libertà tal-espressjoni u li jiġi żgurat ambjent tax-xogħol xieraq għall-ġurnalisti għadhom il-mekkaniżmu primarju biex isir il-progress meħtieġ; jagħraf li libertà ta' espressjoni sħiħa tista' tinkiseb biss f'soċjetà bi drittijiet stabbiliti għall-aċċess pubbliku għall-informazzjoni u fejn hemm spazju pubbliku li jippermetti dibattitu pubbliku sinifikattiv; Jemmen, madankollu, li l-każ reċenti tal-inkarċerazzjoni tal-ġurnalist Tomislav Kezarovski u ta' każijiet oħra – li l-eżiti tagħhom għandhom jiġu determinati biss minn ġudikatura indipendenti li topera fi ħdan il-qafas tal-Konvenzjoni Ewropea dwar id-Drittijiet tal-Bniedem – jistgħu jqajmu tħassib dwar il-prattika possibbli ta' ġustizzja selettiva fil-pajjiż, li l-awtoritajiet ikkonċernati kollha għandhom jevitaw billi jadottaw miżuri effikaċi; Jinnota l-Liġi ta' Tisfija ġdida iżda jinnota wkoll it-tħassib tal-Kummissjoni ta' Venezja u l-Kumitat ta' Ħelsinki rigward il-kostituzzjonalità tal-liġi u l-possibilitajiet ta' abbuż; Iħeġġeġ it-tisħiħ tal-mandat tal-Kummissjoni għall-Verifika tad-Dejta billi jiġu trasferiti d-dokumenti neċessarji kollha mis-servizzi ta' intelligence u kontrospjunaġġ għall-bini tal-Kummissjoni fuq bażi permanenti; Itenni r-rakkomandazzjonijiet mir-riżoluzzjoni preċedenti tiegħu għall-għoti ta' setgħa lis-soċjetà ċivili; iħeġġeġ lill-Gvern biex jagħraf ir-rwol importanti tas-soċjetà ċivili u l-valur miżjud tagħha fid-dibattitu politiku, u jistiednu jinvolvi lill-organizzazzjonijiet tas-soċjetà ċivili (OSĊ) b'mod attiv fid-djalogu dwar it-tfassil tal-politika; jenfasizza r-rwol kruċjali li jistgħu jiżvolġu l-OSĊ biex jagħmlu l-proċess ta' integrazzjoni mal-UE aktar trasparenti, responsabbli u inklużiv; jissuġġerixxi li għandu jiġi offrut appoġġ lis-settur tas-soċjetà ċivili bħala għajnuna għall-inizjattivi tagħha; jilqa' l-involviment tas-soċjetà ċivili fil-Grupp ta' Ħidma dwar il-Kapitolu 23 stabbilit mill-Ministeru għall-Ġustizzja u jħeġġeġ lill-ministeri kollha jsegwu dan l-eżempju; iħeġġeġ il-konsiderazzjoni pożittiva għall-proposta biex jintgħażlu organizzazzjonijiet tas-soċjetà ċivili biex jieħdu sehem fil-Gruppi ta' Ħidma kollha fl-ambitu tal-Programm Nazzjonali għall-Acquis; Jiddispjaċih dwar il-progress modest li sar u jesprimi t-tħassib tiegħu dwar id-dewmien sever fl-implimentazzjoni tat-tieni Strateġija tal-gvern għall-Kooperazzjoni mas-Soċjetà ċivili u l-pjan ta' azzjoni tagħha; jinsab imħasseb dwar in-nuqqas ta' impenn lejn dan, u n-nuqqas ta' trasparenza fl-appoġġ baġitarju għas-soċjetà ċivili; jemmen li l-Isħubija ta' Gvern Miftuħ li magħha aderixxa l-pajjiż tista' toffri qafas xieraq biex titjieb is-sitwazzjoni; jilqa' u jħeġġeġ l-użu ta' indikaturi biex jivvalutaw il-parteċipazzjoni tas-soċjetà ċivili bħalma hemm stabbilit fil-Komunikazzjoni tal-Kummissjoni tat-12 ta' Settembru 2012 dwar "L-għeruq ta' demokrazija u żvilupp sostenibbli" (COM(2012)0492); Itenni t-talba tiegħu lill-Kummissjoni u lill-gvern biex jaqblu li jiddedikaw kwota minima tal-perjodu ta' pprogrammar il-ġdid tal-Istrument għall-Assistenza ta' Qabel l-Adeżjoni biex jiżgura 15 % tal-ħlasijiet għal atturi mhux statali u biex jiżgura li l-assistenza teknika għall-organizzazzjonijiet tas-soċjetà ċivili tiġi ġestita mis-soċjetà ċivili nfisha; iħeġġeġ ukoll li l-IPA II tintuża aktar biex tappoġġa sforzi biex tkun ingranata mira ta' 9 % tal-baġit tal-pajjiż, biex jitqassmu permezz tal-gvern reġjonali u lokali diċentralizzat; Jifraħ lill-pajjiż għar-riformi li fihom impenja ruħu preċedentement li permezz tagħhom il-qafas ġuridiku nazzjonali jikkonforma mal-istandards internazzjonali; iħeġġeġ lill-pajjiż iżid it-trasparenza tal-Kunsill Ġudizzjarju biex inaqqas il-perċezzjonijiet li dan jaħdem taħt influewnza u pressjoni; jistieden lill-Kummissjoni tikkunsidra u tanalizza r-rispett għas-sentenzi tal-Qorti Ewropea tad-Drittijiet tal-Bniedem fir-rigward tal-pajjiż fir-Rapporti ta' Progress ġejjiena; Jilqa' l-attivitajiet li l-għan tagħhom huwa li jtejbu l-professjonalità, l-indipendenza u l-effiċjenza tal-ġudikatura, b'mod partikolari r-reklutaġġ tal-kandidati gradwati mill-Akkademja għall-Imħallfin u l-Prosekuturi għal dawk il-postijiet, il-fatt li nżammu l-indiċi ta' eżekuzzjoni pożittiva tal-qrati fl-ewwel nofs tal-2013, kif ukoll it-tnaqqis ulterjuri tal-kawżi pendenti; jitlob għall-unifikazzjoni tal-ġurisprudenza, biex tiġi żgurata sistema ġudizzjarja prevedibbli u fiduċja pubblika; Jitlob b'mod partikolari għar-rinforz tal-Kummissjoni Statali għall-Prevenzjoni tal-Korruzzjoni, l-Unità għall-ġlieda kontra l-korruzzjoni tal-Ministeru tal-Intern u l-Uffiċċju tal-ewwel livell għall-ġlieda kontra l-kriminalità organizzata u l-korruzzjoni u l-Uffiċċju għall-Verifika tal-Istat tar-riżorsi baġitarji, materjali u umani; jenfasizza ulterjorment il-ħtieġa li l-attenzjoni tiġi kkonċentrata fuq każijiet ta' korruzzjoni ta' livell għoli u li jintużaw aktar l-ordnijiet ta' sekwestru u l-konfiska tal-assi u jħeġġeġ li jsiru sforzi kontinwi biex jinkiseb bilanċ pożittiv għall-kundanni f'każijiet ta' livell għoli; jistieden lill-organizzazzjonijiet tas-soċjetà ċivili indipendenti u l-midja jikxfu l-korruzzjoni u jiddefendu l-investigazzjonijiet u proċessi indipendenti u imparzjali; jilqa' l-isforzi kontinwi li jgawdu mill-appoġġ tal-UNDP tal-Kummissjoni tal-Istat għat-tisħiħ tal-aspett preventiv tal-ġlieda kontra l-korruzzjoni bl-introduzzjoni ta' sistemi ta' integrità komprensivi f'disa' muniċipalitajiet pilota; jappoġġa l-intenzjonijiet tal-awtoritajiet nazzjonali li jlestu l-emenda tal-Liġi dwar il-Prevenzjoni tal-Korruzzjoni, jespandu l-kunċett ta' sistema ta' integrità b'kopertura nazzjonali u jipprovdu protezzjoni sistematika u istituzzjonali lill-informaturi; Jinnota li l-attivitajiet maħsuba biex jiggarantixxu l-operabilità tal-Bażi tad-Data Nazzjonali tal-Intelligence għadhom għaddejjin u jħeġġeġ lill-awtoritajiet tal-pajjiż iħaffu l-isforzi tagħhom f'dan ir-rigward u jwaqqfu iċ-Ċentru Nazzjonali ta' Koordinament għall-ġlieda kontra l-kriminalità organizzata mill-aktar fis possibbli sabiex jipprovdu appoġġ sħiħ għall-ġlieda kontra l-kriminalità organizzata, il-korruzzjoni, il-frodi, il-ħasil tal-flus u reati gravi oħra, inklużi dawk transkonfinali; Jesprimi tħassib dwar l-użu diffuż ta' perjodi twal ta' detenzjoni preventiva u dwar il-kundizzjonijiet ta' kif jinżammu d-detenuti; jinnota sitwazzjonijiet ta' preżenza sproporzjonata ta' pulizija fir-rigward ta' dimostrazzjonijiet; jitlob li l-isforzi biex tinżamm l-ordni pubblika jkunu proporzjonati u jirrispettaw id-dritt ta' għaqda libera; Jilqa' l-Liġi l-ġdida tal-Ġustizzja għal-Minorenni u jitlob finanzjament suffiċjenti biex jimplimentaha; ikompli jiddispjaċih tan-nuqqas ta' servizzi tas-saħħa u l-edukazzjoni fiċ-ċentri ta' detenzjoni tal-minorenni; Jilqa' t-tnaqqis fin-numru ta' tfal fdati f'istituti, iżda jibqa' mħasseb dwar in-numru kbir ta' tfal b'diżabilitajiet li għadhom fl-istituti; jitlob għal riformi ulterjuri fis-sistema ta' protezzjoni tat-tfal u t-tisħiħ tal-kapaċitajiet taċ-Ċentri għall-Ħidma Soċjali biex jingħata appoġġ lill-familji żvantaġġati; Jilqa' l-ħolqien ta' Kunsill Nazzjonali taż-Żgħażagħ u l-isforzi biex jiġi żgurat li dan il-Kunsill ikollu firxa ta' interessi estiża u jkun politikament imparzjali, u li jipparteċipa b'mod sħiħ bħala membru tal-Forum Ewropew taż-Żgħażagħ; jistieden lill-Aġenzija għaż-Żgħażagħ u l-Isport tal-pajjiż tappoġġa u tipparteċipa bis-sħiħ fl-attivitajiet tiegħu; Iħeġġeġ lill-Gvern jalloka riżorsi umani u finanzjarji biżżejjed lill-Kummissjoni għall-Protezzjoni mid-Diskriminazzjoni u l-Unità għall-ġlieda kontra d-diskriminazzjoni fid-Dipartiment għall-Opportunitajiet Indaqs; jitlob li jittieħdu miżuri biex tissaħħaħ is-sensibilizzazzjoni dwar l-ugwaljanza u n-nondiskriminazzjoni; Jilqa' l-ftuħ mill-ġdid taċ-Ċentru LGBTI ta' Skopje wara ħames attakki separati fuqu f'dawn l-aħħar 12-il xahar; jilqa', u jitlob għal applikazzjoni usa' tas-sejbiet tal-Kummissjoni ta' Kontra d-Diskriminazzjoni tal-pajjiż kontra l-omofobija fil-kotba tal-iskejjel; jitlob b'mod speċjali l-projbizzjoni tad-diskriminazzjoni fuq il-bażi tal-orjentament sesswali fl-impjieg; jiddispjaċih li l-Liġi kontra d-Diskriminazzjoni għadha mhux konformi mal-acquis tal-UE; itenni t-talba tiegħu biex din il-liġi tiġi emendata sabiex tkun konformi bi sħiħ mal-acquis; jikkundanna l-vjolenza kollha kontra l-komunità LGBTI u jistieden lill-mexxejja politiċi kollha u lis-soċjetà usa' biex tagħmel l-istess ħaġa; jitlob li min iwettaq tali vjolenza jiġi proċessat legalment; ifakkar lill-Gvern u lill-partiti politiċi fir-responsabilità li għandhom biex joħolqu kultura ta' inklużjoni u tolleranza; Iħeġġeġ lill-awtoritajiet jiġbru b'mod sistematiku dejta dwar gruppi esklużi u emarġinati, inklużi t-tfal li jgħixu fit-triq, it-tfal Rom u nies b'diżabilità; jiddispjaċih li mhemmx dejta dwar ir-reati ta' mibegħda; jibqa' mħasseb dwar l-għadd ta' tfal Rom fi skejjel għal studenti bi bżonnijiet speċjali iżda jilqa' s-sistema tal-boroż ta' studju tal-gvern maħsuba biex jippermettu lit-tfal Rom ilestu l-fażi tal-edukazzjoni sekondarja; Jibqa' mħasseb dwar id-diskriminazzjoni kontinwa mġarrba mir-Rom; f'dan ir-rigward, jenfasizza l-fatt li n-nisa Rom iġarrbu d-doppju tad-diskriminazzjoni fuq il-bażi tas-sess u l-etniċità, li ġeneralment tmur id f'id mal-faqar; jinsab imħasseb dwar il-fatt li din id-diskriminazzjoni doppja, li ilha magħrufa sew, hija drawwa mifruxa, abitwali u ripetuta; jistieden lill-awtoritajiet ikissru dan il-mekkaniżmu, u jħeġġeġ bis-sħiħ l-implimentazzjoni proattiva tal-Istrateġija dwar l-inklużjoni tar-Rom u li tittieħed azzjoni sabiex ikun żgurat l-aċċess għas-servizzi tas-saħħa, l-edukazzjoni, l-impjieg, l-akkomodazzjoni u s-servizzi soċjali għar-Rom; Iħeġġeġ bil-qawwi lill-gvern biex isolvi l-problema tar-Rom li ma għandhomx dokumenti personali; Jistieden lill-gvern jintensifika l-isforzi tiegħu sabiex itejjeb l-istatus tar-rifuġjati Rom u Ashkali mill-Kosovo; Jilqa' ż-żieda fin-numru ta' sindki nisa minn xejn għal erbgħa, minn 81 sindku fil-pajjiż, u n-numru ta' nisa fil-parlament li huwa konformi mal-kwota ta' ġeneru; iżda huwa mħasseb dwar il-prattiċi persistenti fejn in-nisa jirtiraw b'mod volontarju mit-teħid ta' deċiżjonijiet politiċi; jilqa' t-tibdil li sar fil-liġi tax-xogħol sabiex tkun tista' toffri protezzjoni ġuridika aħjar lin-nisa tqal jew li għadhom kemm xtraw, iżda jinsab imħasseb dwar ir-rati għoljin ta' qgħad fost in-nisa; jilqa' l-adozzjoni tal-istrateġija dwar l-ugwaljanza bejn is-sessi iżda jinnota li l-mekkaniżmi pubbliċi għall-ugwaljanza bejn is-sessi għadhom mhux qed jiffunzjonaw b'mod xieraq u jistieden lill-gvern biex itejjeb l-operat tagħhom u jżid ir-riżorsi umani u finanzjarji tagħhom; jistieden lill-awtoritajiet jiżguraw perspettiva ta' ugwaljanza bejn is-sessi fl-oqsma tal-politiki kollha u jżidu l-appoġġ u l-inizjattivi maħsuba biex jiżdied l-għarfien dwar l-ugwaljanza bejn is-sessi; jiddispjaċih dwar il-fatt li emendi importanti għal-Liġi dwar it-Terminazzjoni tat-Tqala ġew adottati mill-Parlament fi proċedura mqassra mingħajr dibattitu pubbliku usa'; Jifraħ lill-gvern dwar il-fatt li ppreserva l-istabilità makroekonomika u jilqa' r-ritorn tat-tkabbir; jinnota, madankollu, li l-konverġenza tad-dħul mxiet bil-mod u jikkondividi t-tħassib dwar jekk il-mira ta' defiċit pubbliku ta' 2,6 % sal-2016 hix se tintlaħaq u dwar kif se jiġu kkonsolidati l-finanzi pubbliċi; jirrakkomanda li l-Kummissjoni għandha tagħti lill-pajjiż 'status ta' ekonomija tas-suq li tiffunzjona'; Jilqa' ż-żieda fil-PDG ta' 2,9 % f'termini reali fl-ewwel trimestru tal-2013 meta mqabbel mal-istess trimestru fl-2012; jinnota t-tendenza ta' tibdiliet pożittivi fis-suq tax-xogħol, bin-numru ta' persuni impjegati fl-ewwel trimestru tal-2013 ikun 3,9 % għola meta mqabbel mal-istess trimestru tas-sena ta' qabel, filwaqt li r-rata annwali tal-qgħad naqset b'4,2 %; jilqa' l-fatt li l-pajjiż jinsab fost dawk l-10 pajjiżi fid-dinja bl-akbar progress fil-qasam tan-negozju u dak tal-ambjent regolatorju skont ir-rapport "Doing Business" tal-Bank Dinji; Jilqa' l-intenzjoni tal-Kummissjoni li tniedi djalogu speċjali dwar l-impjiegi u l-politika soċjali ma' dan il-pajjiż u ma' pajjiżi oħra fir-reġjun; iħeġġeġ miżuri biex tkun żgurata liġi tax-xogħol modernizzata f'konformità sħiħa mal-Konvenzjonijiet tal-ILO; jenfasizza li l-pajjiż irratifika it-tmien konvenzjonijiet ta' qofol tal-ILO dwar id-drittijiet tax-xogħol; jappella għat-tisħiħ tal-kapaċità tas-sħab soċjali u l-garanzija li jkun hemm drittijiet għax-xogħol u tat-trade unions; jinsab imħasseb li r-rata għolja ta' qgħad, b'mod partikolari fost gruppi vulnerabbli bħaż-żgħażagħ u n-nisa, tibqa' waħda mill-iktar sfidi urġenti għall-gvern u jitlob għal azzjonijiet imtejba biex jiġi miġġieled il-faqar, il-qgħad għoli fost iż-żgħażagħ u d-diskriminazzjoni; Jinnota l-miżuri adottati mill-awtoritajiet tal-pajjiż fir-rigward tal-każijiet riċenti tal-prodotti agrikoli b'livelli għoljin ta' pestiċidi esportati lejn pajjiżi tal-UE; jistieden, b'mod partikolari, lill-awtoritajiet kompetenti biex itejbu l-kontrolli u jiċċekkjaw b'mod aktar effettiv l-implimentazzjoni fil-pajjiż tal-istandards fitosanitarji tal-UE; Jiddispjaċih li l-pajjiż għad m'għandux politika komprensiva dwar il-klima għalkemm jassoċja ruħu mal-pożizzjonijiet tal-UE fil-kuntest internazzjonali; jistenna li l-Gvern jadotta l-miżuri meħtieġa sabiex isaħħaħ l-kapaċità amministrattiva għall-implimentazzjoni tal-leġiżlazzjoni dwar it-tibdil fil-klima; Jenfasizza l-ħtieġa għal sforzi sinifikanti fil-qasam tal-ambjent u b'mod partikolari fl-oqsma tal-kwalità tal-ilma, il-ħarsien tan-natura, il-konservazzjoni tal-organiżmi slavaġ u l-kontroll tat-tniġġis industrijali u l-ġestjoni tar-riskju; iħeġġeġ l-isforzi biex tiġi implimentata l-leġiżlazzjoni f'dawk l-oqsma; jenfasizza li ma jista' jsir l-ebda progress sostanzjali mingħajr it-tisħiħ adegwat tal-kapaċità amministrattiva; jistieden lill-gvern jieħu l-passi meħtieġa f'dan ir-rigward; Iħeġġeġ lill-gvern ikompli l-kooperazzjoni mal-UE fil-qasam tal-enerġija fi ħdan il-qafas tal-Komunità tal-Enerġija; Josserva li, fir-rigward tal-enerġiji rinnovabbli, l-potenzjal tal-pajjiż huwa sottożviluppat, dan ukoll minħabba proċeduri amministrattivi kkumplikati u l-prezzijiet tal-elettriku; jistieden, f'dan ir-rigward, lill-awtoritajiet tal-pajjiż jintensifikaw l-isforzi tagħhom f'dan il-qasam sabiex jirrispettaw l-obbligu ta' implimentazzjoni sħiħa tad-Direttiva dwar l-Enerġija Rinnovabbli sal-bidu tal-2014; Jafferma mill-ġdid l-appoġġ tiegħu għar-reġim ta' liberalizzazzjoni tal-viża għall-pajjiżi tal-Balkani tal-Punent bħala pilastru importanti tal-proċess ta' integrazzjoni Ewropea tagħhom; jistieden lill-Istati Membri jqassru l-proċeduri ta' asil għaċ-ċittadini tal-pajjiżi tal-Balkani tal-Punent li jistgħu jivvjaġġaw mingħajr viża fiż-żona Schengen, bħala mezz effettiv għat-tnaqqis tal-għadd ta' applikazzjonijiet għal asil mhux ġustifikati, filwaqt li l-applikanti jibqgħu jingħataw id-dritt li jressqu l-każ tagħhom f'intervista sħiħa; Itenni li għandu jinżamm bilanċ adegwat bejn il-miżuri leġittimi għall-ġlieda kontra l-migrazzjoni illegali u l-ħtieġa li jiġi evitat it-tfassil ta' profili skont l-etniċità jew azzjonijiet oħra li jistgħu jiddiskriminaw f'dak li għandu x'jaqsam mad-drittijiet tal-moviment liberu; jifraħ bil-kooperazzjoni reġjonali fir-rigward tal-migrazzjoni u r-refuġjati; iħeġġeġ bis-sħiħ li jinżamm ir-reġim attwali ta' liberalizzazzjoni tal-viżi tal-UE għall-pajjiż; jemmen li l-pajjiż għandu jiġi ddikjarat bħala "pajjiż ta' oriġini sikur" sabiex jippermetti li l-proċeduri jsiru aktar malajr biex ikunu jistgħu jiġu trattati dawk l-applikazzjonijiet; jistieden lill-gvern iżomm ir-reġim eżistenti ta' liberalizzazzjoni tal-viżi ma' pajjiżi ġirien, u biex jintensifika l-isforzi biex itejjeb il-qagħda soċjali u ekonomika tal-minoranzi u ma jippermettix kwalunkwe diskriminazzjoni jew miżuri negattivi bħar-restrizzjonijiet tal-ivvjaġġar għal persuni li ressqu talbiet għall-asil fl-UE u ġew miċħuda; Jieħu nota tal-isforzi tal-gvern li jibni mill-ġdid l-infrastruttura stradali lokali fil-pajjiż, bil-għan li jiżviluppa t-turiżmu alternattiv u jtejjeb l-ħajja taċ-ċittadini; f'dan ir-rigward, iħeġġeġ lill-pajjiż jadotta approċċ aktar dinamiku fi proġetti ta' żvilupp reġjonali fl-ambitu tal-istrument għall-Assistenza ta' Qabel l-Adeżjoni (IPA) li se jżid il-kooperazzjoni transkonfinali u l-kollegamenti bejn il-pajjiżi fir-reġjun, kif ukoll biex jieħu sehem fl-iżvilupp ta' sistema ferrovjarja moderna u ekoeffiċjenti li tgħaqqad l-Ewropa tax-Xlokk mal-bqija tal-kontinent; jitlob li jsir progress fl-allinjament tal-politika tat-trasport u l-allinjament ta' dan mal-acquis tiegħu; Jieħu nota tal-laqgħa bejn il-ministri għat-trasport tal-pajjiż u dawk tal-Bulgarija, li saret fit-28 ta' Novembru 2013 f'Sofja, u jesprimi t-tamiet tiegħu li l-impenji biex jitlesta l-kollegament ferrovjarju bejn iż-żewġ pajjiżi, ikkonfermati waqt il-laqgħa, se jitwettaq dalwaqt, u dan se jippreżenta perspettivi ekonomiċi ġodda għar-reġjun; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u lill-parlamenti tal-Istati Membri u lill-gvern u lill-parlament tal-pajjiż. wara li kkunsidra l-konklużjonijiet tal-Kunsill Ewropew tad-19 u l-20 ta' Ġunju 2003 u l-anness tagħhom bl-isem 'L-Aġenda ta' Thessaloniki għall-Balkani tal-Punent: nimxu lejn l-integrazzjoni Ewropea', wara li kkunsidra l-Komunikazzjoni mill-Kummissjoni lill-Parlament Ewropew u lill-Kunsill tad-9 ta' Novembru 2010 dwar l-opinjoni tal-Kummissjoni dwar l-applikazzjoni tal-Montenegro biex jissieħeb fl-Unjoni Ewropea (COM(2010)0670), wara li kkunsidra r-rapport tal-Kummissjoni lill-Parlament Ewropew u lill-Kunsill tat-22 ta' Mejju 2012 dwar il-progress tal-Montenegro fl-implimentazzjoni tar-riformi (COM(2012)0222), u l-konklużjonijiet tal-Kunsill tas-26 ta' Ġunju 2012 li ddeċidew li jinfetħu n-negozjati ta' adeżjoni mal-Montenegro fid-29 ta' Ġunju 2012, wara li kkunsidra l-konklużjonijiet tal-Kunsill Affarijiet Ġenerali dwar it-tkabbir u l-proċess ta' stabbilizzazzjoni u ta' assoċjazzjoni tal-11 ta' Diċembru 2012, wara li kkunsidra l-komunikazzjoni tal-Kummissjoni bit-titolu "Strateġija ta' Tkabbir u Sfidi Ewlenin 2013-2014" tas-16 ta' Ottubru 2013 (COM(2013)0700), akkumpanjat mid-Dokument ta' Ħidma tal-Persunal tal-Kummissjoni bit-titolu "Rapport ta' Progress 2013 dwar il-Montenegro" (SWD(2013)0411), wara li kkunsidra d-dikjarazzjoni u r-rakkomandazzjonijiet tas-Sitt Laqgħa tal-Kumitat Parlamentari ta' Stabbilizzazzjoni u Assoċjazzjoni Unjoni Ewropea-Montenegro (SAPC), tat-29 u l-30 ta' April 2013, wara li kkunsidra l-Artikolu 110(2) tar-Regoli ta' Proċedura tiegħu, billi l-adeżjoni fl-UE għandha tibqa' l-ixprun ewlieni għat-tkomplija tar-riformi politiċi, soċjali u ekonomiċi; billi l-UE poġġiet l-istat tad-dritt fil-qalba tal-proċess ta' tkabbir tagħha; billi l-Montenegro għamel progress lejn l-integrazzjoni fl-UE, b'entużjażmu għall-proġett Ewropew kondiviż fl-ispettru politiku u s-soċjetà ġenerali; billi l-pajjiż irnexxielu jagħlaq proviżjonalment il-Kapitoli 25 u 26; billi l-infurzar tal-istat tad-dritt, notevolment permezz tar-riforma ġudizzjarja, u l-ġlieda kontra l-korruzzjoni u l-kriminalità organizzata huma prijoritajiet ewlenin; billi l-proċess tal-eżami analitiku fuq il-Kapitoli kollha ġie konkluż; billi n-negozjati tal-Kapitoli 23 u 24 infetħu f'Diċembru 2013 f'konformità mal-'Approċċ il-Ġdid' tal-Kummissjoni biex ir-riformi ġudizzjarji u l-affarijiet interni jiġu indirizzati kemm jista' jkun kmieni fil-proċess ta' adeżjoni; billi r-riformi kostituzzjonali riċenti, ladarba jidħlu fis-seħħ bis-sħiħ, għandhom isaħħu l-indipendenza u l-effiċjenza tal-ġudikatura; billi l-korruzzjoni finanzjarja u l-kriminalitá organizzata, inkluż fl-istituzzjonijiet, kif ukoll l-imġiba ħażina elettorali, jibqgħu ta' tħassib serju; billi l-Montenegro jeħtieġ li jindirizzahom u jiżviluppa rekord b'saħħtu fil-qasam tal-istat tad-dritt; billi s-soċjetà ċivili għandha rwol importanti fil-proċess ta' riforma u ta' adeżjoni fl-UE; billi l-kooperazzjoni reġjonali hija importanti ħafna għall-istabilitá politika u għall-iżvilupp tas-sigurtá u dak ekonomiku fil-Montenegro u r-reġjun kollu; Jilqa' l-ftuħ ta' ħames kapitoli ġodda ta' negozjati f'Diċembru 2013; iħeġġeġ il-kontinwazzjoni rapida tan-negozjati ta' adeżjoni, sakemm ir-riformi jkunu segwiti u implimentati, u jintlaħqu riżultati konkreti; Jilqa' l-pjanijiet ta' azzjoni tal-gvern fuq il-Kapitoli 23 u 24, li jistabbilixxu aġenda ta' riforma komprensiva u jikkostitwixxu l-punt ta' riferiment għall-ftuħ ta' dawn il-kapitoli; Ifaħħar l-inklużjoni tar-rappreżentanti tas-soċjetà ċivili fl-istrutturi tan-negozjati; jinnota, madankollu, is-sejħa mill-organizzazzjonijiet tas-soċjetá ċivili biex il-gvern juri l-akbar trasparenza possibbli matul il-proċess ta' negozjar u adeżjoni, inkluż bl-involviment ta' għażla usa' ta' organizzazzjonijiet fil-gruppi ta' ħidma u bit-twettiq ta' konsultazzjonijiet estensivi man-nazzjon kollu; Jenfasizza r-responsabbiltá kemm tal-gvern u tal-parlament biex itejbu l-komunikazzjoni mal-pubbliku u jinfurmaw lill-partijiet interessati kollha, lill-organizzazzjonijiet tas-soċjetá ċivili u l-pubbliku ġenerali b'mod trasparenti u f'waqtu dwar l-iżviluppi fin-negozjati ta' adeżjoni u jiffaċilitaw il-parteċipazzjoni wiesgħa tagħhom f'dan il-proċess; Iħeġġeġ lill-forzi politiċi kollha, fil-gvern u fl-oppożizzjoni, kif ukoll lill-atturi soċjali u ekonomiċi ewlenin, biex jibqgħu ffukati, permezz ta' djalogu sostenibbli u kooperazzjoni kostruttiva, fuq l-aġenda ta' integrazzjoni tal-pajjiż fl-UE; Jilqa' t-tisħiħ tar-rwol ta' sorveljanza tal-Parlament Montenegrin, inkluż permezz ta' seduti ta' kontroll u konsultattivi; jitlob, madankollu, is-segwitu msaħħaħ tal-konklużjonijiet tas-seduti, sorveljanza aktar b'saħħitha tal-implimentazzjoni tal-leġiżlazzjoni adottata u involviment parlamentari aktar attiv fin-negozjati; jilqa' r-riżoluzzjoni fuq il-metodu, il-kwalitá u d-dinamika tal-proċess ta' integrazzjoni tal-Montenegro fl-UE, adottata mill-Parlament tal-Montenegro fis-27 ta' Diċembru 2013; jemmen li jeħtieġ l-proċess ta' integrazzjoni jinvolvi bis-sħiħ lill-parlament u l-organizzazzjonijiet tas-soċjetà ċivili u jgawdi minn appoġġ demokratiku aktar wiesa'; Jiddispjaċih mill-fatt li, wara l-"Affari tar-Reġistrazzjonijiet tal-Awdjo" notorja ta' din is-sena, kumitat ta' inkjesta ffurmat biex jinvestiga l-allegat użu ħażin tal-fondi pubbliċi għal finijiet politiċi partitarji naqas milli jasal għal konklużjonijiet politiċi fir-rapport finali tiegħu, u li s-segwitu ġudizzjarju baqa' mhux komplut f'dan ir-rigward; jissottolinja l-importanza li tiġi żgurata investigazzjoni bir-reqqa u adegwata jekk ikun hemm bżonn; iħeġġeġ lill-awtoritajiet Montenegrini responsabbli, għalhekk, biex jaslu għal konklużjoni rapida, libera u ġusta għall-proċess ġudizzjarju, bil-kooperazzjoni tal-partijiet rilevanti kollha, li tindirizza kull reat b'attenzjoni, b'mod oġġettiv u f'konformità sħiħa mal-liġi; jilqa', barra minn hekk, l-inkjesta mħabbra riċentament dwar l-affari tar-reġistrazzjonijiet tal-vidjo f'Cetinje, fejn kull min jinstab li jkun kiser il-liġi elettorali jiffaċċja s-sanzjonijiet xierqa skont proċess ġust; Jenfasizza l-bżonn li titjieb il-kunfidenza pubblika fis-sistema elettorali u l-istrutturi demokratiċi u jistieden lill-Parlament iħaffef ir-riforma elettorali billi jemenda s-sett ta' liġijiet li jirregolaw l-elezzjonijiet u l-finazjament tal-partiti politiċi, inklużi l-abbozz ta' liġi dwar lista unika tal-votanti u l-abbozz ta' emendi għal-liġi dwar il-karta tal-identità personali; jenfasizza l-bżonn għal reġistru tal-votanti uniku biex ikun totalment trasparenti u affidabbli; jinsisti li dawn ir-riformi jeħtieġ isiru f'konformità mar-rakkomandazzjonijiet li ilhom jeżistu tal-OSCE/ODIHR u bi trasparenza sħiħa u bl-involviment tas-soċjetà ċivili; jappoġġa l-appell tal-Kummissjoni għal separazzjoni ċara u aċċettata b'mod ġenerali bejn l-interessi pubbliċi u dawk tal-partiti; jistieden lill-Gvern jippubblika b'mod proattiv tagħrif dwar l-għajnuna statali għal individwi u kumpaniji, impjiegi fis-settur tas-servizz pubbliku u infiq ieħor li jista' jinfluwenza l-mod kif wieħed jivvota; jinnota li l-perċezzjoni tal-korruzzjoni tista' tkun ta' ħsara daqs il-korruzzjoni nnifisha; Jenfasizza l-importanza ta' riforma tal-amministrazzjoni pubblika għall-applikazzjoni tal-acquis; iqis li huwa essenzjali li jissaħħaħ il-mekkaniżmu ta' koordinazzjoni u monitoraġġ għall-implimentazzjoni tal-istrateġija ta' amministrazzjoni pubblika u biex jittieħdu aktar miżuri biex tinħoloq amministrazzjoni pubblika trasparenti, professjonali, effettiva u bbażata fuq il-mertu; jitlob lill-awtoritajiet biex fir-reklutaġġ u s-sensjar tal-uffiċjali pubbliċi, jieħdu ħsieb li ma jidhrux li qed jippolitiċizzaw aktar is-servizz ċivili; jitlob ukoll li jissaħħu l-indipendenza u l-kapaċitajiet tal-uffiċċju tal-Ombudsman; Jilqa' l-emendi kostituzzjonali mmirati lejn it-tisħiħ tal-indipendenza tal-ġudikatura billi titnaqqas l-influwenza politika fuq il-ħatra ta' prosekuturi u uffiċjali ġudizzjarji fil-livelli kollha permezz ta' proċeduri aktar trasparenti u bbażati fuq il-mertu, u speċifikament billi jiġi elett il-Prosekutur Suprem tal-Istat; jieħu nota, madankollu, tal-inizjattiva tal-Ombudsman għall-valutazzjoni tal-kostituzzjonalità ta' dawn l-emendi u tad-dispożizzjonijiet tal-liġi dwar il-Qorti Kostituzzjonali li jikkonċernaw l-elezzjoni tal-Imħallfin tal-Qorti Kostituzzjonali; jistieden lill-awtoritajiet kompetenti jistabbilixxu rekord solida ta' riżultati ta' proċediment dixxiplinari u jiżguraw ġustizzja f'waqtha, flimkien mal-unifikazzjoni tal-ġurisprudenza; jitlob li jittieħdu u jkunu implimentati aktar miżuri leġiżlattivi u miżuri oħrajn sabiex inaqqsu fil-prattika l-politiċizzazzjoni tal-ġudikatura, inkluż permezz ta' evalwazzjoni oġġettiva tal-prestazzjoni ġuridika, ta' evidenza ċara ta' responsabbiltà ġuridika f'konformità mar-rakkomandazzjonijiet tal-Kummissjoni ta' Venezja, u tal-iżgurar ta' promozzjonijiet ibbażati fuq il-mertu; jenfasizza wkoll l-ħtieġa li l-indipendenza tal-qrati tal-maġistrati mill-fergħa eżekuttiva tkun żgurata; Jilqa' l-passi meħuda biex is-sistema tal-qorti tkun standardizzata, biex tkun promossa l-effiċjenza ġudizzjarja u biex jitnaqqas aktar l-għadd ta' każijiet pendenti; Jesprimi tħassib, madankollu, dwar it-tul tal-proċeduri tal-qrati, l-infrastruttura ħażina f'ħafna qrati, l-infurzar dgħajjef ta' deċiżjonijiet ċivili u amministrattivi u l-baġit insuffiċjenti għall-ġudikatura u l-prosekuzzjoni; jitlob li jittejbu l-kapaċitajiet fil-kunsilli ġudizzjarji u tal-prosekuzzjoni kif ukoll li jissaħħu s-salvagwardji responsabbli u integri fis-sistema ġudizzjarja; jitlob, barra minn hekk, biex ikun hemm miżuri li jiżguraw l-aċċess taċ-ċittadini għall-ġustizzja ċivili u l-kumpens f'konformità mal-istandards Ewropej; iħeġġeġ lill-qrati biex ikunu aktar trasparenti u responsabbli fil-ġlieda kontra l-korruzzjoni u l-kriminalità organizzata; Jitlob għal segwitu xieraq ta' rapporti pendenti dwar id-delitti tal-gwerra sabiex tiġi indirizzata l-impunità, b'investigazzjoni aktar rigoruża, effiċjenti u trasparenti u prosekuzzjoni tad-delitti tal-gwerra; jenfasizza l-ħtieġa li tittieħed aktar azzjoni biex tiġi miġġielda mhux sempliċiment l-impunità, iżda anki l-perċezzjoni tagħha; għal dan l-għan, iħeġġeġ lill-awtoritajiet biex jirrevedu l-linji gwida tas-sentenzjar, u jeżaminaw l-għadd apparentament sproporzjonat tal-liberazzjonijiet fil-każ tal-aktar kriminalità serja; Ifaħħar lill-gvern għall-Istrateġija tar-Riforma Ġudizzjarja 2007-2012 tiegħu, iżda jesprimi tħassib dwar l-implimentazzjoni kajmana tagħha; jinnota li l-istrateġija 2013-2018 tinsab f'fażi avvanzata ta' preparazzjoni; jitlob, għalhekk, l-attenzjoni governattiva ġenerali fil-Montenegro fl-implimentazzjoni tal-istrateġiji attwali, b'evalwazzjonijiet komprensivi li ġew diskussi pubblikament, minflok is-sempliċi sostituzzjoni tal-istrateġiji mingħajr ma tkun saret il-valutazzjoni meħtieġa; iħeġġeġ lill-korpi ta' monitoraġġ sabiex l-istrateġiji u l-pjanijiet ta' azzjoni jsiru n-norma; Jenfasizza li jeħtieġ li jsiru sforzi addizzjonali fil-ġlieda kontra l-korruzzjoni u jitlob li jitwettqu r-rakkomandazzjonijiet tal-GRECO; Jesprimi t-tħassib tiegħu li l-edukazzjoni, il-kura tas-saħħa, il-proċess elettorali, l-amministrazzjoni tal-artijiet, l-ippjanar spazjali u l-industrija tal-bini, il-privatizzazzjoni u l-akkwist pubbliku għadhom vulnerabbli għall-korruzzjoni; jistenna li l-ftuħ tan-negozjati tal-Kapitolu 5 (Akkwist pubbliku) se jħaffu r-riformi neċessarji f'dan il-qasam; jilqa' l-istabbiliment, fi ħdan il-parlament, ta' Kumitat Kontra l-Korruzzjoni ġdid; iħeġġeġ lill-awtoritajiet itejbu l-kapaċità tal-istituzzjonijiet superviżorji, itejbu l-awditjar, iżidu t-trasparenza tal-finanzjament tal-partiti u jsaħħu l-kapaċità fil-livelli kollha sabiex inaqqsu l-irregolaritajiet fl-implimentazzjoni tal-liġijiet dwar l-akkwist pubbliku u l-oqsma l-oħra imsemmija hawn fuq; Jesprimi tħassib dwar iż-żieda ta' restrizzjonijiet tal-aċċess pubbliku għall-informazzjoni dwar il-kumpaniji u r-reġistri tal-artijiet; jinnota li l-aċċess pubbliku għal din it-tip ta' informazzjoni huwa ta' importanza kbira għall-ġurnalisti u l-atturi tas-soċjetà ċivili bil-għan li jiżvelaw każijiet ta' korruzzjoni u jitfgħu dawl fuq ir-rabtiet bejn il-kriminalità organizzata u l-istituzzjonijiet tal-Istat; iħeġġeġ lill-awtoritajiet biex jerġgħu jdaħħlu livell għoli ta' trasparenza fir-rigward tar-reġistri tal-artijiet; Jenfasizza l-ħtieġa li jissaħħu r-riformi fil-ġlieda kontra l-korruzzjoni u l-kriminalità organizzata, u li tkun żviluppata serje solida ta' riżultati ta' investigazzjonijiet, prosekuzzjonijiet u konvinzjonijiet fil-livelli kollha; jitlob għal aktar kooperazzjoni u koordinazzjoni bejn l-aġenziji ta' infurzar tal-liġi u l-ġudikatura fil-ġlieda kontra l-kriminalitá organizzata u l-korruzzjoni fil-livelli kollha, u biex titjieb il-prestazzjoni tal-ġudikatura f'każijiet ta' livell għoli; jesprimi tħassib serju dwar l-annullament ta' sentenzi ta' prim'istanza f'każijiet ta' kriminalità organizzata; jinsisti li l-impunità għall-kriminali li nstabu ħatja ta' korruzzjoni jew kriminalità organizzata mhijiex aċċettabbli; jistieden lill-awtoritajiet jiżguraw li l-awtoritajiet u l-istituzzjonijiet pubbliċi jimplimentaw il-miżuri rilevanti kollha u li jinżammu responsabbli jekk jonqsu milli jagħmlu dan; Jistieden lill-Montenegro jkompli jimpenja ruħu fil-kooperazzjoni internazzjonali u reġjonali meta jiġġieled kontra l-korruzzjoni u l-kriminalità organizzata; jitlob għal aktar sforzi lejn sorveljanza effikaċi tal-fruntieri bl-għan li tkun miġġielda l-kriminalità organizzata u operazzjonijiet ta' kuntrabandu fuq ir-'rotta Balkanika'; jenfasizza l-ħtieġa li tiżdied is-superviżjoni u li jiġu implimentati l-miżuri biex jiġi indirizzat il-ħasil tal-flus imwettaq mill-gruppi kriminali lokali u internazzjonali; Jenfasizza l-ħtieġa għall-Gvern Montenegrin li jkompli u jsaħħaħ il-konsultazzjonijiet, u jtejjeb l-interazzjoni u d-djalogu mas-soċjetà ċivili, kif ukoll mal-oppożizzjoni, sabiex tinkiseb aktar trasparenza fit-tfassil tal-politika u tal-liġijiet, b'mod partikolari fir-rigward tal-implimentazzjoni tal-liġijiet u l-ġlieda kontra l-korruzzjoni u l-kriminalità organizzata; għal dan l-għan, ifaħħar l-isforzi tal-Gvern biex tiżdied it-trasparenza pubblika tax-xogħol tiegħu, filwaqt li jirrikonoxxi li għad fadal ħafna xi jsir; jilqa' l-parteċipazzjoni estensiva tas-soċjetà ċivili fil-gruppi ta' ħidma dwar il-kapitoli ta' negozjar tal-UE, iżda jinnota t-tħassib ta' xi rappreżentanti tas-soċjetà ċivili dwar in-natura u l-kwalità ta' dik il-parteċipazzjoni; jiddispjaċih bid-deterjorament riċenti tar-relazzjoni bejn ċerti sezzjonijiet tal-gvern u s-soċjetà ċivili, fejn iż-żewġ naħat esprimew il-biża' tagħhom li l-ostilità reċiproka tissugra li ttellef ix-xewqa kondiviża għall-avvanz tal-integrazzjoni fl-UE; iħeġġeġ għalhekk djalogu produttiv u bilanċjat bejn il-partijiet kollha, li fih il-gvern oġġettivament jassisti u jiffaċilita x-xogħol tas-soċjetà ċivili, kif ukoll jinkludi bis-sħiħ lir-rappreżentanti fil-proċess politiku, u l-organizzazzjonijiet tas-soċjetà ċivili għandhom jikkritikaw il-politika u jżommu lill-gvern responsabbli b'mod ġust u kostruttiv; Jinnota b'sodisfazzjon li l-assistenza mill-IPA taħdem tajjeb fil-Montenegro; iħeġġeġ kemm lill-Gvern kif ukoll lill-Kummissjoni biex jissimplifikaw il-proċedura ta' amministrazzjoni tal-finanzjament mill-IPA, bl-għan li din issir aktar aċċessibbli għal organizzazzjonijiet ċivili iżgħar u mhux ċentralizzati, trejdjunjins u benefiċjarji oħra; Jenfasizza li l-Montenegro rratifika t-tmien konvezjonijiet ewlenin dwar id-drittijiet tax-xogħol tal-ILO u l-Karta Soċjali Ewropea riveduta; jenfasizza l-fatt li, għalkemm id-drittijiet bażiċi tax-xogħol u tat-trejdjunjins huma ġeneralment rispettati, jeħtieġ li dawn jiġu msaħħa aktar; jissottolinja r-rwol importanti tad-djalogu soċjali u jitlob lill-gvern biex isaħħaħ il-Kunsill Soċjali; Jenfasizza l-importanza li f'demokrazija funzjonali jkun hemm mezzi tal-informazzjoni ħielsa, indipendenti u imparzjali; jesprimi tħassib serju dwar iż-żieda fl-intimidazzjoni verbali u fiżika tal-ġurnalisti, iżda anki żieda fil-pressjoni permezz ta' skarsizza finanzjarja u proċedimenti legali; jinsab maħsud sew mill-fatt li minn Awwissu 2013 'l hawn tal-anqas żewġ bombi u madwar nofs tużżana attakki fiżiċi twettqu kontra ġurnalisti; jiddeplora bis-saħħa l-fatt li l-Montenegro issa jinsab fl-113-il post fl-indiċi dwar il-libertà tal-mezzi ta' komunikazzjoni ta' "Reporters Without Borders"; ifakkar fl-importanza li jitrawmu midja responsabbli, indipendenza editorjali u diversità fis-sjieda tal-midja f'konformità mal-istandards Ewropej; jenfasizza r-responsabbiltà ta' dawk kollha fil-politika u fil-midja biex irawmu klima ta' tolleranza għall-opinjonijiet differenti; iqis li huwa essenzjali li jgħin fil-protezzjoni tal-ġurnalisti u l-libertà tal-istampa; jitlob li t-theddid u l-attakki kollha kontra ġurnalisti jkunu investigati u ssir prosekuzzjoni, inklużi r-reati preċedenti mhux solvuti; jilqa' d-deċiżjoni li jitwaqqaf korp speċjali li jissorvelja l-isforzi uffiċjali biex jissolvew każijiet ta' qtil u attakki fuq il-ġurnalisti, li jista' jgħin fl-istabbiliment ta' fiduċja aktar profonda bejn l-Istat u l-mezzi tal-informazzjoni; Jenfasizza r-rwol speċjali ta' mezzi tal-informazzjoni tas-servizz pubbliku indipendenti u sostenibbli fit-tisħiħ tal-libertà tal-mezzi tal-informazzjoni u d-demokrazija, u f'dan ir-rigward jitlob lill-awtoritajiet biex jirrispettaw bis-sħiħ il-Liġi dwar r-Radju Televiżjoni Montengro (RTCG), inklużi salvagwardji legali li jiggarantixxu s-sostenibbiltà finanzjarja tal-mezzi tal-informazzjoni tas-servizz pubbliku, u b'hekk jippermettulhom li jwettqu l-mandat soċjali tagħhom; Jitlob għal titjib fil-qasam tal-protezzjoni tax-xhieda u għall-adozzjoni ta' liġi dwar il-protezzjoni tal-informaturi; Jenfasizza r-responsabbiltà tal-forzi politiċi kollha biex joħolqu klima ta' tolleranza u inklużjoni għall-minoranzi kollha; jilqa' l-politika tal-gvern dwar il-minoranzi, li ppromwoviet integrazzjoni aktar profonda b'mod partikolari tal-komunità Albaniża tal-pajjiż; jitlob li titjieb is-sitwazzjoni ta' gruppi soċjalment vulnerabbli, inkluż l-aċċess ta' persuni b'diżabilità fil-faċilitajiet ta' edukazzjoni u f'dawk mediċi, u l-aċċess fiżiku għall-bini pubbliku; jilqa' l-Pjan ta' Azzjoni riċenti tal-gvern dwar ir-Roma, iżda jħeġġeġ li jkun hemm aktar faċilitazzjoni ta' edukazzjoni u impjiegi għar-Roma u minoranzi oħra, li għadhom qed iħabbtu wiċċhom ma' diskriminazzjoni, b'mod partikolari fir-rigward tal-aċċess limitat għall-edukazzjoni għat-tfal Roma, Ashkali u Eġizzjani; Jinnota li n-nisa għadhom b'rappreżentazzjoni baxxa f'ħafna oqsma tas-soċjetà Montenegrina, inklużi fil-Parlament, fil-pożizzjonijiet ta' teħid ta' deċiżjonijiet u fis-suq tax-xogħol; jitlob lill-gvern jintensifika l-isforzi tiegħu biex isaħħaħ l-ugwaljanza bejn is-sessi, iżid ir-riżorsi finanzjarji u umani rilevanti, jiżgura l-implimentazzjoni tal-pjan ta' azzjoni tal-ugwaljanza tas-sessi, jintroduċi l-prinċipju ta' pagi ugwali għal xogħol ugwali, u jħeġġeġ parteċipazzjoni aktar wiesgħa tan-nisa, b'mod partikolari fl-arena politika; Jesprimi tħassib dwar il-livell għoli ta' intolleranza tal-omosesswali fil-Montenegro, bi vjolenza u theddid ta' vjolenza frekwenti, kif ukoll diskors ta' mibegħda kontra attivisti favur id-drittijiet tal-omosesswali; jiddispjaċih mill-fatt li l-aktar attivist prominenti tal-LGBTI fittex asil barra l-pajjiż wara tħassib dwar is-sigurtà tiegħu; jilqa', madankollu, l-istrateġija l-ġdida tal-gvern biex titjieb il-kwalità tal-ħajja tal-persuni LGBTI, iżda jenfasizza l-attenzjoni fuq l-implimentazzjoni tagħha; jissottolinja, b'mod partikolari, il-ħtieġa li l-pubbliku jiġi edukat u infurmat sabiex jgħin biex jinbidlu l-attitudnijiet; ifaħħar b'mod partikolari lill-gvern u lill-pulizija għall-appoġġ u l-faċilitazzjoni tagħhom għall-"Pride marches" li seħħew għall-ewwel darba din is-sena f'Budva u Podgorica; jenfasizza li l-vjolenza kontra l-omosesswali matul din id-dimostrazzjoni għandha tiġi investigata bis-sħiħ, u dawk responsabbli għandhom jitressqu quddiem il-ġustizzja; iħeġġeġ lill-awtoritajiet jippromwovu aktar it-tolleranza lejn il-persuni LGBTI u jipproċessaw fi żmien xieraq ir-reati kriminali; jenfasizza l-bżonn li tiżdied l-aċċettazzjoni soċjali u tintemm id-diskriminazzjoni kontra l-omosesswali; Jesprimi tħassib dwar il-problemi li għaddejjin bħalissa tal-vjolenza kontra n-nisa u t-tfal, bil-biża' li ħafna jqisuha soċjalment aċċettabbli; jiddispjaċih mill-progress kajman fl-iżvilupp ta' servizzi bbażati fuq il-familja u l-komunità; jitlob lill-gvern iżid is-sensibilizzazzjoni tal-pubbliku dwar il-vjolenza fil-familja u l-vjolenza kontra n-nisa kif ukoll id-dritt tat-tfal li jiġu mħarsa minn kull forma ta' abbuż, abbandun u sfruttament; jilqa' l-miżuri l-ġodda tal-gvern li jindirizzaw il-vjolenza domestika, itejbu d-drittijiet tat-tfal u jiżviluppaw it-taħriġ professjonali, iżda jħeġġeġ miżuri addizzjonali li jimplimentaw b'mod effettiv il-Liġi dwar il-Protezzjoni mill-Vjolenza fil-Familja, b'mod partikolari fir-rigward tal-protezzjoni, l-appoġġ u l-aċċess tal-vittmi għall-ġustizzja, l-iżvilupp u l-koordinazzjoni tal-programmi ta' prevenzjoni, u responsabbiltà diretta aktar b'saħħitha għat-trasgressuri; Jistieden lill-gvern jiffoka fuq iż-żieda tat-tkabbir ekonomiku biex il-faqar ikun ikkuntrastat u jitjiebu l-istandards ta' għejxien taċ-ċittadini kollha, inkluż fejn possibbli bl-eżami tar-riforma tas-servizzi soċjali, u t-tnaqqis tad-disparitajiet reġjonali; jitlob għal żieda fl-isforzi biex ikun indirizzat is-settur informali kbir, titjieb il-protezzjoni tad-drittijiet tal-prorjetà intellettwali u s-sistema legali ġenerali sabiex il-korruzzjoni tkun miġġielda b'mod sistematiku u jitjieb l-ambjent tan-negozju, u biex ikunu implimentati riformi strutturali bil-għan li jattiraw u jappoġġaw l-investiment dirett barrani, li huwa kruċjali għad-diversifikar tal-ekonomija; Jinnota li l-Liġi l-ġdida dwar l-Akkwist Pubbliku daħlet fis-seħħ f'Jannar 2012 iżda fil-prattika, l-implimentazzjoni tagħha hija nieqsa mill-effiċjenza b'mod partikolari fis-settur tas-saħħa; jitlob lill-awtoritajiet Montenegrini biex jintroduċu trasparenza akbar fil-proċeduri kollha tal-akkwist u jistabbilixxu pjanijiet ta' azzjoni b'objettivi, proċeduri u skedi ta' żmien ċari biex jinfurzaw effettivament il-liġi l-ġdida tiegħu dwar l-akkwist pubbliku u biex il-leġiżlazzjoni tiegħu dwar l-akkwist pubbliku, l-utilitajiet u l-akkwist pubbliku fil-qasam tad-difiża tiġi allinjata mal-acquis Ewropew; Ifaħħar l-implimentazzjoni tal-Att dwar in-Negozji ż-Żgħar; jitlob għal żieda fl-appoġġ tas-settur pubbliku għall-SMEs bħala wieħed mill-muturi tat-tkabbir ekonomiku; jitlob għall-unifikazzjoni tal-istrateġiji frammentati li jimpedixxu l-effikaċja tal-istrumenti marbuta mal-intrapriża u l-industrija; Jesprimi tħassib dwar is-sitwazzjoni tas-suq tax-xogħol li għadha ma nbidlitx u għalhekk jitlob li jittieħdu miżuri deċiżi biex jindirizzaw il-livell għoli ta' qgħad, b'mod partikolari fost dawk li qed ifittxu x-xogħol għall-ewwel darba, u biex itejbu l-prestazzjoni baxxa tas-suq tax-xogħol; jitlob lill-Gvern biex jiżgura li l-implimentazzjoni tal-liġijiet tax-xogħol hija konformi mal-istandards tal-ILO, inkluż billi jitjiebu l-ispezzjonijiet; jenfasizza l-ħtieġa li tiġi kkonfrontata l-ekonomija griża; jitlob li jissaħħaħ id-djalogu soċjali tripartitiku; Jinnota li l-bini illegali, speċjalment f'żoni turistiċi, huwa problema sinifikanti fil-Montenegro; jitlob lill-awtoritajiet Montenegrini biex jippromwovu b'mod deċiż l-iżvilupp sostenibbli fil-pajjiż; jenfasizza l-importanza li l-iżvilupp tat-turiżmu jkun konformi mal-protezzjoni ambjentali; Jilqa' l-parteċipazzjoni proattiva tal-Montenegro f'inizjattivi li jinkludu dawk dwar rikonċiljazzjoni reġjonali u l-proġett "Sitt Balkani tal-Punent", u x-xewqa tal-gvern tiegħu li jkun fuq quddiem fl-inizjattivi ta' kooperazzjoni reġjonali; jistieden lill-Montenegro jsaħħaħ il-kooperazzjoni kulturali u ekonomika tiegħu mal-Istati Membri ġirien tal-UE; ifaħħar lill-gvern talli żamm relazzjonijiet bilaterali tajba mal-ġirien kollha tiegħu, inkluż il-Kosovo, iżda jenfasizza l-ħtieġa li jsolvi malajr il-kwistjoni tal-fruntieri tal-art u marittimi tiegħu mal-Kroazja, b'mod partikolari fid-dawl tal-esplorazzjoni preliminari taż-żejt lil hinn mill-kosta; iħeġġeġ id-delimitazzjoni tal-fruntieri mas-Serbja, il-Bosnja-Ħerzegovina u l-Kosovo sabiex jinqerdu sorsi potenzjali ta' tensjoni; jilqa' l-progress dwar il-Proċess tad-Dikjarazzjoni ta' Sarajevo, inkluża l-implimentazzjoni tal-Programm Reġjonali tad-Djar; iħeġġeġ aktar kooperazzjoni mal-pajjiżi ġirien billi jaqsam magħhom l-esperjenzi tan-negozjati ta' adeżjoni; Jilqa' ż-żjarat riċenti tal-Prim Ministru Dačić f'Podgorica u tal-Prim Ministru Đukanović f'Belgrad, li kienu l-ewwel żjarat ta' din ix-xorta mill-indipendenza tal-Montenegro 'l hawn; ifaħħar dawn l-avvenimenti bħala sinjal b'saħħtu ta' rikonċiljazzjoni u ta' aktar impenn u ftuħ bejn iż-żewġ naħat, li jista' biss jawgura tajjeb għal aktar integrazzjoni reġjonali u Ewropea; Jenfasizza li r-relazzjonijiet ta' bonviċinat li l-Montenegro għandu mal-pajjiżi fir-reġjun jiffurmaw bażi għal negozjati ta' suċċess mal-UE, u li l-pajjiż innifsu jirrappreżenta eżempju ta' kooperazzjoni u impenn favur il-paċi u l-istabilità ta' reġjun tal-Balkani tal-Punent; Jilqa' l-isforzi reċenti tal-Gvern li jirreġistra l-persuni spustati internament (IDPs) u li jikkjarifika l-istatus tagħhom, iżda japprezza d-diffikultà ta' dan il-kompitu, inkluża l-eliminazzjoni tal-piżijiet amministrattivi; jitlob lill-UE, kif ukoll lil sħab oħrajn tal-Balkani, biex jassistu lill-Gvern Montenegrin biex din il-kwistjoni tiġi riżolta mill-aktar fis possibbli, u jgħinu biex jingħalaq kapitolu ikrah fl-istorja tar-reġjun; Jilqa' l-impenn tal-Gvern Montenegrin biex jissieħeb fin-NATO, iżda jinnota d-diverġenza qawwija fl-opinjonijiet fost il-parlamentari u fis-soċjetà b'mod ġenerali; jesprimi fiduċja li l-isforzi tal-Montenegro biex jikseb is-sħubija fin-NATO ser ikunu ta' benefiċċju għall-aspirazzjonijiet tiegħu ta' sħubija fl-UE, filwaqt li jtejbu wkoll il-kooperazzjoni u s-sigurtà reġjonali; ifaħħar b'mod partikolari l-kontribut tal-Montenegro, minkejja r-riżorsi ta' difiża limitati tiegħu, fil-missjonijiet tan-NU u tal-PSDK, fosthom fl-Afganistan, fil-Liberja u f'Mali; jilqa' dan is-sinjal ċar tal-impenn tal-Montenegro li jaħdem ma' sħab internazzjonali fil-promozzjoni tal-paċi u l-istabilità globali; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-Gvern u l-Parlament tal-Montenegro. wara li kkunsidra komunikazzjoni tal-Kummissjoni bit-titolu "Lejn l-eliminazzjoni tal-mutilazzjoni ġenitali femminili" (COM(2013)0833), wara li kkunsidra r-rapport tal-Istitut Ewropew għall-Ugwaljanza bejn is-Sessi bit-titolu "Female genital mutilation in the European Union and Croatia" (Il-mutilazzjoni ġenitali femminili fl-Unjoni Ewropea u l-Kroazja), wara li kkunsidra r-Riżoluzzjoni tal-Assemblea Ġenerali tan-NU 67/146 dwar l-intensifikazzjoni tal-isforzi globali għall-eliminazzjoni tal-mutilazzjoni tal-ġenitali femminili, wara li kkunsidra l-Istrateġija tal-Kummissjoni għall-Ugwaljanza bejn in-Nisa u l-Irġiel 2010-2015 li ġiet ippreżentata fil-21 ta' Settembru 2010, wara li kkunsidra l-Konvenzjoni tal-Kunsill tal-Ewropa tat-12 ta' April 2011 dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (il-Konvenzjoni ta' Istanbul), wara li kkunsidra l-Artikoli 6 u 7 tat-Trattat dwar l-UE dwar ir-rispett tad-drittijiet tal-bniedem (il-prinċipji ġenerali) u l-Artikoli 12 u 13 tat-Trattat KE (in-nondiskriminazzjoni), wara li kkunsidra r-Rakkomandazzjoni Ġenerali Nru 14 tal-1990 tal-Kumitat tan-NU dwar l-Eliminazzjoni tad-Diskriminazzjoni kontra n-Nisa fil-qasam taċ-ċirkonċiżjoni femminili, wara li kkunsidra l-Artikolu 115(5) tar-Regoli ta' Proċedura tiegħu, billi l-mutilazzjoni ġenitali femminili (MĠF) hija forma ta' vjolenza fuq in-nisa u l-bniet, li tikkostitwixxi ksur tad-drittijiet fundamentali tagħhom u tmur kontra l-prinċipji stabbiliti fil-Karta tad-Drittijiet Fundamentali tal-Unjoni Ewropea, u billi huwa assolutament neċessarju li l-ġlieda kontra l-MĠF tiġi inkluża fl-ambitu ta' approċċ ġenerali u koerenti intiż sabiex jiġġieled kontra l-vjolenza fuq in-nisa; billi l-MĠF kienet definita mill-Organizzazzjoni Dinjija tas-Saħħa (WHO) fl-2008 bħala l-proċeduri kollha li jinvolvu t-tneħħija parzjali jew totali tal-organi sesswali femminili esterni għal raġunijiet mhux mediċi, inklużi ċ-ċirkonċiżjoni sunna jew il-klitoridektomija (it-tneħħija parzjali jew totali tal-klitoride flimkien mal-prepuzju) u l-qtugħ (it-tneħħija parzjali jew totali tal-klitoride u tal-labia esterna,) u l-prattika l-aktar estrema tal-MĠF, l-infibulazzjoni (it-teħjit tal-vulva, biex b'hekk jitħalla biss ftuħ vaġinali dejjaq); billi, skont id-WHO, huwa stmat li madwar 140 miljun tifla, bniet u nisa esperjenzaw din il-forma krudili ta' vjolenza bbażata fuq is-sess fid-dinja kollha; billi, skont id-WHO, il-biċċa l-kbira tal-każijiet ta' MĠF twettqu fit-tfulija fuq bniet mill-twelid sal-età ta' 15-il sena; billi ġew rapportati każijiet ta' din il-prattika krudili fi 28 pajjiż Afrikan, il-Jemen, l-Iraq tat-Tramuntana u l-Indoneżja; billi l-MĠF ta' spiss titwettaq id-dar f'kundizzjonijiet mhux adegwati anki mill-aspett iġeniku u ta' spiss titwettaq mingħajr anestesija jew għarfien mediku, u għandha konsegwenzi multipliki serji ħafna u ta' spiss irreparabbli jew konsegwenzi fatali għas-saħħa, kemm fiżika kif ukoll psikoloġika tan-nisa u l-bniet u hija ta' ħsara għas-saħħa sesswali u riproduttiva tagħhom; billi huwa ċar li l-MĠF tmur kontra il-valur fundamentali Ewropew tal-ugwaljanza bejn in-nisa u l-irġiel u sostni valuri tradizzjonali li abbażi tagħhom n-nisa huma meqjusa oġġetti u proprjetà tal-irġiel; billi fl-ebda każ il-valuri kulturali u tradizzjonali ma għandhom jintużaw bħala raġuni għall-prattika tal-MĠF fuq tfal, bniet jew nisa; billi l-protezzjoni tad-drittijiet tal-minuri hija stabbilita f'diversi Stati Membri u fi ftehimiet u f'atti leġiżlattivi Ewropej u internazzjonali, u billi l-ebda vjolenza fuq in-nisa b'mod ġenerali, inkluża dik fuq il-bniet, ma tista' tiġi ġustifikata mir-rispett għat-tradizzjonijiet kulturali jew minn tipi varji ta' ċerimonji ta' inizjazzjoni; billi l-prevenzjoni tal-MĠF hija obbligu internazzjonali fil-qasam tad-drittijiet tal-bniedem għal kull Stat Membru b'mod konformi mar-Rakkomandazzjoni Ġenerali Nru 14 tal-1990 tal-Kumitat tan-NU dwar l-Eliminazzjoni tad-Diskriminazzjoni kontra n-Nisa fil-qasam taċ-ċirkonċiżjoni femminili u d-Direttiva 2012/29/UE li tistabbilixxi standards minimi fir-rigward tad-drittijiet, l-appoġġ u l-protezzjoni tal-vittmi tal-kriminalità, li tqis il-MĠF bħala forma ta' vjolenza bbażata fuq is-sess li fir-rigward tagħha, għandhom jiġu previsti, fost oħrajn, standards minimi għall-protezzjoni; Jilqa' l-komunikazzjoni tal-Kummissjoni bit-titolu "Lejn l-eliminazzjoni tal-mutilazzjoni ġenitali femminili", li fiha hija timpenja ruħha li tuża l-finanzjament tal-UE biex timpedixxi l-MĠF u ttejjeb l-appoġġ għall-vittmi, inkluża l-protezzjoni għan-nisa li jinsabu f'riskju skont ir-regoli tal-asil tal-UE, u, flimkien mas-Servizz Ewropew għall-Azzjoni Esterna (SEAE), isaħħaħ d-djalogu internazzjonali u tinkoraġġixxi r-riċerka bil-ħsieb li n-nisa u l-bniet li jinstabu f'riskju jiġu identifikati b'mod ċar; Jilqa' l-impenn tal-Kummissjoni li tiffaċilita l-iskambju ta' esperjenzi u prattiki tajba dwar kwistjonijiet relatati mal-MĠF bejn l-Istati Membri, l-NGOs u l-esperti, u jenfasizza l-bżonn li s-soċjetà ċivili tibqa' tiġi involuta, inkluża dik ta' pajjiżi terzi, mhux biss fl-ambitu ta' kampanji ta' sensibilizzazzjoni iżda wkoll fl-iżvilupp ta' materjal edukattiv u taħriġ; Jirrimarka li l-istituzzjonijiet internazzjonali, Ewropej u tal-Istati Membri għandhom rwol vitali fil-prevenzjoni tal-MĠF, il-protezzjoni tan-nisa u l-bniet u l-identifikazzjoni tal-vittmi u fl-adozzjoni ta' miżuri intiżi sabiex jimpedixxu vjolenza bbażata fuq is-sess inkluża l-MĠF, u jilqa' l-impenn tal-UE li tkompli tieħu azzjoni sabiex tippromwovi l-eliminazzjoni tal-MĠF fil-pajjiżi li fihom din isseħħ; Itenni l-appell tiegħu fuq il-Kummissjoni sabiex tippreżenta, mingħajr dewmien, proposta għal att leġiżlattiv tal-UE li jistabbilixxi miżuri ta' prevenzjoni kontra kull forma ta' vjolenza fuq in-nisa (inkluża l-MĠF) u, kif indikat fil-Programm ta' Stokkolma, strateġija globali tal-UE dwar il-kwistjoni, inklużi pjanijiet ta' azzjoni konġunti sabiex tiġi eliminata l-MĠF mill-UE; Jenfasizza l-bżonn għall-Kummissjoni u s-SEAE li jassumu pożizzjoni riġida fil-konfronti ta' pajjiżi terzi li ma jikkundannawx il-MĠF; Jitlob lill-Kummissjoni tuża approċċ armonizzat għall-ġbir ta' data fuq il-MĠF, u jitlob lill-Istitut Ewropew għall-Ugwaljanza bejn is-Sessi jinvolvi demografi u statistiċisti fl-iżvilupp ta' metodoloġija komuni u sabiex ifornu indikazzjonijiet b'mod konformi mal-komunikazzjoni, sabiex tiġi garantita l-fattibbiltà tat-tqabbil bejn Stati Membri individwali; Itenni t-talba tiegħu lill-Istati Membri sabiex jużaw il-mekkaniżmi fis-seħħ, b'mod partikolari d-Direttiva 2012/29/UE, inkluż it-taħriġ ta' professjonisti bil-ħsieb li jiġu protetti n-nisa u l-bniet, u li jieħu passi, iħarrku u jikkastigaw kull resident li jkun wettaq ir-reat tal-MĠF, anki jekk ir-reat ikun sar 'il barra mill-fruntieri tal-Istati Membru kkonċernat u, b'hekk, jitlob li l-prinċipju ta' extraterritorjalità jiġi inkluż fid-dispożizzjonijiet tad-dritt kriminali tal-Istati Membri kollha ħalli r-reat ikun punibbli fit-28 Stat Membru bl-istess mod; Jitlob lill-UE u lil dawk l-Istati Membri li għadhom ma ratifikawx il-Konvenzjoni ta' Istanbul tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa biex jagħmlu dan mingħajr dewmien sabiex l-impenn tal-UE jkun konformi mal-istandards internazzjonali li jippromwovu approċċ olistiku u integrat għall-vjolenza fuq in-nisa u għall-MĠF; Jitlob lill-Kummissjoni tiddikjara s-sena 2016 bħala s-Sena Ewropea biex Tintemm il-Vjolenza fuq in-Nisa u l-Bniet; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Kunsill tal-Ewropa, lis-Segretarju Ġenerali tan-NU u lill-gvernijiet u lill-parlamenti tal-Istati Membri. wara li kkunsidra il-mistoqsija lill-Kummissjoni dwar NAIADES II – Lejn il-kwalità fit-trasport fl-ilmijiet navigabbli interni (O-000016/2014 – B7-0104/2014), wara li kkunsidra l-komunikazzjoni tal-Kummissjoni tal-10 ta' Settembru 2013 bit-titlu "Lejn il-kwalità fit-trasport bil-passaġġi fuq l-ilma interni – NAIADES II" (COM(2013)0623), wara li kkunsidra l-komunikazzjoni tal-Kummissjoni tas-17 ta' Jannar 2006 dwar il-promozzjoni tat-trasport fl-ilmijiet navigabbli interni – 'NAIADES – Programm ta' Azzjoni Integrat għal Trasport fl-Ilmijiet Navigabbli Interni' (COM(2006)0006), wara li kkunsidra d-Dokument ta' Ħidma tal-Persunal tal-Kummissjoni tal-10 ta' Settembru 2013 bl-isem "Greening the fleet: reducing pollutant emissions in inland waterway transport" (SWD(2013)0324), wara li kkunsidra l-Artikolu 115(5) u (110(2) tar-Regoli ta' Proċedura tiegħu, billi s-settur tat-trasport fl-ilmijiet navigabbli interni jagħti kontribut konsiderevoli lis-sistema tat-trasport tal-UE billi jittrasporta prodotti bejn il-portijiet tal-UE u l-intern tal-pajjiżi; billi t-trasport b'navigazzjoni interna hu effiċjenti fl-enerġija u jikkontribwixxi għall-objettivi ta' ekonomija b'livell baxx ta' emissjonijiet ta' karbonju, stabbilit fil-White Paper dwar il-politika tat-Trasport tal-UE; billi l-isfruttar tal-potenzjal sħiħ tas-settur tat-trasport b'navigazzjoni fuq l-ilmijiet interni jista' jkollu rabta qawwija fl-Ewropa mas-soluzzjoni tal-problemi ta' konġestjoni u ambjentali ġġenerati mill-prodotti impurtati minn portijiet marittimi; billi jkun hemm bżonn ta' modernizzazzjoni tal-flotta tal-ilmijiet interni u l-adattament tagħha biex tirrifletti l-progress tekniku sabiex tkompli ttejjeb il-prestazzjoni ambjentali tal-bastimenti, bl-iżvilupp ta' inter alia Bastimenti Adattati għax-Xmajjar għal Navigazzjoni Interna Sostenibbli (River Adapted Ships for Sustainable Inland Navigation – RASSIN), u b'hekk ikun żgurat il-vantaġġ kompetittiv tat-trasport fl-ilmijiet navigabbli interni; billi s-sitwazzjoni ekonomika dgħajfa tal-Ewropa kellha impatt ukoll fis-settur tan-navigazzjoni interna, u billi l-industrija tat-tbaħħir qiegħda f'sitwazzjoni ekonomika diffiċli; billi l-kapaċità żejda attwali qed ikollha impatt devastanti fuq l-industrija tat-tbaħħir intern; billi l-istruttura tas-settur tat-trasport fl-ilmijiet navigabbli interni hi bbażata fil-biċċa l-kbira tagħha fuq l-SMEs, i.e. ħaddiema għal rashom li jaħdmu u jgħixu mal-familji tagħhom fuq il-bastimenti, u billi dawn l-SMEs huma partikolarment vulnerabbli għall-kriżi; billi l-istandards soċjali, bħal ħin tax-xogħol, kif ukoll l-edukazzjoni, huma ta' importanza kruċjali f'dan is-settur; billi hemm mezzi ta' finanzi limitati li huma ddedikati għas-settur tal-ilmijiet interni, u billi l-aċċess għall-finanzi qiegħed dejjem isir aktar diffiċli; Jilqa' tajjeb l-inizjattiva tal-Kummissjoni li taġġorna u ġġedded il-programm NAIADES sal-2020; Jappoġġja l-azzjonijiet speċifiċi fil-programm ta' azzjoni NAIADES II 2014-2020; Jiddispjaċih għall-fatt li l-Kummissjoni m'akkumpanjatx il-proposta ta' NAIADES II b'fondi xierqa u ddedikati biex jinkisbu l-objettivi tal-programm ta' azzjoni u għalhekk jitlob għal politika strutturata tajba b'objettivi fuq tul ta' żmien qasir u medju u pjan direzzjonali li jiddeskrivi inter alia r-riżorsi għall-implimentazzjoni; Jitlob lill-Kummissjoni biex tipprovdi kemm jista' jkun malajr azzjonijiet konkreti li jqisu l-ispeċifitajiet ta' settur ibbażat fil-biċċa l-kbira tiegħu fuq l-SMEs; Jenfasizza l-importanza ta' infrastruttura ta' kwalità għolja bħala kundizzjoni għall-iżvilupp u l-integrazzjoni tat-trasport fuq l-ilmijiet navigabbli interni u ta' portijiet interni fin-netwerk trans-Ewropew tat-trasport, jitlob lill-Kummissjoni u l-Istati Membri biex jintegraw l-konġestjonijiet importanti kollha fil-pjanijiet ta' implimentazzjoni li jridu jiġu adottati, u jenfasizza l-fatt li l-Faċilità Nikkollegaw l-Ewropa (CEF) tagħti prijorità lill-finanzjament għall-iżvilupp ta' infrastrutturi għall-mezzi ta' trasport aktar ekoloġiċi, bħal pereżempju l-ilmijiet interni; Jilqa' l-fatt li l-ilmijiet interni ġew integrati f'sitta minn disa' kuruturi ta' netwerk ewlenin tan-Netwerk trans-Ewropew tat-trasport (TEN-T) u jittama li l-konġestjonijiet u l-konnessjonijiet neqsin ikunu indirizzati b'mod xieraq, peress li s-CEF se jipprijoritizza l-infiq biex jitneħħew il-konġestjonijiet u jinbnew kollegamenti fil-konnessjonijiet neqsin u, b'mod partikolari, biex jittejbu s-sezzjonijet transkonfinali tan-netwerk ewlieni; ifakkar li s-CEF se jżomm bħala prijorità il-finanzjament ta' sistemi ta' applikazzjoni telematiċi li jaħdmu bħala Servizzi tal-Informazzjoni tax-Xmajjar (RIS); Iħeġġeġ lill-Kummissjoni u lill-Istati Membri jagħtu attenzjoni partikolari lix-xmajjar li jgħaddu bla xkiel li huma qrib l-istat naturali tagħhom u li għalhekk jistgħu jkunu l-oġġett ta' miżuri speċifiċi; jissottolinja l-ħtieġa li titħares il-leġiżlazzjoni ambjentali tal-UE, kif indikat fl-Artikoli 16 u 36 tar-Regolament (UE) Nru 1315/2013 dwar linji gwida tal-Unjoni għall-iżvilupp tan-netwerk trans-Ewropew tat-trasport (TEN-T); Jenfasizza, flimkien mal-obbligi tal-Istati Membri biex ikomplu n-netwerk ewlieni, ir-responsabbiltà li tkun ipprovduta infrastruttura xierqa u affidabbli permezz ta' manutenzjoni regolari sabiex ikun ippreservat status ta' navigazzjoni tajjeb bil-ħsieb li jiġi żgurat ir-rwol tat-trasport fuq l-ilmijiet interni bħala mezz ta' trasport affidabbli u kosteffikaċi; Jitlob lill-Kummissjoni biex tgħaġġel l-integrazzjoni tas-RIS, tad-data ta' osservazzjoni tas-suq tat-trasport fl-ilmijiet navigabbli interni u tal-għodda tal-kuruturi tat-TEN-T sabiex tkun appoġġata l-governanza tat-trasport multimodali integrat; jappoġġja l-espansjoni u l-integrazzjoni l-iskambju ta' data tas-RIS ġewwa flussi ta' informazzjoni ta' mezzi ta' trasport oħra sabiex tkun iffaċilitata l-integrazzjoni tat-trasport fl-ilmijiet navigabbli interni ma' mezzi ta' trasport oħra, u jitlob lill-Kummissjoni biex minnufih tiżviluppa orjentazzjonijiet li jippermettu li sseħħ din l-integrazzjoni; Jitlob lill-Kummissjoni biex tappoġġja l-użu tal-aqwa prattiki fl-integrazzjoni tas-servizzi tat-trasport fl-ilmijiet navigabbli interni f'katini ta' loġistika multimodali; Jisħaq dwar l-importanza li jkun ipprovdut finanzjament xieraq għat-teknoloġija l-ġdida, l-innovazzjoni u s-servizzi tat-trasport tal-merkanzija sostenibbli skont il-programmi eżistenti tal-UE bħall-Faċilità Nikkollegaw l-Ewropa, l-Orizzont 2020 jew il-Fond ta' Koeżjoni sabiex ikun stimolat it-teħid tal-innovazzjoni u tiżdied il-prestazzjoni ambjentali tat-trasport fl-ilmijiet navigabbli interni, u jitlob lill-Kummissjoni biex telabora programmi ta' finanzjament konkreti biex tintlaħaq din il-mira; Iħeġġeġ lill-Kummissjoni biex tressaq alternattivi dwar kif jista' jinħoloq effett ta' lieva bil-fondi ta' riżerva waqt li jintużaw flimkien ma' strumenti finanzjarji disponibbli taħt fondi disponibbli tal-Unjoni bħas-CEF u mill-Bank Ewropew tal-Investiment; Jistieden lill-Istati Membri biex jiżviluppaw aktar il-politiki nazzjonali biex jistimulaw it-trasport fl-ilmijiet navigabbli interni, filwaqt li jitqies il-Programm ta' Azzjoni Ewropew u biex iħeġġu lill-awtoritajiet reġjonali, lokali u tal-portijiet sabiex jagħmlu l-istess; Jagħti struzzjonijiet lill-President tiegħu biex jgħaddi din ir-riżoluzzjoni lill-Kummissjoni u lill-gvernijiet u parlamenti tal-Istati Membri. wara li kkunsidra d-Dikjarazzjoni Universali tad-Drittijiet tal-Bniedem tal-1948, wara li kkunsidra l-Eżami Perjodiku Universali tat-Tajlandja li tressaq quddiem il-Kunsill tan-NU għad-Drittijiet tal-Bniedem, u r-rakkomandazzjonijiet tiegħu, tal-5 ta' Ottubru 2011, wara li kkunsidra d-dikjarazzjonijiet mill-Kelliem tar-Rappreżentant Għoli għall-UE Catherine Ashton, tas-26 ta' Novembru 2013 dwar is-sitwazzjoni politika fit-Tajlandja, tat-13 ta' Diċembru 2013 u tat-23 ta' Jannar 2014 dwar il-ġrajjiet reċenti fit-Tajlandja, u tat-30 ta' Jannar 2014 dwar l-elezzjonijiet li ġejjin, wara li kkunsidra d-dikjarazzjoni maħruġa mid-Delegazzjoni tal-Unjoni Ewropea bi ftehim mal-Kapijiet tal-Missjoni tal-UE fit-Tajlandja fit-2 ta' Diċembru 2013, wara li kkunsidra l-laqgħat mal-istampa li kellu l-Kelliem għall-Kummissarju Għoli tan-NU għad-Drittijiet tal-Bniedem fis-26 ta' Diċembru 2013 u l-14 ta' Jannar 2014, wara li kkunsidra l-Patt Internazzjonali dwar id-Drittijiet Ċivili u Politiċi (ICCPR) tal-1966, wara li kkunsidra l-Prinċipji Bażiċi tan-Nazzjonijiet Uniti dwar l-Użu tal-Forza u tal-Armi tan-Nar mill-Uffiċjali tal-Infurzar tal-Liġi tal-1990, wara li kkunsidra l-Artikoli 122(5) u 110(4) tar-Regoli ta' Proċedura tiegħu, billi d-dimostrazzjonijiet bdew f'Novembru 2013, wara li l-Kamra Inferjuri tal-Parlament Tajlandiż adotta liġi ta' amnestija, introdotta mill-Partit Pheu Thai (PTP) li qiegħed fil-Gvern, għal diversi reati mwettqa mill-2004 'l hawn minn mexxejja politiċi u uffiċjali tal-Gvern, inkluż ħu l-Prim Ministru Yingluck Shinawatra, l-eks-Prim Ministru Thaksin Shinawatra; billi l-eks-Prim Ministru ilu jgħix f'eżilju volontarju mill-2008 biex jevita sentenza ta' ħabs ta' sentejn wara kundanna f'każ relatat mal-korruzzjoni; billi, bħala protesta għal-liġi ta' amnestija, bdew jiġu organizzati dimostrazzjonijiet paċifiċi f'Bangkok fil-11 ta' Novembru 2013, immexxija mill-eks-Deputat Prim Ministru Suthep Thaugsuban, mexxej ta' grupp kontra l-gvern, il-Kumitat tal-Poplu għal Riforma Demokratika (PDRC); billi l-protesti fit-toroq issoktaw minkejja l-fatt li s-Senat Tajlandiż ma laqax il-liġi ta' amnestija; billi fl-20 ta' Novembru 2013, il-Qorti Kostituzzjonali ma laqgħetx emenda proposta għall-Kostituzzjoni li tittrasforma s-Senat f'korp għalkollox elett, u lanqas ma laqgħet petizzjoni tal-oppożizzjoni biex jiġi xolt il-Partit Pheu Thai, ħaġa li qanqlet aktar protesti kontra l-Gvern; billi d-Deputat Prim Ministru Suthep Thaugsuban akkuża lill-Gvern li huwa illeġittimu u ppropona li l-Parlament għandu jċedi postu għal "Kunsill tal-Poplu" mhux elett biex dan iwettaq riformi politiċi u istituzzjonali; billi waqt it-taqlib li dam sejjer xhur sħaħ, bosta persuni nqatlu u mijiet oħra sfaw midruba, fosthom Kwanchai Praipana, mexxej tal-fazzjoni favur il-Gvern tat-Tajlandja, li ndarab b'arma tan-nar fit-22 ta' Jannar 2014, kif ukoll Suthin Tharatin, mexxej ta' moviment kontra l-Gvern, li nqatel b'arma tan-nar fis-26 ta' Jannar 2014; billi fil-21 ta' Jannar 2014, il-Prim Ministru Yingluck Shinawatra ħabbar stat ta' emerġenza ta' 60 jum fil-belt kapitali Bangkok u l-provinċji tal-madwar, u pprojbixxa laqgħat pubbliċi ta' aktar minn ħames persuni, ippermetta l-arrest għal 30 jum ta' persuni sospettati bi vjolenza, awtorizza ċ-ċensura ta' aħbarijiet li jqanqlu vjolenza u ggarantixxa l-immunità mill-prosekuzzjoni kriminali lill-aġenziji u l-uffiċjali tal-Gvern involuti fl-infurzar tad-digriet; billi l-Qorti Kostituzzjonali fl-24 ta' Jannar 2014 iddeċidiet li l-elezzjonijiet jistgħu jiġu posposti minħabba t-taqlib, iżda l-Gvern iddeċieda li jibqa' sejjer kif pjanat bil-votazzjonijiet antiċipati jibdew fis-26 ta' Jannar 2014; billi l-elezzjonijiet ġenerali saru fit-Tajlandja fit-2 ta' Frar 2014 u l-votazzjoni bdiet fis-26 ta' Jannar 2014, minkejja t-talba tal-Kummissjoni Elettorali biex l-elezzjonijiet jiġu posposti minħabba t-taqlib li għaddej; billi l-partit ewlieni tal-oppożizzjoni, il-Partit Demokratiku, ħabbar li kien se jirtira mill-elezzjonijiet li kellhom iseħħu fit-2 ta' Frar 2014; billi fis-26 ta' Jannar 2014 il-votazzjoni ġiet ikkanċellata fi 83 kostitwenza mit-375 eżistenti fil-pajjiż minħabba li d-dimostranti kontra l-Gvern imbarraw l-aċċess għall-postijiet tal-votazzjoni, ibblokkaw lill-uffiċjali elettorali u waqqfu lill-votanti milli jeżerċitaw id-dritt tagħhom għall-vot; billi, minkejja l-fatt li ftit nies ħarġu jivvutaw, wara li saret laqgħa mal-Kummissjoni Elettorali fit-28 ta' Jannar 2014 il-Prim Ministru kkonferma li d-data tal-elezzjonijiet, dik tat-2 ta' Frar 2014, kienet se tibqa' l-istess; billi ma saret l-ebda votazzjoni f'disa' provinċji, u jingħad li l-protestanti sfrattaw ir-reġistrazzjoni elettorali u bblokkaw il-votazzjoni f'xi nħawi ta' Bangkok u n-Nofsinhar tal-pajjiż, b'madwar 69 distrett minn 375 u 8,75 miljun votant milquta mit-taqlib; billi l-liġi Tajlandiża tistipula li l-leġiżlatura ma tistax terġa' tiftaħ sakemm ma jimtlewx 95 % (jew 475 siġġu) mill-500 siġġu; billi għal din ir-raġuni se jkollhom isiru elezzjonijiet każwali fiż-żoni affettwati; billi l-Parlament mhux se jkun jista' jissejjaħ u ma jistax jinħoloq Gvern ġdid, u hemm it-theddida li tintilef l-awtorità politika ċentrali, fattur li probabbilment se jtawwal il-perjodu ta' kriżi; Jesprimi tħassib profond dwar il-fatt li d-differenzi politiċi u soċjoekonomiċi ddeġeneraw fi skontri vjolenti bejn il-Gvern u l-oppożizzjoni, id-dimostranti u l-forzi tas-siġurtà fit-Tajlandja, u jesprimi s-solidarjetà tiegħu mal-poplu Tajlandiż li bata minħabba t-taqlib u mal-familji kollha tal-vittmi li nqatlu jew li ndarbu f'dawn l-aħħar xhur; Jistieden lill-awtoritajiet Tajlandiżi jinvestigaw bis-sħiħ il-każijiet reċenti ta' vjolenza li wasslu għal bosta mwiet u tidrib u jħarrku lil dawk responsabbli; Jisteden lill-partijiet kollha jirrispettaw l-istat tad-dritt u jimxu mal-prinċipji demokratiċi; jenfasizza li l-elezzjonijiet iridu jkunu liberi u ġusti u jikkundanna l-azzjonijiet distruttivi tad-dimostranti kontra l-Gvern li ma ħallewx lill-votanti jitfgħu l-vot tagħhom fis-26 ta' Jannar 2014 u t-2 ta' Frar 2014; Jistieden lill-awtoritajiet Tajlandiżi jipproteġu l-libertà ta' espressjoni, ta' għaqda paċifika u ta' assoċjazzjoni; jappella għall-awtoritajiet biex jirrevokaw minnufih l-istat ta' emerġenza, ladarba l-liġijiet eżistenti huma adegwati biex tiġi indirizzata s-sitwazzjoni attwali; Jistieden lil dawk li jappoġġjaw lill-Gvern u d-dimostranti kontra l-Gvern iżommu milli jinfexxu fi kwalunkwe vjolenza politika u jagħmlu passi 'l quddiem fi ħdan il-qafas demokratiku u kostituzzjonali tat-Tajlandja; Jistieden lill-mexxejja tal-Partit Demokratiku jħallu lill-parlament, elett mill-poplu tat-Tajlandja, iwettaq il-mandat tiegħu; Jenfasizza l-fatt li l-proposta tal-Kumitat tal-Poplu għal Riforma Demokratika għat-twaqqif ta' "Kunsill tal-Poplu" mhux elett biex jieħu post il-Gvern u jiggverna l-pajjiż għal sentejn mhijiex demokratika; Iħeġġeġ lill-Gvern, il-Kummissjoni Elettorali u l-oppożizzjoni jimpenjaw ruħhom minnufih fi djalogu kostruttiv u jagħtu bidu għal proċess inklużiv u marbut bil-ħin ta' riformi istituzzjonali u politiċi, li jistgħu jiġu approvati permezz ta' referendum nazzjonali u segwiti minn elezzjonijiet inklużivi, siguri, liberi u ġusti; Jilqa' l-fatt li l-Kummissjoni Nazzjonali għad-Drittijiet tal-Bniedem sejħet laqgħa konsultattiva li tlaqqa' intellettwali, rappreżentanti tal-movimenti soċjali, mexxejja reliġjużi u l-erba' eks-Prim Ministri, Anand Panyarachun, Banharn Silapa-acha, Chavalit Yongchaiyudh u Chuan Leekpai, biex tinstab u titressaq soluzzjoni ħalli tintemm din il-kriżi; Iħeġġeġ lill-uffiċjali tal-armata jżommu n-newtralità tagħhom u jiżvolġu rwol pożittiv sabiex jiżguraw riżoluzzjoni paċifika tal-kriżi li għaddejja; Jinsab imħasseb rigward l-okkupazzjoni tal-bini ta' uffiċċji pubbliċi u stazzjonijiet tax-xandir televiżiv, l-intimidazzjoni tal-mezzi tax-xandir u l-akkużi ta' diffamazzjoni kriminali li tressqu kontra żewġ ġurnalisti bbażati f'Phuket; Ifakkar li l-Prinċipji Bażiċi tan-NU dwar l-Użu tal-Forza u tal-Armi tan-Nar mill-Uffiċjali tal-Infurzar tal-Liġi jistabbilixxu li l-awtoritajiet, kemm jista' jkun, għandhom japplikaw mezzi mhux vjolenti qabel ma jagħmlu użu mill-forza u mill-armi tan-nar, u kull meta l-użu legali ta' dawn tal-aħħar ikun inevitabbli, l-awtoritajiet għandhom jillimitaw dan l-użu u jaġixxu b'mod proporzjonali għas-serjetà tar-reat; Jiddikjara l-appoġġ tiegħu għad-demokrazija fit-Tajlandja, filwaqt li jinnota n-natura eċċellenti tar-relazzjonijiet bejn l-UE u t-Tajlandja u r-rwol tat-Tajlandja bħala għejun ta' prosperità u stabbiltà fir-reġjun; jenfasizza l-fatt li n-negozjati għal Ftehim ta' Sħubija u Kooperazzjoni bejn l-UE u t-Tajlandja ġew konklużi u jirrikjedu li ż-żewġ partijiet jaffermaw mill-ġdid ir-rabta b'saħħitha tagħhom mal-prinċipji demokratiċi u d-drittijiet tal-bniedem; Iħeġġeġ lill-komunità internazzjonali tagħmel dak kollu li tista' biex twaqqaf il-vjolenza; iħeġġeġ lill-Viċi President tal-Kummissjoni/ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà biex issegwi s-sitwazzjoni politika mill-qrib u tikkoordina l-azzjonijiet mal-ASEAN u n-Nazzjonijiet Uniti sabiex jitrawwem id-djalogu u tissaħħaħ id-demokrazija fil-pajjiż; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-gvernijiet u l-parlamenti tal-Istati Membri, lill-Viċi President tal-Kummissjoni/ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-Gvern u l-Parlament tat-Tajlandja, lis-Segretarju Ġenerali tal-ASEAN u lis-Segretarju Ġenerali tan-Nazzjonijiet Uniti. wara li kkunsidra l-Ftehim ta' Sħubija u Kooperazzjoni bejn il-Moldova u l-Unjoni Ewropea, li daħal fis-seħħ fl-1 ta' Lulju 1998, wara li kkunsidra l-Pjan ta' Azzjoni għar-Repubblika tal-Moldova adottat mis-seba' Kunsill ta' Kooperazzjoni UE-Moldova li ltaqa' fit-22 ta' Frar 2005, wara li kkunsidra l-Ftehim ta' Assoċjazzjoni ffirmat mill-UE u l-Moldova fid-29 ta' Novembru 2013 fl-okkażjoni tas-Summit dwar is-Sħubija tal-Lvant f'Vilnius, wara li kkunsidra s-sentenza tal-Awla Manja tal-Qorti Ewropea tad-Drittijiet tal-Bniedem tad-19 ta' Ottubru 2012 dwar il-kawża ta' Catan u 27 Oħrajn vs. Il-Moldova u r-Russja (Nru 43370/04), wara li kkunsidra d-dikjarazzjonijiet tal-Organizzazzjoni għas-Sigurtà u l-Kooperazzjoni fl-Ewropa (OSCE) fis-summit tal-1999 f'Istanbul u l-laqgħa tal-Kunsill Ministerjali tagħha f'Porto fl-2002, Wara li kkunsidra s-sentenza tal-Qorti Kostituzzjonali tar-Repubblika tal-Moldova tal-5 ta' Diċembru 2013 li l-lingwa uffiċjali tal-pajjiż hija r-Rumen, u l-fatt li l-edukazzjoni bir-Rumen għadha ristretta mill-awtoritajiet awtoproklamati tat-Transnistrija, wara li kkunsidra r-rakkomandazzjonijiet tal-laqgħat tal-Kumitat ta' Kooperazzjoni Parlamentari UE-Moldova, b'mod partikolari dawk dwar id-dritt għall-edukazzjoni fir-reġjun tat-Transnistrija, wara li kkunsidra l-Artikoli 122(5) u 110(4) tar-Regoli ta' Proċedura tiegħu, billi l-gwerra tal-1992 fir-reġjun tat-Transnistrija tar-Repubblika tal-Moldova wasslet għat-twaqqif ta' reġim separatista, illeġittimu u awtoritarju f'dan ir-reġjun; billi s-sitwazzjoni ta' kunflitt iffriżat għadha għaddejja, u l-ksur tad-drittijiet tal-bniedem għadu kbir u mifrux, inkluż fil-qasam tal-edukazzjoni u fit-tħaddim tal-iskejjel; billi kwalunkwe interferenza politika fil-proċess edukattiv hija inaċċettabbli: billi l-partijiet involuti fis-sejba ta' soluzzjoni għall-kwistjoni tat-Transnistrija għandhom jiżguraw aċċess liberu u mhux diskriminatorju għall-edukazzjoni fir-reġjun u t-tħaddim regolari tal-istituzzjonijiet edukattivi, u għandhom jagħtu l-ogħla prijorità lis-sigurtà tat-tfal u tal-persunal; billi l-awtoritajiet lokali fil-Gagauzia organizzaw referendum reġjonali fit-2 ta' Frar 2014 dwar id-direzzjoni tal-politika barranija fil-pajjiż; billi dan ir-referendum ġie ddikjarat illegali mill-gvern ċentrali u mill-awtoritajiet ġudizzjarji kompetenti; billi n-negozjati dwar it-Transnistrija ilhom għaddejjin mill-1992, fil-format hekk imsejjaħ "5+2", iżda ma nstabet l-ebda soluzzjoni sostenibbli bbażata fuq ir-rispett sħiħ tal-integrità territorjali u s-sovranità tar-Repubblika tal-Moldova, minkejja d-deċiżjonijiet internazzjonali ripetuti msemmija hawn fuq; billi t-truppi Russi għadhom stazzjonati hemmhekk; billi n-negozjati 5+2 issoktaw fl-2011 u, minn dak iż-żmien, tlaqqa' l-Grupp ta' Ħidma dwar l-Edukazzjoni; billi t-tensjonijiet baqgħu jikbru, hekk kif in-negozjati huma kostantement mhedda mill-awtoritajiet awtoproklamati tat-Transnistrija; billi ntlaħaq ftehim proviżorju li jseħħ rawnd ġdid ta' negozjati 5+2 fis-27 u t-28 ta' Frar 2014, u dan jikkostitwixxi opportunità ġdida biex tiġi żblukkata s-sitwazzjoni u biex isir progress sostanzjali; billi skont ir-rapport tal-OSCE ta' Novembru 2012, hemm tmien skejjel li jgħallmu bl-alfabet Latin li għadhom jistgħu joperaw bl-għajnuna tal-Ministeru tal-Edukazzjoni, fosthom sitta fit-territorju kkontrollat tat-Transnistrija, u tnejn rilokati fit-territorju viċin, ikkontrollat mill-Moldova, max-xatt tal-Punent tax-xmara, u dan jirriżulta fi problemi serji ta' kuljum għall-istudenti b'rabta mat-trasport; Billi r-rapport jenfasizza li s-sitwazzjoni ta' dawn l-iskejjel għadha urġenti, u hemm kwistjonijiet ta' tħassib b'rabta mal-kuntratti tal-kiri u l-kundizzjonijiet tal-bini, il-libertà tal-moviment, it-trasport tal-oġġetti, is-saħħa, is-sigurtà u l-ispezzjonijiet sanitarji, it-tnaqqis fl-għadd ta' studenti, il-pressjoni jew l-intimidazzjoni tal-ġenituri u l-għalliema, l-istejtus legali u s-sitwazzjonijiet speċifiċi tal-proprjetà f'Rîbnița u l-iskejjel li qabel kienu jinsabu fi Grigoriopol u Dubăsari; billi f'Diċembru 2013, l-awtoritajiet awtoproklamati tat-Transnistrija ssoktaw b'kampanja aggressiva kontra t-tmien skejjel bir-Rumen, b'azzjonijiet li jvarjaw minn pressjonijiet amministrattivi għal dikjarazzjonijiet mill-awtoritajiet awtoproklamati fejn indikaw li kienu se jagħlqu l-iskejjel li jirrifjutaw li jirrikonoxxu l-awtorità tar-reġim separatista; billi bosta mill-għalliema fl-iskola superjuri Lucian Blaga f'Tiraspol ġew soġġetti għal interrogazzjoni illegali mill-milizja separatista, u għal pressjoni biex iħallsu t-taxxi tagħhom lill-awtoritajiet awtoproklamati tat-Transnistrija u mhux lill-Istat tal-Moldova; billi l-kontijiet tal-bank tal-iskola ġew imblukkati illegalment għal bosta ġimgħat f'Jannar 2014 mill-awtoritajiet awtoproklamati; billi fil-5 ta' Frar 2014 is-surmast, l-accountant u s-sewwieq tal-iskola għolja "Lucian Blaga" ġew detenuti waqt li kienu qed jittrasportaw is-salarji tal-persunal tal-iskola għolja; billi l-laqgħa tal-Grupp ta' Ħidma dwar l-Edukazzjoni li seħħet f'Chișinău fis-27 ta' Jannar 2014 ma rnexxielhiex tindirizza b'suċċess il-kwistjonijiet pendenti fir-rigward tal-iskejjel bir-Rumen; billi ntlaħaq ftehim proviżorju biex jitwettqu żjarat ta' spezzjoni konġunti f'dawk l-iskejjel; billi l-Missjoni OSCE fil-Moldova ilha timmonitorja t-tħaddim tal-iskejjel bir-Rumen sa mill-kriżi tal-2004, meta l-awtoritajiet awtoproklamati tat-Transnistrija ħadu azzjoni kontra tmien skejjel fir-reġjun li huma operati mill-awtoritajiet ċentrali tal-Moldova u jsegwu kurrikulu Moldovan; billi l-OSCE taġixxi ta' medjatur bejn l-awtoritajiet tal-edukazzjoni ċentrali u dawk tat-Transnistrija biex jinstabu soluzzjonijiet għal kwistjonijiet pendenti u jitwaqqaf il-ħolqien ta' kriżijiet ġodda; billi l-awtoritajiet awtoproklamati tat-Transnistrija kienu qed jillimitaw l-aċċess għall-missjoni tal-OSCE u pprojbixxu l-aċċess għall-kap tal-missjoni mill-1 ta' Frar 2014; billi s-sentenza tal-Qorti Ewropea tad-Drittijiet tal-Bniedem tad-19 ta' Ottubru 2012 fil-kawża Catan u Oħrajn vs. Il-Moldova u r-Russja semmiet ksur min-naħa tal-Federazzjoni Russa tal-Artikolu 2 tal-Protokoll Nru 1 tal-Konvenzjoni għall-Protezzjoni tad-Drittijiet tal-Bniedem u l-Libertajiet Fundamentali; billi r-Repubblika tal-Moldova għamlet progress kbir lejn it-titjib tar-relazzjonijiet tagħha mal-UE, u l-Ftehim ta' Assoċjazzjoni jikkostitwixxi opportunità għall-pajjiż kollu, inklużi r-reġjuni tat-Transnistrija u l-Gagauzia, biex tissaħħaħ ir-relazzjoni tiegħu mal-UE u jadotta valuri u standards Ewropej filwaqt li jittejbu l-prospetti ekonomiċi; billi l-edukazzjoni hija qasam fejn hemm potenzjal kbir għal kooperazzjoni futura, minkejja l-elementi sensittivi involuti; Jiddeplora bis-saħħa n-nuqqas ta' rispett tad-drittijiet tal-bniedem fir-reġjun tat-Transnistrija, partikolarment fil-qasam tal-edukazzjoni; Jikkundanna l-politiċizzazzjoni tal-politika dwar l-edukazzjoni, iqis il-libertà tal-edukazzjoni bħala dritt fundamentali u jitlob li dan id-dritt jiġi rispettat bis-sħiħ u li tieqaf kull forma ta' pressjoni fuq l-istituzzjonijiet ta' tagħlim bir-Rumen fir-reġjun tat-Transnistrija; Jiddispjaċih li l-persistenza ta' dawn il-problemi kkontribwixxiet b'mod sinifikanti għall-fatt li hemm dejjem inqas studenti fl-iskejjel li jgħallmu bir-Rumen; jikkritika bis-saħħa l-fatt li dawk l-iskejjel iħallsu rati ogħla tal-kontijiet tad-dawl u l-ilma fit-Transnistrija minn istituzzjonijiet edukattivi oħra, u li s-sitwazzjoni ambigwa tal-bini u l-kuntratti tal-kiri tħalli kemm lill-iskejjel kif ukoll lill-istudenti f'qagħda inċerta; Iħeġġeġ lill-awtoritajiet awtoproklamati tat-Transnistrija biex jirrispettaw bis-sħiħ id-dritt fundamentali għal edukazzjoni fil-lingwa materna, u biex jagħtu l-ogħla prijorità lis-sigurtà tat-tfal u tal-persunal; Jitlob lill-awtoritajiet biex jiżguraw li t-tfal u l-ġenituri jkunu protetti mill-konsegwenzi negattivi tas-sitwazzjoni politika attwali u biex jinstabu soluzzjonijiet fl-aqwa interessi tat-tfal u tal-ġenituri direttament ikkonċernati; Jieħu nota tal-ftehim dwar it-twettiq ta' żjarat ta' spezzjoni konġunti fl-iskejjel li jgħallmu bir-Rumen tul il-perjodu mill-10 sal-20 ta' Marzu 2013; Jikkundanna n-nuqqas ta' parteċipazzjoni kostruttiva min-naħa tal-awtoritajiet awtoproklamati tat-Transnistrija fin-negozjati 5+2, li rriżulta fi progress minimu sa minn meta reġgħu nbdew id-diskussjonijiet; Jenfasizza l-impenn qawwi min-naħa tal-UE favur l-integrità territorjali tal-Moldova, u jitlob li jkun hemm involviment ikbar tal-Unjoni Ewropea għas-soluzzjoni ta' dan il-kunflitt fil-viċinanzi immedjati tiegħu, inkluż it-tisħiħ tal-istejtus tal-UE bħala sieħba fin-negozjati; jesprimi l-appoġġ tiegħu għal djalogu, bħala l-uniku mezz għas-sejba ta' soluzzjoni għal kwistjonijiet sensittivi u importanti bħal dawn u biex jiġu żgurati soluzzjonijiet fuq żmien twil; Jemmen li l-prosperità u l-istabilità tar-Repubblika tal-Moldova, fi ħdan il-fruntieri internazzjonalment rikonoxxuti tagħha, u tar-reġjun kollu, jistgħu jintlaħqu biss permezz ta' soluzzjoni paċifika għall-kunflitt tat-Transnistrija; Jitlob lill-OSCE tibqa' twettaq monitoraġġ u attivitajiet ta' faċilitazzjoni tan-negozjati, u tiddefendi d-dritt tal-istudenti għall-edukazzjoni fl-iskejjel li jgħallmu bir-Rumen fit-Transnistrija; jitlob ukoll biex l-awtoritajiet awtoproklamati tat-Transnistrija jikkooperaw mal-missjoni tal-OSCE fil-Moldova u jippermettu li din taċċedi għat-territorju tat-Transnistrija; Jitlob lir-Rappreżentant Għoli biex tindirizza l-kwistjoni tad-dritt għal edukazzjoni matul ir-rawnd li jmiss ta' negozjati 5+2, skedata għal Frar 2014, biex tagħti iktar attenzjoni lin-negozjati f'format 5+2, u biex, f'kull livell, inkluż fis-summits bilaterali, taħdem mal-partijiet kollha sabiex tinstab malajr soluzzjoni komprensiva u paċifika għall-kunflitt fit-Transnistrija; Jitlob lill-Federazzjoni Russa timplimenta bis-sħiħ is-sentenza tal-Qorti Ewropea tad-Drittijiet tal-Bniedem li ddikjarat li r-Russja kienet wettqet ksur tad-dritt għall-edukazzjoni fil-każijiet tal-iskejjel Moldovani li jgħallmu bir-Rumen fir-reġjun tat-Transnistrija; Jinnota li l-preżenza tat-truppi Russi twassal għal klima li tipperikola r-rispett għall-promozzjoni tad-drittijiet tal-bniedem fir-reġjun; barra minn hekk jistieden lill-gvern tal-Federazzjoni Russa biex iwettaq l-obbligi li saru fl-1996 fil-Kunsill tal-Ewropa u li huma riflessi fid-deċiżjoni tas-Summit tal-OSCE (Istanbul, 1999 u Porto, 2002) dwar it-tluq tat-truppi u l-armi Russi mit-territorju tal-Moldova; Jitlob li l-awtoritajiet lokali jeżerċitaw trażżin, inkluż dawk fil-Gagauzia, kif ukoll biex jirrispettaw bis-sħiħ il-Kostituzzjoni tar-Repubblika tal-Moldova, inkluża l-protezzjoni tal-minoranzi; Iħeġġeġ djalogu mal-awtoritajiet ċentrali Moldovani sabiex jiġu evitati deċiżjonijiet unilaterali; Jitlob lill-Kunsill u lill-Istati Membri jadottaw proċedura mgħaġġla li twassal għall-adozzjoni ta' liberalizzazzjoni tal-viżi mal-Moldova matul is-sajf li ġej, billi dan ikollu impatt pożittiv fuq iċ-ċittadini kollha, inkluż fil-qasam tal-edukazzjoni; Jitlob lill-Kummissjoni tgħaġġel il-proċedura tekniċi li jwasslu għall-iffirmar u l-applikazzjoni proviżorja tal-Ftehim ta' Assoċjazzjoni, inkluż il-Ftehim dwar iż-Żona ta' Kummerċ Ħieles Approfondita u Komprensiva; Jemmen li l-progress soċjali, titjib fid-drittijiet tal-bniedem u modernizzazzjoni ekonomika fit-Transnistrija jissaħħu wkoll permezz tal-implimentazzjoni tad-dispożizzjonijiet tal-Ftehimiet ta' Assoċjazzjoni, inkluż tad-DCFTA, min-naħa tal-awtoritajiet awtoproklamati tat-Transnistrija; Jitlob ukoll lill-Kummissjoni tagħmel użu minn strumenti bħall-Istrument Ewropew għad-Demokrazija u d-Drittijiet tal-Bniedem, biex tappoġġa b'mod dirett lill-popolazzjoni tat-Transnistrija, tiżviluppa programmi ta' appoġġ lis-soċjetà ċivili, l-aċċess għall-informazzjoni, l-edukazzjoni u l-midja ħielsa, aċċessi li ġew rifjutati mill-awtoritajiet awtoproklamati tat-Transnistrija; Jagħti istruzzjonijiet lill-President tiegħu biex iressaq din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli għall-Politika Barranija u s-Sigurtà, lill-Gvern u lill-Parlament tal-Moldova, lill-Gvern tar-Rumanija, lill-Gvern tal-Ukraina, lill-Gvern tal-Federazzjoni Russa, lill-Gvern tal-Istati Uniti, lis-Segretarju Ġenerali tal-OSCE u lis-Segretarju Ġenerali tal-Kunsill tal-Ewropa. wara li kkunsidra d-dikjarazzjonijiet li saru mill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà (VP/RGħ) dwar il-Baħrejn, b'mod partikolari d-dikjarazzjonijiet tagħha tas-7 ta' Jannar, tal-11 ta' Frar, tal-1 ta' Lulju u tal-25 ta' Novembru 2013, u tas-16 ta' Jannar 2014, wara li kkunsidra d-dikjarazzjoni lokali tal-UE dwar l-aħħar żviluppi fil-Baħrejn tad-19 ta' Settembru 2013, wara li kkunsidra ż-żjara mid-delegazzjoni tas-Sottokumitat tiegħu għad-Drittijiet tal-Bniedem fil-Baħrejn fid-19 u fl-20 ta' Diċembru 2012, u d-dikjarazzjoni għall-istampa maħruġa minn dik id-delegazzjoni, u ż-żjara mid-delegazzjoni għall-Peniżola Għarbija mis-27 sat-30 ta' April 2013 u d-dikjarazzjoni għall-istampa tagħha, wara li kkunsidra d-dikjarazzjonijiet li saru mis-Segretarju Ġenerali tan-NU, partikolarment dik tat-8 ta' Jannar 2013, u d-dikjarazzjoni mill-kelliemi għall-Kummissarju Għoli tan-NU għad-Drittijiet tal-Bniedem tas-6 ta' Awwissu 2013, wara li kkunsidra d-dikjarazzjoni tal-Kummissarju Għoli tan-Nazzjonijiet Uniti għad-Drittijiet tal-Bniedem u d-Dikjarazzjoni Konġunta dwar l-OHCHR u s-sitwazzjoni tad-drittijiet tal-bniedem fil-Baħrejn tad-9 ta' Settembru 2013, wara li kkunsidra l-Kunsill Konġunt UE-GCC u l-Laqgħa Ministerjali f'Manama, il-Baħrejn, fit-30 ta' Ġunju 2013, wara li kkunsidra d-deċiżjoni tal-Kunsill tal-Ministri tal-Lega Għarbija, li ltaqgħet fil-Kajr fl-1 ta' Settembru 2013, biex titwaqqaf qorti pan-Għarbija għad-drittijiet tal-bniedem fil-kapitali tal-Baħrejn, Manama, wara li kkunsidra r-rapport maħruġ mill-Kummissjoni Indipendenti ta' Inkjesta tal-Baħrejn (BICI) f'Novembru 2011, u r-rapport ta' segwitu tagħha tal-21 ta' Novembru 2012, wara li kkunsidra l-Opinjoni A/HRC/WGAD/2013/12 tal-Grupp ta' Ħidma tan-Nazzjonijiet Uniti dwar id-Detenzjoni Arbitrarja tal-25 ta' Lulju 2013, wara li kkunsidra l-Qafas Strateġiku tal-UE u l-Pjan ta' Azzjoni dwar id-Drittijiet tal-Bniedem u d-Demokrazija tal-25 ta' Ġunju 2012, wara li kkunsidra l-linji gwida tal-UE tal-2004 dwar id-Difensuri tad-Drittijiet tal-Bniedem kif aġġornati fl-2008, wara li kkunsidra l-Patt Internazzjonali dwar id-Drittijiet Ċivili u Politiċi tal-1966, il-Konvenzjoni Kontra t-Tortura u Trattament jew Pieni Krudili, Inumani jew Degradanti oħra u l-Karta Għarbija dwar id-Drittijiet tal-Bniedem, li tagħhom il-Baħrejn huwa firmatarju, wara li kkunsidra d-Dikjarazzjoni Universali tad-Drittijiet tal-Bniedem tal-1948, wara li kkunsidra l-Konvenzjoni ta' Ġinevra tal-1949, wara li kkunsidra l-Artikoli 122(5) u 110(4) tar-Regoli ta' Proċedura tiegħu, billi l-każijiet ta' ksur tad-drittijiet tal-bniedem fil-Baħrejn jibqgħu ta' tħassib kbir; billi ħafna azzjonijiet riċenti mill-awtoritajiet tal-Baħrejn ikomplu jiksru u jirrestrinġu d-drittijiet u l-libertajiet ta' sezzjonijiet tal-poplu tal-Baħrejn, b'mod partikolari d-dritt tal-individwi għall-protesta paċifika, għal-libertà tal-espressjoni u l-libertà diġitali; billi l-attivisti tad-drittijiet tal-bniedem qed jiffaċċjaw attakki sistematiċi, fastidju u detenzjoni; billi Nabeel Rajab, il-President taċ-Ċentru għad-Drittijiet tal-Bniedem tal-Baħrejn (BCHR) u Deputat Segretarju Ġenerali tal-Federazzjoni Internazzjonali għad-Drittijiet tal-Bniedem (FIDH), kien ikkundannat tliet snin ħabs f'Awwissu 2012 fuq akkużi li sejjaħ u pparteċipa "f'laqgħat illegali" u "kiser l-ordni pubbliku" bejn Frar u Marzu 2011; billi s-sentenza tiegħu tnaqqset għal sentejn ħabs wara appell; billi qabel iż-żmien fil-ħabs is-Sur Rajab repetutament kien arrestat minħabba li esprima kritika b'mod paċifiku fil-konfront tal-gvern matul protesti favur id-demokrazija li seħħew fil-Baħrejn fl-2011; billi nhar il-Ġimgħa 29 ta' Novembru 2013 Nabeel Rajab kien diġà skonta tliet kwarti mis-sentenza tiegħu ta' sentejn ħabs u sar legalment eliġibbli biex jinħeles; billi fil-21 ta' Jannar 2014 tressqet it-tielet talba għal ħelsien bikri mill-avukati ta' Nabeel Rajab lill-Qorti, imma din kienet miċħuda; billi l-Grupp ta' Ħidma tan-Nazzjonijiet Uniti dwar id-Detenzjoni Arbitrarja iddeskriva d-detenzjoni tas-Sur Nabeel Rajab bħala arbitrarja; billi fit-22 ta' Ġunju 2011, Abdulhadi-al-Khawaja, fundatur tal-BCHR u koordinatur reġjonali tal-Front Line Defenders, li għandu nazzjonalità Daniża, u Ibrahim Sharif, Segretarju Ġenerali tas-Soċjetà ta' Azzjoni Demokratika Nazzjonali, kienu kkundannati l-ħabs għal għomorhom minn qorti militari speċjali; billi l-proċess legali intemm wara tliet snin ta' appelli u s-sentenzi nżammu; billi fis-27 ta' Jannar 2014, Zainab al-Khawaja, it-tifla ta' Adbulhadi-al-Khawaja, kienet ikkundannata mill-Qorti tal-Maġistrati f'Manama għal erba' xhur oħra ta' priġunerija fuq l-akkuża li 'qerdet proprjetà tal-gvern'; billi wara r-rapport tal-Kummissjoni ta' Inkjesta Indipendenti tal-Baħrejn (BICI), l-awtoritajiet tal-Baħrejn impenjaw ruħhom li jwettqu riformi; billi l-gvern naqas milli jimplimenta b'mod sħiħ ir-rakkomandazzjonijiet ewlenin tal-Kummissjoni, l-aktar il-ħelsien tal-mexxejja tad-dimostranti ħatja li eżerċitaw id-dritt tagħhom għal-libertà tal-espressjoni u tal-assemblea paċifika; billi fit-2 ta' Settembru 2013 il-Baħrejn ħabbar li kien se jospita l-kwartieri ġenerali permanenti tal-Qorti Għarbija tad-Drittijiet tal-Bniedem wara l-approvazzjoni tagħha f'laqgħa tal-Lega Għarbija fil-Kajr; billi fil-15 ta' Jannar 2014 l-Eċċellenza Tiegħu, il-Prinċep Eredi Salman bin Hamad bin Isa Al Khalifa, fuq talba tal-Eċċellenza Tiegħu, ir-Re Hamad Bin Isa Al Khalifa, kellu taħdidiet intensivi mal-parteċipanti fid-Djalogu ta' Kunsens Nazzjonali, inkluż b'mod partikolari max-Sheikh Ali Salman, is-Segretarju Ġenerali ta' Alwefaq, għall-ewwel darba minn meta bdew l-avvenimenti ta' Frar 2011; Jikkundanna l-każijiet kollha ta' ksur tad-drittijiet tal-bniedem fil-Baħrejn u jħeġġeġ lill-gvern tal-Baħrejn jimplimenta r-rakkomandazzjonijiet kollha tar-rapport BICI u tar-Reviżjoni Perjodika Universali, itemm l-abbużi kollha kontra d-drittijiet tal-bniedem u jirrispetta d-drittijiet tal-bniedem u l-libertajiet fundamentali, inklużi l-libertà tal-espressjoni, kemm onlajn u kemm offlajn, u l-libertà tal-assemblea, bi qbil mal-obbligi internazzjonali tal-Baħrejn dwar id-drittijiet tal-bniedem; Jitlob għall-ħelsien immedjat u mingħajr kundizzjoni tal-priġunieri kollha ta' kuxjenza, attivisti politiċi, ġurnalisti, difensuri tad-drittijiet tal-bniedem u dimostranti paċifiċi, inklużi Nabeel Rajab, Abdulhadi Al-Khawaja, Ibrahim Sharif, Naji Fateel, u Zainab Al-Khawaja; Jesprimi t-tħassib serju tiegħu dwar it-trattament li l-awtoritajiet tal-Baħrejn qed jagħtu lil Nabeel Rajab u lill-attivisti oħra tad-drittijiet tal-bniedem, minbarra r-rifjut tagħhom li jagħtuh il-ħelsien bikri li hu eliġibbli għalih skont il-liġi; Jitlob għar-ratifika tal-Konvenzjoni Internazzjonali dwar il-Protezzjoni tal-Persuni kollha kontra l-Għejbien Furzat; Jenfasizza l-obbligu li d-difensuri tad-drittijiet tal-bniedem ikunu assigurati l-protezzjoni u jitħallew ikomplu l-ħidma tagħhom mingħajr tfixkil, intimidazzjoni jew fastidju; Jopponi l-ħolqien u l-użu ta' qrati speċjali jew l-użu ta' qrati militari għas-smigħ ta' reati b'rabta mas-sigurtà nazzjonali; Iħeġġeġ lill-awtoritajiet tal-Baħrejn jirrispettaw id-drittijiet tal-minorenni, bi qbil mal-Konvenzjoni tad-Drittijiet tat-Tfal, li tagħha l-Baħrejn hu firmatarju; Jilqa' d-deċiżjoni tal-Prinċep Salman bin Hamad bin Isa Al Khalifa li jkollu taħdidiet mal-mexxejja tal-ħames gruppi ewlenin tal-oppożizzjoni fil-15 ta' Jannar 2014 sabiex jesplora mezzi li bihom jegħleb l-isfidi li qed jiffaċċja d-djalogu nazzjonali li kien ġie sospiż mill-gvern ftit jiem qabel; jilqa' r-reazzjoni pożittiva tal-oppożizzjoni u jistenna bil-ħerqa li jerġa' jibda d-Djalogu ta' Kunsens Nazzjonali; jinnota li m'hemmx soluzzjoni oħra ħlief soluzzjoni interna abbażi ta' kompromessi u fiduċja reċiproka; jittama li dan il-pass iħeġġeġ djalogu nazzjonali serju u inklużiv, li jwitti t-triq għal riformi profondi u sostenibbli lejn rikonċiljazzjoni nazzjonali tas-soċjetà tal-Baħrejn; Jinsab inkoraġġit mit-tnedija operattiva tal-uffiċċju tal-Ombudsman tal-Ministeru għall-Intern u ta' Unità ta' Investigazzjonijiet Speċjali fl-Uffiċċju tal-Prosekutur Pubbliku u jitlob biex dawn l-istituzzjonijiet jaġixxu b'mod indipendenti u effettiv; jilqa' r-rwol attiv dejjem akbar li kellha l-Istituzzjoni Nazzjonali għad-Drittijiet tal-Bniedem sa mir-riforma tagħha u l-ħolqien ta' 'Kummissjoni tal-Priġunieri u d-Detenuti', li se timmonitorja l-postijiet tad-detenzjoni sabiex timpedixxi t-tortura u t-trattament ħażin; jitlob lill-awtoritajiet tal-Baħrejn itejbu l-kundizzjonijiet u t-trattament tal-priġunieri u jippermettu lill-organizzazzjonijiet lokali u internazzjonali rilevanti jkollhom aċċess għaċ-ċentri ta' detenzjoni; Jinnota li l-Gvern tal-Baħrejn qed jagħmel sforzi li għadhom għaddejjin biex jirriforma l-kodiċi penali u l-proċeduri legali, u jħeġġeġ biex dan il-proċess jitkompla; jistieden lill-Gvern tal-Baħrejn jieħu l-passi meħtieġa kollha biex jiggarantixxi l-proċess ġust, u l-indipendenza u l-imparzjalità tal-ġudikatura fil-Baħrejn, u biex jiżgura li din taġixxi f'konformità sħiħa mal-istandards internazzjonali tad-drittijiet tal-bniedem; Jinkoraġġixxi lin-NU torganizza żjara immedjata mit-tliet Rapporteurs Speċjali dwar id-drittijiet għal-libertà tal-assemblea paċifika u tal-assoċjazzjoni, dwar it-tortura u dwar l-indipendenza tal-maġistrati u l-avukati; Jistieden lill-VP/RGħ u lill-Istati Membri jaħdmu flimkien biex jiżviluppaw strateġija ċara li tistabbilixxi kif l-UE, pubblikament u privatament, se tinsisti dwar il-ħelsien tal-attivisti arrestati u tal-priġunieri ta' kuxjenza; jistieden lill-VP/RGħ taħdem mal-Istati Membri biex tiżgura l-adozzjoni tal-konklużjonijiet tal-Kunsill Affarijiet Barranin dwar is-sitwazzjoni tad-drittijiet tal-bniedem fil-Baħrejn, li għandha tinkludi sejħa speċifika biex l-attivisti arrestati jinħelsu immedjament u mingħajr kundizzjoni; Jilqa' d-deċiżjoni tal-Lega Għarbija li twaqqaf Qorti Għarbija tad-Drittijiet tal-Bniedem f'Manama u jesprimi t-tama tiegħu li din taf isservi ta' katalist għad-drittijiet tal-bniedem fir-reġjun kollu; iħeġġeġ lill-Gvern tal-Baħrejn, kif ukoll lis-sħab tiegħu fil-Lega Għarbija, jiżguraw l-integrità, l-imparzjalità, l-effiċjenza u l-kredibilità ta' din il-Qorti; Jitlob biex il-Kunsill jadotta miżuri xierqa fil-każ li l-proċess ta' riformi ma jitkompliex jew li s-sitwazzjoni tad-drittijiet tal-bniedem teħżien; Jinkoraġġixxi t-twaqqif ta' moratorium uffiċjali dwar l-eżekuzzjonijiet bl-għan li titneħħa kompletament il-piena tal-mewt; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-gvernijiet u lill-parlamenti tal-Istati Membri, u lill-Gvern u lill-Parlament tar-Renju tal-Baħrejn. wara li kkunsidra t-talba tas-16 ta' Ottubru 2013 ta' Lara Comi għall-ħarsien tal-immunità fir-rigward tal-proċedimenti ġudizzjarji pendenti quddiem il-Qorti ta' Ferrara, wara li sema' lil Lara Comi fit-5 ta' Novembru 2013 skont it-termini tal-Artikolu 7(3) tar-Regoli ta' Proċedura tiegħu, wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976, wara li kkunsidra d-deċiżjoni tiegħu tal-14 ta' Jannar 2014 dwar it-talba għall-ħarsien tal-immunità u l-privileġġi ta' Lara Comi, wara li kkunsidra l-Artikoli 6(3) u 7 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A7-0067/2014), billi Lara Comi, Membru tal-Parlament Ewropew, talbet il-ħarsien tal-immunità parlamentari tagħha fir-rigward ta' taħrika biex tidher quddiem it-Tribunale ta' Ferrara li ġiet mgħarrfa dwarha fl-1 ta' Ottubru 2013 fir-rigward ta' talba miġjuba kontriha għal rimedju għal danni allegatament ikkawżati minnha minħabba dikjarazzjonijiet magħmulin minnha waqt dibattitu politiku mxandar fuq it-televiżjoni; billi fit-30 ta' Lulju 2013 Lara Comi kienet diġà talbet il-ħarsien tal-immunità parlamentari tagħha fir-rigward ta' proċedimenti ġudizzjarji mnedija mill-Prosekutur Pubbliku ta' Ferrara b'segwitu ta' akkuża ta' malafama aggravata miġjuba għall-istess dikjarazzjonijiet li huma s-suġġett ta' din id-deċiżjoni; billi l-Artikolu 8 tal-Protokoll dwar il-privileġgi u l-immunitajiet tal-Unjoni Ewropea, li Lara Comi qed tinvoka esspressament fit-talba tagħha għall-ħarsien tal-immunità, jiddisponi li l-Membri tal-Parlament Ewropew ma jistgħux jiġu mfittxija, miżmuma jew persegwiti minħabba l-fehmiet espressi jew il-voti mitfugħa fil-qadi ta' dmirijiethom; billi, fl-eżerċizzju tas-setgħat tiegħu f'dak li għandu x'jaqsam ma' privileġġi u immunitajiet, il-Parlament għandu qabel kollox iħares l-integrità tiegħu bħala assemblea leġiżlattiva demokratika u jiżgura l-indipendenza tal-Membri tiegħu fil-qadi ta' dmirijiethom; billi l-Parlament jiddisponi minn setgħat ta' diskrezzjoni wesgħin fir-rigward il-linja ta' azzjoni li jagħżel li jagħti lil deċiżjoni bi tweġiba għal talba għall-ħarsien tal-immunità parlamentari ta' wieħed mill-Membri tiegħu; billi l-Qorti tal-Ġustizzja rrikonoxxiet li dikjarazzjoni magħmula minn Membri barra mill-Parlament Ewropew tista' tikkostitwixxi opinjoni espressa fil-qadi tad-dmirijiet tal-Membru fit-tifsira tal-Artikolu 8 tal-Protokoll, u tat rilevanza mhux għall-post fejn tkun ġiet magħmula d-dikjarazzjoni, iżda għan-natura u l-kontenut tagħha; billi l-immunità mill-proċedimenti ġudizzjarji li jgawdu l-Membri tal-Parlament Ewropew testendi wkoll għall-proċedimenti ċivili; billi Lara Comi kienet mistiedna fix-xandira televiżiva inkwistjoni fil-kapaċità tagħha bħala Membru tal-Parlament Ewropew u mhux bħala rappreżentanta nazzjonali ta' partit, li kien diġà rappreżentat minn mistieden ieħor, bi qbil mad-dispożizzjonijiet nazzjonali maħsuba biex jiggarantixxu preżenza ekwilibrata ta' kelliema politiċi fid-dibattiti televiżivi li jitwettqu waqt il-kampanji elettorali, kif inhu l-każ inkwistjoni; billi fid-demokraziji moderni d-dibattitu politiku ma jsirx biss fil-Parlament iżda wkoll permezz tal-mezzi tal-komunikazzjoni li jvarjaw minn stqarrijiet għall-istampa sal-internet; billi fix-xandira televiżiva inkwistjoni Lara Comi tkellmet bħala Membru tal-Parlament Ewropew biex tiddiskuti kwistjonijiet politiċi, inkluż dwar l-akkwist pubbliku u l-kriminalità organizzata, li dwarhom hija dejjem ħadet interess fil-livell Ewropew; billi l-għada stess, is-Sa. Comi bagħtet l-apoloġiji tagħha lill-ilmentatur, li wara ġew imtennija f'xandira televiżiva nazzjonali oħra; billi d-dikjarazzjonijiet inkwistjoni quddiem il-Parlament Ewropew huma l-istess li dwarhom huwa kien diġà ħa deċiżjoni, fl-14 ta' Jannar 2014, li jħares l-immunità tas-Sa. Comi fir-rigward tal-proċedimenti penali pendenti quddiem it-Tribunal ta' Ferrara; Jiddeċiedi li jħares il-privileġġi u l-immunità ta' Lara Comi; Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Taljana u lil Lara Comi. wara li kkunsidra t-talba għat-tneħħija tal-immunità ta' Zbigniew Ziobro, imressqa mill-Prosekutur Pubbliku tar-Repubblika tal-Polonja nhar l-24 ta' Ġunju 2013, b'rabta mal-proċediment kriminali pendenti quddiem il-Qorti Distrettwali taċ-Ċentru tal-Belt ta' Varsavja, Dipartiment V (Kriminali) [Riferenza Nru V K199/12], u mħabbra fis-seduta plenarja 9-ta' Settembru 2013, wara li kkunsidra s-seduta ta' smigħ ta' Zbigniew Ziobro, skont l-Artikolu 7(5) tar-Regoli ta' Proċedura tiegħu, wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976, wara li kkunsidra l-Artikolu 105 tal-Kostituzzjoni tar-Repubblika tal-Polonja, wara li kkunsidra l-Artikoli 6(1) u 7 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A7-0045/2014), billi l-Prosekutur Pubbliku tar-Repubblika tal-Polonja talab it-tneħħija tal-immunità parlamentari ta' Zbigniew Ziobro, Membru tal-Parlament Ewropew, b'rabta ma' azzjoni legali dwar reat allegat; billi t-talba tal-Prosekutur Pubbliku hija marbuta ma' reat soġġett għal prosekuzzjoni privata skont it-termini tal-Artikolu 212(1) u (2) tal-Kodiċi Kriminali Pollakk; billi, skont it-termini tal-Artikolu 8 tal-Protokoll dwar il-privileġgi u l-immunitajiet tal-Unjoni Ewropea, il-Membri tal-Parlament Ewropew ma għandhom ikunu soġġetti għal ebda forma ta' inkjesta, detenzjoni jew proċedimenti legali f'dak li għandu x'jaqsam ma' opinjonijiet espressi jew voti mixħutin minnhom fit-twettiq ta' dmirijiethom; billi, skont l-Artikolu 9 tal-Protokoll dwar il-privileġgi u l-immunitajiet tal-Unjoni Ewropea, il-Membri tal-Parlament Ewropew għandhom igawdu fit-territorju tal-Istat tagħhom l-immunitajiet mogħtijin lill-membri tal-Parlament tagħhom; billi, skont l-Artikolu 105 tal-Kostituzzjoni tar-Repubblika tal-Polonja, "Deputat ma għandux jinżamm responsabbli tal-attività tiegħu mwettqa fl-ambitu tal-mandat ta' Deputat matul it-terminu tiegħu jew wara li jintemm l-istess mandat. Rigward tali attivitajiet, id-Deputat jista' jinżamm responsabbli biss quddiem is-Sejm u, f'każ fejn ikun kiser il-jeddijiet ta' terzi, jistgħu jinbdew proċedimenti kontra tiegħu quddiem qorti jekk kemm-il darba jkun hemm il-kunsens tas-Sejm"; billi l-allegat reat ma għandux konnessjoni diretta jew ovvja ma' Zbigniew Ziobro għar-rigward tal-qadi ta' dmirijietu bħala Membru tal-Parlament Ewropew, u lanqas ma jikkostitwixxi opinjoni espressa jew vot mitfugħ fil-qadi ta' dmirijietu bħala Membru tal-Parlament Ewropew għall-finijiet tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea; billi l-proċedimenti kriminali kontra Zbigniew Ziobro ma għandhom l-ebda rabta mal-pożizzjoni tiegħu ta' Membru tal-Parlament Ewropew; billi t-talba tressqet b'riżultat ta' kontrotalba u billi, f'kuntest bħal dan, deċiżjoni li ma titneħħiex l-immunità ta' Membru tipprevjeni lill-parti privata l-oħra milli tmexxi l-każ quddiem il-qorti bħala parti mid-difiża tal-istess parti; Jiddeċiedi li jneħħi l-immunità ta' Zbigniew Ziobro; Jagħti istruzzjonijiet lill-President tiegħu biex jgħaddi din id-deċiżjoni u r-rapport tal-kumitat kompetenti tiegħu immedjatament lill-awtorità kompetenti tar-Repubblika tal-Polonja u lil Zbigniew Ziobro. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2013)0427), wara li kkunsidra l-Artikolu 294(2) u l-Artikolu 207 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0179/2013), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tas-16 ta' Jannar 2014, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Kummerċ Internazzjonali (A7-0467/2013), Jadotta l-pożizzjoni tiegħu fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra l-proposta tal-Kummissjoni lill-Kunsill (COM(2013)0429), wara li kkunsidra l-Artikolu 203 tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C7-0232/2013), wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Kummerċ Internazzjonali (A7-0466/2013), Japprova l-proposta tal-Kummissjoni; Jistieden lill-Kunsill biex jinfurmah jekk ikollu l-ħsieb li jitbiegħed mit-test approvat mill-Parlament; Jitlob lill-Kunsill biex jerġa' jikkonsultah jekk ikollu l-ħsieb li jemenda t-test approvat mill-Parlament b'mod sustanzjali; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2013)0937), wara li kkunsidra l-Artikolu 294(2) u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7–0008/2014), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tat-22 ta' Jannar 2014, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 u l-Artikolu 46(1) tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji (A7-0036/2014), billi għal raġunijiet ta' urġenza huwa ġustifikat li l-votazzjoni ssir qabel l-iskadenza tat-terminu ta' tmien ġimgħat stabbilit fl-Artikolu 6 tal-Protokoll Nru 2 dwar l-applikazzjoni tal-prinċipji ta' sussidjarjetà u ta' proporzjonalità; Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra il-proposta għal deċiżjoni tal-Kunsill (13408/2013), wara li kkunsidra l-Ftehim ta' Cape Town tal-2012 dwar l-implimentazzjoni tad-dispożizzjonijiet tal-Protokoll tal-1993 relatat mal-Konvenzjoni Internazzjonali ta' Torremolinos għas-Sikurezza tal-Bastimenti tas-Sajd tal-1977, wara li kkunsidra t-talba għal approvazzjoni mressqa mill-Kunsill b'konformità mal-Artikoli 100(2) u 218(5), l-Artikolu 218(6), it-tieni subparagrafu, punti (a)(v) u l-Artikolu 218(8) tat-Trattat dwar il-Funzjonament tal-Unjoni Ewropea (C7-0389/2013), wara li kkunsidra l-Artikoli 81 u 90(7) tar-Regoli ta' Proċedura tiegħu, wara li kkunsidra r-rakkomandazzjoni tal-Kumitat għat-Trasport u t-Turiżmu (A7-0040/2014), Jagħti l-approvazzjoni tiegħu għall-abbozz ta' deċiżjoni tal-Kunsill; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni u lill-gvernijiet u l-parlamenti tal-Istati Membri. wara li kkunsidra l-proposta tal-Kummissjoni lill-Parlament u lill-Kunsill (COM(2013)0228), wara li kkunsidra l-Artikolu 294(2), u l-Artikolu 21(2) u l-Artikolu 114(1) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0111/2013), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-opinjoni motivata preżentata mis-Senat Rumen, fil-qafas tal-Protokoll Nru 2 dwar l-applikazzjoni tal-prinċipji ta' sussidjarjetà u proporzjonalità, li tiddikjara li l-abbozz ta' att leġiżlattiv mhuwiex konformi mal-prinċipju ta' sussidjarjetà, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A7-0017/2014), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-Presidenti tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 21(2) u l-Artikolu 114(1) tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, L-Unjoni stipulat għaliha nnifisha l-għan li żżomm u tiżviluppa żona ta' libertà, sigurtà u ġustizzja, mingħajr fruntieri interni, li fiha jkun żgurat il-moviment liberu tal-persuni. L-Unjoni stipulat għaliha nnifisha l-għan li tistabbilixxi u tiżgura l-funzjonament tas-suq intern. Sabiex iċ-ċittadini tal-Unjoni u kumpaniji jew impriżi oħra jgawdu d-dritt tagħhom għall-moviment ħieles fi ħdan is-suq intern, l-Unjoni għandha tadotta miżuri konkreti li jissimplifikaw il-formalitajiet amministrattivi eżistenti relatati mal-aċċettazzjoni transkonfinali ta' ċerti dokumenti pubbliċi. Il-legalizzazzjoni u l-Apostille huma formalitajiet amministrattivi li bħalissa għandhom jiġu sodisfatti sabiex dokument pubbliku maħruġ fi Stat Membru wieħed ikun jista' jintuża għal skopijiet uffiċjali fi Stat Membru ieħor. Dawn huma mekkaniżmi skaduti u sproporzjonati li jistabbilixxu l-awtentiċità tad-dokumenti pubbliċi. Għandu jiġi stabbilit qafas aktar sempliċi. Fl-istess ħin, mekkaniżmu aktar effettiv għall-kooperazzjoni amministrattiva bejn l-Istati Membri għandu jkun disponibbli meta jkun hemm dubju raġonevoli rigward l-awtentiċità ta' dokument pubbliku. Dan il-mekkaniżmu għandu jssaħħaħ il-fiduċja reċiproka bejn l-Istati Membri fis-suq intern. Sabiex jiġi promoss il-moviment liberu taċ-ċittadini u tal-kumpaniji jew impriżi oħra fl-Unjoni, il-kategoriji identifikati ta' dokumenti pubbliċi għandhom ikunu eżentati minn kull forma ta' legalizzazzjoni jew a. Formalitajiet oħra relatati maċ-ċirkolazzjoni transkonfinali ta' dokumenti pubbliċi, jiġifieri l-ħtieġa li jiġu pprovduti kopji ċċertifikati u traduzzjonijiet awtentikati għandhom ukoll jiġu ssimplifikati biex ikomplu jiffaċilitaw l-aċċettazzjoni ta' dokumenti pubbliċi bejn l-Istati Membri. Ir-Regolament (UE) Nru 1024/2012 għandu għalhekk jiġi emendat sabiex dan ir-Regolament jiżdied mal-lista ta' dispożizzjonijiet li huma implimentati permezz tas-Sistema ta' Informazzjoni tas-Suq Intern. L-awtoritajiet ta' Stat Membru li fih dokument pubbliku jew kopja tiegħu ċertifikata hija ppreżentata għandu jkollhom il-possibbiltà li jressqu talbiet għall-informazzjoni lill-awtoritajiet rilevanti tal-Istat Membru fejn inħarġu dawn id-dokumenti, jew permezz tal-użu tas-Sistema ta' Informazzjoni tas-Suq Intern direttament, jew billi tiġi kkuntattjata l-awtorità ċentrali tal-Istat Membru tagħhom, meta dawn ikollhom dubju raġonevoli dwar l-awtentiċità ta' dawn id-dokumenti. L-istess possibilità għandha tingħata lil entitajiet awtorizzati permezz ta' att jew ta' deċiżjoni amministrattiva biex iwettqu dmirijiet pubbliċi. L-awtoritajiet mitluba għandhom iwieġbu għal talbiet bħal dawn fl-iqsar perjodu ta' żmien possibbli. Jekk it-tweġiba tal-awtoritajiet mitluba ma tikkonfermax l-awtentiċità tad-dokument pubbliku jew tal-kopja ċċertifikata tiegħu, l-awtorità rikjedenti ma għandhiex tkun obbligata li taċċettahom. L-awtoritajiet għandhom jibbenefikaw mill-funzjonalitajiet tal-IMI disponibbli, inkluż l-għoti ta' sistema multilingwi għal komunikazzjonijiet, l-użu ta' mistoqsijiet u tweġibiet standard u tradotti minn qabel u kif ukoll minn repożitorju ta' mudelli ta' dokumenti pubbliċi użati fis-suq intern. L-awtoritajiet ċentrali tal-Istati Membri għandhom jipprovdu għajnuna fir-rigward ta' talbiet għal informazzjoni, b'mod partikolari sabiex jittrażmettu u jirċievu dawn it-talbiet u jagħtu l-informazzjoni kollha meħtieġa fir-rigward ta' dawk it-talbiet. Sabiex tippermetti l-użu ta' teknoloġiji moderni ta' komunikazzjoni, il-Kummissjoni għandha tiżviluppa verżjonijiet elettroniċi ta' formoli standard multilingwi tal-Unjoni jew formati oħrajn tajbin għal skambji elettroniċi. Ir-relazzjoni bejn dan ir-Regolament u l-liġi tal-Unjoni eżistenti għandha tiġi ċċarata. F'dak ir-rigward, dan ir-Regolament ma għandux jippreġudika l-applikazzjoni tal-liġi tal-Unjoni li fiha dispożizzjonijiet dwar legalizzazzjoni, formalità simili jew formalitajiet oħra, iżda għandu jikkumplimentaha. Dan ir-Regolament lanqas ma għandu jippreġudika l-applikazzjoni tal-liġi tal-Unjoni dwar firem elettroniċi u identifikazzjoni elettronika. Fl-aħħar nett, dan ir-Regolament ma għandux jippreġudika l-użu ta' sistemi oħra ta' kooperazzjoni amministrattiva stabbiliti mil-liġi tal-Unjoni li jipprovdu għal skambju ta' informazzjoni bejn l-Istati Membri f'oqsma speċifiċi. Dan ir-Regolament jista' jiġi applikat f'sinerġija ma' tali sistemi speċifiċi. Il-konsistenza mal-għanijiet ġenerali ta' dan ir-Regolament teħtieġ li, bħal bejn l-Istati Membri, għandu jieħu preċedenza fuq konvenzjonijiet bilaterali jew multilaterali li għalihom l-Istati Membri huma parti u li jittrattaw kwistjonijiet koperti minnu. Sabiex tiġi ffaċilitata l-applikazzjoni ta' dan ir-Regolament, l-Istati Membri għandhom jipprovdu lill-Kummissjoni d-dettalji ta' kuntatt tal-awtoritajiet ċentrali tagħhom. Dik l-informazzjoni għandha tkun disponibbli għall-pubbliku b'mod partikolari permezz tan-Netwerk Ġudizzjarju Ewropew fi kwistjonijiet ċivili u kummerċjali. Dan ir-Regolament jirrispetta d-drittijiet fundamentali u josserva l-prinċipji rikonoxxuti mill-Karta tad-Drittijiet Fundamentali tal-Unjoni Ewropea, b'mod partikolari d-dritt għar-rispett għall-ħajja privata u tal-familja (l-Artikolu 7), id-dritt għall-protezzjoni tad-dejta personali (l-Artikolu 8), id-dritt għaż-żwieġ u għat-trobbija ta' familja (l-Artikolu 9), il-libertà tal-għażla ta' impjieg u l-ingaġġ f'xogħol (l-Artikolu 15), il-libertà tal-ġestjoni ta' negozju (l-Artikolu 16) u l-libertà tal-moviment u tar-residenza (l-Artikolu 45). Dan ir-Regolament għandu jiġi applikat skont dawk id-drittijiet u prinċipji. Peress li l-għan ta' dan ir-Regolament ma jistax jintlaħaq b'mod suffiċjenti mill-Istati Membri u għalhekk jista' jintlaħaq aħjar fuq livell tal-Unjoni, l-Unjoni tista' tadotta miżuri, skont il-prinċipju ta' sussidjarjetà kif stipulat fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li huwa neċessarju sabiex jinkisbu dawk l-għanijiet. Dan ir-Regolament jipprovdi għal dispensa mil-legalizzazzjoni jew formalità simili u għal simplifikazzjoni ta' formalitajiet oħra marbuta mal-aċċetazzjoni ta' ċerti dokumenti pubbliċi maħruġa mill-awtoritajiet tal-Istati Membri. Dan ir-Regolament ma japplikax għar-rikonoxximent tal-kontenut tad-dokumenti pubbliċi maħruġa mill-awtoritajiet ta' Stati Membri oħra. Għall-finijiet ta' dan ir-Regolament: ċittadinanza u nazzjonalità; proprjetà immobbli; status ġuridiku u r-rappreżentanza ta' kumpanija jew ta' impriża oħra; drittijiet dwar proprjetà intelletwali; "legalizzazzjoni" tfisser il-proċedura formali biex tiġi ċċertifikata l-awtentiċità tal-firma ta' titular ta' xi uffiċċju pubbliku, il-kapaċità li fih il-persuna li tiffirma d-dokument aġixxiet u, fejn xieraq, l-identità tas-siġill jew it-timbru li dan ikollu; "formalità oħra" tfisser il-ħruġ ta' kopji ċertifikati u traduzzjonijiet awtentikati ta' dokumenti pubbliċi; "awtorità ċentrali" tfisser l-awtorità li ġiet innominata skont l-Artikolu 9 mill-Istati Membri biex iwettqu l-funzjonijiet relatati mal-applikazzjoni ta' dan ir-Regolament. L-awtoritajiet għandhom jaċċettaw kopji ċċertifikati li kienu maħruġa fi Stati Membri oħra. l-awtentiċità tal-firma, il-kapaċità li fih il-persuna li ffirmat id-dokument tkun aġixxiet, l-identità tas-siġill jew timbru. Talbiet għall-informazzjoni għandhom jistabbilixxu r-raġunijiet li fuqhom huma bbażati f'kull każ individwali. Dawn ir-raġunijiet għandhom ikunu relatati direttament maċ-ċirkostanzi tal-każ u ma għandhomx jibbażaw fuq kunsiderazzjonijiet ġenerali. Is-Sistema ta' Informazzjoni tas-Suq Intern stabbilita bir-Regolament (UE) Nru 1024/2012 għandha tintuża għall-iskopijiet tal-Artikolu 7. Kull Stat Membru għandu jinnomina mill-inqas awtorità ċentrali waħda. Fejn Stat Membru jkun innomina aktar minn awtorità ċentrali waħda, huwa għandu jinnomina l-awtorità ċentrali li għaliha tista' tiġi indirizzata kwalunkwe komunikazzjoni għal trasmissjoni lill-awtorità ċentrali kompetenti f'dak l-Istat Membru. L-awtoritajiet ċentrali għandhom jipprovdu assistenza rigward talbiet għal informazzjoni skont l-Artikolu 7, u għandhom b'mod partikolari: jittrażmettu u jirċievu dawn it-talbiet; jagħtu l-informazzjoni kollha meħtieġa fir-rigward ta' dawk it-talbiet. L-awtoritajiet ċentrali għandhom jieħdu kull miżura oħra meħtieġa biex tiġi ffaċilitata l-applikazzjoni ta' dan ir-Regolament, u għandhom b'mod partikolari: jiskambjaw l-aħjar prattiki rigward l-aċċettazzjoni tad-dokumenti pubbliċi bejn l-Istati Membri; jipprovdu u jaġġornaw regolarment l-aħjar prattiki dwar il-prevenzjoni ta' frodi tad-dokumenti pubbliċi, kopji ċċertifikati u traduzzjonijiet awtentikati; jipprovdu u jaġġornaw regolarment l-aħjar prattiki dwar il-promozzjoni tal-użu ta' verżjonijiet elettroniċi ta' dokumenti pubbliċi; jistabbilixxu mudelli ta' dokumenti pubbliċi permezz tar-repożitorju fis-Sistema ta' Informazzjoni tas-Suq Intern. Għall-għan tal-paragrafu 2, għandu jintuża n-Netwerk Ġudizzjarju Ewropew fil-qasam ċivili u kummerċjali stabbilit bid-Deċiżjoni 2001/470/KE. Il-formoli standard multilingwi tal-Unjoni għandhom ikunu disponibbli mill-awtoritajiet ta' Stat Membru lil ċittadini u kumpaniji jew impriżi oħra bħala alternattiva għal dokumenti pubbliċi ekwivalenti li jeżistu f'dak l-Istat Membru. Il-formoli standard multilingwi tal-Unjoni għandu jkollhom id-data tal-ħruġ kif ukoll-il-firma u s-siġill tal-awtorità emittenti. Il-Kummissjoni għandha tiżviluppa gwida dettaljata dwar l-użu tal-formoli standard multilingwi tal-Unjoni u għandha tassoċja l-awtoritajiet ċentrali għal dak l-għan permezz tal-mezzi msemmija fl-Artikolu 10. Il-Kummissjoni għandha tiżviluppa verżjonijiet elettroniċi ta' formoli standard multilingwi tal-Unjoni jew formati oħrajn tajbin għal skambji elettroniċi. Il-formoli standard multilingwi tal-Unjoni għandu jkollhom l-istess valur evidenzjarju formali bħad-dokumenti pubbliċi ekwivalenti maħruġa mill-awtoritajiet tal-Istat Membru emittenti. L-użu ta' formoli standard multilingwi tal-Unjoni ma għandux ikun obbligatorju u ma għandux jippreġudika l-użu ta' dokumenti pubbliċi ekwivalenti maħruġa mill-awtoritajiet tal-Istat Membru emittenti, jew ta' dokumenti pubbliċi oħrajn jew mezzi ta' prova. Dan ir-Regolament lanqas ma għandu jippreġudika l-applikazzjoni tal-liġi tal-Unjoni dwar firem elettroniċi u identifikazzjoni elettronika. Dan ir-Regolament ma għandux jippreġudika l-użu ta' sistemi oħra ta' kooperazzjoni amministrattiva stabbilita mil-liġi tal-Unjoni li jipprovdu għal skambju ta' informazzjoni bejn l-Istati Membri f'oqsma speċifiċi. Fl-Anness għar-Regolament (UE) Nru 1024/2012, jiżdied il-punt 6 li ġej: Dan ir-Regolament ma għandux jaffettwa l-applikazzjoni ta' konvenzjonijiet internazzjonali li għalihom Stat Membru wieħed jew aktar huma parti fiż-żmien tal-adozzjoni ta' dan ir-Regolament u li jittrattaw kwistjonijiet koperti minn dan ir-Regolament. Minkejja l-paragrafu 1, dan ir-Regolament għandu, bħal bejn l-Istati Membri, jkollu preċedenza fuq konvenzjonijiet konklużi minnhom sa fejn tali konvenzjonijiet jikkonċernaw kwistjonijiet regolati minn dan ir-Regolament. L-iskambju u t-trażmissjoni tal-informazzjoni u d-dokumenti mill-Istati Membri skont dan ir-Regolament għandhom iservu l-iskop speċifiku li jagħmilha possibbli li tkun ivverifikata l-awtentiċità tad-dokumenti pubbliċi mill-awtoritajiet permezz tas-Sistema ta' Informazzjoni tas-Suq Intern u biss fl-isfera tal-kompetenzi tagħhom f'kull każ individwali. Il-Kummissjoni għandha tpoġġi l-informazzjoni kollha msemmija fil-paragrafu 1 għad-dispożizzjoni tal-pubbliku permezz ta' kwalunkwe mezz xieraq, b'mod partikolari permezz tan-Netwerk Ġudizzjarju Ewropew fi kwistjonijiet ċivili u kummerċjali. Ir-rapport għandu jkun akkumpanjat, fejn xieraq, minn proposti għal adattazzjonijiet, b'mod partikolari rigward l-estensjoni tal-kamp ta' applikazzjoni ta' dan ir-Regolament għal dokumenti pubbliċi li għandhom x'jaqsmu ma' kategoriji ġodda kif imsemmi fil-paragrafu 1, il-punt (a) jew l-istabbiliment ta' formoli standard multilingwi tal-Unjoni ġodda jew modifika ta' dawk eżistenti, kif imsemmi fil-paragrafu 1, il-punti (b) u (c). Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi wara li kkunsidra l-proposta tal-Kummissjoni lill-Kunsill (COM(2013)0102), wara li kkunsidra l-Artikolu 294(2) u l-Artikolu 153(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0047/2013), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkonsulta lill-Kumitat tar-Reġjuni, wara li kkunsidra l-impenn meħud mir-rappreżentant tal-Kunsill, permezz tal-ittra tal-4 ta' Diċembru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li ikkunsidra r-rapport tal-Kumitat għall-Impjiegi u l-Affarijiet Soċjali (A7-0319/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2012)0372), wara li kkunsidra l-Artikolu 294(2) il-punt (g) tal-Artikolu 50(2) u l-Artikoli 53 u 62, tat-Trattat dwar il-Funzjonament tal-Unjoni Ewropea, skont liema Artikoli l-Kummissjoni ppreżentat il-proposta lill-Parlament (C7–0183/2012), wara li kkunsidra l-Artikolu 294(3) u l-Artikoli 50(1), 53(1) u 62 tat-Trattat dwar il-Funzjonament tal-Unjoni Ewropea, wara li kkunsidra l-opinjonijiet motivati preżentati mis-Senat Franċiż, il-Kamra tad-Deputati Lussemburgiża, is-Sejm Pollakk u l-Parlament Svediż, fil-qafas tal-Protokoll Nru 2 dwar l-applikazzjoni tal-prinċipji ta' sussidjarjetà u proporzjonalità, li jiddikjaraw li l-abbozz ta' att leġiżlattiv ma jimxix mal-prinċipju tas-sussidjarjetà, wara li kkunsidra l-impenn meħud mir-rappreżentant tal-Kunsill permezz ta' ittra tas-6 ta' Novembru 2013 sabiex tiġi approvata l-pożizzjoni tal-Parlament, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali u l-opinjoni tal-Kumitat għall-Kummerċ Internazzjonali u tal-Kumitat għall-Industrija, ir-Riċerka u l-Enerġija, tal-Kumitat għas-Suq Intern u l-Ħarsien tal-Konsumatur kif ukoll tal-Kumitat għall-Kultura u l-Edukazzjoni (A7-0281/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sostanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni u lill-parlamenti nazzjonali. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0654) u l-proposta emendata (COM(2012)0420), wara li kkunsidra l-Artikolu 294(2) u l-Artikolu 83(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7–0358/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-opinjoni motivata preżentata mill-Bundesrat Ġermaniż, fil-qafas tal-Protokoll Nru 2 dwar l-applikazzjoni tal-prinċipji ta' sussidjarjetà u proporzjonalità, li tiddikjara li l-abbozz ta' att leġiżlattiv ma jimxix mal-prinċipju ta' sussidjarjetà, wara li kkunsidra l-impenn tar-rappreżentant tal-Kunsill b'ittra tal-20 ta' Diċembru 2013 biex tiġi approvata l-pożizzjoni tal-Parlament, skont l-Artikolu 294(4) tat-Trattat dwar il-Funzjonament tal- Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji u l-opinjonijiet tal-Kumitat għal-Libertajiet Ċivili, il-Ġustizzja u l-Intern kif ukoll tal-Kumitat għall-Affarijiet Legali (A7-0344/2012), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2013)0153), wara li kkunsidra l-Artikolu 294(2) u l-Artikolu 194 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0075/2013), wara li kkunsidra l-Artikoli 294(3) tat-Trattat dwar il-Funzjonament tal-Unjoni Ewropea, wara li kkonsulta l-Kumitat tar-Reġjuni, wara li kkunsidra l-impenn meħud mir-rappreżentant tal-Kunsill, permezz tal-ittra tat-13 ta' Novembru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Industrija, ir-Riċerka u l-Enerġija (A7–0323/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi/tgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C7-0423/2013), wara li kkunsidra l-Artikolu 108 tar-Regoli ta' Proċedura tiegħu, wara li kkunsidra r-rapport tal-Kumitat għall-Kontroll tal-Baġit (A7-0050/2014), billi l-Kumitat tal-Parlament għall-Kontroll tal-Baġit ipproċeda għall-valutazzjoni tal-kredenzjali tal-persuna nominata, b'mod partikolari fid-dawl tar-rekwiżiti stipulati fl-Artikolu 286(1) tat-Trattat dwar il-Funzjonament tal-Unjoni Ewropea; billi fil-laqgħa tiegħu tat-23 ta' Jannar 2014 il-Kumitat għall-Kontroll tal-Baġit sema' lill-persuna nominata mill-Kunsill għas-sħubija fil-Qorti tal-Awdituri; Jagħti opinjoni favorevoli dwar il-proposta tal-Kunsill għall-ħatra ta' Klaus Heiner Lehne bħala Membru tal-Qorti tal-Awdituri; Jagħti istruzzjonijiet lill-President tiegħu sabiex jgħaddi din id-deċiżjoni lill-Kunsill u, għal skopijiet ta' informazzjoni, lill-Qorti tal-Awdituri kif ukoll lill-istituzzjonijiet l-oħra tal-Unjoni Ewropea u lill-istituzzjonijiet ta' verifika tal-Istati Membri. wara li kkunsidra l-abbozz ta' regolament tal-Kummissjoni (DD029683/02, wara li kkunsidra l-opinjoni mogħtija fil-18 ta' Ottubru 2013 mill-kumitat imsemmi fl-Artikolu 65 tar-regolament msemmija hawn fuq, wara li kkunsidra l-ittra tal-Kummissjoni tas-16 ta' Jannar 2014, li permezz tagħha talbet lill-Parlament jiddikjara li mhuwiex se jopponi l-abbozz ta' regolament, wara li kkunsidra l-ittra tal-Kumitat għat-Trasport u t-Turiżmu lill-President tal-Konferenza tal-Presidenti tal-Kumitati, bid-data tal-21 ta' Jannar 2014, wara li kkunsidra l-Artikoli 88(4)(d) u 87a(6) tar-Regoli ta' Proċedura tiegħu, wara li kkunsidra li l-ebda oġġezzjoni ma ġiet espressa fil-perjodu previst fit-tielet u r-raba inċiżi tal-Artikolu 87a(6) tar-Regoli ta' Proċedura li skada fl-4 ta' Frar 2014, Jiddikjara li ma jopponix l-abbozz ta' regolament tal-Kummissjoni; Jagħti istruzzjonijiet lill-President tiegħu biex jgħaddi din id-deċiżjoni lill-Kummissjoni u, għal skopijiet ta' informazzjoni, lill-Kunsill. wara li kkunsidra ir-regolament ta' delega tal-Kummissjoni (C(2013)9651), wara li kkunsidra l-ittra tal-Kummissjoni tal-21 ta' Jannar 2014, li permezz tagħha hija talbet lill-Parlament jiddikjara li mhux se joġġezzjona għar-regolament ta' delega, wara li kkunsidra l-Artikolu 290 tat-Trattat dwar il-Funzjonament tal-Unjoni Ewropea, wara li kkunsidra l-Artikolu 87a(6) tar-Regoli ta' Proċedura tiegħu, wara li kkunsidra li l-ebda oġġezzjoni ma ġiet espressa fil-perjodu previst fit-tielet u r-raba inċiżi tal-Artikolu 87a (6) tar-Regoli ta' Proċedura li skada fl-4 ta' Frar 2014, billi hu importanti li jkun żgurat li r-regolament ta' delega dwar il-kodiċi tal-kondotta Ewropea dwar sħubija jidħol fis-seħħ kemm jista' jkun malajr, minħabba l-bżonn urġenti ta' kodiċi ta' kondotta li japplika għall-preparazzjoni li għaddejja bħalissa tal-Ftehimiet ta' Sħubija u tal-programmi għall-perjodu 2014-2020; Jiddikjara li ma joġġezzjonax għar-regolament ta' delega; Jagħti istruzzjonijiet lill-President tiegħu sabiex jgħaddi din id-deċiżjoni lill-Kunsill u lill-Kummissjoni. wara li kkunsidra l-proposta tal-Kummissjoni lill-Parlament u lill-Kunsill (COM(2010)0379), wara li kkunsidra l-Artikolu 294(2) u l-Artikolu 79(2)(a) u (b) tat-Trattat dwar il-Funzjonament tal-Unjoni Ewropea, skont liema l-Kummissjoni ressqet proposta lill-Parlament (C7-0180/2010), wara li kkunsidra l-opinjoni tal-Kumitat għall-Affarijiet Legali dwar il-bażi ġuridika proposta, wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-opinjonijiet motivati mressqa, fi ħdan il-qafas tal-Protokoll (Nru 2) dwar l-applikazzjoni tal-prinċipji tas-sussidjarjetà u proporzjonalità, mill-Kamra tad-Deputati Ċeka, is-Senat Ċek, is-Senat tal-Pajjiżi l-Baxxi u l-Kamra tar-Rappreżentanti tal-Pajjiżi l-Baxxi, il-Kunsill Nazzjonali Awstrijak u l-Kunsill Federali Awstrijak, li affermaw li l-abbozz tal-att leġiżlattiv ma jikkonformax mal-prinċipju tas-sussidjarjetà, wara li kkunsidra l-impenn tar-rappreżentant tal-Kunsill b'ittra tal-6 ta' Novembru 2013 biex tiġi approvata l-pożizzjoni tal-Parlament, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 55 u 37 tar-Regoli ta' Proċedura tiegħu, wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern u l-opinjonijiet tal-Kumitat għall-Impjiegi u l-Affarijiet Soċjali u l-Kumitat għad-Drittijiet tan-Nisa u l-Ugwaljanza bejn is-Sessi (A7-0428/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2013)0185), wara li kkunsidra l-Artikolu 294(2) u l-Artikolu 207(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0091/2013), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tat-22 ta' Jannar 2014, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Sajd (A7-0475/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. wara li kkunsidra l-abbozz ta' deċiżjoni tal-Kunsill (11871/2013), wara li kkunsidra l-abbozz ta' protokoll ġdid li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta' Sħubija dwar is-Sajd bejn l-Unjoni Ewropea u r-Repubblika Gaboniża (11875/2013), wara li kkunsidra t-talba għal approvazzjoni mressqa mill-Kunsill skont l-Artikoli 43(2) u l-Artikolu 218(6), it-tieni subparagrafu, il-punt (a), u l-paragrafu 7, tat-Trattat dwar il-Funzjonament tal-Unjoni Ewropea (C7–0484/2013), wara li kkunsidra l-Artikolu 81 u l-Artikolu 90(7), tar-Regoli ta' Proċedura tiegħu, wara li kkunsidra r-rakkomandazzjoni tal-Kumitat għas-Sajd (A7-0049/2014), Jagħti l-approvazzjoni tiegħu għall-konklużjoni tal-ftehim; Jitlob lill-Kummissjoni tibgħat lill-Parlament l-atti u l-konklużjonijiet tal-laqgħat tal-kumitat konġunt previst fl-Artikolu 9 tal-ftehim, il-programm settorjali pluriennali msemmi fl-Artikolu 3 tal-protokoll, ir-riżultati tal-evalwazzjonijiet annwali kif ukoll l-atti u l-konklużjonijiet tal-laqgħat previsti fl-Artikolu 4 tal-protokoll; jistieden lill-Kummissjoni tiffaċilita l-parteċipazzjoni tar-rappreżentanti tal-Parlament, bħala osservaturi, fil-laqgħat tal-kumitat konġunt; jitlob lilll-Kummissjoni tressaq lill-Parlament u lill-Kunsill, fl-aħħar sena ta' applikazzjoni tal-protokoll fis-seħħ u qabel il-ftuħ tan-negozjati għat-tiġdid tiegħu, rapport sħiħ dwar l-implimentazzjoni tiegħu, li jindika l-użu tal-opportunitajiet tas-sajd u jivvaluta l-kost-effettività tal-protokoll; isostni li m'għandu jkun hemm ebda restrizzjoni mhux neċessajra fuq l-aċċess għal dak ir-rapport; Jistieden lill-Kunsill u lill-Kummissjoni, filwaqt li jaġixxu fil-limiti tal-poteri rispettivi tagħhom, iżommu lill-Parlament mgħarraf immedjatament u b'kollox fl-istadji kollha tal-proċeduri relatati mal-protokoll il-ġdid u t-tiġdid tiegħu, skont it-termini tal-Artikolu 13(2) tat-Trattat dwar l-Unjoni Ewropea u l-Artikolu 218(10) tat-Trattat dwar il-Funzjonament tal-Unjoni Ewropea; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u tar-Repubblika Gaboniża; wara li kkunsidra l-abbozz ta' deċiżjoni tal-Kunsill (12274/2013), wara li kkunsidra l-Artikolu 203 tat-Trattat KE, skont liema artikolu ġie kkonsultat mill-Kunsill (C7-0237/2013), wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Iżvilupp (A7-0054/2014), Japprova l-abbozz tad-deċiżjoni tal-Kunsill kif emendat; Jistieden lill-Kunsill sabiex jinformah jekk ikollu l-ħsieb li jitbiegħed mit-test approvat mill-Parlament; Jitlob lill-Kunsill biex jerġa' jikkonsultah jekk ikollu l-ħsieb li jemenda l-proposta tal-Kummissjoni b'mod sustanzjali; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. L-assistenza tal-Unjoni għandha tiffoka fejn ikollha l-akbar impatt, wara li tiġi kkunsidrata l-kapaċità tagħha li taġixxi fuq skala globali u twieġeb għall-isfidi globali bħall-qerda tal-faqar, l-iżvilupp sostenibbli u inklużiv jew il-promozzjoni tad-demokrazija madwar id-dinja, il-governanza tajba, id-drittijiet tal-bniedem u l-istat tad-dritt, l-involviment prevedibbli u fit-tul tagħha fl-għajnuna għall-iżvilupp u r-rwol tagħha fil-koordinazzjoni mal-Istati Membri tagħha. Kwistjonijiet globali bħall-enerġija, it-tibdil fil-klima u l-ambjent, ir-riżorsi naturali, inkluża l-materja prima, it-trasport marittimu, ir-riċerka u l-innovazzjoni. Kwistjonijiet relatati mal-Artiku. wara li kkunsidra l-proposta tal-Bank Ċentrali Ewropew tat-22 ta' Jannar 2014 għall-ħatra tal-Viċi President tal-Bord Superviżorju tal-Bank Ċetrali Ewropew (N7-0003/2014), wara li kkunsidra r-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji (A7-0086/2014), billi l-Artikolu 26(3) tar-Regolament (UE) Nru 1024/2013 jipprevedi li l-Bank Ċentrali Ewropew (BĊE) għandu jibgħat lill-Parlament il-proposta tiegħu għall-ħatra tal-Viċi President tal-Bord Superviżorju u li l-Viċi President għandu jintgħażel minn fost il-membri tal-Bord Eżekuttiv tal-BĊE; billi l-Artikolu 26(2) tar-Regolament (UE) Nru 1024/2013 jipprevedi li l-ħatriet għall-Bord Superviżorju bi qbil ma' dak ir-Regolament għandhom jirrispettaw il-prinċipji tal-bilanċ tas-sessi, l-esperjenza u l-kwalifiki; billi, fl-21 ta' Jannar 2014, il-Kunsill Ewropew ħatar lil Sabine Lautenschläger bħala membru tal-Bord Eżekuttiv tal-BĊE bi qbil mal-Artikolu 283(2) tat-Trattat dwar il-Funzjonament tal-Unjoni Ewropea; billi, permezz ta' ittra datata t-22 ta' Jannar 2014, il-BĊE ppreżenta proposta lill-Parlament għall-ħatra ta' Sabine Lautenschläger bħala l-Viċi President tal-Bord Superviżorju tal-BĊE għal terminu ta' kariga ta' ħames snin; billi l-Kumitat għall-Affarijiet Monetarji u Ekonomiċi tal-Parlament imbagħad ipproċeda għall-evalwazzjoni tal-kredenzjali tal-kandidata proposta, b'mod partikolari fid-dawl tar-rekwiżiti stipulati fl-Artikolu 26(2) u (3) tar-Regolament (EU) Nru 1024/2013; billi fl-ambitu ta' din l-evalwazzjoni, il-Kumitat irċieva curriculum vitae mingħand il-kandidata proposta kif ukoll t-tweġibiet tagħha għal kwestjonarju bil-miktub; billi l-Kumitat ipproċeda għal smigħ mal-kandidata proposta fit-3 ta' Frar 2014, u li matulu din tal-aħħar għamlet stqarrija preliminari u imbagħad wieġbet għall-mistoqsijiet li ġew indirizzati lilha mill-membri tal-Kumitat; Japprova l-proposta tal-BĊE għall-ħatra ta' Sabine Lautenschläger bħala Viċi President tal-Bord Superviżorju tal-BĊE; Jagħti istruzzjonijiet lill-President tiegħu biex jgħaddi din id-deċiżjoni lill-Bank Ċentrali Ewropew, lill-Kunsill, u lill-gvernijiet tal-Istati Membri. wara li kkunsidra l-proposta għal deċiżjoni tal-Kunsill (12418/2012), wara li kkunsidra l-abbozz ta' ftehim bejn l-Unjoni Ewropea u l-Konfederazzjoni Svizzera rigward kooperazzjoni dwar l-applikazzjoni tal-liġijiet tagħhom tal-kompetizzjoni (12513/2012), wara li kkunsidra t-talba għal approvazzjoni ppreżentata mill-Kunsill skont l-Artikoli 103 u 352, flimkien mal-Artikolu 218(6), it-tieni subparagrafu, punt (a)(v), tat-Trattat dwar il-Funzjonament tal-Unjoni Ewropea (C7-0146/2013), wara li kkunsidra l-Artikoli 81 u 90(7), tar-Regoli ta' Proċedura tiegħu, wara li kkunsidra r-rakkomandazzjoni tal-Kumitat għall-Affarijiet Ekonomiċi u Monetarji u l-opinjoni tal-Kumitat għall-Kummerċ Internazzjonali (A7-0060/2014), Jagħti l-approvazzjoni tiegħu għall-konklużjoni tal-ftehim; Ifakkar lill-Kunsill li, jekk għandu jemenda l-abbozz ta' deċiżjoni tiegħu, ikun meħtieġ li l-approvazzjoni tal-Parlament tintalab mill-ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u l-Konfederazzjoni Svizzera. wara li kkunsidra l-abbozz ta' deċiżjoni tal-Kunsill (12178/2013), wara li kkunsidra t-talba għal approvazzjoni ppreżentata mill-Kunsill skont l-Artikoli 114 u 207(3) u l-Artikolu 218(6), it-tieni subparagrafu, il-punt (a)(v), tat-Trattat dwar il-Funzjonament tal-Unjoni Ewropea (C7-0233/2013), wara li kkunsidra l-Artikoli 81 u 90(7) tar-Regoli ta' Proċedura tiegħu, wara li kkunsidra r-rakkomandazzjoni tal-Kumitat għall-Kummerċ Internazzjonali u l-opinjoni tal-Kumitat għall-Affarijiet Barranin (A7-0041/2014), Jagħti l-approvazzjoni tiegħu għall-abbozz ta' deċiżjoni tal-Kunsill; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill, lill-Kummissjoni, kif ukoll lill-gvernijiet u lill-parlamenti tal-Istati Membri. F'każijiet fejn l-għadd ta' produtturi, esportaturi jew importaturi tal-Unjoni, it-tipi ta' prodott jew it-tranżazzjonijiet huwa kbir, l-investigazzjoni tista' tiġi limitata għal għadd raġjonevoli ta' partijiet, prodotti, jew tranżazzjonijiet bl-użu ta' kampjuni li huma statistikament validi fuq il-bażi tal-informazzjoni disponibbli fiż-żmien tal-għażla, jew għall-akbar volum rappreżentattiv ta' produzzjoni, bejgħ jew esportazzjonijiet li jistgħu b'mod raġjonevoli jiġu investigati fiż-żmien disponibbli." il-pajjiż tal-oriġini u/jew tal-esportazzjoni jaqbel li jelimina jew jillimita s-sussidju jew jieħu miżuri oħra dwar l-effetti tiegħu; jew il-pajjiż tal-oriġini u/jew tal-esportazzjoni jaqbel li jelimina jew jillimita s-sussidju jew jieħu miżuri oħra dwar l-effetti tiegħu; jew Dispożizzjonijiet speċjali, partikolarment dwar id-definizzjoni komuni tal-kunċett tal-oriġini, kif jinstab fir-Regolament tal-Kunsill (KEE) Nru 2913/92 tat- 12 ta' Ottubru 1992 li jwaqqaf il-Kodiċi Doganali tal-Komunità [4], jistgħu jiġu adottati skont dan ir-Regolament. Il-Kummissjoni tista', wara konsultazzjoni mal-Kumitat Konsultattiv, tagħti struzzjonijiet lill-awtoritajiet doganali sabiex jieħdu l-passi approprjati biex jirreġistraw l-importazzjonijiet, sabiex il-miżuri jkunu jistgħu sussegwentement jiġu applikati kontra dik l-importazzjoni mid-data ta' dik ir-reġistrazzjoni. L-Istati Membri għandhom jagħmlu rapport kull xahar lill-Kummissjoni, dwar il-kummerċ tal-importazzjoni ta' prodotti soġġetti għal investigazzjoni u għal miżuri, u dwar l-ammont ta' dazji miġbura bis-saħħa ta' dan ir-Regolament. Fil-każi fejn in-numru ta' dawk li jagħmlu l-ilmenti, l-esportaturi jew l-importaturi, it-tipi ta' prodotti jew it-transazzjonijiet ikun kbir, l-investigazzjoni tista' tkun limitata għal: wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2013)0009), wara li kkunsidra l-Artikoli 294(2) u 43(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7–0019/2013), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Sajd (A7-0468/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu biex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2) tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, Bħala konsegwenza tad-dħul fis-seħħ tat-Trattat ta' Lisbona, jeħtieġ li s-setgħat ikkonferiti lill-Kummissjoni skont ir-Regolament (KE) Nru 1224/2009 jkunu allinjati mal-Artikoli 290 u 291 tat-Trattat dwar il-Funzjonament tal-Unjoni Ewropea (TFUE). Sabiex jiġu żviluppati wħud mid-dispożizzjonijiet tar-Regolament (KE) Nru 1224/2009, is-setgħa li jiġu adottati atti skont l-Artikolu 290 tat-TFUE għandha tiġi ddelegata lill-Kummissjoni fir-rigward ta' dan li ġej: l-eżenzjoni ta' ċerti kategoriji ta' bastimenti tas-sajd mill-obbligu li jimlew u jippreżentaw dikjarazzjoni tat-trażbord; l-adozzjoni ta' mod u frekwenza differenti ta' trażmissjoni tad-dejta mill-Istati Membri lill-Kummissjoni għar-reġistrazzjoni tal-qabdiet u tal-isforz tas-sajd; l-adozzjoni ta' regoli dwar iż-żamma abbord ta' pjanijiet ta' stivar għal ċerti prodotti tas-sajd ipproċessati; id-definizzjoni ta' livelli ta' attivazzjoni tal-qbid għall-għeluq fi żmien reali; il-modifika ta' distanzi li bihom bastiment tas-sajd irid jibdel il-pożizzjoni taħt ċerti ċirkostanzi meta jaqbeż livell ta' attivazzjoni tal-qbid; l-emenda tal-livell limitu li taħtu l-prodotti tal-ħut huma eżentati mir-regoli tat-traċċabilità; l-emenda tal-livell limitu li taħtu l-prodotti tal-ħut huma eżentati mir-regoli tal-ewwel bejgħ; l-eżenzjoni mill-obbligu li jippreżentaw noti tal-bejgħ għall-prodotti tas-sajd li jinħattu l-art minn ċerti kategoriji ta' bastimenti tas-sajd; l-emenda tal-livell limitu li taħtu l-prodotti tal-ħut huma eżentati mill-mili ta' nota tal-bejgħ; id-determinazzjoni ta' sajd suġġett għal programmi speċifiċi ta' kontroll u spezzjoni; l-adozzjoni ta' mod u frekwenza differenti ta' trażmissjoni tad-dejta mill-Istati Membri lill-Kummissjoni wara proġetti pilota. Sabiex ikunu żgurati kundizzjonijiet uniformi għall-implimentazzjoni tar-Regolament (KE) Nru 1224/2009, għandhom jiġu kkonferiti setgħat implimentattivi fuq il-Kummissjoni skont l-Artikolu 291 tat-TFUE fir-rigward ta' dawn li ġejjin: il-liċenzji tas-sajd; l-awtorizzazzjonijiet tas-sajd; is-sistema tal-monitoraġġ tal-bastiment; il-fatturi tal-konverżjoni biex il-piż tal-ħut maħżun jew ipproċessat jiġi kkonvertit għal piż ta' ħut ħaj; il-mili u l-preżentazzjoni tal-ġurnali ta' abbord sakemm ma jkunux atti ddelegati; il-metodoloġija għal pjanijiet ta' kampjunar għal bastimenti tas-sajd li mhumiex suġġetti għar-rekwiżiti tal-ġurnal ta' abbord tas-sajd; il-mili u l-preżentazzjoni tad-dikjarazzjonijiet tat-trażbord sakemm ma jkunux atti ddelegati; il-mili u l-preżentazzjoni tad-dikjarazzjonijiet tal-ħatt l-art; il-metodoloġija għal pjanijiet ta' kampjunar għal bastimenti tas-sajd li mhumiex suġġetti għar-rekwiżiti tad-dikjarazzjonijiet tal-ħatt l-art; il-formati għat-trażmissjoni tad-dejta dwar il-qbid u l-isforz lill-Kummissjoni; l-għeluq ta' tip ta' sajd mill-Kummissjoni; miżuri korrettivi f'każijiet tal-għeluq ta' tip ta' sajd mill-Kummissjoni; kontrolli tal-kapaċità tas-sajd tal-Istati Membri; iċ-ċertifikazzjoni tal-qawwa tal-propulsjoni tal-magna u l-verifika fiżika tal-qawwa tal-propulsjoni tal-magna; il-metodoloġija għal pjanijiet ta' kampjunar għall-verifika tal-qawwa tal-magna; l-approvazzjoni mill-Kummissjoni tal-pjanijiet dwar kontrolli f'portijiet magħżula; il-kalkolu tal-livelli ta' attivazzjoni tal-qbid għall-għeluq fi żmien reali; l-għeluq fi żmien reali; l-istabbiliment, in-notifika u l-evalwazzjoni ta' pjanijiet ta' kampjunar għal sajd rikreattiv; l-informazzjoni dwar il-prodotti tas-sajd u tal-akkwakultura lill-konsumaturi; l-approvazzjoni mill-Kummissjoni ta' pjanijiet ta' kampjunar, pjanijiet ta' kontroll u programmi komuni ta' kontroll għall-użin; il-metodoloġija għal pjanijiet ta' kampjunar, pjanijiet ta' kontroll u programmi komuni ta' kontroll għall-użin; il-kontenut u l-format tan-noti tal-bejgħ; il-format tar-rapporti tas-sorveljanza; rapporti tal-ispezzjoni; il-bażi tad-dejta elettronika biex jittellgħu rapporti tal-ispezzjoni u tas-sorveljanza; l-istabbiliment ta' lista ta' spetturi tal-Unjoni; l-iffissar tal-kwantitajiet bħala miżura korrettiva fl-assenza ta' proċedimenti mill-Istat Membru tal-ħatt l-art jew tat-trażbord; sistema ta' punti għal ksur serju sakemm ma jkunux atti ddelegati; sajd suġġett għal programmi speċifiċi ta' kontroll u spezzjoni; estensjoni ta' perjodu biex ir-riżultati ta' inkjesta amministrattiva jintbagħtu lill-Kummissjoni; l-istabbiliment ta' pjan ta' azzjoni f'każ ta' irregolaritajiet jew nuqqasijiet fis-sistema ta' kontroll ta' Stat Membru; is-sospensjoni u l-kanċellazzjoni tal-għajnuna finanzjarja tal-Unjoni; l-għeluq tas-sajd minħabba nuqqas ta' konformità mal-objettivi tal-Politika Komuni tas-Sajd; it-tnaqqis tal-isforz; it-tnaqqis tal-kwoti minħabba nuqqas ta' konformità mar-regoli tal-Politika Komuni tas-Sajd; miżuri temporanji; l-approvazzjoni mill-Kummissjoni ta' pjanijiet nazzjonali għall-implimentazzjoni tas-sistema għall-validazzjoni tad-dejta; l-analiżi u l-verifika tad-dejta; l-iżvilupp ta' standards u proċeduri komuni biex tkun żgurata komunikazzjoni trasparenti; it-tħaddim tal-websajts u tas-servizzi tal-web; il-kontenut u l-format tar-rapporti mill-Istati Membri dwar l-applikazzjoni ta' dan ir-Regolament. Bħala konsegwenza tad-dħul fis-seħħ tat-Trattat ta' Lisbona, jeħtieġ li tiġi adattata d-dispożizzjoni dwar miżuri ta' emerġenza li jipprevedu konsultazzjoni ta' ċerti miżuri tal-Kummissjoni lill-Kunsill taħt ċerti kundizzjonijiet. Bħala konsegwenza tad-dħul fis-seħħ tat-Trattat ta' Lisbona, jeħtieġ li jiġu adattati xi dispożizzjonijiet li jikkonferixxu setgħat ta' teħid ta' deċiżjonijiet fuq il-Kunsill waħdu sabiex jinġiebu konformi mal-proċeduri l-ġodda applikabbli għall-Politika Komuni tas-Sajd. Għalhekk, id-dispożizzjonijiet li ġejjin fir-Regolament (KE) Nru 1224/2009 għandhom jinkitbu mill-ġdid. id-definizzjoni ta' żoni tas-sajd ristretti; l-introduzzjoni ta' teknoloġiji ġodda; is-sottomissjoni ta' ċerti bastimenti tas-sajd għal rapporti dwar l-isforz tas-sajd; l-adozzjoni f'kull pjan multiannwali ta' limitu massimu tal-qabdiet li jekk jinqabeż ikun irid jintuża port magħżul jew post qrib il-kosta u l-frekwenza tal-komunikazzjoni tad-dejta; l-istabbiliment ta' żoni tas-sajd ristretti u tad-data meta ċerti obligazzjonijiet ta' kontroll relatati ma' dawn iż-żoni isiru obbligatorji; is-sottomissjoni tas-sajd rikreattiv għal miżuri ta' ġestjoni speċifiċi; l-istabbiliment ta' skema tal-osservatur ta' kontroll. Ir-Regolament (KE) Nru 1224/2009 għandu għalhekk jiġi emendat skont dan, Ir-Regolament (KE) Nru 1224/2009 huwa emendat kif ġej: L-Artikolu 4 huwa emendat kif ġej: il-punt 7 huwa sostitwit b'dan li ġej: 'spetturi tal-Unjoni' tfisser uffiċjali ta' Stat Membru jew tal-Kummissjoni jew il-korp maħtur minnha, li l-ismijiet tagħhom jinsabu fil-lista stabbilita skont l-Artikolu 79;" il-punt 14 huwa sostitwit b'dan li ġej: 'żona tas-sajd ristretta' tfisser kwalunkwe żona tal-baħar taħt il-ġurisdizzjoni ta' Stat Membru li ġiet iddefinita minn att tal-Unjoni li huwa legalment vinkolanti u fejn l-attivitajiet tas-sajd huma limitati jew projbiti;" fl-Artikolu 6, il-paragrafu 5 huwa sostitwit b'dan li ġej: L-Istat Membru tal-bandiera għandu joħroġ, jimmaniġġja u jirtira l-liċenzja tas-sajd skont ir-regoli dettaljati dwar il-validità tagħhom u l-informazzjoni minima mniżżla hemmhekk, stabbiliti permezz ta' atti ta' implimentazzjoni. Dawn l-atti ta' implimentazzjoni għandhom jiġu adottati f'konformità mal-proċedura ta' eżami msemmija fl-Artikolu 119(2)." fl-Artikolu 7, il-paragrafu 5 huwa sostitwit b'dan li ġej: Għandhom ikunu stabbiliti regoli dettaljati dwar il-validità tal-awtorizzazzjonijiet tas-sajd u l-informazzjoni minima li jkun fihom permezz ta' atti ta' implimentazzjoni. Dawn l-atti ta' implimentazzjoni għandhom jiġu adottati f'konformità mal-proċedura ta' eżami msemmija fl-Artikolu 119(2). fl-Artikolu 8, il-paragrafu 2 huwa sostitwit b'dan li ġej: dokumenti li jridu jinġarru abbord; regoli għall-immarkar tal-qxur tal-baħar; ħbula. L-Artikolu 9 huwa emendat kif ġej: il-paragrafu 10 huwa sostitwit b'dan li ġej: ir-rekwiżiti ta' apparat ta' lokalizzazzjoni permezz tas-satellita fuq il-bastimenti tas-sajd; il-karatteristiċi tal-apparat ta' lokalizzazzjoni permezz tas-satellita; ir-responsabilitajiet tal-kaptani fir-rigward tal-apparat ta' lokalizzazzjoni permezz tas-satellita; il-miżuri ta' kontroll li għandhom jiġu adottati mill-Istati Membri tal-bandiera; il-frekwenza tat-trażmissjoni tad-dejta; il-monitoraġġ tad-dħul f'żona speċifika kif ukoll tal-ħruġ minnha; it-trażmissjoni tad-dejta lill-Istat Membru kostali; il-miżuri li għandhom jittieħdu fil-każ ta' nuqqas tekniku jew nuqqas ta' funzjonament tat-tagħmir ta' lokalizzazzjoni permezz tas-satellita; meta ma tasalx id-dejta; il-monitoraġġ u r-reġistrazzjoni tal-attivitajiet tas-sajd; l-aċċess għad-dejta mill-Kummissjoni. il-paragrafu li ġej huwa miżjud: Il-Kummissjoni għandha tistabbilixxi regoli dwar il-format għat-trażmissjoni elettronika tad-dejta mis-sistema tal-monitoraġġ tal-bastiment mill-Istat Membru tal-bandiera lill-Istat Membru kostali permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 13 huwa sostitwit b'dan li ġej: Jistgħu jiġu adottati miżuri, skont it-Trattat, li jimponu l-obbligu tal-użu ta' apparat elettroniku ta' monitoraġġ u għodod ta' traċċabbiltà, bħall-analiżi ġenetika. Sabiex jivvalutaw it-teknoloġija li trid tintuża, l-Istati Membri, fuq l-inizjattiva tagħhom stess jew f'kooperazzjoni mal-Kummissjoni jew il-korp maħtur minnha, għandhom iwettqu proġetti pilota dwar l-għodod ta' traċċabbiltà, bħall-analiżi ġenetika qabel l-1 ta' Ġunju 2013. L-Artikolu 14 huwa emendat kif ġej: il-paragrafu 7 huwa sostitwit b'dan li ġej: Biex il-piż tal-ħut maħżun jew ipproċessat jiġi kkonvertit f'piż ta' ħut ħaj, il-kaptani ta' bastimenti tas-sajd tal-Unjoni għandhom japplikaw fattur ta' konverżjoni. Il-Kummissjoni għandha tistabbilixxi dak il-fattur ta' konverżjoni permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." il-paragrafu 10 huwa sostitwit b'dan li ġej: Il-Kummissjoni għandha tistipula regoli dettaljati dwar il-mili u l-preżentazzjoni tal-ġurnali ta' abbord tas-sajd fuq il-karta; mudelli li għandhom jintużaw għall-ġurnali ta' abbord tas-sajd fuq il-karta; istruzzjonijiet għall-mili u l-preżentazzjoni tal-ġurnali ta' abbord tas-sajd fuq il-karta; skadenzi għall-preżentazzjoni tal-ġurnali ta' abbord tas-sajd; il-kalkolu ta' marġini ta' tolleranza kif definit fil-paragrafu 3 permezz ta' atti ta' implimentazzjoni. Dawn l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." il-paragrafu li ġej huwa miżjud: Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward tar-rekwiżiti biex timtela u tiġi ppreżentata d-dejta tal-ġurnal ta' abbord fuq il-karta mill-bastimenti tas-sajd imsemmija fl-Artikoli 16(3) u 25(3)." L-Artikolu 15 huwa emendat kif ġej: jiżdied il-paragrafu 1a: Il-kaptani ta' bastimenti tas-sajd tal-Unjoni użati esklussivament għall-isfruttar tal-akkwakultura għandhom jiġu eżentati mill-paragrafu 1." il-paragrafu 9 huwa sostitwit b'dan li ġej: Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward ta': id-dispożizzjonijiet applikabbli fil-każ ta' ħsara teknika jew ta' nuqqas ta' funzjonament tas-sistemi elettroniċi ta' reġistrazzjoni u rappurtar miżuri li għandhom jittieħdu fil-każ li ma tasalx id-dejta; l-aċċess għad-dejta u l-miżuri li għandhom jittieħdu f'każ ta' nuqqas ta' aċċess għad-dejta. Il-Kummissjoni għandha tistipula regoli dettaljati dwar: ir-rekwiżit ta' sistemi elettroniċi ta' reġistrazzjoni u rappurtar fuq bastimenti tas-sajd tal-Unjoni; il-format għat-trażmissjoni tad-dejta minn bastiment tas-sajd tal-Unjoni lill-awtoritajiet kompetenti tal-Istat tal-bandiera tiegħu; il-messaġġi ta' konferma mill-awtoritajiet; id-dejta dwar il-funzjonament tas-sistema elettronika ta' reġistrazzjoni u rappurtar; il-format għall-iskambju tal-informazzjoni bejn l-Istati Membri; l-iskambju tad-dejta bejn l-Istati Membri; il-kompiti tal-awtorità unika; il-frekwenza ta' trażmissjoni permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 16, il-paragrafu 2 huwa sostitwit b'dan li ġej: Għall-finijiet tal-monitoraġġ imsemmi fil-paragrafu 1, kull Stat Membru għandu jistabbilixxi pjan ta' kampjunar ibbażat fuq il-metodoloġija adottata mill-Kummissjoni permezz ta' atti ta' implimentazzjoni skont il-proċedura ta' eżami msemmija fl-Artikolu 119(2) għad-definizzjoni tal-gruppi ta' bastimenti, il-livelli ta' riskju u l-istima tal-qabda, u jittrasmettiha lill-Kummissjoni kull sena sal-31 ta' Jannar filwaqt li jindika l-metodi użati għall-istabbilimenti ta' dan il-pjan. Il-pjanijiet ta' kampjunar għandhom ikunu, safejn possibbli, stabbli matul iż-żmien u standardizzati fiż-żoni ġeografiċi rilevanti." fl-Artikolu 17, il-paragrafu 6 huwa sostitwit b'dan li ġej: l-Artikolu 21 huwa emendat kif ġej: il-paragrafu 6 huwa sostitwit b'dan li ġej: Il-Kummissjoni għandha tingħata s-setgħa li tadotta atti ddelegati skont l-Artikolu 119a, biex teżenta ċerti kategoriji ta' bastimenti tas-sajd mill-obbligu stabbilit fil-paragrafu 1 għal perjodu limitat, li jista' jiġġedded, jew tipprovdi għal perjodu ta' notifika ieħor wara li tikkunsidra t-tip ta' prodotti tas-sajd u d-distanza bejn iż-żoni tas-sajd, il-postijiet tat-trażbord u l-portijiet fejn huma rreġistrati l-bastimenti kkonċernati." il-paragrafu 7 huwa sostitwit b'dan li ġej: il-mili u l-preżentazzjoni tad-dikjarazzjoni tat-trażbord fuq il-karta; mudelli li għandhom jintużaw għad-dikjarazzjonijiet tat-trażbord fuq il-karta; istruzzjonijiet għall-mili u l-preżentazzjoni tad-dikjarazzjonijiet tat-trażbord fuq il-karta; skadenzi għall-preżentazzjoni tad-dikjarazzjoni tat-trażbord fuq il-karta; l-għoti tad-dikjarazzjoni tat-trażbord fuq il-karta; il-kalkolu ta' marġni ta' tolleranza definit fil-paragrafu 3 għandu jiġi adottat permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 22 huwa emendat kif ġej: jiżdied il-paragrafu 1a: Il-kaptani ta' bastimenti tas-sajd tal-Unjoni użati esklussivament għall-isfruttar tal-akkwakultura għandhom jiġu eżentati mill-paragrafu 1." il-paragrafu 7 huwa sostitwit b'dan li ġej: Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward ta': id-dispożizzjonijiet fil-każ ta' ħsara teknika jew ta' nuqqas ta' funzjonament tas-sistemi elettroniċi ta' reġistrazzjoni u rappurtar; miżuri li għandhom jittieħdu fil-każ li ma tasalx id-dejta; l-aċċess għad-dejta u l-miżuri li għandhom jittieħdu f'każ ta' nuqqas ta' aċċess għad-dejta." il-paragrafu li ġej huwa miżjud: Il-Kummissjoni għandha tistipula regoli dwar: ir-rekwiżit ta' sistemi elettroniċi ta' reġistrazzjoni u rappurtar fuq bastimenti tas-sajd tal-Unjoni; il-format għat-trażmissjoni tad-dejta minn bastiment tas-sajd tal-Unjoni lill-awtoritajiet kompetenti tal-Istat tal-bandiera tiegħu; il-messaġġi ta' konferma; id-dejta dwar il-funzjonament tas-sistema elettronika ta' reġistrazzjoni u rappurtar; il-format għall-iskambju tal-informazzjoni bejn l-Istati Membri; l-iskambju tad-dejta bejn l-Istati Membri; il-kompiti tal-awtorità unika permezz ta' atti ta' implimentazzjoni. Dawn l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 23, il-paragrafu 5 huwa sostitwit b'dan li ġej: Il-Kummissjoni għandha tistipula regoli dettaljati dwar: il-mili ta' dikjarazzjonijiet tal-ħatt l-art fuq il-karta; mudelli li għandhom jintużaw għad-dikjarazzjonijiet tal-ħatt l-art fuq il-karta; istruzzjonijiet għall-mili u l-preżentazzjoni tad-dikjarazzjonijiet tal-ħatt l-art fuq il-karta; skadenzi għall-preżentazzjoni tad-dikjarazzjonijiet tal-ħatt l-art; l-operazzjonijiet tas-sajd li jinvolvu żewġ bastimenti tas-sajd tal-Unjoni jew aktar permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 24 huwa emendat kif ġej: il-paragrafu li ġej huwa miżjud: Il-kaptani ta' bastimenti tas-sajd tal-Unjoni użati esklussivament għall-isfruttar tal-akkwakultura għandhom jiġu eżentati mill-paragrafu 1." il-paragrafu 8 huwa sostitwit b'dan li ġej: id-dispożizzjonijiet applikabbli fil-każ ta' ħsara teknika jew ta' nuqqas ta' funzjonament tas-sistemi elettroniċi ta' reġistrazzjoni u rappurtar miżuri li għandhom jittieħdu fil-każ li ma tasalx id-dejta; l-aċċess għad-dejta u l-miżuri li għandhom jittieħdu f'każ ta' nuqqas ta' aċċess għad-dejta. il-paragrafu li ġej huwa miżjud: Il-Kummissjoni għandha tistipula regoli dwar: ir-rekwiżit ta' sistemi elettroniċi ta' reġistrazzjoni u rappurtar fuq il-bastimenti tas-sajd tal-Unjoni; il-format għat-trażmissjoni tad-dejta minn bastiment tas-sajd tal-Unjoni lill-awtoritajiet kompetenti tal-Istat tal-bandiera tiegħu; il-messaġġi ta' konferma; id-dejta dwar il-funzjonament tas-sistema elettronika ta' reġistrazzjoni u rappurtar; il-format għall-iskambju tal-informazzjoni bejn l-Istati Membri; l-iskambju tad-dejta bejn l-Istati Membri; il-kompiti tal-awtorità unika permezz ta' atti ta' implimentazzjoni. Dawn l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 25, il-paragrafu 2 huwa sostitwit b'dan li ġej: Għall-finijiet tal-monitoraġġ imsemmi fil-paragrafu 1, kull Stat Membru għandu jistabbilixxi pjan ta' kampjunar ibbażat fuq il-metodoloġija adottata mill-Kummissjoni permezz ta' atti ta' implimentazzjoni skont il-proċedura ta' eżami msemmija fl-Artikolu 119(2) għad-definizzjoni tal-gruppi ta' bastimenti, il-livelli ta' riskju u l-istima tal-qabda, u jittrasmettiha lill-Kummissjoni kull sena sal-31 ta' Jannar filwaqt li jindika l-metodi użati għall-istabbilimenti ta' dan il-pjan. Il-pjanijiet ta' kampjunar għandhom ikunu, safejn possibbli, stabbli matul iż-żmien u standardizzati fiż-żoni ġeografiċi rilevanti." L-Artikolu 28 huwa emendat kif ġej: il-frażi introduttorja tal-paragrafu 1 hija sostitwita b'dan li ġej: Meta jkun deċiż hekk skont it-Trattat, il-kaptani ta' bastimenti tas-sajd tal-Unjoni li mhumiex mgħammra b'sistema ta' monitoraġġ tal-bastimenti li tiffunzjona kif imsemmi fl-Artikolu 9 jew li ma jittrasmettux elettronikament id-dejta tal-ġurnal ta' abbord dwar is-sajd kif imsemmi fl-Artikolu 15 u li huma suġġetti għal sistema tal-isforz tas-sajd, għandhom jikkomunikaw permezz tat-telex, feks, messaġġ tat-telefon jew posta elettronika rreġistrati kif xieraq minn min qed jirċievi jew permezz tar-radju permezz ta' frekwenza tar-radju approvat skont ir-regoli tal-Unjoni, l-informazzjoni li ġejja fil-forma ta' rapport dwar l-isforz tas-sajd, lill-awtoritajiet kompetenti tal-Istat Membru tal-bandiera tiegħu u, fejn xieraq, lill-Istat Membru kostali, immedjatament qabel kull dħul f'żona ġeografika suġġetta għal dak ir-reġim tal-isforz tas-sajd jew ħruġ minnha:" il-paragrafu li ġej huwa miżjud: Il-Kummissjoni tista' tistipula regoli dettaljati dwar it-trażmissjoni ta' rapporti dwar l-isforz tas-sajd permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." Jitħassar l-Artikolu 32. L-Artikolu 33 huwa emendat kif ġej: il-paragrafu 7 huwa sostitwit b'dan li ġej: Mingħajr preġudizzju għat-Titolu XII, sat-30 ta' Ġunju 2011 l-Istati Membri jistgħu jwettqu proġetti pilota mal-Kummissjoni u mal-korp maħtur minnha dwar l-aċċess remot fi żmien reali għad-dejta tal-Istati Membri rreġistrata u vvalidata skont dan ir-Regolament. Il-format u l-proċeduri tal-aċċess għad-dejta għandhom jiġu kkunsidrati u ttestjati. L-Istati Membri għandhom jinfurmaw lill-Kummissjoni qabel l-1 ta' Jannar 2011 jekk jippjanaw li jwettqu proġetti pilota. Mill-1 ta' Jannar 2012 jista' jiġi deċiż skont it-Trattat dwar mod u frekwenza differenti ta' trażmissjoni tad-dejta lill-Kummissjoni." il-paragrafu 10 huwa sostitwit b'dan li ġej: Il-Kummissjoni tista' tistabbilixxi formati għat-trażmissjoni tad-dejta msemmija f'dan l-Artikolu, permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 36, il-paragrafu 2 huwa sostitwit b'dan li ġej: Abbażi tal-informazzjoni skont l-Artikolu 35 jew fuq l-inizjattiva tagħha stess, fejn il-Kummissjoni ssib li l-opportunitajiet tas-sajd disponibbli għall-Unjoni, Stat Membru, jew grupp ta' Stati Membri jitqiesu li jkunu ġew eżawriti, il-Kummissjoni għandha tinforma lill-Istati Membri kkonċernati dwar dan u għandha, permezz ta' atti ta' implimentazzjoni, tipprojbixxi l-attivitajiet tas-sajd għaż-żona, l-irkaptu, l-istokk, il-grupp ta' stokkijiet jew il-flotta involuti f'dawk l-attivitajiet tas-sajd speċifiċi." L-Artikolu 37 huwa emendat kif ġej: il-paragrafu 2 huwa sostitwit b'dan li ġej: Jekk il-preġudizzju li jsofri Stat Membru li ġie pprojbit milli jistad qabel ma ġew eżawriti l-opportunitajiet tas-sajd tiegħu ma jkunx tneħħa, il-Kummissjoni għandha tadotta miżuri bl-għan li jiġi rrimedjat b'mod xieraq il-preġudizzju kkawżat, permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2). Dawk il-miżuri jistgħu jinvolvu tnaqqis mill-opportunitajiet tas-sajd ta' kwalunkwe Stat Membru li kien involut f'sajd żejjed, u li jiġu allokati b'mod xieraq il-kwantitajiet imnaqqsin b'dan il-mod lill-Istati Membri li l-attivitajiet tas-sajd tagħhom ġew ipprojbiti qabel l-opportunitajiet tas-sajd tagħhom ġew eżawriti." il-paragrafu 4 huwa sostitwit b'dan li ġej: "Il-Kummissjoni għandha tistipula regoli dettaljati dwar in-notifika ta preġudizzju mġarrab, l-identifikazzjoni tal-Istati Membri li soffrew il-preġudizzju u l-ammont tal-preġudizzju, l-identifikazzjoni tal-Istati Membri li jkunu stadu żżejjed u l-kwantitajiet ta' ħut li nqabdu żejda, it-tnaqqis li għandu jsir mill-opportunitajiet tas-sajd tal-Istati Membri li jkunu stadu żżejjed fi proporzjon mal-opportunitajiet tas-sajd li nqabżu, iż-żidiet li għandhom isiru lill-opportunitajiet tas-sajd tal-Istati Membri ppreġudikati fi proporzjon mal-preġudizzju mġarrab, id-dati li fihom għandhom iseħħu ż-żidiet u t-tnaqqis u, fejn xieraq, kwalunkwe miżura oħra meħtieġa dwar kif jiġi rrimedjat il-preġudizzju mġarrab, permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 38, il-paragrafu 2 huwa sostitwit b'dan li ġej: Il-Kummissjoni tista' tadotta, permezz ta' atti ta' implimentazzjoni, regoli dettaljati għall-applikazzjoni ta' dan l-Artikolu fir-rigward ta': ir-reġistrazzjoni tal-bastimenti tas-sajd; il-verifika tal-qawwa tal-magna tal-bastimenti tas-sajd; il-verifika tat-tunnellaġġ tal-bastimenti tas-sajd; il-verifika tat-tip, l-għadd u l-karatteristiċi tal-irkaptu tas-sajd. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 40, il-paragrafu 6 huwa sostitwit b'dan li ġej: Il-Kummissjoni għandha tistabbilixxi regoli dettaljati rigward iċ-ċertifikazzjoni tal-propulsjoni tal-qawwa tal-magna kif ukoll il-verifika fiżika tal-propulsjoni tal-qawwa tal-magna permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 41, il-frażi introduttorja tal-paragrafu 1 hija sostitwita b'dan li ġej: L-Istati Membri għandhom iwettqu, wara analiżi tar-riskju, verifika tad-dejta tal-konsistenza tal-qawwa tal-magna bl-użu tal-informazzjoni kollha disponibbli lill-amministrazzjoni fir-rigward tal-karatteristiċi tekniċi tal-bastiment ikkonċernat. Dik il-verifika tad-dejta għandha tiġi stabbilita abbażi ta' pjan ta' kampjunar ibbażat fuq il-metodoloġija adottata mill-Kummissjoni permezz ta' atti ta' implimentazzjoni skont il-proċedura ta' eżami msemmija fl-Artikolu 119(2) dwar kriterji ta' riskju għoli, id-daqs tal-kampjuni aleatorji u d-dokumenti tekniċi li għandhom jiġu vverifikati. L-Istati Membri għandhom jivverifikaw b'mod partikolari l-informazzjoni li tkunu tinsab fi:" L-Artikolu 43 huwa emendat kif ġej: il-paragrafu 1 huwa sostitwit b'dan li ġej: Meta jiġi adottat pjan multiannwali skont it-Trattat, jista' jiġi deċiż li jkun inkluż livell limitu applikabbli għall-piż ħaj ta' speċijiet suġġetti għal dak il-pjan, li fil-każ li jinqabeż il-bastiment tas-sajd għandu jkun meħtieġ li jħott l-art il-qabdiet tiegħu f'port magħżul jew f'post viċin il-kosta." il-paragrafu 7 huwa sostitwit b'dan li ġej: L-Istati Membri għandhom jiġu eżentati mill-paragrafu 5(c) jekk il-programm ta' azzjoni nazzjonali ta' kontroll adottat skont l-Artikolu 46 ikun fih pjan dwar kif isir il-kontroll f'portijiet magħżula, filwaqt li jiġi żgurat l-istess livell ta' kontroll mill-awtoritajiet kompetenti. Il-pjan għandu jitqies sodisfaċenti jekk ikun hemm qbil mill-Kummissjoni permezz ta' atti ta' implimentazzjoni adottati skont il-proċedura ta' eżami msemmija fl-Artikolu 119(2)." fl-Artikolu 45, il-paragrafu 2 huwa sostitwit b'dan li ġej: Il-livell limitu rilevanti u l-frekwenza tal-komunikazzjoni tad-dejta msemmija fil-paragrafu 1 għandhom ikunu stabbiliti f'kull pjan multiannwali skont it-Trattat." fl-Artikolu 49, il-paragrafu 2 huwa sostitwit b'dan li ġej: Mingħajr preġudizzju għall-Artikolu 44, il-Kummissjoni għandha tingħata s-setgħa li tadotta atti ddelegati skont l-Artikolu 119a, biex tadotta regoli dwar iż-żamma abbord ta' pjan tal-istivar ta' prodotti pproċessati, li jindika skont l-ispeċi tal-ħut, fejn jinsabu fl-istiva." fl-Artikolu 50, il-paragrafi 1 u 2 huma sostitwiti b'dan li ġej: L-attivitajiet tas-sajd tal-bastimenti tas-sajd tal-Unjoni u l-bastimenti tas-sajd ta' pajjiżi terzi f'żona ristretta tas-sajd stabbilita skont it-Trattat għandhom jiġu kkontrollati miċ-ċentru ta' monitoraġġ tas-sajd tal-Istat Membru kostali, li għandu jkollu sistema għall-individwazzjoni u r-reġistrazzjoni tad-dħul, tat-tranżitu u tal-ħruġ tal-bastiment miż-żona ristretta tas-sajd. Flimkien mal-paragrafu 1, għandha tiġi stabbilita data skont it-Trattat li minnha l-bastimenti tas-sajd għandu jkollhom sistema operattiva abbord li għandha tavża l-kaptan bid-dħul u l-ħruġ f'żona ristretta tas-sajd." L-Artikolu 51 huwa emendat kif ġej: il-paragrafu 1 huwa sostitwit b'dan li ġej: Meta jintaħaq livell ta' attivazzjoni tal-qbid ta' speċi jew grupp ta' speċijiet partikolari, iż-żona kkonċernata għandha tingħalaq b'mod temporanju għas-sajd rilevanti skont din it-Taqsima. Il-Kummissjoni għandha tingħata s-setgħa li tadotta atti ddelegati skont l-Artikolu 119a biex tistabbilixxi l-ispeċi jew il-grupp ta' speċijiet partikolari li għalihom japplika l-livell ta' attivazzjoni tal-qbid, filwaqt li tqis il-kompożizzjoni tal-qabda skont l-ispeċi u/jew skont it-tul f'żoni u/jew tipi ta' sajd partikolari." il-paragrafu 2 huwa sostitwit b'dan li ġej: Il-livell ta' attivazzjoni tal-qbid għandu jiġi kkalkulat abbażi ta' metodoloġija ta' kampjunar stabbilita mill-Kummissjoni permezz ta' atti ta' implimentazzjoni adottati skont il-proċedura ta' eżami msemmija fl-Artikolu 119(2) għad-definizzjoni taż-żoni b'riskju li jintlaħaq livell ta' attivazzjoni u l-verifika li ntlaħaq il-livell ta' attivazzjoni, bħala l-perċentwal jew il-piż ta' speċi jew gruppi ta' speċijiet partikolari meta mqabbel mal-qabda totali f'refgħa tal-ħut ikkonċernat." jitħassar il-paragrafu 3. l-Artikolu li ġej huwa miżjud: Il-Kummissjoni tista' tistipula regoli dettaljati dwar iż-żoni ta' għeluq fi żmien reali, l-għeluq tas-sajd u informazzjoni dwar l-għeluq fi żmien reali permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 52 huwa sostitwit b'dan li ġej: Meta l-kwantità tal-qabdiet taqbeż il-livell ta' attivazzjoni tal-qbid f'żewġ refgħat konsekuttivi, il-bastiment tas-sajd għandu jbiddel iż-żona tas-sajd b'ċertu distanza, minn kwalunkwe pożizzjoni tar-refgħa preċendenti qabel ma jkompli jistad u għandu jinforma mingħajr dewmien lill-awtoritajiet kompetenti tal-Istat Membru kostali. Id-distanza msemmija fil-paragrafu 1 għandha inizjalment tkun tal-inqas ħames mili nawtiċi, u żewġ mili nawtiċi għal bastimenti tas-sajd ta' inqas minn 12-il metru. il-parir xjentifiku disponibbli u l-konklużjonijiet tar-rapporti ta' spezzjoni fiż-żona li għaliha ġew identifikati livelli ta' attivazzjoni tal-qbid." fl-Artikolu 54, il-paragrafu 1 huwa sostitwit b'dan li ġej: Abbażi tal-informazzjoni li turi li l-livell ta' attivazzjoni tal-qbid intlaħaq, il-Kummissjoni tista' tiddetermina, permezz ta' atti ta' implimentazzjoni, li żona għandha tingħalaq b'mod temporanju jekk l-Istat Membru kostali ma jkunx stabbilixxa t-tali għeluq hu stess." fl-Artikolu 55, il-paragrafi 4 u 5 huma sostitwiti b'dan li ġej: Il-Kummissjoni għandha tistipula regoli dettaljati dwar l-istabbiliment ta' pjanijiet ta' kampjunar kif imsemmi fil-paragrafu 3 u n-notifika u l-evalwazzjoni ta' pjanijiet ta' kampjunar permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 58 huwa emendat kif ġej: il-paragrafu li ġej huwa miżjud: L-informazzjoni elenkata fil-punti (a) sa (f) tal-paragrafu 5 m'għandhiex tapplika għal: prodotti tas-sajd u tal-akkwakultura importati li huma esklużi mill-kamp ta' applikazzjoni tal-implimentazzjoni taċ-ċertifikat tal-qbid skont l-Artikolu 12(5) tar-Regolament (KE) Nru 1005/2008; prodotti tas-sajd u tal-akkwakultura li nqabdu jew li tkabbru fl-ilma ħelu; ħut ornamentali, krustaċji u molluski. L-informazzjoni elenkata fil-punti (a) sa (h) tal-paragrafu 5 ma għandhiex tapplika għall-prodotti tas-sajd u tal-akkwakultura li jaqgħu taħt l-intestaturi tat-Tariffi tan-Nomenklatura Magħquda bin-numri 1604 u 1605." il-paragrafi 8 u 9 huma sostitwiti b'dan li ġej: L-Istati Membri jistgħu jeżentaw mir-rekwiżiti stabbiliti f'dan l-Artikolu kwantitajiet żgħar ta' prodotti li jinbiegħu direttament mill-bastimenti tas-sajd lill-konsumaturi, dment li dawn ma jaqbżux valur żgħir. Il-valur imsemmi fil-paragrafu 8 għandu inizjalment ma jaqbiżx EUR 50 kuljum. Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward ta': id-determinazzjoni tal-prodotti tas-sajd u tal-akkwakultura li għalihom japplika dan l-Artikolu; it-twaħħil fiżiku ta' informazzjoni fuq il-prodotti tas-sajd u tal-akkwakultura; il-kooperazzjoni bejn l-Istati Membri dwar l-aċċess għal informazzjoni mwaħħla ma' lott jew li fiżikament takkumpanja lott; id-determinazzjoni tal-prodotti tas-sajd u tal-akkwakultura li għalihom ċerti dispożizzjonijiet ta' dan l-Artikolu ma japplikawx; l-informazzjoni dwar iż-żona ġeografika rilevanti; il-modifika tal-valur ipprovdut fil-paragrafu 9." fl-Artikolu 59, il-paragrafu 3 huwa sostitwit b'dan li ġej: Xerrej li jakkwista prodotti tas-sajd sa limitu ta' ċertu piż li wara dak in-nhar ma jitpoġġewx fis-suq, iżda jintużaw biss għall-konsum privat, għandu jkun eżentat minn dan l-Artikolu. Il-limitu tal-piż imsemmi fil-paragrafu 3 għandu inizjalment ma jaqbiżx it-30 kg kuljum. Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward tal-modifika tal-limitu tal-piż previst fil-paragrafu 4 filwaqt li jitqies l-istatus tal-istokk ikkonċernat." L-Artikolu 60 huwa emendat kif ġej: il-paragrafu 1 huwa sostitwit b'dan li ġej: Stat Membru għandu jiżgura li l-prodotti kollha tas-sajd jintiżnu b'sistemi approvati mill-awtoritajiet kompetenti dment li dan ma jkunx adotta pjan ta' kampjunar approvat mill-Kummissjoni u bbażat fuq il-metodoloġija bbażata fuq ir-riskju stabbilita mill-Kummissjoni permezz ta' atti ta' implimentazzjoni adottati skont il-proċedura ta' eżami msemmija fl-Artikolu 119(2) għad-determinazzjoni tad-daqs tal-kampjuni, il-livelli tar-riskju, il-kriterji tar-riskju u l-informazzjoni li għandha titqies." il-paragrafu 7 huwa sostitwit b'dan li ġej: Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward ta': l-istabbiliment ta' proċeduri tal-użin għall-ħatt l-art minn bastimenti tas-sajd tal-Unjoni u trażbordi li jinvolvu bastimenti tas-sajd tal-Unjoni kif ukoll użin ta' prodotti tas-sajd abbord bastimenti tas-sajd tal-Unjoni fl-ilmijiet tal-UE; ir-reġistri tal-użin; il-ħin tal-użin; is-sistemi tal-użin; l-użin ta' prodotti tas-sajd iffriżati; it-tnaqqis tas-silġ u tal-ilma; l-aċċess tal-awtoritajiet kompetenti għas-sistemi tal-użin, ir-reġistri tal-użin, id-dikjarazzjonijiet bil-miktub u l-postijiet fejn il-prodotti tas-sajd huma maħżuna jew ipproċessati; ir-regoli speċjali għall-użin ta' ċerti speċijiet pelaġiċi fir-rigward ta': l-istabbiliment ta' proċedura tal-użin għall-qabdiet tal-aringi, tal-kavalli u tas-sawrell; il-portijiet tal-użin; l-għoti ta' informazzjoni lill-awtoritajiet qabel id-dħul fil-port; il-ħatt l-art; il-ġurnal ta' abbord dwar is-sajd; il-faċilitajiet tal-użin imħaddma pubblikament; il-faċilitajiet tal-użin imħaddma privatament; l-użin ta' ħut iffriżat; iż-żamma tar-reġistri tal-użin; in-nota tal-bejgħ u d-dikjarazzjoni tal-akkwist tal-kontroll; il-kontroverifiki; il-monitoraġġ tal-użin." L-Artikolu 61 huwa sostitwit b'dan li ġej: B'deroga mill-Artikolu 60(2), l-Istati Membri jistgħu jippermettu li l-prodotti tas-sajd jintiżnu wara t-trasport mill-post tal-ħatt l-art sakemm jiġu ttrasportati lejn id-destinazzjoni fit-territorju tal-Istat Membru kkonċernat u sakemm dak l-Istat Membru jkun adotta pjan ta' kontroll approvat mill-Kummissjoni permezz ta' att ta' implimentazzjoni. Dak il-pjan ta' kontroll għandu jkun ibbażat fuq il-metodoloġija bbażata fuq riskju għall-istabbiliment tad-daqs tal-kampjuni, tal-livelli tar-riskju, tal-kriterji tar-riskju u tal-kontenut tal-pjanijiet ta' kontroll. Il-Kummissjoni għandha tadotta din il-metodoloġija ta' kampjunar permezz ta' atti ta' implimentazzjoni skont il-proċedura ta' eżami msemmija fl-Artikolu 119(2). B'deroga mill-paragrafu 1, l-awtoritajiet kompetenti tal-Istat Membru li fih jinħattu l-art il-prodotti tas-sajd jistgħu jippermettu t-trasport qabel l-użin ta' dawn il-prodotti lil xerrejja rreġistrati, stabbilimenti tal-irkant irreġistrati jew korpi jew persuni oħra li huma responsabbli għall-ewwel tqegħid fis-suq ta' prodotti tas-sajd fi Stat Membru ieħor. Dak il-permess għandu jkun suġġett għal programm ta' kontroll komuni bejn l-Istati Membri kkonċernati kif imsemmi fl-Artikolu 94 li jkun ġie approvat mill-Kummissjoni permezz ta' att ta' implimentazzjoni. Dak il-pjan ta' kontroll komuni għandu jkun ibbażat fuq il-metodoloġija bbażata fuq ir-riskju għall-istabbiliment tad-daqs tal-kampjuni, tal-livelli tar-riskju, tal-kriterji tar-riskju u tal-kontenut tal-pjanijiet ta' kontroll. Il-Kummissjoni għandha tadotta din il-metodoloġija ta' kampjunar permezz ta' atti ta' implimentazzjoni skont il-proċedura ta' eżami msemmija fl-Artikolu 119(2)." fl-Artikolu 64, il-paragrafu 2 huwa sostitwit b'dan li ġej: Il-Kummissjoni għandha tistipula regoli dettaljati dwar l-indikazzjoni ta' ħut individwali, it-tip ta' preżentazzjoni u l-indikazzjoni tal-prezz f'noti tal-bejgħ, u l-formati tan-noti tal-bejgħ permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 65 huwa sostitwit b'dan li ġej: Tista' tingħata eżenzjoni mill-obbligu li tingħata n-nota tal-bejgħ lill-awtoritajiet kompetenti jew lil korpi awtorizzati oħra tal-Istat Membru għall-prodotti tas-sajd li jinħattu l-art minn ċerti kategoriji ta' bastimenti tas-sajd tal-Unjoni msemmija fl-Artikoli 16 u 25 jew għal kwantitajiet żgħar ta' prodotti tas-sajd. Dik il-kwantità żgħira ma għandhiex inizjalment taqbeż il-50 kg ta' ekwivalenti ta' piż ħaj skont l-ispeċi. Il-Kummissjoni għandha tingħata s-setgħa li tadotta atti ddelegati skont l-Artikolu 119a għall-għoti ta' eżenzjonijiet bħal dawn u għall-adattament ta' kwantitajiet żgħar filwaqt li jitqies l-istatus tal-istokk ikkonċernat. Xerrej li jakkwista prodotti sa limitu ta' ċertu piż li wara dak in-nhar ma jitpoġġewx fis-suq, iżda jintużaw biss għall-konsum privat, għandu jkun eżentat mid-dispożizzjonijiet stabbiliti fl-Artikoli 62, 63 u 64. Dak il-limitu tal-piż inizjalment ma għandux jaqbeż it-30 kg. Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward tal-modifika ta' dak il-limitu tal-piż filwaqt li jitqies l-istatus tal-istokk ikkonċernat." fl-Artikolu 71, il-paragrafu 5 huwa sostitwit b'dan li ġej: Il-Kummissjoni għandha tiddetermina l-format tar-rapport tas-sorveljanza permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 73 huwa emendat kif ġej: il-paragrafu 1 huwa sostitwit b'dan li ġej: Fejn skema tal-osservaturi ta' kontroll tal-Unjoni tkun ġiet stabbilita skont it-Trattat, l-osservaturi tal-kontroll abbord il-bastimenti tas-sajd maħtura mill-Istati Membri għandhom jivverifikaw il-konformità tal-bastiment tas-sajd mar-regoli tal-Politika Komuni tas-Sajd. Huma għandhom jimplimentaw il-kompiti kollha tal-iskema tal-osservaturi u b'mod partikolari jivverifikaw u jirreġistraw l-attivitajiet tas-sajd u d-dokumenti rilevanti tal-bastiment." il-paragrafu 9 huwa sostitwit b'dan li ġej: Il-Kummissjoni għandha tingħata s-setgħa li tadotta atti ddelegati skont l-Artikolu 119a dwar il-kwistjonijiet li ġejjin fir-rigward tal-osservaturi tal-kontroll: l-identifikazzjoni tal-bastimenti għall-applikazzjoni ta' skema tal-osservaturi tal-kontroll; is-sistema ta' komunikazzjoni; ir-regoli tas-sigurtà tal-bastiment; il-miżuri biex tkun żgurata l-indipendenza tal-osservaturi tal-kontroll; id-dmirjiet tal-osservaturi tal-kontroll; il-finanzjament ta' proġetti pilota." fl-Artikolu 74, il-paragrafu 6 huwa sostitwit b'dan li ġej: Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward tal-metodoloġija u t-tmexxija tal-ispezzjoni inklużi: ir-regoli dwar l-awtorizzazzjoni tal-uffiċjali responsabbli biex imexxu spezzjoni fuq il-baħar jew fuq l-art; l-adozzjoni mill-Istati Membri ta' approċċ ibbażat fuq ir-riskji għall-għażla ta' miri tal-ispezzjoni; il-koordinazzjoni ta' attivitajiet ta' kontroll, spezzjoni u infurzar fost l-Istati Membri; id-dmirijiet tal-uffiċjali matul il-fażi ta' qabel l-ispezzjoni; id-dmirijiet tal-uffiċjali awtorizzati biex iwettqu l-ispezzjonijiet; l-obbligi tal-Istati Membri, tal-Kummissjoni u tal-Aġenzija Ewropea għall-Kontroll tas-Sajd; id-dispożizzjonijiet speċifiċi applikabbli għal spezzjonijiet fuq il-baħar u fil-port, spezzjonijiet tat-trasport, spezzjoni tas-suq." fl-Artikolu 75, il-paragrafu 2 huwa sostitwit b'dan li ġej: Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward tal-obbligi tal-operatur u tal-kaptan matul l-ispezzjonijiet." fl-Artikolu 76, il-paragrafu 4 huwa sostitwit b'dan li ġej: Il-Kummissjoni għandha tistipula regoli dettaljati fir-rigward ta' regoli komuni dwar il-kontenut tar-rapporti tal-ispezzjoni, il-mili tar-rapporti tal-ispezzjoni u dwar it-trażmissjoni ta' kopja tar-rapport tal-ispezzjoni lill-operatur permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 78, il-paragrafu 2 huwa sostitwit b'dan li ġej: Il-Kummissjoni għandha tistipula regoli dettaljati dwar l-operat tal-bażi tad-dejta elettronika u l-aċċess tal-Kummissjoni għaliha permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 79 huwa sostitwit b'dan li ġej: Il-Kummissjoni għandha tistabbilixxi lista ta' spetturi tal-Unjoni permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2). Mingħajr preġudizzju għar-responsabbiltà primarja tal-Istati Membri kostali, l-ispetturi tal-Unjoni jistgħu jwettqu l-ispezzjonijiet f'konformità ma' dan ir-Regolament fl-ilmijiet tal-Unjoni, u fuq bastimenti tas-sajd tal-Unjoni 'l barra mill-ilmijiet tal-Unjoni. L-ispetturi tal-Unjoni jistgħu jkunu assenjati għal: l-implimentazzjoni tal-programmi speċifiċi ta' kontroll u ta' spezzjoni adottati skont l-Artikolu 95; il-programmi internazzjonali ta' kontroll tas-sajd, fejn l-Unjoni għandha obbligu li tipprovdi għall-kontrolli. Għat-twettiq tal-kompiti tagħhom u suġġett għall-paragrafu 5, l-ispetturi tal-Unjoni għandu jkollhom aċċess mingħajr dewmien: għaż-żoni kollha abbord il-bastimenti tas-sajd tal-Unjoni u kwalunkwe bastiment ieħor li jwettaq attivitajiet tas-sajd, il-bini jew il-postijiet pubbliċi u l-mezzi ta' trasport; kif ukoll għall-informazzjoni u d-dokumenti kollha li huma meħtieġa għat-twettiq tal-kompiti tagħhom, b'mod partikolari l-ġurnal ta' abbord dwar is-sajd, id-dikjarazzjonijiet tal-ħatt l-art, iċ-ċertifikati tal-qbid, id-dikjarazzjoni ta' trasbord, in-noti tal-bejgħ, u dokumenti rilevanti oħra; sal-istess punt u taħt l-istess kundizzjonijiet bħal dawk tal-uffiċjali tal-Istat Membru li fih issir l-ispezzjoni. L-ispetturi tal-Unjoni m'għandux ikollhom il-poteri ta' pulizija u ta' infurzar lil hinn mit-territorju tal-Istat Membru tal-oriġini jew 'il barra mill-ilmijiet tal-Unjoni taħt is-sovranità u l-ġurisdizzjoni tal-Istat Membru tal-oriġini tagħhom. Meta jkunu assenjati bħala spetturi tal-Unjoni, l-uffiċjali tal-Kummissjoni jew tal-korp innominat minnha m'għandu jkollhom l-ebda poteri ta' pulizija u ta' infurzar. Il-Kummissjoni għandha tistipula regoli dettaljati dwar: in-notifika tal-ispetturi tal-Unjoni lill-Kummissjoni; l-adozzjoni u ż-żamma tal-lista tal-ispetturi tal-Unjoni; in-notifika tal-ispetturi tal-Unjoni lill-Organizzazzjonijiet Reġjonali għall-Ġestjoni tas-Sajd is-setgħat u d-dmirijiet tal-ispetturi tal-Unjoni ir-rapporti tal-ispetturi tal-Unjoni; is-segwitu tar-rapporti tal-ispetturi tal-Unjoni permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 88, il-paragrafu 2 huwa sostitwit b'dan li ġej: Wara konsultazzjoni maż-żewġ Stati Membri kkonċernati, il-Kummissjoni għandha, permezz ta' atti ta' implimentazzjoni, tiffissa l-kwantitajiet ta' ħut li għandhom jitnaqqsu mill-kwota tal-Istat Membru tal-ħatt l-art jew tat-trażbord. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 92, il-paragrafu 5 huwa sostitwit b'dan li ġej: Il-Kummissjoni għandha tingħata s-setgħa li tadotta atti ddelegati skont l-Artikolu 119a fir-rigward ta': il-punti li jkunu assenjati għal ksur serju; il-limitu massimu tal-punti li jattiva s-sospensjoni u l-irtirar permanenti ta' liċenzja tas-sajd; is-segwitu tas-sospensjoni u tal-irtirar permanenti ta' liċenzja tas-sajd is-sajd illegali matul il-perjodu ta' sospensjoni jew wara l-irtirar permanenti ta' liċenzja tas-sajd il-kundizzjonijiet għall-ġustifikazzjoni tat-tħassir ta' punti. Il-Kummissjoni għandha tistipula regoli dettaljati fir-rigward ta': l-istabbiliment u l-operat ta' sistema ta' punti għal ksur serju; in-notifiki tad-deċiżjonijiet; it-trasferiment tas-sjieda tal-bastimenti li qed jiġu attribwiti l-punti; it-tħassir ta' liċenzji tas-sajd ta' min hu responsabbli għal ksur serju minn listi rilevanti; l-obbligi ta' informazzjoni dwar is-sistema tal-punti għall-kaptani tal-bastimenti tas-sajd stabbiliti mill-Istati Membri permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 95, il-paragrafu 1 huwa sostitwit b'dan li ġej: Ċerti tipi ta' sajd jistgħu jkunu suġġetti għal programmi speċifiċi ta' kontroll u ta' spezzjoni. Il-Kummissjoni tista', permezz ta' atti ta' implimentazjoni, u flimkien mal-Istati Membri kkonċernati, tiddetermina liema sajd għandu jkun suġġett għal programmi speċifiċi ta' kontroll u ta' spezzjoni abbażi tal-ħtieġa għal kontroll speċifiku u koordinat tat-tipi ta' sajd inkwistjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 102, il-paragrafi 3 u 4 huma sostitwiti b'dan li ġej: L-Istati Membri kkonċernati għandhom jinfurmaw lill-Kummissjoni bir-riżultati tal-inkjesta u għandhom jippreżentaw rapport lill-Kummissjoni ppreparat mhux aktar tard minn tliet xhur wara t-talba tal-Kummissjoni. Dan il-perjodu jista' jiġi estiż mill-Kummissjoni, permezz ta' atti ta' implimentazzjoni, fuq it-talba motivata kif jixraq mill-Istat Membru, għal perjodu ta' żmien raġonevoli. Jekk l-inkjesta amministrattiva msemmija fil-paragrafu 2 ma twassalx għat-tneħħija tal-irregolaritajiet jew jekk il-Kummissjoni tidentifika xi nuqqasijiet fis-sistema ta' kontroll ta' Stat Membru matul il-verifiki jew l-ispezzjonijiet awtonomi msemmija fl-Artikoli 98 u 99 jew fl-awditjar imsemmi fl-Artikolu 100, il-Kummissjoni għandha tistabbilixxi, permezz ta' atti ta' implimentazzjoni, pjan ta' azzjoni ma' dak l-Istat Membru. L-Istat Membru għandu jieħu l-miżuri kollha meħtieġa biex jimplimenta dak il-pjan ta' azzjoni." L-Artikolu 103 huwa emendat kif ġej: fil-paragrafu 1, il-frażi inizjali hija sostitwita b'dan li ġej: Il-Kummissjoni tista' tiddeċiedi li tissospendi, permezz ta' atti ta' implimentazjoni, għal perjodu massimu ta' 18-il xahar il-pagamenti kollha jew parti minnhom, tal-għajnuna finanzjarja tal-Unjoni skont ir-Regolament (KE) Nru 1198/2006 u l-Artikolu 8(a) tar-Regolament (KE) Nru 861/2006, fejn ikun hemm evidenza li:" il-paragrafu 2 huwa sostitwit b'dan li ġej: Jekk, matul il-perjodu ta' sospensjoni, l-Istat Membru kkonċernat jibqa' ma jurix li ħa azzjoni ta' rimedju biex jiżgura l-konformità mar-regoli applikabbli u l-infurzar tagħhom fil-futur jew li ma hemm l-ebda riskju serju li t-tħaddim effettiv fil-futur tas-sistema tal-Unjoni ta' kontroll u ta' infurzar ikun imxekkel, il-Kummissjoni tista' tħassar, permezz ta' atti ta' implimentazzjoni, kompletament jew parzjalment, l-għajnuna finanzjarja tal-Unjoni, li l-pagament tagħha jkun ġie sospiż skont il-paragrafu 1. Tħassir bħal dan għandu jsir biss wara li l-pagament korrispondenti jkun ġie sospiż għal 12-il xahar." il-paragrafu 8 huwa sostitwit b'dan li ġej: Il-Kummissjoni għandha tistipula regoli dettaljati dwar: l-interruzzjoni tad-data ta' skadenza tal-pagament; is-sospensjoni tal-pagamenti; it-tħassir tal-għajnuna finanzjarja permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 104 huwa emendat kif ġej: il-paragrafu 1 huwa sostitwit b'dan li ġej: Meta Stat Membru ma jirrispettax l-obbligi tiegħu għall-implimentazzjoni ta' pjan multiannwali, u meta l-Kummissjoni jkollha evidenza li n-nuqqas ta' rispett ta' dawk l-obbligi jikkostitwixxi theddida serja għall-konservazzjoni tal-istokk ikkonċernat, il-Kummissjoni tista', permezz ta' atti ta' implimentazzjoni, tagħlaq b'mod proviżorju s-sajd affetwat minn dawk in-nuqqasijiet għall-Istat Membru kkonċernat." il-paragrafu 4 huwa sostitwit b'dan li ġej: Il-Kummissjoni għandha, permezz ta' atti ta' implimentazzjoni, tneħħi l-għeluq wara li l-Istat Membru juri bil-miktub għas-sodisfazzjoni tal-Kummissjoni, li r-riżorsi tas-sajd jistgħu jiġu sfruttati b'mod sikur." L-Artikolu 105 huwa emendat kif ġej: fil-paragrafu 2, il-frasi introduttorja tal-ewwel subparagrafu hija sostitwita b'dan li ġej: Fil-każ ta' sajd żejjed ta' kwota, allokazzjoni jew sehem ta' stokk jew grupp ta' stokkijiet disponibbli għal Stat Membru f'sena speċifika l-Kummissjoni għandha, permezz ta' atti ta' implimentazzjoni, topera tnaqqis fis-sena jew fis-snin li jsegwu mill-kwota, l-allokazzjoni jew is-sehem annwali tal-Istat Membru li stad żejjed billi tapplika fattur ta' multiplikazzjoni skont it-tabella li ġejja:" il-paragrafi 4, 5 u 6 huma sostitwiti b'dan li ġej: F'każ ta' sajd żejjed fejn tinqabeż il-kwota, l-allokazzjoni jew s-sehem ta' stokk jew ta' grupp ta' stokkijiet disponibbli għal Stat Membru fi snin preċedenti, il-Kummissjoni, wara konsultazzjoni mal-Istat Membru kkonċernat, permezz ta' atti ta' implimentazzjoni, tista' tnaqqas il-kwoti minn kwoti futuri ta' dak l-Istat Membru biex jittieħed kont tal-livell ta' sajd żejjed. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2). Jekk tnaqqis skont il-paragrafi 1 u 2 ma jistax jiġi operat fuq il-kwota, l-allokazzjoni jew is-sehem ta' stokk jew grupp ta' stokkijiet fejn ikun sar is-sajd żejjed minħabba li dik il-kwota, l-allokazzjoni jew is-sehem ta' stokk jew ta' grupp ta' stokkijiet mhumiex disponibbli b'mod suffiċjenti għall-Istat Membru kkonċernat, il-Kummissjoni, wara konsultazzjoni mal-Istat Membru kkonċernat, pemezz ta' atti ta' implimentazzjoni, tista' tnaqqas il-kwoti, fis-sena jew snin ta' wara, għal stokkijiet jew gruppi ta'stokkijiet oħra disponibbli għal dak l-Istat Membru fl-istess żona ġeografika, jew bl-istess valur kummerċjali skont il-paragrafu 1. Il-Kummissjoni tista' tistipula regoli dettaljati fir-rigward ta': il-valutazzjoni tal-kwota adattata li fiha għandu jiġi kkalkulat l-eċċess fl-utilizzazzjoni; il-proċedura għall-konsultazzjoni tal-Istat Membru kkonċernat dwar it-tnaqqis tal-kwoti msemmija fil-paragrafi 4 u 5 permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 106 huwa emendat kif ġej: Il-paragrafu 1 huwa sostitwit b'dan li ġej: Meta l-Kummissjoni tkun stabbiliet li Stat Membru ikun qabeż l-isforz tas-sajd li ġie allokat lilu, il-Kummissjoni għandha, permezz ta' atti ta' implimentazzjoni, topera tnaqqis mill-isforz tas-sajd futur ta' dak l-Istat Membru." fil-paragrafu 2, il-frażi inizjali hija sostitwita b'dan li ġej: Jekk ikun hemm eċċess tal-isforz tas-sajd f'żona ġeografika jew f'sajd disponibbli għal Stat Membru, il-Kummissjoni għandha, permezz ta' atti ta' implimentazzjoni, topera tnaqqis fis-sena jew fis-snin ta' wara mill-isforz tas-sajd disponibbli għal dak l-Istat Membru għaż-żona ġeografika jew is-sajd ikkonċernat billi tapplika fattur ta' multiplikazzjoni skont it-tabella li ġejja:" il-paragrafi 3 u 4 huma sostitwiti b'dan li ġej: Jekk ma jkunx jista' jsir tnaqqis skont il-paragrafu 2 fl-isforz tas-sajd massimu permissibbli għal stokk li ġie mistad iżżejjed minħabba li l-isforz tas-sajd massimu permissibbli ma jkunx disponibbli jew ma jkunx disponibbli biżżejjed għall-Istat Membru kkonċernat, il-Kummissjoni, permezz ta' atti ta' implimentazzjoni, tista' tnaqqas fis-sena jew fis-snin ta' wara l-isforz tas-sajd disponibbli għal dak l-Istat Membru fl-istess żona ġeografika skont il-paragrafu 2. Il-Kummissjoni tista' tistipula regoli dettaljati fir-rigward ta': il-valutazzjoni tal-isforz massimu disponibbli li fih għandu jiġi kkalkulati l-eċċess tal-utilizzazzjoni; il-proċedura għall-konsultazzjoni tal-Istat Membru kkonċernat dwar it-tnaqqis tal-isforz tas-sajd imsemmi fil-paragrafu 3 permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 107 huwa emendat kif ġej: il-paragrafu 1 huwa sostitwit b'dan li ġej: Fejn ikun hemm evidenza li qed iseħħ nuqqas ta' konformità mar-regoli dwar l-istokkijiet li huma suġġetti għal pjanijiet multiannwali minn Stat Membru u li dan jista' jwassal għal theddid serju għall-konservazzjoni ta' dawn l-istokkijiet, il-Kummissjoni, permezz ta' atti ta' implimentazzjoni, tista' topera tnaqqis fis-sena jew fis-snin ta' wara mill-kwoti, mill-allokazzjonijiet jew mill-ishma annwali ta' stokk jew grupp ta' stokkijiet disponibbli għal dak l-Istat Membru, bl-applikazzjoni tal-prinċipju tal-proporzjonalità billi tieħu kont tal-ħsara kkaġunata lill-istokkijiet." il-paragrafu 4 huwa sostitwit b'dan li ġej: Il-Kummissjoni għandha tingħata s-setgħa li tadotta atti ddelegati skont l-Artikolu 119a rigward id-data ta' skadenza għall-Istati Membri biex juru li s-sajd jista' jiġi sfruttat b'mod sikur, il-materjal li għandu jiġi inkluż mill-Istati Membri fir-risposta tagħhom u l-istabbiliment tal-kwantitajiet biex jitnaqqsu billi jitqiesu: safejn jasal in-nuqqas ta' konformità u n-natura tiegħu, il-gravità tat-theddida għall-konservazzjoni, il-ħsara kkawżata lill-istokk min-nuqqas ta' konformità." fit-Titolu XI, il-Kapitolu IV huwas sostitwit b'dan li ġej: Jekk ikun hemm evidenza, inkluż jekk ibbażata fuq ir-riżultati tal-kampjunar imwettaq mill-Kummissjoni, li l-attivitajiet tas-sajd u/jew il-miżuri adottati minn Stat Membru jew Stati Membri jimminaw il-miżuri ta' konservazzjoni u ta' ġestjoni adottati fil-qafas tal-pjanijiet multiannwali jew jheddu l-ekosistema tal-baħar u dan ikun jeħtieġ azzjoni immedjata, il-Kummissjoni, fuq talba sostanzjata ta' kwalunkwe Stat Membru jew fuq l-inizjattiva tagħha stess, permezz ta' atti ta' implimentazzjoni, tista' tiddeċiedi dwar miżuri temporanji li m'għandhomx idumu aktar minn sitt xhur. Il-miżuri temporanji previsti fil-paragrafu 1 għandhom ikunu proporzjonati għat-theddida u jistgħu jinkludu, fost l-oħrajn: is-sospensjoni tal-attivitajiet tas-sajd ta' bastimenti li jtajru l-bandiera tal-Istati Membri kkonċernati; l-għeluq tas-sajd; il-projbizzjoni għall-operaturi tal-Unjoni li jaċċettaw il-ħatt l-art, it-tqegħid f'gaġeġ għat-tismin jew għat-tkabbir, jew it-trażbordi ta' ħut u prodotti tas-sajd li jinqabdu mill-bastimenti li jtajru l-bandiera tal-Istati Membri kkonċernati; il-projbizzjoni tat-tqegħid fis-suq jew l-użu għal skopijiet kummerċjali oħra ta' ħut u prodotti tas-sajd li jinqabdu mill-bastimenti li jtajru l-bandiera tal-Istati Membri kkonċernati; il-projbizzjoni tal-forniment ta' ħut ħaj għall-akkwakultura fl-ilmijiet li jaqgħu taħt il-ġurisdizzjoni tal-Istati Membri kkonċernati; il-projbizzjoni li jkun aċċettat ħut ħaj li jinqabad minn bastimenti li jtajru l-bandiera tal-Istat Membru kkonċernat għall-iskopijiet tal-akkwakultura fl-ilmijiet li jaqgħu taħt il-ġurisdizzjoni tal-Istati Membri l-oħra; il-projbizzjoni għall-bastimenti tas-sajd li jtajru l-bandiera tal-Istat Membru kkonċernat milli jistadu fl-ilmijiet taħt il-ġurisdizzjoni ta' Stati Membri oħra; il-modifika tad-dejta tas-sajd ippreżentata minn Stati Membri b'mod xieraq. L-Istat Membru għandu jikkomunika b'mod simultanju t-talba raġunata msemmija fil-paragrafu 1 lill-Kummissjoni, lill-Istati Membri l-oħra u lill-Kunsilli Konsultattivi kkonċernati." fl-Artikolu 109, il-paragrafu 8 huwa sostitwit b'dan li ġej: L-Istati Membri għandhom jistabbilixxu pjan nazzjonali għall-implimentazzjoni tas-sistema ta' validazzjoni li tkopri d-dejta elenkata taħt il-punti (a) u (b) tal- paragrafu 2 u biex jiżguraw is-segwitu tal-inkonsistenzi. Il-pjan għandu jippermetti lill-Istati Membri biex jagħmlu prijoritajiet għall-validazzjoni u l-kontroverifiki u s-segwitu sussegwenti tal-inkonsistenzi abbażi tal-ġestjoni tar-riskju. Il-pjan għandu jiġi ppreżentat lill-Kummissjoni għall-approvazzjoni sal-31 ta' Diċembru 2011. Il-Kummissjoni għandha, permezz tal-atti ta' implimentazzjoni, tapprova l-pjanijiet qabel l-1 ta' Lulju 2012 wara li tkun ippermettiet lill-Istati Membri jagħmlu l-korrezzjonijiet. L-emendi għall-pjan għandhom jiġu ppreżentati lill-Kummissjoni fuq bażi annwali għall-approvazzjoni. Il-Kummissjoni għandha tapprova l-emendi għall-pjan permezz tal-atti ta' implimentazjoni." fl-Artikolu 110, il-paragrafu 3 huwa sostitwit b'dan li ġej: Mingħajr preġudizzju għall-paragrafi 1 u 2, sat-30 ta' Ġunju 2012 l-Istati Membri jistgħu jwettqu proġett(i) pilota mal-Kummissjoni jew mal-korp maħtur minnha biex ikun ipprovdut aċċess remot fi żmien reali għad-dejta tal-Istati Membri dwar l-opportunitajiet tas-sajd irreġistrata u vvalidata skont dan ir-Regolament. Meta kemm il-Kummissjoni kif ukoll l-Istat Membru kkonċernat ikunu sodisfatti bl-eżitu tal-proġett pilota, u dment li l-aċċess remot ikun qed jiffunzjona kif miftiehem, l-Istat Membru kkonċernat m'għandux ikun obbligat iżjed jirrapporta dwar l-opportunitajiet tas-sajd kif hemm deskritt fl-Artikolu 33(2) u (8). Il-format u l-proċeduri tal-aċċess għad-dejta għandhom jiġu kkunsidrati u ttestjati. L-Istati Membri għandhom jinformaw lill-Kummissjoni qabel l-1 ta' Jannar 2012 jekk jippjanaw li jwettqu proġett(i) pilota. Mill-1 ta' Jannar 2013, jistgħu jiġu deċiżi regoli dwar mod u frekwenza differenti ta' trasmissjoni tad-dejta mill-Istati Membri biex jiżguraw aċċess fil-ħin reali f'konformità mat-Trattat." fl-Artikolu 111, jitħassar il-paragrafu 3. l-Artikolu 111 il-ġdid li ġej jiddaħħal qabel l-intestatura tal-Kapitolu II: Il-Kummissjoni għandha, permezz ta' atti ta' implimentazjoni, tistipula regoli dettaljati dwar il-kontroll tal-kwalità, il-konformità mad-dati ta' skadenzi għall-preżentazzjoni tad-dejta, il-kontroverifiki, l-analiżi, il-verifika tad-dejta u dwar l-istabbiliment ta' format standardizzat għat-tniżżil u l-iskambju tad-dejta. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 114, il-paragrafu 1 huwa sostitwit b'dan li ġej: Għall-iskop ta' dan ir-Regolament kull Stat Membru għandu jistabbilixxi, qabel l-1 ta' Jannar 2012 websajt uffiċjali aċċessibbli permezz tal-Internet u li fiha l-informazzjoni elenkata fl-Artikoli 115 u 116. L-Istati Membri għandhom jikkomunikaw l-indirizz tal-Internet tal-websajt uffiċjali tagħhom lill-Kummissjoni. Il-Kummissjoni tista', permezz ta' atti ta' implimentazzjoni, tiddeċiedi li tiżviluppa standards u proċeduri komuni biex tiżgura komunikazzjoni trasparenti bejn l-Istati Membri nnifishom kif ukoll bejn l-Istati Membri, il-korp maħtur minnhom u l-Kummissjoni, inkluż it-trażmissjoni ta' aġġornamenti regolari dwar ir-reġistri tal-attivitajiet tas-sajd relatati mal-possibbiltajiet tas-sajd." fl-Artikolu 116, jitħassar il-paragrafu 6. l-Artikolu li ġej jiddaħħal wara t-Titolu XIII: Il-Kummissjoni għandha tistipula regoli dettaljati dwar it-tħaddim ta' websajts u s-servizzi tal-web permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." fl-Artikolu 117, il-paragrafu 4 huwa sostitwit b'dan li ġej: Il-Kummissjoni għandha tingħata s-setgħa biex, permezz ta' atti ta' implimentazzjoni, tadotta regoli dwar l-għajnuna reċiproka fir-rigward ta': il-kooperazzjoni amministrattiva bejn l-Istati Membri, il-pajjiżi terzi, il-Kummissjoni u l-korp maħtur minnha, inkluż il-ħarsien tad-dejta personali u l-użu tal-informazzjoni u l-ħarsien tas-segretezza professjonali u kummerċjali, l-ispejjeż għall-eżekuzzjoni ta' talbiet għall-għajnuna, il-ħatra tal-awtorità unika tal-Istati Membri, il-komunikazzjoni ta' miżuri ta' segwitu meħuda mill-awtoritajiet nazzjonali b'riżultat tal-iskambju ta' informazzjoni, it-talba għall-għajnuna, inklużi talbiet għall-informazzjoni, talbiet għal miżuri u talbiet għal notifiki amministrattivi u l-istabbiliment ta' dati ta' skadenzi għat-tweġibiet, l-informazzjoni mingħajr talba minn qabel, ir-relazzjonijiet tal-Istati Membri mal-Kummissjoni u ma' pajjiżi terzi. Dawk l-atti ta' implimentazzjoni għandhom jiġu adottati skont il-proċedura tal-eżami msemmija fl-Artikolu 119(2)." fl-Artikolu 118, il-paragrafu 5 huwa sostitwit b'dan li ġej: Il-Kummissjoni għandha tistipula regoli dettaljati dwar il-kontenut u l-format tar-rapporti mill-Istati Membri, permezz ta' atti ta' implimentazzjoni. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 119(2)." L-Artikolu 119 huwa sostitwit b'dan li ġej: Il-Kummissjoni għandha tiġi megħjuna mill-Kumitat għas-Sajd u l-Akkwakultura mwaqqaf bl-Artikolu 30 tar-Regolament (KE) Nru 2371/2002. Dak il-kumitat għandu jkun kumitat skont it-tifsira tar-Regolament (UE) Nru 182/2011. Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011." l-Artikolu li ġej huwa miżjud: Is-setgħa ta' adozzjoni ta' atti ddelegati hija mogħtija lill-Kummissjoni suġġett għall-kundizzjonijiet stabbiliti f'dan l-Artikolu. Hekk kif tadotta att iddelegat, il-Kummissjoni għandha tinnotifikah simultanjament lill-Parlament Ewropew u lill-Kunsill. Att iddelegat adottat skont l-Artikoli 7(6), 14(11), 15(9), 21(6), 22(7), 49(2), 51(1), 52(3), 58(10), 58(11), 59(5), 60(7), 65(1), 65(2), 73(9), 74(6), 75(2), 92(5a), u 107(4) għandu jidħol fis-seħħ biss jekk ma tiġi espressa l-ebda oġġezzjoni mill-Parlament Ewropew jew mill-Kunsill fi żmien xahrejn (2) min-notifika ta' dak l-att lill-Parlament Ewropew u lill-Kunsill jew jekk, qabel l-iskadenza ta' dak il-perjodu, il-Parlament Ewropew u l-Kunsill it-tnejn li huma jkunu informaw lill-Kummissjoni li mhuma se jressqu l-ebda oġġezzjoni. Dak il-perjodu għandu jkun estiż b'xahrejn (2) fuq l-inizjattiva tal-Parlament Ewropew u tal-Kunsill." Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi ..., wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0772), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0426/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-ittra tas-27 ta' Marzu 2012 tal-Kumitat għall-Affarijiet Legali indirizzata lill-Kumitat għas-Suq Intern u l-Ħarsien tal-Konsumatur b'konformità mal-Artikolu 87(3) tar-Regoli ta' Proċedura tiegħu, wara li kkunsidra l-impenn meħud mir-rappreżentant tal-Kunsill, permezz tal-ittra tal-11 ta' Ottubru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 87 u 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Ħarsien tal-Konsumatur (A7-0255/2012), billi, fl-opinjoni tal-Grupp ta' Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni, il-proposta kkonċernata ma tinkludi ebda tibdil sustanzjali ħlief dak identifikat bħala tali fil-proposta u billi, f'dak li jikkonċerna l-kodifikazzjoni tad-dispożizzjonijiet mhux mibdula tal-atti preċedenti flimkien ma' dan it-tibdil, il-proposta tillimita ruħha għal kodifikazzjoni pura u sempliċi tal-atti eżistenti mingħajr tibdil sustanzjali; Jadotta l-pożizzjoni fl-ewwel qari li tidher hawn taħt, filwaqt li jikkunsidra r-rakkomandazzjonijiet tal-Grupp ta' Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Parlament Ewropew iqis li huwa biss meta u sakemm atti ta' implimentazzjoni fis-sens tar-Regolament (UE) Nru 182/2011 jiġu diskussi fil-laqgħat tal-kumitati, li dawn tal-aħħar jistgħu jitqiesu bħala "kumitati ta' komitoloġija" fis-sens tal-Anness I tal-Qafas ta' Ftehim dwar ir-relazzjonijiet bejn il-Parlament Ewropew u l-Kummissjoni Ewropea. Il-laqgħat tal-kumitati, għaldaqstant, jaqgħu fi ħdan l-ambitu tal-punt 15 tal-Qafas ta' Ftehim meta u sakemm jiġu diskussi kwistjonijiet oħra. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0771), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0423/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-ittra tas-27 ta' Marzu 2012 tal-Kumitat għall-Affarijiet Legali lill-Kumitat għas-Suq Intern u l-Ħarsien tal-Konsumatur skont l-Artikolu 87(3) tar-Regoli ta' Proċedura tiegħu, wara li kkunsidra l-impenn meħud mir-rappreżentant tal-Kunsill, permezz tal-ittra tal-11 ta' Ottubru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 87 u 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Ħarsien tal-Konsumatur (A7-0256/2012), billi, fl-opinjoni tal-Grupp ta' Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni, il-proposta kkonċernata ma tinkludi ebda tibdil sustanzjali ħlief dak identifikat bħala tali fil-proposta u billi, f'dak li jikkonċerna l-kodifikazzjoni tad-dispożizzjonijiet mhux mibdula tal-atti preċedenti flimkien ma' dan it-tibdil, il-proposta tillimita ruħha għal kodifikazzjoni pura u sempliċi tal-atti eżistenti mingħajr tibdil sustanzjali; Jadotta l-pożizzjoni tiegħu fl-ewwel qari li tidher hawn taħt, filwaqt li jikkunsidra r-rakkomandazzjonijiet tal-Grupp ta Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Parlament Ewropew iqis li huwa biss meta u sakemm atti ta' implimentazzjoni fis-sens tar-Regolament (UE) Nru 182/2011 jiġu diskussi fil-laqgħat tal-kumitati, li dawn tal-aħħar jistgħu jitqiesu bħala "kumitati ta' komitoloġija" fis-sens tal-Anness I tal-Qafas ta' Ftehim dwar ir-relazzjonijiet bejn il-Parlament Ewropew u l-Kummissjoni Ewropea. Il-laqgħat tal-kumitati, għaldaqstant, jaqgħu fi ħdan l-ambitu tal-punt 15 tal-Qafas ta' Ftehim meta u sakemm jiġu diskussi kwistjonijiet oħra. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0766), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0430/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-ittra tas-27 ta' Marzu 2012 mill-Kumitat għall-Affarijiet Legali lill-Kumitat għas-Suq Intern u l-Ħarsien tal-Konsumatur skont l-Artikolu 87(3) tar-Regoli ta' Proċedura tiegħu, wara li kkunsidra l-impenn meħud mir-rappreżentant tal-Kunsill, permezz tal-ittra tal-11 ta' Ottubru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 87 u 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Ħarsien tal-Konsumatur (A7-0257/2012), billi, skont il-grupp ta' Ħidma Konsultattiv tas-Servizzi Legali tal-Parlament Ewropew, il-Kunsill u l-Kummissjoni, il-proposta inkwistjoni ma tinkludi l-ebda emenda ta' sustanza għajr dawk identifikati bħala tali fil-proposta u billi, fir-rigward tal-kodifikazzjoni tad-dispożizzjonijiet li ma nbidlux tal-atti ta' qabel flimkien ma' dawk l-emendi, il-proposta fiha kodifikazzjoni ċara u sempliċi tat-testi eżistenti, mingħajr ebda bidla fis-sustanza tagħhom; Jadotta l-pożizzjoni tiegħu fl-ewwel qari li tidher hawn taħt, filwaqt li jikkunsidra r-rakkomandazzjonijiet tal-Grupp ta' Ħidma Konsultattiv tas-servizzi legali tal-Parlament Ewropew, tal-Kunsill u tal-Kummissjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Parlament Ewropew iqis li huwa biss meta u sakemm atti ta' implimentazzjoni fis-sens tar-Regolament (UE) Nru 182/2011 jiġu diskussi fil-laqgħat tal-kumitati, li dawn tal-aħħar jistgħu jitqiesu bħala "kumitati ta' komitoloġija" fis-sens tal-Anness I tal-Qafas ta' Ftehim dwar ir-relazzjonijiet bejn il-Parlament Ewropew u l-Kummissjoni Ewropea. Il-laqgħat tal-kumitati, għaldaqstant, jaqgħu fi ħdan l-ambitu tal-punt 15 tal-Qafas ta' Ftehim meta u sakemm jiġu diskussi kwistjonijiet oħra. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0765), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0429/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-ittra tat-27 ta' Marzu 2012 tal-Kumitat għall-Affarijiet Legali lill-Kumitat għas-Suq Intern u l-Ħarsien tal-Konsumatur skont l-Artikolu 87 (3) tar-Regoli ta' Proċedura tiegħu, wara li kkunsidra l-impenn meħud mir-rappreżentant tal-Kunsill, permezz tal-ittra tal-11 ta' Ottubru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 87 u 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Ħarsien tal-Konsumatur (A7-0258/2012), billi, fl-opinjoni tal-Grupp ta' Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni, il-proposta kkonċernata ma tinkludi ebda tibdil sostanzjali ħlief dak identifikat bħala tali fil-proposta u billi, f'dak li jikkonċerna l-kodifikazzjoni tad-dispożizzjonijiet mhux mibdula tal-atti preċedenti flimkien ma' dan it-tibdil, il-proposta tinkludi kodifikazzjoni pura u sempliċi tal-atti eżistenti mingħajr tibdil fis-sustanza tagħhom; Jadotta l-pożizzjoni fl-ewwel qari li tidher hawn taħt, filwaqt li jikkunsidra r-rakkomandazzjonijiet tal-Grupp ta' Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sostanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Parlament Ewropew iqis li huwa biss meta u sakemm atti ta' implimentazzjoni fis-sens tar-Regolament (UE) Nru 182/2011 jiġu diskussi fil-laqgħat tal-kumitati, li dawn tal-aħħar jistgħu jitqiesu bħala "kumitati ta' komitoloġija" fis-sens tal-Anness I tal-Qafas ta' Ftehim dwar ir-relazzjonijiet bejn il-Parlament Ewropew u l-Kummissjoni Ewropea. Il-laqgħat tal-kumitati, għaldaqstant, jaqgħu fi ħdan l-ambitu tal-punt 15 tal-Qafas ta' Ftehim meta u sakemm jiġu diskussi kwistjonijiet oħra. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0773), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7–0427/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-ittra tas-27 ta' Marzu 2012 tal-Kumitat għall-Affarijiet Legali lill-Kumitat għas-Suq Intern u l-Ħarsien tal-Konsumatur skont l-Artikolu 87(3) tar-Regoli ta' Proċedura tiegħu, wara li kkunsidra l-impenn meħud mir-rappreżentant tal-Kunsill, permezz tal-ittra tal-11 ta' Ottubru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 87 u 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Ħarsien tal-Konsumatur (A7-0259/2012), billi, skont il-Grupp ta' Ħidma Konsultattiv tas-servizzi legali tal-Parlament Ewropew, tal-Kunsill u tal-Kummissjoni, il-proposta inkwistjoni ma tinkludi l-ebda emenda ta' sustanza għajr dawk identifikati bħala tali fil-proposta u billi, fir-rigward tal-kodifikazzjoni tad-dispożizzjonijiet li ma nbidlux tal-atti ta' qabel flimkien ma' dawk l-emendi, il-proposta fiha kodifikazzjoni sempliċi tat-testi eżistenti, mingħajr ebda bidla fis-sustanza tagħhom; Jadotta l-pożizzjoni tiegħu fl-ewwel qari li tidher hawn taħt, filwaqt li jikkunsidra r-rakkomandazzjonijiet tal-Grupp ta Ħidma Konsultattiv tas-servizzi legali tal-Parlament Ewropew, tal-Kunsill u tal-Kummissjoni; Jitlob lill-Kummissjoni terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu biex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Parlament Ewropew iqis li huwa biss meta u sakemm atti ta' implimentazzjoni fis-sens tar-Regolament (UE) Nru 182/2011 jiġu diskussi fil-laqgħat tal-kumitati, li dawn tal-aħħar jistgħu jitqiesu bħala "kumitati ta' komitoloġija" fis-sens tal-Anness I tal-Qafas ta' Ftehim dwar ir-relazzjonijiet bejn il-Parlament Ewropew u l-Kummissjoni Ewropea. Il-laqgħat tal-kumitati, għaldaqstant, jaqgħu fi ħdan l-ambitu tal-punt 15 tal-Qafas ta' Ftehim meta u sakemm jiġu diskussi kwistjonijiet oħra. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0770), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0421/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-ittra tas-27 ta' Marzu 2012 mill-Kumitat għall-Affarijiet Legali lill-Kumitat għas-Suq Intern u l-Ħarsien tal-Konsumatur skont l-Artikolu 87(3) tar-Regoli ta' Proċedura tiegħu, wara li kkunsidra l-impenn meħud mir-rappreżentant tal-Kunsill, permezz tal-ittra tal-11 ta' Ottubru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 87 u 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Ħarsien tal-Konsumatur (A7-0260/2012), billi, skont il-Grupp ta' Ħidma Konsultattiv tas-servizzi legali tal-Parlament Ewropew, tal-Kunsill u tal-Kummissjoni, il-mistoqsija msemmija ma tinkludix xi emendi sostantivi barra dawk identifikati bħala tali fil-proposta, u billi, fir-rigward tal-kodifikazzjoni tad-dispożizzjonijiet mhux mibdula tal-atti iktar bikrija flimkien ma' dawk l-emendi, il-proposta għandha kodifikazzjoni ċara tat-testi eżistenti, mingħajr xi bidla fis-sustanza tagħhom; Jadotta l-pożizzjoni tiegħu fl-ewwel qari li tidher hawn taħt, filwaqt li jikkunsidra r-rakkomandazzjonijiet tal-Grupp ta Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu biex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Parlament Ewropew iqis li huwa biss meta u sakemm atti ta' implimentazzjoni fis-sens tar-Regolament (UE) Nru 182/2011 jiġu diskussi fil-laqgħat tal-kumitati, li dawn tal-aħħar jistgħu jitqiesu bħala "kumitati ta' komitoloġija" fis-sens tal-Anness I tal-Qafas ta' Ftehim dwar ir-relazzjonijiet bejn il-Parlament Ewropew u l-Kummissjoni Ewropea. Il-laqgħat tal-kumitati, għaldaqstant, jaqgħu fi ħdan l-ambitu tal-punt 15 tal-Qafas ta' Ftehim meta u sakemm jiġu diskussi kwistjonijiet oħra. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0768), wara li kkunsidra l-Artikolu 294(2), u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0428/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-ittra tas-27 ta' Marzu 2012 tal-Kumitat għall-Affarijiet Legali indirizzata lill-Kumitat għas-Suq Intern u l-Ħarsien tal-Konsumatur b'konformità mal-Artikolu 87(3) tar-Regoli ta' Proċedura tiegħu, wara li kkunsidra l-impenn meħud mir-rappreżentant tal-Kunsill, permezz tal-ittra tal-11 ta' Ottubru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 87 u 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Ħarsien tal-Konsumatur (A7-0261/2012), billi, fl-opinjoni tal-Grupp ta' Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni, il-proposta kkonċernata ma tinkludi ebda tibdil sustanzjali ħlief dak identifikat bħala tali fil-proposta u billi, f'dak li jikkonċerna l-kodifikazzjoni tad-dispożizzjonijiet mhux mibdula tal-atti preċedenti flimkien ma' dan it-tibdil, il-proposta tillimita ruħha għal kodifikazzjoni pura u sempliċi tal-atti eżistenti mingħajr tibdil sustanzjali; Jadotta l-pożizzjoni fl-ewwel qari li tidher hawn taħt, filwaqt li jikkunsidra r-rakkomandazzjonijiet tal-Grupp ta' Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Parlament Ewropew iqis li huwa biss meta u sakemm atti ta' implimentazzjoni fis-sens tar-Regolament (UE) Nru 182/2011 jiġu diskussi fil-laqgħat tal-kumitati, li dawn tal-aħħar jistgħu jitqiesu bħala "kumitati ta' komitoloġija" fis-sens tal-Anness I tal-Qafas ta' Ftehim dwar ir-relazzjonijiet bejn il-Parlament Ewropew u l-Kummissjoni Ewropea. Il-laqgħat tal-kumitati, għaldaqstant, jaqgħu fi ħdan l-ambitu tal-punt 15 tal-Qafas ta' Ftehim meta u sakemm jiġu diskussi kwistjonijiet oħra. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2011)0769), wara li kkunsidra l-Artikolu 294(2) u l-Artikolu 114 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0422/2011), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-ittra tas-8 ta' Ottubru 2012 mill-Kumitat għall-Affarijiet Legali lill-Kumitat għas-Suq Intern u l-Ħarsien tal-Konsumatur skont l-Artikolu 87(3) tar-Regoli ta' Proċedura tiegħu, wara li kkunsidra l-impenn meħud mir-rappreżentant tal-Kunsill, permezz tal-ittra tal-11 ta' Ottubru 2013, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea, wara li kkunsidra l-Artikoli 87 u 55 tar-Regoli ta' Proċedura tiegħu, wara li kkunsidra r-rapport tal-Kumitat għas-Suq Intern u l-Ħarsien tal-Konsumatur (A7-0376/2012), billi, skont il-Grupp ta' Ħidma Konsultattiv tas-servizzi legali tal-Parlament Ewropew, tal-Kunsill u tal-Kummissjoni, il-proposta inkwistjoni ma tinkludix emendi ta' sustanza għajr dawk identifikati bħala tali fil-proposta u billi, fir-rigward tal-kodifikazzjoni tad-dispożizzjonijiet li ma nbidlux tal-atti ta' qabel flimkien ma' dawk l-emendi, il-proposta fiha sempliċi kondifikazzjoni tat-testi eżistenti, mingħajr ebda tibdil fis-sustanza tagħhom; Jadotta l-pożizzjoni fl-ewwel qari li tidher hawn taħt, filwaqt li jikkunsidra r-rakkomandazzjonijiet tal-Grupp ta Ħidma Konsultattiv tas-servizzi legali tal-Parlament Ewropew, tal-Kunsill u tal-Kummissjoni; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. Il-Parlament Ewropew iqis li huwa biss meta u sakemm atti ta' implimentazzjoni fis-sens tar-Regolament (UE) Nru 182/2011 jiġu diskussi fil-laqgħat tal-kumitati, li dawn tal-aħħar jistgħu jitqiesu bħala "kumitati ta' komitoloġija" fis-sens tal-Anness I tal-Qafas ta' Ftehim dwar ir-relazzjonijiet bejn il-Parlament Ewropew u l-Kummissjoni Ewropea. Il-laqgħat tal-kumitati, għaldaqstant, jaqgħu fi ħdan l-ambitu tal-punt 15 tal-Qafas ta' Ftehim meta u sakemm jiġu diskussi kwistjonijiet oħra. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2013)0130), wara li kkunsidra l-Artikolu 294(2) u l-Artikolu 100(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7-0066/2013), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkonsulta mal-Kumitat tar-Reġjuni, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għat-Trasport u t-Turiżmu u l-opinjoni tal-Kumitat għas-Suq Intern u l-Ħarsien tal-Konsumatur (A7-0020/2014), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi/tgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2) tiegħu, Wara li kkunsidraw il-proposta mingħad il-Kummissjoni Ewropea, Wara li ttrażmettew l-abbozz ta' att leġiżlattiv lill-parlamenti nazzjonali, Madankollu, għadd ta' nuqqasijiet li ħarġu waqt l-implimentazzjoni tad-drittijiet skont ir-Regolamenti xekklu l-potenzjal sħiħ tagħhom fejn tidħol il-protezzjoni tal-passiġġieri. Sabiex tiġi żgurata applikazzjoni aktar effettiva, effiċjenti u konsistenti tad-drittijiet tal-passiġġieri li jivvjaġġaw bl-ajru madwar l-Unjoni, hemm bżonn serje ta' aġġustamenti fil-qafas legali attwali. Dan saħqu r-Rapport dwar iċ-Ċittadinanza tal-UE tal-2010 tal-Kummissjoni: Inżarmaw l-ostakoli għad-drittijiet taċ-ċittadinanza tal-UE li ħabbar miżuri biex ikun żgurat sett ta' drittijiet komuni notevolment għall-passiġġieri li jivvjaġġaw bl-ajru u l-infurzar xieraq ta' dawn id-drittijiet. Fil-kawża C-173/07 (Emirates), il-Qorti tal-Ġustizzja Ewropea ddeċidiet li l-kunċett ta' "titjira" fis-sens tar-Regolament (KE) Nru 261/2004 għandha tiġi interpretata li tikkonsisti essenzjalment f'operazzjoni tat-trasport tal-ajru, bħala "unità" ta' dan it-trasport, li ssir minn trasportatur tal-ajru skont skeda stabbilita minnu. Sabiex tiġi evitata l-inċertezza, issa għandha tingħata definizzjoni aktar ċara ta' "titjira", kif ukoll għall-kunċetti assoċjati ta' "titjira konnessa" u "vjaġġ". Sabiex titjieb il-protezzjoni tal-passiġġieri, għandu jiġi ċċarat li passiġġieri ttardjati jgawdu d-drittijiet għal kura u kumpens irrispettivament minn jekk dawn jistennewx fit-terminal tal-ajruport jew jekk ikunux diġà abbord l-ajruplan. Madankollu, minħabba li fil-każ tal-aħħar ma jkollhomx aċċess għas-servizzi disponibbli fit-terminal, id-drittijiet tagħhom għandhom jiġu rinforzati fir-rigward tal-ħtiġijiet bażiċi u fir-rigward tad-dritt għal żbark. Fejn passiġġier ikun għażel ir-riprogrammar tar-rotta mal-ewwel possibbiltà, it-trasportatur tal-ajru ħafna drabi jagħmel ir-riprogrammar tar-rotta kundizzjonali għad-disponibbiltà ta' postijiet fuq is-servizzi tiegħu stess, u b'hekk iċaħħad lill-passiġġieri tiegħu d-dritt li jagħżlu riprogrammar tar-rotta aktar rapidu ma' servizzi alternattivi. Għandu jiġi stabbilit li wara li jkun għadda ċertu ħin, it-trasportatur għandu joffri riprogrammar tar-rotta fuq is-servizzi ta' trasportatur tal-ajru ieħor jew fuq tipi ta' trasport differenti fejn dan jista' jgħaġġel ir-riprogrammar tar-rotta. Riprogrammar tar-rotta alternattiv għandu jkun soġġett għad-disponibbiltà tal-postijiet. Ir-raġunijiet għal-livell attwali ta' dewmien twil u titjiriet ikkanċellati fl-UE ma jistgħux jiġu attribwiti biss lit-trasportaturi tal-ajru. Sabiex ikunu inċentivati l-atturi kollha fil-katina tal-avjazzjoni ħalli jfittxu soluzzjonijiet effiċjenti u f'waqthom, biex tonqos kemm jista' jkun l-inkonvenjenza li d-dewmien twil u l-kanċellazzjonijiet joħolqu lill-passiġġieri, it-trasportaturi tal-ajru għandu jkollhom id-dritt li jfittxu rimedju minn xi parti terza li kkontribwixxiet għall-avveniment li wassal għall-kumpens jew obbligi oħra. Sabiex ikun żgurat infurzar aħjar tad-drittijiet tal-passiġġieri, ir-rwol tal-Korpi Nazzjonali għall-Infurzar għandu jiġi ddefinit bi preċiżjoni ikbar u distint biċ-ċar mill-ġestjoni tal-ilmenti ta' passiġġieri individwali. Fluss regolari ta' informazzjoni bejn il-Kummissjoni u l-korpi għall-infurzar għandu jippermetti lill-Kummissjoni tissodisfa aħjar ir-rwol ta' monitoraġġ u koordinazzjoni tagħha fuq il-korpi nazzjonali u tappoġġahom. Il-proċedura konsultattiva għandha tintuża għall-adozzjoni ta' deċiżjonjiet implimentattivi rigward il-kontenut tar-rapporti tal-attività pprovduti mill-Istati Membri lill-Kummissjoni. Xi drabi l-passiġġieri jitfixklu dwar il-bagalja li jistgħu itellgħu fuq l-ajruplan, fejn jidħlu l-qisien, il-piż jew l-għadd ta' oġġetti. Sabiex ikun żgurat li l-passiġġieri jafu sew il-kwoti tal-bagalji inklużi fil-biljett tagħhom, kemm għall-bagalja tal-kabina kif ukoll għall-bagalja tal-idejn, it-trasportaturi tal-ajru għadhom juru biċ-ċar dawn il-kwoti waqt il-buking u fl-ajruport. Sabiex tiġi żgurata l-applikazzjoni korretta u konsistenti tad-drittijiet mogħtija lill-passiġġieri bir-Regolament (KE) Nru 2027/97, il-Korpi Nazzjonali għall-Infurzar maħtura skont ir-Regolament (KE) Nru 261/2004 għandhom ukoll jimmonitorjaw u jinfurzaw id-drittijiet skont ir-Regolament (KE) Nru 2027/97. Huwa meħtieġ li l-limiti monetarji espressi fir-Regolament (KE) Nru 2027/97 jiġu emendati sabiex jieħdu kont tal-iżviluppi ekonomiċi, kif rivedut mill-Organizzazzjoni Internazzjonali tal-Avjazzjoni Ċivili (ICAO) fl-2009 skont l-Artikolu 24(2) tal-Konvenzjoni ta' Montreal. Sabiex tiġi żgurata l-korrispondenza kontinwa bejn ir-Regolament (KE) Nru 2027/97 u l-Konvenzjoni ta' Montreal, is-setgħa li tadotta atti skont l-Artikolu 290 tat-Trattat dwar il-Funzjonament tal-Unjoni Ewropea għandha tingħata lill-Kummissjoni. Din is-setgħa se tippermetti lill-Kummissjoni temenda l-limiti monetarji espressi fir-Regolament (KE) Nru 2027/97 fil-każ li jiġu adattati mill-Organizzazzjoni Internazzjonali tal-Avjazzjoni Ċivili (ICAO) skont l-Artikolu 24(2) tal-Konvenzjoni ta' Montreal. Dan ir-Regolament għandu jirrispetta d-drittijiet fundamentali u josserva l-prinċipji rikonoxxuti b'mod partikolari mill-Karta tad-Drittijiet Fundamentali tal-Unjoni Ewropea, notevolment il-protezzjoni tal-konsumatur, id-dritt għall-protezzjoni tad-dejta personali, il-projbizzjoni ta' kull forma ta' diskriminazzjoni u l-integrazzjoni ta' persuni b'diżabbiltà, id-dritt għal rimedju effettiv u għal proċess imparzjali. Ir-Regolament (KE) Nru 261/2004 huwa emendat kif ġej: L-Artikolu 2 huwa emendat kif ġej: Id-definizzjoni fil-punt (c) tinbidel b'dan li ġej: Id-definizzjoni fil-punt (d) tinbidel b'dan li ġej: Id-definizzjoni fil-punt (i) tinbidel b'dan li ġej: Is-sentenza li ġejja tiżdied mad-definizzjoni ta' "kanċellazzjoni" fil-punt (l): Jiżdiedu d-definizzjonijiet li ġejjin: 'titjira' tfisser operazzjoni tat-trasport tal-ajru bejn żewġ ajruporti; waqfiet intermedji għal skopijiet tekniċi u operazzjonali biss ma għandhomx jitqiesu; 'vjaġġ' tfisser titjira jew serje kontinwa ta' titjiriet konnessi li jwasslu lill-passiġġier minn ajruport tat-tluq għad-destinazzjoni finali tiegħu skont il-kuntratt tat-trasport; 'ajruport' tfisser kull żona adattata speċifikament għall-inżul, it-tluq u l-immanuvrar ta' ajruplan, inklużi installazzjonijiet anċillari li dawn l-operazzjonijiet jistgħu jinvolvu għall-ħtiġijiet tat-traffiku u tas-servizzi tal-ajruplani, inklużi l-installazzjonijiet meħtieġa biex jassistu s-servizzi tal-ajru kummerċjali; 'ħin tat-tluq' tfisser il-ħin meta l-ajruplan jitlaq il-post tat-tluq, imbuttat lura jew waħdu (il-ħin off-block); 'ħin tal-wasla' tfisser il-ħin meta l-ajruplan jilħaq l-istend tal-wasla u l-brejkijiet tal-ipparkjar ikunu attivati (ħin in-block); 'lejl' tfisser il-perjodu bejn nofsillejl u s-sita (6) ta' filgħodu, 'tifel/tifla mhux akkumpanjata' tfisser tfal li jivvjaġġaw mingħajr ġenitur jew gwardjan li jakkumpanjawhom u meta t-trasportatur tal-ajru jkun aċċetta r-responsabbiltà għall-indukrar skont ir-regoli pubblikati tiegħu. L-Artikolu 3 huwa emendat kif ġej: Il-paragrafu 2 jinbidel b'dan li ġej: "Il-paragrafu 1 għandu japplika bil-kundizzjoni li l-passiġġieri: kif stipulat u fil-ħin indikat minn qabel u bil-miktub (anki b'mezzi elettroniċi) mit-trasportatur tal-ajru, l-organizzatur jew aġent tal-ivvjaġġar awtorizzat, jew, jekk ma hemmx ħin indikat, mhux aktar tard minn 45 minuta qabel il-ħin tat-tluq skedat; jew ikun trasferixxihom trasportatur tal-ajru jew organizzatur mit-titjira bbukkjata għal titjira oħra, tkun xi tkun ir-raġuni." Il-paragrafu jinbidel b'dan li ġej: Il-paragrafu 6 jinbidel b'dan li ġej: L-Artikolu 4 huwa emendat kif ġej: Jiżdiedu ż-żewġ paragrafi li ġejjin: L-Artikolu 5 huwa emendat kif ġej: Il-paragrafu 1, il-punti (a) u (b) jinbidlu b'dan li ġej: jkunu offruti mit-trasportatur operattiv tal-ajru fil-każ ta' riprogrammar tar-rotta meta l-ħin tat-tluq raġonevolment mistenni tat-titjira jkun tal-anqas sagħtejn wara t-tluq ippjanat tat-titjira kanċellata, il-kura speċifikata fl-Artikolu 9 u" Il-paragrafu 3 jinbidel b'dan li ġej: Jiżdied il-paragrafu 5 li ġej: L-Artikolu 6 għandu jinbidel b'dan li ġej: meta d-dewmien ikun ta' mill-inqas sagħtejn, l-assistenza speċifikata fl-Artikolu 9(1)(a) u 9(2); Il-passiġġieri għandu jkollhom dritt għal kumpens mit-trasportatur operattiv tal-ajru skont l-Artikolu 7 meta l-passiġġier jasal fid-destinazzjoni finali tiegħu: Il-paragrafu 2 għandu japplika wkoll meta t-trasportatur operattiv tal-ajru jkun immodifika l-ħinijiet tat-tluq u tal-wasla skedati u jikkawża dewmien meta mqabbel mal-ħin tal-wasla tal-iskeda oriġinali, sakemm il-passiġġier ma jkunx ġie mgħarraf bil-bidla fl-iskeda iktar minn ħmistax-il ġurnata qabel il-ħin tat-tluq oriġinarjament skedat. Jiżdied l-Artikolu li ġej: l-assistenza speċifikata fl-Artikolu 9(1)(a) u 9(2) jekk il-ħin ta' stennija tal-passiġġier għall-konnessjoni jittawwal mill-inqas b'sagħtejn; u riprogrammar tar-rotta kif speċifikat fl-Artikolu 8(1)(b); u Il-paragrafu 2 għandu jkun mingħajr ħsara għal kwalunkwe arranġamenti ta' indennizz bejn it-trasportaturi tal-ajru affettwati. L-Artikolu 7 huwa emendat kif ġej: Il-paragrafi 2, 3, 4 u 5 jinbidlu b'dan li ġej: Meta l-passiġġier ikun għażel l-issoktar tal-vjaġġ tiegħu skont l-Artikolu 8(1)(b), id-dritt għal kumpens jista' jirriżulta biss darba matul il-vjaġġ tiegħu lejn id-destinazzjoni finali, anki jekk ikun hemm kanċellazzjoni ġdida jew konnessjoni mitlufa matul ir-riprogrammar tar-rotta. Id-distanzi mogħtija fil-paragrafu 1 għandhom jitkejlu bil-metodu tar-rotta ortodromika. L-Artikolu 8 jinbidel b'dan li ġej: Fejn issir referenza għal dan l-Artikolu, il-passiġġieri għandhom jiġu offruti, mingħajr ħlas, l-għażla bejn tliet alternattivi: titjira tar-ritorn sal-ewwel punt tat-tluq, mal-ewwel opportunità; kontinwazzjoni tal-pjanijiet tal-ivvjaġġar tal-passiġġieri permezz ta' riprogrammar tar-rotta tagħhom, b'kundizzjonijiet ta' trasport paragunabbli, sad-destinazzjoni finali tagħhom mal-ewwel opportunità; jew riprogrammar tar-rotta, b'kundizzjonijiet tat-trasport paragunabbli, sad-destinazzjoni finali tagħhom f'data aktar tard għall-konvenzjenza tal-passiġġier, soġġett għad-disponibbiltà ta' postijiet. Il-paragrafu 1(a) għandu japplika wkoll għal passiġġieri li t-titjiriet tagħhom jifformaw parti minn vjaġġ b'kollox inkluż, minbarra għad-dritt għal rimborż fejn tali dritt iqum skont id-Direttiva 90/314/KEE. Fejn isir qbil mal-passiġġier, it-titjira jew titjiriet ta' ritorn imsemmija fil-paragrafu 1(a) jew ir-riprogrammar tar-rotta msemmi fil-pagarafu 1(b) jew 1(c) jistgħu jużaw servizzi operati minn trasportatur tal-ajru ieħor, jinvolvu rotta differenta, jew jużaw tip ta' trasport ieħor. L-Artikolu 9 huwa emendat kif ġej: Il-paragrafu 1, il-punt c jinbidel b'dan li ġej: Jiżdiedu l-paragrafi li ġejjin: Fil-paragrafu 2, il-punti (a), (b) u (c) tal-Artikolu 10, it-terminu "prezz tal-biljett" jinbidel bi "prezz tat-titjira". L-Artikolu 13 jinbidel b'dan li ġej: L-Artikolu 14 jinbidel b'dan li ġej: L-Artikolu 16 huwa mibdul b'dak li ġej: Jiżdiedu l-Artikoli li ġejjin: L-Istati Membri għandhom jibgħatu regolarment l-informazzjoni rilevanti dwar l-interpretazzjoni u l-applikazzjoni nazzjonali tar-Regolament lill-Kummissjoni, li se tqiegħed din l-informazzjoni għad-dispożizzjoni f'forma elettronika għal Stati Membri oħra. Fuq talba ta' Stat Membru, jew fuq l-inizjattiva tagħha stess, il-Kummissjoni għandha teżamina l-każijiet fejn iqumu differenzi fl-applikazzjoni u l-infurzar ta' kwalunkwe waħda mid-dispożizzjonijiet ta' dan ir-Regolament u b'mod partikolari rigward l-interpretazzjoni ta' ċirkostanzi straordinarji; u għandha tiċċara d-dispożizzjonijiet ta' dan ir-Regolament, bil-għan li tippromwovi approċċ komuni. Għal dan il-għan, il-Kummissjoni tista' tadotta rakkomandazzjoni wara li tikkonsulta lill-Kumitat imsemmi fl-Artikolu 16c. Fuq talba tal-Kummissjoni, il-Korpi Nazzjonali għall-Infurzar għandhom jinvestigaw prattiki suspettużi speċifiċi minn trasportatur tal-ajru wieħed jew iżjed u jirrapportaw is-sejbiet tagħhom lill-Kummissjoni fi żmien erba' (4) xhur mit-talba. Il-Kummissjoni għandha tkun assistita mill-Kumitat għad-Drittijiet tal-Passiġġieri, magħmul minn żewġ rappreżentanti ta' kull Stat Membru u li tal-inqas wieħed minnhom ikun jirrappreżenta Korp Nazzjonali għall-Infurzar. Dak il-kumitat għandu jkun kumitat skont it-tifsira tar-Regolament (UE) Nru 182/2011. Meta ssir referenza għal dan il-paragrafu, għandu jkun japplika l-Artikolu 4 tar-Regolament (UE) Nru 182/2011." L-Artikolu 17 jinbidel b'dan li ġej: L-Anness I ta' dan ir-Regolament jiżdied bħala l-Anness I tar-Regolament (KE) Nru 261/2004. Ir-Regolament (KE) Nru 2027/97 huwa emendat kif ġej: Il-paragrafu 2 tal-Artikolu 3 jinbidel b'dan li ġej: Il-paragrafu 2 tal-Artikolu 5 jinbidel b'dan li ġej: Mingħajr ħsara għall-paragrafu 1, ħlas bil-quddiem ma għandux ikun inqas mill-ekwivalenti f'euro ta' SDR 18 096 għal kull passiġġier fil-każ ta' mewt. 'Il-Kummissjoni għandu jkollha s-setgħa, permezz ta' att iddelegat skont l-Artikolu 6c, li taġġusta dan l-ammont fid-dawl ta' deċiżjoni mill-Organizzazzjoni Internazzjonali tal-Avjazzjoni Ċivili skont l-Artikolu 24(2) tal-Konvenzjoni ta' Montreal. Kull aġġustament fl-ammont imsemmi hawn fuq għandu jbiddel ukoll l-ammont korrispondenti fl-Anness." Is-sentenza li ġejja tiżdied mal-Artikolu 6(1): "Il-Kummissjoni għandu jkollha s-setgħa, permezz ta' att iddelegat skont l-Artikolu 6c, li taġġusta l-ammonti msemmija fl-Anness, bl-eċċezzjoni tal-ammont imsemmi fl-Artikolu 5(2), fid-dawl ta' deċiżjoni tal-Organizzazzjoni Internazzjonali tal-Avjazzjoni Ċivili skont l-Artikolu 24(2) tal-Konvenzjoni ta' Montreal." Jiżdiedu l-Artikoli li ġejjin: Fil-każ ta' qerda, telf ta' jew ħsara lit-tagħmir ta' għajnuna għall-mobbiltà, ir-responsabbiltà tat-trasportatur tal-ajru għandha tkun limitata għas-somma dikjarata mill-persuna fil-ħin meta tagħmel it-tagħmir tal-mobbiltà li jkun għadda miċ-check-in jingħata lit-trasportatur tal-ajru tal-Komunità. Fil-każ ta' qirda, telf, ħsara jew dewmien fit-trasport ta' siġġijiet bir-roti jew tagħmir tal-mobbiltà jew apparat ta' assistenza ieħor li jkun għadda miċ-check-in, it-trasportatur tal-ajru tal-Komunità għandu jkun responsabbli għal-ħlas ta' somma li ma taqbiżx is-somma dikjarata mill-passiġġier; sakemm ma jurix li s-somma ddikjarata hija akbar mill-interess proprju tal-persuna fit-twassil fid-destinazzjoni. Il-Korp Nazzjonali għall-Infurzar maħtur skont l-Artikolu 16 tar-Regolament (KE) Nru 261/2004 għandu jiżgura l-konformità ma' dan ir-Regolament. Għal dan il-għan, dan għandu jissorvelja: it-termini u l-kundizzjonijiet tal-kuntratti tat-trasport bl-ajru; l-offerta sistematika ta' dikjarazzjoni ta' interess speċjali għal tagħmir tal-mobbiltà li jgħaddi miċ-check-in, u ta' livell xieraq ta' kumpens fil-każ ta' ħsara kkawżata lit-tagħmir tal-mobbiltà; il-ħlas ta' ħlas bil-quddiem skont l-Artikolu 5(1) meta applikabbli; l-applikazzjoni tal-Artikolu 6. Is-sanzjonijiet stabbiliti mill-Istati Membri għall-ksur ta' dan ir-Regolament għandhom ikunu effettivi, proporzjonati u dissważivi. Fir-rapporti annwali tagħhom skont l-Artikolu 16(6) tar-Regolament (KE) Nru 261/2004, il-Korpi Nazzjonali għall-Infurzar għandhom jippubblikaw ukoll statistiki dwar l-attivitajiet tagħhom u dwar is-sanzjonijiet li jkunu applikaw fir-rigward tal-applikazzjoni ta' dan ir-Regolament. Il-Kummissjoni għandha tingħata s-setgħa li tadotta atti delegati soġġetta għall-kundizzjonijiet stabbiliti f'dan l-Artikolu. Malli tadotta att iddelegat, il-Kummissjoni għandha tinnotifika fl-istess ħin lill-Parlament Ewropew u lill-Kunsill. Att iddelegat adottat skont l-Artikolu 6(1) għandu jidħol fis-seħħ biss jekk ma tiġi espressa l-ebda oġġezzjoni la mill-Parlament Ewropew u lanqas mill-Kunsill fi żmien perjodu ta' xahrejn min-notifika ta' dak l-att lill-Parlament Ewropew u l-Kunsill jew jekk, qabel l-iskadenza ta' dak il-perjodu, il-Parlament Ewropew u l-Kunsill it-tnejn li huma jkunu informaw lill-Kummissjoni li mhumiex se joġġezzjonaw. Il-perjodu għandu jkun estiż b'xahrejn wara l-inizjattiva tal-Parlament Ewropew u tal-Kunsill. Dawn id-drittijiet ma jaffettwawx ir-restrizzjonijiet fuq il-bagalja li wieħed jista' jtella' miegħu, stabbiliti mir-regoli tal-UE u internazzjonali dwar is-sigurtà bħar-Regolamenti (KE) Nru 300/2008 u (KE) Nru 820/2008. L-Artikolu 7 jinbidel b'dan li ġej: Sal-1 ta' Jannar 2017, il-Kummissjoni għandha tirrapporta lill-Parlament Ewropew u lill-Kunsill dwar l-operat u r-riżultati ta' dan ir-Regolament. Meta jkun hemm bżonn, ir-rapport għandu jkun akkumpanjat minn proposti leġiżlattivi." L-Anness tar-Regolament (KE) Nru 2027/97 jinbidel bl-Anness II ta' dan ir-Regolament. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi ..., Iċ-ċirkostanzi li ġejjin għandhom jitqiesu bħala straordinarji: diżastri naturali li jrendu impossibbli l-operat sigur tat-titjira; Dan l-avviż ta' informazzjoni jiġbor fil-qosor ir-regoli dwar ir-responsabbiltà applikati mit-trasportaturi tal-ajru tal-Komunità kif meħtieġ mil-leġiżlazzjoni tal-UE u l-Konvenzjoni ta' Montreal. Ma hemm l-ebda limiti finanzjarji għar-responsabbiltà għall-korriment jew il-mewt ta' passiġġier ikkawżata minn inċident abbord l-ajruplan jew matul l-operazzjonijiet ta' imbark jew żbark. Għal danni ta' sa SDR 113 100 (ammont approssimattiv fil-munita lokali), it-trasportatur tal-ajru ma jistax jeskludi jew jillimita r-responsabbiltà tiegħu. 'Il fuq minn dak l-ammont, it-trasportatur tal-ajru mhuwiex responsabbli jekk juri li ma kienx negliġenti jew li ma kellux tort f'mod ieħor, jew li l-ħsara kienet biss minħabba n-negliġenza jew tort f'mod ieħor ta' parti terza. Jekk passiġġier imut jew ikorri, it-trasportatur tal-ajru għandu jagħmel ħlas bil-quddiem, biex ikopri l-ħtiġijiet ekonomiċi immedjati, fi żmien 15-il ġurnata mill-identifikazzjoni tal-persuna intitolata għall-kumpens. Fil-każ ta' mewt, dan il-ħlas bil-quddiem ma għandux ikun anqas minn SDR 18 096 (ammont approssimattiv fil-munita lokali). Fil-każ ta' dewmien tal-passiġġieri, it-trasportatur tal-ajru huwa responsabbli għall-ħsara sakemm ma jkunx ħa l-miżuri kollha raġonevoli biex jevita l-ħsara jew jekk kien impossibbli li jittieħdu tali miżuri. Ir-responsabbiltà għad-dewmien tal-passiġġieri hija limitata għal SDR 4 694 (ammont approssimattiv fil-munita lokali). Fil-każ ta' telf, ħsara jew dewmien ta' bagalji, it-trasportatur huwa responsabbli għall-ħsara sa SDR 1 113 (ammont approssimattiv fil-munita lokali), bil-limitu ta' kumpens applikabbli għal kull passiġġier u mhux għal kull bagalja li tgħaddi miċ-check-in, sakemm ma jkunx sar qbil fuq limitu ogħla bejn it-trasportatur tal-ajru u l-passiġġieri permezz ta' dikjarazzjoni ta' interess speċjali. Għal ħsara jew telf ta' bagalji, it-trasportatur tal-ajru mhuwiex responsabbli jekk il-ħsara jew it-telf kien ikkawżat minn kwalità inerenti jew difett tal-bagalja. Għal dewmien ta' bagalji, it-trasportatur tal-ajru ma għandux ikun responsabbli meta jkun ħa l-miżuri kollha raġonevoli biex jevita d-dannu li jirriżulta mid-dewmien tal-bagalja jew meta kien impossibbli li jittieħdu tali miżuri. Fil-każ ta' bagalji tal-idejn, li jinkludu oġġetti personali, it-trasportatur tal-ajru huwa responsabbli biss jekk il-ħsara tkun irriżultat mit-tort tiegħu. Passiġġier jista' jibbenefika minn limitu ogħla ta' responsabblità billi jagħmel dikjarazzjoni speċjali mhux aktar tard miċ-check-in u billi jħallas tariffa supplimentari jekk ikun hemm bżonn. Tariffa supplimentari bħal din għandha tkun ibbażata fuq tariffa li hija relatata mal-ispejjeż addizzjonali involuti fit-trasport u l-assigurazzjoni tal-bagalji konċernati 'l fuq mil-limitu ta' responsabblità ta' SDR 1 131. It-tariffa għandha tkun disponibbli għall-passiġġieri fuq talba. Passiġġieri b'diżabbiltajiet u passiġġieri b'mobbiltà mnaqqsa għandhom jiġu offruti sistematikament u mingħajr ħlas l-għażla li jagħmlu dikjarazzjoni ta' interess speċjali għat-trasport tat-tagħmir tal-mobbiltà tagħhom. Fil-każ ta' ħsara, dewmien, telf jew qerda tal-bagalji, il-passiġġier għandu fil-każijiet kollha jikteb u jilmenta mat-trasportatur tal-ajru malajr kemm jista' jkun. Limitu ta' żmien għall-ilment ta' sebat (7) ijiem japplika fil-każ li l-bagalja ġġarrab ħsara u ta' 21 jum fil-każ li tiddewwem, fiż-żewġ każijiet mid-data li fiha l-bagalja tpoġġiet għad-dispożizzjoni tal-passiġġier. Sabiex jintlaħqu faċilment dawn id-dati ta' skadenza, it-trasportatur tal-ajru għandu joffri lill-passiġġieri l-possibbiltà li jimlew formola tal-ilmenti fl-ajruport. Tali formola tal-ilmenti, li tista' tieħu wkoll il-forma ta' Rapport dwar Irregolarità fil-Proprjetà (PIR), għandha tiġi aċċettata mit-trasportatur tal-ajru fl-ajruport bħala lment. Jekk it-trasportatur tal-ajru li fil-fatt jagħmel it-titjira ma jkunx l-istess bħat-trasportatur tal-ajru kkuntrattat, il-passiġġier għandu d-dritt li jindirizza lment jew jagħmel pretensjoni għall-ħsara kontra wieħed minnhom. Dan jinkludi każijiet fejn ikun sar qbil dwar dikjarazzjoni ta' interess speċjali fil-kunsinna mat-trasportatur tal-ajru attwali. Kull azzjoni fil-qorti għal pretensjoni għal ħsara għandha ssir fi żmien sentejn mid-data tal-wasla tal-ajruplan, jew mid-data li fiha l-ajruplan suppost li wasal. Il-bażi għar-regoli deskritti hawn fuq hija l-Konvenzjoni ta' Montreal tat-28 ta' Mejju 1999, li hija implimentata fil-Komunità permezz tar-Regolament (KE) Nru 2027/97 (kif emendat bir-Regolament (KE) Nru 889/2002 u bir-Regolament (UE) Nru xxx) u l-leġiżlazzjoni nazzjonali tal-Istati Membri." wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2012)0744), wara li kkunsidra l-Artikolu 294(2) u l-Artikolu 81 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C7–0413/2012), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-Artikolu 55 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A7–0481/2013), Jadotta l-pożizzjoni fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali. IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 81 tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-parlamenti nazzjonali, Sabiex ittejjeb l-effettività tal-proċedimenti ta' falliment f'każijiet fejn id-debitur ikollu stabbiliment fi Stat Membru ieħor, ir-rekwiżit li proċedimenti sekondarji jridu jkunu proċedimenti ta' stralċ għandu jiġi abolit. Barra minn hekk, qorti għandha tkun tista' tirrifjuta l-ftuħ ta' proċedimenti sekondarji jekk dan ma jkunx neċessarju biex iħares l-interessi ta' kredituri lokali. Il-koordinament bejn proċedimenti prinċipali u sekondarji għandu jitjieb, b'mod partikolari billi l-qrati involuti jkunu mitluba jikkooperaw. Sabiex tittejjeb l-informazzjoni disponibbli għall-kredituri u l-qrati involuti u biex jipprevjenu l-ftuħ ta' proċedimenti ta' falliment paralleli, l-Istati Membri għandhom ikunu meħtieġa jippubblikaw id-deċiżjonijiet rilevanti f'kawżi ta' falliment transfruntieri f'reġistru elettroniku aċċessibbli pubblikament. Għandu jkun hemm dispożizzjoni għall-interkonnessjoni tar-reġistri ta' insolvenza. Għandhom jiġu introdotti formoli standard għat-tressiq ta' pretensjonijiet biex jiffaċilitaw il-kompiti tal-kredituri barranin u jnaqqsu l-ispejjeż ta' traduzzjoni. Sabiex r-Regolament ikun jista' jiġi adattat malajr għall-emendi rilevanti tal-liġi tal-insolvenza domestika li l-Istati Membri nnotifikaw, is-setgħa ta' adozzjoni tal-atti skont l-Artikolu 290 tat-Trattat għandu jkun iddelegat lill-Kummissjoni fir-rigward tal-emenda tal-Annessi. Huwa ta' importanza partikolari li l-Kummissjoni twettaq il-konsultazzjonijiet xierqa waqt ix-xogħol preparatorju tagħha, inkluż fil-livell espert. Il-Kummissjoni, meta tkun qed tħejji u tfassal l-atti delegati, għandha tiżgura trażmissjoni simultanja, fil-ħin u xierqa tad-dokumenti relevanti lill-Parlament Ewropew u lill-Kunsill. Ir-Regolament (KE) Nru 1346/2000 għandu għalhekk jiġi emendat skont dan. L-emenda ta' dan ir-Regolament għandha tkun mingħajr ħsara għar-regoli tal-irkupru tal-għajnuna Statali minn kumpaniji insolventi kif interpretati mill-ġurisprudenza tal-Qorti tal-Ġustizzja tal-Unjoni Ewropea (C-454/09 Il-Kummissjoni vs L-Italja – "New Interline"). Meta l-irkupru totali tal-ammont tal-għajnuna tal-Istat ma jkunx possibbli minħabba li l-ordni ta' rkupru jikkonċerna kumpanija fi proċedimenti ta' falliment, dawk il-proċedimenti għandhom dejjem ikunu proċedimenti ta' stralċ u jwasslu għaċ-ċessjoni definittiva tal-attivitajiet tal-benefiċjarju u l-likwidazzjoni ta' dawn l-assi. Skont l-Artikoli 1 u 2 tal-Protokoll dwar il-pożizzjoni tar-Renju Unit u tal-Irlanda fir-rigward tal-ispazju ta' libertà, sigurtà u ġustizzja, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, [ir-Renju Unit u l-Irlanda nnotifikaw ix-xewqa tagħhom li jieħdu sehem fl-adozzjoni u fl-applikazzjoni ta' dan ir-Regolament]/[mingħajr ħsara għall-Artikolu 4 tal-Protokoll, ir-Renju Unit u l-Irlanda mhumiex se jieħdu sehem fl-adozzjoni ta' dan ir-Regolament u mhumiex marbutin bih jew soġġetti għall-applikazzjoni tiegħu]. Skont l-Artikoli 1 u 2 tal-Protokoll dwar il-pożizzjoni tad-Danimarka anness mat-Trattat tal-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhix qed tipparteċipa fl-adozzjoni ta' dan ir-Regolament, u għalhekk la hi marbuta bih u lanqas mhi soġġetta għall-applikazzjoni tiegħu, Ir-Regolament (KE) Nru 1346/2000 huwa emendat kif ġej: Fil-premessa 2, ir-referenza għall-Artikolu 65 tinbidel b'referenza għall-Artikolu 81 Fil-premessi 3, 5, 8, 11, 12, 14 u 21, it-terminu "Komunità" jinbidel bit-terminu "Unjoni". Il-premessa 4 tinbidel b'dan li ġej: Għat-tħaddim sew tas-suq intern hemm bżonn li jiġu evitati inċentivi għall-partijiet biex jittrasferixxu assi jew proċedimenti ġudizzjarji minn Stat Membru għall-ieħor, biex b'hekk ifittxu sitwazzjoni ġuridika aktar favorevoli għad-detriment tal-korp ġenerali tal-kredituri (għażla tal-iktar qorti favorevoli)." Il-premessa 6 tinbidel b'dan li ġej: Dan ir-Regolament għandu jinkludi dispożizzjonijiet li jirregolaw il-ġuriżdizzjoni għall-ftuħ ta' proċedimenti ta' falliment u proċedimenti li jiġu direttament mill-proċedimenti ta' falliment u jkunu konnessi magħhom mill-qrib. Dan ir-Regolament għandu jkun fih dispożizzjonijiet rigward ir-rikonoxximent u l-eżekuzzjoni tas-sentenzi maħruġa f'dawn il-proċedimenti u d-dispożizzjonijiet rigward il-liġi applikabbli għall-proċedimenti ta' falliment. Barra minn hekk, dan ir-Regolament għandu jkun fih regoli dwar il-koordinament tal-proċedimenti ta' falliment li jirrelataw mal-istess debitur jew ma' bosta membri tal-istess grupp ta' kumpaniji." Il-premessa 7 tinbidel b'dan li ġej: Il-premessa 9 tinbidel b'dan li ġej: Tiddaħħal il-premessa li ġejja: Tiddaħħal il-premessa li ġejja: Qabel il-ftuħ ta' proċedimenti ta' falliment, il-qorti kompetenti għandha teżamina ex officio jekk iċ-ċentru prinċipali tal-interessi jew l-istabbiliment tad-debitur jinsabx effettivament fil-ġuriżdizzjoni tagħha. Fejn iċ-ċirkostanzi tal-każ iqajmu dubji dwar il-ġuriżdizzjoni tal-qorti, il-qorti għandha titlob lid-debitur iressaq evidenza addizzjonali biex isostni l-asserzjonijiet tiegħu u, fejn xieraq, tagħti l-opportunità lill-kredituri tad-debitur biex jippreżentaw fehmiethom dwar il-kwistjoni tal-ġuriżdizzjoni. Barra minn hekk, il-kredituri għandu jkollhom rimedju effettiv kontra d-deċiżjoni li tiftaħ il-proċedimenti ta' falliment." Il-premessa 13 titħassar. Jiddaħħlu l-premessi li ġejjin: Jiddaħħlu l-premessi li ġejjin: Il-premessa 20 tinbidel b'dan li ġej: Tiddaħħal premessa li ġejja: Il-premessa 29 tinbidel b'dan li ġej: Tiddaħħal il-premessa li ġejja: Sabiex tittejjeb l-informazzjoni lill-kredituri u l-qrati involuti u biex jipprevjenu l-ftuħ ta' proċedimenti ta' falliment paralleli, l-Istati Membri għandhom ikunu meħtieġa jippubblikaw l-informazzjoni rilevanti f'kawżi ta' falliment transfruntieri f'reġistru elettroniku aċċessibbli pubblikament. Biex jiġi ffaċilitat l-aċċess għal dik l-informazzjoni għall-kredituri u l-qrati domiċiljati jew li jinsabu fi Stati Membri oħra, dan ir-Regolament għandu jistipula l-interkonnessjoni tar-reġistri ta' insolvenza." Il-premessa 31 tinbidel b'dan li ġej: Dan ir-Regolament għandu jinkludi Annessi li jispeċifikaw, b'mod partikolari, il-proċedimenti ta' falliment nazzjonali li huma koperti minn dan ir-Regolament. Sabiex ikun permess l-adattament malajr tar-Regolament għall-emendi rilevanti tal-liġi tal-insolvenza domestika tal-Istati Membri, il-Kummissjoni għandu jkollha s-setgħa li tadotta emendi għall-annessi permezz ta' atti ddelegati skont l-Artikolu 290 tat-Trattat dwar il-Funzjonament tal-Unjoni Ewropea ('TFUE'). Qabel ma tadotta att iddelegat li jemenda l-lista ta' proċedimenti nazzjonali fl-Annessi, il-Kummissjoni għandha tivverifika jekk il-proċedura nnotifikata tissodisfax il-kriterji stabbiliti f'dan ir-Regolament. Waqt li tħejji u tfassal atti ddelegati, il-Kummissjoni għandha tiżgura trasmissjoni simultanja, fil-ħin u adatta tad-dokumenti rilevanti lill-Parlament Ewropew u lill-Kunsill." Jiddaħħlu l-premessi li ġejjin: Dan ir-regolament jirrispetta d-drittijiet fundamentali u josserva l-prinċipji rikonoxxuti fil-Karta tad-Drittijiet Fundamentali tal-Unjoni Ewropea ('il-Karta'). B'mod partikolari, dan ir-Regolament jara li jippromwovi l-applikazzjoni tal-Artikoli 8, 17 u 47 tal-Karta li jikkonċernaw, rispettivament, il-ħarsien tad-dejta personali, id-dritt tal-proprjetà u d-dritt għal rimedju effettiv u għal proċess ġust. Fil-premessi 32 u 33, il-kliem "Trattat li jistabbilixxi l-Komunità Ewropea" jinbidel bil-kliem "Trattat dwar il-Funzjonament tal-Unjoni Ewropea". L-Artikoli 1 u 2 jinbidlu b'dan li ġej: l-assi u l-affarijiet tad-debitur ikunu suġġetti għall-kontroll jew is-sorveljanza ta' qorti. Dan ir-Regolament ma għandux japplika għall-proċedimenti ta' falliment li jikkonċernaw impriżi tal-assikurazjoni, impriżi ta' investiment kollettiv. Għall-finijiet ta' dan ir-Regolament: 'proċedimenti ta' falliment' tfisser il-proċedimenti elenkati fl-Anness A; 'qorti' tfisser il-korp ġudizzjarju jew kull korp kompetenti ieħor ta' Stat Membru li għandu s-setgħa jiftaħ il-proċedimenti ta' falliment, li jikkonferma dan il-ftuħ jew li jieħu deċiżjoni tul dawk il-proċedimenti; 'sentenza li tiftaħ il-proċedimenti ta' falliment' tinkludi id-deċiżjoni ta' kull qorti li tiftaħ proċedimenti ta' falliment jew li tikkonferma l-ftuħ ta' proċedimenti ta' dan it-tip, u 'l-Istat Membru li fih ikunu jinstabu l-assi' tfisser, fil-każ ta': propjetà tanġibbli, l-Istat Membru li fit-territorju tiegħu tkun tinstab il-propjetà, propjetà u drittijiet ta' propjetà jew intitolar li dwaru jrid ikun miktub f'reġistru pubbliku, l-Istat Membru li taħt l-awtorità tiegħu jkun jinżamm ir-reġistru, ishma rreġistrati f'kumpaniji, l-Istat Membru li fit-territorju tiegħu l-kumpanija li ħarġet l-ishma għandha l-uffiċċju rreġistrat tagħha, strumenti finanzjarji, li s-sjieda tagħhom tirriżulta minn annotazzjonijiet f'reġistru jew kont miżmum minn intermedjarju jew minn xi ħadd f'ismu ('titoli f'forma miktuba'), l-Istat Membru fejn jinżamm ir-reġistru jew il-kont fejn hemm l-annotazzjonijiet, kontanti miżmuma fi istituzzjoni ta' kreditu, l-Istat Membru indikat fil-kont IBAN, pretensjonijiet kontra partijiet terzi ħlief dawk relatati ma' assi msemmija fil-punt (v), l-Istat Membru li fit-territorju tiegħu l-parti terza meħtieġa li tilqagħhom ikollu ċ-ċentru prinċipali tal-interessi tiegħu, kif iddeterminat fl-Artikolu 3(1); 'kredituri lokali' tfisser il-kredituri li l-pretensjonijiet tagħhom kontra d-debitur ikunu ġew mill-operat ta' stabbiliment li jinsab fi Stat Membru li mhux dak fejn id-debitur għandu ċ-ċentru prinċipali tal-interessi tiegħu; Artikolu 3 huwa emendat kif ġej, il-paragrafu 1 huwa sostitwit b'dan li ġej: Fil-każ ta' kumpanija jew persuna ġuridika, il-preżunzjoni tkun li l-post tal-uffiċċju rreġistrat ikun iċ-ċentru prinċipali tal-interessi fin-nuqqas ta' prova kuntrarja. Fil-każ ta' individwu li jeżerċità attività professjonali jew kummerċjali indipendenti, iċ-ċentru prinċipali tal-interessi jkun il-post prinċipali ta' negozju tal-individwu; fil-każ ta' kull individwu ieħor, iċ-ċentru prinċipali tal-interessi jkun il-post tar-residenza abitwali tal-individwu." il-paragrafu 3 huwa sostitwit b'dan li ġej: Jiddaħħlu l-artikoli li ġejjin: Il-qrati tal-Istat Membru li fit-territorju tiegħu jkunu nfetħu proċedimenti ta' falliment skont l-Artikolu 3 ikollu ġuriżdizzjoni għal kull azzjoni li tkun ġejja direttament mill-proċedimenti ta' falliment u li tkun marbuta magħhom. Il-qorti ppreżentata b'talba għall-ftuħ ta' proċedimenti ta' falliment teżamina ex officio jekk għandhiex ġuriżdizzjoni skont l-Artikolu 3. Is-sentenza li tiftaħ il-proċedimenti ta' falliment tispeċifika fuq xiex tkun ibbażata l-ġuriżdizzjoni tal-qorti, u, b'mod partikolari, jekk il-ġuriżdizzjoni tkunx ibbażata fuq l-Artikolu 3(1) jew (2). Fl-Artikolu 4(2), il-punt (m) jinbidel b'dan li ġej: ir-regoli li għandhom x"jaqsmu ma' invalidità, invalidabilità u nuqqas ta' eżegwibilità ta' atti ġuridiċi detrimentali għall-korp ġenerali tal-kredituri." Jiddaħħal l-artikolu li ġej: Jiddaħħal l-artikolu li ġej: L-Artikolu 15 jinbidel b'dan li ġej: L-effetti ta' proċedimenti ta' falliment fuq kawża jew proċediment arbitrali pendenti li jikkonċerna ass jew dritt d-debitur ikun ġie pprivat minnu għandu jkun irregolat biss mil-liġi tal-Istat Membru fejn il-kawża tkun pendenti jew fejn hemm is-sede tal-proċedimenti arbitrali." L-Artikolu 18 huwa emendat kif ġej: il-paragrafu 1 jinbidel b'dan li ġej: fil-paragrafu 3, l-aħħar sentenza tinbidel b'dan li ġej: "Dawk is-setgħat ma jistgħux jinkludu miżuri ta' kostrinzjoni, sakemm mhux ordnata mill-qorti, jew id-dritt ta' deċiżjoni dwar proċedimenti ġuridiċi jew tilwim." Jiddaħħlu l-artikoli li ġejjin: L-Istati Membri jistabbilixxu u jżommu fit-territorju tagħhom reġistru jew iktar fejn l-informazzjoni li ġejja tkun disponibbli għall-pubbliku fuq l-internet bla ħlas ('ir-reġistri tal-insolvenza'): id-data tal-ftuħ tal-proċedimenti ta' falliment; il-qorti li tiftaħ il-proċedimenti ta' falliment u n-numru ta' referenza tal-każ, jekk ikun hemm; it-tip ta' proċedimenti ta' falliment miftuħa; l-isem u l-indirizz tad-debitur; il-limitu ta' żmien biex jitressqu l-pretensjonijiet; id-deċiżjoni li tiftaħ il-proċedimenti ta' falliment; id-data tal-għeluq tal-proċedimenti prinċipali. Il-Kummissjoni għandha tistabbilixxi, permezz ta' atti ta' implimentazzjoni, sistema deċentralizzata għall-interkonnessjoni tar-reġistri ta' insolvenza permezz ta' att ta' implimentazzjoni. Dik is-sistema tkun magħmula mir-reġistri ta' insolvenza u l-Portal Ewropew tal-Ġustizzja Elettronika li jservu bħala l-punt ta' aċċess elettroniku pubbliku ċentrali għall-informazzjoni mis-sistema. Is-sistema tipprovdi servizz ta' tfittxija fil-lingwi uffiċjali kollha tal-Unjoni sabiex l-informazzjoni msemmija fl-Artikolu 20a tkun disponibbli. l-ispeċifikazzjoni teknika li tiddefinixxi l-metodi ta' komunikazzjoni u skambju ta' informazzjoni b'mezzi elettroniċi fuq il-bażi tal-ispeċifikazzjoni tal-interfejs stabbilit għas-sistema ta' interkonnessjoni tar-reġistri ta' insolvenza; il-miżuri tekniċi li jiżguraw l-istandards minimi ta' sikurezza tat-teknoloġija tal-informazzjoni għall-komunikazzjoni u d-distribuzzjoni tal-informazzjoni fis-sistema ta' interkonnessjoni tar-reġistri ta' insolvenza; kriterji minimi għas-servizz ta' tfittxija pprovduti mill-Portal Ewropew tal-Ġustizzja Elettronika bbażati fuq l-informazzjoni stabbilita fl-Artikolu 20a; kriterji minimi għall-preżentazzjoni tar-riżultati ta' tfittxijiet ta' dan it-tip ibbażati fuq l-informazzjoni stabbilita fl-Artikolu 20a; il-modalitajiet u l-kundizzjonijiet tekniċi tad-disponibilità tas-servizzi pprovduti mis-sistema ta' interkonnessjoni; u glossarju li fih spjegazzjoni bażika tal-proċeduri ta' falliment nazzjonali elenkati fl-Anness A. It-twaqqif u l-iżvilupp futur tas-sistema ta' interkonnessjoni tar-reġistri ta' insolvenza tkun iffinanzjata mill-baġit ġenerali tal-Unjoni. Kull Stat Membru jkun responsabbli tal-ispejjeż għall-aġġustament tar-reġistri ta' insolvenza domestiċi tiegħu biex jagħmilhom interoperabbli mal-Portal Ewropew tal-Ġustizzja Elettronika, flimkien mal-ispejjeż ta' amministrazzjoni, operazzjoni u żamma ta' dak ir-reġistru. L-Artikolu 21 jinbidel b'dan li ġej: L-Artikolu 22 jinbidel b'dan li ġej: L-Artikolu 25 jinbidel b'dan li ġej: L-ewwel subparagrafu japplika wkoll għal sentenzi li jirriżultaw direttament mill-proċedimenti ta' falliment u li jkunu marbuta mill-qrib magħhom, anke jekk ikunu ngħataw minn qorti oħra. L-ewwel subparagrafu japplika wkoll għal sentenzi relatati ma' miżuri ta' preservazzjoni meħuda fuq talba għall-ftuħ ta' proċedimenti ta' falliment jew b'konnessjoni magħha. L-għarfien u l-eżekuzzjoni ta' sentenzi ħlief dawk imsemmija fil-paragrafu 1 jiġu regolati mir-Regolament (UE) Nru 1215/2012 sakemm dak ir-Regolament ikun applikabbli." L-Artikolu 27 jinbidel b'dan li ġej: Meta jkunu nfetħu proċedimenti prinċipali f'qorti ta' Stat Membru u jkunu ġew rikonoxxuti fi Stat Membru ieħor, qorti ta' Stat Membru ieħor li jkollha ġuriżdizzjoni skont l-Artikolu 3(2) tista' tiftaħ proċedimenti sekondarji ta' falliment skont id-dispożizzjonijiet stabbiliti f'dan il-Kapitolu. L-effetti ta' proċedimenti sekondarji jkunu ristretti għall-assi tad-debitur li jkunu fit-territorju tal-Istat Membru l-ieħor fejn ikunu nfetħu dawk il-proċedimenti." Jiddaħħal l-artikolu li ġej: Meta tiddeċiedi jekk għandhiex tiftaħ proċedimenti sekondarji, il-qorti msemmija fil-paragrafu 1 tiftaħ it-tip ta' proċedimenti skont il-liġi nazzjonali l-iktar xierqa filwaqt li tqis l-interessi tal-kredituri lokali, irrispettivament minn jekk tkunx ġiet sodisfatta kwalunkwe kundizzjonijiet tas-solvenza tad-debitur. L-Artikolu 31 jinbidel b'dan li ġej: jikkomunikaw minnufih ma' xulxin dwar kull informazzjoni li tista' tkun rilevanti għall-proċedimenti l-oħrajn, b'mod partikolari kull progress li jkun sar fit-tressiq u l-verifika tal-pretensjonijiet u l-miżuri kollha mmirati lejn is-salvataġġ u r-ristrutturazzjoni tad-debitur jew lejn it-tmiem tal-proċedimenti, sakemm isiru arranġamenti xierqa biex titħares informazzjoni kunfidenzjali; jesploraw il-possibilità ta' ristrutturazzjoni tad-debitur u, fejn tkun teżisti din il-possibilità, jikkoordinaw l-elaborazzjoni u l-implimentazzjoni tal-pjan ta' ristrutturazzjoni; Jiddaħħlu l-artikoli li ġejjin: Il-qrati msemmija fil-paragrafu 1 jistgħu jikkomunikaw direttament ma' xulxin, jew jitolbu informazzjoni u assistenza direttament lil xulxin sakemm dik il-komunikazzjoni tkun bla ħlas u tkun tirrispetta d-drittijiet proċedurali tal-partijiet tal-proċedimenti u l-kunfidenzjalità tal-informazzjoni. Il-kooperazzjoni tista' tiġi implimentata b'kull mezz xieraq, inkluż permezz ta' komunikazzjoni tal-informazzjoni b'kull mezz meqjus xieraq mill-qorti; koordinament tal-amministrazzjoni u s-sorveljanza tal-assi u l-affarijiet tad-debitur; koordinament tat-tmexxija tas-seduti; koordinament fl-approvazzjoni tal-protokolli. Sabiex ikun iffaċilitat il-koordinament tal-proċedimenti ta' falliment prinċipali u sekondarji miftuħa fir-rigward tal-istess debitur, Il-kooperazzjoni msemmija fil-paragrafu 1 tkun implimentata b'kull mezz xieraq inklużi l-mezzi stabbiliti fl-Artikolu 31a(3), sakemm dawn ma jkunux inkompatibbli mar-regoli applikabbli ta' kull wieħed mill-proċedimenti." L-Artikolu 33 huwa emendat kif ġej: it-titolu jinbidel b'dan li ġej: "Sospensjoni tal-proċedimenti" fil-paragrafi 1 u 2, il-kliem "proċess ta' likwidazzjoni" jinbidel bil-kelma "proċedimenti". L-Artikolu 34 jinbidel b'dan li ġej: L-għeluq ta' proċedimenti prinċipali jipprevjenu t-tkomplija ta' proċedimenti sekondarji li jkunu għadhom miftuħa f'dak il-mument. Fl-Artikolu 35, it-terminu "bil-likwidazzjoni" tinbidel bit-terminu "realizzazzjoni". L-Artikolu 37 jinbidel b'dan li ġej: L-Artikolu 39 jinbidel b'dan li ġej: Kull kreditur li jkollu r-residenza abitwali, id-domiċilju jew l-uffiċju rreġistrat tiegħu fi Stat Membru ħlief l-Istat tal-ftuħ tal-proċedimenti, inklużi l-awtoritajiet tat-taxxa u l-awtoritajiet tas-sigurtà soċjali tal-Istati Membri ('kredituri barranin'), għandu jkollu d-dritt li jressaq pretensjonijiet fil-proċedimenti ta' falliment b'kull mezz ta' komunikazzjoni, inklużi mezzi elettroniċi, li jkunu aċċettati mil-liġi tal-Istat tal-ftuħ. Ir-rappreżentanza minn avukat jew professjonist ġuridiku ieħor mhix obbligatorja għat-tressiq ta' pretensjonijiet." L-Artikolu 40 huwa emendat kif ġej: fil-paragrafu 2, tiżdied is-sentenza li ġejja: "L-avviż jinkludi wkoll kopja tal-formoli standard tal-pretensjonijiet imsemmija fl-Artikolu 41 jew ħolqa għall-pubblikazzjoni ta' dik il-formola fuq l-internet." jiżdied il-paragrafu li ġej: L-Artikolu 41 jinbidel b'dan li ġej: Fil-formola standard għall-pretensjonijiet, il-kreditur imsemmi fil-paragrafu 1 jindika ismu u l-indirizz tiegħu in-natura tal-pretensjoni l-ammont tal-pretensjoni u d-data ta' meta bdiet; hux qed jallega status ta' kreditur preferenzjali hux qed jallega li għandu garanzija reali jew riżerva ta' titlu ta' proprjetà fir-rigward tal-pretensjoni u jekk inhu hekk, x'assi huma koperti mill-garanzija li qed jinvoka u jekk hux qed jallega xi tip ta' tpaċija u jekk l-ammont pretiż huwiex il-fdal mit-tpaċija. Il-formola standard tal-pretensjonijiet tkun akkumpanjata minn kopji ta' dokumenti ta' sostenn, jekk ikun hemm. Il-pretensjonijiet jistgħu jitressqu fi kwalunkwe lingwa uffiċjali tal-Unjoni. Il-kreditur jista' jiġi mitlub jipprovdi traduzzjoni fil-lingwa uffiċjali jew f'waħda mill-lingwi uffiċjali tal-Istat li jiftaħ il-proċedimenti jew f'lingwa oħra li dak l-Istat Membru jkun aċċetta. Kull Stat Membru jindika tal-inqas lingwa uffiċjali waħda tal-Unjoni ħlief dik tiegħu li jilqa' għall-finijiet tat-tressiq tal-pretensjonijiet. Il-pretensjonijiet jitressqu fil-perjodu stipulat mil-liġi tal-Istat tal-ftuħ tal-proċedimenti ta' falliment. Fil-każ ta' kreditur barrani, il-perjodu ma jkunx ta' inqas minn 45 jum wara l-pubblikazzjoni tal-ftuħ tal-proċedimenti fir-reġistru ta' insolvenza tal-Istat tal-ftuħ. L-Artikolu 42 jitħassar. jiddaħħal il-kapitolu li ġej: jikkomunikaw minnufih lil xulxin kull informazzjoni li tista' tkun rilevanti għall-proċedimenti l-oħra, sakemm ikunu saru l-arranġamenti xierqa għall-ħarsien ta' informazzjoni kunfidenzjali; jikkoordina l-amministrazzjoni u s-sorveljanza tal-affarijiet tal-membri tal-grupp suġġetti għall-proċedimenti ta' falliment. Il-qrati msemmija fil-paragrafu 1 jistgħu jikkomunikaw direttament ma' xulxin, jew jitolbu informazzjoni jew assistenza direttament lil xulxin. Il-kooperazzjoni sseħħ b'kull mezz xieraq, inkluż permezz ta' komunikazzjoni tal-informazzjoni b'kull mezz meqjus xieraq mill-qorti sakemm dik il-komunikazzjoni tkun bla ħlas u għandha tirrispetta d-drittijiet proċedurali tal-partijiet tal-proċedimenti u l-kunfidenzjalità tal-informazzjoni; koordinazzjoni tal-amministrazzjoni u s-sorveljanza tal-assi u l-affarijiet tal-membri tal-grupp; koordinament tat-tmexxija tas-seduti; koordinament fl-approvazzjoni tal-protokolli. li jinstema' u jipparteċipa, b'mod partikolari billi jattendi laqgħat tal-kredituri, fi kwalunkwe wieħed mill-proċedimenti miftuħa fir-rigward ta' kwalunkwe membru ieħor tal-istess grupp; u Jiddaħħal l-artikolu li ġej: L-Istati Membri jaġġornaw dik l-l-informazzjoni b'mod regolari. L-Artikolu 45 jinbidel b'dan li ġej: Il-Kummissjoni tingħata s-setgħa li tadotta atti ddelegati biex temenda l-Annessi A u C f'konformità mal-proċedura stipulata f'dan l-Artikolu u fl-Artikolu 45a. Jiddaħħlu l-artikoli li ġejjin: Is-setgħa li jkunu adottati atti ddelegati qed tiġi kkonferita lill-Kummissjoni bil-kundizzjonijiet stabbiliti f'dan l-Artikolu. Id-delega tas-setgħat imsemmija fl-Artikolu 45 għandha tingħata għal perjodu ta' żmien indeterminat mid-data tad-dħul fis-seħħ ta' dan ir-Regolament. Hekk kif tadotta att iddelegat, il-Kummissjoni tinnotifikah b'mod simultanju lill-Parlament Ewropew u lill-Kunsill. Att iddelegat adottat skont l-Artikolu 45 jidħol fis-seħħ jekk ma tkun ġiet espressa l-ebda oġġezzjoni la mill-Parlament Ewropew u lanqas mill-Kunsill fi żmien xahrejn min-notifika ta' dak l-att lill-Parlament Ewropew jew lill-Kunsill jew jekk, qabel l-iskadenza ta' dak il-perjodu, kemm il-Parlament Ewropew kif ukoll il-Kunsill ikunu infurmaw lill-Kummissjoni li mhumiex se joġġezzjonaw. Dak il-perjodu ta' żmien jiġi estiż b'xahrejn fuq inizjattiva tal-Parlament Ewropew jew tal-Kunsill. Is-setgħa ta' adozzjoni ta' atti ta' implimentazzjoni hija kkonferita lill-Kummissjoni għall-finijiet li ġejjin: biex tipprovdi l-interkonnessjoni tar-reġistri tal-insolvenza kif imsemmi fl-Artikolu 20b; u biex tistabbilixxi u sussegwentement temenda l-forom imsemmija fl-Artikoli 40 u 41. Waqt li tadotta u temenda l-atti ta' implimentazzjoni msemmija fil-paragrafu 1, il-Kummissjoni tkun megħjuna minn Kumitat. Dak il-kumitat għandu jkun kumitat fl-ambitu tat-tifsira tar-Regolament (UE) Nru 182/2011. Fejn issir referenza għal dan il-paragrafu, japplika l-Artikolu 5 tar-Regolament (UE) Nru 182/2011. Fejn issir referenza għal dan il-paragrafu, japplika l-Artikolu 4 tar-Regolament (UE) Nru 182/2011." Fl-Artikolu 46, id-data tal-"1 ta' Ġunju 2012" tinbidel bi ".....[10 snin wara d-dħul fl-applikazzjoni]". Jiddaħħal l-artikolu li ġej: Ir-Regolament (KE) Nru 45/2001 japplika għall-ipproċessar tad-dejta personali mwettqa mill-Kummissjoni skont dan ir-Regolament." L-Anness B jitħassar. Dan ir-Regolament jorbot fl-intier tiegħu u japplika direttament fl-Istati Membri skont it-Trattati. Magħmul fi ..., għall-proposta tal-Kummissjoni IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġislattiv intbagħat lill-Parlamenti nazzjonali, B'mod partikolari, il-prattiki differenti tal-Istati Membri fit-trattament tal-kredituri tal-banek f'riżoluzzjoni u fis-salvataġġ tal-banek f'diffikultà għandhom impatt fuq il-perċezzjoni tar-riskju tal-kreditu, is-sodezza finanzjarja u s-solvenza tal-banek tagħhom. Dan idgħajjef l-fiduċja pubblika fis-settur bankarju u jostakola l-eżerċizzju tal-libertà tal-istabbiliment u l-provvista libera ta' servizzi fis-suq intern minħabba li l-kostijiet ta' finanzjament ikunu aktar baxxi mingħajr tali differenzi fil-prattiki tal-Istati Membri. Id-diverġenzi fir-regoli nazzjonali dwar ir-riżoluzzjoni bejn Stati Membri differenti u l-prattiki amministrattivi li jikkorrispondu jistgħu jwasslu lill-banek u lill-klijenti li jkollhom kostijiet ogħla tas-self biss minħabba l-post tal-istabbiliment tagħhom u irrispettivament mill-affidabbiltà kreditizja reali tagħhom. Barra minn hekk, il-klijenti tal-banek f'ċerti Stati Membri qegħdin jaffaċċaw rati tas-self ogħla minn dawk li jħallsu l-klijenti tal-banek fi Stati Membri oħra irrispettivament mill-affidabbiltà kreditizja tagħhom. Filwaqt li l-banek fl-Istati Membri li jibqgħu barra mill-MSU jibbenefikaw fil-livell nazjonali minn arranġamenti ta' superviżjoni, riżoluzzjoni u salvagwardja finanzjarja li huma allinjati, il-banek fl-Istati Membri parteċipanti fl-MSU tal-Unjoni huma soġġetti għal arranġamenti tal-Unjoni għas-superviżjoni u arranġamenti nazzjonali għar-riżoluzzjoni u s-salvagwardji finanzjarji. Dan l-allinjament ħażin joħloq żvantaġġ kompetittiv għall-banek fl-Istati Membri li qed jieħdu sehem fl-MSU meta mqabbla ma' dawk fl-Istati Membri l-oħra. Peress li s-superviżjoni u r-riżoluzzjoni qegħdin fuq żewġ livelli differenti mal-MSU, l-intervent u r-riżoluzzjoni fil-banek fl-Istati Membri li qed jieħdu sehem fl-MSU ma jkunux rapidi, konsistenti u effettivi daqs fil-banek fl-Istati Membri barra mill-MSU. Dan għandu riperkussjonijiet negattivi fuq il-kostijiet tal-finanzjament għal dawn il-banek u joħloq żvantaġġ kompetittiv b'effetti detrimentali għall-Istati Membri li fihom joperaw dawk il-banek u għall-funzjonament globali tas-suq intern. Għalhekk, mekkaniżmu ta' riżoluzzjoni ċentralizzat għall-banek kollha li joperaw fl-Istati Membri li qed jieħdu sehem fl-MSU huwa essenzjali biex jiġu ggarantiti kundizzjonijiet ugwali. Il-kondiviżjoni tar-responsabilitajiet tar-riżoluzzjoni bejn il-livell nazzjonali u dak tal-Unjoni għandha tiġi allinjata mal-kondiviżjoni tar-responsabbiltajiet ta' superviżjoni bejn dawk il-livelli. Sakemm is-superviżjoni tibqa' nazzjonali fi Stat Membru, dak l-Istat Membru għandu jibqa' responsabbli għall-konsegwenzi finanzjarji ta' falliment ta' bank. Il-Mekkaniżmu Uniku ta' Riżoluzzjoni għalhekk għandu jkun estiż biss għall-banek u l-istituzzjonijiet finanzjarji stabbiliti fl-Istati Membri parteċipanti fil-MSU u soġġetti għas-superviżjoni tal-BĊE fil-qafas tal-MSU. Il-banek stabbiliti fl-Istati Membri mhux parteċipanti fl-MSU ma għandhomx ikunu soġġetti għall-Mekkaniżmu Uniku ta' Riżoluzzjoni. Jekk tali Stati Membri isiru soġġetti għall-Mekkaniżmu Uniku ta' Riżoluzzjoni, dan joħloq l-inċentivi żbaljati għalihom. B'mod partikolari, is-superviżuri f'dawn l-Istati Membri jistgħu jsiru aktar klementi lejn il-banek fil-ġuriżdizzjonijiet tagħhom peress li ma jkollhomx iġorru r-riskju finanzjarju sħiħ tal-fallimenti tagħhom. Għalhekk, biex ikun żgurat paralleliżmu mal-MSU, il-Mekkaniżmu Uniku ta' Riżoluzzjoni għandu japplika għall-Istati Membri parteċipanti fl-MSU. Meta l-Istati Membri jingħaqdu mal-MSU, dawn għandhom awtomatikament isiru soġġetti għall-Mekkaniżmu Uniku ta' Riżoluzzjoni wkoll. Fl-aħħar mill-aħħar, il-Mekkaniżmu Uniku ta' Riżoluzzjoni huwa mistenni li jiġi estiż għas-suq intern kollu kemm hu. Għalhekk huwa neċessarju li jiġu adottati miżuri biex jinħoloq Mekkaniżmu Uniku ta' Riżoluzzjoni għall-Istati Membri kollha parteċipanti f'Mekkaniżmu Superviżorju Uniku sabiex jiġi ffaċilitat il-funzjonament xieraq u stabbli tas-suq intern. Il-Bord għandu jkollu s-setgħa li jieħu deċiżjonijiet, partikolarment, f'konnessjoni mar-riżolvibbiltà u tneħħija tal-impedimenti għar-riżolvibbiltà u t-tħejja għall-azzjonijiet ta' riżoluzzjoni. L-awtoritajiet nazzjonali ta' riżoluzzjoni għandhom jassistu l-Bord fl-ippjanar u fit-tħejjija tad-deċiżjonijiet tar-riżoluzzjoni. Barra minn hekk, peress li l-eżerċizzju tas-setgħat tar-riżoluzzjoni jinvolvi l-applikazzjoni tal-liġi nazzjonali, l-awtoritajiet nazzjonali ta' riżoluzzjoni għandhom ikunu responsabbli għall-implimentazzjoni tad-deċiżjonijiet tar-riżoluzzjoni. L-ippjanar tar-riżoluzzjoni huwa komponent essenzjali ta' riżoluzzjoni effettiva. Il-Bord għalhekk għandu s-setgħa jitolob bidliet fl-istruttura u l-organizzazzjoni ta' istituzzjonijiet jew gruppi sabiex ineħħu impedimenti prattiċi għall-applikazzjoni tal-għodod tar-riżoluzzjoni u jiżguraw ir-riżolvibbiltà tal-entitajiet konċernati. Minħabba n-natura potenzjalment sistemika tal-istituzzjonijiet kollha, huwa kruċjali, sabiex tinżamm l-istabbiltà finanzjarja, li l-awtoritajiet ikollhom il-possibbiltà jirriżolvu kwalunkwe istituzzjoni. Sabiex jiġi rispettat id-dritt li jitwettaq negozju stabbilit fl-Artikolu 16 tal-Karta tad-Drittijiet Fundamentali, id-diskrezzjoni tal-Bord għandha tkun limitata biss għal dak li huwa meħtieġ sabiex jiġu ssimplifikati l-istruttura u l-operati tal-istituzzjoni biex titjieb r-riżoluzzjoni tagħha. Barra minn dan, kwalunkwe miżura imposta għal dawn l-għanijiet għandha tkun konsistenti mal-liġi tal-UE. Il-miżuri la għandhom ikunu direttament u lanqas indirettament diskriminatorji abbażi tan-nazzjonalità, u għandhom jiġu ġġustifkati mir-raġuni prevalenti tal-interess pubbliku fl-istabbiltà finanzjarja. Sabiex jiġi ddeterminat jekk azzjoni tteħditx fl-interess pubbliku ġenerali, il-Bord, li jaġixxi fl-interess pubbliku ġenerali, għandu jkun jista' jilħaq l-objettivi tiegħu ta' riżoluzzjoni mingħajr ma jiltaqa' ma' impedimenti għall-applikazzjoni tal-għodod ta' riżoluzzjoni jew għall-abbiltà tiegħu li jeżerċita s-setgħat mogħtija lilu. Barra minn hekk, azzjoni ma għandhiex tmur lil hinn mill-minimu meħtieġ sabiex jinkisbu l-objettivi. Sabiex tiġi żgurata azzjoni ta' riżoluzzjoni rapida meta issir neċessarja, il-Bord għandu jimmonitorja mill-qrib, f'kooperazzjoni mal-awtorità kompetenti rilevanti jew il-BĊE, is-sitwazzjoni tal-istituzzjonijiet ikkonċernati u l-konformità ta' dawk l-istituzzjonijiet ma' kwalunkwe miżura ta' intervent bikri meħuda fir-rigward tagħhom. Il-likwidazzjoni ta' istituzzjoni f'diffikultà skont proċeduri normali ta' insolvenza tista' tipperikola l-istabbiltà finanzjarja, titterrompi l-provvista ta' servizzi essenzjali u taffettwa l-protezzjoni tad-depożituri. F'dan il-każ hemm interess pubbliku fl-applikazzjoni ta' għodod ta' riżoluzzjoni. L-objettivi tar-riżoluzzjoni għandhom għalhekk ikunu li tiġi żgurata l-kontinwità ta' servizzi finanzjarji essenzjali, li tinżamm l-istabbiltà tas-sistema finanzjarja, li jitnaqqas il-periklu morali billi tiġi mminimizzata d-dipendenza fuq l-għajnuna finanzjarja pubblika għal istituzzjonijiet f'diffikultà, u li jiġu protetti d-depożituri. Madankollu, dejjem għandu jitqies l-istralċ ta' istituzzjoni insolventi permezz ta' proċeduri normali ta' insolvenza qabel ma tkun tista' tittieħed deċiżjoni li l-istituzzjoni tinżamm bħala negozju avvjat. Istituzzjoni insolventi għandha tinżamm bħala negozju avvjat għal skopijiet ta' stabbiltà politika, u kemm jista' jkun bl-użu ta' fondi privati. Dan jista' jinkiseb jew permezz ta' bejgħ jew fużjoni ma' akkwirent mis-settur privat jew permezz ta' tnaqqis fil-valur tal-obbligazzjonijiet tal-istituzzjoni jew wara l-konverżjoni tad-dejn tagħha għal ekwità, sabiex isseħħ rikapitalizzazzjoni. Il-limitazzjonijiet fuq id-drittijiet tal-azzjonisti u l-kredituri għandhom ikunu konformi mal-Artikolu 52 tal-Karta tad-Drittijiet Fundamentali. L-għodod tar-riżoluzzjoni għandhom għalhekk jiġu applikati biss lil dawk l-istituzzjonijiet li jkunu qed ifallu jew x'aktarx li jfallu, u dan biss meta jkun neċessarju biex jintlaħaq l-objettiv tal-istabbiltà finanzjarja fl-interess ġenerali. Partikolarment, l-għodod ta' riżoluzzjoni għandhom jiġu applikati fejn l-istituzzjoni ma tistax tiġi stralċjata skont proċeduri normali ta' insolvenza mingħajr ma tiġi distabbilizzata s-sistema finanzjarja u l-miżuri jkunu neċessarji sabiex jiġi żgurat trasferiment rapidu u l-kontinwazzjoni ta' funzjonijiet sistemikament importanti u fejn ma hemm l-ebda prospett raġonevoli għal kwalunkwe soluzzjoni privata alternattiva, inklużi kwalunkwe żieda fil-kapital mill-azzjonisti eżistenti jew minn kwalunkwe parti terza, biżżejjed biex tiġi restawrata l-vijabbiltà sħiħa tal-istituzzjoni. Interferenza mad-drittijiet tas-sjieda ma għandhiex tkun sproporzjonata. Bħala konsegwenza, l-azzjonisti u l-kredituri affettwati ma għandhomx iġarrbu iktar telf minn dawk li kienu jġarrbu kieku l-istituzzjoni ġiet stralċjata fiż-żmien meta ttieħted id-deċiżjoni tar-riżoluzzjoni. Fil-każ ta' trasferiment parzjali tal-assi ta' istituzzjoni f'riżoluzzjoni lil xerrej privat jew istituzzjoni tranżitorja, il-parti residwa tal-istituzzjoni fir-riżoluzzjoni għandha tiġi stralċjata skont il-proċeduri normali ta' insolvenza. Sabiex jiġu protetti l-azzjonisti u l-kredituri eżistenti tal-istituzzjoni fil-proċedimenti tal-istralċ, dawn għandhom ikunu intitolati jirċievu bi ħlas għall-pretensjonijiet tagħhom mhux inqas minn dak li huwa stmat li kienu jirkupraw kieku l-istituzzjoni kollha ġiet stralċjata skont proċeduri normali ta' insolvenza. Sabiex jiġi protett id-dritt tal-azzjonisti u jiġi żgurat li l-kredituri ma jirċevux inqas minn dak li kienu jirċievu fi proċeduri normali ta' insolvenza, għandhom jiġu stabbiliti obbligi ċari fir-rigward tal-valwazzjoni tal-assi u l-obbligazzjonijiet tal-istituzzjoni u żmien suffiċjenti għandu jitħalla biex issir stima xierqa tat-trattament li kienu jirċievu kieku l-istituzzjoni ġiet stralċjata skont proċeduri normali ta' insolvenza. Għandu jkun hemm il-possibbiltà li tali valwazzjoni tinbeda diġà fil-fażi ta' intervent bikri. Qabel tittieħed kwalunkwe azzjoni ta' riżoluzzjoni, għandha titwettaq stima tal-valur tal-assi u l-obbligazzjonijiet tal-istituzzjoni u tat-trattament li l-azzjonisti u l-kredituri kienu jirċievu taħt il-proċeduri normali ta' insolvenza. Sabiex jiġi żgurat li l-proċess ta' riżoluzzjoni jibqa' oġġettiv u ċert, jeħtieġ li jiġi stabbilit l-ordni li biha l-pretensjonijiet skoperti tal-kredituri kontra istituzzjoni f'riżoluzzjoni għandhom jitnaqqsu fil-valur jew jiġu konvertiti. Sabiex jiġi limitat ir-riskju li l-kredituri jġarrbu telf akbar milli kieku l-istituzzjoni ġiet stralċjata skont proċeduri normali ta' insolvenza, l-ordni li għandha tiġi stabbilita għandha tkun applikabbli kemm fil-proċeduri normali ta' insolvenza u fit-tnaqqis fil-valur jew il-konverżjoni mwettqa fi proċedura ta' riżoluzzjoni. Dan għandu wkoll jiffaċilita l-ipprezzar tad-dejn. Reġim ta' riżoluzzjoni effettiv għandu jnaqqas l-ispejjeż tar-riżoluzzjoni ta' istituzzjoni li tkun qed tfalli li jġarrbu l-kontribwenti. Għandu jiżgura wkoll li anki istituzzjonijiet kbar ta' importanza sistemika jkunu jistgħu jiġu riżolti mingħajr ma jipperikolaw l-istabbiltà finanzjarja. L-għodda tar-rikapitalizzazzjoni interna tilħaq dak l-objettiv billi tiżgura li l-azzjonisti u l-kredituri tal-entità jġarrbu telf xieraq u parti xierqa minn dawk il-kostijiet. Għal dan il-għan, is-setgħat statutorji tat-tniżżil fil-valur tad-dejn għandhom jiġu inklużi f'qafas għar-riżoluzzjoni, bħala alternattiva addizzjonali flimkien ma' għodod oħra tar-riżoluzzjoni, kif rakkomandat mill-Bord għall-Istabbiltà Finanzjarja. Billi l-Bord jissostitwixxi l-awtoritajiet nazzjonali ta' riżoluzzjoni tal-Istati Membri parteċipanti fid-deċiżjonijiet tagħhom ta' riżoluzzjoni, il-Bord għandu wkoll jieħu post dawk l-awtoritajiet għall-iskopijiet tal-kooperazzjoni mal-Istati Membri mhux parteċipanti fir-rigward tal-funzjonijiet tar-riżoluzzjoni. B'mod partikolari, il-Bord għandu jirrappreżenta lill-awtoritajiet kollha mill-Membri parteċipanti fil-kulleġġi tar-riżoluzzjoni inklużi l-awtoritajiet mill-Istati Membri mhux parteċipanti. Meta awtorità nazzjonali ta' riżoluzzjoni tikser ir-regoli tal-Mekkaniżmu Uniku ta' Riżoluzzjoni billi ma tużax is-setgħat mogħtija lilha skont il-liġi nazzjonali biex timplimenta struzzjoni mill-Bord, l-Istat Membru kkonċernat jista' jkun responsabbli biex jagħmel tajjeb għal kwalunkwe ħsara kkawżata lil individwi, inkluż fejn applikabbli lill-entità jew il-grupp f'riżoluzzjoni, jew kull kreditur ta' kwalunkwe parti ta' dik l-entità jew grupp fi kwalunkwe Stat Membru, skont dik il-ġurisprudenza. Hemm ċirkustanzi fejn l-effikaċja tal-għodod tar-riżoluzzjoni applikati tkun tiddependi fuq id-disponibbiltà ta' finanzjament fil-qosor għall-istituzzjoni jew istituzzjoni tranżitorja, il-forniment ta' garanziji lil xerrejja potenzjali, jew il-forniment ta' kapital lill-istituzzjoni tranżitorja. Għalhekk huwa importanti li jiġi stabbilit fond biex jiġi evitat li jintużaw il-fondi pubbliċi għal dawn l-għanijiet. Bħala regola, il-kontribuzzjonijiet għandhom jinġabru mill-industrija qabel kwalunkwe operazzjoni ta' riżoluzzjoni u indipendentement minnhom. Meta l-finanzjament minn qabel ma jkunx biżżejjed biex ikopri t-telf jew il-kostijiet imġarrba bl-użu tal-Fond, għandhom jinġabru kontribuzzjonijiet oħra biex ikopru l-kostijiet jew it-telf addizzjonali. Barra minn hekk, il-Fond għandu jkun jista' jikkuntratta teħid ta' self jew forom oħra ta' għajnuna minn istituzzjonijiet finanzjarji jew partijiet terzi meta l-fondi disponibbli tiegħu ma jkunux biżżejjed biex ikopru t-telf, il-kostijiet u l-ispejjeż l-oħra mġarrba bl-użu tal-Fond u ma jkunux immedjatament aċċessibbli kontribuzzjonijiet straordinarji ex post. Sabiex tintlaħaq massa kritika u jiġu evitati effetti proċikliċi li jinħolqu kieku l-Fond kellu jiddependi biss fuq kontribuzzjonijiet ex post fi kriżi sistemika, huwa indispensabbli li l-mezzi finanzjarji disponibbli ex ante tal-Fond jammontaw sa ċertu livell prestabbilit. Qafas ta' żmien xieraq għandu jiġi stipulat biex jintlaħaq il-livell ta' finanzjament prestabbilit għall-Fond. Madankollu, għandu jkun possibbli għall-Bord li jaġġusta l-perjodu tal-kontribuzzjoni biex iqis l-iżborżamenti sinifikanti li jkunu saru mill-Fond. Sabiex jiġi protett il-valur tal-ammonti miżmuma fil-Fond, dawn l-ammonti għandhom jiġu investiti f'assi sikuri, diversifikati u likwidi biżżejjed. Sabiex jiġi zgurat li l-Bord ikun repreżentat fis-Sistema Ewropea tas-Superviżjoni Finanzjarja, ir-Regolament (UE) Nru 1093/2010 għandu jiġi emendat sabiex jinkludi l-Bord fil-kunċett tal-awtoritajiet kompetenti stabbiliti minn dak ir-Regolament. Din l-assimilazzjoni bejn il-Bord u l-awtorità kompetenti skont ir-Regolament (UE) Nru 1093/2010 hija konsistenti mal-funzjonijiet attribwiti lill-ABE skont l-Artikolu 25 ta' dan ir-Regolament (UE) Nru 1093/2010 biex tikkontribwixxi u tipparteċipa attivament fl-iżvilupp u l-koordinazzjoni tal-pjanijiet ta' rkupru u riżoluzzjoni u li jkollha l-għan li tiffaċilita r-riżoluzzjoni ta' istituzzjonijiet li qed ifallu u partikolarment ta' gruppi transfruntieri. Sakemm il-Bord isiri operattiv għal kollox, il-Kummissjoni għandha tkun responsabbli għall-operazzjonijiet inizjali fosthom il-ġbir tal-kontribuzzjonijiet meħtieġa biex jiġu koperti l-ispejjeż amministrattivi u l-ħatra ta' direttur eżekuttiv interim biex jawtorizza l-pagamenti meħtieġa kollha f'isem il-Bord. Peress li l-objettivi ta' dan ir-Regolament, jiġifieri l-istabbiliment ta' qafas Ewropew uniku għar-riżoluzzjoni tal-istituzzjonijiet tal-kreditu u li tiġi żgurata applikazzjoni konsistenti tar-regoli tar-riżoluzzjoni, ma jistgħux jintlaħqu biżżejjed fil-livell tal-Istati Membri imma jistgħu jintlaħqu aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li huwa meħtieġ biex jintlaħqu dawn l-objettivi. Dan ir-Regolament jistabbilixxi regoli uniformi u proċedura uniformi għar-riżoluzzjoni tal-entitajiet imsemmija fl-Artikolu 2 li huma stabbiliti fl-Istati Membri parteċipanti msemmija fl-Artikolu 4. Dan ir-Regolament japplika għall-entitajiet li ġejjin: istituzzjonijiet tal-kreditu stabbiliti fl-Istati Membri parteċipanti; "azzjoni ta' riżoluzzjoni" tfisser l-applikazzjoni ta' għodda ta' riżoluzzjoni fuq istituzzjoni jew entità msemmija fl-Artikolu 2, jew l-eżerċizzju ta' setgħa ta' riżoluzzjoni waħda jew aktar fir-rigward tagħha; "depożiti koperti" tfisser depożiti li huma ggarantiti minn skemi ta' garanzija tad-depożiti skont il-liġi nazzjonali skont id-Direttiva 94/19/KE u sal-livell ta' kopertura previst fl-Artikolu 7 tad-Direttiva 94/19/KE; "depożiti eliġibbli" tfisser depożiti kif definit fl-Artikolu 1 tad-Direttiva 94/19/KE li mhumiex esklużi mill-protezzjoni skont l-Artikolu 2 ta' dik id-Direttiva, irrispettivament mill-ammont tagħhom; "istituzzjoni taħt riżoluzzjoni" tfisser entità msemmija fl-Artikolu 2, li fir-rigward tagħha qed tittieħed azzjoni ta' riżoluzzjoni; "istituzzjoni" tfisser istituzzjoni ta' kreditu, jew ditta tal-investiment koperta b'superviżjoni konsolidata skont il-punt (c) tal-Artikolu 2; "grupp" tfisser impriża prinċipali u s-sussidjarji tagħha, li huma entitajiet kif imsemmi fl-Artikolu 2; "mezzi finanzjarji disponibbli" tfisser il-flus, id-depożiti, l-assi u l-impenji irrivokabbli ta' pagament disponibbli għall-Fond għall-għanijiet imsemmija fl-Artikolu 74; "livell fil-mira tal-fond" tfisser l-ammont ta' mezzi finanzjarji disponibbli li għandu jintlaħaq skont l-Artikolu 68. Il-Bord, meta jaġixxi bħala awtorità nazzjonali ta' riżoluzzjoni, jaġixxi, fejn rilevanti, taħt l-awtorizzazzjoni tal-Kummissjoni. L-ebda azzjoni, proposta jew politika tal-Bord, il-Kummissjoni jew awtorità nazzjonali ta' riżoluzzjoni ma għandha tiddiskrimina kontra entitajiet imsemmija fl-Artikolu 2, detenturi ta' depożiti, investituri jew kredituri oħra stabbiliti fl-Unjoni minħabba n-nazzjonalità, jew il-post tal-operat tagħhom. l-interessi tal-Istati Membri ▐ fejn il-grupp jopera u partikolarment l-impatt ta' kwalunkwe deċiżjoni jew azzjoni jew nuqqas ta' azzjoni fuq l-istabbiltà finanzjarja, l-ekonomija, l-iskema ta' garanzija tad-depożiti jew l-iskema ta' kumpens għall-investituri ta' kwalunkwe minn dawn l-Istati Membri; (b) l-objettiv li jiġu bbilanċjati l-interessi ta' diversi Stati Membri involuti u jiġi evitat li jiġu ppreġudikati jew protetti inġustament l-interessi ta' Stat Membru▐; il-ħtieġa li jiġi evitat impatt negattiv fuq partijiet oħra ta' grupp li entità tiegħu msemmija fl-Artikolu 2, li hija soġġetta għal riżoluzzjoni, hija membru; id-deċiżjonijiet li għandhom jittieħdu skont l-Article 107 TFUE u msemmija fl-Artikolu 16(10). l-effikaċja tal-miżura biex tneħħi l-impedimenti għar-riżolvibbiltà; il-ħtieġa li jiġi evitat impatt fuq l-istituzzjoni jew grupp konċernat li jmur lil hinn minn dak neċessarju biex jitneħħa l-impediment għar-riżolvibbiltà jew ikun sproporzjonat. L-awtoritajiet nazzjonali tar-riżoluzzjoni jimplimentaw l-istruzzjonijiet tal-Bord skont l-Artikolu 26. Il-Bord għandu, wara li jikkonsulta lill-awtoritajiet kompetenti, inkuż il-BĊE, jiddetermina r-rekwiżit minimu ta' fondi proprji, kif imsemmi fil-paragrafu 2, soġġett għat-tniżżil fil-valur u s-setgħat ta' konverżjoni, li l-istituzzjonijiet u l-impriżi prinċipali msemmija fl-Artikolu 2 ikunu meħtieġa jżommu. Il-Bord jieħu kwalunkwe determinazzjoni msemmija fil-paragrafu 1 waqt li jkun qed jiżviluppa u jżomm pjanijiet ta' riżoluzzjoni skont l-Artikolu 7. Il-Bord jindirizza d-determinazzjoni tiegħu lill-awtoritajiet nazzjonali ta' riżoluzzjoni. L-awtoritajiet nazzjonali tar-riżoluzzjoni jimplimentaw l-istruzzjonijiet tal-Bord skont l-Artikolu 26. Il-Bordjesiġi li l-awtoritajiet nazzjonali ta' riżoluzzjoni jivverifikaw u jiżguraw li l-istituzzjonijiet u l-impriżi prinċipali jżommu r-rekwiżit minimu previst fil-paragrafu 1. Il-Bord jinforma lill-BĊE u l-ABE bir-rekwiżit minumu li jkun iddetermina għal kull istituzzjoni u impriża prinċipali skont il-paragrafu 1. Il-Bord jinnotifika lill-Kummissjoni bi kwalunkwe informazzjoni li jkun rċieva skont l-ewwel subparagrafu. Mid-data tal-wasla tal-informazzjoni msemmija fil-paragrafu 1, u mingħajr preġudizzju għas-setgħat tal-BĊE u l-awtoritajiet kompetenti skont liġijiet oħra tal-Unjoni, il-Bord jista' jipprepara għar-riżoluzzjoni tal-istituzzjoni jew gropp konċernat. Għall-finijiet tal-ewwel subparagrafu, il-Bord jimmonitorja mill-qrib, f'kooperazzjoni mal-BĊE u l-awtoritajiet nazzjonali rilevanti, il-kundizzjonijiet tal-istituzzjoni jew l-impriża prinċipali, u l-konformità tagħhom ma' kwalunkwe miżura ta' intervent bikri li kienet meħtieġa tittieħed. Il-Bord ikollu s-setgħa: jeħtieġ, skont il-Kapitolu 5 ta' dan it-Titolu, l-informazzjoni neċessarja sabiex iħejji għar-riżoluzzjoni tal-istituzzjoni jew il-grupp; li jwettaq valutazzjoni tal-assi u l-obbligazzjonijiet tal-istituzzjoni jew il-grupp skont l-Artikolu 17; jeħtieġ lill-awtorità nazzjonali rilevanti biex tabbozza skema preliminari ta' riżoluzzjoni għall-istituzzjoni jew il-grupp konċernat. Il-BĊE jew l-awtorità kompetenti u l-Bord jiżguraw li l-miżura addizzjonali msemmija fil-paragrafu 4 u kwalunkwe azzjoni tal-Bord bil-għan li titħejja riżoluzzjoni skont il-paragrafu 2 ikunu konsistenti. l-entità qed tfalli jew x'aktarx li tfalli; azzjoni ta' riżoluzzjoni hija meħtieġa fl-interess pubbliku skont il-paragrafu 4. ir-rakkomandazzjoni li l-entità tqiegħed taħt riżoluzzjoni; il-qafas tal-għodod ta' riżoluzzjoni msemmija fl-Artikolu 19(32); il-qafas tal-użu tal-Fond biex jappoġġa l-azzjoni ta' riżoluzzjoni skont l-Artikolu 71. Id-deċiżjoni tal-Kummissjoni tkun indirizzata lill-Bord. Jekk il-Kummissjoni tiddeciedi li ma tpoġġix lill-entità taħt riżoluzzjoni, minħabba li l-kundizzjonijiet stipulati fil-paragrafu 2(c) ma jkunux intlaħqu, l-entità konċernata għandha tiġi stralċata skont il-liġi nazzjonali tal-insolvenza. Il-Kummissjoni jkollha s-setgħa tikseb mingħand il-Bord kwalunkwe informazzjoni li tqis rilevanti biex taqdi l-kompiti tagħha skont dan ir-Regolament u, fejn applikabbli l-Artikolu 107 TFUE. Il-Bord ikollu s-setgħa jikseb mingħand kwalunkwe persuna, skont il-Kapitolu 5 ta' dan it-Titolu, kwalunkwe informazzjoni meħtieġa biex jipprepara u jiddeċiedi dwar azzjoni ta' riżoluzzjoni inklużi aġġornamenti u supplimenti ta' informazzjoni previsti fil-pjanijiet ta' riżoluzzjoni. L-awtoritajiet nazzjonali tar-riżoluzzjoni jimplimentaaw l-istruzzjonijiet tal-Bord u jeżerċitaw is-setgħat tat-tniżżil fil-valur jew tal-konverżjoni ta' strumenti tal-kapital skont l-Artikolu 26. Fejn il-Bord jiddeċiedi li japplika għodda ta' riżoluzzjoni fuq entità msemmija fl-Artikolu 2, u dik l-azzjoni ta' riżoluzzjoni tirriżulta f'telf li jiġġarrab mill-kredituri jew il-pretensjonijiet tagħhom jiġu kkonvertiti, il-Bord jeżerċita s-setgħa skont l-Artikolu 18 immedjatament qabel jew flimkien mal-applikazzjoni tal-għodda tar-riżoluzzjoni. L-għodod ta' riżoluzzjoni msemmija fil-punt be tal-Artikolu 16(5)(b) huma dawn li ġejjin: l-għodda tal-bejgħ ta' operat; l-għodda ta' istituzzjoni tranżitorja; l-għodda tas-separazzjoni tal-assi; l-għodda tar-rikapitalizzazzjoni interna. l-assi u l-obbligazzjonijiet tal-istituzzjoni taħt riżoluzzjoni fuq il-bażi ta' valwazzjoni skont l-Artikolu 17; il-pożizzjoni tal-likwidità tal-istituzzjoni taħt riżoluzzjoni; il-kummerċjabbiltà tal-valur tal-franchise tal-istituzzjoni taħt riżoluzzjoni fid-dawl tal-kundizzjonijiet ekonomiċi u kompetittivi tas-suq; iż-żmien disponibbli. 4. ▐ L-għodod tar-riżoluzzjoni jistgħu jiġu applikati separatament jew flimkien, ħlief għall-għodda tas-separazzjoni tal-assi li tista' tiġi applikata biss flimkien ma' għodod oħra tar-riżoluzzjoni. Matul il-proċess tar-riżoluzzjoni, il-Bord jista' jemenda u jaġġorna l-iskema tar-riżoluzzjoni kif xieraq fid-dawl taċ-ċirkustanzi fil-każ u fil-qafas tar-riżoluzzjoni kif deċiż dwarha mill-Kummissjoni skont l-Artikolu 16(6). Fil-qafas deċiż mill-Kummissjoni, l-għodda ta' bejgħ ta' operat għandha tikkonsisti fit-trasferiment għand xerrej li mhuwiex istituzzjoni tranżitorja ta' dan li ġej: ishma jew strumenti oħra ta' sjieda ta' istituzzjoni taħt riżoluzzjoni; or l-assi, id-drittijiet jew l-obbligazzjonijiet kollha jew dawk speċifikati ta' istituzzjoni taħt riżoluzzjoni. Dwar l-għodda tal-bejgħ ta' operat, l-iskema tar-riżoluzzjoni msemmija fl-Artikolu 16(8) għandha tistabbilixxi b'mod partikolari: jekk il-konformità mar-rekwiżiti tal-kummerċjalizzazzjoni mill-awtorità nazzjonali tar-riżoluzzjoni x'aktarx li thedded l-objettivi tar-riżoluzzjoni skont il-paragrafu 3. Il-Bord jista' japplika l-għodda tal-bejgħ ta' operat mingħajr ma jissodisfa r-rekwiżiti tal-kummerċjalizzazzjoni fil-punt (e) tal-paragrafu 2 meta jiddetermina li l-konformità ma' dawk ir-rekwiżiti x'aktarx thedded xi wieħed jew aktar mill-objettivi tar-riżoluzzjoni u partikolarment jekk ikunu ssodisfati l-kundizzjonijiet li ġejjin: iqis li hemm theddida materjali għall-istabbiltà finanzjarja li tinħoloq jew tiġi aggravata mill-falliment u l-falliment potenzjali tal-istituzzjoni taħt ir-riżoluzzjoni; jqis li l-konformità ma' dawk ir-rekwiżiti x'aktarx thedded l-effettività tal-għodda tal-bejgħ ta' operat fl-indirizzar ta' dik it-theddida jew biex jintlaħaq l-objettiv tar-riżoluzzjoni speċifikat fil-punt (b) tal-Artikolu 12(2). Fil-qafas deċiż mill-Kummissjoni, l-għodda ta' istituzzjoni tranżitorja għandha tikkonsisti fit-trasferiment għand istituzzjoni tranżitorja ta' kwalunkwe minn dan li ġej: ishma jew strumenti oħra ta' sjieda maħruġa minn istituzzjoni jew istituzzjonijiet taħt riżoluzzjoni; l-assi, id-drittijiet jew l-obbligazzjonijiet kollha jew kwalunkwe wieħed minnhom ta' istituzzjoni jew istituzzjonijiet taħt riżoluzzjoni. Dwar l-għodda ta' istituzzjoni tranżitorja, l-iskema tar-riżoluzzjoni msemmija fl-Artikolu 20 għandha tistabbilixxi b'mod partikolari: Il-Bord jiżgura li l-valur totali tal-obbligazzjonijiet trasferiti mill-awtorità nazzjonali tar-riżoluzzjoni lill-istituzzjoni tranżitorja ma jaqbżux il-valur totali tad-drittijiet u l-assi trasferiti mill-istituzzjoni taħt riżoluzzjoni jew ipprovduti minn sorsi oħra. Dwar l-għodda tas-separazzjoni tal-assi, l-iskema tar-riżoluzzjoni msemmija fl-Artikolu 20 għandha tistabbilixxi b'mod partikolari: il-korrispettiv li għalih l-assi għandhom jiġu ttrasferiti mill-awtorità nazzjonali ta' riżoluzzjoni lill-vettura tal-immaniġġar tal-assi, skont il-prinċipji stabbiliti fl-Artikolu 17. Din id-dispożizzjoni ma timpedixxix li l-korrispettiv ikollu valur nominali jew negattiv. Fil-qafas deċiż mill-Kummissjoni dwar l-għodda tar-rikapitalizzazzjoni interna, l-iskema tar-riżoluzzjoni għandha tistabbilixxi b'mod partikolari: l-ammont aggregat li bih l-obbligazzjonijiet eliġibbli jridu jiġu mnaqqsa jew konvertiti, skont il-paragarfu 6; l-obbligazzjonijiet li jistgħu jiġu esklużi skont il-paragrafi mill-5 sat-13; l-objettivi u l-kontenut minimu tal-pjan ta' riorganizzazzjoni tal-operat li għandhom jiġu ppreżentati skont il-paragrafu 16. Il-kontribuzzjoni tal-Fond tista' tiġi ffinanzjata permezz ta': l-ammont disponibbli għall-Fond li nġabar permezz tal-kontribuzzjonijiet minn entitajiet imsemmija fl-Artikolu 2 skont l-Artikolu 66; l-ammont li jista' jinġabar permezz ta' kontribuzzjonijiet ex post skont l-Artikolu 67 fi żmien perjodu ta' tliet snin; u Esklużjonijiet skont il-paragrafu 5 jistgħu jiġu applikati jew biex obbligazzjoni tiġi eskluża għal kollox mit-tniżżil fil-valur jew sabiex ġie limitat it-tniżżil fil-valur applikat għal dik l-obbligazzjoni. Is-setgħat tat-tniżżil fil-valur u l-konverżjoni għandhom jirrispettaw ir-rekwiżiti ta' prijorità tal-pretensjonijiet stabbilita fl-Artikolu 15. Fi żmien ġimagħtejn mid-data tas-sottomissjoni tal-pjan ta' riorganizzazzjoni tal-operat, l-awtorità tar-riżoluzzjoni għandha tipprovdi lill-Bord bil-valutazzjoni tagħha tal-pjan. Fi żmien xahar mid-data tas-sottomissjoni tal-pjan ta' riorganizzazzjoni tal-operat, il-Bord għandu jivvaluta l-probabbilità li l-pjan, jekk jiġi implimentat, jirrestawra l-vijabbiltà fit-tul tal-entità msemmija fl-Artikolu 2. Il-valutazzjoni għandha ssir bi ftehim mal-awtorità kompetenti. L-awtorità nazzjonali tar-riżoluzzjoni għandha tgħaddi lill-Bord il-pjan emendat. Il-Bord jagħti struzzjonijiet lill-awtorità nazzjonali ta' riżoluzzjoni biex tinnotifika lill-amministratur fi żmien ġimgħa dwar jekk huwiex issodisfat li l-pjan, kif emendat, jindirizza t-tħassib innotifikat jew jekk hux meħtieġ aktar emendar. Il-Bord jimmonitorja mill-qrib l-eżekuzzjoni tal-iskema tar-riżoluzzjoni mill-awtoritajiet nazzjonali tar-riżoluzzjoni. Għal dak l-iskop l-awtoritajiet nazzjonali ta' riżoluzzjoni għandhom: jikkooperaw ma' u jassistu lill-Bord fit-twettiq tad-dmir tiegħu ta' monitoraġġ; jipprovdu, f'intervalli regolari stabbiliti mill-Bord, informazzjoni preċiża, affidabbli u sħiħa dwar l-eżekuzzjoni tal-iskema ta' riżoluzzjoni, l-applikazzjoni tal-għodod ta' riżoluzzjoni u l-eżerċizzju tas-setgħat tar-riżoluzzjoni, li jistgħu jintalbu mill-Bord, inkluż dwar dan li ġej: is-sitwazzjoni operazzjonali u finanzjarja tal-istituzzjoni taħt riżoluzzjoni, l-istituzzjoni tranżitorja u l-vettura tal-immaniġġar tal-assi; it-trattament li l-azzjonisti u l-kredituri kienu jirċievu li kieku saret likwidazzjoni tal-istituzzjoni bi proċedimenti normali ta' insolvenza; kwalunkwe proċedimenti fil-qorti fis-seħħ relatati mal-likwidazzjoni tal-assi tal-istituzzjoni li falliet, kontestazzjonijiet għad-deċiżjoni tar-riżoluzzjoni u għall-valwazzjoni jew marbuta mal-applikazzjonijiet għal kumpens ippreżentati mill-azzjonisti jew il-kredituri; il-ħatra, it-tneħħija jew is-sostituzzjoni ta' evalwaturi, amministraturi, kontabilisti, avukati u professjonisti oħra li tista' tkun meħtieġa b'assistenza għall-awtorità nazzjonali tar-riżoluzzjoni, u minħabba l-qadi ta' dmirijiethom; kwalunkwe kwistjoni oħra li tista' tissemma mill-Bord; il-vijabbiltà ekonomika, il-fattibilità, u l-implimentazzjoni tal-pjan ta' riorganizzazzjoni tal-operat previst fl-Artikolu 24(16). L-awtoritajiet nazzjonali tar-riżoluzzjoni għandhom jissottomettu għand il-Bord rapport finali dwar l-eżekuzzjoni tal-iskema tar-riżoluzzjoni. Fuq il-bażi tal-informazzjoni pprovduta, il-Bord jista' jagħti struzzjonijiet lill-awtoritajiet nazzjonali tar-riżoluzzjoni dwar kwalunkwe aspett tal-eżekuzzjoni tal-iskema tar-riżoluzzjoni, u b'mod partikolari l-elementi msemmija fl-Artikolu 20 u biex jeżerċitaw is-setgħat tar-riżoluzzjoni. Fejn ikun meħtieġ biex jinkisbu l-objettivi tar-riżoluzzjoni, il-Kummissjoni, wara rakkomandazzjoni tal-Bord▐, tista' tirrieżamina d-deċiżjoni tagħha dwar il-qafas tar-riżoluzzjoni u tadotta l-emendi xierqa. L-istituzzjoni taħt riżoluzzjoni għandha tikkonforma ma' kwalunkwe deċiżjoni meħuda msemmija fil-paragrafu 2. Id-deċiżjonijiet adottati għandhom jipprevalu fuq kwalunkwe deċiżjoni preċedenti adottata mill-awtoritajiet nazzjonali fl-istess kwistjoni. Meta tittieħed azzjoni fir-rigward ta' kwistjonijiet li huma soġġetti għal deċiżjoni li ttieħdet skont il-paragrafu 2, l-awtoritajiet nazzjonali għandhom jikkonformaw ma' dik id-deċiżjoni. Il-Bord jinforma lill-Kummissjoni dwar kwalunkwe azzjoni li jieħu sabiex iħejji għal riżoluzzjoni. Fir-rigward ta' kwalunkwe informazzjoni li tasal mingħand il-Bord, il-membri tal-Kummissjoni u l-persunal tal-Kummissjoni jkunu soġġetti għar-rekwiżit tas-sigriet professjonali stipulat fl-Artikolu 79. Il-Bord u l-BĊE jinkonkludu memorandum ta' qbil li jiddeskrivi t-termini ġenerali ta' kif se jikkooperaw skont il-paragrafu 2. Il-memorandum jiġi rieżaminat fuq bażi regolari u jiġi ppubblikat soġġett għat-trattament xieraq tal-informazzjoni kunfidenzjali. Kemm il-Bord kif ukoll l-awtoritajiet nazzjonali ta' riżoluzzjoni jkunu soġġetti għal dmir li jikkooperaw in bona fede u għal obbligu ta' skambju ta' informazzjoni. Il-Bord jipprovdi lill-Kummissjoni bi kwalunkwe informazzjoni rilevanti biex taqdi l-kompiti tagħha skont dan ir-Regolament u, fejn applikabbli l-Artikolu 107 TFUE. l-entitajiet imsemmija fl-Artikolu 2; l-impjegati tal-entitajiet imsemmija fl-Artikolu 2; partijiet terzi li l-entitajiet msemmija fl-Artikolu 2 ikunu esternalizzawlhom funzjonijiet jew attivitajiet. Fejn il-Bord jikseb informazzjoni direttament mingħand dawk l-entitajiet u l-persuni, iqiegħed dik l-informazzjoni għad-dispożizzjoni tal-awtoritajiet nazzjonali tar-riżoluzzjoni konċernati. L-awtoritajiet kompetenti, inkluż il-BĊE fejn rilevanti, u l-awtoritajiet nazzjonali tar-riżoluzzjoni jikkooperaw mal-Bord sabiex jiġi vverifikat jekk xi informazzjoni jew l-informazzjoni kollha mitluba hijiex diġà disponibbli. Fejn din l-informazzjoni hija disponibbli, l-awtoritajiet kompetenti, inkluż il-BĊE fejn rilevanti, jew l-awtoritajiet nazzjonali tar-riżoluzzjoni jipprovdu dik l-informazzjoni lill-Bord. Għal dak il-għan, il-Bord ikollu d-dritt li: jeżiġi s-sottomissjoni ta' dokumenti; jeżamina l-kotba u r-reġistri tal-persuni msemmija fl-Artikolu 32(1) u jieħu kopji jew estrazzjonijiet mit-tali kotba u reġistri; jikseb spjegazzjonijiet bil-miktub jew orali minn kwalunkwe persuna msemmija fl-Artikolu 32(1) jew mir-rappreżentanti jew il-persunal tagħhom; jintervista lil kwalunkwe persuna oħra li tagħti l-kunsens li tiġi intervistata għall-iskop li tinġabar informazzjoni relatata mas-suġġett ta' investigazzjoni. Il-persuni msemmijin fl-Artikolu 32(1) għandhom ikunu soġġetti għall-investigazzjonijiet imnedija abbażi ta' deċiżjoni tal-Bord. Meta persuna tfixkel it-twettiq tal-investigazzjoni, l-awtoritajiet nazzjonali tar-riżoluzzjoni tal-Istat Membru parteċipanti fejn ikunu jinsabu l-uffiċċji rilevanti għandhom joffru, f'konformità mal-liġi nazzjonali, l-assistenza neċessarja inkluż l-iffaċilitar għall-aċċess mill-Bord fil-bini minfejn joperaw il-persuni ġuridiċi msemmija fl-Artikolu 32(1), ħalli b'hekk id-drittijiet msemmija qabek ikunu jistgħu jiġu eżerċitati. Il-persuni ġuridiċi msemmija fl-Artikolu 32(1) għandhom ikunu soġġetti għal spezzjonijiet fuq il-post abbażi ta' deċiżjoni tal-Bord. L-uffiċjali u persuni oħra li jakkumpanjawhom awtorizzati jew maħtura mill-awtoritajiet nazzjonali tar-riżoluzzjoni tal-Istati Membri fejn se titwettaq l-ispezzjoni għandhom, taħt is-superviżjoni u l-koordinazzjoni tal-Bord, jgħinu attivament lill-uffiċjali u persuni oħra awtorizzati mill-Bord. Għal dak il-għan, huma jgawdu s-setgħat stabbiliti fil-paragrafu 2. Uffiċjali tal-awtoritajiet nazzjonali tar-riżoluzzjoni tal-Istati Membri parteċipanti konċernat għandu jkollhom ukoll id-dritt li jipparteċipaw fl-ispezzjonijiet fil-post. Meta l-uffiċjali tal-BĊE u persuni oħra li jakkumpanjawhom, awtorizzati jew maħtura mill-Bord isibu li persuna topponi xi spezzjoni ordnata skont il-paragrafu 1, l-awtoritajiet nazzjonali tar-riżoluzzjoni tal-Istati Membri parteċipanti konċernat għandhom joffrulhom l-għajnuna meħtieġa skont il-liġi nazzjonali. Sal-limitu meħtieġ għall-ispezzjoni, din l-għajnuna għandha tinkludi l-issiġillar ta' kwalunkwe post tal-operat u kotba jew reġistri. Fejn dik is-setgħa ma tkunx disponibbli għall-awtoritajiet nazzjonali konċernati, huma għandhom jużaw is-setgħat tagħhom biex jitolbu l-assistenza meħtieġa ta' awtoritajiet nazzjonali ▐ oħrajn. Jekk spezzjoni fuq il-post prevista fl-Artikolu 34(1) u (2) jew l-assistenza prevista fl-Artikolu 34(5) teżiġi awtorizzazzjoni minn awtorità ġudizzjarja skont ir-regoli nazzjonali, għandha ssir applikazzjoni għat-tali awtorizzazzjoni. Ksur minn tali entità jkun ikkunsidrat li sar intenzjonalment jew hemm fatturi oġġettivi li juru li l-entità jew il-maniġment anzjan tagħha aġixxew deliberatament biex iwettqu l-ksur. Fejn ma jipprovdux l-informazzjoni mitluba skont l-Artikolu 32; Fejn ma jikkontribwixxux għall-Fond skont l-Artikoli 66 jew 67; Fejn ma jikkonformawx mad-deċiżjoni indirizzata lilhom mill-Bord skont l-Artikolu 26. Il-Bord jagħti struzzjonijiet lill-awtorità nazzjonali ta' riżoluzzjoni kkonċernata biex jimponi l-pagamenti perjodiċi ta' penali fir-rigward tal-entità rilevanti msemmija fl-Artikolu 2▐ sabiex iġġiegħel lil: persuna msemmija fl-Artikolu 32(1) biex tipprovdi informazzjoni li kienet meħtieġa minn deċiżjoni skont dak l-Artikolu; lil persuna msemmija fl-Artikolu 33(1) tissottometti ruħha għal investigazzjoni u b'mod partikolari tipproduċi reġistri, dejta, proċeduri jew kwalunkwe materjal ieħor meħtieġ b'mod komplut u ttemm u tikkoreġi informazzjoni oħra pprovduta f'investigazzjoni mnedija b'deċiżjoni meħuda skont dak l-Artikolu; persuna msemmija fl-Artikolu 34(1) biex taċċetta li ssirilha spezzjoni fuq il-post ordnata minn deċiżjoni skont dak l-Artikolu; Pagament perjodiku ta' penali jista' jkun impost għal perjodu ta' mhux iktar minn sitt xhur. Bord Uniku ta' Riżoluzzjoni huwa b'dan stabbilit. Il-Bord ikun Aġenzija tal-Unjoni Ewropea bi struttura speċifika li tikkorrispondi mal-kompiti tiegħu. Huwa jkollu personalità ġuridika. F'kull Stat Membru l-Bord igawdi mill-iktar kapaċità ġuridika estensiva mogħtija lill-persuni ġuridiċi skont il-liġi nazzjonali. Il-Bord jista', partikolarment, jikseb jew jiddisponi minn proprjetà mobbli u immobbli u jkun parti għall-proċedimenti legali. Il-Bord ikun rappreżentat mid-Direttur Eżekuttiv tiegħu. Il-Bord ikun kompost minn: L-istruttura amministrattiva u maniġerjali tal-Bord tkun magħmula minn: Il-Bord jaġixxi f'konformità mal-liġi tal-Unjoni, partikolarment mad-deċiżjonijiet tal-Kummissjoni skont dan ir-Regolament. Il-Bord ikun responsabbli lejn il-Parlament Ewropew, il-Kunsill u l-Kummissjoni għall-implimentazzjoni ta' dan ir-Regolament, skont il-paragrafi mit-2 sat-8. Id-Direttur Eżekutti jippreżenta dan ir-rapport annwali lill-Parlament Ewropew u lill-Kunsill. Id-Direttur Eżekuttiv jista', fuq talba tal-Kunsill, jinstemà mill-Kunsill fir-rigward tal-eżekuzzjoni tal-kompiti ta' riżoluzzjoni tiegħu. Minħabba l-kompiti speċifiċi tal-Bord, il-parlamenti nazzjonali tal-Istati Membri parteċipanti, jistgħu, permezz tal-proċeduri tagħhom stess, jiotlbu lill-Bord li jwieġeb bil-miktub għal kwalunkwe kummenti jew mistoqsijiet magħmula minnhom lill-Bord fir-rigward tal-funzjonijiet tal-Bord skont dan ir-Regolament. Dan ir-Regolament ikun mingħajr preġudizzju għall-obbligu ta' rendikont li l-awtoritajiet nazzjonali ta' riżoluzzjoni għandhom lejn il-parlamenti nazzjonali skont il-liġi nazzjonali għat-twettiq tal-kompiti kollha li mhumiex konferiti lill-Bord jew lill-Kummissjoni permezz ta' dan ir-Regolament. Meta jwettqu l-kompiti kkonferiti lilu b'dan ir-Regolament, il-Bord u l-awtoritajiet nazzjonali ta' riżoluzzjoni jaġixxu b'mod indipendenti u fl-interess pubbliku. Il-Bord ikollu s-sede tiegħu fi Brussell, il-Belġju. Il-Membri kollha tal-Bord jieħdu sehem fis-sessjonijiet plenarji tiegħu. Fis-sessjoni plenarja tiegħu, il-Bord: jadotta r-regoli finanzjarji applikabbli għall-Bord f'konformità mal-Artikolu 61; jadotta strateġija kontra l-frodi, proporzjonata mar-riskji ta' frodi, filwaqt li jqis il-kostijiet u l-benefiċċji tal-miżuri li għandhom ikunu implimentati; jadotta regoli għall-prevenzjoni u l-ġestjoni tal-kunflitti ta' interess fir-rigward tal-membri tiegħu; jadotta r-regoli ta' proċedura tiegħu; f'konformità mal-paragrafu 2, jeżerċita, fir-rigward tal-persunal tal-Bord, is-setgħat mogħtija lill-Awtorità tal-Ħatra mir-Regolamenti tal-Persunal u mill-Kundizzjonijiet tal-Impjieg ta' Uffiċjali Oħra lill-Awtorità bis-Setgħa Tikkonkludi Kuntratti ta' Impjieg ("setgħat tal-awtorità li taħtar"); jadotta regoli ta' implimentazzjoni xierqa biex jimplimenta r-Regolamenti tal-Persunal u l-Kundizzjonijiet tal-Impjieg ta' Uffiċjali Oħra skont l-Artikolu 110 tar-Regolamenti tal-Persunal; jaħtar Uffiċjal tal-Kontijiet, soġġetti għar-Regolamenti tal-Persunal u l-Kundizzjonijiet tal-Impjieg ta' Uffiċjali oħra, li għandu jkun funzjonalment indipendenti fit-twettiq ta' dmirijietu; jiżgura segwitu xieraq tas-sejbiet u r-rakkomandazzjonijiet li joħorġu mir-rapporti u l-evalwazzjonijiet tal-awditjar interni jew esterni, kif ukoll minn investigazzjonijiet tal-Uffiċċju Ewropew ta' Kontra l-Frodi (OLAF); jieħu d-deċiżjoni kollha dwar il-ħolqien tal-istrutturi interni tal-Bord u fejn meħtieġ, il-modifiki tagħhom. Fis-sessjoni plenarja, skont l-Artikolu 110 tar-Regolamenti tal-Persunal, il-Bord jadotta deċiżjoni bbażata fuq l-Artikolu 2(1) tar-Regolamenti tal-Persunal u fuq l-Artikolu 6 tal-Kundizzjonijiet tal-Impjieg ta' Uffiċjali Oħra, li tiddelega s-setgħat rilevanti ta' awtorità li taħtar lid-Direttur Eżekuttiv u li tiddefinixxi l-kundizzjonijiet skont liema dawn il-delegi ta' setgħat jistgħu jiġu sospiżi. Id-Direttur Eżekuttiv għandu jkun awtorizzat li jissottodelega dawn is-setgħat. Fejn ikun meħtieġ minħabba ċirkustanzi eċċezzjonali, fis-sessjoni plenarja tiegħu, il-Bord, permezz ta' deċiżjoni, jista' temporanjament jissospendi d-delega tas-setgħat tal-awtorità tal-ħatra lid-Direttur Eżekuttiv u dawk sottodelegati mid-Direttur Eżekuttiv u jeżerċitahom huwa stess jew jiddelega dawk is-setgħat lil wieħed mill-membri tiegħu jew lil membru tal-persunal li mhuwiex id-Direttur Eżekuttiv. Id-Direttur Eżekuttiv jorganizza laqgħat tas-sessjoni plenarja tal-Bord. Fis-sessjoni plenarja tiegħu l-Bord ikollu mill-inqas żewġ laqgħat ordinarji fis-sena. Barra minn hekk, huwa jiltaqa' b'inizjattiva tal-President, fuq talba tal-Kummissjoni jew fuq it-talba ta' mill-inqas terz tal-membri tiegħu. Il-Bord jipprovdi s-segretarjat għas-sessjoni plenarja tal-Bord. Id-Direttur Eżekuttiv jieħu sehem fil-votazzjoni. Il-Bord jadotta u jippubblika r-regoli ta' proċedura tiegħu. Ir-regoli ta' proċedura jistabbilixxu arranġamenti ta' votazzjoni aktar dettaljati b'mod partikolari ċ-ċirkustanzi li fihom membru jista' jaġixxi f'isem membru ieħor u inkluż, fejn xieraq, ir-regoli rigward il-kworum. Il-Bord, fis-sessjoni plenarja tiegħu, ikun assistit minn sessjoni eżekuttiva tal-Bord. Il-Bord, fis-sessjoni eżekuttiva tiegħu: jieħu d-deċiżjonijiet kollha biex ikun implimentat dan ir-Regolament. Il-kompiti tal-Bord, fis-sessjoni eżekuttiva tiegħu, kif imsemmi fil-paragrafu 2, għandhom jinkludu: li jiddeċiedi fuq il-Parti II tal-baġit fuq il-Fond tal-Bord. Meta meħtieġ, minħabba l-urġenza, il-Bord, fis-sessjoni eżekuttiva tiegħu jista' jieħu ċerti deċiżjonijiet provviżorji f'isem il-Bord fis-sessjoni plenarja tiegħu, b'mod partikolari dwar kwistjonijiet ta' ġestjoni amministrattiva, inklużi kwistjonijiet baġitarji. Il-Bord, fis-sessjoni plenarja tiegħu, jistabbilixxi r-regoli ta' proċedura tal-Bord fis-sessjoni eżekuttiva tiegħu. Il-Bord, fis-sessjoni eżekuttiva tiegħu, jadotta u jagħmel pubbliċi r-regoli ta' proċedura għas-sessjonijiet eżekuttiv tiegħu. Il-Bord jitmexxa minn Direttur Eżekuttiv full-time li ma jkollu l-ebda kariga fil-livell nazzjonali. Id-Direttur Eżekuttiv ikun responsabbli għal: jipprepara x-xogħol tal-Bord, fis-sessjonijiet plenarji u eżekuttivi tiegħu, u jlaqqa' u jippresjedi l-laqgħat tiegħu; kull kwistjoni tal-persunal; il-kwistjonijiet ta' amministrazzjoni ta' kuljum; il-ġestjoni tal-Bord; l-implimentazzjoni tal-programm ta' ħidma annwali tal-Bord; Id-Direttur Eżekuttiv ikun assistit minn Viċi Direttur Eżekuttiv. Il-Viċi-Direttur Eżekuttiv iwettaq il-funzjonijiet tad-Direttur Eżekuttiv fl-assenza tiegħu. Id-Direttur Eżekuttiv u l-Viċi Direttur Eżekuttiv jinħatar fuq il-bażi tal-mertu, il-ħiliet, l-għarfien dwar kwistjonijiet bankarji u finanzjarji, u tal-esperjenza rilevanti għas-superviżjoni u r-regolamentazzjoni finanzjarji. 7. ▐ Viċi Direttur Eżekuttiv li l-mandat tiegħu jkun ġie estiż ma għandux jipparteċipa fi proċedura ta' għażla oħra għall-istess kariga fi tmiem il-perijodu globali. Id-Direttur Eżekuttiv u l-Viċi Direttur Eżekuttiv jeżerċitaw il-kompiti tagħhom f'konformità mad-deċiżjonijiet tal-Kummissjoni u tal-Bord. Meta jieħdu sehem fid-deliberazzjonijiet u l-proċess ta' teħid ta' deċiżjonijiet fil-Bord, id-Direttur Eżekuttiv u l-Viċi Direttur Eżekuttiv la jfittxu li jkollhom struzzjonijiet mill-istituzzjonijiet jew il-korpi tal-Unjoni u lanqas jieħdu tali struzzjonijiet, iżda jesprimu l-opinjonijiet tagħhom u jivvutaw b'mod indipendenti. F'dawk d-deliberazzjonijiet u l-proċessi tat-teħid tad-deċiżjonijiet tal-Viċi Direttur Eżekuttiv ma jkunux taħt l-awtorità tad-Direttur Eżekuttiv. La l-Istati Membri, u lanqas ebda korp pubbliku jew privat ieħor ma għandu jfittex li jinfluwenza lid-Direttur Eżekuttiv jew lill-Viċi Direttur Eżekuttiv fil-qadi ta' dmirijiethom. F'konformità mar-Regolamenti tal-Persunal msemmija fl-Artikolu 78(6), id-Direttur Eżekuttiv u l-Viċi Direttur Eżekuttiv, wara li jitlaq mis-servizz, jibqa' marbut bid-dover tiegħu li jaġixxi b'integrità u diskrezzjoni fir-rigward tal-aċċettazzjoni ta' ċerti ħatriet jew benefiċċji. Il-Bord għandu jkun responsabbli biex jalloka r-riżorsi finanzjarji u umani meħtieġa għall-eżerċitar tal-kompiti konferiti lilu b'dan ir-Regolament. L-estimi tad-dħul u n-nefqa kollha tal-Bord jitħejjew għal kull sena finanzjarja, li tikkorrespondi għas-sena kalendarja, u jidhru fil-baġit tal-Bord. Id-dħul fil-Baġit tal-Bord ikun ibbilanċjat man-nefqa. Il-baġit jinkludi żewġ partijiet: Parti I għall-amministrazzjoni tal-Bord u l-Parti II għall-Fond. In-nefqa tal-Parti I tal-baġit tinkludi, tal-anqas, il-kostijiet tal-persunal, ir-remunerazzjoni, l-amministrazzjoni, l-infrastruttura, it-taħriġ professjonali u l-ispiża operazzjonali. Id-dħul tal-Parti II tal-baġit jikkonsistu, b'mod partikolari, minn dan li ġej: selfiet riċevuti minn arranġamenti ta' finanzjament ta' riżoluzzjoni oħra fi Stati Membri mhux parteċipanti skont l-Artikolu 68(1); redditi fuq l-investimenti tal-ammonti miżmuma fil-Fond skont l-Artikolu 70. In-nefqa tal-Parti II tal-baġit għandha tikkonsisti minn dan li ġej: spejjeż għall-għanijiet indikati fl-Artikolu 71; investimenti skont l-Artikolu 70; imgħax imħallas fuq selfiet riċevuti minn arranġamenti ta' finanzjament ta' riżoluzzjoni oħra fi Stati Membri mhux parteċipanti skont l-Artikolu 68(1); Sal-15 ta' Frar ta' kull sena, id-Direttur Eżekuttiv iħejji estimi tad-dħul u n-nefqa tal-bord għas-sena segwenti u jibgħatha lill-Bord, fis-sessjoni plenarja tiegħu, għall-approvazzjoni, mhux aktar tard mill-31 ta' Marzu ta' kull sena. Id-Direttur Eżekuttiv jimplimenta l-baġit tal-Bord. Funzjoni ta' awditjar intern tiġi stabbilita fil-Bord biex tkun implimentata skont l-istandards internazzjonali rilevanti. L-awditur intern, maħtur mill-bord, ikun responsabbli lejh għall-verifika tal-operat xieraq tas-sistemi ta' implimentazzjoni tal-baġit u tal-proċeduri tal-Bord. L-awditur intern jagħti parir lill-Bord f'każijiet ta' riskju, billi joħroġ opinjonijiet indipendenti dwar il-kwalità tas-sistemi tal-ġestjoni u l-kontroll u billi jagħti rakkomandazzjonijiet għat-titjib fil-kundizzjonijiet tal-implimentazzjoni tal-operazzjonijiet u l-promozzjoni ta' ġestjoni finanzjarja tajba. Il-Bord huwa responsabbli sabiex jiddaħħlu fis-seħħ sistemi ta' kontroll intern u proċeduri addattati għat-twettiq tal-kompiti tiegħu. Id-Direttur Eżekuttiv jaġixxi bħala uffiċjal awtorizzanti. Sal-31 ta' Marzu ta' kull sena l-Bord, fis-sessjoni eżekuttiva tiegħu, għandu jittrażmetti lill-Parlament Ewropew, lill-Kunsill, lill-Kummissjoni, u lill-Qorti tal-Awdituri l-kontijiet ▐ provviżorji tal-Bord għas-sena finanzjarja preċedenti. Malli jirċievi l-osservazzjonijiet tal-Qorti tal-Awdituri dwar il-kontijiet provviżorji tal-bord, id-Direttur Eżekuttiv ifassal il-kontijiet finali tal-Bord fir-responsabbiltà tiegħu stess, u jibgħathom lill-Bord fis-sessjoni plenarja tiegħu, għall-approvazzjoni. Sa mhux aktar tard mill-1 ta' Lulju wara kull sena finanzjarja, id-Direttur Eżekuttiv għandu jibgħat il-kontijiet finali lill-Parlament Ewropew, lill-Kunsill, lill-Kummissjoni, u lill-Qorti tal-Awdituri. Il-kontijiet finali jiġu ppubblikati f'Iil-Ġurnal Uffiċjali tal-Unjoni Ewropea sal-15 ta' Novembru tas-sena ta' wara. Il-Bord, fis-sessjoni plenarja tiegħu, jagħti r-rilaxx lid-Direttur Eżekuttiv fir-rigward tal-implimentazzjoni tal-baġit. Fuq it-talba tal-Parlament Ewropew, id-Direttur Eżekuttiv jippreżentalu kwalunkwe informazzjoni meħtieġa b'rabta mal-kontijiet tal-Bord. Wara li jikkonsulta lill-Qorti tal-Awdituri tal-Unjoni u lill-Kummissjoni, il-Bord jadotta dispożizzjonijiet finanzjarji interni li jispeċifikaw, partikolarnent, il-proċedura għall-istabbiliment u l-implimentazzjoni tal-baġit. Entitajiet imsemmija fl-Artikolu 2 jikkontribwixxu għall-baġit tal-Bord skont ir-Regolament u l-atti delegati fuq kontribuzzjonijiet adottati skont il-paragrafu 5. Il-kontribuzzjonijiet ikunu magħmula minn dan li ġej: kontribuzzjonijiet annwali meħtieġa biex ikopru nefqa amministrattiva; kontribuzzjonijiet ex ante annwali neċessarji biex jilħqu livell immirat ta' finanzjament tal-Fond speċifikat fl-Artikolu 65, ikkalkulat skont l-Artikolu 66; kontribuzzjonijiet straordinarji ex post, ikkalkulati skont l-Artikolu 67. L-ammonti tal-kontribuzzjonijiet ikun iffisat f'tali livell li jiżgura li d-dħul fir-rigward tagħhom huwa fil-prinċipju suffiċjenti biex il-baġit tal-Bord jiġi bbilanċjat kull sena u għall-missjonijiet tal-Fond. 4. l-ammonti miġbura skont il-paragrafi 1, 2, 3 jintużaw biss għall-finijiet ta' dan ir-Regolament. Il-Kummissjoni tingħata s-setgħa tadotta atti ddelegati skont l-Artikolu 82 biex: tiddetermina t-tip ta' kontribuzzjonijiet u l-kwistjonijiet li għalihom huma dovuti kontribuzzjonijiet, il-mod li bih l-ammont tal-kontribuzzjonijiet huwa kkalkulat, il-mod li bih għandhom jitħallsu; tispeċifika r-reġistrazzjoni, il-kontabbiltà, ir-rappurtar u regoli oħra neċessarji msemmija fil-paragrafu 3 biex ikun żgurat li l-kontribuzzjonijiet jitħallsu kollha u fil-ħin; tiddetermina s-sistema tal-kontribuzzjonijiet għall-istituzzjonijiet li ġew awtorizzati joperaw wara li l-Fond ikun laħaq il-livell fil-mira tiegħu; tiddetermina l-kontribuzzjonijiet annwali neċessarju biex ikopri n-nefqa amministrattiv tal-Bord qabel ma jsir kompletament operazzjonali. Sabiex tiġi ffaċilitata l-ġlieda kontra l-frodi, il-korruzzjoni u kwalunkwe attività illegali oħra skont ir-Regolament (KE) Nru 1073/1999, fi żmien sitt xhur mill-jum li l-Bord isir operazzjonali, huwa jaderixxi mal-Ftehim Interistituzzjonali tal-25 ta' Mejju 1999 dwar l-investigazzjonijiet interni mill-Uffiċċju Ewropew ta' Kontra l-Frodi (OLAF) u jadotta d-dispożizzjonijiet xierqa applikabbli għall-personal kollu tal-Bord bl-użu tal-mudell li jidher fl-Anness ma' dak il-Ftehim. Il-Qorti Ewropea tal-Awdituri jkollha s-setgħa ta' awditjar, fuq il-bażi ta' dokumenti u ta' żjarat fuq il-post, fuq il-benefiċjarji, il-kuntratturi u s-sottokuntratturi kollha li jkunu rċevew fondi ▐ mingħand il-Bord. OLAF jista' jwettaq investigazzjonijiet, inklużi kontrolli u spezzjonijiet fuq il-post bil-ħsieb li jiġi stabbilit jekk kienx hemm frodi, korruzzjoni jew attività illegali oħra li taffettwa l-interessi finanzjarji tal-Unjoni b'rabta ma' kuntratt iffinanzjat mill-Bord skont id-dispożizzjonijiet u l-proċeduri stabbiliti fir-Regolament (KE) Nru 1073/1999 u r-Regolament (Euratom, KE) Nru 2185/96. Il-Fond Uniku għar-Riżoluzzjoni tal-Banek huwa b'dan stabbilit. Is-sid tal-Fond ikun il-Bord. Matul il-perjodu inizjali ta' żmien imsemmi fil-paragrafu 1, kontribuzzjonijiet lill-Fond kkalkulati skont l-Artikolu 66, u ġġenerati f'konformità mal-Artikolu 62 jitqassmu maż-żmien bl-aktar mod ekwu possibbli sakemm jintlaħaq il-livell fil-mira sakemm, skont iċ-ċirkustanzi, jistgħu jkunu antiċipati minħabba kundizzjonijiet tas-suq favorevoli jew l-ħtiġijiet ta' finanzjament. Il-Kummissjoni jkollha s-setgħa li tadotta atti ddelgati skont l-Artikolu 82 biex tispeċifika dan li ġej: kriterji biex il-kontribuzzjonijiet għall-Fond ikkalkulati skont il-paragrafu 2 jitqassmu tul iż-żmien; ċirkustanzi li fihom il-pagament tal-kontribuzzjonijiet jista' jiġi avvanzat skont il-paragrafu 2; kriterji għad-determinazzjoni tal-għadd ta' snin li bihom il-perjodu inizjali msemmi fil-paragrafu 1 jista' jkun estiż skont il-paragrafu 3; kriterji għall-istabbiliment tal-kontribuzzjonijiet annwali provdut għalihom fil-paragrafu 4. Il-kontribuzzjoni individwali ta' kull istituzzjoni jiżdied mill-inqas kull sena u jiġi kkalkolat prorata skont l-ammont tal-obbligazzjonijiet tagħha minbarra l-fondi proprji u d-depożiti koperti, fir-rigward tat-total tal-obbligazzjonijiet, minbarra l-fondi proprji u d-depożiti koperti, tal-istituzzjonijiet kollha awtorizzati fit-territorji tal-Istati Membri parteċipanti. il-metodu ta' kalkolu ta' kontribuzzjonijiet individwali msemmija fil-paragrafu 1; il-kwalità tal-kollateral li jsostni l-impenji ta' pagament fil-paragrafu 2; il-kriterji għall-kalkolu tas-sehem tal-impenji ta' pagament imsemmija fil-paragrafu 2. Skont l-atti delegati msemmija fil-paragrafu 3, il-Bord jista' jeżenta parzjalment jew kompletament istituzzjoni mill-obbligu li tħallas kontribuzzjonijiet ex post skont il-paragrafu 1 jekk it-total tal-pagamenti msemmija fl-Artikolu 66 u fil-paragrafu 1 ta' dan Artikolu jhedded is-saldu tal-pretensjonijiet ta' kredituri oħra fuqha. Tali eżenzjoni ma għandhiex issir għal perjodu itwal minn sitt xhur iżda tista' tiġġedded fuq talba tal-istituzzjoni. Il-Kummissjoni tingħata s-setgħa li tadotta atti ddelegati skont l-Artikolu 82 biex tispeċifika ċ-ċirkustanzi u l-kundizzjonijiet li fihom entità msemmija fl-Artikolu 2 tista' tkun parzjalment jew kompletament eżentata minn kontribuzzjonijiet ex post skont il-paragrafu 2. Il-Bord jista' jagħmel talba biex jissellef għall-Fond mill-arranġamenti l-oħra kollha ta' finanzjament tar-riżoluzzjonifl-Istati Membri mhux parteċipanti, f'każ li: l-ammonti miġbura skont l-Artikolu 66 mhumiex suffiċjenti biex ikopru telf, kostijiet jew spejjeż oħra imġarrab bl-użu tal-Fond; il-kontribuzzjonijiet straordinarji ex post previsti fl-Artikolu 67 mhumiex immedjatament aċċessibbli. Is-self jew forom oħra ta' sostenn imsemmija fil-paragrafu 1 ikunu kompletament rkuprati f'konformità mal-Artikolu 62 fil-perjodu ta' maturità tas-selfa. Kwalunkwe spejjeż imġarrba mill-użu tas-self speċifikat fil-paragrafu 1 jkollhom jinġarru mill-Bord innifsu u mhux mill-baġit tal-Unjoni jew l-Istati Membri parteċipanti. Il-Bord jamministra l-Fond u jista' jitlob lill-Kummissjoni biex twettaq ċerti kompiti relatati mal-amministrazzjoni tal-Fond. L-ammonti rċevuti mingħand istituzzjoni f'riżoluzzjoni jew istituzzjoni tranżitorja, l-imgħax u gwadann ieħor fuq l-investimenti u kwalunkwe gwadann ieħor ikun biss għall-benefiċċju tal-Fond. Il-Kummissjoni tingħata s-setgħa li tadotta atti ddelegati dwar ir-regoli dettaljati għall-amministrazzjoni tal-Fond, skont il-proċedura stipulata fl-Artikolu 82. Fil-qafas deċiż mill-Kummissjoni, meta jiġu applikati l-għodod tar-riżoluzzjoni fuq l-entitajiet imsemmija fl-Artikolu 2, il-Bord jista' jiġi uża l-Fond għall-iskopijiet li ġejjin: biex jiggarantixxu l-assi jew l-obbligazzjonijiet tal-istituzzjoni taħt riżoluzzjoni, tas-sussidjarji tagħha, tal-istituzzjoni tranżitorja jew ta' vettura tal-immaniġġar tal-assi; biex jagħtu self lill-istituzzjoni taħt riżoluzzjoni, lis-sussidjarji tagħha, lill-istituzzjoni tranżitorja jew lil vettura tal-immaniġġar tal-assi; biex jinxtraw assi tal-istituzzjoni taħt riżoluzzjoni; biex tingħata kontribuzzjoni għall-kapital tal-istituzzjoni tranżitorja jew tal-vettura tal-immaniġġar tal-assi; biex jitħallas kumpens lill-azzjonisti jew lill-kredituri jekk, wara evalwazzjoni skont l-Artikolu 17(5), ikunu rċevew inqas, f'pagament għall-krediti tagħhom, minn dak li kienu jirċievu, wara valwazzjoni skont l-Artikolu 17(16), fi stralċ skont proċeduri normali ta' insolvenza; biex issir kontribuzzjoni lill-istituzzjoni f'riżoluzzjoni minflok il-kontribuzzjoni li kienet se tinkiseb bit-tnaqqis fil-valur ta' ċerti kredituri, meta tiġi applikata l-għodda ta' rikapitalizzazzjoni u l-awtorità ta' riżoluzzjoni tiddeċiedi li teskludi ċerti kredituri minn l-ambitu tar-rikapitalizzazzjoni skont l-Artikolu 24(3); biex tittieħed kwalunkwe kombinazzjoni ta' azzjonijiet imsemmija fil-punti minn (a) sa (f). Il-Fond jista' jintuża sabiex jittieħdu l-azzjonijiet imsemmija fil-punti minn (a) sa (g) anki fir-rigward tax-xerrej fil-kuntest tal-għodda tal-bejgħ tal-operat. Il-Bord ma jistax iżomm il-kapital li ssir kontribuzzjoni għalih skont il-punt (f) tal-paragrafu 1 għal perjodu li jaqbeż il-ħames snin. Il-Protokoll (Nru 7) dwar il-Privileġġi u l-Immunitajiet tal-Unjoni Ewropea anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea għandu japplika għall-Bord u għall-persunal tiegħu. Il-Bord jiddeċiedi dwar l-arranġamenti lingwistiċi interni tal-Bord. Il-Bord jista' jiddeċiedi liema lingwi uffiċjali juża meta jibgħat dokumenti lill-istituzzjonijiet jew lill-korpi tal-Unjoni. Il-Bord jista' jiftiehem ma' kull awtorità nazzjonali tar-riżoluzzjoni dwar il-lingwa jew il-lingwi li bihom għandhom jiġu abbozzati d-dokumenti li jridu jintbagħtu lil jew mill-awtoritajiet nazzjonali tar-riżoluzzjoni. Is-servizzi ta' traduzzjoni meħtieġa għat-tħaddim tal-Bord għandhom jiġu pprovduti miċ-Ċentru tat-Traduzzjoni tal-korpi tal-Unjoni Ewropea. Ir-Regolamenti tal-Persunal u l-kundizzjonijiet tal-Impjieg applikabbli għall-Aġenti l-Oħra u r-regoli adottati bi ftehim bejn l-istituzzjonijiet tal-Unjoni li jagħtu effett lil dawn ir-Regolamenti tal-Persunal u l-kundizzjonijiet tal-Impjieg applikabbli għall-Aġenti l-Oħra, għandhom japplikaw għall-persunal tal-Bord, inkluż id-Direttur Eżekuttiv u tal-Viċi Direttur Eżekuttiv. Il-Bord, bi ftehim mal-Kummissjoni, jadotta regoli ta' implimentazzjoni xierqa biex jimplimenta r-Regolamenti tal-Persunal u l-kundizzjonijiet tal-Impjieg applikabbli għall-Aġenti l-Oħra skont l-Artikolu 110 tar-Regolamenti tal-Persunal. Il-Bord jista' juża esperti nazzjonali sekondati jew persunal ieħor mhux impjegat mill-Bord. Il-Bord fis-sessjoni plenarja tiegħu jadotta deċiżjoni xierqa li tistabbilixxi r-regoli dwar l-iskambju u s-sekondar ta' persunal minn u fost l-awtoritajiet nazzjonali tar-riżoluzzjoni tal-Istati Membri parteċipanti mal-Bord. Ir-responsabbiltà kuntrattwali tal-Bord tkun regolata mil-liġi applikabbli għall-kuntratt konċernat. Il-Qorti tal-Ġustizzja tal-Unjoni Ewropea jkollha l-ġurisdizzjoni taqta' sentenzi skont kwalunkwe klawżola ta' arbitraġġ li jkun hemm f'kuntratt konkluż mill-Bord. Fil-każ ta' responsabbiltà mhux kuntrattwali, il-Bord, f'konformità mal-prinċipji ġenerali komuni għal-liġijiet li jikkonċernaw ir-responsabbilità tal-awtoritajiet pubbliċi tal-Istati Membri, jagħmel tajjeb għal kwalunkwe ħsara li tiġi kkawżata minnu jew mill-persunal tiegħu fit-twettiq ta' dmirijiethom, b'mod partikolari l-funzjonijiet tagħhom ta' riżoluzzjoni, inklużi atti u ommissjonijiet b'sostenn għal proċedimenti barranin ta' riżoluzzjoni. Il-Qorti tal-Ġustizzja tal-Unjoni Ewropea jkollha l-ġuriżdizzjoni fi kwalunkwe tilwima marbuta mal-paragrafi 3 u 4. Il-proċedimenti fi kwistjonijiet li jinħolqu minn responsabbiltà mhux kuntrattwali għandhom jiġu preskritti wara perjodu ta' ħames snin minn meta jiġri l-fatt li jagħti lok għalihom. Ir-responsabbiltà personali tal-persunal tiegħu lejn il-Bord għandha tkun irregolata mid-dispożizzjonijiet stabbiliti fir-Regolamenti tal-Persunal jew il-kundizzjonijioet tal-Impjieg li japplikaw għalihom. Il-Bord japplika l-prinċipji tas-sigurtà li jinsabu fir-regoli tas-sigurtà tal-Kummissjoni għall-protezzjoni tal-Informazzjoni Klassifikata tal-Unjoni Ewropea (EUCI), u ta' informazzjoni sensittiva mhux klassifikata, kif stabbilit fl-anness tad-Deċiżjoni 2001/844/KE/KE, KEFA, Euratom. L-applikazzjoni tal-prinċipji tas-sigurtà tinkludi l-applikazzjoni tad-dispożizzjonijiet għall-iskambju, l-ipproċessar u l-ħżin ta' informazzjoni bħal din. Il-Kummissjoni qed tingħata s-setgħa tadotta atti ddelegati bil-kundizzjonijiet stipulati f'dan l-Artikolu. Id-delega ta' setgħat tingħata għal perjodu ta' żmien mhux determinat mid-data msemmija fl-Artikolu 88. Malli tadotta att iddelegat, il-Kummissjoni tinnotifikah simultanjament lill-Parlament Ewropew u lill-Kunsill. Sal-31 ta' Diċembru 2016, u sussegwentement kull ħames snin minn hemm 'il quddiem, il-Kummissjoni tippubblika rapport dwar l-applikazzjoni ta' dan ir-Regolament, b'enfasi speċjali fuq il-monitoraġġ l-impatt potenzjali fuq il-funzjonament bla xkiel tas-suq intern. Dan ir-rapport jivvaluta: l-effikaċja tal-arranġamenti ta' indipendenza u responsabbiltà; Ir-rapport jintbagħat lill-Parlament Ewropew u lill-Kunsill. Il-Kummissjoni tagħmel proposti ta' akkumpanjament, skont kif ikun xieraq. Ir-Regolament (UE) Nru 1093/2010 huwa emendat kif ġej: fl-Artikolu 4, il-punt (2) huwa ssostitwit b'dan li ġej: 'awtoritajiet kompetenti' tfisser: fir-rigward tad-Direttivi 2002/65/KE u 2005/60/KE, l-awtoritajiet kompetenti tfisser l-awtoritajiet kompetenti biex tiġi żgurata l-konformità mar-rekwiżiti ta' dawk id-Direttivi mill-istituzzjonijiet ta' kreditu u dawk finanzjarji; fl-Artikolu 25, għandu jiddaħħal il-paragrafu li ġej: fl-Artikolu 40(6), it-tielet subparagrafu li ġej huwa miżjud: L-arranġamenti meħtieġa dwar l-akkomodazzjoni li għandha tiġi pprovduta lill-Bord fl-Istat Membru ospitanti u l-faċilitajiet li għandhom jitqiegħdu għad-dispożizzjoni minn dak l-Istat Membru flimkien mar-regoli speċifiċi applikabbli fl-Istat Membru ospitanti għad-Direttur Eżekuttiv, il-membri tal-Bord fis-sessjoni plenarja tiegħu, il-persunal tal-Bord u l-membri tal-familji tagħhom għandhom jiġu stabbiliti fi Ftehim dwar l-Uffiċċju Prinċipali bejn il-Bord u l-Istat Membru ospitanti, konkluż wara li tinkiseb l-approvazzjoni tal-Bord fis-sessjoni plenarja tiegħu u mhux aktar tard minn sentejn wara d-dħul fis-seħħ ta' dan ir-Regolament. L-Istat Membru ospitanti tal-Bord jipprovdi l-aħjar kundizzjonijiet possibbli biex jiżgura l-funzjonament tal-Bord, inklużi skejjel multilingwi, b'orjentazzjoni Ewropea u konnessjonijiet xierqa tat-trasport. Il-Bord isir kompletament operattiv sal-1 ta' Jannar 2015. Il-Kummissjoni tkun responsabbli għat-twaqqif u l-operat inizjali tal-Bord sakemm il-Bord ikollu l-kapaċità operazzjonali biex jimplimenta l-baġit tiegħu stess. Għal dak il-għan: sa meta d-Direttur Eżekuttiv jibda l-kompiti tiegħu wara l-ħatra tiegħu mill-Kunsill f'konformità mal-Artikolu 53, il-Kummissjoni tista' taħtar uffiċjal tal-Kummissjoni biex jaġixxi bħala Direttur Eżekuttiv interim u jeżerċita l-doveri assenjati lid-Direttur Eżekuttiv; il-Kummissjoni tista' toffri għajnuna lill-Bord, b'mod partikolari billi tissekonda uffiċjali tal-Kummissjoni biex iwettqu l-attivitajiet tal-aġenzija fir-responsabbiltà tad-Direttur Eżekuttiv interim jew tad-Direttur Eżekuttiv; il-Kummissjoni tiġbor il-kontribuzzjonijiet annwali msemmija fl-Artikolu 62(5)(d) f'isem il-Bord. Id-Direttur Eżekuttiv interim jista' jawtorizza l-pagamenti kollha koperti mill-approprjazzjonijiet imdaħħla fil-baġit tal-Bord u jista' jikkonkludi kuntratti, inklużi kuntratti tal-persunal. L-Artikoli 7 sa 23 u l-Artikoli 25 sa 37 japplikaw mill-1 ta' Jannar 2015. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi ..., Wara li kkunsidra r-Regolament tal-Kummissjoni (UE) Nru .../… li jemenda r-Regolament (UE) Nru 1031/2010 b'mod partikolari sabiex jiġi stabbilit il-volum ta' kwoti ta' emissjonijiet ta' gassijiet serra li għandhom jiġu rkantati fil-perjodu 2013-2020, wara li kkunsidra l-opinjoni mogħtija fit-8 ta' Jannar 2014 mill-kumitat imsemmi fl-Artikolu 23 tad-direttiva msemmija hawn fuq, wara li kkunsidra l-ittra tal-Kummissjoni tas-7 ta' Jannar 2014, li permezz tagħha talbet lill-Parlament jiddikjara li mhuwiex se jopponi l-abbozz ta' regolament, wara li kkunsidra l-ittra tal-Kumitat għall-Ambjent, is-Saħħa Pubblika u s-Sikurezza tal-Ikel lill-President tal-Konferenza tal-Presidenti tal-Kumitati, bid-data tat-30 ta' Jannar 2014, wara li kkunsidra l-Artikoli 88(4)(d) u 87a(6) tar-Regoli ta' Proċedura tiegħu, Jiddikjara li ma jopponix l-abbozz ta' regolament tal-Kummissjoni; Jagħti istruzzjonijiet lill-President tiegħu biex jgħaddi/tgħaddi din id-deċiżjoni lill-Kummissjoni u, għal skopijiet ta' informazzjoni, lill-Kunsill.
Extracted from C_093_2017.html